A felesleges dolgok jobbak, mint a szükségesek, s néha kívánatosabbak is, 
níg az élet fenntartása — szükség. Ajánlom ezt a gondolatmenetet mindenkinek, aki 
"a jó élet arról a , feleslegesről" szól, ami sem nem vásárolható meg, sem nem adható el. 

ELSŐ ELŐADÁS 


Descartes és Pascal 


KEDVES HALLGATÓIM! 


Ebben a szemeszterben a szokásos 14, helyett 16 előadásban vagyok kény- 
telen megismertetni veletek az újkor legkiemelkedőbb gondolkodóit. To- 
vábbra sem adom meg a másodlagos irodalmat. Mivel az újkor szinte min- 
den jelentős filozófusának megjelentek a művei magyarul, sőt, a legtöbbjük 
tudós utószó kíséretében, ezeket meg fogom említeni a diákok kedvéért, 
akik ezt vagy azt a szerzőt szeretnék mélyebben tanulmányozni. Tekintsétek 
ezeket az előadásokat kóstolónak. Ha kedvet kaptatok a lakomához, ismer- 
kedjetek meg a megízlelt szerzővel alaposabban. Elöljáróban Descartes 
egy mondásával keltem fel az étvágyatokat: ,, A filozófia művelése nélkül 
élni annyit tesz, mint becsukni a szemünket anélkül, hogy megpróbálnák 
valaha is kinyitni." (Bevezetés a filozófia alapelveit tárgyaló könyvéhez.) 

A múlt szemesztert az új filozófia első hirdetőjének, Francis Baconnak 
gondolataival fejeztem be, hogy most az újkori filozófia bemutatását annak 
első hősével, Descartes-tal kezdjem el. A , hős" jelző nem tőlem származik, 
Hegel nevezi Descartes-ot filozófia történetében , hérosznak ", aki a , dolgot, 
azaz a filozófiát, egészen újra, azaz elejétől kezdve, alapozta meg. Ezt a hőst 
az utóbbi időkben gyakran szapulják. Divat lett arról szónokolni, hogy 
Descartes , rontotta meg" a filozófiát. A filozófiát éppen úgy nem lehet tel- 
jesen elejéről kezdeni, ahogy nem lehet megrontani sem. Úgyhogy efféle 
kijelentéseket ne várjatok tőlem. Még egy sokszor hangoztatott elméletre 
nem fogtok előadásaimban rátalálni. Szokásos a modern filozófia Descartes- 
tal kezdődő racionális ágát az úgynevezett , empirikus" angolszász ágától 

elválasztani, s Kant filozófiájában a két ág szintézisét ünnepelni. Tisztán 
empirikus filozófia nincsen. Legfeljebb megkülönböztethetjük az olyan fi- 
lozófusokat, akiknél a transzcendentális (csak elgondolható, de nem tapasz- 
talható) sík egy transzcendens szférában (Isten, Lélek, Anyag, Természet) 
testesül meg, valamint azokat, akiknek munkáiban minderről nincs szó. 

Mitől modern a modern filozófia? Attól, hogy annak tartja magát? Attól, 
hogy az , újat" szorgalmazza? Attól, hogy önmagából, saját elméjéből kiin- 
dulva építi ki rendszerét? Attól, hogy a tudományt, a modern tudományt, 
az új tudományt, a felfedezéseket propagálja, támasztja alá, igazolja, mi 
több, gyakorolja is? A , szemlélet" megváltozik. A filozófus kezd egyes szám 
első személyben beszélni, s ha nem is így beszél, mindenképpen ebből a 
nézőpontból építkezik. Minden rendszer ahhoz a filozófushoz lesz köthető, 
aki megalkotta, minden jelentős filozófus (csak ezeket fogom nektek be- 
mutatni) új világot teremt. Egyfajta demiurgosz. Olyan demiurgosz, akinek 
vannak hívei, követői, iskolája, ellenfelei. S még azt is előlegezhetem, hogy 
ha a középkori filozófusok esetében néhol nehéz volt a filozófust a teoló- 
gustól elválasztani, ettől kezdve többnyire nehéz lesz a filozófust a termé - 
szettudóstól, sőt, néha pedig a társadalomtudóstól megkülönböztetni. Des- 
cartes-tól kezdve a filozófus matematikus, geométer, asztronómus, fizikus, 
és járatos az anatómiában is, míg számosan közülük új társadalmi/politikai 
intézményeket javasolnak. 

A filozófia azonban marad ugyanaz a műfaj. Új szereplők jelennek meg 
benne, de a legtöbb régi szereplő is aporondon marad, egyes jelenős gon- 
dolkodóknál még a skolasztika főszereplői is (szubsztancia, attribútum, 
istenbizonyíték stb.) , legfeljebb szerepük alakul át, bár az sem mindig. 

Előrebocsátom, hogy néha latin kifejezéseket fogok beiktatni a 17. szá- 
zadi filozófiai szövegekbe. Ebben az esetben pusztán azért, mert ezek a ki - 
fejezések, megfogalmazások egyes filozófusok , névjegyei". Ha azt mondom 
, Cogito ergo sum , mindenki tudja, kiről beszélek, hasonlóképpen, ha azt 
mondom, hogy ,,homo homini lupus" vagy . amor dei intellectualis", vagy ,.esse 
est percipi . Persze, a névjegynek csak akkor van jelentősége, ha nemcsak 
azt tudjuk, hogy kinek a névjegye, hanem azt is, hogy minek a névjegye. 

Hadd ismételjem meg, amit a múlt szemeszterben nektek elmeséltem. 
Ahogy a középkori filozófia egy álommal, Ágoston álmával kezdődik, úgy 
kezdődik a modern filozófia is: Descartes álmával. Az Úr 1619. esztende- 
jében, egy hideg novemberi napon, Descartes-nak, a francia katonának, 

háromrészes álmában, vihar közepette, jelenik meg élete fő feladata, híva- 
tása. Megint egyszer egy új hivatás. 

Descartes-tól kezdve ugyanis nemcsak a filozófia alakul át, de átalakul 
a filozófus személyisége (personája) is. Descartes például privát életet élő 
gentleman, nem kolostorlakó, nem királyi alkalmazott, de még egyetemi 
ember sem, nincs címe, politikai vagy akár közéleti hivatása. Tadománya, 
tudós volta teszi ismertté, mi több, szellemi hatalommá, keresetté. A tudás 
ekkor valóban hatalom. Arisztotelész óta nem fordult elő, hogy egy ural- 
kodó egy filozófust arra kérjen, jöjjön el az udvarába őt tanítani. Descartes 
esetében ez történt. Hogy ezért a kitüntetésért életével fizetett (a hideg 
Svédországban, ahol a királynőt reggel 5-kor kellett filozófiára oktatnia, 
betegedett meg), ennek a különbén szerencsés embernek egyetlen, bár 
végzetes, balszerencséje. 

Descartes szerencsés ember volt, bár veszélyes korban élt, igaz, majd- 
nem minden kor az, különösen a filozófusokra nézve. Első könyvét (A vi- 
lágról) nem merte kiadni, mert Galileit éppen akkor vádolta meg az ink- 
vizíció eretnekséggel. Dúlt a harmincéves háború, s fiatalemberként ő 
maga is katonáskodott. Viszont, amikor francia földön bajt szimatolt, ren- 
delkezésére állt Hollandia, az akkoriban legtoleránsabb ország. S amikor 
ott fundamentalista protestánsok kezdték ki, maga az uralkodó, Orániai 
Vilmos figyelmeztette őket, hogy hagyják a filozófust békében. 

Szerencséje volt abban is, hogy kiváló kortársak vették körül, akik vitatták 
számos elméletét s módot adtak számára, hogy tisztázza és megvédje azokat. 
Az újkor újfajta vitáknak nyitott teret. Lényeges kérdésekben eltérő ered- 
ményre jutott filozófusok kezdtek egymással még életükben vitába szállni. 
Azaz nemcsak ismerték a többi jelentős filozófus műveit, hanem fontosnak, 
vitára érdemesnek ítélték is azokat. Sosem vádolták egymást eretnekséggel, 
inkább hibás érveléssel, tévedéssel. Descartes kritikusai közé számított 
Gassendi (Moliére tanára) is. Azt, hogy Descartes nem volt boldog a kriti- 
kusi megjegyzéseket olvasva, s hogy Hobbest, ezt a nagy szellemet, leki- 
csinylően , kis szellemnek" titulálta, mit sem változtat szerencséjén. Azt, 
hogy a filozófus meggyőződött arról, hogy ő találta meg az Igazságot, s mások 
ezt nem igazán értik, sem nem újdonság, sem nem utoljára történik. 

Descartes tudományos kutatásairól csak annyit, hogy kiváló matemati- 
kus volt, felfedezte az analitikus geometriát és számos találó anatómiai 
megfigyelést tett. (Többek között megvédte a vérkeringés Harvey-féle el- 

méletét.) A módszerről írott könyvével egy időben jelent meg írása az opti- 
káról s egy másik a meteorokról. Sajnos, azonban és most csak filozófiá- 
járól tudok nektek röviden beszámolni. 

Egy gyakorlati megjegyzés: az újkori filozófusok közül néhányan egyes 
munkáikat még mindig latinul írták. Descartes a legtöbbet, Spinoza 
mindet. Mások anyanyelvükön vagy egy másik nyelven, Leibniz például 
franciául. Mint már említettem, az újkori filozófusok minden jelentős 
műve megjelent magyar fordításban. Mivel nem lesz módom az egyes köny- 
vek keletkezéstörténetét, hányattatásait, változatait, még a filozófus élet- 
történetét sem ismertetni, azok, akik közületek érdemesnek tartják, hogy 
például Descartes tanulmányozásába belefogjanak, olvassák el Boros 
Gábor, Tamás Gáspár Miklós, Dékány András Descartes egyes köteteihez 
írt igen informatív utószavait, például Boros GáborA lélek szenvedélyeihez 
írott nagyobb tanulmányát (2012) s Descartes-ról írt egyéb munkáit. 

S végül egy nem gyakorlati megjegyzés. Descartes azon kevés filozófusok 
(s általában férfiak) közé tartozott, akik a nőket, mint gondolkodó lényeket, 
filozófiai beszélgetésre alkalmasnak, mi több, egyenrangúnak ítélte. Leg- 
bensőségesebb filozófiai levelezését Erzsébet pfalzi hercegnővel folytatta. 

A következő Descartes- műveket fogom veletek megismertetni: Érteke- 
zések a módszerről, Elmélkedések az első filozófiáról, A lélek szenvedélyei. Ezen- 
kívül hivatkozni fogok néhány fontos gondolatra A filozófia alapelvei című 
műből s néhány, Descartes ellen felhozott jelentősebb kritikai megjegy- 
zésre, valamint Descartes azokra adott válaszaira. Az utóbbiak közül első - 
sorban azokra, amelyekben Hobbes, illetve Gassendi kritikáira reagált. 
Az Elmélkedéseket Descartes barátja, Mersenne adta több kritikus kezébe. 
A kritikák cáfolata, mint a múlt szemeszterben láttátok, a skolasztikában 
bevett gyakorlat volt. 

Mivel A módszerről írott mű és az Elmélkedések hasonló kérdéseket tár- 
gyalnak hasonlóképpen, ezek bemutatásakor többnyire mindkét elemzést, 
vagy csak az , erősebb" érvekkel alátámasztottat, fogom nektek bemutatni. 

Hadd idézzem az Értekezések (Discours) teljes címét, mivel az egyúttal 
program is: Értekezés az Ész helyes vezetésének és a tudományos igazság kuta- 
tásának módszeréről. Hogy a francia szó, a , raison , azaz ész, milyen értel- 
mezésben játszik szerepet ebben a műben, azt azonnal látni fogjátok. Azt 
már amúgy is tudjátok, hogy a filozófia főszereplőit a legtöbb filozófus 
saját rendszere szempontjából értelmezi. 


! (I DESCARTES ÉS PASCAL I! 11 


Ez a mű, ahogy az Elmélkedések című is, hat részből áll. 

Az első rész azonnal egy drámai mondattal kezdődik: semmi sincs egyen- 
lőbben elosztva az emberek között, mint a józan ész (bon sens). A vélemé- 
nyek nem az okosság különbözősége miatt különböznek, hanem abban, 
hogy valaki inkább, vagy kevésbé, támaszkodik a , természetes világosságra", 
azaz használja eszét saját belátása szerint. Descartes maga teszi hozzá, hogy 
ezzel még nem mondott semmi újat, hiszen sokan mondták már ezt őelőtte 
is. (Ti is tudtok kapásból egynéhány példával szolgálni.) A kérdés: hogyan 
lehet megtalálni azt az , utat", amelyen, ha azon haladunk, képesek leszünk 
értelmünket jól használni, azaz nem fogjuk egyszerűen csak átvenni, igaz- 
ságként elfogadni mindazt, amit környezetünkben hisznek, mondanak. 

Hogyan tudjuk elérni elménk helyes használatát? 

Nos, Descartes nem elvek, maximák, maguktól értetődő igazságok, azaz 
evidenciák felsorolásával kezd egy efféle úton vezetni, mint a középkori 
gondolkodók, vagy akár utána számosan, hanem saját történetének elbe- 
szélésével. Azt meséli el, hogyan, milyen úton jutott el ő, egy René Descartes 
nevű Ego, annak az útnak a felfedezéséig, amely a filozófust az igaz tudáshoz 
vezeti. Elbeszélésében visszapergeti a filozófiai gondolkodást Ágostontól 
Szókratészig. Ágoston megvilágosodása kívülről, azaz fölülről, Szókratész 
daimonionja belülről , szól". Descartes fénye megint csak belülről világít. 

Az , önéletrajzi" fogantatást azonnal világossá teszi azáltal, hogy a filo- 
zófus, legalábbis látszólag, nem másoknak ad iránymutatást, pusztán azt 
beszéli el, hogy , én hogyan igyekeztem helyesen gondolkozni". Descartes 
önéletrajza a , tudomány" önéletrajza, mivel a tudás megszerzésének mód- 
szerét vezeti be. 

A filozófus elbeszéli, hogy mit és mennyit tanult (sokat), hogy olvasott 
régi könyveket, tanult nyelveket, még teológiát is, s hogy mindenben, amit 
tudott, előbb-utóbb kételkedni kezdett. A tanulást maga után hagyva utaz- 
gatott, katonáskodott. Eközben az emberek véleményeiben és cselekede- 
teiben sok megfontolandót talált, de erkölcseikben igen keveset. S így egy 
nap elhatározta, hogy , inkább magamban kutatok". Ez az ő szókratészi pil- 
lanata, az ő esetében daimonion nélkül. 

Descartes felfedezésben is szerepet játszott valamely külső inspiráció, 
de az nem isteni volt, hanem nagyon is köznapi eredetű. Házakat bontottak 
Descartes szomszédságában, hogy újakat építsenek helyükbe. Ezt kell kö - 
vetni, gondolta a filozófus. Minden eddigi tudás építményét le kell rom- 

bolni, feltéve, ha az ész nem igazolja azokat. Egészen új házat kell a régi 
helyébe építeni. Hogyan tudom ezt a tervet én végrehajtani? Úgy, hogy 
saját gondolataimmal építem fel a filozófia házát. Hogy leszek ezt képes 
megtenni? Az első lépés, , hogy semmit se fogadjak el igaznak, ami nem 
evidens". Vezérelveit követve (melyeket most nem sorolok fel) a hit igaz- 
ságaival együtt (ezekről később) jutott el a végső, igaz, eredményre. 

A ház lebontása tehát azzal kezdődik, hogy , minden eddig tudottban 
kételkedem". Ehhez azonban azonnal hozzáteszi: , De csakhamar láttam, 
hogy mialatt így mindent hamisnak akartam felfogni, szükségképp kellett, 
hogy Én, aki ezt gondoltam, legyek valami. S mivel észrevettem, hogy ez 
az igazság: gondolkodom, tehát vagyok (cogito ergo sum), olyan szilárd és 
olyan biztos, hogy a szkeptikusok legtúlzóbb feltevései sem képesek azt 
megingatni, azért úgy gondoltam, hogy aggály nélkül elfogadhatom a filo- 
zófia amaz első elvének, amelyet kerestem." (Szemere Samu fordítása.) 

Mindebből ki is derül, mi itt a radikálisan új. Descartes nem az első elv- 
ből vezeti le a kutató elme tudását, a bizonyosságot, hanem fordítva: az 
Ego, a gondolkodó Én, a gondolkodó dolog lesz maga az elv, az evidencia, 
amelyből majd (majdnem) mindent levezet. 

Tovább elmélkedik: el tudom képzelni (gondolni), hogy nincs lábam, 
azt is, hogy nincs testem, de azt nem, hogy nem vagyok. Abból, hogy más 
dolgok igazságában kételkedem, már következik, hogy én vagyok, mert ha 
nem lennék, hogyan tudnék akkor kételkedni? 

Ebből következik, hogy Én szubsztancia, azaz gondolkodó dolog, vagyok, 
olyan dolog, amelynek egész lényege vagy természete abban áll, hogy gon- 
dolkodik, s melynek (a léleknek) a léte nem függ sem helytől, sem bármely 
anyagi dologtól, azaz anyagi szubsztanciától. 

Láttátok, ahogy Descartes a metafizika mentális főszereplői (núsz, episz- 
témé, szófia, fronézis vagy ratio , intellectus) helyébe egyetlen főszereplőt állít, 
a gondolkodást, amelynek a korábbi főszereplők a különböző funkciói. Azaz 
egy empirikus szereplőből (a gondolkodás empirikus, mindenki tudja, mi 
az, s gyakorolja is) fogja Descartes majd a transzcendentális szereplőket 
levezetni, mint ezt nemsokára látni fogjuk. Egy másik helyen (második kri- 
tikusának szóló válaszában) megis határozza a , gondolkodás" fogalmát, fel- 
sorolva mindazt, amit magában foglal, úgymint akaratunk, elménk, képze- 
letünk és érzékeink mindenféle művelete. S többször azt is hangsúlyozza, 
hogy a , gondolkodom, tehát vagyok" nem következtetés, hanem evidencia. 

Meg kell jegyezni, hogy ebben az alapműben a megismerés útja és az 
igazolás (bizonyítás) útja egybeesik, amit a szigorú tudományok nem fo- 
gadnak el, s amiért számosan Descartes-ot is bírálták. De a filozófiában 
sok minden elmegy, azaz megvilágító, ha jól , csinálják". 

Már eddig is megjelent a , cogito" empirikus szereplője mögött egy 
transzcendentális szereplő. Gondolkodó dolog, , res cogitans" vagyok. Egy 
gondolkodó szubsztancia, nevezzük elmének (mens). Testem nem tartozik 
hozzám, hanem valami egészen más. Nem gondolkodik, hanem , kiterjed". 
A , kiterjedés" minden dologban, anyagban közös, akármilyen a színük, 
szaguk, formájuk, halmazállapotuk. A kiterjedő dolgot (res ertensa) nevez- 
zük testnek. Ez a másik szubsztancia. 

Itt azonnal fejest ugrottunk nemcsak a transzcendenciába, hanem egye- 
nesen a metafizikába. Két szubsztanciát tételezünk fel: a gondolkodó dolgot 
s a kiterjedt dolgot, melyek nincsenek egymással kapcsolatban. 

A módszerről harmadik elmélkedésében egy eddig nem vitatott kérdés 
merül fel: hogyan alapozhatom meg az erkölcsöt? A válasz az, hogy ideig- 
lenesen fogadjuk el az erkölcsöt, valahogy úgy, ahogy van. Engedelmes- 
kedjünk a törvényeknek, kerüljük a szélsőségeket, legyünk megbízhatók, 
állhatatosak. (Az erkölcs kérdésére majd A lélek szenvedélyei elemzésének 
kapcsán térek vissza.) 

Most hagyjuk el egy időre A módszerről szóló könyvet, s kövessük az El- 
mélkedések eszmefuttatását ugyaneddig a pontig, a harmadik rész végéig. 

Descartes A módszerről írott könyve bevezetésében is megjegyzi, hogy 
(majd a negyedik részben) sor fog kerülni Isten és a lélek létezésének bi- 
zonyítására. Az Elmélkedések (Meditationes) címében maga a , projekt" látszik 
megváltozni. Az egész cím így hangzik: Elmélkedések az első filozófiáról, ame- 
lyekben bizonyítást nyer Isten létezése s a lélek testtől való különbsége. Azaz e mű 
célja egy új metafizika (első filozófia) , s nem csupán a tudományos igazsá- 
gok, megalapozása. Hogyan módosítja az eltérő célkitűzés magát a , törté- 
netet", azaz módosítja-e, legalábbis az eddig elért pontig, egyáltalán? 

Az Elmélkedések hasonlóan kezdődik, mint A módszerről, bár hagyomá- 
nyosabban. Descartes nem felfedezése történetét mondja el, hanem, mint 
oly sokan előtte, az érzékelés megbízhatóságában való kétkedéssel indít. 
Ennek a hagyományos érvnek az alátámasztása azonban nem hagyományos 
módon történik. 

A kérdés, amelyből kiindul: mi különbözteti meg az álmot az ébrenlét - 
től? Az álomtapasztalatainkat ébrenlétünk tapasztalataitól? Hogyan tudjuk, 
hogy amikor ébren vagyunk, akkor nem álmodunk? Amikor úgy tudjuk, 
hogy rohanunk, bár valójában ágyunkban fekszünk? (Akkoriban divatos 
volt Calderón drámája: Az élet álom. ) 

Persze, Descartes nem gondolta, hogy az emberek általában összetévesztik 
azt, amit álmodnak, azzal, amit tapasztalnak — ez is előfordul, persze, de ki- 
vétel és nem szabály. Inkább a hasonlattal a tapasztalatok bizonytalanságát 
akarja érzékeltetni. Honnan tudom, hogy amit látok olyan valóban, amilyen- 
nek látom? Honnan tudom, hogy amit tudok, valós és igaz? Honnan tudom, 
hogy amit valósnak hiszek, az valóban valós? Honnan tudom, hogy mi az, 
ami létezik s mi az, ami nem létezik? Hogy valami , ilyen" vagy pedig , olyan"? 

Itt állunk az ismeretelmélet kapujában. 

Eddig is feltették, többnyire a filozófusok, a kérdést, hogy tudunk-e? 
Hogy amit tudunk, igaz-e? Az első filozófus azt mondta, hogy azért bölcs, 
mert tudja, hogy semmit sem tud. Valamit azért tudnunk kell, hogy éljünk. 
A szkeptikusok válaszát már az első szemeszterből ismeritek. Nos, itt, most, 
ahogy már A módszerrőlben is, Descartes szkepszissel kezdi. Honnan 
tudom? Mi a valós? Meg tudom-e különböztetni azt, ami valóban , van", 
attól, ami nincs valóban? Itt már nemcsak egy intim filozófiai kérdésről, 
hanem a természettudományok filozófiai megalapozásáról is van szó. Ha 
nemleges a válasz, akkor a természettudományos igazságok is illúziók, vagy 
azok is lehetnek, úgy, mint egy álom. 

Hol van az igaz tudás lehetőségének a garanciája? 

Az is meglehet, folytatja Descartes, hogy egy gonosz démon úgy rendezte 
el a világot, hogy azt tartsam igaznak, illetve létezőnek, ami nem az, hogy 
a véleményt összetévesszem az igazsággal. Tételezzük csak ezt fel! Mi kö- 
vetkezik ebből? 

Descartes ezen a helyen megint egy kimerítő önéletrajzi narratívába 
kezdett. 

Mindenben kételkedik tehát (hátha egy gonosz démon űz játékot vele), 
de el akar jutni egy ponthoz, mely minden kétségen felül áll: igazság az, 
hogy semmi sem bizonyos. Sovány eredmény. 

S most következik egy fontos gondolatmenet. Én kételkedem. Lehet-e, 
hogy mindaz, amit én gondolok, azt magam is állítom elő? Hogy minden 
elgondolt lényegében bennem van? Azonban el tudom-e gondolni, hogy 

én nem létezem? Ezt bizony nem. Tehát az, hogy én létezem, nem az én 
gondolatom terméke, mivel, ha nem léteznék, nem gondolhatnám el, hogy 
nem létezem. S mit tehet itt az agyafúrt démon? Mindenben meg tud té- 
veszteni, csak abban nem, hogy én, aki ezt elgondolom, létezem. Tehát az 
,én vagyok" /, én létezem" kijelentés szükségszerűen igaz. Így hát megint 
eljutunk az evidenciához, ha kissé más ösvényen is. 

Jól van: vagyok. Ez bizonyos, ez szükségszerűen igaz. De én mi vagyok? 
Ember, mondom. Mi az ember? , Eszes élőlény", válaszolhatom. Nos, mi 
az, hogy élőlény? Nézzük a testet, az én testemet. Mi a test? Alapjában ki- 
terjedés. Ha egy test létezik, minden megváltozhat benne, illetve rajta, 
színe, formája, állaga, de marad a kiterjedése. Ha kezemre, lábamra stb. 
gondolok, ezek mind kiterjedt dolgok. Az, hogy én létezem, nem e dolgok 
függvénye. De ettől a dolgok még lehetnek elmém függvényei, képzeletem 
teremtményei. Még mindig becsaphat az a ravasz démon. 

Nézzük a testeket amúgy általában. Hiszen a természettudomány, a ma- 
tematika és a geometria kivételével, az elme a testekről mond ki való - 
ságos, igaz dolgokat. (Egy kritikusa kétségbe vonta a geometria és ma- 
tematika , kivételezését".) De bár a testeket mint rajtam kívül lévő dol- 
gokat észlelem, s képzelőtehetségemet is játékba hozhatom, magukat a 
testeket, mint olyanokat, kizárólag elmémmel, elmém ítélőképességével 
foghatom fel. 

Megint nem jutottunk a dolog végére. Csak az elmémről van bizonyos - 
ságom. Én gondolkodó dolog vagyok, ez igaz, szükségszerű, evidens, rend- 
ben. Ezzel azonban még mindig nem bizonyítottam be, hogy amit megíté - 
lek, megértek, az nem bennem, nem az elmémben létezik. 

Hogy tudom megítélni, hogy valami létezik? S olyan, amilyennek el- 
mémben megjelenik? 

Mondjuk úgy, hogy a dolgot tisztán és elkülönítve (clare et distincte) 
látom, értem. Descartes egyik kritikusa helyesen jegyezte meg, hogy ez 
nem bizonyíték egy dolog , épp-így-léte" mellett. Így például évszázadokon 
keresztül a tudósok sok dolgot tisztán és elkülönítve tapasztaltak s ítéltek 
meg, amikről mára kiderült, hogy tévedések. Kritikusának Descartes azzal 
válaszolt, hogy a clare et distincte nem az igaz tudás kritériuma, nem bizo- 
nyíték, hanem kutatási segédeszköz. Annak viszont igen hasznos. 

Garanciára azonban szükség van. S itt merül fel először a kérdés, hogy 
van-e Isten? Ő lenne az a hőn keresett garancia, csak Ő garantálhatja vi- 

lágunk valódiságát s tudásunk megbízhatóságát. Tehát kívánjuk, hogy Isten 
létezzék. Azonban az, hogy valamit kívánunk, még nem létezésének bizo - 
nyítéka. Sok lehetetlent is kívánunk. (Descartes szemmel láthatóan nagyon 
élvezi, hogy orrunknál fogva vezet bennünket, miközben a megoldást, a vá- 
laszt, ő a kezdettől fogva tudja.) 

Közelítsük meg akkor a kérdést az ideák szempontjából. Ha egy ideát 
teljesen elkülönülten tekintünk, az nem lehet téves, akár a kecske, akár, 
mondjuk, a tölgyfa ideájáról is beszélünk. Ebben az esetben, hogy közép- 
kori nyelven szóljak, , universalia in rem". Csak az ideákra vonatkozó ítélet 
lehet igaz vagy téves. ( Például a kecske halat eszik.) Az ideák közül egyesek 
velem születettek (például a gondolkodás eszméje) , mások külső eredetűek 
(mint a kecske eszméje, illetve általános fogalma) , megint mások a fantázia 
termékei (mint a gonosz démon). 

Kezdjük a kívülről származó ideákkal (például kecske). Honnan tudom, 
hogy megfelel a dolognak? Hogy olyasmi, mint , a kecske", létezik-e egyál- 
talán? Úgy tűnik, mintha egy kecske bocsátaná ki magából , a kecskeség" 
eszméjét. (Emlékeztek, hogy Démokritosz valami hasonlót állított?) 

Tegyünk különbséget az ideák között, javasolja. Vannak ideák, amelyek 
nagyobbak, több realitással bírnak, mint mások. (Ebből azonnal Anzelm 
, maximumára" fogtok asszociálni, és joggal.) Isten ideája (örökkévaló, vég- 
telen, mindentudó, mindenható, valamennyi rajtam kívül lévő dolog te- 
remtője) több realitást tartalmaz, mint bármely más idea, a gondolkodás 
és kiterjedés szubsztanciáinak ideáit is beleértve. 

Most belefoglal az érvelésbe egy fogalmat, melyet már jól ismerünk, 
a természetes világosság fogalmát (lumiére naturelle) . A természetes vilá- 
gosság fogalmának Descartes-nál ugyanaz a funkciója, mint Ockhamnál 
annak, hogy , naturaliter", tehát, hogy valaminek az igazsága az emberi ész 
számára közvetlenül vagy a természetes ész vezetésével belátható, mondjuk, 
teológiai segédeszközök nélkül. 

Az, ami Descartes szerint a természetes világosság segítségével belát- 
ható, hogy az okban több realitásnak kell lennie, mint ezen ok okozatában. 
A semmiből tehát semmi nem jöhet létre. Az oksági láncolatban visszafelé 
haladva eljutunk egy ősképhez, amely minden ideát magában foglal. S mi- 
után én nem lehetek ennek az ideának az oka (tekintve, hogy okozat va- 
gyok), fel kell tételeznem, hogy rajtam kívül létezik ennek az ideának az 
oka. Mit találok tehát magamban? Egyrészt az elmémet, önmagam ideáját, 

másrészt a lélek nélküli dolgok ideáját, s végül a legtökéletesebbnek, min- 
den okozat okának, azaz Istennek az ideáját. 

Így egyedül Isten ideája az ideák közül az, amely esetleg nem tőlem szár- 
mazhat. Isten ugyanis egy engem megteremtő szubsztancia ideája. Tudjuk, 
hogy az okban mindig több van, mint az okozatban, így a végtelen szubsz- 
tancia ideája , több" a véges szubsztancia ideájánál. Isten ideája tehát nem 
származhat tőlem, Isten tehát szükségszerűen létezik. (Eddig az érvelés 
nem nagyon különbözik Anzelm érvelésétől.) 

Most jön ki Descartes az adu ásszal! Előbb van meg bennem a végtelen 
észlelése, mint a végesé, azaz Isten észlelése, mint saját magamé. Ebből 
következik az Isten utáni vágy: a tökéletlen vágyik a tökéletesre, a véges a 
végtelenre. Isten eszméje világos és elkülönített. Nem tudom elképzelni, 
hogy Isten ideája semmi valóságosat ne tartalmazna. A , természetes vilá- 
gosság" (a tanulatlan értelem) fénye által is tudhatom, hogy Ő létezik, s 
Ő teremtett, a szüleim csak a testemet hozták létre. Továbbá, hogy Ő nem 
olyan ok, mely egyszer megteremtett, de olyan, aki minden pillanatban 
fenntart engem. (Ez a gondolat a Gondviselés olyan erős értelmezése, me- 
lyet a skolasztikusok többsége sem fogadott el.) 

Nos, jön a végkövetkeztetés: tehát azáltal, hogy mint gondolkodó dolog 
létezem, megvan bennem Isten ideája, s ebből evidensen következik, hogy 
Isten létezik. 

Anzelmnek nem volt szüksége Isten velünk született eszméjére, mivel 
számára nem volt kérdéses, hogy a dolgokat meg tudjuk ismerni úgy, 
ahogy vannak, s olyanoknak, amilyenek. Nem gondolkozott el egy eset- 
leges csaló démonon, azon, hogy összetéveszthetjük az álmot a valósággal. 
Tehát kérdésfeltevése nem volt alapjában ismeretelméleti, ahogy mind- 
eddig egy filozófusé sem, a szkeptikusok, és helyenként Ockham, kivé- 
telével. Ők az ontológiából vezették le a tudás forrásainak lehetőségeit és 
határait. Descartes azonban két egymástól teljesen független szubsztanciát 
(gondolkodó dolog, kiterjedt dolog) tételez, s ezzel teremti meg magának 
azt a nehézséget, hogy igazolnia kell, hogyan tud az egyik szubsztancia iga- 
zat, valósat mondani a tőle független szubsztanciáról? Istenre a rendszer- 
nek van szüksége, mivel a garancia funkcióját csak Isten töltheti be. Nos, 
Isten velünk született eszméje (s a velünk született eszmék elmélete ál- 
talában) lesz az a kérdés, amelyen a Descartes utáni filozófusok többsége 
fenn fog akadni. Egyelőre maradjunk annyiban, hogy maga Isten helyezte 

be saját eszméjét, mint mestersége pecsétjét, elménkbe, amikor megszü- 
lettünk. 

Röviden foglaltam össze a könyv gondolatmenetét. Ha elolvassátok, látni 
fogjátok, hogy Descartes nagyon elegánsan, szépen ír, s hogy nemcsak gon- 
dolatmenete, hanem stílusa is hozzájárult filozófiája meggyőző erejéhez. 

Hadd térjek vissza most röviden A módszerről írott könyv negyedik és ötö- 
dik fejezetére. Ezekben Descartes istenbizonyítéka, hogy úgy mondjam, ha- 
gyományosabb, közelebb áll Anzelm érveléséhez. Ugyanakkor itt Isten és a 
lélek eszméit együtt elemzi, azaz Isten és a lélek létezését együtt bizonyítja. 

Az , önéletrajzi" narratíva akkor tér vissza, amikor Descartes saját, a világ 
keletkezéséről kialakított, elméletét ismerteti az ezt tárgyaló könyvet, mint 
tudjátok, az inkvizíciótól való félelmében nem jelentette meg. Ítt rátér az 
állatvilág értelmezésére is. Mivel csak az ember gondolkodó dolog, az ál- 
latok materiális, természeti gépek. Testünk, például szívünk, nem nagyon 
különbözik az állatétól, s ez igazolja, hogy az emberi test, mint kiterjedt 
dolog, szintén gép, s hogy az elme tesz bennünket emberré. Láthatjátok 
már ebből is, hogy Descartes radikálisan eltávolította a teleológiát, a cél- 
szerűséget a természet világából, s így az állatvilágból is, hogy számára az 
univerzum kizárólag hatóokok láncolataként legyen értelmezhető. 

S így jutunk el A módszerről utolsó, hatodik részéhez, amelyben Descartes 
hirtelen Francis Bacontól származó, számotokra is jól ismert témákról kezd 
beszélni. Tudományos fejtegetéseket, eredményeket nem szabad titokban 
tartani, a nyilvánosság előtt kell vállalni értük a felelősséget. Az emberek jó- 
létén kell fáradozni. Gyakorlati filozófiára is szükség van, új dolgok feltalá- 
lására, hogy a természet , uraivá" válhassunk (többes számban). Saját talál- 
mányait, illetve találmányokat ismertető tanulmányait is ezennel közreadja. 

S mivel fejezi be Descartes , forradalmi" könyvét? A filozófus hiszek- 
egyével: azok lekötelezettjének érzi magát, , akiknek jóakaratából zavar- 
talanul élvezhetem szabad időmet, mintsem azokénak, akik a világ leg- 
megtisztelőbb hivatalait ajánlanák fel nekem" (Szemere Samu fordítása). 

Hadd térjek mégis röviden vissza az Elmélkedésekhez ott, ahol abbahagy- 
tam: a negyedik elmélkedéshez. 

Folytatódik az Istenen való elmélkedés. Ha Isten eszméje már eleve ben- 
nünk van, hogyan lehetséges, hogy oly sokszor tévedünk? Miután ő, Des- 
cartes (mint ember), középhelyet foglal el Isten és a semmi között, tehát 
tévedhet. A hiba, a tévedés ezért hiány. (Emlékeztek Plótinoszra az első 

félévből? A téves, a rossz, a csúf - hiány.) Az, hogy mit választok, dönté- 
semtől függ, az pedig választási képességem és megismerőképességem 
egymáshoz való viszonyától. 

Itt új szereplő jelenik meg Descartes színházában (azaz egy régi szereplő 
új szerepben): az akarat. Az akarat szabad. Az akarat szabadsága nem abban 
áll, hogy vagy ide, vagy oda dönthetek, hanem hogy mindig az igaz és a jó 
mellett döntök. Mert ha nem azt teszem, akkor akaratom nem , isteni", 
azaz nem teljesen szabad. Akaratom tovább terjedhet értelmemnél, s akkor 
sem teljesen szabad. Maradhatok, persze, semleges is, amikor nem tudom 
eldönteni, hogy valami igaz vagy téves. Ugyanez a semlegesség, ami az igaz 
vagy a téves megkülönböztetésekor lehetséges, a jó és a rossz vonatkozá- 
sában azonban bűn. A bűn, ugyanúgy, mint a tévedés, a tudatlanságból kö- 
vetkezik, abból, hogy az akarat megértés nélkül vagy annak ellenére lép 
működésbe, azaz nem szabad. (Kantnál erre a kérdésre még visszatérünk.) 

Az Elmélkedések ötödik részében Descartes többek között megint rátér 
Isten létezésének kérdésére, elismételve sok mindent, amit már eddig is 
elmondott, ez esetben inkább a hagyományt követve, mint például azt ele- 
mezve, hogy Isten lényegéhez hozzátartozik a létezés. 

A hatodik (utolsó) részben kissé bővebben tér ki a képzelőképesség 
eddig meglehetősen elhanyagolt értelmezésére. A képzelőtehetség a meg- 
ismerőképesség funkciója, amelyet testekre alkalmazunk. Azaz testeket 
, képzelünk el", még testetlen testeket is, mint például a háromszög (ked- 
venc példája). Kérdés, mennyiben különbözik a képzelőtehetség a meg- 
értéstől, amely szintén a megismerőképesség funkciója? 

Mivel most már jártasak vagytok Descartes gondolatmenetében, kita- 
lálhatjátok Descartes válaszát már csak annak alapján is, hogy szerinte a 
képzelőerő csak a testekre vonatkozik, míg a megértés a lélekre, Istenre, 
azaz másfajta (nem kiterjedt) szubsztanciákra. Amikor az ember az értelem 
vezetésével ismer meg, befelé fordul, mikor a képzelőerő által, kifelé. 

Nézzük, mi van , kívül"? A matematika, geometria tárgyai (mint az em- 
lített háromszög), de ezeken felül még a hangok, színek, illatok, tehát 
mindaz, amit érzékelek. Kérdés (régi kérdés): jutok-e igaz ismerethez ér- 
zéki tapasztalatok nyomán? Mindezekről az érzéki tapasztalatokról ideákat 
alkotok, illetve fordítva, ideák (általános fogalmak) alkalmazásával tapasz- 
talok. Ennek következtében, írja Descartes, meggyőzően lehetett arra a 
következtetésre jutni, hogy semmi sincs az értelemben, ami ne lett volna 

előbb az érzékekben. Ezt a filozófiai hitet, teszi hozzá Descartes, azonban 
megdöntötték a kísérletek és a tudományos tapasztalat. De elméletileg is 
könnyen cáfolható. Ugyanis fel kell tételezni magamban egy aktív képes- 
séget, amely az ideákat (az általános fogalmakat, amelyek az észlelésben 
szerepet játszanak) létrehozza. Különösen igaz ez a belső érzékelés, például 
a fájdalom esetében. Ugy vagyok a testemben, mint a hajójában a hajós. 
Szorosan összekapcsolódunk, már majdhogynem összekeveredünk. Ho- 
gyan lehetséges ez? Hiszen, mint mondja, a test osztható, az elme azonban 
oszthatatlan. A választ erre a kérdésre Descartes majd A lélek szenvedélyeiről 
írt könyvében, amelyre nemsokára rátérek, adja meg. 

A kérdés itt már azért is nyitva marad, mert Descartes azonnal rátér a 
,kiterjedés" s minden kiterjedt dolog, tisztán hatóokokban történő leírá- 
sára. Azt már tudjuk, hogy az állatok mechanikusan működnek, azaz gépek, 
itt ehhez még azt is hozzáteszi, hogy voltaképpen az ember is masina, amely 
elme nélkül is ugyanazokat a mozgásokat hajtaná végre. Különben még azt 
is hozzáteszi, hogy az elme valamilyen módon az agy gépezetével van kap- 
csolatban. 

Mielőtt rátérnék Descartes A lélek szenvedélyeiről szóló könyvének rövid 
bemutatására, két megjegyzést szeretnék előrebocsátani nektek. 

Egyrészt, hogy amennyiben nem ismeretelméletileg, hanem ontológia- 
ilag vesszük szemügyre, akkor a , gondolkodom, tehát vagyok" tétele ma 
is védhető. Agyhalál esetében a , gép" tovább működik, az ember lélegzik, 
szíve dobog, mégis azt mondjuk, hogy ez az ember egy , főzelék", azaz él, 
de mint ember nem létezik. 

Másrészt, Descartes egy új alapkérdést dobott be a filozófia művelőinek 
ringjébe: hogyan tudom, hogy , az" úgy van, ahogy , én" látom, gondolom? 
Tehát a szubjektum áll szemben az objektummal, a megismerő Én a meg- 
ismerendő tárggyal, s arra kérdez, hogy az előbbi megtud-e felelni az utób- 
binak vagy, esetleg, az utóbbit az előbbi önmagából teremti meg, hozza 
elő. Descartes ezzel a gondolattal egy labdát dobott utódai térfelére, akik 
megpróbálták leütni, de ez nekik sem sikerült. Descartes ugyanis egy meg- 
válaszolhatatlan kérdést tett fel utódainak. Miért volt a kérdés megvála- 
szolhatatlan? Egyszerűen azért, mert rosszul volt feltéve, azaz úgy volt fel- 
téve, hogy megválaszolhatatlan. Ennyiben Heideggernek igaza volt, amikor 
azt mondta, hogy Descartes , megrontotta" a filozófiát. Mégsem volt igaza. 
Egy megválaszolhatatlan kérdés is lehet termékeny, sőt, talán csak egy 

ilyen kérdés termékeny. Egy rosszul feltett kérdés is lehet kiindulópont, 
mivel provokál. Inkább, mint egy jól feltett kérdés. 

De hadd térjek rá Descartes egy későbbi művének, A lélek szenvedélyei - 
nek bemutatására. Ez is egy igazi remekmű, még ha az utókor a korábbi- 
akhoz képest kevésbé is értékelte. Minthogy Descartes a csodálkozást em- 
lítette meg elsőnek a szenvedélyek közül, hadd csodálkozzak én is. 

Arisztotelész óta senki nem kísérletezett egy Descartes-hoz fogható fi- 
lozófiai elmélettel, amely magában foglalta a metafizikát, az affektuselmé- 
letet, az etikát, az antropológiát, a pszichológiát, az anatómiát s helyenként 
még egy kis műfajelméletet is. Arisztotelész is több különböző műben tette 
mindezt, míg Descartes egy igen tömör, összefoglaló, bár könnyen érthető 
írásban. 

Előrebocsátom, hogy Descartes e művében nincs szüksége Isten velünk 
született eszméjére, mivel itt a két szubsztancia , találkozásáról", vagy akár 
konfliktusáról, szólva egy tisztán anatómiai elmélettel áll elő. Hogy ez az 
elmélet nem meggyőző, igaz. Spinozának nem volt nehéz ezt kimutatnia. 
De neki könnyű volt, mert, mint a harmadik előadásban látni fogjátok, 
ő nem két, hanem egyetlen univerzális szubsztanciában gondokozott. 
(A Boros Gábor szerkesztette és általa kiadott magyar nyelvű kötet [L Har- 
mattan, Bp., 2012] Spinoza Descartes-kritikáját is tartalmazza.) 

Maga a könyv három részből áll és 212 cikkelyre van felosztva. Nem ha- 
ladok cikkelyről cikkelyre, inkább a szerintem legfontosabb elméleti , lé- 
pésekről" számolok be nektek. Ha van időtök és kedvetek, akkor A mód- 
szerről szóló könyv után ezt is olvassátok el. 

Miután a lélek szenvedélyeiről lesz szó, Descartes megkülönbözteti őket 
a test mozgásaitól. Ezek az elmétől független, pusztán testi funkciók, ame- 
lyeket, mint tudjátok, szerinte tisztán mechanikusan, gépszerűen működ- 
nek, mint például a vérkeringés vagy a lélegzés. 

Most azonban valami újat is elmond erről a , gépről". Azt ugyanis, hogy 
a test minden mozgása az idegektől függ, amelyek az agyból kiindulva az 
egész testet behálózzák, s egy szellőt tartalmaznak, melyet Descartes , élet- 
szellemnek" nevez. Tehát a teleológia kikerülésével beszél Descartes az 
életről, mint valamiféle idegek által hordozott, közvetített, vérben keringő 
anyagi szellemről. A testi funkciók egyike sem akaratlagos. 

Az akaratnak két fajtája van. Az egyik önmagunkra vagy valami szellemi, 
gondolati tárgyra irányul (az akaratra akarok gondolni) , a másik testi funk- 


22 11 TI. AZ ÚJKOR 


ciót hoz létre (sétálni akarok, megmozdul a lábam — az ő példája). Ugyan- 
csak két fajtája van az észlelésnek. Az egyik akarattól függő (az észlelés 
maga akaratlagos) , a másik akarattól független (fáj a fejem). Az előbbi cse- 
lekvés, az utóbbi szenvedés (aktív, illetve passzív). Ugyanez mondható 
a képzeletről, képzelésről is. 

Nos, a külső észlelések az agyban is mozgásokat hoznak létre, különben 
nem éreznénk azokat. Mire vezet ez a saját testünkre vonatkozó észlelések 
esetében? , Természetes kívánságainkat" észleljük, mint szomjúság, éhség, 
s ehhez sorolhatjuk a testi fájdalmat is. De ha az észlelések a lélekben lan - 
dolnak, arra hatnak, akkor az érzések, mint öröm, harag, az előbbiektől 
különböznek. (Ma is pontosan így különböztetjük meg az ösztönöket, ösz- 
tönzőket [drive], az elemi érzelmektől, illetve érzésektől laffektusoktól).) 

Az utóbbiakról, s az ezekből következő szenvedélyekről, tehát a lélek 
szenvedélyeiről fog, mondja Descartes, ettől kezdve beszélni. Ezek , a lélek 
olyan észlelései vagy érzetei (sentiments) vagy megmozdulásai (emotions) , 
amelyek kimondottan őrá vonatkoznak, s amelyeket a szellemek valami - 
lyen mozgása okoz, tart fent és erősít fel" (27. §, Dékány András, Boros 
Gábor és Gulyás Péter fordítása). 

Itt jelentkezik a probléma. Hogyan hathat az egyik szubsztancia má- 
sikra? Az életszellemek (finom, vérben közvetített anyagok) hogyan hat- 
hatnak a lélekre, s a lélek a maga részéről hogyan hathat az életszelle- 
mekre? A megoldás az agy egyik szervében található: a pici tobozmirigyben, 
amelyen át az agy elülső üregeinek szellemei a hátsó üreg szellemeivel 
érintkeznek. A tobozmirigy a lélek székhelye, ahonnan a kisugárzó élet- 
szellemek a lélekben lezajló eseményeket a test minden részébe közvetítik. 

Ezt a feltevést a tudós olvasók nemcsak kétséggel, de nevetéssel is nyug- 
tázták. Kétségtelenül szükségmegoldás volt. Arisztotelésznek a Retorikában 
nem volt efféle megoldásra szüksége, amikor arról írt, hogy érzelmek mi- 
nősége az érzés megítélésének, mi több, a körülmények értelmezésének 
eredője is, mivel nincs emóció kogníció nélkül. Ezt Descartes jól tudta, 
nem ezt kellett igazolnia, hanem ennek a lehetőségét és módját saját me- 
tafizikájának (a két független szubsztancia feltételezésének) elméletén 
belül, jobban mondva, annak ellenére. Ebben az esetben Descartes nem 
hívhatta Istent segítségül, mivel nem az , objektum" megismerésének ga- 
ranciáját kereste. Egyáltalán nem ismeretelméleti kérdésről volt szó, 
hanem az emberi élet kérdéséről. Isten segítsége helyett be kellett érnie 

a tobozmirigy segítségével. Hozzátenném, hogy nevetségesség ide vagy 
oda, nagy teljesítmény volt a szokással szemben az agyat és nem a szívet 
az emberi szenvedélyek középpontjának és , irányítójának" tekinteni. 

A 39. §-ban Descartes egy fontos kérdést tesz fel. Hogyan van az, hogy 
ugyanaz az ijesztő tárgy az egyik emberben félelmet okoz, a másikat bátorrá 
teszi? Bevezet egy új fogalmat, amelyet később is kamatoztatni fog, a disz- 
pozíció fogalmát. Válasza tehát az, hogy a tobozmirigy nem mindenkinél 
van egyformán elrendezve, az egyiknél erre, a másiknál meg amarra disz- 
ponál. Mennyire egyszerűbb válasznak tűnik Arisztotelészé, ugyanis az, 
hogy az embert a karaktere (hekszisz) diszponálja erre vagy amarra. Csak- 
hogy ez Descartes számára egy újabb kérdéshez vezetett volna: mi hozza 
létre a karaktert? Arisztotelész válasza, hogy a helyes cselekvés megszokása 
számára még akkor sem lett volna megnyugtató, ha történetesen nem köti 
gúzsba a két független szubsztancia elmélete. 

Következő (40—41.) paragrafusokban Descartes továbbértelmezi a , disz- 
pozíció" szerepét a szenvedélyek alakulásában. Mindenen szenvedély disz- 
pozíció, azaz lelkünket a testtől kapott információra való válaszra diszpo- 
nálja. Az akarat a maga részéről pedig a mirigyre tett hatáson keresztül in- 
formálja a testet. Amikor a lélek emlékezni akar, akkor a mirigy 
közvetítésével kutatásra ösztönzi az életszellemeket. Szenvedélyeinket 
nem keltheti fel, ahogy nem is szüntetheti meg közvetlenül az akarat, de 
közvetve igen. Például ha valaki fél, megmagyarázhatjuk neki, hogy ne me- 
neküljön, nincs értelme, inkább álljon ellent, akkor több sansza lesz. Hogy 
a lélek alsó és felső része között (akarat versus érzékek) harc dúl, régi tör- 
ténet, de Descartes nem hagyja ennyiben, hanem anatómiai segítséggel 
(tobozmirigy) megis akarja fizikailag magyarázni. 

A könyv második része (51—188. §) a témát a konkrét, egyes szenvedé- 
lyek értelmezésével folytatja. Elöljáróban súgom meg nektek, hogy egy 
igazi újdonságra fogtok bukkanni ebben a felsorolásban, illetve ezekben 
az értelmezésekben. A filozófusok általában jó és rossz, hasznos és káros, 
helyes és helytelen szenvedélyekre, érzelmekre, affektusokra, szokták fel- 
osztani a szenvedélyek világát. Descartes azonban nem ezt teszi. Szerinte 
minden (vagy majdnem minden) szenvedély jóra és rosszra, helyesre és 
helytelenre egyaránt használható, felhasználható. Mindegyik jó valamire, 
s többségük rossz lehet valami másra. A kiindulópont tehát az antropológia, 
nem az etika, ahogy méga rábeszélés művészete sem. Az etika az antropo- 

lógiai megközelítés után következik, s a retorika, ha játszik bármilyen sze- 
repet, az egyiknek vagy a másiknak lesz alárendelve. 

Ettől kezdve én eltekintek a tobozmirigytől. 

Descartes már az elemzés kezdetének kezdetén egy máig alapvető meg- 
állapítást tett. Az öröm és a szomorúság érzését sokféle dolog válthatja ki, 
s a szenvedély sajátossága ennek függvénye. Így például (177. §) ..a lelki- 
furdalás a szomorúság válfaja, amely abból a kétségünkből származik, hogy 
az, amit éppen teszünk, vagy tettünk, jó-e?" 

Az elsőnek tárgyalt szenvedély a csodálkozás, amelynek nincs ellentéte. 
Ez az érzés Platónnál a tudás kiindulópontja, s az marad Descartes-nál is. 
A csodálkozás minden szenvedély erejét felfokozza, főleg újdonságok ész- 
lelése esetében. Bár nincs ellentéte, nincs , rossz" csodálkozás, a belőle 
eredő tevékenységet, mint mindent, túlzásba is lehet vinni. A csodálko- 
zásból fakadó másodlagos érzelmek a becsülés és a megvetés, a nemeslel- 
kűség és a kevélység, illetve az alázatosság vagy magunk lealázása (az első- 
ként említett érzelmek a szenvedély jó, a másodikként említettek azok 
rossz , használatára" vonatkoznak). 

Nem tudok, sajnos, ebben az előadásban figyelmet szentelni összes 
elemzett szenvedélynek, csak még hármat emelnék ki a hat , elődleges" 
szenvedély közül. Mint az első példán láttátok, a , másodlagos" szenvedé- 
lyek az elsődlegesek variációi, s természetüket, sajátságukat tárgyuk és kö- 
rülményeik határozzák meg. Az örömet, szomorúságot és csodálkozást 
már említettem. Marad tehát a szeretet, a gyűlölet és a vágy. 

A szeretet olyan mozgás (emóció) , amely a lelket azokhoz a tárgyakhoz, 
személyekhez kapcsolja, amelyek megfelelőnek tűnnek számára, s amely 
,a lelket akaratlagos kapcsolódásra ösztönzi". Fontos ebben az aktivitás 
mozzanata, továbbá, hogy a meghatározás általános. (Azaz szerethetek egy 
embert, egy eszmét, egy lovat, ahogy egy ételt is.) Az elsődleges érzés mi- 
lyensége, kvalitása, tárgyának és körülményeinek függvénye, s olykor meg- 
ítélésünk függvénye is. Jól és rosszul is használható (kit szeretünk, miért, 
mire indítja akaratunkat azt érzés stb.) . A gyűlölet a szeretet ellentéte. 

Descartes a későbbiekben megjegyzi, hogy a szeretetnek sokféle for- 
mája, típusa, megnyilatkozása van, míg a gyűlöletnek sokkal kevesebb. 
(Pl. Istent szerethetjük, de nem gyűlölhetjük, ahogy van hazaszeretet, de 
nincs hazagyűlölet.) Továbbá rátér arra, hogy magának a szeretetnek két 
alaptípusa van: a jóakaratú szeretet és a vágyhoz kapcsolódó szeretet. A vágy 

maga is a hat alapvető szenvedélyhez tartozik. Sajátossága az, hogy a jövőre 
irányul, akár el akarunk érni valami jót, akár elkerülni valami rosszat, akár 
abban a (jó) helyzetben maradni, amelyben éppen vagyunk. Csak arra 
vágyhatunk, Descartes szerint, , amiről úgy véljük, hogy valami módon le- 
hetséges" (145. §). 

A 113. §-tól kezdve Descartes kitér a szenvedélyek fiziológiai kifejező - 
désére is, mint elsápadás, elpirulás, szívdobogás, reszketés stb. , továbbá 
részletesebben elemzi a diszpozíció, már említett, szerepét bizonyos szen- 
vedélyek kialakulásában, illetve előtérbe kerülésében. Így például a levert- 
ség állapota szomorúsághoz kapcsolódó szenvedélyekre diszponál, de, ér- 
dekes módon, az öröm állapota nem diszponál a nevetésre. Az életkor is 
egyfajta diszpozíció. Például gyerekek és öregek többet és hamarabb sírnak. 

A második rész azzal a gondolattal zárul, hogy ,.a jó és a rossz számunkra 
alapvetően a belső megmozdulásoktól (emócióktól) függ, amelyeket csakis 
maga a lélek kelt a lélekben" (147. §). Azaz semmi sem függ külső erőktől, 
a sorstól, a szerencsétől. (Hozzáteszi, hogy Istentől, persze, igen). 

A könyv harmadik része, a voltaképpeni etika. Descartes-nál is a szen- 
vedélyek tanára épül, ahogy Arisztotelész etikáiban, bár másképpen. Már 
csak azért is, mert az erények és a bűnök nem bizonyos szenvedélyek kö- 
zötti , közép" eltalálásra épülnek, hanem maguk is , másodlagos" szenve- 
délyek. Descartes már a második rész kezdetén közölte ezt velünk, amikor 
a becsülést, büszkeséget, nemeslelkűséget a csodálkozás , alfajaiként", má- 
sodlagos variációiként mutatta be. 

Magam részéről, már időhiány miatt is, csak néhány erény és bűn be- 
mutatására vállalkozom. 

A nemeslelkűség erénye fontos szerepet tölt be az erények sorában. 
Hozzátartozik ugyanis az ember önbecsülése, saját akarata, szabadságának 
a tudata, s ezzel az a tudat, hogy minden tettéért ő felelős. Ezenkívül a jel- 
lemszilárdság, azaz , az erény tökéletes követése". A nemeslelkűség tehát 
egy olyan erény, amely magában foglal minden erényt. Egy olyan erény, 
amely megakadályozza, hogy megvessünk másokat. A nemeslelkűségen 
nem változtatnak a sorscsapások, a nemes lelkű ember sem nem gőgös, 
sem nem megalázkodó, hanem makulátlanul tisztességes ember. 

Descartes elemez minden hagyományosan fontos erényt vagy , bűnt" 
is, mint bátorság, illetve gyávaság, az irigység, a jóindulat, a szánalom és 
a megbánás. (Az utóbbi elemzése azért érdekes, mert Descartes azt is meg- 

említi, hogy sokan megbánnak valamit, mert azt hiszik, hogy rossz, bár 
nem az, mert karakterük erre diszponálja őket.) Továbbá olyan erényeket 
és bűnöket, melyek az emberi életvitel szempontjából valóban perdöntőek, 
de eddig nem, vagy csak ritkán, elemezték őket, mint a hála, illetve a há- 
látlanság, az irigység stb., továbbá olyanokat, amelyek inkább a , civilizált" 
viselkedéshez tartoznak, mint a nevetés, a méltatlankodás, a gúnyolódás, 
a tréfálkozás. 

Ami bizonyára feltűnt nektek, hogy az eredendő bűn dogmája nemcsak, 
hogy nem játszik szerepet nála, hanem említésre sem kerül. Már azért 
sem, mert az akarat szabadsága fel van tételezve. S mert (mint ezt a befejező 
mondatok megismétlik) Descartes szemében nincs rossz szenvedély, csak 
olyan szenvedély, amelyet oktalanul, megfontolás nélkül, rossz alkalom- 
mal, rossz tárgyra vonatkozóan mozgósítanak. A mozgósítás szót tudatosan 
használom, hiszen , mozgásokról" beszélünk. 


Kedves hallgatóim! Ez a tanóra hosszabbra sikerült a szokásosnál, s még 
ennél is hosszabb lesz, mert mondanom kell nektek egy másik fontos gon- 
dolkodóról is valamit. 

Blaise Pascal fiatalkorában még találkozott Descartes-tal (ő maga Spi- 
nozával volt egyidős). Ami összekötötte Descartes-tal, az a természettu- 
domány, ugyanis Pascal is fizikus és matematikus volt, méghozzá kiváló. 
Ami elválasztotta őket, az a vallás és a filozófia. 

Pascal a jezsuiták és a janzenisták (Port Royal) vitájában, amely a jan- 
zenizmus elítéléséhez vezetett, a janzenizmus mellett foglalt állást egy le- 
vélformában írt polémiában. A janzenisták a bensőségességben, hitben 
gyökeredző katolicizmus szerint éltek, s azt védelmezték a hivatalos, a ki- 
rályság által intézményesített jezsuitizmus ellen. 

Pascal filozófiai gondolatai Gondolatok (Pensées) címen halála után je- 
lentek meg. Én most csak erről a könyvről fogok beszélni. 

A Gondolatok valóban gondolatok gyűjteménye. Tartalmaz hosszabb 
elemzéseket, rövid aforizmákat, egyes filozófusokra tett kritikai megjegy - 
zéseket, eredeti bibliaelemzéseket. Most csak két olyan , gondolatkomp- 
lexumra" fogom felhívni a figyelmeteket, amelyek a korhoz, a kortudomá- 
nyosságához, továbbá Istenhez, azaz a valláshoz való viszonyának össze - 
függéseire vonatkoznak. (A könyv Pődör László fordításában többször is 
megjelent magyarul. Ha van rá időtök és kedvetek, olvassatok bele a 

könyvbe, s válasszátok ki magatoknak a számotokra legfontosabb, legér- 
dekesebb gondolatokat.) 

Descartes megkerülhetetlen. Ezért Pascal is reagál rá. Ilyenformán: 
, Nem tudok megbocsátani Descartes-nak; legszívesebben egész filozófi- 
ájában meglett volna Isten nélkül; mégsem tudta azonban elkerülni, hogy 
ne adasson vele egy pöccintést, amellyel mozgásba hozza a világot; de aztán 
nem tud mit kezdeni Istennel." (77.) Ennél az idézetnél fontosabb az ezt 
megelőző gondolat: , Írni azok ellen, akik túlságosan belemerülnek a tu- 
dományokba. Descartes." (76.) 

Az utóbbi megjegyzés azért fontosabb, mert Pascal számos gondolatában 
aláírja Descartes filozófiáját, így például nem kisebb kérdésben, mint a 
két szubsztancia elméletében. Mi baj van akkor a tadományban való elme - 
rülésben? Az, hogy összekapcsolódik azzal az illúzióval, hogy a tudományos 
felfedezések valami egészről adhatnának képet, hogy a világról való igaz 
tudáshoz vezethetnének. Inkább oda vezetnek, gondolja Pascal, hogy fel- 
ismerjük: egy szakadék szélén élünk. Világunk nincs többé megalapozva, 
nincs szilárd talaj a lábunk alatt. Ha a tudományok feltárta univerzumra 
gondolunk, beleszédülünk. A világegyetem végtelen tér, a végtelen pedig 
felfoghatatlan, érthetetlen s megismerhetetlen. Ugyanez a helyzet a vég- 
telen feloszthatósággal, a végtelen kicsivel is. Mik vagyunk mi, emberek? 
Porszemek, semmik két végtelenség közé bezárva. Azt mondjuk a termé- 
szet dolgaira, hogy valamire törekszenek vagy valamitől irtóznak? Mintha 
emberek vagy legalábbis élőlények lennének! És Isten? Létét akarjátok 
bebizonyítani? Ez éppen olyan lehetetlen, mint a nemlétét bebizonyítani. 
Isten elrejtőzik (Deus absconditus) , nem tudjuk felérni ésszel. S önmagun- 
kat? Önmagunkat megismerni? Még azt sem tudjuk megérteni, hogyan 
vagyunk testből és lélekből összeállítva. 

Azzal kezdtem az újkor bemutatását, hogy a filozófus az újra törekedett, 
mindenekelőtt a tudományok, az új tudományok megalapozására, hogy a 
tudományos forradalom dajkája akart lenni, s az is lett. Atudományos for- 
radalom, mint Hans Jonas megírta, egyúttal ontológiai forradalom is volt, 
s nem lehet eldönteni, mi volt előbb, a tyúk vagy a tojás. S jött a következ- 
mény, ahogy ezt Pascal világosan látta. A filozófia által szorgalmazott mo- 
dern tudomány (amelyet Pascal is gyakorolt) kihúzta lábunk alól a talajt, 
minden tudást ideiglenessé, meghaladhatóvá, s ennyiben relatívvá, vál- 
toztatott. Mint egy másik gondolatmenetében írja, mindig csak kergetjük 

a nyulat, amelyet soha el nem érünk. A modern tudományt hajszoló ember 
a semmivel áll szemközt (mint magát jóval később Sartre kifejezte) . Isten 
halálához vezet-e létének bebizonyíthatatlansága? 

A mélyen katolikus Pascal nem volt Nietzsche. Mást ajánl nekünk. Egy 
fogadást. Fogadhatunk Isten létezésére s fogadhatunk létezése ellen. Fo- 
gadnunk kell, azt nem tehetjük meg, hogy ne fogadjunk. Pascal azt javasolja 
nekünk, hogy fogadjunk Isten létezésére, mert csak úgy járunk jól. Ezt (az 
általa felfedezett) valószínűség-számítással igazolja, egy számítással, mely- 
lyel eredetileg a ruletten játszóknak adott matematikailag kidolgozott ta- 
nácsot. Ez is egy rulett. Mindenünket, azaz érveinket, meggyőződéseinket, 
életünket tesszük kockára. A fogadást elveszíthetjük, s akkor a kockázat 
mindkét esetben egyforma. De nem egyforma, ha megnyerjük. Mert ha 
Istenre tettünk és megnyerjük, ezzel együtt megnyerjük örök üdvösségün- 
ket is, azaz a végessel szemben a végtelent. Semmi sem bizonyos, de dol- 
goznunk kell a bizonytalanért a fogadásunknak megfelelően. 

Lezárásképpen idézem a következő gondolatot: , Sokkal jobban félnék 
attól, hogy tévedek, és aztán rádöbbenek, hogy a katolikus vallás igaz, mint 
attól, hogy tévedésből tartom igaznak." (241.) 

Pascal , az ész logikájával" állítja szembe , a szív logikáját", vagy legalábbis 
kiegészíti az előbbit az utóbbival, hogy szilárd talajban cövekelhessen meg 
az egzisztenciális szakadék szélén. Hosszú ideig nem talált követőre. (Né- 
hány egyéb gondolatára majd más összefüggésben fogok hivatkozni.) 

S most már tényleg befejezem ezt a hosszúra nyúlt előadást. 

MÁSODIK ELŐADÁS 


Hobbes és az újkori politikai 
filozófia megalapozása. 
Mandeville (a kávéházi Hobbes) 


KEDVES HALLGATÓIM! 


A filozófiai logika szellemében most Spinozával kellene folytatnom az elő- 
adást, minthogy ő volt az, aki csatlakozva Descartes kérdésfeltevéséhez, egé- 
szen másként válaszolt rá. Azonban nemcsak , időzítési" szempontból foly- 
tatom Hobbes írásaival, bár ez is egy szempont, hiszen Hobbes még Baconnal 
is találkozott, sőt, Cavendish gróffal együtt, akinek házitanítója, majd barátja 
volt, még Galileit is meglátogatta. Közben Anglia a politikai forradalmak 
korát élte. Miután a reformáció óta felbomlott a nyugati kereszténység egy- 
sége, a belháborúk is vallásháborúk formáját öltötték. Royalista lévén, azaz 
a katolikus királyt támogatván, Hobbes veszélyeztetve érezte magát a , hosszú 
parlament" idején, s számos royalista ismerősével együtt Franciaországba 
menekült. Ott, mint már tudjátok, Mersenne-en keresztül megismerkedett 
Descartes Elmélkedéseivel s megjegyzéseket fűzött hozzá. Franciaországban 
a későbbi II. Károlyt matematikára tanította. Hobbes is a matematikát, eset- 
leg még a geometriát, készült megújítani akkori ambícióját követve, de nem 
ez lett a sorsa: ugyanis a modern politikai filozófiát alapozta meg. 

Azonnal meg fogjátok kérdezni, hogy miért tekintem őt újítónak, ami- 
kor a múlt szemeszterben Machiavelliről mondtam majdnem ugyanezt. 
Machiavelli politikai filozófiája volt az első, amely a politikai , techné"-t, 
azaz tevékenységet górcső alá vette, azonban a modern , társadalom" sa- 
játságainak figyelembevétele nélkül. Ezért is tudott mindig hivatkozni 
ókori történelmi példákra. Ezért tartozott a háború elemzése érdeklődé- 
sének középpontjába. Hobbes világa ezzel szemben az új polgári társada- 

lom modellje egy, a polgárháborút ellehetetlenítő, egységes, erős, közpon- 
tosított állam, amely ugyanakkor teret enged a magánéletnek, a privát gaz- 
daságnak és szervezeteknek. Azaz a szuverenitás megteremtése egy polgári 
világban. Ennek nem léteztek példái a múltban, ezt ki kellett találni. 

Hogy visszatérjek a történetre. Párizsban sem szűntek meg Hobbes biz- 
tonsági problémái, ott ugyanis materializmussal gyanúsították meg, s nem 
alaptalanul. Miközben írta a Leviatánt, megint menekülnie kellett. Vissza- 
menekült hát Angliába a protestáns forradalmi Cromwell védőszárnyai 
alá, hogy majd a restauráció után régi tanítványa, a katolikus II. Károly tá- 
mogatását élvezze. Több mint go évet élt, verses önéletrajzot írt, amelyben 
azzal büszkélkedett, hogy még mindig tud teniszezni és szeretkezni. 

A kor jelszava az , új". Nem a régi alapra kell építkezni, hanem új alapot 
teremteni, s arra építeni az új politikai rendszer házát. Vajon milyen anyag- 
ból építkezik az új ház, palota vagy vár? Az emberanyagból. Mindenekelőtt 
arra a kérdésre kell választ adni a politikai filozófusnak, a politikai mes- 
terépítésznek, hogy milyen anyagból építkezik, azaz miféle lény az ember, 
akivel építkezik. Mire képes és mire nem, mi mozgatja, hajtja és mi nem, 
melyek vágyai, ambíciói? Filozófiai antropológia nélkül nincs politikai fi- 
lozófia. Így hát Hobbes is ezzel kezdi. 

Minden könyve megjelent latinul és angolul is. Érett elméletét kifejtő 
könyveinek gondolatmenete vagy azonos, vagy hasonló — ezért én számo- 
tokra főművét, Leviatánt fogom bemutatni. Két korábbi írására (De Homine, 
azaz: Az emberről, De Cive, azaz: A politikai közösségről) csak annyiban fogok 
hivatkozni, amennyiben —illetve ahol — egyes kérdések ezekben pregnán- 
sabban, vagy akár bővebben, vannak kifejtve, mint a Leviatánban. Hobbes 
késői művét, a Hosszú Parlamentet elemző Behemótot, sajnos, nem tudom 
figyelembe venni. 

A Leviatán cím hallatán azonnal meg fogjátok kérdezni, hogy miért ez a 
fura cím? S ha a könyv fedőlapján található, az első kiadástól kezdve meg- 
jelenő és megjelenítő ábrára néztek, meg fogjátok kérdezni, hogy ez meg 
mit is jelent? Az első kérdésre egyszerű a válasz, a másodikra annál kevésbé. 

Mindkét cím (Leviatán és Behemót) Jób könyvéből való. Szörnyek. Le- 
viatán a hatalmas szörny, amely Isten parancsát teljesíti, s ugyanakkor 
mindent magában foglal. A könyv egy helyen , a büszkék királyának" nevezi. 
Tehát a szuverén állam szimbóluma, amely mindent magában foglal, amely- 
ben mindenki megtalálja azt, amit keres, s amelyben ezért béke uralkodik. 


2 II HOBBES ÉS AZ ÚJKORI POLITIKAI FILOZÓFIA MEGALAPOZÁSA I] 31] 


Ez a szörny egy úgynevezett , persona". A persona nem egy konkrét személy, 
mégis úgy viselkedik. mint egy személy, annak tekinthető, ezt a szerepet 
játssza el a világszínpadon. Ha például azt mondom, hogy az állam ezt vagy 
azt akarja vagy teszi, akkor egy personáról beszélek. Ugyanakkor hadd idéz- 
zem a Behemótból a következő mondatot: , The power of the mighty hath no 
foundation but in the opinion and belief of the people" (azaz: ,, a hatalmasok 
erejét egyedül a nép véleménye és hite alapozza meg", 1889-es kiadás, 16.). 

A második kérdésre válaszolni nehéz, mivel számtalan értelmező kü- 
lönbözőképpen olvassa a képet. Értelmezzétek ti is. 

A Leviatán teljes angol címe: Leviathan, or The Matter, Forme and Power 
of a Common-Wealth Ecclesiasticall and Civill (magyarul: Leviatán vagy az 
egyházi és világi állam formája és hatalma). A cím iránymutató. Mindenek- 
előtt az állam a , Common-Wealth" anyagáról, formájáról és hatalmáról 
lesz a könyvben szó. A bevezetésben még ennél is pontosabb iránymutatást 
kapunk. Hobbes könyvében vizsgálatát azzal kezdi, hogy megkérdezi, mi- 
lyen anyagból és ki hozta létre ezt a bizonyos , mesterséges embert". A vá- 
lasz talán meglepő: a Leviatán anyaga az ember, akit Isten, a nagy Mester- 
ember, szerkesztett össze, míg magát a Leviatánt az ember szerkesztette 
össze saját anyagából. Ha ezt már tudjuk, akkor tovább kérdezünk. Milyen 
is az a , mesterséges ember"? Melyek a szervei, hogyan és milyen szerződés, 
illetve szövetség (covenant) által jön létre? Mit jelent a szuverén joga, te- 
kintélye és hatalma, hogyan őrizhető meg s hogyan pusztulhat el? Előre- 
bocsátom, hogy az állam , lelke" Hobbes szerint a , szuverén". Hobbes ez- 
után, ahogy megtudjuk az előszóból, értelmezi a keresztény Állam (Chris - 
tian Common-Wealth) lényegét, hogy könyvét végül A sötétség birodalmáról 
című politikai pamflettel fejezze be. 

A következőkben az első és a második kérdésre adott válaszra összpon- 
tosítok, a harmadik és negyedik kérdésre (amelyek érdekes bibliaértel- 
mezéseket is tartalmaznak) csak akkor térek rá, ha Spinoza bibliakritikája 
szempontjából vagy egyéb szempontból ezt fontosnak érzem. 

Még egy előzetes megjegyzés. Hobbes, mint látni fogjátok, Descartes- 
hoz hasonlóan elemzi a lélek szenvedélyeit. Csakhogy egészen más célból. 
Míg Descartes -nál a lélek szenvedélyeinek elemzése mindenekelőtt on- 
tológiai célokat szolgál, minthogy a két független szubsztancia egymásra 
való hatásának lehetőségét alapozza meg, addig Hobbes célja ennél jóval 
tradicionálisabb. Nincs politikai filozófia antropológia nélkül, hiszen va- 

lóban az ember a politikai intézmények , anyaga". Emlékeztek, hogy Pla- 
tónnál a lélek és az állam szerkezete azonos, s arra is, hogy Arisztotelész 
Politikája a Nikomakhoszi etika egyenes folytatása. Ez az etika ugyanakkor 
szenvedélyelmélet is, mivel az erények bizonyos szenvedélyekre vonat- 
koznak, s azok , közepét" igyekeznek eltalálni, míg a vétkek a szélsőségeken 
helyezkednek el. Machiavelli is fontos megjegyzéseket tesz az , emberi ter- 
mészetről", saját és mások politikai megfigyeléseire támaszkodva. 

A Leviatán első 12 fejezetéből csak azokra a kérdésekre térek rá, melyek 
a későbbiekben, ebben a könyvben és a filozófia későbbi történetében, 
még szerepet játszanak. Nektek már most azt javaslom, hogy olvassátok el 
Hobbes előszavát. S még azt is előrebocsátom (2. fejezet), hogy Hobbesnak 
nem esik nehezére megkülönböztetni az ébrenlétet az álomtól, hogy ő nem 
tart attól a bizonyos gonosz szellemtől vagy manótól, aki megtéveszt ben- 
nünket. Ébrenlétemben, írja, gyakran figyelek fel álmom abszurditására, 
míg az álmomban sohasem az ébrenlétem abszurditására. Honnan ez az 
egyszerűség? Hobbesnak nincs szüksége arra, hogy tudásunk valódiságát, 
realitását, igazságát Isten garantálja. 

Az emberi atfektusok, érzések általános emberi természetünkhöz tartoz - 
nak (ma úgy mondanánk, hogy empirikusan általánosak), s mégis minden 
korban, környezetben, sőt, minden embernél is különbözőek, mert más és 
más tárgyakra vonatkoznak — írja Hobbes. A képzelőerő is minden ember 
mentális képessége, de van egy határa, ugyanis a végtelent nem tudjuk el- 
képzelni. Ezért nevezzük azt Istennek, és tiszteljük őt (2. és 3. fejezet). 

Az emberi nem legnagyobb felfedezése a beszéd (ma a homo sapiens 
kognitív forradalmáról beszélünk). A beszédben gondolatmenetünket 
nyelvben fejezzük ki. A görögöknél a logosz szó mind a beszédet, mind a 
gondolkodást jelentett — teszi hozzá Hobbes. Beszéd lehetséges gondol- 
kodás nélkül, mint puszta hang, de gondolkodás nem lehetséges beszéd 
nélkül. A szavak mindig vonatkoznak valamire, jelentenek valamit. Azok 
a szavak, amelyek nem vonatkoznak semmire (mint transzszubsztanciá- 
ció) , semmit sem jelentenek. A természetes világosság (the Light ofhumane 
minds) a megismerés kiindulópontja, ezt tisztítja meg a kétértelműségtől 
az ész (Reason) , míg maga az út nem más, mint a tudomány (Science), a cél 
pedig az emberiség java (Benefit of Man-Kind). 

Hobbes tovább elmélkedik. Minden szenvedély, érzés, érzelem két alap- 
érzés kombinációja. Ez a két alapérzés a kívánás, illetve az averzió (appetite 

and aversion). A 6. fejezetben ezekre az érzésekre vonatkoztatja, majd vé- 
gigsorolja, illetve elemzi, az erényeket és a vétkeket, s ezekkel együtt a ne- 
vetést és a sírást. 

Az elemzést egy olyan gondolattal zárja, amely túlmutat egy érzelemel- 
méleten. Azt állítja, hogy minden vágy, averzió, félelem vagy remény meg- 
szűnik a megfontolás (a döntés megfontolása, a választás) pillanatában. A 
múltra vonatkozóan nem létezik megfontolás. Lehetetlen dolgokat nem 
fontolhatunk meg, hacsak nem tartjuk lehetségeseknek azokat. 

Amennyiben a végső kívánságágból, azaz a megfontolásból cselekvés 
következik, akkor akarásról beszélünk — írja. Akaratlagos cselekvés csak 
az olyan cselekvés, amely akaratból származik. Ez, mármint az akarat, a 
gondolkodás folyamatának eredője, a bennünk kialakult vélemények meg- 
ítélésének eredője. Amennyiben ez az eredő egyaránt tekinthető igaznak 
vagy tévesnek, akkor kétségről (doubt) beszélünk. Ez az , eredő" lehet igaz 
(6—7. fejezet) , mivel vezethet egy jelenlegi, múltbeli vagy jövőbeli tény ab- 
szolút megismeréséhez. 

Efféle abszolút ismeret azonban csak egyes tények vonatkozásában le- 
hetséges: ez volt, ez van, ez lesz. Például tegnap felkelt a nap, ma is felkel, 
holnap is fel fog kelni. (Az én példám, Hobbes ugyanis ritkán hoz fel pél- 
dákat s igaza is van, hogy tartózkodik ettől a rossz szokástól.) Ennél tovább 
csak a tudomány (science) mehet, különben csak tudatról, valaminek a tu- 
datáról (conscience) , nem tudásáról beszélhetünk. 

Hadd álljak meg itt egy pillanatra. Hobbes ebben a szekcióban megkü- 
lönböztette a szabad választást a szabad akarattól. Ez bizony egy új gondolat. 
Arisztotelész, ahogy a latin auktorok is, szabad választásról beszéltek. Talán 
emlékeztek még arra, hogy Arisztotelész az indulat motiválta választást is 
szabadnak tekintette. Szabad a választás, melyért a választó felelősségre 
vonható, mert másként is választhatott volna. Kivétel, mint erre is emlé- 
keztek, ha másoktól függő ember (mondjuk rabszolga) parancsra cselek- 
szik, vagy a cselekvő nem ismeri a körülményeket, illetve az előre nem lát- 
ható következményeket (Oidipusz). 

Arra is emlékeztek, gondolom, hogy a múlt szemesztert azzal a megjegy- 
zéssel vezettem be, hogy a középkorban a filozófiai kategóriák arzenálja 
több kategóriával bővült, s ezek közül a legfontosabb az akarat. Ettől kezdve 
létezik egy külön mentális képesség, amit akaratnak nevezünk. Ez a men- 
tális képesség cselekedeteink forrása. Arra is emlékeztek, gondolom, hogy 

míg a korai Ágoston, feltételesen ugyan, szabad akaratról beszélt, a későbbi 
tagadta az akarat szabadságát. Méghozzá két, összefüggő szempontból. Egy- 
részt feltételezte, hogy akaratunkat megrontotta az eredendő bűn, másrészt 
állította, hogy bármennyire akarunk valamit, testünk, illetve érzékeink 
nem engedelmeskednek. (Például nem tudja akaratlagosan megszüntetni 
az éjszakai magömlést.) A középkori filozófusok, akár védik, akár tagadják 
a szabad akaratot, nem különböztetik meg az akarat és a választás szabad- 
ságát. Ezt most Hobbes megteszi. 

Hadd folytassam Hobbes gondolatmenetét. A logikus gondolkodás aka- 
ratlagos, s ezért atudományos tudás feltétele. Ha pedig a tudás nem logikus 
gondolkodás, hanem elmélkedés eredője, akkor vagy hivésnek (belief) , 
vagy hitnek (faith) nevezzük. Az előbbi (belief) inkább dolgokra vonatkozik, 
míg a másik (faith) inkább emberekre. Valamiben akkor hiszünk, ha meg 
van adva a Hit tárgya, a Credo (credo illi) , akeresztény hite Istenben. Ennek 
a hitnek a forrása nem a hívő emberben van (azaz nem velünk született 
eszme), ahogy nem is a természetes észben, hanem a tekintélyben (autho- 
rity) . Tekintély lehet egy ember, akiben bízunk, akinek szavát igaznak tud- 
juk, mint amilyenek a próféták. Ugyanakkor nem kell mindent elhinnünk, 
amit a történészek írnak, ha nem tekintjük közlésüket evidensnek. Mégis 
történészektől (például Liviustól, az ő példája) tudunk mindent, amit bizo- 
nyos uralkodókról vagy eseményekről tudunk, ezekre vonatkozóan e törté- 
nészek a tekintélyek. Bízunk bennük. Végül is mindig egy ember a tekin- 
tély, akár Isten küldte, akár nem, mi csak embernek hiszünk (, Whether 
they be sent from God or not, is faith in men only", 7. fejezet). Mi a véle- 
ményetek erről? Osztjátok Hobbes gondolatát, hogy minden hit végső 
soron emberben (egy vagy több emberben) való hit? 

Ekkor tér Hobbes vissza arra a korábbi gondolatára, hogy alapjában véve 
kétféle tudás van: az első a tényekre vonatkozó tudás, a második az egyik ál- 
lításból a másikra való következtetés eredménye. (Tényigazság versus ész- 
igazság.) Az előbbi forrása az érzékek és az emlékezet: ez a tudás, mint tud - 
juk, abszolút tudás. Ezt a tudást várjuk el egy tanútól. A másik, a tudományos 
tudás, azonban nem abszolút, hanem feltételes. Ha ez így van, akkor így, ha 
amaz, akkor meg úgy, meg úgy... A tanú tudását várjuk el a történésztől, akár 
a természeti, akár az emberi történés a kutatásának tárgya. Az utóbbi jel- 
lemzi a filozófiát számos változatban, tárgyától függően. Hobbes fel is sorolja 
ezeket a változatokat az asztronómiától a poétikáig (9. fejezet). 

A 10. fejezet címe igen hosszú: A hatalomról, értékről, méltóságról, meg- 
becsülésről és érdemességről. 

Az ember hatalma (power) a rendelkezésére álló eszközökből áll, amelyek 
segítségével valamely jövendő jónak tűnő célt el tud érni. Efféle hatalom 
lehet természeti, mint például nagy testi erő, okosság, jóindulat, nemesség. 
Lehet instrumentális is, vagy az előbbiekből eredő, vagy a szerencséből, 
mint gazdagság, hírnév, barátok. A legnagyobb emberi hatalom mindezen 
hatalmak összessége, az egyetlen Államban (Common -Wealth) egyesített 
konszenzuális hatalom. Az említett mesterséges civil persona mindezeket 
a benne egyesült hatalmakat kedve szerint használhatja, működtetheti. Ha 
vannak szolgái, az hatalom, ha vannak barátai, az hatalom. A gazdagság is 
hatalom, amivel szolgákat és barátokat termel. Mi több, a hatalom birtoká- 
nak hírében állni maga is hatalom. De a szűkkeblű gazdagság nem hatalom, 
mivel irigységet okoz. A hazaszerető hírében állni, azaz népszerűnek lenni 
is hatalom. A tudomány egy kisebbfajta hatalom, de a hadiszerszámokat te- 
remtő tudományos mesterség nagyhatalom. Az ember privát méltóságának 
értéke olyan, mint minden másé, ugyanis az árától függ. Attól, hogy mennyit 
fizetnél a hatalmáért. Az Állam értékeli és növeli az ember nyilvános mél- 
tóságát azzal, hogy magas hivatalt, kitüntetéseket, címeket osztogat. 

Engedelmeskedni annyi, mint megbecsülni. Ha nagy ajándékot adunk 
valakinek, akkor ezzel megtiszteljük. Ugyanakkor el is várjuk támogatását. 
A hosszantartó siker, a gazdagság is hatalom s így dicséretre méltó, míg a 
kapzsiság, a szűkkeblűség, a félelem, a közömbösség pedig dicstelennek 
számít. Hatalmunkat a nyilvánosságnak felmutatni tiszteletre méltó, ho- 
mályba húzódni tisztességtelen. 

Hova jutottunk a középkor embereszményétől? Itt minden a feje tete- 
jére áll. Ami ott erény volt, itt dicstelenné válik, ami ott bűnnek számított, 
itt dicséretre méltóvá alakul. Nemcsak az örökletes bűn tűnik el, mint a 
kámfor, de a görög filozófia óta módosult, mégis majdnem végig állandó 
értékhierarchia is. Dicstelen a ferences szerzetes, aki kolostorban, név- 
telenségben tölti életét? Az állami kitüntetés, a hivatalos pozíció, a siker, 
a közismertség, vajon ez lenne az emberi méltóság mércéje? Cinizmus? 
Vagy az akkoriban születő polgári társadalom értékrendjének hű leírása? 
A hagyományos normák megcsúfolása? Vagy csak a képmutatásé? Próbál- 
játok magatoknak megválaszolni ezeket a kérdéseket. Én meg hagy térjek 
rá, megint röviden, a tizenegyedik fejezetre. 





36 II III. AZ ÚJKOR 


A fejezet címe rövid: Az erkölcsök (manners) különbözőségéről. 

Hobbes előrebocsátja, hogy mikor , manners" -ről beszél, nem a jó mo- 
dorról fog elmélkedni, mivel a szót más értelemben használja. Azokról a 
képességekről fog szólni, amelyek lehetővé teszik, hogy az emberek egy- 
mással békességben éljenek. 

A fejezetet egy filozófiai bomba nyitja meg: Hobbes újra értelmezi a 
, boldogság" fogalmát. Mindeddig úgy tudtuk, hogy a boldogság, az élet leg- 
főbb célja s hogy ennek legfőbb feltétele az erény, az erényes élet. Hogy 
előbbi példámmal éljek: a kései középkorban egy kolostorában elmélkedő, 
kevéssel beérő, másoknak is segítő ferences szerzetes volt a boldog ember 
mintaképe. Hozzáteszem, hogy Descartes is az erényt tekinti a boldogság 
legfontosabb feltételének Erzsébet hercegnőhöz intézett egyik levelében, 
amelyet időhiány miatt nem tudtam nektek bemutatni. Nem így Hobbes. 
Nincs vágy nélküli boldogság. Nincs olyasmi, mint , finis ultimus", azaz az 
élet végső célja, nincs olyasmi, mint , summum bonum" a javak (jók) összes- 
sége. Mi tehát a boldogság? A vágyakozás állandó folyamata egyik tárgyától 
a másikig, egyik céltól a másikig. Amikor az ember az egyiket eléri, máris 
a következő után indul. Az ember vágya nem a megvalósulás, megnyugvás, 
kielégülés felé irányul, ellenkezőleg, a vágyak és vágykielégítések állandó 
folyamata felé. Az ember élete nyughatatlan vágy a hatalomra, majd újabb 
és újabb hatalomra, s mindennek csak a halál vet véget. 

Emlékeztek az előbbi előadásból arra a bizonyos nyúlkergetésre? Pascal 
a modern ember talajtalanságát, s ezzel szerencsétlenségét, írja le az el- 
foghatatlan nyulat kergető ember hasonlatával. Hobbes éppen ezt a , nyúl- 
kergetést" tekinti az ember természetének. Mindnyájan Faustra gondo- 
lunk. Hobbes embere bizony a fausti ember, aki egyetlen pillanatnak sem 
tudja mondani, hogy szép, s maradjon örökre vele. Hobbes szemében ez 
az ember azonban nem a modern ember, hanem , az ember", 

Ez az állandó, meg nem szűnő verseny mindenért, ami az embert konf- 
liktusokba sodorja mindig és mindenkor, elkerülhetetlenül háborúhoz 
vezet. Már borítékolhatjátok, hogy a Hobbes- féle Államra azért van szükség, 
hogy valami az emberi természetet kordában tartsa. Mi több, ugyanazok az 
emberi vágyak, hajtóerők, melyek háborúhoz vezetnek, igényelhetik a köz- 
ponti hatalom tekintélyét, uralmát. Hobbes fel is sorol ezek közül néhányat. 
A gyönyör vágya arra diszponálhatja az embert, hogy egy közös hatalomnak 
engedelmeskedjen, hiszen az biztosítja számára azok zavartalan élvezetét. 

A tudás vágya diszponálhatja az embert ugyanerre, mert szükséglete, hogy 
békében élhessen tudományának vagy művészetének. 

Nem folytatom a felsorolást, melynek során Hobbes rátér a szokásokra is, 
amelyeket szüleinktől öröklünk, gyerekkorunkban helyesnek ítélünk, majd 
értelmünkkel (reason) kérdésessé teszünk. Állandóan táncolunk a szokás és 
az észérvek között: így alakulnak ki a helyes és helytelen, igaz és téves, jó és 
rossz (right and wrong) fogalmai. Az emberek csak azt fogadják el igaznak, 
ami nem mond ellent érdekeiknek, illetve céljaiknak. S itt következik a sokat 
idézett, híres mondás: , Ha az a tétel, hogy egy háromszög szögeinek összege 
egyenlő egy négyzet két szöge összegével, ellentmondott volna az emberek 
ambíciójának, profitjának vagy élvezetének, akkor nemcsak hogy elvetették 
volna a tételt, hanem el is égettek volna minden geometriakönyvet." 

Az ember, folytatja Hobbes, kíváncsi, tudni akarja a jelenségek okát. 
Okról okra halad visszafelé haladva végül, eljut valamihez, aminek már 
nincsen oka, mivel örök, s ezt nevezi Istennek. Azaz nem kutathatunk ter- 
mészetes okok után anélkül, hogy egy örök Isten létezése felé hajlanánk, 
holott eszménk nem lehet róla. (Descartes elleni polémia.) 

Azok, akiket a természeti okság nem nagyon érdekel, tudatlanságukban 
és félelmükben feltételeznek egy hatalmat, amely ártani tud nekik, de jót 
is tud velük tenni. Azaz elképzelnek egy Láthatatlan Hatalmat, s benne 
saját képzeletüket imádják. A láthatatlan dolgoktól való félelem természe- 
tes forrása annak, amit vallásnak neveznek. Az említett fantáziaképekre 
egyesek törvényeket alapoztak, hozzátéve saját elmeszüleményüket, a dokt- 
rínákat, s mindezzel saját hatalmukat alapozták meg, illetve növelték. 

(Mai szemmel nézve Hobbes valláskritikája primitív, de ne felejtsétek 
el, hogy mindaddig a keresztény — hol katolikus, hol protestáns — vallás 
igazságai maguktól értetődőek, igazak voltak, s hogy ezeknek a maguktól 
értetődőségeknek megkérdőjelezése nyithatta meg csupán azt a vitát, gon- 
dolkodási folyamatot, mely egy mélyebb valláselmélethez, illetve valláskri- 
tikához vezetett.) 

Tehát Hobbes szerint kétféle Isten van. Az egyik a tudósoké, az a név, 
amelyet ők a végső Oknak vagy a Megismerhetetlennek adnak. A másik a 
tudatlanoké, akik saját félelmeiket és vágyaikat vetítik ki egy fantáziaképre, 
amelyet mások törvények, doktrínák felhasználásával hatalmuk nagyob- 
bítására használnak. (Egyesek e gondolatok alapján hasonlították össze 
Hobbest a preszókratikus Xenophanésszel, míg mások szerint ő fogalmazta 

meg a modernségben először a religio duplex gondolatát: más vallás a tu- 
dósoknak, más a tudatlanoknak.) 

Ez a gondolatmenet a 12. fejezetben (A vallásról) folytatódik: 

Hobbes itt visszatér a korábban elmondottakra, a , kettős vallás" gondo- 
latára. Azonban gondolatmenetét most egy új, antropológiai elemmel vezeti 
be, azzal a gondolattal, hogy vallása csak az embernek van. Mind az okok 
kutatása, mind a jövőtől való félelem (haláltól, szegénységtől, kiszámítha- 
tatlanságtól) az, ami az embert minden más élőlénytől megkülönbözteti. 

Következik egy kis vallástörténet. Vallás annyi van, ahány szokásrend- 
szer, vagy akár ahány nép. Különbözők a hitrendszerek, a ceremóniák, az 
áldozatok, például a pogányoknál, különös tekintettel Rómára. Azonban 
az igaz vallás csak a zsidósággal kezdődött, minthogy nekik Isten törvénye - 
ket adott, méghozzá úgy, hogy a társadalmi (civil) törvények egyben vallási 
törvények voltak. Isten egy kiválasztott nép Istene, ugyanakkor az egész 
Föld királya. , Isten az egész Föld királya hatalma révén, de a kiválasztott 
nép királya a Szövetség (covenant) révén", 

Minden vallás, ismétli most korábbi gondolatát Hobbes, a tömegnek em- 
berekben való hitén alapul, esetlegegy szent emberben való hiten. Szükségük 
van csodákra. Így amikor meggyengült a szent emberben, Mózesben, való 
hit, a zsidók visszatértek a babonához, az aranyborjút imádva. A vallásnak 
nincs hatalma a kard segítsége nélkül — ezért kente fel Sámuel Sault királlyá. 

A fejezetet Hobbes , politikailag" zárja: kora katolicizmusának és pro - 
testantizmusának majdnem egyenlően kiosztott bírálatával. 

Most jutottunk el a 13—16. fejezetben Hobbes antropológiájának köz- 
ponti, állandóan idézett, gondolataihoz. Ezeket a fejezeteket szokták a 
, pesszimista antropológia" alapszövegének tekinteni. Kezdjük hát. 

A 13. fejezet , az ember természeti (természetes) állapotát" (natural con - 
dition) elemzi, a 14.. pedig a szerződésről (contract, covenant) szól. 

A természet, írja, az embereket mind testileg, mind szellemileg egyen- 
lőknek (eguall) teremtette. Az egyiknek nagyobb a testi ereje, a másik el- 
méje gyorsabban kapcsol. A különbség lényegtelen, mert mindenki meg 
tud ölni mindenki mást, ki erejével, ki ravaszságával. Éppen az emberek 
egyenlőségéből következik, hogy mindenki meg akarja valósítani céljait. 
S mivel több embernek ugyanaz a célja, egymás ellenségeivé válnak. 

Az ember legelső célja az önfenntartás s éppen ebben ütközik az egyik 
ember célja a másik ember hasonló céljával. Ezért akarják leigázni, elpusz- 

títani egymást. S így arra törekszenek, hogy annyi hatalmat halmozzanak 
fel, amely lehetetlenné teszi a másik fölöttük aratott győzelmét, azaz többet 
halmoznak fel, mint amennyire önfenntartásuk szempontjából szükségük 
van. Így az ember uralma az ember felett önvédelemből fakad. Versenyez- 
nek a haszonért, a biztonságért, a hírnévért. 

Az emberek erőszakot alkalmaznak azért, hogy megszerezzék a másét, 
s azért, hogy megvédjék azt, amit már megszereztek, de akár még semmi- 
ségekért is, mint amilyen nevük, családjuk, népük, szakmájuk becsületé- 
nek védelme. A , természetes állapotban" tehát az emberek örökös hábo- 
rúskodásban élnek: minden ember mind a többi ember ellen. Az ember 
embernek farkasa. Nem pusztán a harcmezőn, hanem folyamatosan, min- 
den időkben, minthogy az erőszak gyakorlása az ember diszpozíciója. Így 
semmi biztosítéka sincs a békének. 

A természetes állapotban tehát minden ember minden más ember el- 
lensége, s így biztonsága csak saját erején múlik. Nincs ipar, mert senki 
sem tudja, hogy élvezheti-e gyümölcsét, sem kultúra (azaz földművelés), 
sem hajózás, sem világismeret, sem időszámítás, sem művészet, sem írás, 
sem társadalom. Ami van, az állandó félelem, állandó rettegés az erőszakos 
haláltól. Az emberi élet , solitary, poore, nasty brutish and short" (azaz: 
magányos, szegény, csúf, brutális és rövid) — írja. Ha ezt nem hiszitek 
nekem el — fordul Hobbes az utálkozó olvasóhoz —, akkor miért zárjátok 
be a házatokat, miért féltek egyedül utazni az éjszakában? Mi van, ha nincs 
törvény, amely megvéd? De, teszi hozzá, ne vádoljátok az emberiséget! 
Mindez nem bűn. A természet nem bűnös. 

Mindeddig az utópisták és a filozófusok azt sugallták, hogy a természetes 
állapot a béke, a szeretet, az együttérzés állapota volt, s hogy csak az állam, a 
törvények tettek bennünket vétkesekké. Ez a kétféle antropológia (az ember 
a természetes állapotban gyilkos, illetve a természetes állapotban jó és együtt 
érző), végig fog kísérni bennünket ezen az egész filozófiai utazáson, 

Az Ész általános szabálya ugyanakkor — folytatja Hobbes és vele mi is —, 
hogy minden ember békére kell törekedjen, amennyiben remélheti, hogy 
ezt el is éri, de ha ezt nem remélheti, akkor kihasználja a háború előnyeit. 
Ez az első természeti törvény. 

A második természeti törvényt Hobbes természetjognak nevezi. A termé - 
szetjog az ember joga az önvédelemre, s az, hogy ehhez minden eszközt fel- 
használhat. Ebből következik, hogy az emberek hajlandók, amennyiben erre 

mások is hajlandók, olyan , mesterséges" jogokat alkotni, amelyek értelmé- 
ben egy embernek annyi szabadsága van a másikkal szemben, mint amennyi 
a másiknak vele szemben. Ez a jog nem más, mint a Biblia aranyszabálya. 

Bármilyen jogot elfogadsz, feladsz valamit a szabadságodból. Ugyanak- 
kor mások is feladnak valamit saját szabadságukból. Ettől kezdve nem 
használhatsz erőszakot kényedre-kedvedre, s ez valóban korlátozza sza- 
badságodat, de a többiek sem tehetik mindazt, amit akarnának saját ké- 
nyükre-kedvükre, s így ők is feladnak valamit szabadságukból. 

De le kell-e mondanunk természetes szabadságunkról? Vagy inkább 
átruházhatjuk azt? Önkéntes átruházásról van szó szavakban vagy tettekben. 
Önkéntes az átruházás, hiszen mindenki javát szolgálja, mindenki nyer 
vele. Az önkéntes átruházás megsértése igazságtalanság, jogtalanság. 

Van azonban egy természeti jogunk, mely át nem ruházható. Ez az élet- 
hez való jog. Nem ruházható át, mivel az élet fenntartása a szabadság átru- 
házásának alapmotívuma. 

A jogok kölcsönös átruházását nevezzük szerződésnek (contract). Más- 
fajta szerződés az, amely a jogokra, mint az, amely dolgokra vonatkozik. 
Ezért ez a szerződés (contract) ugyanakkor szövetség (covenant). Ígéret, 
amelyet megtartani minden időben kötelesség, megszegni hitszegés (vio- 
lation of faith). 

Jogaink átruházása egyúttal az eszközök átruházása is, méghozzá vala- 
kinek, akit szuverénnek, azaz jog szerint uralkodónak (Sovereign) nevezünk. 
Ez az uralkodó nem lehet Isten, mert azt sem tudjuk, hogy Ő vállalja-e ezt 
a szerepet. De mégis csak olyasvalakire ruházhatjuk át jogainkat egy közös 
jövő reményében, vállalva, hogy ez a jövőben is érvényes marad, aki aka- 
rattal rendelkezik. 

Tehát a természetes állapotból két lépésben jutunk el a Leviatánhoz 
(azaz a szuverénhez, az államhoz). Előbb az emberek kötnek egymással 
szövetséget, kölcsönösen korlátozva szabadságukat bizonyos jogok érde- 
kében, amelyek biztosítják létfenntartásukat. Másodsorban átruházzák 
jogaikat (kivéve az élethez való jogot) az Államra (Szuverénre, Leviatánra) , 
hogy megvédje, állandósítsa azokat biztosítva feltétlenségüket, megszeg- 
hetetlenségüket. Az utóbbiról szólnak a következő fejezetek. 

Ezzel a rövid összefoglalással előreszaladtam, méghozzá egy okból. A kö- 
vetkező évszázad politikai filozófusai is majdnem kivétel nélkül a szerző - 
déselméletet variálták saját politikai meggyőződésüknek megfelelően. 

A téma nem fog elhagyni bennünket. Éppen azt a gondolatmenetet, melyet 
most röviden összefoglaltam, fogják majd kétségbe vonni. 

De hadd folytassam Hobbes gondolatmenetét a többi természeti törvény 
felsorolásával. 

A harmadik természeti törvény, az igazságosság, amely azonban csak 
a szövetség alkotmányának létrejötte után lép érvényre. Az igazság ezután 
nem más, mint a szövetség (covenant) követése. Ez a törvény egyúttal az 
ész törvénye is (Law of reason) . Lázadással létrehozott Állam (Szuverén) 
ellentmond az észnek. 

Ami az igazságosság különböző típusait illeti, itt Hobbes majdhogynem 
hűségesen követi Arisztotelészt (osztó igazság, arányos igazság, azaz csere, 
büntető igazság). 

A negyedik természeti törvény a hála (versus hálátlanság), azaz a kölcsö- 
nösség, reciprocitás. Az ötödik a kölcsönös alkalmazkodás s ennek bizto- 
sítása. A hatodik, hogy mindenkinek legyen elegendő java élete fenntartá- 
sára (!). A hetedik a megbánt vétkek megbocsátása. A nyolcadik, hogy a 
bosszú, a gonosznak gonosszal való megtorlása, ne a múlt sérelmeit, hanem 
a jövő várható javait vegye figyelembe. A kilencedik a természeti egyenlő- 
ségnek társadalmi egyenlőtlenséggé való átalakulása, a polgári törvények- 
nek megfelelően, amely tiltja a rabszolgaságot, mivel az a természettől, nem 
a szövetségből ered. Minden ember ismerje el a másikat természettől fogva 
egyenlőnek. A tizedik természeti törvény előírja, hogy a szövetség életbe- 
lépése után egyetlen ember se követeljen magának több jogot, mint ami 
másokat megillet. A tizenegyedik törvény szerint a bíráknak egyenlően kell 
ítélkezniük (törvény előtti egyenlőség) . A tizenkettedik természeti törvény 
szerint olyan dolgokat, amelyeket közösen élvezünk, nem szabad felosztani. 
A tizenharmadik szerint az első tulajdont ki kell sorsolni. A tizennegyedik 
a természetes és a mesterséges lottó megkülönböztetéséről szól (primoge- 
nitura, illetve szerzett haszon). A tizenötödik, hogy minden békeközvetí- 
tőnek szabad közlekedést kell biztosítani, a tizenhatodik a ,.de facto" és a 
, de iure" megkülönböztetése, a tizenhetedik, hogy senki sem lehet bíró 
saját ügyében. A tizennyolcadik, hogy senki sem lehet bíró, ha az ügyből 
hasznot húz, a tizenkilencedik azt írja elő, hogy ellentmondó tények eseté- 
ben a bíró hallgasson meg harmadik, negyedik stb. tanút. 

Végül is a természetnek tizenkilenc törvénye van. Felülvizsgálatuk megint 
csak az aranyszabály alkalmazásával lehetséges. Hobbes az aranyszabály po- 

zitív változatát idézi: , amit nem akarsz, hogy veled megtegyenek, azt ne tedd 
meg mással". A természeti törvények éppen azért természeti törvények, mert 
mindenki elméjébe, lelkiismeretébe vannak beírva. Alkalmazásuk azonban 
nem a , természet szerint" történik, tekintettel a különböző szokásokra. 

A természet törvényeinek tanulmányozását nevezzük Hobbes szerint 
morálfilozófiának. A Jó és a Rossz csak vágyaink (appetites) és averzióink 
szempontjából általános, de — ismétli meg Hobbes önmagát —, hogy mi 
ezeknek a szenvedélyeknek a tárgya, az a szokások (manners) függvénye. 
A morális tények (erények és vétkek), mint olyanok, állandóak, például 
igazságosság, méltányosság, megbocsátás minden korban és mindenütt 
erény. De nem mindenütt ugyanaz igazságos stb. Hogy rövidre fogjam, bár 
az erények lényegében mindig ugyanazok, de értelmezésükben és megíté- 
lésükben különböznek. 

Nos, nektek mi a véleményetek a Hobbes-féle tizenkilenc természeti 
törvényről? Melyeket tartjátok ti ma is érvényesnek? 

A Leviatán emberről szóló első részének tizenhatodik, azaz utolsó fejeze- 
te egyfajta karakterológia. A fejezet címe: Személyekről, megbízókról (author) 
és a megszemélyesített dolgokról. 

Személynek Hobbes azt tekinti, akinek szavai, illetve tettei sajátjai vagy 
egy másik ember szavait, tetteit képviseli, vagy akármely dologét, intéz- 
ményét, legyen az valós vagy fiktív. Amennyiben sajátjai, akkor természetes 
személy, amennyiben mást képvisel, akkor mesterséges személy. Ember 
álruhában, álarcban, a színpadon. Ez a személy színész. Ilyen értelemben 
színész egy százados, egy miniszter, egy képviselő is. A mesterséges sze- 
mély (színész) mások szavait és tetteit képviseli, amelyek viszont a szerzőt 
reprezentálják, aki minden cselekmény és szó forrása. (Magyarul ez nem 
hangzik olyan jól. A szerző angolul author, minden szó és cselekmény for- 
rása: authority, azaz a tekintély. (A magyar fordításban: megbízó. ]) 

Mit igazol mindez? Amit elmondott a , természetes emberről", az érvé- 
nyes a , mesterséges személy" esetében is. A szövetség (covenant) kötelezi 
a cselekvőt, minthogy ő volt a szerzője. Egy embert sem kötelez a szövetség, 
ha nem ő volt a szerzője. 

Emlékeztek, ugye, arra, hogy természetes állapotban az emberek mes- 
terséges szerződésre lépnek annak reményében, hogy békében fognak élni 
s ezért korlátozzák szabadságukat. Ámde ez a szerződés nem garantálja azt, 
amiért megkötötték: a garancia csak egy közös erő megteremtése lehet. Így 





2 [I HOBBES ÉS AZ ÚJKORI POLITIKAI FILOZÓFIA MEGALAPOZÁSA !! 43 


aztán ráruházták minden összesített erejüket, hatalmukat, véleményeiket 
az egyetlen emberre vagy emberek egy gyülekezetére, hogy az megtestesítse 
mind. Így mindenki aláveti saját akaratát eme mesterséges persona akara- 
tának. Az átruházás szövege így hangzik: felhatalmazom ezt az embert, vagy 
az emberek ezen gyülekezetét, hogy az én nevemben cselekedjen, feltéve, 
hogy mindenki ugyanezt teszi. (Hobbes ugyan royalista, de a Leviatán lehet 
Köztársaság is, lényeges, hogy akaratát, hatalmát semmi se korlátozza.) 

Az egyetlen személyben (vagy egy gyülekezetben) összpontosított hata- 
lom a Common -Wealth, azaz civilitas, azaz állam. S mivel az Államra min- 
denki ráruházta jogait, minden alattvaló egyúttal szerző is. A mindenki 
által autorizált (authorized) személy, Authority, a Szuverén. Azaz a Szuverén 
fogja képviselni mindnyájunkat. 

Mondanom sem kell nektek, hogy mindez nem történelem, hanem mo- 
dell. S azt sem, hogy a , természetes" állapot a polgárháború, pontosabban 
szólva az angol polgárháború állapota, úgy, ahogy Hobbes látta. 

A 17—37. fejezet (Az államról) a Common -Wealth értelmezése és elemzése. 

Ezekből a fejezetekből csak néhány gondolatot fogok kiemelni, részben, 
mert időnk fogytán, másrészt, mert több mindennek a nem szakmabeliek 
számára kisebb a jelentősége. 

Kezdjük az , abszolút Hatalom" érzékeltetésével. Ha valaki kifejezi egyet 
nem értését a szuverén akarattal, az igazságtalanságot követ el, nemcsak 
a Szuverén, hanem minden szövetségre lépett társa ellen. Minden lázadás 
igazságtalanság. A hatalom elmozdíthatatlan. Aki megfosztja a szuverént 
hatalmától, fejével lakol, mivel maga mondta ki magára az ítéletet. 

Ha egy kicsit ismeritek az angol történelmet, azonnal át fogtok látni a 
szitán. Pusztán teoretikus érvekkel ugyan, de Hobbes vaskosan politizál. 
Különösen, amikor az igaz, illetve téves politikai doktrína megkülönböz- 
tetésének jogát kizárólag a szuverén jogköréhez rendeli. 

Hadd említsek meg ezen a helyen néhány érdekes elméleti és gyakorlati 
javaslatot. Mindenekelőtt: az összes lehetséges államforma között a mo- 
narchia a legjobb, mert a király személyisége kettős. Van egy , természetes" 
személyisége, s van egy mesterséges személyisége. Ez könnyebbé teszi az 
öröklődést, ami a stabilitás feltétele. 

Ki a szabad ember? Aki mindent akadálytalanul megtehet, amire teste 
és érelme képes. Azonban a szabadság fogalmai (freedom/liberty) csak tes- 
tekre vonatkoztathatók, mert csak testek tudnak mozogni. Szólásszabadság 

annyit jelent, hogy senki sem akadályoz abban, hogy beszéljek. Ebben az 
értelemben, írja Hobbes, beszélünk szabadak akaratról is: semmi sem áll 
akaratom útjában. 

Szabadság (liberty) és szükségszerűség egybeesnek, ahogy a víznek sza- 
bad a folyón lefelé folynia és ez szükségszerű is (21. fejezet). Érve látszólag 
teológiai. Az ember sok mindent tesz, amit nem Isten parancsol vagy tervez, 
s ennyiben szabad, de nem lehet semmiféle olyan motivációja, szükséglete, 
melynek nem Isten lenne az oka. Tehát az emberek szabadon valósítják 
meg a szükségszerűséget, s így, végső soron, szabadon teszik azt, amit Isten 
akar. A teológiai látszat vagy burok ellenére ez egy igen mechanikus-kau- 
zális magyarázat, amelynek értelmében az ember karaktere determinálja 
az ember választását. Ezzel a mechanikus értelmezéssel, mint azonnal látni 
fogjátok, Hobbes politikai mondanivalóját készíti elő. 

A , determináció" gondolatát ugyanis azonnal alkalmazza is. Az emberek 
létrehoztak egy mesterséges embert, ugyanis az Államot, de ezzel mesterséges 
láncokat is kovácsoltak önmaguk számára. Ezek a mesterséges láncok a polgári 
törvények. Ezekre vonatkozik az alattvalók szabadsága (angolul Liberty of the 
Subjects, a magyar nem adja vissza a , subject" kettős értelmét). A szabadság 
nem lehet független a törvényektől. Az emberek alattvalók, szubjektumok, 
szabadságuk a Szuverénnek való engedelmeskedés. Csak abban nem kell en- 
gedelmeskedniük, amire nem vonatkozik szuverén törvénye. Így például sza- 
badon vásárolhatnak és adhatnak el, azzal és úgy kötnek szerződést, akivel és 
ahogyan akarnak, szabadon választhatják meg lakhelyüket, házastársukat, ők 
döntenek étrendjük felett és gyermekeik nevelésében. Magyarul: Hobbes el- 
méleti alapra helyezi az állami és civil (polgári) társadalom kettéválását. 

A Szuverén egyetlen döntése sem lehet igazságtalan, mert hiszen a szu- 
verén hatalma az emberek szabadon kötött Szövetségének szabad átruhá- 
zásán alapul, tehát ha azt mondom, hogy a Szuverén igazságtalan, akkor 
ezzel azt mondom, hogy önmagammal szemben vagyok igazságtalan, ami 
abszurd. A párhuzam nyilvánvaló: Hobbes a Szuverén funkcióját Isten 
funkciójával azonosítja, amit a mindehhez hozzáfűzött bibliai példák is 
megerősítenek. Önmaga alávetése, alárendelése az alattvaló kötelessége 
és szabadsága is egyben, továbbá békéje is. Az embernek tehát csak abban 
az esetben lehet, illetve szabad megtagadnia a Szuverénnek az engedel- 
mességet, ha az megparancsolja, hogy ölje meg magát, csonkítsa meg 
magát, ne egyen, ne szedjen gyógyszereket. Hogy miért, azt már jól tudjá- 


2 II HOBBES ÉS AZ ÚJKORI POLITIKAI FILOZÓFIA MEGALAPOZÁSA II] 45 


tok: az élethez való jogot senki sem ruházhatja át, az elidegeníthetetlen, 
míg a szabadságjogot átruházták, az tehát elidegeníthető. Ugyanakkor, ha 
egy parancs (például egy másik ember megölése) ellentmond annak a cél- 
nak (békés élet), amiért szabadságunkat a Szuverénre ráruháztuk, eseten- 
ként szintén jogos a parancsmegtagadás. Ugyanis az alattvaló Szuverénnek 
való feltétlen engedelmessége addigtart, ameddig az megvédi az alattvaló - 
kat. A Szuverén—ismétli Hobbes — az Állam lelke, amikor eltávozik a testből 
(nem védelmezi többé alattvalóit) , nem kötelezi a testet, azaz a , test" meg- 
szűnik alattvaló lenni s visszatér eredeti, természetes állapotába. 

A 22. fejezettől kezdve Hobbes kifejti nézeteit egy majdnem abszolút 
hatalommal rendelkező állam intézményeiről, a politikai testről (body po- 
litic) . Azért tettem hozzá a , majdnem" szót, mivel, mint tudjátok, az élethez 
való jogot az emberek nem ruházták rá. A képviselők hatalma alá van ren- 
delve Szuverénnek. Minden frakció, legyen az vallási vagy egyéb jellegű, 
, igazságtalan", mivel a frakciózás a béke ellensége. 

Az állam feladataihoz tartozik a disztribúció. Az államé a föld, a víz, 
mindaz, amit Isten szabadon bocsátott munkánk számára, tehát csak az 
Állam dönthet azok elosztása felett. Azonban munkánk termékeivel, áru- 
inkkal szabadon rendelkezünk, kereskedünk, mivel ebben a tevékenység- 
ben nem a Szuverénnel, pusztán más emberekkel állunk szemben. Ugyan- 
akkor az áruk cseréjére, privát szerződésekre vonatkozó törvények (civil, 
polgári törvények) is a Szuverén hatáskörébe tartoznak. A Szuverén viszont 
nincs ezeknek a polgári törvényeknek alávetve. 

Ezeket a civil (polgári) törvényeket a , természeti törvények" alapozzák 
meg, voltaképpen azokhoz tartoznak. (Mi sem természetesebb ennél, mint- 
hogy a , természeti törvényeket" Hobbes a polgári törvények mintájára ta- 
lálta ki.) Tehát, ha a polgári törvényeknek engedelmeskedünk, ezzel a ter- 
mészeti törvényeknek engedelmeskedünk. Ezek a törvények voltaképpen 
szokásokból erednek. (Az angolszász , common law" mindmáig az úgyne- 
vezett , szokásjogra" épül.) Viszont, Hobbes szerint, ha a polgári jog nem 
is, annak értelmezése a Szuverénre hárul. Így például ellentmond a ter- 
mészettörvénynek az ártatlan megbüntetése, de minthogy az ember mindig 
valamiben ártatlan, a , valamiben" eldöntése már a Szuverén feladata. (A 
Btk.-ra tartozik vagy sem.) A jó bíró megérti és alkalmazza a méltányosság 
természeti törvényét, megveti a , szükségtelen" gazdagságot, s végül harag, 
szeretet, gyűlölet nélkül ítélkezik. (Ma ugyanezt úgy mondanánk, hogy 

harag és részrehajlás nélkül.) Ugyanakkor türelmes is, minden felet meg- 
hallgat, s jól alkalmazza azt, amit hallott. 

Hobbes megkülönbözteti a természetes és pozitív jogot. A természetes 
törvények örök érvényűek, morálisak, a pozitív törvények ezzel szemben 
időhöz és helyhez kötöttek, és nem okvetlenül morálisak is. Nemcsak a 
törvénynek megszegése bűn, hanem a Törvény iránti megvetés is. (Máig 
is az: , contempt of court", amit, ha máshonnan nem, de a detektívregények- 
ből ti is ismertek.) 

Most jön az ősi kérdés: mi a bűn, a bűnözés oka? Mindegyik bűnben a 
megértéssel van baj — válaszolja Hobbes. Ez vagy téves okoskodásból, vagy 
a szenvedélyek hirtelen eluralkodásából ered. Érdekes, hogy a legsúlyo- 
sabb szenvedélynek Hobbes a dühre ingerlő dicsvágyat tekinti. 

Hogy a tudatlanságból elkövetett törvénysértés elkerülhető legyen, min- 
den törvénynek nyilvánosnak kell lennie. Ha ezt elmulasztják, akkor az 
ember nem bűnös. Ugyanakkor a tudatlanság, ha van mód az ismeretre, 
nem mentség. A bűnök különböző jellege következtében vannak enyhítő 
körülmények. Nem minden törvény megsértése miatt szabad hasonló vagy 
azonos büntetést kiszabni. 

Ugye, emlékeztek még Morus Utópiájára, arra, hogy az akkori Angliában 
kenyérlopásért és apagyilkosságért ugyanaz a büntetés járt? Hobbes ez 
ellen is tiltakozik: más, ha az ember a másik tyúkját vagy apját öli meg. A 
nagy bűnök között említi meg a nők megerőszakolását, de ez súlyosabb, 
ha egy férjes asszony ellen követik el. A szegényt megrabolni nagyobb bűn, 
mint a gazdagot, saját szüleinket megölni nagyobb bűn, mint másét. Az 
egyes emberek ellen elkövetett efféle bűnök ugyanakkor az Állam ellen el- 
követett bűnök is. Kivételt képeznek azok az ártalmak, amelyeket a magukat 
ellenségnek vallók ellen követnek el. A büntetések (súlyosságuk szerint) 
a testi fenyítés, szélsőséges esetben halálbüntetés, pénzbüntetés vagy javak 
elkobzása, becsülettől való megfosztás, börtön, száműzetés. Szót kerít a 
jutalmakról is, amelyek vagy szerződésből következnek, vagy ajándékok. 
Szerződésből következik a szolgálatért kapott bér és a fizetés. 

A 29. fejezettől Hobbes az Állam (Common-Wealth) felbomlását tárgyalja. 
A rosszul összeszerelt Állam felbomlik. Ez elsősorban akkortörténik, mikor 
a Leviatán összeszerkesztői azt túl kevés halommal ruházták fel. Például, 
ha alávetették a Szuverént a polgári törvényeknek, vagy ha a hatalmat meg- 
osztották. A , kevert" államformának több lelke van, s ezért bomlik fel. De 

pénzhiány is hozzájárulhat a felbomláshoz, meg az is, ha egy alattvaló 
túlságosan népszerű, vagy ha szabad az alattvalónak a Szuverén hatalmát 
vitatni. 

Mindez természetesen partizán történetírás filozófiai burokban. Hobbes 
szerint rosszul sikerült I. Károly idején a Leviatán összeszerkesztése, ezt 
követte a királyság széthullása, a király kivégzése, a polgárháború, Cromwell 
, köztársasága", majd annak pusztulása, s végül egy rosszul sikerült restaurá- 
ció. Hobbes figyelmezteti mentorát, II. Károlyt, hogy ne kövesse el újra a 
régi hibát. 

Egyes történészek szerint Cromwell is megfelelt volna Hobbesnak, ha az 
betölti az abszolút Szuverén szerepét. Hiszen megis írja (30. fejezet), hogy 
nem az államforma a döntő. Lehet az monarchia, arisztokrácia, vagy akár 
demokrácia is, fő, hogy az alattvalók engedelmeskedjenek a Szuverénnek. 

A nemsokára bekövetkező , dicsőséges forradalom" azonban éppen 
olyan államformát hoz létre, amelyet Hobbes életképtelennek ítélt. 

S ez az , életképtelen" államforma áll fenn mind a mai napig. 

Hobbes javasol számos olyan intézkedést is, amelyeket a későbbiekben 
be fognak vezetni, mint az adózás méltányossága, az adóteher egyenlősége. 
Vagy, hogy a munkaléptelen lakosságot ne amagánadományból segítsék, 
hanem az állam tartsa el. Vagy, hogy a munkaképeseket, ha nincs számukra 
munkalehetőség, küldjék a gyarmatokra anélkül, hogy az ottani lakosságot 
kiirtanák, inkább szorgalmazzák az együttélésüket. 

A második rész utolsó fejezeteiben Hobbes már bevezeti a harmadik 
részt, a keresztény államról való elmélkedését, a 72. zsoltárt idézve és kom- 
mentálva: , Miért sikeres a gonosz, míg az erényes szenved?" Válaszra meg- 
int Jób könyvében talál. Maga a harmadik rész pedig azzal a tétellel kezdő - 
dik, hogy a próféták szavai a keresztény állam politikai alapelvei. Ezt követi 
a bibliakritika. A Biblia maga Isten szava, de Mózes öt könyvét nem egyedül 
ő írta, s ez Józsué könyvére méginkább vonatkozik, ahogy Sámuel könyvére 
is. Az Ó- és Újszövetség párhuzamáról írottakat, különösen a 35. és 36. fe- 
jezetet, melegen ajánlom mindazoknak, akiket a Biblia és a bibliaértel- 
mezés érdekel. Sajnos, időhiány miatt nem tudok minderre rátérni. 


Megint hosszúra sikerült ez az előadás, de mégis szeretnék legalább néhány 
szót szólni Mandeville-ről, akit ,kávéházi Hobbes"-nak tituláltak. 

Bernard Mandeville híres vagy hírhedt könyve, A méhek meséje mintegy 
50 évvel Hobbes halála után jelent meg. Miért kapcsolják akkor nevét Hob- 
beséhoz? S miért , kávéházi" ? 

Mikor a holland Mandeville Angliába érkezett, a kávéházak voltak a pol- 
gári politikai élet központjai. Egy ilyen kávéházban ült az amerikai gyar- 
matokról érkezett Benjamin Franklin is, hogy gondolatait a helybeli szabad 
és gondolkodó polgárokkal megvitassa. Habermas a polgári , nyilvánosság" 
első intézményeinek tartotta ezeket a kávéházakat. Nos, mielőtt gondolatait 
könyv formában megjelentette volna, Mandeville is effajta kávéházakban 
próbálta ki szellemét, szellemességét és gondolatait. 

A versben megírt A méhek meséje egy méhkas történetének formájában 
tálalja fel paradox gondolatát, hogy a közjó a magánbűnök eredője, hogy 
a magánbűnök végső soron a közjót szolgálják. A történet azzal kezdődik, 
hogy Mandeville leírja, vagy inkább elbeszéli, a méhkas lakóinak külön- 
böző magánbűneit. Nos, ennek a leírásnak köszönhette a kávéházi Hobbes 
nevet. Ugyanis az általa elbeszélt magánbűnök pontosan olyanok, mint 
amilyeneket Hobbes a , természeti állapot" anarchiájához rendel. Azonban 
Mandeville-nél nem a forradalom idejének különleges állapota a , termé - 
szeti állapot", hanem maga a polgári társadalom. A polgári társadalomban 
mindenki önző, harácsoló, törtető, versengő, mást legyőzni vágyó , farkas". 
A politikus, az utcalány, a bankár, az ügyvéd, a pap, a férj és a feleség, a gyer- 
mek és a szülő — mind-mind hazug, képmutató egoista gazember. A sze- 
gényeket cserbenhagyják, habár méga koldus is részt vesz mindenki har- 
cában mindenki ellen. De mi történik a méhkassal? Az bizony gazdagodik, 
virágzik — művészete, tudománya fénykorát éli. Míg egyszer egy jó tanácsra 
hallgatva a méhek el nem döntik, hogy megtérnek, ettől kezdve erényesek 
lesznek. Azok is lesznek. Valóban szépen gyakorolják az erényt. De mi tör- 
ténik? A méhkas elszegényedik, elveszíti elismertségét, a tudományra, 
a művészetre, a luxusra nincs sem igény, sem gond. Következtetés? A pol- 
gári társadalom azért gazdagodik, azért tud itt művészet és tudomány gya - 
rapodni, mert minden ember egoista, mert mindenki harcol mindenki 
ellen, mert hiú — tehát az egyén bűneinek eredőjeképpen. 

A méhek meséjében a pesszimista antropológia gellert kap, mivel a hala- 
dás mozgatórugójává válik. Cinizmusa a képmutatás ellen irányul, s ezt, 
ha akarjuk, erénynek is nevezhetjük. (Ez a történet nem azonos Mandeville 
etikájával, de arra sajnos nincs időnk kitérni.) 

Most ugyanis már legfőbb ideje annak, hogy elérkezzünk Spinozához. 

HARMADIK ELŐADÁS 


Spinoza és legendája 


KEDVES HALLGATÓIM! 


Hajózzunk át most az angol partokról Hollandiába. Még így sem hagytuk 
Angliát egészen hátunk mögött. 

A hollandiai filozófia csillaga, Spinoza ugyanis Amszterdamban látta 
meg a napvilágot, s egész, meglehetősen rövid, életét holland földön töl- 
tötte. Előbb Amszterdamban, majd Leiden közelében, később Hága mellet, 
végül magában Hágában. Sosem utazott. Mégis hollandiai, nem pedig hol- 
land filozófusnak nevezném, már csak azért is, mert a holland nyelvet nem 
jól beszélte. Latinul írt héber nyelvtant készített. Fiatalkori zsengéjét valaki 
lefordította hollandra, a zsengét sokáig nem ismerték, de csak ezen a nyel- 
ven maradt ránk, a Spinoza-kutatók nagy örömére. 

Ismét be kell valljak nektek egy hiányt. Hollandiába érve azonnal Spi- 
nozával kezdtem. Pedig élt egy jelentős holland gondolkodó Spinoza előtt 
is: Hugo Grotius, a nemzetközi jog, a , népek jogának" első s máig sok min- 
denben meg nem haladott alapvetője. Máig megkülönböztetjük a , ius ac 
bellum" és a , ius in bello" eseteit, tehát a háború kezdeményezéséhez (vi- 
seléséhez) való jogot a háborús cselekményekben elkövetett tettek jogi 
szabályozástól. Aki jogásznak készül közületek, annak ajánlom A háború 
és a béke jogáról című magyar nyelven is megjelent korszakalkotó művének 
tanulmányozását. De térjünk vissza Spinozához. 

Spinoza Hollandiába menekült portugál vagy spanyol szefárd zsidó csa- 
ládban született. A család minden valószínűség szerint szülőhazájában 
marranus volt (hivatalosan katolikus, de titokban zsidó), s mint megannyi 

marranus család az inkvizíció elől Hollandiába menekült, hogy ott újra 
,hivatalosan" is zsidóként éljen. Ezek a menekültek átvették szülőhazájuk 
szokásait, s ezért a fiatal Baruch Spinozát eretneknek nyilvánították és ki - 
átkozták a zsidóságból. Ettől ő még számos más hitközséghez tartozhatott 
volna, de szemmel láthatóan nem akart. Ahogy egyetlen keresztény hitfe- 
lekezetbe sem lépett be, holott egy egyházon kívüli felekezet gyűléseit lá- 
togatta. Ezzel ő vált a ,a modern" ember modelljévé, a , véletlen" indívi- 
duum mintapéldányává. Olyan ember, aki személyes szabadságát olyan 
nagyra becsüli, hogy semmiért fel nem áldozná. Gondolkodásában két for- 
rásra támaszkodott: Descartes-ra és a zsidó hagyományra. Mindkettőre 
kritikusan. 

Spinoza egy, Descartes gondolatait geometriai formában előadott, 
művén kívül hosszú ideig semmit sem publikált. Csupán (s azt is csak már 
az 1680-as ével elején) a Teológiai-politikai tanulmányt. Főműve, az Etika, 
, szamizdat" formájában terjedt barátai és hívei között, azonban csak poszt- 
humusz jelent meg. 

A Tractatus valóban , eretnek" mű volt, nagyon sokan támadták érte. 
Ezért nem adta ki az Etikát? Félt a következményektől? Ez nem illett az al- 
katához. Óvatos volt? Biztosan. De miért? Hiszen könyve kiadása nem iga- 
zán érdekelte. Azok, akik számára számítottak, amúgy is elolvasták művét 
, szamizdatban". Gőgös volt? Lehet. Büszke? Bizonyára. Spinoza mégsem 
hordott — ezt Heinével vitatkozva állítom — , töviskoronát". Egész életében 
azt tette, amit tenni kedve volt, amit tenni legjobban szeretett: gondol- 
kodni, írni, barátokkal beszélgetni, gondolatait másokkal kicserélni, le- 
velezni, tanítani. Hogy visszautasított egy heidelbergi egyetemi meghívást? 
Hogy a lencsecsiszolás mesterségéből — ami akkoriban a tudományos gya- 
korlathoz tartozott — tartotta el magát? Hogy visszautasította a neki felkínált 
jövedelem egy részét? Hogy szerényen élt, s egyetlen érzéki , gyengesége" 
a pipázás volt (ami biztosan nem használt a tüdőbajának, s siettette halálát). 
Aszkéta volt? Aszkéta-e az az ember, aki csak azt csinálja, amihez kedve 
van? Nem bizony. A szabadságélvező ember egyben életélvező is. Sztoikus? 
Epikurosz követője? Talán mindkettő. Igen, ezt el lehet mondani róla. 

Mindez nem igazán csoda. Az a csoda, hogy ez a visszavonult alig pub- 
likáló ember, a kor egyik leghíresebb gondolkodója volt. Maximilien Lucas 
és Johannes Colerus márigen korán (a 17. század végén s a 18. századelején) 
írtak róla életrajzot, az első ateista, a második protestáns szellemben. Ezek 

számos bizonyíthatatlan pletykát is tartalmaztak, így például Spinoza ifjú- 
kori szerelméről. Az azonban nem tartozik a mondák világába, hogy Jan 
de Witt, a holland köztársaság egyik vezetője, barátjának számított. (Ami- 
kor a Witt fivéreket a csőcselék meggyilkolta, nehezen tudták csak vissza - 
tartani, hogy kirohanjon az utcára és szembeszálljon velük.) Leibniz meg- 
látogatta, különben nem mint filozófustársát, hanem mint tudóstársát, 
azaz lencsecsiszolói minőségében kereste fel. Spinoza állandó tudományos 
levelezést is folytatott, többek között a nemrég alakult angol tudományos 
akadémia, a Royal Society titkárával, Henry Oldenburggal. Már életében, 
de röviddel halála után bizonyosan, legendává vált. Temetésén a kor elő- 
kelői jelentek meg. Hogy milyen barátságos és szerény volt, valamint ked- 
ves, okos, kis termetű, sovány, szép fekete sörényű és szemű volt, mindezt 
tudjuk. 

Egy évszázaddal később Auerbach Spinoza- regényének megjelenése 
után, azaz már a felvilágosodás korában, s ettől kezdve folyamatosan, Spi- 
noza a német és az angol kulturális elit (Lessing, Goethe, Heine, Shelley, 
Byron stb.) kedvencévé vált. Igen, ekkorra érett be az a bizonyos ember- 
típus, a modern , véletlen" individuum, a , szabadgondolkodó", egyesek 
szerint ( Bayle) az ateista, az a modern figura, akit Spinoza elsőnek, kivé- 
telként, testesített meg. 

Spinoza minden műve, köszönet illeti Szemere Samut, megjelent ma- 
gyar nyelven. Az Ifjúkori művek Nádor György, bár erősen a korszellemhez 
kötődő, de informatív tanulmányával. Olvashatjátok magyarul szintén, ha 
kedvetek van, amit Maximilien Lucas és Johannes Colerus írt Spinozáról 
(a Politikai tanulmány és levelezés című kötetben). 

Én a következőkben csak három Spinoza- művet fogok veletek megis- 
mertetni, méghozzá megírásuk sorrendjében. Elsőnek a Teológiai-politikai 
tanulmányt, majd a legrészletesebben a főművet, az Etikát, s végül a Poli- 
tikai tanulmányt. Eltekintek az ifjúkori művek, a Descartes-értelmezés, 
továbbá az elme kiművelésére vonatkozó, elsősorban logikai, írásától. 
Mivel egy igen tömör stílusú szerzővel van dolgunk, ezt a három könyvet 
is nehéz lesz egyetlen előadásban bemutatni. 

Akit Spinoza műve különösen érdekel, annak Boros Gábor tanulmányait 
ajánlom, s akit az egész korszak, annak szintén Boros Gábortól A mozgás- 
törvényektől Isten értelmi szeretetéig (2003) című könyvét. 

Kezdjünk tehát hozzá. 

Mint említettem, a Tractatus Theologico -Politicus, azaz a Teológiai-politikai 
tanulmány volt az egyetlen Spinoza jelentős művei közül, amely még életé- 
ben megjelent. 

A szerző már a bevezetésben is világossá teszi, hogy minek a nevében 
beszél, hogy milyen gondolatot, eszmét képvisel. Az első mondatokban 
már megjelenik a felvilágosodás , szelleme". Ugyanis azt a kérdést teszi fel, 
hogy az emberek miért hisznek a babonákban? Miért táplálnak előítéle- 
teket? Miért hiszékenyek? Miért veszik készpénznek a képzelet fantomjait? 
Azért, mert, így válaszol, nem urai sorsuknak, mert remény és félelem kö- 
zött vergődnek. Így vallásnak tekintik a gyermeki képzelődés termékeit, 
háborúznak a nevükben, biztonságot áhítozva többre tartják a szolgaságot 
a szabadságnál. (Ezt ma is írhatná valaki.) De, teszi hozzá (ezt meg fogja is- 
mételni könyve végén), mi itt, Hollandiában, egy olyan köztársaságban 
élünk, ahol gondolatszabadságot élvezhetünk, ahol mindenki meggyőző - 
dése szerint ítélkezik, s mindenki úgy imádhatja Istent, ahogy lelkiismerete 
diktálja. Ahol a szabadságot mindennél többre becsülik. Nem igen aktua- 
lizálok, ha azt mondom, hogy Spinoza volt az első liberális demokrata. 

Mivel ez a könyv nemcsak politikai tanulmány, de egyben teológiai is, 
Spinoza már az előszóban világossá teszi a kettő összefüggését. Az össze- 
függés, hogy így mondjam, pozitív és negatív is egyben. Pozitív annyiban, 
hogy Spinoza szerint a zsidóságban és a kereszténységben megmutatkozó 
, egyetemes vallás" lényege nem mond ellent a , természetes világosságnak", 
ugyanakkor (a negatív oldalon) a Biblia történeteket mesél el, amelyeknek, 
mint történeteknek, semmi közük sincs a tudáshoz. Így például abszurd 
csodákra hivatkozik. A Biblia történeteit azonban nem is az igaz tudás for- 
rásának szánták. A Biblia teljesen szabaddá tette az elmét a filozófia szá- 
mára, mivel a kinyilatkoztatásnak semmi köze a filozófiához. 

Már itt is két nagy jövőjű gondolat jelenik meg. 

Az egyiket úgy nevezik, hogy , religio duplex". Azaz minden monoteista 
vallás voltaképpen kettős vallás. Egyrészt történetekből, csodás történe- 
tekből és szertartásokból áll, ez a vallás a nép, a tudatlanok vallása. Másrészt 
magasrendű elveket tartalmaz, értelem és spekuláció tárgya, szabadon ér- 
telmezhető és egyetemes: ez a szellem előkelőinek, a filozófusoknak a val - 
lása. Észvallás. 

A másik gondolat nem futott be hasonló filozófiai karriert. Ebben Spi- 
noza a parancsolatokra tér rá, s azt vallja, hogy csak két parancsolat van, 

amely morális parancsként az egyetemes vallásban is érvényes: az igazsá- 
gosság és a szeretet (caritas). Mi marad ki az erénytáblázatból? Két teológiai 
erény: a hit és a remény, továbbá két erkölcsi erény, a bátorság és a mér- 
tékletesség. A bölcsességnek nevezett erény pedig nála azonos az Ész ve- 
zetésével. 

Spinoza vallása valóban , észvallás". Ahogy minden észvallást valló filo - 
zófus a következő évszázadokban, már Spinoza is kitessékelt minden nar- 
ratívát a filozófusok egyetemes vallásából. Az egyetemes vallás szerinte a 
szívbe (azaz az elmébe) van beírva, nem , kívülről", hanem , belülről" vezet 
bennünket. (A kérdésre, hogy az észvallás mennyire tekinthető vallásnak 
vagy inkább racionalista filozófiának, még a szemeszter folyamán többször 
vissza fogok térni.) 

Spinoza már az előszóban világossá teszi, hogy az egyén természetjogából 
fog kiindulni, kissé hasonlóan Hobbeshoz, akivel egy jelentős kérdésben 
nem fog egyetérteni. Az egyén természetjoga, hogy úgy éljen, ahogy neki 
tetszik, és szabadságában senki se korlátozhassa. Ezt a jogot, hatalmunkat 
csak arra ruházhatjuk át, aki megvéd bennünket és szabályozza életünket. 
Tehát az államra, azonban azzal a feltétellel, hogy az garantálja az igazságos - 
ságot. Mivel az önvédelem jogát nem ruházhatjuk rá senkire és semmire, 
sem megállapodás, sem szerződés által (eddig Hobbes), számtalan más 
olyan természetjogunk van, amely az államra át nem ruházható. Mint kide- 
rül, a személyes szabadságot nem lehet átruházni, azaz ez a természetjog 
,elidegeníthetetlen", Hogy ilyen állam létezik, azt Spinoza előrebocsátotta. 
Kora holland köztársaságában látja ezt az állameszmét megtestesülni, 

A könyv nem azonnal tér rá a bevezetés közvetlen témájára, hanem bib- 
liakritikával indít. Mégpedig a prófétákkal, akik minden ember számára 
érthető s a természetes világosság által belátható gondolatokat fogalmaznak 
meg. Csakhogy a primitív héberek ezeket az okos gondolatokat csak azért 
fogadhatták el igazként, mert azokat állítólag Isten diktálta és üzente szá- 
mukra a próféták száján keresztül. A próféták képzelőereje, amely azt lát- 
tatja meg, amit csak képzelünk, maga ez a kölcsönzött autoritás lesz a fel- 
tétlen tekintély garanciája már Mózes és Sámuel esetében is. A képzelőerő 
teremtette csodás történetek elhitetésének módszerével fogadtatják el az 
ésszerűt. Isten Törvénye ésszerű és univerzális, nem függ egyetlen csodá- 
latos történettől sem. Ezért a bibliai történetek olvasása cseppet sem járul 
hozzá Isten ismeretéhez, illetve szeretetéhez. 

Az isteni Törvény nem kíván ceremóniákat sem. A zsidó és a keresztény 
ceremóniák nem járulnak hozzá isten ismeretéhez, illetve szeretetéhez. 
A Tízparancsolat örök törvényeket tartalmaz, de ennek felismertetéséhez 
kinyilatkoztatásra, csodák elbeszélésére valójában nincs szükség. Isten 
természetét leginkább a természet meghatározott és változhatatlan törvé - 
nyeiből lehet megismerni. Isten értelme és akarata azonos, s így a termé - 
szet hatalma és képessége azonos Isten hatalmával és képességével. (Ennek 
a gondolatnak rendszeres kifejtésével rövidesen az Etika elemzésénél fog- 
tok találkozni.) 

A VII. fejezetben Spinoza hozzákezd a Biblia értelmezéséhez, azaz a bib- 
liakritikához. A bibliaértelmezés nemigen különbözik, mondja, a természet 
értelmezésétől, hiszen mindkettőnek a történetét kell figyelembe vennünk. 

Gondolom, emlékeztek arra, amit elöljáróban mondtam, nevezetesen, 
hogy a modern filozófia egyrészt a tudományt, a tudományos felfedezéseket 
legitimálta, támogatta, támasztotta alá, de ugyanezt teszi a történelemmel 
is. A Bibliát, Spinoza szerint, csak a történetén keresztül értelmezhetjük, 
s ehhez a héber nyelv ismerete és értelmezése is hozzátartozik. Bár a Biblia 
történeteinek szó szerinti értése a természetes ész számára elfogadhatatlan, 
ugyanakkor a szó szerinti értelmezés történeti elemzése a filozófia számára 
érdekesnek bizonyulhat. Meg kell például vizsgálni, hogy ki beszél, milyen 
alkalommal, milyen helyzetben és kiknek beszél? Spinoza többször érvel 
Maimonidész ellenében, aki — szerinte — racionalizálta azt is, ami racio- 
nalizálhatatlan. Az, ami bizonyíthatatlan, mint a Szentírás állításainak 
többsége, észérvekkel nem értelmezhető, 

Mózes a zsidó népnek adott törvényeket, ezek nem úgynevezett vallási 
törvények voltak, mert ebben az esetben a közösség, a nép törvénye és az 
isteni törvény egybeesett. De mihelyst vallásról, mint olyanról, beszélünk, 
az a nyilvános, azaz állami, autoritáson, jogon és tekintélyen kívül helyez- 
kedik el. Az Írás értelmezése minden individuum egyenlő joga, ebbe az 
állami törvénynek nincs beleszólása. Vallási kérdésekben az egyéné az ítél - 
kezés joga, a természetes világosság vezetésével. 

A VIII. fejezettől fogva kezdődik a bibliakritika. Ezekben a fejtegetések- 
ben Spinoza igen sok fontos megfigyeléssel gazdagította az akkori kritikus 
elméket. Azt, hogy nem Mózes írta a Tórát, ha emlékeztek, már Valla is bi- 
zonyította, de Spinoza ezt jóval meggyőzőbben (s a zsidó Biblia jobb isme- 
retében) tette. Igen fontos annak a bizonyítása, hogy a zsidó Biblia könyveit 

a Bírák könyvétől kezdve ugyanaz a történész írta. Méghozzá jóval későbben, 
a Hasmoneus királyság idején. Nos, a legújabb bibliakutatás megerősíti 
az első gondolatot. A Bírák könyvétől a Királyok könyvéig ugyanaz a történész, 
illetve történésziskola a szerző. Ami a második kérdést illeti, abban Spi- 
noza tévedett, mivel ezeket a könyvet a VII-VI. században vetették papírra, 
valóban jóval az elbeszélt történetek után, de jóval a tasmoneus királyság 
előtti időben. Minthogy azonban ez nem egy Biblia - , hanem egy filozófia- 
előadás, ezektől a bibliakritikai elemzésektől, egy kivétellel, a továbbiak- 
ban eltekintek. 

Ez az egy kivétel a zsidó teokrácia elemzése. Az egyiptomi szolgaságból 
megmenekülve a zsidó nép a , természetes állapotba" jutott vissza, azaz a 
természetjog világába. Az Istennel való Szövetség (szerződés) véget vetett 
a természetes állapotnak, mert a természetes állapotban élő nép átruházta 
természetjogát az Örökkévalóra. Ezzel olyan civil állapotba lépett, amelyben 
semmilyen földi hatalomnak nem tartozott engedelmességgel, egyedül Is- 
tennek. Azaz egyfajta demokráciában élt, ahol egyik ember sem volt a másik 
fölé rendelve, ahol nem volt nemesség, még kevésbé öröklődő nemesség, 
s Isten előtt mindnyájan egyenlők voltak. Ha Izrael megmarad teokráciának, 
írja Spinoza, sosem pusztult volna el. De mihelyt királyt választottak, elje- 
gyezték magukat a belháborúkkal s ezzel az ország pusztulásával. Ezzel össze- 
függésben bírálja Spinoza Jeremiás prófétát, aki azt javasolta a Babilonba 
hurcolt zsidóknak, hogy engedelmeskedjenek új hazájuk törvényeinek, 
mert új hazájuk jóléte egyben az övék is. Spinoza szerint ez nagy hiba volt: 
nem lehet két , szuverénnel" egyszerre , szerződésre lépni ". 

Folytassuk tehát a XVI. fejezetnél, a teológiától teljesen elkülönült filo - 
zófiával. Ez egy dupla krédóval indul. A bölcs embernek, írja, szuverén 
joga azt tenni, amit az ész diktál, s az ész törvényei szerint élni, míg a tudat- 
lan és ostoba ember szuverén joga mindazt megtenni, amit vágyai diktáltak, 
s így a vágyai törvénye szerint élni. Ezt nevezném a szellemi arisztokrácia 
krédójának. 

Nos, a természet csak olyasmit tilt meg, amit senki sem kíván és senki 
sem tud elérni. Így nem tiltja a gyűlöletet, a haragot, a dühöt, a csalást, sem- 
mit, ami a vágyak eléréséhez való eszköznek tűnik. De mindenkinek érdeke 
törvények alatt élni, mert félni senki sem szeret. Így hát az emberek szük- 
ségképpen megegyeznek az együttélésben, s tovább élvezik természetes jo- 
gaikat, amelyek minden individuumnak kijárnak. A szerződés csak akkor 

érvényes, ha hasznos. Ennek biztosítására jön létre az állam. Az állam, illet- 
ve államforma, amelyben a politikai , testet", azaz a szuverént, azok összes - 
sége alkotja, akik szövetségre léptek, a demokrácia jegyében. Láthatjátok, 
hogy ha ez a demokráciafogalom nemis különbözik lényegében az antikétól, 
de a genezis, a keletkezéstörténet, illetve a konstrukció egészen más. 

Nem kérdéses, hogy szemben a filozófiai hagyománnyal, Spinoza már 
ebben a könyvbenis a demokráciának nyújtja a pálmát. Ebben a kormány- 
formában van legkisebb sansza az irracionalitásnak, legnagyobb sansza 
az ésszerű kormányzásnak. A demokrácia a legtermészetesebb államforma, 
s leginkább harmonizál az egyén szabadságával. De lehetséges észszerű 
kormányzás egy olyan királyságban is, ahol a nép üdve és nem az uralkodó 
érdeke a legfőbb törvény. A lényeg az, hogy az egyén szabadsága nem el- 
idegeníthető egy ember számára, csakis Isten számára. Ugye emlékeztek 
a teokráciára? Isten törvénye megelőzte az emberek törvényeit. 

Itt azonnal felmerül egy, Spinoza óta is folyton feltett, kérdés: mi tör- 
ténik, ha a szuverén állam olyan törvényeket hoz, amelyek ellentmondanak 
az isteni törvényeknek? Mindenképpen Istennek kell engedelmesked - 
nünk. Azonban felvethetjük a kérdést is, hogy azok a parancsok, amelyeket 
isteni eredetűnek mondanak, valóban Istentől erednek-e? Vagy csak Is- 
tennek vannak tulajdonítva? 

A XVII. fejezet. Alapjában véve, írja Spinoza, minden állam, legalábbis 
elméletben, a jogok átruházásából táplálkozik, onnan nyeri szuverenitását. 
Ez azonban sosem történik teljesen így a valóságban. Mindenekelőtt egyet- 
len ember sem ruházza át minden jogát az államra, mert akkor meg is 
szűnne ember lenni. Azaz az engedelmesség nem okvetlenül vagy nem el- 
sősorban tettekben mutatkozik, hanem az emberek engedelmességre való 
készségében. Könnyebb a nyelven uralkodni, mint a gondolkodáson. 
Ennek ellenére, vagy éppen ezért, a szuverén igyekszik hatalmát az elmékre 
is kiterjeszteni. 

A továbbiakban Spinoza megint rátér a héber teokrácia elemzésére, hogy 
azután a XVIII. fejezetben arra a következtetésre jusson, hogy ezt az állam - 
formát manapság lehetetlen utánozni, s nem is lenne kívánatos. Példa erre 
a közelmúltban Anglia, ahol efféle kísérlet többszöri vérontással járt, hogy 
végül, a polgárháború után, ugyan azt a királyi szuverenitást állítsák vissza. 

E politikai kitekintés után Spinoza visszatér az emberi természet értel - 
mezéséhez, majd az utolsó fejezetben, politikai hitvallásához. Megismétli 

krédóját, hogy egyetlen ember sem mondhat le ítélete és érzései szabad- 
ságától. Ezt a krédót (megint egyszer, bár másként) hat pontban foglalja 
össze: 1. Lehetetlen megfosztani az embert attól a jogától, hogy azt mondja, 
amit gondol. 2. Minden embernek joga van mindehhez ragaszkodni, bár 
nem a létező, azaz érvényes törvények ellenében. 3. Minden ember élvez- 
hesse szabadságát, hacsak nem a közösség békéjének rovására, s hogy ebből 
semmi nehézsége ne származzék. 4. Hogy minden ember élvezhesse elkö- 
telezettségeit (tehát választott közösségekhez való tartozását) anélkül, hogy 
bántalom érné. 5. Hogy olyan törvények, melyek spekulatív problémákra 
vonatkoznak, teljesen haszontalanok. Az utóbbi nagyon fontos passzus! Spi- 
noza itt élesen szembefordul nemcsak a platóni gondolattal, mely szerint 
filozófusoknak kellene az államot kormányozniuk, hanem minden speku- 
latív utópiával (Morust meg is említi), továbbá minden államvallással s az 
azóta is állandóan fellépő szekuláris ideológiákkal. Végül: 6. Lojalitás illeti 
meg a közösség békéjét, a kormányzókat és a közvéleményt (ő azt mondja: 
az , emberiség véleményét ) is. Spinoza nem tiszteli a , mártírium látszatát". 

Amit a kezdetben elmondtam Spinoza életéről, abból arra a következ- 
tetésre juthattok, hogy ő azon kevés filozófushoz tartozott, aki valóban úgy 
élt, ahogy gondolkozott. Ezért is vált Szókratész után ,.a filozófus" másik 
példadó mintájává. 

Azonban most már valóban itt az ideje rátérni Spinoza fő művére, az 
Etikára. (Zárójelben teszem hozzá, hogy a könyv ötven évvel ezelőtti kiadá - 
sához én írtam az utószót. Ezt most már azért sem olvastam újra, mert egy 
filozófiatörténetben sorra kerülő értelmező bemutatás másfajta megkö- 
zelítést igényel, mint egy könyv utószava.) 

Az Etika egy zárt, racionalista, metafizikai rendszer. Nehéz olvasmány. 
Nemcsak azért, mert a geometria eljárásmódja szerint került kifejtésre 
(ordine geometrico demonstrata) , hanem azért is, mert egyetlen, nem nagyon 
hosszú könyvben elemzi egy zárt metafizikai rendszer minden alapkérdé- 
sét: az ontológiát, az ismeretelméletet, az antropológiát (érzelemelméletet) 
és az etikát, azaz azokat az alapproblémákat, amelyeknek minden eddigi 
filozófus több különböző könyvet szentelt. Tamás ebben kivétel volt, de 
az ő Summái jóval terjedelmesebbek Spinoza Etikájánál. 

Az Etika elemzésére többnyire egy egész szemesztert szoktam szánni. 
Sajnos, azonban most csak egyetlen óra áll rendelkezésemre. Ebben az 
esetben még csak nem is mazsolázhatok, mert a könyv tömörsége ezt le- 

hetetlenné teszi. Így hát csak arra vállalkozhatok, hogy összefoglaljak belőle 
legalább annyit, amennyi megkönnyítheti számotokra a könyv tanulmá- 
nyozását. 

Tamás mellet említhetném Spinoza , ősei" közül Cusanust, és több jog- 
gal. Tán emlékeztek, hogy Cusanus , megoldja" Anzelm dilemmáját azzal, 
hogy megkülönbözteti a Maximumot (Istent) az , összezsugorodott különös 
maximumtól" (a világegyetemtől) és az , összezsugorodott egyes maxi- 
mumtól" (Krisztustól), tehát a metafizikát az általános, különös, egyes 
struktúrára építi. Nos, Spinoza Etikája is hasonló struktúrával (általános- 
különös-egyes) építkezik, de másképpen. Ha érzékeltetni akarnám a rend - 
szert, akkor egy fához hasonlítanám. Van egy végtelen fatörzs, amelyből 
két párhuzamos ág nő ki (mindkét ág, tudjuk, maga a fa) , s mindkét ágból 
végtelen számú ágacska nyújtózik ki, s azokon még számosabb falevél ereszt 
lombot. Igaz, minden ágacska és falevél ugyanannak a törzsnek, fának 
ágacskája és levele, bár egyesek az egyik főág, mások a másik főág ágacskái 
és levelei. Ha minden hasonlat sántít is, mégis láthatjátok ebből, hogy egy 
monista zárt metafizikai rendszerről van szó. 

Hogy nevükön nevezzük Spinoza filozófiájának főszereplőit: az általános 
a szubsztancia, a két ág (különös) az attribútumok s a végtelen számú ágacs- 
kák és levelek (egyesek) a móduszok, illetve akcidenciák. A Spinoza-olva- 
sóknak nagy gondot okozott, hogy amikor Spinoza a szubsztancia (Isten, 
azaz a Természet, ha akarjátok Világegyetem) attribútumairól tesz említést, 
végtelen attribútumot említ, de amikor elemez, mindvégig csak két attri- 
bútumról beszél. Ezek: kiterjedés és gondolkozás, a fatörzs (szubsztancia) 
két párhuzamos ága, melyek nem a törzs , tulajdonságai", hanem maga a 
fa. Míg tehát Descartes-nál három szubsztanciával találkoztatok (kiterje - 
dés, gondolkodás, Isten, aki a kettő harmóniáját garantálja) , Spinozánál 
egy szubsztancia van, aki/ami mindent magában foglal, amitől/akitől min- 
den származik. Ismétlem, ez egy szigorúan monista filozófiai rendszer. 

A könyv öt részből áll. Sorjában: Istenről, Lélekről, Indulatokról, Az emberi 
szolgaságról, Az emberi szabadságról. Hogy mért nevezi Spinoza a művet Eti- 
kának? Mert mind az ontológia, mind az ismeretelmélet, mind az antro - 
pológia nemcsak önmagáért áll, hanem azt etika, a , jó élet" megalapozását 
is szolgálja. Azt mondtam, , nemcsak", ami annyit jelent, hogy , másért is". 
A szubsztancia Spinoza -féle elemzése ugyanis egy teljesen determinista 
világképet rajzol fel, s ezzel az Etika azt a funkciót is betölti, amit a korai 

modern filozófia általában. Filozófiai alapot nyújt a természettudományok, 
ebben az esetben a mechanikus természetfelfogás, számára, ami a fiziká- 
ban Newtonig bezárólag dominált. 

Az első rész (Istenről) , ahogy a többi rész is, meghatározásokkal kezdődik, 
amelyekhez Spinoza magyarázatokat (a magyar kiadásokban bizonyításként 
szerepel) fűz, majd az axiómákkal folytatódik. Az axiómák azért axiómák, 
mert evidensek, bizonyításra nem szorulnak, de a bizonyítások visszavo- 
natkoztatnak rájuk. Minden ezután következő tétel (szám szerint 35) bizo- 
nyítása ezekre a definíciókra támaszkodik és ezekre az axiómákra vezetődik 
vissza. Mihelyt a bizonyítás megtörténik, Spinoza megjegyzi, már ahogy a 
geometriában szokásos volt, hogy ,.guod erat demonstrandum" , ezt kellett 
bebizonyítani. A fejezet függeléke nem a geometria módszerét követi, 
hanem inkább érthetővé akarja tenni az olvasó számára az elmondottakat. 

Hadd mondjak röviden valamit a meghatározásokról, a magyarázatról 
és az axiómákról. 

A hat meghatározásban Spinoza bemutatja a fejezet főszereplőit. Neve- 
zetesen, hogy a könyve kifejtése során milyen szerepben fogja felléptetni 
színészeit: azaz a kategóriáit. Tehát , nominál definíció" -ról van szó (mit 
értek egy fogalmon), elkerülve az úgynevezett , reáldefiníciót" (genus pro- 
rimum és differentia specifica) , azazannak meghatározását, hogy mi maga a 
dolog. A meghatározásban bemutatott fogalmak közül úgyis csak az 5. pont- 
ban bemutatott esetében lehetne genus prorimumról beszélni, itt lehetséges 
a , reáldefiníció" s ez az, amit ebben az esetben Spinoza meg is ad. 

Azonnal így kezd: , Önmagának okán (causa sui) azt értem, aminek lé- 
nyege magában foglalja a létezést; vagyis azt, aminek természete csak lé- 
tezőként fogható fel." (Szemere Samu fordítása, ahogy minden további 
idézet is.) Spinoza tehát nem azzal kezdi, hogy bebizonyítsa, van ilyen lé- 
tező, ahogy szokásos, hanem azt közli, hogy ahányszor azt mondja, hogy 
valami önmagának oka, mindig és következetesen ezt fogja rajta érteni. 
Utolsó főszereplőjét a legvégén mutatja be, már azért is, mert minden sze- 
replőnek a játékban betöltött szerepe erre az utolsónak bemutatottra vo - 
natkozik. , Istenen a feltétlenül végtelen létezőt értem, azaz a végtelen sok 
attribútumból álló szubsztanciát, amelyek mindegyike örök és végtelen 
lényeget fejez ki." Már utaltam arra, hogy a végtelen attribútumok közül 
csak kettőről szól majd a történet, de ezekről már azonnal kiderül, hogy 
Spinoza milyen értelemben beszél róluk. Fogalmukba beletartozik, hogy 

örök és végtelen lényeget fejeznek ki. Senki ne tévedjen! Nem lehet itt 
sem pozitív, sem negatív attribuálásról szó! 

A magyarázatban folytatódik a , meghatározás". Ítt (a 7.pontban) fogal- 
mazódik meg egy olyan gondolat, amely az egész műben az egyik vezérszó - 
lam szerepét fogja játszani. E szerint: , Szabadnak mondjuk azt a dolgot, 
amely egyedül természetének szükségszerűségénél fogva létezik, [...] Szük- 
ségszerűnek ellenben [...] azt a dolgot, amelyet másvalami determinál [... ) 
létezésre és működésre". 

Következzenek tehát az axiómák, azaz sarktételek. A sarktételek többsége 
számunkra is evidens, már csak azért is, mert többségük tautologikus, vagy 
a meghatározás megfordítása. Azonban a 6. sarktétel, amely szerint az igaz 
képzetnek meg kell egyeznie tárgyával, nem evidens, mivel még nem tudjuk, 
hogy mi az, hogy , képzet", mi az, hogy , igaz" s hogy mi egy képzet tárgya. 

A tételek közül fontos, hogy Spinoza kizárja két vagy több szubsztancia 
létezését. Isten az egyetlen szubsztancia, amely szükségszerűen létezik, 
tehát lehetetlen, hogy ne létezzék. A szubsztancia oszthatatlan. A testi 
szubsztancia is oszthatatlan, mivel nem más, mint kiterjedés. A kiterjedés 
nem áll részekből és így fogalma szerint oszthatatlan. 

Isten a feltétlenül első Ok. S egyedül Isten szabad Ok. (Mivel természe- 
tének szükségszerűségéből létezik.) Istennek nincs sem elméje, sem aka- 
rata. Istennek szabad akaratot tulajdonítani már azért is abszurdum, mert 
belőle minden szükségszerűen következik. Amikor Isten elméjéről beszé- 
lünk, nem gondolhatunk analogikusan az emberi elmére, mivel ,. Isten 
minden dolognak immanens, nem pedig tranziens oka". (Gondoljatok fa- 
hasonlatomra. A törzs nem akar ágakat létrehozni, azok nem rajta kívül 
álló okozatok, az ágak a törzshöz tartoznak.) 

Isten oka azoknak a dolgoknak, amelyek benne vannak. A módusz sem 
önmagában, hanem másban van, azaz Istenben, s így belőle fogható fel, s 
Isten valamely attribútumából kell következnie. Azaz (a következőkben) 
vagy a kiterjedés, vagy a gondolkodás attribútumából. Tehát vannak kiter- 
jedt dolgok egyrészt, s gondolatok másrészt. S ezek mind Istenben vannak, 
azaz a természetben. 

, Az Istentől létrehozott dolgok lényege nem foglalja magában a létezést." 
(24. tétel) Isten nemcsak a dolgok keletkezésének oka, hanem annak is, 
hogy fennmaradnak létezésükben. Minden dolgot, amennyiben létezik, 
Isten determinál létezésre. Az a dolog, amelyet Isten nem determinál léte- 

zésre, nem teheti, hogy létezzék. Ebből következik (29. tétel) hogy: , A ter- 
mészetben nincs semmi esetleges: minden az isteni természet szükség- 
szerűségétől kapja determináltságát bizonyos módon való létezésre és mű- 
ködésre." 

Talán emlékeztek még a múlt félévi előadásokból skolasztikusokra, el- 
sősorban Tamásra, aki beépítette a véletlent a világba és az emberi sorsba, 
azzal érvelve, hogy az isteni Gondviselés elgondolható a véletlennel együtt. 
Igen, de ez Spinoza rendszerében lehetetlen, mivel, ha Isten mindennek 
immanens oka, méghozzá szükségszerű oka, s minden, ami létezik, Isten 
szükségszerűsége által létezik, akkor nincs mese. (A Gondviselés amúgy 
is tranziens ok.) Spinoza továbbá azonosítja az ok-okozati összefüggést a 
szükségszerűséggel, mi több: a törvényszerűséggel, ami már Leibniz sze- 
mében is kétséges. De maradjunk egyelőre Spinozánál. 

A későbbiekben (33. tétel megjegyzése) hozzáteszi, hogy az emberek azt 
nevezik véletlennek, aminek nem ismerik az okát. (Emlékeztek, Ariszto- 
telész szerint minden véletlen, amit csak a causa efficiens, ahhatóok határoz 
meg.) Spinozánál, mint látni fogjátok, nincs más ok, csak hatóok, s minden, 
ami a hatóokok láncolatában létezik, ezekből következik: szükségszerű. 

A 29. tételhez írott megjegyzésben Spinoza rátér a teremtő természet 
és teremtett természet (natura naturans, natura naturata) megkülönböz- 
tetésére. A teremtő természet a szubsztancia és annak attribútumai, ame- 
lyek Istent annyiban fejezik ki, amennyiben Ő a szabad Ok. Teremtett ter- 
mészetnek pedig az attribútumok azon móduszait tekinti, amelyek bármely 
attribútumból szükségszerűen következnek. Leegyszerűsítve: a kiterjedés 
és a gondolkodás, azaz a szubsztancia kettős természete, a teremtő termé - 
szet, míg az egyes kiterjedt dolgok és a gondolatok a teremtett természethez 
tartoznak. Így (31. tétel) az , értelmet, akár véges, akár végtelen, miként 
az akaratot, a vágyat, a szeretetet is" a teremtett természethez kell számítani. 
Ehhez Spinoza hozzáteszi, hogy az értelem (intellectus) ag gondolkodásnak 
(az egyik attribútumnak) csak egy módusza a többi között. 

Spinoza külön rátér az akarat kérdésére, amelyről tudjátok, hogy az 
antik filozófiában nem szerepelt, míg a középkori és a reneszánsz filozó- 
fiában és a keresztény dogmatikában központi helyet foglalt el: van-e sza- 
bad akarat vagy nincs? Spinoza leteszi a garast: nincs. Az akarat a gondol- 
kodás módusza, amely csak akkor létezik és működik, ha egy másik ok de- 
terminálja létezésre (32. tétel és magyarázat). Isten nem az akarat 

szabadságán keresztül működik. Minden dolgot az isteni természet szük- 
ségszerűsége determinál létezésre. Istennek szabad akaratot tulajdonítani 
gyermeteg s — teszi hozzá Spinoza — a tudomány nagy akadálya (33. tétel 2. 
megjegyzés). Azaz Isten nem teremthette meg másként, amit megteremtett, 
ahogy azokat megteremtette. A , teremtést", persze, nem szabad időben el- 
gondolunk, minthogy az örökkévalóságban nincs mikor, előtt vagy után. 

Világos, hogy Spinoza Istent és a természetet azonosította, még mielőtt 
ezt a kifejezést, , Isten, azaz a természet" (,.deus sive natura") , leírta volna. 
Spinozának meg kellett fosztania a természettel azonos Istenét minden ant- 
ropomorf vonástól, így, többek között, mint láttátok, az , akarattól", ahogy 
a szándéktól is. Ezért meg kellett fosztania a természetet (mivel Istennel 
azonos) az időbeliségtől, a változástól, a teleológiától (cél-októl) és a vélet- 
lentől. Ezt az összefüggést világítja meg az első részt lezáró függelék. 

Az embereknek céljaik vannak, mondja a függelékben, ezeket szemmel 
tartva cselekszenek. Így képzelik el azt is, hogy Isten a világot szabad aka- 
ratából és jónak teremtette. Az embereknek vannak vágyaik, szándékaik, 
amelyek meghatározó okait nem ismerik, ezért hiszik, hogy nincsenek is, 
s hogy ők szabadon döntenek. Így, ha nem ismerik egy jelenség okát, azt 
hiszik, hogy véletlenül, vagy Isten akaratából, jöttek létre. Ezek mind tu- 
datlanságból és hiszékenységből eredő előítéletek. Mint az például, hogy 
a fogak rágásra, a szemek látásra valók, s a Nap arra, hogy nekünk világít- 
son. (Ebből a felsorolásból is láthatjátok, hogy a teleológiának a termé- 
szetből való radikális eltávolítása milyen problematikus. A szem ugyanis 
valóban látásra való, bárha az orr valóban nem arra, hogy megtartsa a szem- 
üvegünket.) 

Spinoza szerint a teleológia bűvkörében élő tévelygők elméjét a mate- 
matika és a geometria hozta helyre, mivel azok nem cél-okokkal foglal- 
koznak. Előítéletekből fakadnak a jó, rossz, rend, zavar, szépség, rútság, 
meleg, hideg, bűn, érdem fogalmai is, ugyanis ilyenek nincsenek Istenben 
(a természetben). S mivel mindezekről az emberek mindenkor mást gon- 
dolnak, szabad pálya nyílt a szkepszis számára. 

Kérdés, hogy ha ezeket a fogalmakat (joggal) kiűzzük a matematikából, 
geometriából, fizikából, vissza tudjuk-e hozni őket az emberi világ meg- 
értésére? S még ezenkívül is: el tudjuk-e gondolni az életet, az élővilágot 
teleológia nélkül? Mint látni fogjátok, az előbbi kérdésre Spinoza válaszol, 
de a másodikat fel sem veti. 

Folytassuk tehát az Etika második részével: a lélek természetéről és ere- 
detéről. 

Ha röviden akarom összefoglalni a gondolatmenetet: a megismerés le- 
hetőségéről van szó. Tudjuk-e, hogy mi van és mi nincs? Meg tudjuk-e 
különböztetni az igazságot a tévedéstől? Az igaz tudást (az adekvát ideákat) 
a puszta véleménytől (inadekvát ideáktól) ? S ha igen, akkor hogyan? 

Descartes problémája, a két szubsztancia összefüggésének elmélete 
(amit a tobozmirigy beiktatása volt hívatott megalapozni) , Spinoza monista 
rendszere számára nem probléma. 

A meghatározásokban Spinoza előrebocsátja, hogy a testen (corpus) a 
kiterjedés egy móduszát érti, majd, hogy a képzeten (idea) a lélek fogalmát, 
amelyet a lélek azért alkot, mert , gondolkozó dolog". 

A magyarázat egy fontos mondattal indít: , Adekvát képzeten azt a kép- 
zetet értem, amelynek megvan az igaz képzet minden tulajdonsága, vagyis 
belső jegye". Miért fontos ez a mondat? Mert egy fogalom adekvát jellegét, 
azaz igazságát, nem a fogalomnak a tárgyával való megegyezésként vezeti 
be. Majd hozzáteszi, hogy realitáson és tökéletességen ugyanazt érti. (Ha- 
gyományosan: Isten , ens realissimum, ens perfectissimum " tehát a legvaló- 
ságosabb és legtökéletesebb lény.) 

A sarktételekben jelenik meg a könyv második főhőse: az ember. 

Az egyes ember lényege nem foglal magában szükségszerű létezést, 
mivel a természet rendje szerint létezhet vagy nem létezhet (1. sarktétel). 
Nos, ha a Gondviselésről van szó, akkor egy ilyen állítás bevezeti a véletlent 
a rendszerbe, de ha a természeti (isteni) szükségszerűségről van szó, akkor 
semmiképpen. Hiszen akár létezik, akár nem egy ember, ennek mindkét 
esetben van elégséges oka, s annak is egy oka — a végtelenségig. 

, Az ember gondolkodik" (2. sarktétel) . Vigyázzunk, Isten nem gondol- 
kodik: Isten a gondolkodó dolog (gondolkodás az attribútuma) . Az ember 
nem attribútum, hanem módusz (falevél), ő gondolkodik. Egy ember gon- 
dolatai, vágyai, szeretetei, kívánságai, tehát a lélek indulatai, egy módusz 
móduszai (akcidenciák) . Gondolatok lehetségesek indulatok nélkül, de in- 
dulatok nem lehetségesek gondolkodás nélkül. (Ez a gondolat, ahogy majd - 
nem mindaz, amit Spinoza a következő könyvekben indulatokról, érzel- 
mekről, szenvedélyekről elmond, a legtöbb érzelemelméletben fellehető 
Arisztotelésztől kezdve. Megkíméllek bennetetek az összehasonlításoktól. 
Ugyanis számunkra most nem ez a fontos, hanem az, ahogy Spinoza ezeket 

az értelmezéseket saját, zárt, racionalista, metafizikai rendszerébe ele- 
gánsan és sikeresen beépíti.) 

Haladjunk tehát tovább az ember nyomában. Az ember gondolkodik, 
azaz részesül a gondolkodó dolog attribútumában, mint egyéni lélek, a 
gondolkodó dolog módusza. Ugyanakkor részesül a kiterjedt dolog attri - 
bútumában is, mint kiterjedt dolog, annak módusza (corpus). Mindkét at- 
tribútum Istennek (azaz a természetnek) az attribútuma, a legtökélete- 
sebbnek és a legvalóságosabbnak. Így tehát , az emberi elmét alkotó képzet 
tárgya a test, vagyis a kiterjedésnek valósággal létező módusza, és semmi 
egyéb" (13. tétel). Ebből következik, hogy az ember testből és lélekből áll, 
s hogy az emberi test létezik. Mindez, test és lélek, egyaránt Istenben lé- 
tezik, mivel benne szükségszerűen megvan minden dolog képzete, tehát 
a testé is. Így a megismerésnek nincs szüksége garanciára. Ezt a megoldást 
egyes filozófusok , pszichofizikai parallelizmus"-nak titulálták. 

Miután már bebizonyosodott, hogy az ember lélekből és testből áll, foly - 
tassuk a történetet a szűkebb értelemben vett ismeretelmélettel. Kezdjük 
a 17. tétellel. E szerint, , ha az emberi testet affekció éri oly módon, amely 
az magában foglalja valamely külső test természetét, akkor az emberi lélek 
ugyanezt a külső testet mint valósággal létezőt, vagyis mint számára je- 
lenvalót fogja szemlélni mindaddig, amíg a testet nem éri oly affekció, 
amely kizárja ugyanennek a külső testnek létezését, vagyis jelenlétét." 
Majd a 22. tételben hozzáteszi, hogy az emberi lélek nemcsak a test affek- 
cióit veszi észre, hanem ezek fogalmait is. (Teszem hozzá: ebben külön- 
bözik azt állattól, például gondolja, mondja: , ez zöld", , ez kemény", , ez 
fáj", ,ez kellemes" stb.) 

Menjünk egy lépéssel tovább (a 28. tételtől). Az emberi test affekcióinak 
képzetei, amennyiben csupán az emberi lélekre vonatkoznak, nem vilá- 
gosak és határozottak, azaz zavarosak. Általában zavarosak azok a képzetek, 
amelyek a , természet közönséges rendje szerint" fogják fel a dolgokat. 
Ilyenkor a léleknek mind önmagáról, mind a külső dolgokról csak inadek- 
vát ismerete van. (A régiek ezt dorának, puszta véleménynek nevezték.) 

Az eszmék akkor igazak, ha Istenre vonatkoznak. Azonban mi az, hogy 
téves eszme vagy gondolat? Semmi pozitívum nincs ebben a fogalomban, 
csak negatív (inadekvát - nem adekvát). Azonban inadekvát képzetek 
éppen olyan szükségszerűséggel keletkeznek bennünk, mint az adekvátak. 
(Tehát van elégséges okuk.) 

És az adekváció? A képzetek mind Istenben vannak, így adekvátak, ami- 
kor Istenre vonatkoznak, inadekvátak, amikor az egyénre. Ami röviden 
annyit jelent, hogy az egyes dologról, mint az egyes emberről akkor lehet 
adekvát tudásunk, ha azt általános fogalma szerint, szükségszerűségében 
ismerjük meg. Mondjuk, Bodri kutyát akkor ismerjük adekvátabban meg, 
ha , a kutyáról" s a kutyának a természet szükségszerű rendjében betöltött 
helyéről alkotunk fogalmat. 

Mi következik mindebből az igaz tudásra nézve? 

Az ismeretnek három nemét lehet megkülönböztetni (4.0. tétel, 2. meg- 
jegyzés). 

Olyan egyes dolgokból alkotunk egyetemes fogalmakat, , amelyeket ér- 
zékeink megcsonkítva, zavarosan és rend nélkül jelenítenek meg értel- 
műünk előtt": ezek bizonytalan, tapasztalati ismeretek. Meríthetünk tudást 
ugyanakkor közvetlenül a lélekből is, amikor bizonyos szavak használata, 
olvasása kelt fel bennünk emlékképeket, s ebből alkotjuk a dolgokról való 
eszméinket. Mind az észlelés, érzéki tapasztalat, mind pedig az emlékezés 
és képzelet a megismerés első módjához tartozik, azaz: bizonytalan, szór- 
ványos, inadekvát ismerethez vezet. (Mint például Kárpátok, V. Károly ki- 
rály vagy ez a bazsarózsa.) Ez az ismeret első neme. 

Lehetnek, másodszor, adekvát képzeteink is, olyan esetekben, amikor 
arról alkotunk fogalmat, ami minden dologban közös (minden testben, 
illetve minden lélekben közös) . Ez az ismeret második neme (modern tu- 
dományos tudás) . Végül a megismerés harmadik neme az , intuitív tudás", 
amely , Isten attribútumai valóságos lényegének adekvát képzetétől a dol- 
gok adekvát ismeretéhez halad tovább". Spinoza ezt geometriai példával 
támasztja alá, de egyes Spinoza-kutatók ennél sokkal messzebb menő el- 
méletre, az intellektuális szemlélet igazolására következtettek ebből, sze- 
rintem nem megalapozatlanul. Főleg, miután Spinoza hozzáteszi, hogy az 
ismeret első foka a tévedések, a második és a harmadik fokok pedig az 
igazság forrásai, s csak ezek tanítanak meg az igaz és téves megkülönböz- 
tetésére. A megismerés első foka a dolgokat véletlenekként fogja fel, míg 
a második tartozik az , ész természetéhez", mely a dolgokat igazként fogja 
fel, szükségszerűségükben, úgy, ahogy azok magukban vannak. 

Most már az észre is fény derül. Következik a sokat idézett mondat (4.4. 
tétel, második következtetett tétel): , Az ész természetéhez tartozik, hogy 
a dolgokat az örökkévalóság szemszögéből (sub specie aeternitatis) fogja 

fel." Azaz Isten természetének szükségszerűségéből. Ez egyszerűbb gon- 
dolat, mint amilyennek tűnik. Annak az előbbi gondolatnak újrafogalma- 
zásáról van szó, amely szerint az igaz, az ésszerű tudás annak a tudása, ami 
közös és időn kívüli minden dologban. Azaz a természet és a geometria 
törvényein való elmélkedés, gondolkodás: a filozófia. 

Miután már tudjuk, hogy mi az ész és mit művel, vissza is térhetünk egy- 
egy még elvarratlan szálhoz, mindenekelőtt az akarat kérdéséhez. Spinoza 
újra elismétli, hogy a szabad akarat badarság, azaz hamis képzeten, előíté- 
leten alapul. Megjegyzi (s ez új) , hogy az akaratot ő nem a kívánsághoz ren- 
deli, hanem az igenlés, illetve tagadás képességéhez, továbbá, hogy az aka- 
rat és az értelem egy és ugyanaz. Azaz, ha igenlek valamit, akkor akarom. 

E rész végén Spinoza összefoglalja, hogy mi az, ami hasznos, s hogy az 
előbb elmondottak miért hasznosak ránk nézve? Egyrészt megnyugtatja 
a lelkünket, mivel megtanít arra, hogy Isten megismerésében (az örök, 
változatlan, szükségszerű dolgok ismeretében) van legfőbb boldogságunk 
és szabadságunk. Másrészt: megnyugszunk sorsunkban, ha rájövünk, hogy 
ugyanolyan szükségszerű, mint az, hogy a háromszög szögeinek összege 
egyenlő két derékszögű háromszöggel. (Ez minden kora újkori filozófus 
kedvenc példája.) Eddig a sztoikus filozófus. Spinoza azonban hozzátesz 
mindehhez még két , hasznot". Ez a filozófia segítségünkre van a társas 
életben, mert nem fogunk sem gyűlölködni, sem irigykedni, s végül a sza- 
bad polgárok jó, igazságos kormányzását is szolgálja. 

Itt térünk rá a harmadik részre: az indulatok eredetéről és természetéről. 
Ezt a részt időnk végessége miatt csak röviden ismertetem, s csak a rendszer 
szerkezetében és magában az Etikában betöltött szerepe szempontjából. 

Spinoza előrebocsátja, hogy a természetben nincs , hiba", ezért az olyan 
indulatok, mint amilyen a gyűlölet, harag, irigység, ugyanolyan szükség- 
szerűséggel következnek a természetből, mint minden egyes dolog. Úgy fog 
tehát beszélni a vágyakról, mint ahogy a síkokról és a vonalakról (Előszó). 

A meghatározásokban Spinoza előrebocsátja, hogy , indulaton" a test 
affekcióit érti, amelyek a test cselekvőképességét vagy erősítik vagy gyen- 
gítik. Ha mi vagyunk egy affekció adekvát okai, azaz teljes egészében be- 
lőlünk, mint okból, származik, akkor cselekvésről, ellenkező esetben szen- 
vedésről beszélünk. Ehhez az első tételben hozzáteszi, hogy az adekvát kép- 
zetekből cselekvés, az inadekvát képzetekből szenvedés következik. A 
következtetett tétel szerint lelkünk annál több szenvedésnek van kitéve, 

minél több inadekvát képzete van. (Tehát minél kevesebbet lát át az örök 
szükségszerűségből, minél több az előítélete, annál inkább fog szenvedni.) 
Minden nyelvben rokon értelmű a szenvedés és a szenvedély (passio). 
A szenvedélyek tehát inadekvát megismerés következményei. 

Ennél radikálisabb racionalizmus el sem gondolható. 

A fentiekhez a 6. és 7. tételben egy új gondolat kapcsolódik, amely sze- 
rint minden dolog, amennyiben rajta áll, arra törekszik, hogy megmarad - 
jon a létében. Ez minden dolog valóságos lényege (conatus). Ebből a gon- 
dolatból lehet egy ontológiai, ha nem is erkölcsi, belső hajtóerőre követ- 
keztetni, mint önfenntartási ösztön, libidó (, élan vital"). A lélek, akár 
adekvátak a képzetei, akár inadekvátak, akárcsak minden dolog, minden- 
képpen megmaradni törekszik létében, méghozzá meghatározatlan tar- 
tamra, s tudatában is van törekvésének. Itt tehát azonnal eljutottuk a fizi- 
kától az antropológiáig. 

A következő lépés is logikus. Ami testünk cselekvőképességét növeli 
vagy gátolja, az lelkünk gondolkodóképességét is növeli vagy gátolja (11. 
tétel). A korábban vázolt összefüggés tehát fordítva is áll. Minél adekvátabb 
a képzetünk, annál inkább cselekszünk, ugyanakkor minél inkább növek- 
szik testünk cselekvőképessége, annál inkább növekszik lelkünk gondol- 
kodóképessége. 

Az érzelemelméletek többsége , dualizmussal" indít, mint szeretet/gyű- 
lölet, vonzás/taszítás, s minden egyéb érzelmet ebből vezet le. Spinoza is 
ezt teszi, ő az öröm/szomorúság dualizmussal indít. Örömön az olyan szen- 
vedélyt érti, amelyben a lélek nagyobb tökéletességre megy át, szomorú- 
ságon pedig azt, amelyben kisebbre. A harmadik indulat a kívánság. 
E három indulat alapindulat. Azaz minden egyedi szenvedély e három alap- 
indulat módosulásából értelmezhető, helytől, körülményektől, gondola- 
toktól, adekvát vagy inadekvát megismeréstől függően. 

Lássunk néhány alapnak tekinthető példát: a szeretet öröm, melyet egy 
külső ok képzete kísér, a gyűlölet pedig szomorúság, egy külső ok képze- 
tével. A remény állhatatlan öröm, amelyet valamely jövő vagy elmúlt dolog 
képe kelt, a félelem pedig állhatatlan szomorúság ugyanazért. Vagy (37.): 
. Egy kívánság, amely szomorúságból vagy örömből, gyűlöletből vagy sze- 
retetből fakad, annál nagyobb, minél nagyobb az indulat." 

Minden dolog lehet esetlegességből remény és félelem oka. (Tudjuk, 
véletlen nincs, az esetlegesség itt annyit jelent, hogy valaminek nem is- 

merjük az okát.) Az a megjegyzés, hogy az ember csak annak az erényét 
irigyli, aki vele egyenlő, kissé , kilóg" a szövegkörnyezetből, de fontos, 
mert igaz. 

A végső (összefoglaló) következtetés annak a belátása, hogy lehetetlen 
ezt a témát minden egyes megjelenésében elemezni, minthogy annyiféle 
öröm, szomorúság és kívánság van, amennyi az azokat kiváltó tárgy s 
ember, akiket ezek a különböző tárgyak különbözőképpen afficiálnak. 

Az egyes indulatok meghatározásának bemutatását mellőzöm, már csak 
azért is mert, mint az elején már jeleztem, ebben Spinoza nem nagyon kü- 
lönbözik elődeitől és utódaitól sem. Ha érdekel benneteket, olvassátok el. 

A negyedik rész címe: Az emberi szolgaságról, vagyis az indulatok erejéről. 

A bevezetésben Spinoza megismétli a sztoikus gondolatot, hogy az 
ember tehetetlensége indulataival szemben az ember szolgasága. Itt 
mondja ki expressis verbis, hogy az örök és végtelen lényt Istennek vagy 
természetnek nevezzük. Megismétli továbbá, hogy a szubsztanciának (Is- 
tennek, illetve a természetnek) nincsen célja, csak az embernek van, s 
hozzáteszi, hogy a tökéletesség és a tökéletlenség a gondolkodás móduszai, 
azaz emberi fogalmak. Így tehát jó és rossz is emberi fogalmak, a gondol- 
kodás móduszai. (Emlékeztek Hamletre? , [IN]incs a világon se jó, se rossz; 
gondolkodás teszi azzá." ) Ehhez azonban Spinoza azonnal hozzáfűzi a , jó" 
egy olyan fogalmát, amely mégiscsak a tökéletességgel tart rokonságot, mi 
több: megelőlegezi az , ész szerint élni" később kibontott gondolatát, amely 
szerint az a jó, ami az embert közelebb viszi mintaképéhez. Ide fogunk a 
végén elérkezni, de egyelőre még ennek az útnak a kezdetén tartunk. 

A meghatározásokban Spinoza megelőlegezi, hogy jó alatt azt érti, ami- 
ről biztosan tudjuk, hogy hasznos ránk nézve (1.), továbbá, hogy ellentétes 
indulatokon olyan ugyanazon nemhez tartozó indulatokat érti, amelyek 
ellentétes irányba taszítják az embert (5.). Végül erényen és képességen 
ugyanazt érti. S itt jön az a meghatározás, amelynek alapvető szerepe lesz 
az egész gondolatmenetben. Az erény , maga az ember lényege, vagyis ter- 
mészete, amennyiben hatalma van olyasmit megtenni, ami pusztán az ő 
természetének törvényeiből érthető" (8.). Ez a tétel ugyanis a morális au- 
tonómia meghatározása, amely jellemző lesz az egész újkori filozófiára, 
bár az emberi természet törvényeit különbözőképpen értelmezik. 

Spinoza azonnal hozzátesz (a 3. tételben) mindehhez egy antropológiai 
értelemben vett pesszimista passzust. Az erő, amellyel az ember megmarad 

létezésében, korlátozott, s a külső okok hatalma végtelenül felülmúlja. Hi- 
szen az ember a természet része, amely mérhetetlenül hatalmasabb nála. 
Itt Spinoza nem a halálra gondol, hanem a szenvedélyekre, amelyeket 
külső okok keltenek bennünk, s ezeknek a szenvedélyeknek az erejére. 

A 7. tétel kimondja, , hogy egy indulatot nem fékezhet és nem szüntethet 
meg más, mint egy vele ellentétes és a fékezendő indulatnál erősebb in- 
dulat". Valóban így van-e? Hogyan gondoljátok? A későbbiekben Spinoza 
ehhez még hozzáteszi: , A jónak és rossznak igaz ismerete [...] nem fékez- 
het meg semmi indulatot, csak amennyiben indulatnak tekintjük" (14. 
tétel). Ti vajon indulatnak tekintitek-e a jó vagy rossz ismeretét? (Hogy 
mi az , igaz" ismeret, Spinozánál már tudhatjátok, bár a későbbiekben 
erről még több is kiderül.) 

A 20. tétel szerint minél inkább törekszik valaki arra, s képessége is meg- 
van hozzá, hogy a saját hasznát keresse, azaz létét fenntartsa, annál több 
benne az erény. Mit jelent ez? Azt, hogy az erény az, ami az embernek hasz- 
nos? Persze, tudjuk, hogy minden dolog léte fenntartására törekszik. Mi 
az, ami az ember számára hasznos? Az, ami létét fenntartja. S miféle létét? 

Hamarosan megjön az első válasz kérdésünkre. Kiderül, hogy amennyi- 
ben az embert inadekvát képzetek determinálnak cselekvésre, nem tud- 
hatjuk, hogy erényből cselekszik-e, de ha adekvát képzetek determinálják, 
akkor igen (23. tétel). Azaz, az igaz megismerés az erény egyik feltétele. 
Tehát annak feltétele, hogy ne külső, hanem belső okok determináljanak 
cselekvésre. A számunkra , hasznos", azaz erényes, tehát az , igaz ismeret" 
függvénye. S azonnal jön a végkövetkeztetés (24. tétel) , amelyben Spinoza 
bevezeti az , ész vezetése" gondolatát. Feltétlenül erényből cselekedni 
annyi, , mint az ész vezetésével cselekedni, élni és létünket fenntartani, 
mégpedig magunk hasznának keresése alapján". Tehát az ésszerűen veze- 
tett élet erényes élet, s a leghasznosabb a számunkra. 

Így kapcsolja össze Spinoza az akkoriban kibontakozó polgári világ egyik 
alapvető (pozitív) fogalmát, a hasznosságot, az erény fogalmával, méghozzá 
a tudás, az ésszerűség vezette életvitel közvetítésével. 

Hamarosan megtudjuk, hogy az ész vezetése (Isten, azaz a természet, 
lehetőség szerint legadekvátabb ismerete) szerint élő ember nemcsak 
saját magának, hanem másoknakis hasznos, mivel nincs szenvedélyeknek 
alávetve, s ezzel nem ütközik mások szenvedélyeivel. , Aki az erény útján 
jár, azt a jót, amelyet magának kíván, a többi embernek is fogja kívánni, 

mégpedig annál jobban, minél nagyobb benne Isten ismerete" (37.). Tehát, 
ha az én életem jó élet, azaz saját javamat akarom, saját hasznomat, még- 
hozzá ésszerűen, szenvedélyek nélkül, akkor ugyanezt kívánom mindenki 
más számára, s mindenkinek hasznára és javára válok. Ugyanez a gondolat 
fordított felállásban is megfogalmazódik a 40. tételben. , Ami az emberek 
állami közösségének javára szolgál, vagyis ami előidézi azt, hogy az em- 
berek egyetértésben élnek, az hasznos, s viszont, ami egyenetlenséget tá- 
maszt az államban, az rossz." (A Teológiai-filozófiai tanulmányban példaként 
bemutatott demokratikus mintaállamról van szó.) 

Az előbb felvázolt gondolatmenet nyomán Spinoza egy új erénytáblázat 
különböző erényeit és bűneit sorolja fel. Ez a felsorolás verte ki legjobban 
a biztosítékot, mivel Spinoza itt felforgatja ahagyományos görög-római, 
s elsősorban a keresztény erénytáblázatokat, ahogy ezt már az igazi , hasz- 
nosság" fogalmának erénybe foglalásakor is megtette. 

, A remény és félelem indulatai önmagukban véve nem lehetnek jók" 
(47.) . A keresztény erénykódexben a remény, a szeretettel és a hittel együtt, 
mint tudjátok, a legfőbb teológiai erényekhez tartozott. A szeretetről Spi- 
noza azt írja, hogy szertelen is lehet, míg a hit nem is szerepel az erénylis- 
tában. Az 50. tétel ennél is súlyosabb: , A részvét oly emberben, aki az ész 
vezetése szerint él, magában véve rossz és haszon nélkül való". Vagy (53. 
tétel): , Az alázatosság nem erény, vagyis nem az észből ered", vagy (54. 
tétel): , A megbánás nem erény [...], aki megbánja tettét, kétszeresen nyo- 
morult, vagyis tehetetlen." Spinoza tehát meglehetős radikalizmussal át- 
értékeli az értékeket. 

Majd az 59. tételben egy új gondolatmenet kezdődik. , Minden cseleke- 
detre, amelyre oly indulat determinál bennünket, amely szenvedély, az ész 
is determinálhat indulat nélkül." 

Hogyan értsük ezt? A korábbiakban, emlékeztek, Spinoza azt mondta, 
hogy egy indulatot csak egy vele szemben álló erősebb indulat győzhet le. 
Szerettük is ezt a gondolatot. Akkor itt mi is történik? 

Nos, a bizonyítás első része is csak a rendszer összefüggésében meg- 
győző. A második így sem. 

A szomorúság nem determinálhat amúgysem cselekvésre, mivel csök- 
kenti cselekvőképességünket, s ezért szomorúság esetében cselekvésre 
csak az ész determinálhat. Az öröm csak akkor és annyiban rossz, amennyi- 
ben és amikor cselekvőképességünket csökkenti. Így rossz öröm esetében 

cselekvésre megint csak az ész determinálhat. Végül, ha az öröm jó, akkor 
egyezik az ésszel. A szenvedély (a szenvedés) csak annyiban növelheti az 
ember cselekvőképességét, amennyiben nem tudja azt adekvátan felfogni. 
,Ha tehát az ember az öröm hatása alatt oly tökéletességre jutna, hogy 
magát és cselekedeteit adekvát módon felfogja, akkor alkalmassá, sőt, al- 
kalmasabbá válnék ugyanazokra a cselekedetekre, amelyekre most olyan 
indulatok determinálják őt, amelyek szenvedélyek." Nézzük a harmadik 
alapemóciót! Kívánság. Nos, a kívánság a cselekvésre való törekvés. Mit 
kívánunk? Nagyobb tökéletességet. Ha egy szenvedély nagyobb tökéletes- 
ségbe vezet, akkor erre (a kívánság által) az ész is determinálhatna. 

Gondolom, hogy ennek a végkövetkeztetésnek a gyengéit nem nehéz be- 
látni. Pontosabban szólva, akkor igaz, ha kivétel nélkül elfogadjuk mind a 
cselekvés, mind a tökéletesedés, mind a hasznosság, mind pedig az adekvát 
ismeret Spinoza általi meghatározásait. Mondjuk, ha X naponta megveri a 
feleségét, akkor az Spinoza szerint nem cselekvés, hanem szenvedés, már 
azért is, mert, mondjuk, szomorúság kíséri, s a férfi tökéletlenségre megy 
át. Ki akarna tökéletlen lenni? Ha ezzel szemben egy másik erősebb indulat 
áll (mondjuk X szereti az asszonyt), az le fogja győzni a megverésre való kí- 
vánságot. De az ész determinálhatja erre is meg arra is, feltéve, hogy a cse- 
lekvőt nem külső erő afficiálja, hanem saját természete. S ha belső termé- 
szete a feleség megverésére afficiálja? Nem azért veri meg, mert szokás, vagy 
merrt az asszony provokálta, hanem , csak", vagy mert az neki hasznos, vagy 
jó? Spinoza rendszere nem azért racionalista, mert azt hinné, hogy az em- 
berek általában képesek lennének az ész vezetése szerint élni, hanem azért, 
mert ezt a hiányt ismerethiányból, továbbá külső , afficiálódásból" vezeti le. 
Spinoza számára gonosz nem létezik, s az ész makulátlan. Ennyiben naivabb 
legtöbb elődjénél és utódjánál. Ez a szakmai ártalom nagyon szerethető. 

S ez elmondható arról is, ami ezután következik. 

Fogalmaink csak azért vannak a rosszról, mert nemcsak adekvát kép- 
zeteink vannak. Annyiban, amennyiben adekvátak képzeteink, csak jó és 
jobb létezik. Az ész vezetése mellett a nagyobbik jót választjuk. Ebből kö- 
vetkezik az is, hogy , a szabad ember semmire nem gondol kevésbé, mint 
a halálra: bölcsesség nem a halálról, hanem az életről való elmélkedés" 
(67. tétel). Ez már abból is következik, hogy a halálról nincs adekvát kép- 
zetünk. , Ha az emberek szabadoknak születnének, nem alkotnák meg a 
jó és a rossz fogalmát mindaddig, amíg szabadok" (68.). 

Miután Spinoza szerint az ember akkor szabad, ha kizárólag az ész ve- 
zetése alatt él, az ember nem születhetik szabadnak. Mégis, ez a gondolat 
lesz nemsokára a felvilágosodás, s egyben az újkor, vezető eszméje: , min- 
den ember szabadnak születik, s egyaránt van ésszel és lelkiismerettel fel- 
ruházva". Spinoza ideálja axiómává válik a következő századok liberális 
közgondolkodásában, s ezért sem szorul többé bizonyításra. 

Ezek után következik a , szabad ember" meghatározása, illetve arcképe. 
Részben idea, részben önarckép. Már sokszor hivatkoztam Nietzschére, s 
most is ezt teszem. A filozófia — többek között — önéletrajz. Ebben az eset- 
ben egy Spinoza nevű ,.cogito" önéletrajza, önarcképe. 

Ő a szabad ember, mert (69. tétel) éppen olyan nagy a veszélyek elke- 
rülésében, mint a veszélyek legyőzésében. Mert (70. tétel) tudatlanok kö- 
zött élve jótéteményeiket tőle telhetően elhárítani igyekszik. Mert sosem 
cselekszik álnokul, hanem mindig becsületesen (72. tétel). Mert inkább 
egy szabad államban él, mint magányosságban, ahol csak önmagának en- 
gedelmeskedik (73. tétel). S ő az is, aki nem gondol a halálra, csak az életre. 

Spinoza a negyedik rész befejezésekor úgy érzi, hogy a geometria mód- 
szerével előadottakat össze kell foglalnia, hogy jobban bevésődjenek az 
emberek elméjébe. Ezt egy függelék formájában újabb 32 főtétel felsoro- 
lásával és igazolásával teszi. 

Ezek közül csak azokra hivatkozom, melyek szerintem valami újat tesz- 
nek hozzá az értelmezéshez. Így például a 9. főtétel a , hasznosság" fogalmát 
értelmezi. , Semmi sem hasznosabb az ember számára, írja, mint egy 
(másik) észtől vezetett ember." Ugyancsak a hasznossághoz: , állami kö- 
zösségükből sokkal több haszon származik, mint kár" (14. főtétel). A 24. 
főtétel szerint a felháborodás a méltányosság látszatát kelti, , mégis törvény 
nélkül élnek ott, ahol mindenkinek szabad más tetteiről ítélkeznie". (Ame- 
rikai diákjaim ezt a , self-righteousness" bírálatának értelmezték.) A 29. fő- 
tételben Spinoza a pénz igazi hasznáról beszél, amely abban áll, hogy egye- 
dül szükségleteinken mérjük a gazdagságot. A 32. főtétel visszatér a már 
elmondottakhoz, amely szerint az emberi hatalom korlátolt, s így nincs 
feltétlen hatalmunk arra, hogy a rajtunk kívül létező dolgokat alkalmassá 
tegyük használatunkra. A feltétlen szón van a hangsúly. 

S itt fogalmazódik meg egy új és fontos gondolat, vagy inkább egy hit- 
vallás: ha , mégis olyasmi ér bennünket, ami ellenkezik azzal, amit a hasz- 
nunkra való tekintet követel, azt nyugodt lélekkel fogjuk elviselni, hacsak 

tudatában vagyunk annak, hogy teljesítettük kötelességünket". A köteles- 
ségteljesítés! Ebből is látjuk, hogy egy polgári világban vagyunk. 

Ezzel véget ér a negyedik, Az emberi szolgaságról című rész, de amelyben 
egyre inkább az emberi szabadságról szól a mese. Ezt követi az utolsó, ötö- 
dik, lezáró rész, amely az emberi szabadságról szól, holott Spinoza ezt a 
részt is az emberi szolgaságról való elmélkedéssel vezeti be. A filozófia eti- 
kája itt is, mint az ősöknél, s az újkori utódoknál, a , jó élet" felvázolásával 
és ajánlatával ér véget. S mint a klasszikus rendszeralkotók esetében előtte 
(nem okvetlenül utána) a Jó Élet a vita contemplativa, azaz a gondolkodás 
és erény kettős gyönyörűsége. 

Az ötödik és befejező rész előszava Descartes , tobozmirigyének" cáfo- 
lata. S az első tétel össze is foglalja Spinoza megoldását Descartes rosszul 
megválaszolt kérdésére. ,, Aszerint, amint a gondolatok és a dolgok képzetei 
elrendezkednek és egybekapcsolódnak a lélekben, pontosan úgy rendez- 
kednek el és kapcsolódnak egybe a test affekciói, vagyis a dolgok képei a 
testben." Még azt a kérdést sem kell feltennie, hogy mi volt előbb, a tyúk 
vagy a tojás. 

Az indulatok természetének ismételt elemzése után a 15. tétel egy na- 
gyon nagy, bár az előbbiekből következő, lépést tesz előre a végkifejlet felé. 
, Aki világosan és határozottan megismeri önmagát és indulatait, az szereti 
Istent, mégpedig annál jobban, minél jobban ismeri meg önmagát és in- 
dulatait." A delphoi jósda felszólítását (, ismerd meg önmagad! ") Spino- 
zánál a delphoi mondás folytatásának (, és tiszteld Apollót") variációjához 
kapcsolódik. Minél jobban, tökéletesebben ismerjük meg önmagunkat, 
elsősorban indulatainkat, annál jobban szeretjük Istent. , Ennek az Isten 
iránti szeretetnek kell leginkább elfoglalnia a lelket" (16. tétel). 

Ugye látjátok, hogyan fonódik itt össze két elmúlt korszak filozófiai 
öröksége, az , ismerd meg önmagadat" egyrészt és az Amor Dei (- Isten sze- 
retete) másrészt, méghozzá két modern fogalom: a természeti szükségsze- 
rűség és a társadalmi hasznosság közvetítésével? 

Hogy mit jelent Spinoza számára Isten szeretete, az a következőkben 
válik világossá. Isten szeretete Isten megismerése. Minél jobban megis- 
merjük az egyes dolgokat, annál inkább ismerjük Istent (24. tétel). Végül 
a 25. tétel szerint a lélek legfőbb törekvése és legfőbb erénye: a dolgoknak 
az ismeret harmadik neme szerinti megismerése. Nos, ebből nemcsak az 
következik, hogy a megismerés a lélek erénye s hogy a lélek hatalma és 

haszna ismereteink függvénye, hanem az is, hogy ez az ismeret az ismeret 
harmadik neme szerint való, tehát a legáltalánosabb adekvát ismerete, 
amelyből a különös és az egyes következik. Tehát nem tapasztalatból ered, 
sem információból, de még nem is az egyes természeti törvények megis- 
meréséből, hanem az általános, az örök, a változatlan, a szükségszerű fel- 
tétlen tudásából, s mindent ebből eredeztet. Akárhogy csűrjük-csavarjuk, 
már megint elérkeztünk a filozófiához. A filozófia eszméjéhez, ha tetszik 
a , totalitáshoz", az abszolút igazsághoz. (Juod erat demonstrandum. Ezt kel- 
lett bizonytani. 

Eljutunk a végkövetkeztetéshez, a filozófia szokásos öndicséretének 
Spinoza-féle változatához. , Amennyiben lelkünk az örökkévalóság szem- 
szögéből (- sub specie aeternitatis) ismeri meg önmagát és a testet, annyiban 
szükségképp megvan benne Isten ismerete, s tudja, hogy ő maga Istenben 
van, és Isten által fogjuk fel" (30 tétel). , Amit az ismeret harmadik neme 
szerint ismerünk meg, abban gyönyörködünk, mégpedig Isten képzetének 
(ideájának), mint oknak kíséretében" (32. tétel). , Az Isten iránti értelmi 
szeretet (amor dei intellectualis) , amely az ismeret harmadik neméből ered, 
örök" (33. tétel). , Isten önmagát végtelen értelmi szeretettel szereti" (35. 
tétel). Emlékeztek még az első szemeszterre? Arisztotelész szerint a Tiszta 
Forma önmagát gondolja. De folytassuk Spinoza végkövetkeztetésének fo- 
nalát, amely csúcspontjára a 36. tételben jut el, mely szerint , a léleknek 
Isten iránt való értelmi szeretete maga Istennek szeretete, amellyel Isten 
önmagát szereti, nem amennyiben végtelen" (emberi szeretet ugyanis 
nem lehet végtelen), , hanem amennyiben az emberi léleknek az örökké - 
valóság szemszögéből tekintett lényegéből magyarázható; azaz a léleknek 
Isten iránt való értelmi szeretete része annak a végtelen szeretetnek, amely- 
lyel Isten önmagát szereti." 

Racionalista misztikával már eddig is találkoztatok, mondjuk Meister 
Eckhart esetében. (Gott ist Vernunft, Isten az Ész, emlékeztek?) De Spinoza 
ebben teljesen egyedi, mert ízig-vérig modern, azaz modern fogalmak és 
projektek közvetítésével racionalista misztikus. E nélkül a modern filo- 
zófusokra, Lessingtől Nietzschéig tett hatása érthetetlen is lenne. 

Megígértem nektek, hogy mint a filozófia dicsérete általában mindenütt, 
Spinozánál is a , jó élet", az , igazán boldogélet" dicsőítésében fog tetőződni. 
Így már a 38. tételben megtudjuk, hogy minél több dolgot ismer meg a 
lélek az ismeret harmadik neme (a filozófia) szerint, annál kevésbé lesznek 

rossz indulatai, majd, hogy annál kevésbé fog félni a haláltól, annál töké- 
letesebb lesz és, persze, boldog is. A 4.2. tétel így egy filozófiai a közhely 
ellen irányul. , A boldogság nem az erény jutalma, hanem maga az erény", 
mivel a vágyak megfékezésére való hatalom magából a boldogságból ered. 

A végkicsengésben mégis csak visszatalál Spinoza is a hagyományhoz, 
a , bölcs ember" ideájához, aki az örök szükségszerűség szerint tudva ön- 
magáról és Istenről, , alig indul fel lelkében" s mindig az igazi , lelki meg- 
elégedés birtokában van". 

Hogy a bölcs ember, egy eszménykép, egy transzcendentális eszme, nem 
pedig az empirikusan tapasztalható világ lakója, abban Spinozának sincs 
kétsége. A bölcsességhez, illetve boldogsághoz vezető út, nehéz, írja, s ke- 
vesen találnak rá. , Mert hogyan volna különben lehetséges, ha szemünk 
előtt volna az üdvösség s elérhető volna nagy fáradság nélkül, hogy csak- 
nem mindenki elhanyagolja? De minden, ami kiváló, éppoly nehéz, mint 
amilyen ritka." S kérdezem tőletek nem először: vajon kívánatos-e? 

Most pedig elérkeztünk Spinoza utolsó és befejezetlen művéhez a Poli- 
tikai tanulmányhoz (Tractatus Politicus). Miután időnk márt régen lejárt, 
ennek a műnek csak néhány alapgondolatát fogom röviden megemlíteni. 
Nem térek rá a Spinoza által felvázolt két alkotmánytervezetre, inkább 
azokra az elméletekre összpontosítok, melyek az Etika antropológiai fej- 
tegetéseit világítják meg. A befejezetlen mű ui fejezetből áll, ezek közül én 
csak az első kettőt fogom figyelembe venni. 

Úgy kell az embereket elfogadni, amilyenek, s nem arról bölcselgetni, 
hogy milyennek kellene lenniük. Bár csípős megjegyzéseit Spinoza egyes 
filozófusok etikája ellen irányítja, de helyettük inkább a moralista költőket 


találja el, hiszen nem filozófusok szokása morálszatírát írni. A követke- 
zőkben azonban teljes joggal megy neki a filozófiai hagyománynak. Ők 
nem alkalmasak arra, hogy államelméleti kérdésekkel hozakodjanak elő, 
mivel az államférfiak sokkal jobban tudják, hogyan kell kormányozni és 
politizálni. Ez a jó megfigyelés megint egy nagyon is , újkori" gondolat, 
Machiavellire nyúlik vissza, akit Spinoza meg is említ. Nem kell nektek 
mondanom, hogy egy örökletes monarchiában nem volt a királyi méltóság 
előfeltétele, hogy valaki , éleselméjű, ravasz és tapasztalt férfiú" legyen. 

Az emberi természetet ostorozni különben is butaság és tudatlanság Az 
emberi természet sajátosságai (irigység, bosszúvágy, önzés stb.) ugyanis 
nem hibák, mivel úgy tartoznak hozzá, mint a természethez a hideg vagy 

a meleg. Az emberek természettől fogva ellenségek (14. §) (1. Hobbes). 
Természeti jogokról tehát csak akkor lehet beszélni, ha az embereknek 
közös jogaik vannak (ellen-Hobbes) (15. §). De ha az emberek egyesülnek, 
mindenkinek csak annyi joga lesz, amennyiben a közös jogból részesül. 
Következésképpen a , természeti állapotban" nincs bűn, aki kapja, marja. 
Bűn a törvény megszegése. Azaz nincs erkölcsi, csak jogi bűn. A bűn a kö- 
zösség (az állam) törvényének megsértése. Igazságosság és igazságtalanság 
is csak az államban lehetséges. (Ne feledkezzetek meg a Teológiai -politikai 
tanulmányban nagy szerepet játszó teokráciáról, melyről akkor is tudtuk, 
hogy már nem aktuális.) 

A szabadság nem megszünteti, hanem feltételezi a cselekvés szükség- 
szerűségét. Az ember szabadsága annyi, amennyi hatalma van (11. §). Azon- 
ban az nem az ember választásától vagy döntésétől függ, mivel , úgy vagyunk 
Isten hatalmában, mint az anyag a fazekas hatalmában" (22. §). Most én 
kérdezem (másokkal együtt): hogyan tudok akkor az ész szerint élni? 
Tudom, nehéz, de mégis? Úgy, hogy lehetőleg adekvátan ismerem meg ön- 
magamat a természet szükségszerűen meghatározott móduszaként. Mi 
akkor annak az oka, hogy képes vagyok lényegében adekvát ismeretet for- 
málni önmagamról? Az agyag Formálója az a bizonyos Ok? Szükségszerű- 
ség formál engem adekvát ismeretre képessé? 

Ti miféle választ adnátok ezekre a kérdésekre? 

NEGYEDIK ELŐADÁS 


Locke, Berkeley, Shaftesbury, 


azaz az angol filozófia 
a dicsőséges forradalom idején 


KEDVES HALLGATÓIM! 


John Locke munkásságának zöme a dicsőséges forradalom (1688) előtti 
időre esik, mégis meglepetést keltett, amikor kiderült, hogy a kormányról 
írott két tanulmánya (Two Treatises on Government, magyarul: Értekezés a pol- 
gári kormányzatról) nem a brit , rendszerváltás" idején, annak igazolására, 
íródott, hanem körülbelül 10 évvel korábban. (A brit rendszerváltás az al- 
kotmányos monarchiára való áttérés, a kétpárti brit Parlament és Felsőház, 
a hatalom megosztásának programja volt az Orániai-ház trónra lépése 
után.) Azonban Locke még olyan időkben , kezdett" írni, mikor az eredeti 
szövegeket lehetőleg ki sem adták, ha igen, akkor név nélkül vagy álnéven. 

Locke másik, szintén figyelmet keltő, filozófiai művét, az emberi tudást 
elemző tanulmányt (An Essay Concerning Human Understanding) mintegy 
húsz éven keresztül írta, többször újrafogalmazta (egyes fogalmazványait 
álnéven vagy név nélkül kiadta) , hogy majd az is teljes terjedelmében és 
a szerző nevével a dicsőséges forradalom idején lásson napvilágot. Magya- 
rul is teljes terjedelmében megjelent (Értekezés az emberi értelemről) , he- 
lyenként unalmas olvasmány. 

Amikor tudott, akkor hazájában (Angliában és Írországban) tevékeny- 
kedett, s ő volt az első filozófus, aki ,akadémikusként", tehát laikus egye- 
temi tanárként működött — hosszasabban Oxfordban, rövidebben Dub- 
linban —, amíg engedték neki. Tanítani inkább növénytant és orvoslást ta- 
nított, mint filozófiát. Gyakorolta is az orvoslást. Hírnevét egy kísérleti és 
sikeres operációval szerezte. Ennek (is) köszönheti, hogy a későbbi Lord 


7811 11. AZ ÚJKOR 


Shaftesbury szárnyai alá vette. Mondanom sem kell, hogy kétszer kény- 
szerült emigrációba, először Hollandiába, másodszor Franciaországba. Az 
azonban mégis említésre méltó, hogy a vaskalapos oxfordi , donok" még 
1704-ben, tehát Locke halála évébenis, be akarták tiltatni a dublini taná- 
roknak az Essay tanítását. 

Locke majdnem 40 éves volt, amikor első filozófiai művét írni kezdte, 
s mint ezt már említettem nektek, húsz egész esztendeig írta, s röviddel 
halála előtt fejezte be. 

Két hosszabb könyve közül a másodikról, a kormányról írottról, fogok 
nektek bővebben beszélni. Nemcsak azért, mert ezt a könyvet én többre 
becsülöm (ez az én dolgom), hanem a hatástörténet miatt. Míg a kormá- 
nyokról írt könyve lett a , whig" (liberális) filozófia krédója, s megkerül- 
hetetlen volt Montesguieu s még Rousseau és Kant számára is, addig a tu- 
dást, megismerést elemző tanulmánya inkább közvetítő szerepet játszott 
Descartes és Hume között. Nem azért, mert több gondolkodó (többek kö- 
zött Berkeley és Leibniz) némely alapvető állítását szellemesen cáfolta, 
ugyanis a szellemes cáfolatok még egyetlen jó filozófiának sem ártottak, 
inkább arról van szó, hogy míg a szerződéselméletben Locke megkerülhe- 
tetlen maradt, addig ismeretelméletben Hume, nem sokkal későbben és 
radikálisan, meghaladta. 

De haladjunk sorban, s kezdjük az An Essay Concerning Human Understan- 
ding című hosszú mű rövid elemzésével. Erről a munkáról sokan mutatták 
ki, hogy filozófiailag, hogy úgy mondjam, problematikus. Nem azért, mert 
következetlen, hiszen, mint láttátok, minden filozófiában fellelhető legalább 
egy termékeny következetlenség, hanem azért, mert filozófiailag slampos. 
Ugyanazt a fogalmat ötször-hatszor határozza meg s minden esetben más- 
ként. Tehát nem tudjuk pontosan, hogy ez a kategória, azaz ez a színész, mint 
például az , eszme" vagy a , reprezentáció", akövetkezőkben milyen szerepet 
fognak játszani. Ezek a kategóriák pedig a könyv alapfogalmai közé tartoznak. 

Locke tisztában volt ezzel, tudta, hogy a könyv különböző változataiban 
másként határozza meg az egyik vagy másik fogalmat, de hozzátette, hogy ez 
nem számít, mert az intelligens olvasó amúgy is tudja, érti, hogy miről van 
pontosan szó. Érdemes azért elolvasnotok könyve bevezetéseképpen Locke 
olvasóihoz írt levelét. (Nem az egész magyarul is kiadott vaskos két kötetet.) 
Azzal kezdi, hogy az olvasó kezébe adja üres órái termékeit, amelyek írása 
számára a legnagyobb öröm forrása volt. Nem a gyorsfelfogású tudoroknak 

ír, hiszen maga sem tudós ember, inkább a hozzá hasonlóknak. (Ha azt hiszi- 
tek, hogy ez irónia, tévedtek.) Inkább az absztrakt gondolkodáshoz szokottak 
nevezzenek unalmasnak, mintsem azok, akiknek az absztrakt gondolkodás 
szokatlan, félreértsék, vagy ne értsék. (Azt a máig divatos közhelyet, hogy 
a filozófia , absztrakt", Locke vezette be aközgondolkozásba.) Végül magasz- 
talja atudósok társadalmának (Commonwealth of Learning) mesterépítészeit 
( Boyle, Sydenham, a , hasonlíthatatlan Newton"), akiknek keze alatt dolgozó 
kismunkás szerepére vállalkozik. Ez sem jelentéktelen szerep. 

Az elemzés kritikai éle Descartes ellen irányul. Saját bevallása szerint 
Locke csak felületesen olvasta a Leviathant, s Spinozát még kevésbé ismer- 
te. Azaz, vallja, csupán saját gondolkodására támaszkodik, arra a bizonyos 
józan, mindennapokban használatos, észre, amellyel mindnyájan egyaránt 
meg vagyunk áldva 

Ahhoz, hogy megismerjük tudásunk forrásait, előbb azt kell igazolnunk, 
hogy mi nem annak forrása. A mű első könyvében a , negációt" elemzi, 
azaz azt, hogy mi nem a tudásunk forrása. 

Sem velünk született elméleti, illetve gyakorlati elvek (principles) , sem 
velünk született eszmék nem lehetnek tudásunk forrásai, mivelhogy ilye- 
nek nincsenek. 

De miért hiszünk mégis bennük? Mert általánosan elfogadottak. Azon- 
ban az egyetemes konszenzus nem bizonyíték. Amellett a logikai alapel- 
vekben nincs is ilyen egyetemes (velünk született) konszenzus, például 
sem gyerekek, sem őrültek (vagy mondjuk költők) számára nem érvénye- 
sek. Az emberek különben is csak akkor fedezik fel ezeket az elveket, amikor 
eszüket használni kezdik. Továbbá, ha a konszenzus bizonyítéka az elvek 
velünk való születésének, akkor az, hogy kettő meg egy egyenlő hárommal 
is velünk született. S mi a helyzet a morális elvekkel? Mondjuk, a hit vagy 
az igazságosság elveivel? Nem lehetnek velünk születettek, minthogy bizo- 
nyításra szorulnak. Az emberek cselekedetei, írja Locke (Első könyv, III/7.), 
különben is igazolják, hogy az erény nem velünk született elv. 

Azonban az elvek után térjünk rá az eszmékre (ideákra). Azonnal jön 
az adu (Descartes-tal szemben), Isten eszméje nem született velünk, mivel 
emberenként, koronként vagy van Isten, vagy nincs, s ha van, akkor kü- 
lönböző. Ugyanez áll a szubsztancia eszméjére. Azaz velünk született esz- 
mék nem lelhetők fel minden ember emlékezetében. Arra emlékszünk, 
amit tapasztaltunk, átéltünk, amiről hallottunk. 

A második könyvben az elmélkedés a , pozitív" irányába fordul. Ha velünk 
született elvek és eszmék nincsenek, akkor vajon mi tudásunk forrása? 

Mire gondolunk, amikor gondolkozunk? Eszmékre (mint keménység, 
gondolkodás, elefánt stb. , az ő példái). Mi hozza létre ezeket az eszméket? 
Az észlelés (sensation) és a reflexió. 

Az elme üres papírlap vagy üres tábla (tabula rasa). Mi írja tele? Mi festi 
tele képekkel? A tapasztalat. (Erre a fordulatra ráismertek. Platón beszélt 
a lélekről, mint egy viasztábláról, amelybe a tapasztalat vési a jeleket.) Az 
eszmék első forrása az észlelés (mint sárga, hideg, puha), a második pedig 
elménk működése, a reflexió. Mint az észlelés fogalma, a gondolkodás, a 
kétség, a hivés, az akarás, a tudás stb. Ezek egyike, másika vagy mindkettő 
hozzák létre lelkünkben az eszméket. (Latinul ezt a gondolatot hagyomá- 
nyosan úgy írják le, hogy , nihil est in intellectu guod non fuerit in sensu", azaz: 
semmi sincs az értelemben, ami nem lett volna— előbb — az érzékelésben. ) 

Az egyszerű eszmék észlelések eszméi, az érzékszervekből eredő minő - 
ségek, amelyeket az elme sem nem tud létrehozni, sem nem képes eltün- 
tetni. Az észlelés és a reflexió , közös" tapasztalatai a gyönyör és a fájdalom. 

Ezt követően Locke tesz egy később is szerepet játszó megkülönbözte- 
tését az elődleges és másodlagos minőségek között. Elsődleges minőségek 
az anyag, alak, méret, mozgás, másodlagos minőségek a színek, ízek, han- 
gok. Az elsődleges minőségek , hasonlóságok" (resemblance) , mivel ma- 
gukban a dolgokban vannak (objektívek), míg a másodlagosak nem ha- 
sonlóságok. Innen eredt a következtetés, hogy a másodlagos minőségek 
szubjektívek. 

Miután megismerkedtetek Locke alaptéziseivel, ezek után inkább ma- 
zsolázok, azaz kiemelem azokat a gondolatokat, melyeket az egyik vagy 
másik szempontból fontosnak ítélek. Így például Locke nagy teret szentel 
az állatok és emberek megkülönböztetésének. Abszurdnak tekinti Descartes 
gondolatát, hogy az állatok voltaképpen gépek. Az állatok is tudnak össze- 
hasonlítani, asszociálni, bár nem tudnak absztrahálni. Az absztrakció tisz- 
tán emberi képesség. Az absztrakció segítségével jutunk el a modalitás 
(térbeliség, alak, hely), a viszony és a szubsztancia kategóriához. 

Locke számára elfogadhatatlan a kiterjedés és a test (szilárdság, szoli- 
ditás) fogalmainak összemosása (mint Descartes és Spinoza állította, bár 
Locke az utóbbira nem hivatkozik). A tér kiterjedés, de van testetlen tér 
is. A vákuum is tér, de nem test. Továbbá, hogy az egymásra következés 

eszméje nem a mozgás eszméje (lásd a gondolatok asszociációját) . Az idő 
nem más, mint mért tartam (duration) . Valamivel mérjük a tartamot. De 
mi az, hogy tartam? Honnan ered a tartam eszméje? Először is az elménk 
működéséből, amelyben felmerül egy gondolat vagy kép, majd eltűnik, s 
a következőnek adja át a helyét. Másodszor jelenségek megfigyeléséből, 
amikor megfigyeljük az egymásra következő jelenségek távolságát. Har- 
madszor, amikor megfigyeljük az egyes események ismétlődését s a kö- 
zöttük levő távolságot. Negyedszer abból a tényből, hogy dolgokat, illetve 
gondolatokat meg tudunk ismételni, s így el tudjuk gondolni , közöttük" 
a tartamot. Holott, mondja Locke, semmi sem , tart", ami létezik. Végül: 
ha ismétlést ismétlés követ és követ, akkor eljutunk az örökkévaló fogal- 
mához, a jövő végtelen tartamának fogalmához. 

A hatalom, erő, képesség (power) fogalma viszonyfogalom (valamire, va- 
lamihez, valami ellen stb.). Melyek az emberi elme képességei (powers) ? 
Gondolkodni és akarni. Az emberi cselekvés hatalmának, illetve erőtlen- 
ségének (potency, impotency) ismeretéből született a szabadság (liberty) és 
szükségszerűség (necessity) fogalma. 

Nincs szabadság gondolkodás, akarás nélkül, de van gondolkodás és 
akarás szabadság nélkül. Szabadnak lenni annyi, mint képesnek lenni azt 
gondolni és azt megcselekedni, amit az elme preferál (választ). 5 ha ebben 
megakadályozzák, akkor az ember a szükségszerűség kényszere alatt cse- 
lekszik. Itt következik két fontos, a filozófus elődökkel szakító gondolat. 
Egyrészt, hogy a szabadság (liberty) nem az akarathoz kapcsolódik, más- 
részt, hogy a szabad szükségszerűség nonszensz. 

Ha be vagyunk zárva valahova s nincs módunk szabadulni, mi akkor 
ebben az akarat szerepe? S vajon szükségszerű-e, hogy be vagyunk zárva? 
Az eleven ember szíve dobog, ez szükségszerű, de mi köze ennek az aka- 
rathoz vagy a szabadsághoz? Az akaratlagos ellentéte nem a szükségszerű, 
hanem a nem akart, a kényszerű (voluntary/involuntary) . A szabadság a 
cselekvő hatalma, nem az akarat , tulajdonsága", minthogy az akarat nem 
más, mint maga ez a hatalom, ez a képesség (ability) . Nem az a kérdés tehát, 
hogy az akarat szabad-e, hanem, hogy az ember szabad-e (,.the guestion is 
not proper, whether the will be free, but whether a man be free"). (Második 
könyv, XXI/21.) Tehát nem az a kérdés, hogy az akarat szabad-e, hanem 
hogy van-e szabadságom (ebben az esetben , freedom") arra, hogy azt te- 
gyem, amit akarok. 

Akkor mi az, ami az akaratot , meghatározza" ? A bizonytalanság, a ha- 
tározatlanság, a tudatlanság (uneasiness) az, hogy bizonytalanok vagyunk 
abban, hogy mi számunkra jó, hogy mi tesz boldoggá. 

A modalitás kategóriáinak elemzését mellőzöm s röviden térek rá a vi- 
szony (reláció) kategóriáinak tárgyalására, amely Hume felé vezet. Kezdi 
az ok, illetve okozat értelmezésével. Az észlelés és a reflexió egy sor egy- 
szerű vagy bonyolult eszmét hoz létre. Azt, ami ezeket produkálja, oknak 
nevezzük, s amit létrehoz okozatnak. 

S mi vajon az identitás? Három esete: Isten identitása, a véges intel- 
lektusok (növények, állatok, emberek identitása) és a testek identitása. 
A , principium individuationis" (egyetlenség, egyedi azonosság elve, amely - 
lyel hamarosan Leibniznél találkozunk) nem más, mint az egyes dolgok 
egzisztenciája, létezése, épp-így-létezése. Mi az ember identitása? Életé- 
nek folytonossága. Azonos személyről (person) beszélünk. Az ember, a sze- 
mély, tudatos lény. Identitása tehát csak tudatosságában lehet. Ezt pedig 
emlékezetünkben hordozzuk. Számos dologra emlékezünk, míg másokat 
elfelejtünk. Mégis, ebben az emlékezetben mindig megőrződik személyi - 
ségünk folyamatossága. Nem az a kérdés, hogy ezt a kontinuus emlékezést 
milyen , szubsztancia" hordozza, minthogy maga ez az emlékezés a szemé- 
lyiség öntudata, azaz identitása. (Vallási kérdés: mi van akkor a feltáma- 
dással? Ugyanazokkal az emlékekkel támadunk fel? Ugyanaz az ember le- 
szünk-e?) 

Mi erről a ti véleményetek? Vajon ti is úgy gondoljátok, hogy a szemé- 
lyiség azonosságát emlékei hordozzák, tehát hogyha egy nyolcvanéves úgy 
beszél négyéves korának egyik élményéről, hogy , amikor én négyéves vol - 
tam", akkor vajon önmagáról beszél-e? 

Vannak-e igaz és hamis eszmék? Csak állítások, illetve tagadások, le- 
hetnek igazak, illetve tévesek. Az eszmék szavak. Mit jeleznek az általános 
szavak? Ugye emlékeztek a nominalisták és realisták között folyó középkori 
vitára? Nos, Locke a , nominalistáknak" ad igazat. Az általános fogalmak 
absztrakcióból erednek, abból, hogy az egyest és különöst kizárva eljutunk 
a bennük közöshöz, az általánoshoz, s ebben a minőségben jelként hasz- 
náljuk. Az általános fogalmakat nevezik a különös és egyes létezők lénye - 
gének. Megkülönböztethetjük a reális és a nominális lényegeket— mond- 
juk, állat vagy ördög — referensük szerint. (Vajon referensük észlelés és 
reflexió által ismert egyesektől, illetve különösöktől absztrahál-e?) 

Itt már elérkeztünk Locke nyelvelméletéhez. Csak néhány gondolatát 
tudom kiemelni. Legérdekesebb szerintem az, amit az egyes eszméjéről 
(principium individuationis) mond, ugyanis, hogy a világ összes szavai nem 
meríthetik ki (írhatják le adekvátan) egyetlen egyes eszméjét sem. Hogy 
általános fogalmakat, mint általános fogalmakat, egymásra nem vonatkoz- 
tatunk, nem újság (Arisztotelész) , de itt mégis újságnak hat. Nem mond- 
hatom egy emberről hogy racionalitás, fehérség vagy állatiság (Locke pél- 
dái) , mert ez kettős identitás lenne, de, persze, mondhatom, hogy az ember 
racionális lény, s ezzel az identitás (emlékezet, öntudat) feltételét jelzem. 
Arról is beszél, hogy a szavakkal vissza lehet élni, s hogy meg kell külön- 
böztetni akommunikáció közéleti és filozófiai típusát. 

Rátér továbbá egy nem kevésbé fontos kérdésre, mint az igazság. Mitől 
igaz egy kijelentés? Attól, hogy a jeleket, azaz a szavakat, azaz az eszméket 
helyesen csatolom-e egymáshoz vagy különítem el egymástól. (Nem lehet 
igaz, ha akárcsak az egyik csatolt eszme ismeretlen.) Biztosan tudhatjuk, 
hogy Isten létezik, holott nem született velünk Isten eszméje, de ellátott 
bennünket mindazokkal a képességekkel, amelyekkel a fogalmát és létét 
be tudjuk bizonyítani. Ugyanakkor észleljük a dolgok létezését is. A mo- 
ralitás (etika) pedig az emberiség közös tudománya és ügye (science and 
business). Az ítélkezés (az ítélkezés képessége) által feltehetjük, hogy egy 
dolog van, vagy úgy van, anélkül, hogy tapasztalnánk. A valószínűség az 
egyetértés látszata, mely kétségbe vonható bizonyítékokra támaszkodik. 
Egyetértésünket a megalapozottságnak vagy legalább a valószínűségnek 
kell vezetnie. 

Legmagasabb rendű tudásunk intuitív és nem logikai következtetés gyü- 
mölcse. Az evidenciát értjük intuitíven. Locke ezenfelül megkülönbözteti 
a hitet a tudástól, az igaz tudást a tévedéstől. Mindezeket időnk rövidsége 
miatt nem tudom nektek bemutatni. Azonban, remélem, már ennyiből is 
képet alkothattatok Locke filozófiai alapgondolatairól. Így tehát végre hoz- 
záfoghatok nagyhatású politikai főművének bemutatásához. 

Itt sem hagyjuk el a józan emberi elme birodalmát. Azonban az , empi- 
rizmus" birodalmát, feltéve, hogy szőröstől-bőröstől eddig ott tartózkod- 
tunk, amit mindenképpen kétlek. 

A kormányzatról szóló két tanulmány (Two Treatises of Government) úgy 
robbant be a politikai gondolkodásba, mint Arisztotelész és Machiavelli 
politikai írásait kivéve egy sem. Mi több, ez volt talán az egyetlen politikai 

filozófiai mű, amely közvetlen hatást gyakorolt a modern politikára. Szer- 
zője , kiáltványa" megjelenése után öt esztendővel visszavonultságban hal 
meg, de addigra már megjelent könyve franciául, majd hamarosan németül 
is. Közismert, hogy Jefferson, az amerikai Függetlenségi Nyilatkozat szer- 
zője, s rajta kívül az amerikai Köztársaság több , alapító atyja", ezt akönyvet 
tanulmányozta. Pontosabban szólva a könyv második tanulmányát. 

Ugyanis az első tanulmány, egy Filmer nevű monarchista elméletének 
cáfolata, bár a maga korában fontosnak és hatásosnak számított, nem érin- 
tette Locke mondandójának lényegét. 

Filmer ugyanis a Bibliával, pontosabban szólva, Isten akaratával igazolta 
az abszolút monarchiát, mint az Isten akaratából a patriarchális hatalom- 
nak (Ádámnak, majd Ábrahámnak) adományozott szuverenitás korabeli 
letéteményét. Az akkor Angliában uralkodó protestáns kultúrában, ahol 
a Bibliát mindenki olvasta, ismerte, idézte, egyáltalán nem volt másodlagos 
feladat Filmer elméletét részletesen, a bibliai idézetek más értelmezésével, 
megcáfolni. (Ha ismerte volna Spinoza Teológiai-politikai tanulmányát, 
Locke megtakaríthatta volna a fáradtságot, de nem ismerte.) Filmer cáfo- 
latában Locke még a nála szokatlan szarkazmust és iróniát is latba vetette, 
többek között, amikor idézte Filmer előszavának egy passzusát. (Nem ol- 
vastam az eredetit, csak Locke idézetét, de hiszek neki.) Filmer állítólag 
azt írta az előszóban, hogy túl sok manapság a költő és a filozófus, s túl 
sokan vannak azok, akik a filozófusok és költők véleményei után futva egy- 
fajta eredeti, új kormányzatot akarnak kitalálni, amely valamiféle szabad - 
ságokra jogosítaná fel őket a kereszténység nagy botrányára egészen az ate- 
izmusig. (Ahogy akadnak tartós, ha nem is örök, igazságok, úgy vannak 
tartós, ha nem is örök, rágalmak is.) 

A második tanulmány fogalmazza meg a modern liberális értékek poli- 
tikai krédóját. Címe: Értekezés a polgári kormányzat igazi eredetéről, hatás- 
köréről és céljáról (An Essay Concerning the True Original, Extent and. End of 
Civil Government). 

A tanulmány a , természetes állapot" leírásával kezdődik. Ez a , termé - 
szetes állapot" nemcsak a hobbesi természetes állapottól különbözik ra- 
dikálisan, de Spinozáétól is. 

(Nem egészen mellékesen jegyzem meg, hogy a kérdés — mi a , termé- 
szetes" s mi a , természetellenes" — a késő reneszánsz óta izgatta az emberi 
fantáziát. Snakespeare-nél helyzetükben és morálisan is különböző figurák 

hivatkoznak a , természetjogra", mint Júlia, Shylock vagy akár Edmund. 
Mi természetes? S mi természetellenes? Természetes-e, hogy a gyermek 
engedelmeskedik szüleinek, akármit is parancsolnak azok? Vagy inkább 
az, hogy szerelmét követi? Természetes-e, hogy a zsidót a velencei polgárok 
nem tekintik magukkal egyenlőnek? Nos, a Locke- féle válasz politikai jel- 
legű, s ezért politikai jellegű a természetes állapot leírása is. Egy modell, 
egy transzcendentális eszme, amely — hogy Kantot vetítsem előre — gya- 
korlati transzcendentális elvként, a cselekvés normájaként szolgál.) 

A természetes állapot — kezdi gondolatmenetét Locke a II. fejezetben — a 
teljes szabadság állapota (state of perfect freedom) , amikor az ember azt csinálja, 
amit jónak lát, úgy beszél, ahogy akar és úgy diszponál javai felett, ahogy azt 
jónak tartja. Ugyanakkor az egyenlőség állapota is, ahol minden hatalom 
kölcsönös, és senkinek sincs több hatalma, mint a másiknak, ahol nincs 
sem függőségi viszony, sem fölé- és alárendeltség, kivéve, ha mindnyájunk 
Ura és Mestere nyilvánvaló akaratából valakit megbíz a szuverenitás jogával. 

(Locke, ismétlem, nem ismerte Spinoza elméletét a teokráciáról, de ez 
a Biblia olvasatából amúgy is következik.) Az egyenlőség kifejeződése az 
egymás iránti szeretet és az igazságosság elve is. 

Bár a természetes állapot a szabadság állapota, de nem a szabadosságé. 
Ugyanis senkinek sincs joga önmaga és mások elpusztítására. A természe- 
tes állapotban ugyanis a természeti törvény az úr, azaz az Ész törvénye, 
amely az egész emberiség törvénye. Az, hogy senki sem árthat a másik élet- 
ének, egészségének, szabadságának (itt: liberty) és birtokának. Minden 
ember csak a Legfőbb Alkotó hatalmának van alávetve. S mivel minden 
ember ugyanazokkal a képességekkel van megáldva, ezért mind az önfenn- 
tartása, mind mások fenntartása e közös természeti törvényből ered. 

E törvényből következik, hogy mindenkinek joga van megbüntetni azt 
az embert, aki a közösség e törvényét megszegi (7—9) . Ésszerű tehát tiszt- 
ségviselőket választani, akikre ráruházzák azt a feladatot, hogy a közösség 
elleni elkövetett törvényszegést megbüntessék. Minden büntetés arányos 
a bűnnel. A magánember ellen elkövetett vétséget ugyanakkor a magán- 
ember javára kell jóvátenni (11—12). 

Ugyanakkor: ésszerűtlen és helytelen, hogy az ember saját ügyében bí- 
ráskodjék. Ez okból Isten kinevezett egy kormányt, a Polgárok Kormányát 
(Civil Government). Az abszolút monarchia nem polgári kormány, s ellent- 
mond a természeti törvényeknek. 

A , természetes állapot" nem mese, nem is utópia. Számos ember ma is 
a , természetes állapotot" élvezi. A hercegek például szabadon teszik mind- 
azt, amit akarnak. De a mindenki számára érvényes természetjogok csak a 
mindenki által mindenkivel kötött szerződés (compact) révén őrződhetnek 
meg. Csak akkor vethet véget a természetes állapotnak egy szerződés a ter- 
mészetjog alapján, ha egy közösség minden tagja kölcsönösen megegyezik 
abban, hogy egy közös politikai testben (body politic) egyesüljenek. Minden 
más esetben megmaradnak a természetes állapotban (14—15). 

A második rész , a háború állapotát" elemzi. Minden ember, aki mások 
feletti abszolút hatalmat élvez vagy arra törekszik, háborút folytat ellenük. 
Aki beleegyezésünk nélkül hatalmat gyakorol emberek felett, az megfosztja 
őket szabadságuktól és rabszolgává teszi őket. Ahogy joga van a törvény- 
tisztelő embernek megölni a tolvajt, úgy (természet) joga van a rabbá tett 
embernek megölni a zsarnokot, ha képes rá. Erre válasz a természetes ál- 
lapot visszatérése, erőszak jog nélkül, a háború állapota. (Világos, hogy itt 
és az ezt követőkben, 17—20., az angol történelem fiktív elbeszéléséről van 
szó I. Jakab kivégzésétől a polgárháborún keresztül a dicsőséges forrada- 
lomig, azaz annak előkészítéséig.) 

Hogyan lehet elkerülni a , természetes állapotba" való (háborús) vissza- 
térést? Úgy, hogy egy társadalmi szerződéssel lépnek ki a természeti álla- 
potból. Ekkor a természeti szabadságot felváltja a polgári szabadság olyan 
törvényeknek engedelmeskedve, amelyeket maguk a szerződéskötők egyet- 
értéssel (consent) hoztak létre. Amíg a természeti állapotban saját akara- 
tomat követem, ahogy tudom, addig a társadalmi szabadság állapotában 
közös szabályoknak engedelmeskedem, olyan törvényeknek, amelyeket 
a közös megegyezéssel felruházott törvényhozó hatalom alkot. Nincs az a 
szerződés, amellyel az ember önmaga szolgaságába beleegyezik (22—24..). 

Most Locke rátért arra a kérdéscsoportra, amelynek a hatása felért a 
szerződéselmélet hatásával: a tulajdon elméletére. 

Isten nekünk, embereknek, adományozta a földet. Saját személye az ember 
elsődleges tulajdona s ezzel együtt mindaz, amit keze alkot s testi ereje hoz 
létre. Az ember saját munkáját keveri (mir) a természettel: ő munkával ad 
hozzá valamit a természethez — mindannyiunk anyjához. Így ahhoz, amit lét- 
rehozott, magánjoga van (private right) . Ezzel elkülönít valamit a közösből, s 
az tulajdonává (property) lesz anélkül, hogy más ehhez beleegyezését adná. 
S mivel utódai örökölhetik, ezzel , elsajátított" valamit, ami közös (26—29.). 

Hogy az ember a maga leszedte gyümölcsöt élvezze, ez beleillik a termé- 
szeti jogok rendjébe. Azonban az, hogy egy darab földet birtokoljon? Mi- 
után a munka maga minden ember természetes tulajdona, az ezzel meg- 
szerzett személyes tulajdon beleillik a természet rendjébe, ha egy ember 
csak annyi földet birtokol, amennyit megművel, ezzel nem zár ki másokat 
ugyanebből a lehetőségből. Később felfedezik a pénzt, amelynek közös 
megegyezéssel értéket tulajdonítottak, s ezzel megnyílik az út afelé, hogy 
valaki többet birtokoljon, mint amennyit meg tud művelni. 

Nem ez az állítás, hanem ennek bevezetése volt az, ami hatott nemcsak 
a protestáns etikára, hanem a klasszikus polgári gazdaságtanra és Marx 
Károlyra is. Ez volt az úgynevezett munkaérték-elmélet, a teória, amely 
szerint csak a munka alkot értéket. Egy termék értékét a munka határozza 
meg — írja Locke: , Az emberi élet számára hasznos természeti produktu- 
mok értékének kilencvenkilenc százalékát munka hozza létre, s csak egy 
százalékát tulajdoníthatjuk a természetnek" (40.). Az emberi iparkodás 
(humane industry) a haladás letéteményese. 

Térjünk vissza a sztorihoz. A munka adott jogot a tulajdonra. Majd a 
föld kínálata lett szűk, s így közös megegyezéssel a földnek is értéket tu- 
lajdonítottak, méghozzá pénzértéket. S miután az aranyat, ezüstöt stb. bá- 
nyászni kezdték, nem minden földnek lett azonos értéke. (Annak tulajdo- 
nítanak tehát értéket, amit Istentől ingyen kaptunk, annak következtében, 
hogy ebben megegyeztünk.) 

Mivel megígértem, hogy azokról a Locke-elméletekről fogok nektek bő- 
vebben beszélni, amelyeknek utóhatása talán máig is érezhető, átugrom 
az atyai hatalomról írottakat, s még a házasságról írottakat is, hogy rátérjek 
a VIII. fejezetre, a politikai, illetve polgári társadalom (Of Political or Civil 
Society) általános elméletének bemutatására. 

Locke az összefoglalással kezdi. Mivel minden ember szabadnak, 
egyenlőnek és függetlennek születik, senkit sem lehet birtokától meg- 
fosztani és egy politikai hatalom alá rendelni saját beleegyezése (consent) 
nélkül. Ennek egyetlen útja egy közösségbe való egyesülés, mely bizto- 
sítja az emberek biztonságát s birtokuk élvezetét. Ezzel nem korlátozzák 
a mások szabadságát. Az emberek egy olyan politikai testet hoznak létre, 
mely nem tud másként cselekedni, mint a többség döntésének megfe- 
lelően. A politikai test hatalmát a többség egyetértésének (consent) kö- 
szönheti (95—96.). A politikai test minden tagja kötelezettséget vállal 

arra, hogy aláveti magát többség akaratának. E nélkül ugyanis a társa- 
dalmi szerződés nem működőképes. Persze, kétségtelen, hogy számos 
ember nem kíván részt venni a közügyekben, s az is, hogy különböző em- 
bereknek különbözőek a nézeteik és az érdekeik. Min alapul tehát a mű- 
ködőképes politikai test? A többséget képező szabad és független emberek 
egyetértésén, akiknek megadatott a képességük a társadalom egységének 
megteremtésére. (Azt, hogy milyen nagy legyen ez a többség, a szerződés 
dönti el.) (9g7—99.) 

Átugrom a történelmi és bibliai példákat, s ott folytatom, ahol Locke 
megint valami elméletileg újat s hatásosat mond. Amikor megkülönböztet 
nyílt, vállalt, aktív és passzív, negatív, néma konszenzust (express consent, 
tacit consent). Röviden, nyílt konszenzusról abban az esetben beszélünk, 
ha valaki egy kormányt támogat, részt vesz a politikai életben, hallatja a 
hangját. Néma konszenzusról pedig akkor, ha igénybe vesz mindent, amit 
a kormány nyújt, birtokot (különösen földtulajdont), utazási lehetőséget, 
békés életet, bár nem tevékenykedik a közéletben s nem támogatja nyíltan 
a kormányt. A kormánnyal való egyetértés addig ér, amíg élvezem azt, amit 
nyújt (119—121.). Ugyanakkor attól, hogy valaki élvezi egy kormányzás gyü- 
mölcseit, még nem okvetlenül tagja a politikai testnek. Lehet egy idegen 
is, aki az országban él. Ahhoz, hogy a politikai test tagja legyen, az idegen- 
nek nyíltan ki kell fejeznie a szerződéssel való egyetértését (mai kifejezés - 
sel: kérelmeznie kell az állampolgárságát). Különben szerzőnk sajnálja, 
hogy nem az egész emberiség képez egyetlen politikai testet. 

Most átugrom a kormányformák elemzését. De megjegyzem, hogy , po- 
litikai hatalomnak" Locke csak a társadalmi megbízatásból fakadó hatalmat 
nevezi: a despotikus hatalom nem politikai hatalom, akár hódításból, akár 
az állampolgári jogok megsemmisítéséből fakadjon is. (Mi a véleményetek 
erről? Lehet-e egy totális rendszerben politikáról beszélni?) 

Végül újra felmerül a lázadáshoz (esetleg a forradalomhoz) való jog. Van- 
e ilyen jog? Lehet-e valakinek, akár egy népnek joga (nem pusztán morális 
jogosultsága) a fennálló törvényekkel szemben? Locke szerint — a termé - 
szeti törvényekre hivatkozva — bizonyos esetekben igen (232.). Ha valaki 
jogtalanul alkalmaz erőszakot, akkor ezzel saját jogszerűségét szünteti meg, 
háborút visel, s akkor az embereknek joguk van megvédeni magukat az ag- 
resszorral szemben. Igaz, az alárendeltnek nincs joga a fölérendelttel szem- 
ben, de a jogosan lázadó lesz ebben az esetben a fölérendelt maga. 

Sokan ezt a forradalomhoz való (jövőbeli) jog alátámasztásaként értel - 
mezték. Kérdés, hogy Locke vajon annak szánta-e? Ez különben mindegy 
is. Könyve végén világossá teszi (243.), hogy a törvényhozó hatalom nem 
szállhat vissza a népre. Ugyanakkor a nép korlátokat szabhat a törvényhozó 
hatalom képviseletének időtartamára. Meg is szüntetheti ezt a hatalmat, 
amennyiben a törvényhozó hatalom intézménye hatalmával visszaél. Ilyen- 
kor a nép visszaveheti a törvényhozó hatalmat abból a célból, hogy új és más 
intézményt bízzon mega törvényhozó hatalommal. (Lásd például az amerikai 
forradalom, az alapító atyák többek között erre a passzusra is hivatkoztak.) 

Hobbesszal szemben Locke alapvető tézise az, hogy senki sem idege- 
nítheti el szabadságát, nem is ruházhatja át másra. Csak arra az intéz- 
ményre ruházhatja át a törvényhozó hatalmat, amely minden egyén poli- 
tikai szabadságát (liberty) , békés életét és politikai egyenlőségét biztosítja. 

Miután Locke jelentős politikaelméleti újításait ismertettem, megkér- 
deznélek benneteket, hogy van-e ezek közül valamelyiknek (vagy esetleg 
mindegyiknek) számotokra, azaz számunkra, politikai jelentősége vagy akár 
aktualitása? Tudtok-e ezekkel a gondolatokkal mit kezdeni a mai világban? 

Most elbúcsúzunk Locke-tól, s egy rövid időre a politikai filozófiától is, 
először azért, hogy visszatérjünk az ismeretelmélethez, majd, hogy vissza- 
térjünk az etikához. 

Berkeley lelkész volt, később püspök. Ez szokásos filozófusi karriernek 
mondható. Életútjában voltak némely érdekességek, sőt, furcsaságok is, 
például, hogy Amerikában akart egyetemet alapítani. El is töltött feleségével 
együtt három esztendőt az Újvilágban, a Rhode Island-i házukról készült 
rajz is ránk maradt. Pénztámogatás hiányában azonban vissza kellett köl- 
töznie Írországba (közben Angliába is) , ahol orvosságok felfedezésével és 
faültetéssel foglalkozott. Azonban nem ennek köszönheti hírnevét, hanem 
két, filozófiai gondolatait összefoglaló, rövid könyvének. Az egyik címe: 1a- 
nulmány az emberi megismerés elveiről (A Treatise Concerningthe Principles of 
Human Knowledge). A másiké: Hülasz és Philonusz három párbeszéde (Three 
Dialogues between Hylas and Philonous) . Az előbbi első részének befejezése 
után írta meg a dialógust, majd utána fejezte be a korábban elkezdett művet. 

Ezekben a művekben Berkeley egy új tónust, vagy inkább egy új prog- 
ramot vezet be a filozófiai diskurzusba. Ahogy már sokszor láttátok, a fi- 
lozófusok állandó vitába szállnak az elődeikkel, kimutatva , gyengéiket , 
más megoldásokkal helyettesítve a korábbiakat. Filozófiai elődjükre/el- 

lenfelükre gyakorta csak a rossz megoldások miatt neheztelnek, de néha, 
így a középkorban, eretnekséggel is vádolták őket. Az is ahagyományhoz 
tartozik, hogy egy iskolát felületesség, félrevezetés, hamis tan terjesztése 
miatt támadjanak, ahogy ezt Platón már a kezdet kezdetén a szofisták elleni 
hadakozásában tette. 

Berkeley esetében azonban másról is volt szó. Ő elvetette nemcsak 
Locke-ot, az elsőszámú ellenfelet, hanem Descartes-ot, Spinozát, Hobbest, 
Newtont és Bayle-t is — megtámadva az egész (akkori) tadományosságot. 
Így ő volt az első (s ezzel iskolát is alapított anélkül, hogy tudta volna), aki 
az újat azért támadta, mert új, mert újításaival alapot ad a szabadgondol- 
kodásnak, tönkreteszi a tudás vallási megalapozását. Röviden: ő volt az 
első reakciós, a szó eredeti értelmében. Mivel reagált az újra, elvetette, ve- 
szélyesnek ítélte, s az új helyére egy másfajta, ellentétes kiindulópontot 
javasolt. A sors iróniája, hogy legalább egy szempontból az ő világképe lett 
, modernebb", mint azoké az újítóké (Descartes, Hobbes, Spinoza, Locke), 
akiket elvetett, akik az anyagi szubsztancia, vagy kiterjedés, mint szubsz- 
tancia fogalmát bevezették a filozófiai diskurzusba. Hume és Kant kellett 
ahhoz, hogy a filozófia felvegye azt a kesztyűt, amit Berkeley dobott be a 
ringbe. Az is a sors iróniája, hogy míg Berkeley a vallás védelme érdekében, 
a hitetlenek ellen hadakozva támadta a moderneket, az első filozófus, aki 
kérdésfeltevését komolyan vette, David Hume volt, ugyanakkor az első 
filozófus, aki magát ateistának vallotta. 

Berkeley kérdésfeltevése az ismeretelmélet körül forog. Az egész kér- 
déskomplexum körül, amely azt a kérdést feszegeti, hogy honnan tudjuk, 
hogy amit látunk, tényleg úgy van-e, hogy amit tudunk, azt tényleg tudjuk- 
e, hogy amit tudunk, az valóban igaz-e? Hogy a dolgok léteznek-e? S úgy 
léteznek-e, ahogy hisszük, hogy léteznek? Mi garantálja, hogy a tudás 
rendje megfelel a dolgok rendjének? S szükség van-e egyáltalán az efféle 
garanciára? Berkeley lesöpri az egész kérdéskomplexumot az asztalról. 

Térjünk vissza az egyetemes, normális emberi észhez. A normális em- 
beri tapasztalathoz. A filozófia sok hűhó semmiért. Ha látok egy házat, ész- 
lelem, akkor létezik. Látom a kapuját, bemegyek a kapun. Persze hogy lé- 
tezik. Tapasztalatom a létezőről akkor van, amikor tapasztalom, ha tapasz- 
talom, akkor létezik. Híres, sokat idézett mondása élére állítja a kérdést 
. esse est percipi" : azaz létezni annyi, mint észlelni. Ezt a kifejezést sokszor 
fogjátok még hallani, mivel Berkeley-ről hallva mindenkinek ez jut azt 

eszébe. Az eredetiben: , esse is percipi" (Principles 1/3.). Ezzel Berkeley 
látszólag megfordítja az egész, Platón óta gyakorolt filozófiai hagyományt. 
A hagyomány értelmében a mindennapi ember mindennapi tudása puszta 
vélemény. A filozófus hivatása, hogy kivezesse ezt a tévelygőt a barlangjából 
egészen az igazság fényéig. Berkeley szerint a mindennapi, természetes 
tapasztalaton túl, illetve felül, semmi sincsen, pontosan szólva csak a 
semmi van, a semmiről szóló spekuláció. Csak az létezik, amit tapaszta- 
lunk, pontosabban szólva, amit tapasztalható. 

Berkeley egyszerűen, közérthetően ír, dicsérik szép angol stílusáért. 
Könyvei (Locke-kal szemben) rövidek, viszont mindvégig csak egyetlen 
kérdést taglalnak, csak egyetlen gondolatot fogalmaznak meg: az anyag 
egy kiméra, mivel ilyen nincs, senki sem tapasztalhatja. A kiterjedés sem 
tapasztalható , ahogy az okság sem. Emlékeztek rá, hogy Locke különbséget 
tett elsődleges és másodlagos minőségek között, s feltételezve, hogy a má- 
sodlagos minőségek (mint szín, hang, illat, íz) szubjektívek, addig az el- 
sődlegesek, mint kiterjedés, súly, alak, szubsztrátum, objektívek, , azaz 
nem észlelésünk függvényei". Berkeley-nek nem került nagy fáradságába 
igazolni, hogy ha az egyik így, a másik is így, mivel nem tapasztalok elsőd- 
leges minőségeket másodlagos minőségek közvetítése nélkül. 

Hülasz és Philonusz, akik között a három párbeszéd folyik, beszélő 
nevek. Hülasz az anyagról kapja a nevét, Philonusz pedig az ész szeretetéről. 
Philonusz képviseli Berkeley gondolatait, de Hülasz nemcsak előítéletek 
foglya (itt az lesz előítélet, ami az elődöknél az igaz tudás), hanem provo- 
kátor is. Philonuszt eszméi pontosabb megfogalmazására kényszeríti. Így 
például az ,.esse est percipi" tézist. Észlelhető dolgok — és csak, ami észlel- 
hető, az nevezhető dolognak (thing) — csak az elmében, illetve a szellemben 
léteznek. Azonban azt nem állította, teszi hozzá, hogy az én elmémben kell 
léteznie. Bármelyik elmében létezhet, de valamely elmében léteznie kell. 
Így én nem észlelem a föld forgását, de ha kellő távolságban lennék a föld- 
től, akkor, persze, észlelhetném, mivel észlelhető. , Amilyen bizonyos, 
hogy az észlelt világ valóban létezik, olyan bizonyos, hogy létezik egy min- 
denütt jelenvaló Szellem, amely tartalmazza." (Második dialógus, az én 
fordításom.) Így, miután elveti az anyagi szubsztancia létezését, eljut az is- 
teni (szellemi) szubsztancia létezéséhez. Úgy véli azonban, hogy ebben a 
vonatkozásban Hülasz megfordította ahagyományt. Nem azt mondja, hogy 
miután Isten létezik, ezért minden dolgot észlel, hanem fordítva: az ész- 

lelhető dolgok valóban léteznek, s mivel léteznek, egy végtelen Elme szük- 
ségképpen észleli azokat. (Aki ezt másként gondolja, az szerencsétlen, 
, szégyentelen, unalmas ateista", természetesen.) 

Ti is rájöhettek arra, hogy Berkeley gondolatmenete itt sántít. Ez a sán- 
títás az utódokat, Hume-ot, majd Kantot rákényszeríttette arra, hogy job- 
ban válaszoljanak a Berkeley által felvetett kérdésekre. Valóban vannak 
súlyos rendszertani problémák Descartes, Hobbes, Malebranche, Spinoza 
elméleteiben. Berkeley észrevett valamit, de nem tudott mit kezdeni vele. 
Inkább arra használta fel, hogy lepocskondiázzon mindent, ami haladó. 
Csináljuk hát jobban! 

Van azonban Berkeley-nek (az előbb idézett helyen) szerintem egy két- 
ségbevonhatatlan igazsága: , Kevés ember gondolkozik, de mindenkinek 
van véleménye". Ezt ti is így látjátok?? 

Az anyagi szubsztancia feltételezése már azért is abszurd, mert semmi- 
lyen észlelhető kvalitással nem rendelkező valami nem is észlelhető. 
Ugyanezt nem mondhatjuk azonban, folytatja Berkeley, a szellemi szubsz- 
tanciáról. Mert azt (itt köszön vissza Descartes) észleljük. Hiszen észleljük 
azt, hogy gondolkozunk, azt, hogy mi gondolkodó lények vagyunk, hogy 
az Én, azaz a szellemi szubsztancia az, ami gondolkozik. Az, hogy az elme, 
a szellem és a lélek oszthatatlan és kiterjedéssel nem bíró szubsztancia — 
ez mind ebből következik. Ezt viszont már megint csak nem észleljük, azaz 
újra eljutottunk az empíriából a transzcendenciába, mi több, a transzcen- 
densbe, minthogy eljutottunk a végtelen isteni Elme, azaz Isten létezésé- 
hez. (A harmadik dialógusban Berkeley a világ teremtését is elmélete szem- 
pontjából értelmezi.) 

Mindezt Berkeley, mint már említettem, a kormányzat és a vallás veszé- 
lyes újításait szorgalmazók ellen írja, s így filozófiájának politikai funkciót 
is igényel. Bevezetve az új és régi harcát, ezt a tipikusan modern konfliktust, 
amelyet a , haladás" univerzális fogalmának megjelenése alapozott meg. 

Kedves hallgatóim! Tudom, hogy ez az előadás túl hosszúra nyúlik, de 
nem vagyok képes megállni, hogy ne szóljak néhány szót Shaftesbury lord - 
járól. Már csak azért is, mert Locke életéből megismerkedtetek vele, s 
mert ő is tipikus alakja volt a dicsőséges forradalomnak. Igazi whig (liberális) 
főúr, aki részt vett már az 1770-es választásokon is. Ha ez nem lett volna 
elégséges indoka rövid bemutatásának, hozzáteszem, hogy az eddigiekben 
moralistákról még nem esett szó, s ő a brit moralisták első, s ugyanakkor 

kiemelkedő, személyisége volt. Találkozhattok egyik leghíresebb filozófiai 
levelével a Brit moralisták a XVIII. sz.-ban című magyar antológiában is, 
Fehér Ferenc fordításában, Ludassy Mária utószavával. 

Shaftesbury nem tartozik a modern filozófia , fővonalához". Azért esett 
rá a választásom, mert több szempontból reprezentálja korát: a századfor- 
dulót, a felvilágosodás századának kezdetét. Ebben az időben jelent meg, 
legalábbis Britanniában és Franciaországban, majd később másutt is, az új 
nyilvánosság. Nem az egyetemek, még kevésbé a kolostorok voltak a kulturált 
beszéd témáinak meghatározói. Nyilvános helyeken, mint amilyen a klub, 
a szalon, a kávéház, a kocsma, , dobták be" a beszélgetésekbe az új témákat. 
Ezek az új témák jelenkoruk tapasztalataira reflektáltak, azokat dolgozták 
fel, illetve akarták megérteni. Egymás hajába is kaptak, s elsősorban nem 
ismeretelméleti, metafizikai, hanem társadalmi, politikai és vallási kérdé- 
seken. Az utóbbi három összefüggött egymással, mindenekelőtt az etika ér- 
telmezése miatt. Pierre Bayle, aki állítólag Shaftesbury említett levele egyik 
főszereplőjének, Philoklésznek a modellje (és Moliére tanára) volt, egy ate- 
istákból álló tiszta erkölcsű világról értekezett, igazolva, hogy nem a vallás 
az erkölcsös élet feltétele. Shaftesbury a deizmus (teizmus) gondolatával is 
kísérletezik. A deisták szerint Isten egyszer megteremtette a világot, azaz a 
természetet, s utána magára hagyta. Tehát nincs sem gondviselés, sem halál 
utáni élet. (Nem fogtok csodálkozni, hogy Berkeley őt is ateizmussal vádolta.) 
Tudtommal Shaftesbury volt az első, aki a , mi modernek" kifejezést hasz- 
nálta. (Ha érdekel benneteket a 18. század új nyilvánosságának szerkezete, 
olvassátok el Habermas úttörő könyvét (Strukturwandel der Öffentlichkeit 
(A társadalmi nyilvánosság szerkezetváltozása ]) erről a témáról. 

Shaftesburyt nem logikája, nem filozófiai következetessége, hanem 
problémaérzékenysége teszi érdekessé. Stílusa irodalmi, hasonlóan más 
felvilágosítókéhoz, akik közül, mint látni fogjátok, többen reprezentatív 
filozófiai regényeket is írtak. Ezt ugyan nem tette, de nagy esszéista volt, 
s minden, a nyilvánosságot akkor érdeklő kérdést érintett, így az esztétika 
(szépség) kérdését is. Problémaérzékenységének bemutatására két írását 
emelném ki. Az egyik az entuziazmusról írott levél, a másik a humorról 
szóló értekezés (Letter concerning Enthusiasm, An Essay on the Freedom of 
Wit and Humour). 

Már eddigis láthattátok az induló század belső ellentmondásosságát, vagy 
ha nektek jobban tetszik, dialektikáját. (Akció/reakció, állítás/tagadás/újabb 

állítás stb.) Mondjuk, kialakul a viták nyilvános tere, de ugyanakkor felvi- 
rágzanak a titkos, zárt, szabadkőműves páholyok is. Mandeville, mint erről 
a második előadásban volt szó, dicséri az önzést, mint a modern kor gazdag- 
ságának forrását, míg nemsokára sor kerül az első nagy gazdasági krachra. 

S ami mindezeknél még döntőbb: a 18. század kezdete nemcsak a felvi- 
lágosodás rügyezésének korszaka volt, hanem a vallási megújulásé is. A ka- 
tolikus, illetve anglikán vallási gyakorlattal szemben megjelentek, s egyre 
inkább elterjedtek, a , nyilvánosság" vallásai: a népi vallások. A prédiká- 
torok hatalmas tömeget vonzottak, prédikációik hatására a közönség éne- 
kelt, táncolt, azonnali megváltást várva transzba esett. Nyugodtan gondol- 
hattok egy popkoncertre. Ez volt az az entuziazmus, amit Shaftesburvy, aki 
nem kedvelte az irracionalizmust, rosszallt. Whitefieldet, a híres prédi- 
kátort pedig még az ateista Hume is nagyra becsülte, azt mondván, hogy 
hozzá fogható remek prédikációt ő eddig még nem hallott. Ahogy látjátok, 
a két jelenség egy szempontból ugyanahhoz a tendenciához tartozik: a hi - 
vatalos vallásokból való kiábránduláshoz. 

A szellemességről és humorról írott esszé még ennél is érdekesebb. 
Egyrészt azért, mert Shaftesbury a szellemességet és a humort a szabadság 
gyakorlásához rendeli. Másrészt azért, mert bevezeti a , humor" fogalmát, 
azaz új értelmet ad egy régi szónak. A komikum különböző ismert kifejezési 
formáihoz, mint amilyen a szatíra, irónia, szellemesség, vicc, most a 
, humor" csatlakozott. A , humor" nem egy irodalmi műfaj vagy magatartás 
jellemzője, hanem a társalgás megédesítője. A szatíra, vicc, még az irónia 
is, lehet bántó, kirekesztő, de ahumor sosem lehet az. Játékos, könnyed, 
s ugyanakkor komoly. A humor hatására nem hahotázunk, nem sértődünk 
meg, de megértően elmosolyodunk, azaz ,. részt veszünk". A humor általam 
minden ismert nyelvben , humor". Angolszász szó, mert angol találmány. 

S most már tényleg befejezem ezt a megint csak túl hosszúra sikerült 
előadást. De nem hagyom el azt a világot, melybe, veletek együtt, éppen 
most sikerült belépnem. 

ÖTÖDIK ELŐADÁS 


Leibniz 


KEDVES HALLGATÓIM! 


Elérkeztünk egy filozófiai kulcsfigurához, aki saját maga nem tudhatta, 
hogy az. Vele jelenik meg ugyanis a modern filozófia német földön. Ő ugyan 
sosem írt németül, hanem Spinozához hasonlóan latinul, vagy éppen fran- 
ciául. Kortárs elődjéhez hasonlóan, szabadságát mindennél többre be- 
csülve, ő sem fogadta el a felkínált egyetemi tanárságot, holott gyermek- 
korában elvesztett apja egyetemi tanár volt. Lipcsében, szülővárosában, 
filozófia szakon végzett, majd másutt kitanulta a jogot is, hogy főurak jogi 
tanácsadójának szerepét vállalja. Végül a Hannoveri-ház szolgálatába állt, 
három fejedelem alatt szolgált, mint diplomata, jogász, feltaláló, történe- 
tíró és könyvtáros. Az addigi modern filozófiai hagyományt követve nem 
egyházi ember, hanem tudós volt. Ő fedezte fel, Newtonnal párhuzamosan, 
a differenciál- és integrálszámítást. Küzdött vele az , elsődlegességért", de 
nemcsak e miatt a konfliktus miatt lett később Newton ellenfele. A gravi- 
táció elméletét ugyanis elvetette. Leibniz szerint ez az elmélet — mivel a 
természetet mechanikus vonzással, illetve taszítással értelmezte — nem 
hagy teret az életnek, s ezzel a léleknek sem. Számtalan tudományos fel- 
fedezéssel dicsekedhetett fizikában, matematikában, de foglalkozott épí- 
tészettel, vízgazdálkodással s oly sok mindennel, hogy nyugodtan lehetne 
, reneszánsz embernek" nevezni. Számítógépet is tervezett. Komolyan 
vette Ramon lIlull kombinatorikáját, és saját kombinatorikáját a filozófi- 
ájábanis felhasználta. Mindezzel nem foglalkozhatom, mivel sem szakér- 
telem, sem idő nem áll rendelkezésemre. 

Spinozához hasonlóan Leibnizet sem érdekelte műveinek kiadása. Job- 
ban mondva, tőle eltérően nem is írt efféle , műveket". Filozófiája alap- 
eszméit rövid írásokban — skiccekben, levelekben — fejtette ki. Végtelen 
sok leveket írt, de mint akkoriban a levelek, ezek is többé-kevésbé nyil- 
vánossá váltak. Bár , nagy művet" nem alkotott, azonban, ahogy Heidegger 
egy fiatalkori írásában megjegyezte, egyetlen oldalon is mindig egy , rend - 
szert" fogalmazott meg. Akármit írt, abban minden rendszerré , állt össze". 
Könnyű lenne e több száz rendszer között eltérő megfogalmazásokat találni, 
de az alapintuíció minden cetliben jelenvaló. 

Ezzel vált Leibniz, mint említettem, a , klasszikus német idealizmus" 
első fecskéjévé, bár már Kant sem ismerte. Ami nem is csoda, mivel nem 
jelentek meg a Theodiceán kívül (Essais de Théodicée) legfontosabb filozófiai 
írásai, A Monadológiát Erdmann fedezi fel a 19. században, s ő is adja ennek 
az írásnak a mára már közismert címet. Leibniz gondolatait tanítványa, 
Wolff, iskolásan leegyszerűsítve népszerűsítette. (Még mi is tanultuk , Wolf - 
fot" a pesti egyetemen.) Locke emberi értelemről írott könyvének hosszú 
és kimerítő cáfolatát ki akarta adni, de Locke halála után letett erről, mivel 
azt személyesen neki szánta. Erre a könyvre még visszatérek. 

Mindebből látjátok, hogy olyan emberrel van dolgunk, aki szerette a 
párbeszédet, aki elemében volt vita közben. Ugyanakkor igen megértő 
is, többnyire (nem mindig) barátilag bírálta s mindig komolyan vette 
ellenfelét. Érdemesnek tartotta számos skolasztikus, így Anzelm és 
Tamás, tanulmányozását, hiszen belőlük is lehet tanulni, ahogy, termé- 
szetesen, ismerte Hobbest és az egész korabeli angol és francia filozófiát 
is. De semmi sem állt távolabb tőle, mint az eklektika, vagy akár a szin- 
tézis. Erős rendszerben gondolkodott, s mindig abban a tudatban, hogy 
ez a rendszer jó. Éppen ez az, ami őt a , klasszikus német idealizmus" 
első fecskéjévé teszi. Ugyanis ez az irányzat volt minden modern filozófiai 
iskola közül a leginkább rendszeralkotó. Mégpedig olyan korokban, ami- 
kor az angolok és a franciák egyre kevesebbet tudtak kezdeni a szubsz- 
tancia, attribútum , akcidencia hagyományos filozófiai fogalmaival, bár 
helyenként használják azokat. S ugyancsak keveset törődtek olyan ha- 
gyományos filozófiai szereplőkkel, mint az Ész, az Értelem, az Akarat, 
vagy akár a Lét. Leibniz új értelmet adott ezeknek a kategóriáknak. Ma- 
napság a hegeli filozófia felbomlásától számítjuk a metafizika utáni fi- 
lozófia hajnalát, de azt is mondhatnánk, hogy a metafizika már akkor is 

az alkony korába hanyatlott, amikor Leibniz új német életet lehelt belé 
több mint száz esztendőre. 

Személyes alkat ritkán játszik olyan nagy szerepet a filozófiában, mint 
Leibniz esetében. Őt is, ahogy a szemeszterünk első előadásában bemu- 
tatott Pascalt is, lehet — amennyiben egy címkének szerepe van a filozófi- 
ában — racionalista misztikusnak tekinteni. Személyes kapcsolat is volt 
köztük. Leibniz nagy levelezésben volt a Port-Royal legismertebb filozó- 
fusával, Arnauld-val. Kérdésük is hasonló volt: van-e Istennek helye a 
modern világképben? Gondolom, még emlékeztek: Pascal fogadást tett 
Isten létezésére. Leibniz ennél, mint ezt látni fogjátok, látszólag sokkal 
hagyományosabb. Karakterük, alapélményük a legellentétesebben külön- 
böző. Ha még nem felejtettétek el az első szemeszterben hallottakat, akkor 
bizonyára emlékeztek arra is, hogy Hérakleitoszt síró filozófusként, Dé- 
mokritoszt ezzel szemben nevető filozófusként emlegették. Nos, Pascal a 
modern síró, vagy inkább tragikus-racionalista- misztikus, míg Leibniz 
a nevető, a világban magát otthon érző, ember- és Istenbarát racionalista 
misztikus. Pascal, mint tudjátok, janzenista volt, a jezsuiták ellenfele, a 
protestánsokról nem is beszélve, míg Leibniz a vallások kibékítéséért fá- 
radozott, nem nagy sikerrel. Ő (s ez konzisztens) a filozófusok Istenét vá- 
lasztotta (templomba nem járt, visszautasította az utolsó kenetet, de ugyan- 
akkor élesen támadta azokat (Locke-ot beleértve), akik tagadták a lélek 
halhatatlanságát, azaz a halhatatlanságot általában. Figyelmeztessetek, 
hogy erre a kérdésre még visszatérjek! 

Leibniz alakjának még egy sajátos vonását kell kiemelni. Ő Descartes 
után hosszú ideig az egyetlen, aki a nőket a filozófiai társalgásra nemcsak 
okos hallgatóként, illetve kérdezőként, hanem egyenlő partnernek is tar- 
totta. Sophie hercegnővel, mondhatnám, baráti viszonyt ápolt, több mint 
300 levelet váltottak egymással A hercegnő lánya, a későbbi porosz ki- 
rályné, Sophie Charlotte, személyes tanítványa volt. (A hercegnő fia lett 
I. György néven Anglia királya, így tehát megint csak eljutottunk a dicső - 
séges forradalomhoz). Leibniz szerint a Theodiceát együtt gondolták ki 
Charlotte-tal. (Ez lehet, mivel Leibniz ezt a művet kivételesen befejezte.) 
Leibniz megis jegyezte, hogy a hölgyeknek , penetráns" érzékük van a fi- 
lozófiához. Sophie Charlotte-tal, aki még halála percében is Leibnizet em- 
legette, egy berlini erdőben beszélgettek (ma Charlottenburg) . Vele nem- 
csak az etika, a boldogság és egyéb , női", de a filozófia alapelveinek kér- 

déseit is megvitatta. Hogy esetleg gyengéd érzelmeket is táplált a rangban 
nála jóval magasabban álló leány, illetve asszony iránt, annak a megítélését 
a szépírókra hagyom. (Charlotte korai halála után gondolt először nősü- 
lésre, de elállt tőle.) Leibniz betegen, szegényen és elhagyottan halt meg. 
A halott Sophie fiának, a halott Charlotte bátyjának, I. György angol ki- 
rálynak nem volt szüksége filozófusokra. 

Leibnizről írtam egy, magyarul is megjelent, kis könyvet [Leibniz egzisz- 
tenciális metafizikája], de ez az előadás többnyire nem fogja könyvem gon- 
dolatmenetét követni. Nem mintha megváltozott volna Leibniz-értelme- 
zésem, hanem merrt a könyv posztgraduális diákoknak tartott hat előadás 
nyomán készült s én most ebben az egy előadásban csak hozzátok beszélek. 
Ugyanakkor megkísérlem követni eddigi szokásomat, legalább egy mű szo- 
ros olvasatán keresztül végigkísérni Leibniz gondolatmenetét. 

Erre a feladatra leginkább a 19. században felfedezett (címtelen, latinul 
írt s magyarul is megjelent) Monadológia alkalmas. Méghozzá úgy, hogy 
más művek bevonásával értelmezem az ebben előadott, röviden összefog- 
lalt, teljes leibnizi rendszert. Így, amennyiben el fogjátok a rövid művet 
olvasni, könnyebben is lesz számotokra érthető. A Theodicea és az Újabb 
vizsgálódások főbb gondolataira majd külön is rátérek. 

Ha még emlékeztek, Arisztotelész beszélt — eddig majdnem egyedül — 
egyedi szubsztanciáról, a szubsztanciát az ismételhetetlen egyed önidenti- 
tásaként azonosítva. Szókratész egy szubsztancia, ahogy az Odüsszeia is az. 
Egy szubsztanciát nem lehet más szubsztanciának attribuálni. Így például 
nem állíthatom Szókratészről, hogy Odüsszeia. Az Arisztotelész- féle szubsz- 
tanciát, mint ez már a Monadológia első pontjánál kiderül, Leibniz összetett 
szubsztanciának nevezi, illetve tekinti. Az összetett szubsztanciák egyszerű 
szubsztanciákból vannak összetéve. Ezek a monászok. Az egyszerű szubsz- 
tanciáknak nincsenek részei. Az, aminek nincsenek részei, nem pusztulhat 
el, ahogy nemis keletkezhet semmi másból. Így tehát már az írás kezdetén 
fel kell tételeznünk, hogy az összes monász, azaz az egyszerű szubsztancia, 
egyszerre keletkezett és csak egyszerre pusztulhat el egy külső erő aktusa 
következtében. 

Az összetett szubsztanciát itt Leibniz aggregátumnak nevezi. Más mun- 
káiban megkülönbözteti e kettőt. Például: egy katona összetett szubsztan- 
cia, egy hadsereg aggregátum. 

A monászok — hogy folytassam — a természet élő atomjai. Mindkét szó 
fontos, az is, hogy élő s az is, hogy atom. Az atom, azaz a legkisebb összetevő, 
amiből minden, kivétel nélkül minden létező összetevődik. Nincs két mi- 
nőségileg azonos monász, azaz a világ a végtelen különbségből , tevődik 
össze". Ez jellemző az összetett szubsztanciára is. Nincs két minőségileg 
azonos összetett szubsztancia sem. Vagy, ahogy állítólag Charlotte herceg- 
nőnek az erdőben magyarázta, sőt, meg is mutatta: nincs két teljesen azo- 
nos falevél. Ez az egyetlenség elve. 

A monász , élő atom". Ez volt Leibniz legnagyobb provokációja. Mi a , ki- 
terjedés" mint szubsztancia? Élettelenség, halál. A modern filozófia, így látta 
Leibniz, a halált, azaz életnélküliséget tulajdonít az univerzumnak, amelyben 
az élet a ritka kivétel. Azt is mondják, hogy az élet azonos a gondolkodással. 
Nevezetesen, hogy csak emberi élet van. Az állatok gépek? (Tudjátok, hogy 
ezt Locke is zokon vette.) Mi az, hogy anyag? Absztrakció. Elménk terméke. 
Leibniz megfordítja a karteziánus hagyományt: az élet az általános, a min- 
denség eleven s a halál, ha egyáltalán létezik, ami kérdéses, a kivétel. Semmi? 
Nincs üres tér, nincs hiátus. A folyamatosság elve mindenre kiterjed. 

A monászok (egyszerű szubsztanciák) nem hathatnak egymásra, zártak 
és egyediek, ismételhetetlenek, belső mozgásuk kívülről nem befolyásol- 
ható, önmagukkal azonosak, így , nincsenek ablakaik". Az akcidenciák (tu- 
lajdonságok) nem válhatnak le az egyszerű szubsztanciából, s nem is ke- 
rülhetnek a szubsztanciába. Persze, a monászok változnak, minden válto - 
zik, belülről és fokozatonként, de külső hatás nélkül. Minden monászra 
jellemző a percepció (észlelés) , hiszen minden, ami él, észlel is. A percepció 
nem azonos az appercepcióval, azaz a tudatos észleléssel. Nos, a nem tu- 
datos észlelés sokkal általánosabb, mint a tudatos észlelés. Aki tudatosan 
is észlel, az nem tudatosan is észlel. Test nélküli lélek nonszensz, de a lélek 
halhatatlanságának tagadása is nonszensz, hiszen a monászok halhatatla - 
nok — amíg Isten nem pusztítja el őket. Nos, mi változtatja meg a percepciót, 
ha a monásznak nincs ablaka? Az appetíció. Az appetíció (belső dinamika, 
tudattalan vágy) hatására megy át az egyik percepció a másikba. Sem a per- 
cepció, sem az appetíció nem magyarázható meg mechanikus okokkal. 
(Megjegyzem, hogy a 20. század egyik jelentős filozófusa, Hans Jonas, sze- 
rint minden sejtben van , szabadság". ) 

Az összes egyszerű szubsztanciát, így Leibniz, nevezhetjük entelechei- 
ának is, mivel önmagukban tökéletesek. Léleknek csak akkor tekinthetünk 

egy monászt, ha percepcióinak egy része tudatos, tehát van emlékezete. 
Nos, mivel minden összetett szubsztancia egyszerű szubsztanciák konglo - 
merátuma, különböző identitású összetett szubsztanciák (egy virág, egy 
hal, egy kutya, egy ember) különböző egyszerű szubsztanciákból vannak 
összetéve. Már egy kutyának is van emlékezete (például ha botot mutatunk 
neki, emlékszik a verésre) , míg az ember emlékezete ezenfelül saját ma- 
gának, összetett szubsztanciájának tudata, öntudata. Ugyanakkor életük 
nagy részében az emberek elvárásai nem különböznek az állatokétól, pél- 
dául feltesszük, hogy holnap is felkel a nap. 

Azaz a különböző összetett szubsztanciákra különböző , vezérlő" moná- 
szok jellemzőek. Az állat vezérlő monászát , léleknek", az ember vezérlő 
monászát , szellemnek" nevezhetnénk. Ugyanakkor minden élőlényre jel - 
lemzők a tudattalan percepciók is. (A mai olvasó számára, akik közé ti is 
tartoztok, a modern biológia ismeretében, mindez sokkal kevésbé abszurd, 
mint a Leibniz korabeli olvasók számára volt. Talán még az sem, hogy min- 
den monász magába foglalja saját múltját és jövőjét. Nevezzétek génnek.) 

Az egyszerű és összetett monászok ismertetése után Leibniz rátér az 
igazság kérdésére. Itt már (29—37.) jobban bejárt talajon lépkedünk. 

Az igazság kérdése Leibniznél nem egyszerűen ismeretelméleti, hanem 
ontológiai, mi több, metafizikai kérdés. Ebben, ahogy sok minden másban 
is, Leibniz antikarteziánus. 

Azt már tudjuk, hogy az ember eszes lény, azaz vezérlő monászai , szel - 
lemi" természetűek, percepcióinak egy része tudatos, van emlékezete, a tu- 
domány gyakorlásához szükséges bizonyítási képessége. Ezzel válik az 
ember képessé, többek között, Isten megismerésére, ahogy önismeretre 
is. Önreflexió vezet Isten megértéséhez. Tudjuk azt mondani, hogy , én", 
tudjuk, ki az a bizonyos , én", hogy mi van bennünk és mi rajtunk kívül, 
hogy mire van hatalmunk és mire nincs. Éppen, mert tudatosak és korlá- 
tozottak vagyunk, mert tudatában vagyunk saját korlátozottságainknak, 
tudjuk elgondolni a nem korlátozottat. Az ember, ez a , petit dieu , azaz , kis 
isten", el tudja gondolni önmagát, saját szubsztancialitását, saját létét, 
s ezeken keresztül el tudja gondolnia Istent, ,a" Szubsztanciát és a Létet 
is. Azt a gondolkodásmódot, amely a , kis isten" önismeretéből Istenhez 
vezet, s így a szükségszerű igazságokhoz jut el, Leibniz reflexiónak nevezi. 

A gondolkodással elért igazságok két elven alapulnak, azaz ennek a két 
elvnek való megfelelésből következnek. Az egyik ilyen elvet Arisztotelész 

Metafizikája óta ismerjük. Ez az úgynevezett , ellentmondás elve", amely 
szerint az A és a nem A nem lehet együtt igaz ugyanazon a helyen, időben 
s ugyanabban a vonatkozásban. Ez az ely, írja Leibniz, Istenre is érvényes. 
A másik az elégséges ok, illetve alapelve. E szerint semmi sem létezhet, 
aminek nincs elégséges oka a létezéshez, s egy kijelentés sem lehet igaz, 
ha nincs elégséges alapja annak, hogy miért van így és nem másképpen. 
Az elv tehát, az ellentmondás elvéhez hasonlóan, mind logikailag, mind 
ontológiailag értelmezhető. Az okok többségét, vagy legalábbis egy részét, 
nem ismerjük, így hát az említett elv alapján fel kell tételeznünk, hogy 
elégséges okok (alapokok) léteznek, de teljességükhöz sosem juthatunk 
el. Ne felejtsük el korlátozottságunkat! 

Ahogy van két logikai/ontológiai alapelv, úgy van kétféle igazság is. Be- 
szélhetünk, folytatja Leibniz, észigazságokról és tényigazságokról. Az ész- 
igazságok szükségszerűek, a tényigazságok esetlegesek. Az , esetlegesség" 
ebben az esetben annyit jelent, hogy ellentétük, illetve valami más is le- 
hetséges volt, illetve van vagy lesz. ( Például esik az eső, I. György lesz Anglia 
királya, megkötötték a vesztfáliai békét.) 

Álljunk megitt egy pillanatra. Ha van olyan igazság, amelynek ellentéte 
is lehetséges, tehát nem szükségszerű (s a tényigazság ilyen) , akkor maguk 
a tények véletlenek, kontingensek. Azaz a dolgoknak nem okvetlenül úgy 
kellett megtörténniük, ahogy megtörténtek. Nem azért véletlenszerűek, 
mert nincs elégséges alapjuk, hanem mert az elégséges alapok nem ismer- 
tek, még csak meg sem ismerhetők, s ezért gyakorlatilag mellőzhetők. 
Talán még emlékeztek a múlt szemeszterre, amikor Tamás bajlódott ezzel 
a kérdéssel. Ha van Gondviselés, hogyan lehetséges a véletlen? Még egyik 
válaszára is talán emlékeztek: szükségszerű, hogy a levelek lehulljanak a 
fáról, de hogy az egyik vagy a másik levél hull le előbb vagy utóbb, az nincs 
eleve elrendelve (az egyes nincs eleve elrendelve). A kérdés filozófiai , meg- 
oldásának" nem mellékes következménye, hogy a véletlen kérdésére adott 
válasz lényegében, ha nem is teljesen, kiszabja, illetve megszabja, az akarat 
szabadságának kérdésére adható választ is. Erre majd még rátérek. 

Mielőtt a tényigazságokat elemezné Leibniz, visszatér az észigazságok- 
hoz, hiszen ez a könnyebben kezelhető eset. Az észigazságokat, minthogy 
szükségszerűek, dedukció révén visszavezethetők egyszerű igazságokra, s 
onnan az alapigazságokra. Azaz meg tudjuk találni a kijelentés elégséges 
okát, illetve alapját. Példája a matematika, s ebben a definíciók, az axiómák 

és a posztulátumok. (Ilyenkor mondhatjuk büszkén Spinozával, hogy guod 
erat demonstrandum, azaz ezt kellett bebizonyítani.) Az egyszerű fogalmakat 
nem szükséges definiálni, az axiómákat és posztulátumokat nem lehet, s 
nem is kell, bizonyítani, mivel ellentétük nyilvánvalóan abszurd. ( Például: 
, az egész nagyobb, mint a rész" ellentéte önellentmondó.) 

Itt tér Leibniz vissza a , nehéz dióhoz", a tényigazságokhoz. Ezek esetében 
is kellene, illetve kell, elégséges alapnak lennie, de hogyan jutunk el hozzá? 
A végtelen regresszusban, ami a semmibe vezet, hiszen, ha akárcsak egyet- 
len ténynek elégséges alapját akarjuk megadni, már akkoris a végtelenhez 
jutunk. Leibniz, ahogy gyakran, itt is saját magával példálódzik. Ő most ezt 
a mondatot írja. Ennek a mondatnak (hogy ő most ezt írja) végtelen , elő- 
története" s végtelen célja van. Legjobb, ha feladjuk. De feladhatjuk-e? 

Természetesen nem. Ha az egyes esetek, egyes történések, egyes véletlen 
tények elégséges alapját kutatjuk, sehova sem jutunk. De mi lenne, ha min- 
den tény, minden történés, minden véletlen elégséges alapjára kérdeznénk? 
Ha nem a véletlenek láncolatában, hanem azokon kívül keresnénk a választ? 
Ha nem azt kérdeznénk, hogy miért van emez, nem éppen amaz, hanem ehe- 
lyett úgy tennénk fel a kérdést, hogy miért van valami, s miért nem inkább 
semmi? Ha így, helyesen, tesszük fel a kérdést, akkor meg is van a válasz: 
minden létező dolog elégséges alapja (oka) egy szükségszerű Szubsztancia, 
akiben minden (minden lehetőség) bennefoglaltatik. , És ezt nevezzük Is- 
tennek." S mivel egyetlen szükségszerű szubsztancia elégséges alapja minden 
létezőnek, csak egyetlen Istenre van szükségünk, s egyetlen Isten elégséges 
ahhoz, hogy megválaszoljuk az ontológiai alapkérdést. 

Ezért és hasonló kijelentéseiért Leibnizet sokan vádolták nemcsak de- 
izmussal, hanem egyenesen ateizmussal — hol marad a Szentháromság? 
A kérdésre még visszatérek a Theodicea rövid értelmezésével kapcsolatban. 
A következőkben ki is hagyom azokat a pontokat, amelyek a Theodiceában 
részletesebben vannak kifejtve, s egyelőre kizárólag a monászok tanának 
további elemzésére szorítkozom. 

Annyit azonban előre kell bocsátanom, hogy (miként azt a Monadológia 
4.0. és 41. szakasza állítja), hogy Isten az egyetlen egyetemes és szükség- 
szerű szubsztancia, amely (aki) annyi valóságot tartalmaz, amennyi lehet- 
séges, tehát akiben minden lehetőség valóság, aki minden lehetőséget tar- 
talmaz. Így tehát Istenben , benne van" mindaz, ami valóságos volt, van, 
illetve lesz, s mindaz, ami lehetősége szerint volt, van és lehetősége szerint 

lesz vagy lett volna. Lényegéhez így hozzátartozik létezése. Az ember, ezzel 
szemben, tökéletlen szubsztancia, mivel határolt, véges és véletlenszerű. 
Azaz egyetlen ,.kis isten" sem szükségszerűen létezik, lehetséges volt, van, 
lesz, hogy nem létezik, tehát lényegéhez nem tartozik hozzá létezése. Lé- 
nyege nem más, mint identitása. Minden egyes ember egyetlen, ismétel- 
hetetlen lényeg (a megkülönböztethetetlenek azonosságának elve alapján), 
de lehetséges lett volna, hogy meg sem születik, tehát, hogy ne létezzen. 
S ez egyformán igaz minden egyes dologra, lényegre, monászra összetett 
monászra, konglomerátumra stb. vonatkozóan, legyen az egy kutya, egy 
hegy, egy állat, egy falevél vagy akármi. 

Isten tehát tökéletes, s minden egyéb lényeg tökéletlen. Minden egyes 
cselekvő, amennyiben tökéletes (tökéletessége mértéke szerint), hat má- 
sokra, s amennyiben szenvedő (tökéletlensége mértéke szerint), mások 
hatását elviseli. Cselekvést tulajdoníthatunk a monásznak, ha, illetve 
amennyiben, világos percepciói vannak, szenvedést, amennyiben percep- 
ciói homályosak. Mintha csak Spinozát hallanánk, de várjunk! Nem mond 
itt ellent Leibniz önmagának? Monászok aktivitásáról, illetve passzivitá- 
sáról beszél, holott úgy tudjuk (tőle) , hogy a monászok ablaktalanok, így 
nem hathatnak egymásra. De várjatok! Egy filozófiai rendszer azért rend- 
szer, hogy minden stimmeljen benne -— legalábbis a rendszeralkotó szán- 
déka szerint. Így van ez, természetesen, Leibniznél is, nála különösen. 

Egyik teremtmény tökéletesebb a másiknál, amennyiben a priori ma- 
gyarázatot adhat a másikban történő változásra, s így hathat a másikra. Rö- 
viden: efféle hatásra csak Isten és a , kis isten" képes, mert még az igen 
tisztelt kutyánál sem tételezhetünk fel a priori képességeket. S méga , kis 
isten" sem egy monász, hanem, mint tudjátok, egy monászokból összetett, 
a szellemi monászok által uralt szubsztancia. Mi van akkor magukkal a mo- 
nászokkal? Hogy hathatnak másokra? Hogyan szenvedhetnek azoktól? 
Mint már előre tudtuk: Isten közvetítésével. 

John Dewey szerint a leibnizi monászok világa egyetlen demokrácia 
Isten királysága alatt, mivel egyik monásznak sincs több joga a másiknál. 
Mindegyik egyenlő joggal , követeli Istentől, hogy rá is legyen tekintettel" 
(4.9.). Isten igazságos, egymáshoz igazítja a monászokat, illetve egymáshoz 
igazította őket a világ teremtésekor, így hozva létre a cselekvések és szen- 
vedések örök viszonyát. Ez az úgynevezett , univerzális harmónia" a világ 
harmóniája, amelyben minden monász a saját perspektívájából az egész 

világot tükrözi, hasonlóképpen ahogyan egy városhoz különböző utakon 
közeledők ugyanazt a várost más perspektívából, tehát másként és másnak 
látják. A világ igazsága minden lehetséges perspektíva összessége. A ható - 
okok és a cél-okok, az okok és a célok (törekvések) harmóniája. S ezen 
belül a lelkek és a testek harmóniája, az úgynevezett előre elrendelt (pres- 
tabilita) harmónia. (Miben különbözik ez a megoldás, kérdem tőletek, 
attól a Spinozától származó állítástól, amely szerint Istenben, azaz a Szubsz- 
tanciában, a gondolatok rendje megfelel a dolgok rendjének?) 

Az igazság csak Istenben van. Így igazolja Leibniz, mind a priori, mind 
a posteriori úton, illetve néhol a kettő kombinációjával, Isten minden- 
tudását, s ezzel az emberi tudás korlátoltságát, relativitását. Pascallal szem- 
ben kétségbeesés nélkül. Minek kétségbeesni azon, hogy sok mindent 
nem értünk és nem ismerünk, s nemis fogunk sem megérteni, sem meg- 
ismerni, ha egyszer tudjuk, hogy így is, saját perspektívánkból, mégis az 
egész világot tükrözzük? 

Mivel a tér teljesen ki van töltve (ugye emlékeztek még a folyamatosság 
elvére?) , minden test hat minden más testre akármilyen távolságban. 
Nincs test (anyagi test) lélek nélkül, mivel nincs lélek sem test nélkül vagy 
akár testen kívül. Hamis azonban az a feltételezés, hogy minden testhez 
állandóan ugyanazon lélek tartozik és fordítva. Minden test fiuktuál, ahogy 
minden lélek is. A lélek azonban csak akkor érzi a hatást, ha annak forrása 
az előterében áll. Itt használja fel Leibniz Cusanus — az előző szemeszterből 
számotokra jól ismert — metaforáját: a lélek, illetve a szellem, nem tud 
egyszerre kibontakoztatni (explicatio) minden, a dolgokban bent rejlő 
(implicatio) erőt, mivel csak egyesek hatnak rá felismerhetően. Ebből kö - 
vetkezik, ahogy majd a Theodicea rövid bemutatása kapcsán világossá válik, 
hogy minden cselekedetünk, választásunk hat az egész világra. Az a világ, 
írja, melyben én Párizsba utaztam, egy másik világ, mint amilyenben nem 
utaztam volna Párizsba. 

Minden , élő gépezet , azaz monászok egysége egy szubsztanciában, bi- 
zonyos határig tudatos, ha nem is mindig öntudatos (appercepcio) . Az össze- 
tett szubsztancia, egy élő gépezet egy lélek vagy egy szellem uralma alatt, 
azonban lényegesen különbözik a nem élő, ember alkotta, gépezetektől. 
Az élő gépek kisebb (végtelen mennyiségű és minőségű) élő gépeket tar- 
talmaznak, míg ez az ember alkotta gépek esetében nincsen így. Persze, 
azok az ember alkotta gépek alkotóelemei is monászokból állnak, de olyan 

monászokból (is), melyeknek nincs vezérlő lelkük, tehát homályos az ap- 
percepciójuk. (Hans Jonas szerint mindezt egy igen modern biológus is 
mondhatta volna: miben különbözik egy elektron egy géntől?) 

Az élet mindent betölt. , Az anyag minden egyes részét tekinthetjük dús 
növényzetnek és halakkal teli tónak, de a növény minden ága, az állat mind - 
egyik tagja, nedveinek mindegyik cseppje ismét ilyen kert és tó. S jóllehet, 
a kert növényei közötti föld nem növény, valamint a tó halai közötti víz 
nem hal, mindazonáltal bennük is van növény és hal is, de többnyire olyan 
parányiak, hogy mi már nem észlelhetjük őket" (máshol: , mikroszkóppal 
sem"). Semmi sincs tehát a világegyetemben (sic!) , mint szellem uralta, 
Isten alkotta gépek, s mi tükrözzük is a legjobban, persze, homályosan. 
Semmi sem műveletlen, terméketlen, halott, élet mindenütt van, mindent 
beölt (67—69.). Mindebből következik, hogy halál sincsen, csak átalakulás. 
Élet nem pusztul el, ahogy nem is keletkezik. Van kifejlődés és visszafej- 
lődés, kialakulás és fogyatkozás. Az állat, ahogy az ember is, életből, nem 
élettelenségből születik. A , magember" (sperma, pete) is élet, életből ke- 
letkezik s egy másfajta életté alakul. Amikor meghalunk, monászaink új- 
jászerveződnek, más testekben élnek tovább, minthogy halhatatlanok. 
Ugyanez vonatkozik a , magállatokra", például a tojásokra is. 

Azt már tudjátok, hogy a szellem minden egyes ember domináns mo- 
násza. Leibniznél ebből az következik, hogy a szellemek közössége Isten 
birodalma. Mi, emberek, vagyunk azok a szellemi monásszal megáldott 
lények, akik, mint a világmonarchia részei, erkölcsi világot alkotnak a ter- 
mészet világán belül. S ahogy , előre elrendezett harmónia" jellemzi a ha- 
tóokok és cél-okok világát, úgy jellemző az előre elrendezett harmónia az 
erkölcsi és a fizikai világokra is, minthogy Isten, az építőmester, azonos 
Istennel, az uralkodóval. 

Hadd hagyjam el veletek együtt a Monadológiát, mivel még sok egyebet 
is el kell nektek mesélnem Isten és a világ (emberek) viszonyáról Leibniz 
rendszerében. Mielőtt azonban rátérnék a Theodiceára és az Ujabb vizsgá - 
lódások az emberi értelemről címet viselő Locke elleni polémiára, néhány 
leibnizi alapgondolatot még meg kell veletek ismertetnem. 

Már említettem (bár nem ugyanebben az összefüggésben) Leibniz négy 
alapelvét: az ellentmondás elvét, az elégséges alap elvét, a megkülönböz- 
tethetetlenek azonosságának elvét (az identitás elvét) és a folytonosság 
elvét (nincs betöltetlen űr, sem ugrás). Közülük a , vezérelvek" az ellent- 

mondás és az elégséges alap elve, mert nélkülük a többi sem lenne feltét- 
lenül érvényes. A folyamatosság és az identitás (az élettel való telítettség) 
a posteriori elvek, s ezekben Leibniz Cusanusszal és Giordano Brunóval 
is osztozik, míg a másik két elv a priori, de közülük csak az elégséges alap 
elve egyedül Leibnizé. Érdemes tehát egy kissé alaposabb vizsgálatra, kü- 
lönösen azért, mert az ellentmondás elvével szemben, amely Istenre is ér- 
vényes, az elégséges alap elve emberi, csak az emberre és senki másra nem 
vonatkozik. Mi több, az elégséges alap elve ugyan a priori (az emberi elme 
törvénye s nem a tapasztalatból ered) istenbizonyítékként mégis a poste- 
riori elvként szolgál. ( Emlékeztek: az okok végtelen láncolatán haladva ju- 
tunk el az első Ok szükségszerű létezéséhez.) 

Már csak e kettős jellege miatt is több megfogalmazásban fordul elő: 
a , principium reddende rationis", tehát a megindokolás elve s mint a , prin - 
cipium rationis sufficiensis", tehát az elégséges alap elve. A két megfogalma- 
zás összefügg egymással. A , megindokolás elveként" arra szolgál, hogy 
megvilágítsa Arisztotelész Metafizikájának híres bevezető mondatát, mely 
szerint minden ember tudásra törekszik. Leibniz szerint minden ember 
a kérdéseket ezért teszi fel: miért van ez és nem amaz, miért történik ez 
és nem amaz? Mi okból? mi célból? miért? miért nem? — s választ keres 
rájuk. Azaz meg akarja indokolni a mondottakat, megérteni a történteket. 
A megindokolás elve tehát egy alapvető emberi szükséglet. Egyszerűen 
szükségünk van a magyarázatra. S amennyiben a már megokoltat is meg 
akarjuk okolni s így tovább, akkor válik — mint ezt láttátok — a megindo- 
kolás elve az elégséges alap elvévé, s jutunk el logikusan Istenhez. Ezzel 
az istenbizonyítékkal Leibniz megkerülte, vagy megkerülni vélte, ahogy 
már Cusanus is, Anzelm csapdáját. Mikor Anzelm bebizonyította a , ma- 
ximum" létezését, azt Istennek nevezte, holott világegyetemnek is nevez- 
hette volna. Az istenbizonyíték még nem bizonyítéka annak, hogy a világot 
Isten teremtette. Talán emlékeztek Cusanus megoldására, aki szerint a vi- 
lágegyetem az összezsugorodott különös maximum. Így megoldotta Anzelm 
problémáját, de nem igazolta a teremtést. Leibniz számára azonban, mint 
azonnal látni fogjátok, a teremtés aktusa a legfontosabb. Ezt bizonyítja az 
elégséges alap elvével. De miért a teremtés bizonyítása a legfontosabb szá- 
mára? Mondhatnánk, hogy a végtelen regresszió (a , rossz végtelenség", 
mint Hegel majd mondani fogja) buktatójának elkerülése végett. Ahogy 
Arisztotelész számára is, de ennél nála nagyobb a tét. A theodicea tétje. 

Leibniz ugyanis nem Isten létét akarja (csupán) bebizonyítani, hanem 
Isten védőügyvédjének feladatát is magára vállalja. A gnózis, a manicheiz- 
mus régi kísértete korában új köntösben jelenik meg. Annak idején a 
gnosztikusok és manicheusok azt állították, hogy a világot egy gonosz de- 
miurgosz teremtette, s azért gonosz benne minden. A modernek közül 
a deisták, hogy Isten ugyan megteremtette a világot, de többé nem törődött 
vele, azaz teljesen magára hagyta, legyen, amilyenné lesz. (Az ateizmussal 
Hume előtt még kevesen kísérleteznek, legfeljebb Pierre Bayle, akinek 
Rorarius címszavával Leibniz sokat vitatkozik, többek között a Monadoló- 
giában is.) A hagyományos teista érveket, katolikusokat és protestánsokat 
ugyanakkor egyaránt elfogadhatatlanoknak tartja, különös tekintettel a 
gondviselésre és a predesztinációra. Sértik a szabadságigényét, így hát új, 
korszerű, istenvédelemre vállalkozik, olyanra, amely mind a deizmus, 
mind a hagyományos teizmus, érveit elkerülve igazolja Isten világegyete- 
mét. Isten s a , kis isten" szabadságával egyetemben. 

A mi világunk, az Isten teremtette világ, minden lehetséges világok leg- 
jobbika. Ezt kell bebizonyítani, azaz az elégséges alap elve szerint igazolni. 
Több lépésben. Mindegy, hogy melyik lépéssel kezdjük, mivel összefügg- 
nek egymással. 

Kezdjük azzal a hagyományos érvvel: a világ tele van gonoszsággal, gyű- 
lölettel, gyilkossággal, háborúval, szenvedéssel, halállal. Hogy lehet a vi- 
lágban létező gonoszt egy jó istennek tulajdonítani? Vagy akár a szenvedő 
saját bűnének? A lemészárolt gyermekek miféle bűnt követtek el? (Ugyan- 
ezt a kérdést fogja feltenni több mint 200 évvel későbben Hans Jonas 
Auschwitzcal kapcsolatban, s körülbelül ugyanúgy fog válaszolni is rá.) 

Leibniz kétféle gonoszt különböztet meg: a természeti gonoszt és a morális 
gonoszt. (A harmadik , rosszról", a balszerencséről majd a későbbiekben, 
a szabadság bemutatása kapcsán fogok megemlékezni.) A gonosz (szemben 
a balszerencsével) ártatlant sújt, olyan embert, aki nem felelős azért, ami 
vele történik, nem választja azt. A , természeti gonosz" (malum) egyszerűen 
megtörténik az emberrel. A legnagyobb természeti gonosz a halál, de ilyen 
a betegség, ahogy minden — véletlenül — éppen bennünket érő testi és lelki 
baj, fájdalom. Ilyenkor azt kérdezzük: , miért kellett ennek éppen velem tör- 
ténnie?" Vagy: , miért születünk meg, ha meg kell halnunk?" , Hogyan lehet 
a világ a legjobb minden lehetséges világok közül, ahol velünk (velem) ez 
megtörténhet?" Add meg, Leibniz, az okát areddenderationis alapelve szerint. 

Furcsa módon Leibniz nem adja meg az okot, inkább annak az okát, 
hogy miért nem tudja megadni az okot, vagy hogy miért van mindennek 
mégis oka. A halálról tudjuk, hogy nem létezik, az élet nem szűnik meg 
csak átalakul. Ha azonban örökké ugyanabban a formában élnénk, hogy 
jöhetnének létre új generációk? Hogy létezhetne akkor születés? Történe- 
lem? Megújulás? Változás? Változatosság? Isten a legnagyobb változatos- 
ságra törekszik. Minden újszülött hozzájárul ehhez a változatossághoz, hi- 
szen minden egyes ember egy , egyetlenség". Egy világ, amelyben ez nem 
létezne, nem lehetne a legjobb világ. Különben sem látjuk Isten szándékát. 
Ahogy egy kisváros térképét látva nem látjuk a világ térképét, úgy nem tud- 
hatjuk, hogy egy esemény az egészben mit szolgál vagy mire szolgál. És 
a betegség? Azt hiszitek, Isten csak az embert teremtette? S hogy a terem- 
tés csak az emberért s nem az életért van? Ázt a tigrist is ő teremtette, aki 
felfalja az embert, azt a fát is, amelynek lombján fennakad. (Hozzátehet- 
nénk, hogy azt a vírust is, amely megfertőz bennünket.) Az emberi élet 
egy élet a különböző életek sokaságában, egyfajta Noé bárkájában, ahol 
minden élőnek megvan a saját helye és funkciója. 

A morális gonosz létének azonban nem nehéz megtalálni okát, alapját, 
célját. Ez az alap, ez a forrás nem más, mint az ember szabad akarata. Isten 
szabad akarattal látta el az embert. Az ember választhat jó és rossz között. 
A morális gonosz forrása a gonosz ember. Az ember, aki a másik embert 
megöli, meglopja, elárulja, megsebesíti, a másiknak szenvedést okoz, azt 
azért teszi, mert ezt választotta. Mondhatnánk, saját gonosz karaktere tet- 
tének elégséges alapja. S ha ezért Istent vádoljátok, mondja Leibniz, jobb- 
nak tartanátok-e egy olyan világot, amelyben az embereket bábuként egy 
jó Isten mozgatná, s amelyben a jót sem lehetne választani? Egy világot 
szabadság nélkül? 

A lehető legjobb világ nem jó világ. Egy olyan világ, amelyben a legna- 
gyobb a változatosság. Így létezik benne mind természeti, mind morális 
gonosz. De ennél a lehető legjobb (azaz nem jó) világnál jobb világ nem 
létezhet. Isten jó, azért választotta a lehetséges legjobb világot a végtelen 
lehetséges világok közül. Térjünk vissza tehát a világteremtéséhez. Hogyan 
döntött Isten a lehetséges legjobb világ mellett? 

Odáig már korábban eljutottunk, hogy nem minden lényeg tartalmazza 
szükségképpen a létezést. A lényegek lehetnek lehetségesek, pontosabban, 
a lényegek megszámlálhatatlan többsége lehetséges, de nem valóságos. 


4 II LEIBNIZ I! 109 


Isten az egyetlen szubsztancia, amelynek lényege szükségképpen tételezi 
a létezést. Azaz mindaz, ami az Isten számára, illetve Istenben lehetséges, 
létezik Istenben, ami, persze, nem jelenti, hogy Istenen kívül is létezne. 
Következésképen Istenben számtalan lehetséges világ létezik s mindegyik 
különbözik a másiktól. Mások egyesekben a természeti törvények is. Mikor 
Isten a világot teremtette, mindezek a benne valóságosan létező világok 
lehetőségük szerinti világok voltak. Közöttük Isten választotta ki a lehető 
legjobbat. Nos, az efféle lehetséges világok olyanok, mint a spermák, ver- 
sengenek azért, hogy nekik jusson egy másik, valóságos élet. Isten bárme- 
lyik lehetséges világnak adhatott volna elsőbbséget, de a lehető legjobbat 
választotta. Nos, mit tartalmazott ez a kiválasztásra érdemes legjobb a ki- 
választáskor? Mindent. Mindent, ami ebben a világban lehetséges volt, 
azaz lehetséges lesz, nemcsak azt, ami valóságos lesz, mindent tehát, ami 
a választott világon belül ,komposszibilis". Isten, eza megakomputer, 
képes volt időn kívül a lehető legjobb világ kiválasztására. , FIAT!" — 
mondta, azaz tette Isten, s a világ , lőn". A teremtett világ a semmiből, de 
mégsem a semmiből teremtetett, mivel a lehetséges létező nem létezik 
ugyan, de nemis semmi. Minden lehetséges világ egy lényeg, de csak egy- 
hez közülük tartozik hozzá a létezés. Ebben az esetben (Isten választásában) 
a kiszemelt lehető legjobb világhoz szükségszerűen tartozik hozzá a létezés. 
Az ember esetében azonban, mint ezt azonnal látni fogjátok, véletlenül. 

A lehetőség szerint létezők összessége egy dolog, egy állat, egy ember 
, teljes fogalma". Leibniz megkülönbözteti egy lényeg (mondjuk Ádám) 
természetes fogalmát annak teljes fogalmától. 

Ádám természetes fogalmát ismerjük a Bibliából. Ádám volt az első 
ember, Isten az Édenkertbe helyezte el. Megnevezte az állatokat, megkós- 
tolta, Éva tanácsára, a tiltott gyümölcsöt, kiűzetett aparadicsomból, arca 
verejtékével kereste ezután meg a kenyerét, s tudott választani jó és rossz 
között. Ádám teljes fogalma tartalmazza Ádám minden lehetőségét (pél- 
dául azt, hogy nem eszik a tiltott gyümölcsből) , továbbá utódait, utódai 
minden lehetőségét stb. Azaz Ádám teljes fogalmához nem tudunk soha 
eljutni. Holott Ádámban mindez , benne van", azaz nélküle semmi ezek 
közül nincs. A , teljes fogalom" elgondolása így nem értelmetlen, sőt. 

Hogy áll mindez az emberek, azaz a , kis istenek" esetében? Egy ember 
teljes fogalma (azaz identitása) szintén mindazt magába foglalja, mint 
Ádámé, csakhogy az ő identitásába ősei összes tettei, gondolatai, szándékai, 

lehetőségei is , beletartoznak". Leibniz elmondhatta volna József Attilával: 
, én lelkes Eggyé így szaporodom". 

Leibniz azt állította, némi túlzással, hogy semmi sem alapozza meg job- 
ban a szabadságot, mint az ő rendszere. Többek között azzal, hogy az emberi 
szabadságot elválasztja mind az akarat szabadságának a kérdésétől, mind 
pedig a szabadságtudat kérdésétől. A szabadságtudattal, mint a szabadság 
bizonytékával, kurtán bánik el. Ha az iránytűnek tudata lenne, akkor meg 
lenne győződve arról, hogy szabad akaratból irányul mindig észak felé. Az 
akarat kérdése pedig nem abban áll, hogy szabadságomban áll-e azt tenni, 
amit akarok, illetve, akaratom dönti-e el, hogy mit teszek, hanem hogy 
akarhatom-e azt, amit akarok. Amennyiben azt mondom, hogy nem akar- 
hatok mást, mint amit akarok, akkor egy tényigazságot szükségszerűnek 
tekintek. Holott a tényigazságok véletlenek, minden tény, amely létezik, 
éppen úgy nem létezhetne. 

Az ember, a , kis isten", szabadsága, hasonlóan Isten szabadságához, a 
választásban áll. Két hatalmas különbséggel. Isten szükségszerű Lény, aki 
megakomputerként a lehető legjobb világot választja. Az ember véletlen 
lény s hogy számos (nem végtelen) lehetőségek közül ekkor vagy amakkor 
mit választ, véletlen. Azonban az a döntő, hogy ez a véletlen döntés beleépül 
a világba, nemcsak — például — Leibniz , teljes fogalmába", hanem Leibniz 
. természetes fogalmába" is (az ő példája). Az a Leibniz, aki Párizsba utazott, 
nem ugyanaz a Leibniz, mint aki nem utazott volna Párizsba, holott fon- 
tolgatta ennek lehetőségét is. Mi több, annak a Leibniznek a világa, aki 
Párizsba utazott, más világ, mint annak a Leibniznek a világa lett volna, 
aki nem utazik Párizsba. Mi több, az a világ, amelyben Leibniz Párizsba 
utazott nem ugyanaz a világ, mint melyben nem utazott volna Párizsba. 

Mint látjátok, Leibniz ontológiai státuszt tulajdonít Arisztotelész , pro- 
hairészisz" (választás) fogalmának. Ezzel egyben modern, egzisztenciális 
státuszt is tulajdonít annak. Hadd világítsam meg ezt egy kicsit. Ariszto- 
telész , emberei" egy fix erkölcsi világban éltek, körülbelül, persze, csak 
körülbelül, tudhatták, hogy az ő helyzetükben mely választásoknak rájuk 
nézve miféle következményei lehetnek. Azaz ők nem voltak , véletlen in- 
dividuumok". A modernek azonban , véletlen individuumok ", s így, amikor 
saját lehetséges világaik közül választanak, valóban világokat, azaz saját vi- 
lágukat, önmagukat választják meg. Még olyan erkölcsileg közömbös ese- 
tekben is, mint hogy Párizsba utaznak-e vagy sem. 

A modern ember választása saját világának, saját magának a megválasz- 
tása, rizikóval jár. Mi ez a rizikó? Hogy az ember sosem tudja, tudhatja 
előre, hogy a számára lehető legjobb világot választotta-e a saját lehetséges 
világai közül. Annak, hogy egy véletlen individuum a lehető legjobb világot 
válassza (a maga számára) saját lehetséges világai közül, számos előfeltétele 
van. Egy közülük az önismeret, egy másik az újraválasztás. S itt térünk visz- 
sza a Theodiceához. Sem a természeti gonosz, sem pedig az erkölcsi gonosz 
nem Isten teremtménye, de egyik sem a gonosz áldozatainak hibájából 
sújt. Van azonban egy harmadik fajta fájdalom, vereség, amelyet nem tu- 
lajdoníthatunk a gonosznak, s balszerencsének szoktunk tekinteni. A bal- 
szerencse, írja Leibniz, az embert többnyire saját hibájából sújtja, mivel 
annak a következménye, hogy az ember nem a számára lehetséges legjobb 
világot, nem is a lehetséges második legjobb világot, hanem egy rossz vi- 
lágot választott. De Leibniz, aki sosem feledkezik meg a tudattalan , per- 
cepciók" értünk folyó versenyének hatásáról, tudja, hogy némely ember 
választásakor a lehető legjobb lehetőség, világ, választása egyszerűen nem 
megy. Sosincs teljes szabadságunk, kinek több, kinek kevesebb, hol több, 
hol kevesebb. Mi erre az egzisztenciális korlátra az orvosság? A régi, már 
Montaigne által javasolt gyógyír, Leibniz kifejezésével, honeste vivere", azaz: 
, tisztességesen élni". 

Most megkérdezném tőletek: ti is úgy látjátok, hogy amikor különböző 
lehetőségek közül választhattok, akkor más világok közül, más , Én"-ek 
közül választotok? 

Kezdjük elölről. Mikor Isten a lehető legjobb világot választotta, mindazt 
választotta, ami a világban történt vagy történhetett volna, de nem történt. 
Azaz mindent, valóságot, lehetőségeket egyaránt , előre látott", többek kö - 
zött minden embert minden helyzetben, azaz Isten mindentudó. Hogy 
lehet akkor, hogy a , kis isten" -nek mégis, ha szűkösenis, ha a korlátozot- 
tan is, de van választási szabadsága? Hogyan választhatja akkor meg saját 
világát? Úgy, ismétli meg Leibniz egy már korábban megfogalmazott gon- 
dolatát, hogy a mindentudás nem predesztináció. Az, hogy tudom, hogy 
holnap fel fog kelni a nap, nem azt jelenti, hogy én keltem fel a napot. Isten 
tudja, hogy holnap mit fogok választani, de én vagyok, aki választ, nem 
pedig Ő. (Ahogy nem hullhat le egy falevél sem az Ő tudta nélkül, bár nem 
Ő, hanem, például, a szél hullatja le a falevelet.) A titok az, hogy Isten szá- 
mára nincs holnap, azaz számára a holnap nem holnap. Istenben (Isten 

számára) ugyanis nincs idő. Minden, ami valóságos és minden, ami lehet- 
séges, benne, az abszolút jelenben létezik. 

Miután a Monadológia és a Theodicea gondolatait (néhány levél gondo- 
lataival kiegészítve) röviden bemutattam nektek, nem térhetek ki egy har- 
madik feladat elől. Egy kis időt kell szánnom Leibniz Locke elleni polé- 
miájára, az Újabb vizsgálódások az emberi értelemről francia nyelven írt, de 
ki nem adott írására is. Eza mű mégtöbb fontos meglepetést tartogat a szá- 
munkra. Kettőről azonnal beszélni fogok. 

Gondolom emlékeztek arra, hogy Locke megindokolta a már ismert té- 
telt, hogy , semmi sincs az értelemben, ami ne lett volna előbb az érzetek- 
ben" (, nihil est ín intellectu guid non fuerit in sensu"), ezzel is megcáfolva 
a velünk született eszmék elméletét. Arra is emlékeztek, hogy Berkeley 
következetlenséggel vádolta Locke-ot, mivel az különbéget tett elsődleges 
és másodlagos érzetek között (mondjuk terjedelem, illetve szín), az egyiket 
objektívnak, a másikat szubjektívnak értelmezve. Berkeley szerint az ész- 
lelt a létező, nincs más létező, csak az, amit észlelünk. Ehhez a vitához kap- 
csolódik Leibniz az Újabb vizsgálódások az emberi értelemről című filozófiai 
vitairatában. 

Semmi nincs az értelemben, ami nem lett volna előbb az érzetekben, 
igen, mondja, , kivéve magát az értelmet". (Az egyik megfogalmazásban: , nisi 
intellectus ipse".) Az elme nem üres lap, inkább márványtáblához hason- 
lítható. Nincs teljesen üres márványtábla. Bár semmi sincs születésünkkor 
ráírva (nincsenek velünk született eszmék), de találhatók rajta kisebb na- 
gyon erek, karcolások. Ha a márványtáblára ráütünk ott fog eltörni, ahol 
megvoltak az erek, a karcolások. Azaz, amikor érzékelünk, ezek az eredeti 
, erek" közrejátszanak abban, hogy mit érzékelünk és hogyan. Elménk már 
születésünkkor be van programozva, s az észleltek elrendezése, értelme- 
zése ezen a programon keresztül történik. S ahogy nincs két egyforma fa- 
levél, úgy nincs két teljesen egyforma elme sem. Ez valóban a Kant-féle 
a priori, bár Kant ezt a művet nem ismerhette. Chomsky szerint pedig ez 
az elmélet a modern nyelvészet alapfeltevése is. S erre amodern genetika 
is csak rábólintana. 

A másik érdekes új gondolat az , identitás", pontosabban szólva az em- 
beri identitás kérdéséhez fűződik. Ebben a kérdésben Locke volt az úttörő 
a korábbi előadásban bemutatott munkájának egyik későbbi változatában. 
(Említettem, hogy az Értekezés az emberi értelemrőlt többször és mindig ki- 

egészítve adta ki.) A születéstől a halálig, akármennyit változik is az ember, 
az marad, aki. Mi ennek az azonosságnak a forrása? Locke úgy véli, hogy 
az ember emlékezete. Az én emlékezetem az én tulajdonom, más csak raj - 
tam keresztül tud hozzáférni, s csak akkor, ha én akarom s amilyen mér- 
tékben akarom. Ha azt mondom: , én" ezt vagy amazt tettem, ezt vagy amazt 
éreztem, ezt vagy amazt szenvedtem, ugyanezt mondom, ha négyéves vagy 
hetvenéves magamra utalok. A személyiség azonossága annak kontinuitása. 
S a kontinuitás letéteményese nem más, mint az emberi értelem, illetve 
annak egyik funkciója: az emlékezet. 

Ez a gondolat olyan plauzibilis, magától értetődő, hogy úgy véljük, nem 
is lehetne vele vitatkozni, Leibniz mégis ezt teszi. Méghozzá a következő- 
képpen. 

Tételezzünk fel egy amnéziában szenvedő embert. Beütötte a fejét és 
semmire sem emlékszik. Persze, felesége, gyerekei, szomszédjai azonnal 
felismerik. Hiszen ez X. Y., ez a férjem, az apám, a szomszédom. Jól ismerik 
az arcát, termetét s a nevét. Azaz meghatározzák az identitását, amiről az 
amnéziás ember nem tud. Nos, ez is plauzibilisnek tűnik. Ha valaki vala - 
milyen okból el akarja titkolni identitását, megfesteti a haját, manapság 
megoperáltatja az arcát, s más néven (álnéven) él, álneveken állíttatja ki 
az útlevelét. Bizonyos nyomokat követve (a kor technikája szerint) fel lehet 
fedezni igazi identitását. Mit? A nevét, az arcát. Te tetted ezt! A görögtra- 
gédiában, s általában a tragédiában, ahogy a komédiában is, fontos szerepet 
játszik a , felismerési jelenet", azaz az identitás megállapítása. Mind Locke, 
mind Leibniz támaszkodhatnának ezekre a kulcsjelenetekre. Hiszen van, 
amikor az identitás bizonyítéka egy külső jel (például anyajegy, mint Figaro 
esetében) vagy az , eredeti" név kiejtése, együtt szülők, testvérek, ősök ne- 
veivel (Iphigeneia) , de lehet egy közösen átélt történetre való hivatkozás 
is (József). 

Ez a két identitáselmélet kiegészíti egymást. Locke a szubjektív identitás 
kérdésére adta mega választ, Leibniz az objektív identitás kérdésére. A sze- 
mélyazonossági igazolványok Leibniz szellemében születtek, hiszen arccal 
és névvel azonosítanak, míg az önéletrajzok Locke elmélete alapján szü- 
letnek. 

Az előadás elején Leibnizet kulcsfigurának neveztem már annyiban is, 
hogy , közvetít" a korábbi újkori metafizikák és a klasszikus német filozófia 
között. Továbbá egy olyan racionális misztikusnak, aki egyben korai , eg- 

zisztencialista" is. Végül egy olyan kísérletező tudósnak, aki gyakran elveti 
kora jelentős tudományos eredményeit, úgy, hogy a jövő felfedezései felé 
tapogatódzik. Mindezekre a kérdésekre más-más választ kereshetünk. 

A középkori filozófia egyetemes volt, mint a katolicizmus. De még a 
moszlim és a zsidó filozófia is ugyanabban az egyetemes diskurzusban vett 
részt. Még nem voltak nemzetek, s hogy valaki Dél-Itáliában vagy német 
nyelvterületen, avagy Katalóniában, esetleg francia földön született, nem 
játszott korántsem olyan nagy szerepet a gondolkodásában, mint az, hogy 
bencés volt vagy dominikánus, esetleg franciskánus vagy laikus, hogy a 
császár vagy a pápa oldalán állt-e. Ez a helyzet már a reneszánsz idején is 
kezdett megváltozni. Itt kezdődik — egyelőre — a , francia", a , brit", majd 
a német filozófia. A , brit" már Baconnal, a francia már Montaigne-nyel, 
a német pedig Lutherrel. Az itáliai filozófia átadja a mindeddig győztesen 
lobogtatott stafétabotot, holott verseny nincsen. Nos, a modern angolszász 
filozófia Baconból , nő ki", a francia Descartes-ból, a német Lutherből. A 
klasszikus német filozófia minden főszereplője (az egy Schellinget kivéve) 
lutheránus. Már Leibniz, aki a vallások békéjét szorgalmazta, is az. 

A , nemzetivé válás" ugyanakkor nem változtatta meg a filozófia ókorból 
származó hagyományát: akár egyetértettek egymással, akár nem (többnyire 
nem), mindig reagáltak és figyeltek egymásra, azaz komolyan vették egy- 
mást. Nem szűnt meg a filozófusok köztársasága, az egyenlők birodalma, 
melyben sem cím, sem vagyon, sem nemzethez vagy valláshoz való tartozás 
nem számított. Kantot, a pietista lutheránus Kantot, az újkor legjelentő - 
sebb filozófusát, a zsidó Mendelssohn barátját, a francia Rousseau hívét, 
nemsokára az ateista skót Hume fogja felkölteni , dogmatikus álmából". 

HATODIK ELŐADÁS 


A skót felvilágosodás. 
David Hume, Adam Smith 


KEDVES HALLGATÓIM! 


Manapság sokat értekeznek a filozófiában a felvilágosodás koráról. Vannak, 
akik a jövőtől a felvilágosodás , bevégzését", azaz betetőzését remélik, mint 
Habermas, vannak, akik a felvilágosodást Európa végső katasztrófájaként 
értelmezik, mint Heidegger. Ne várjatok tőlem állásfoglalást ebben a kér- 
désben, legalábbis ne most, mikor éppen csak belekezdek a témába. 

Három ország, illetve három hagyományos , kultúrkör" járul leginkább 
hozzá a felvilágosodás eszmevilágának megfogalmazásához: a brit (skót), 
a francia és a német. Hozzájárulásuk nem volt egyforma. Különbségük egy- 
részt országuk akkori politikai állapotából, másrészt hagyományukból s 
végül virágzásuk időpontjából is következett. A skót és a francia felvilágo - 
sodás körülbelül egyidejű volt, s főszereplőik közül többen személyesen 
is ismerték egymást. A német felvilágosodás viszont valamivel később lé- 
pett a porondra. A skót felvilágosodás központi alakja, David Hume, a mai 
angol filozófusok szerint a filozófiatörténet egyszemélyes betetőzése. S ha 
ezt nem is kell jóváhagynunk, kétségtelenül a Baconnal kezdődő brit filo- 
zófia betetőzése. Utána nem élt Britanniában hozzá fogható filozófus. Fran- 
cia földön a racionalizmusnak erős gyökerei voltak, s ezeket a szenzualisták 
sem tudták teljesen kigyomlálni. 

Német földön akkor kezd felvirágozni, Kanttal, a nagy , klasszikus" fi- 
lozófia, amikor Britanniában éppen bealkonyodik. Kant nem Leibnizre 
hivatkozik (mivel nemigen ismerte) , hanem néhány korai német felvilá- 
gosító mellett, illetve előtt, Hume- ra, aki felébresztette dogmatikus szun- 

dításából, és Rousseau-ra, aki inkább politikai gondolkodására volt ha- 
tással. Hume egy (dicsőséges) forradalom utáni korszakban élt, III. György 
uralkodása alatt, a wighek és toryk csatározása idején, viszonylagos poli- 
tikai szabadság körülményei között. A francia felvilágosítók ezzel szemben 
forradalom előtti időkben, egy nem felvilágosodott, megcsontosodott mo- 
narchiában éltek, olyan időkben, amikor még égtek az egyház által gyújtott 
máglyák. Ők készítették elő a nagy francia forradalmat, akár akarták, akár 
nem. A németek kis fejedelemségekben vagy a porosz király uralma alatt 
éltek. A , klasszikus német filozófiának" és költészetnek is ezek a kis her- 
cegségek, illetve a porosz királyság adott, nem mindig kényelmes, otthont. 
Ha ilyen nagy volt a szóródás, miért beszélnek mind a hívek, mind az 
ellenségek egyöntetűen ,,a felvilágosodás szelleméről"? Nem egy ilyen 
szellem volt, hanem több, de ezek a , szellemek" mind beszélő viszonyban 
álltak egymással, még ha gyakorta össze is vesztek. Ami közös volt bennük, 
az a szellem nyilvánosságának megteremtése, egy , második hatalom" kép- 
viselete — egy szerintük (s valóban) halálra ítélt régi világgal szemben. 
Sosem volt , a filozófus" olyan népszerű, mint akkoriban, s talán sosem 
volt a filozófiának akkora hatalma és befolyása sem, mint akkor. Igaz, a fran- 
cia filozófusok a szépirodalomban is jeleskedtek, írtak drámát, regényt, 
ahogy történelmi munkákat is. S mindezt érthető nyelven. Volt közöttük ate- 
ista és szkeptikus, mint Hume, a politikai gazdaságtan megteremtője, mint 
Smith, a radikális szerződéselmélet és az egyenlőség lovagja, mint Rousseau, 
az emberiség fejlődésének teoretikusa, mint Condorcet. A hatalmi ágak szét- 
választásának képviselője, mint Montesguieu, az Enciklopédia szerkesztője 
és a fejlődés ellentmondásosságának felismerője, mint Diderot, a szatirikus 
elme és szellemes rétor, mint Voltaire. Továbbá a felvilágosodás értelmezője, 
a köztársaság, mint a jogállam, elméleti megalapozója, mint Kant — és még 
sokan mások. Többnyire hittek a haladásban, az emberhez méltóbb jövőben, 
a politikai egyenlőségben, egy jogállam lehetőségében, röviden: a modern 
világban. Akkor is, ha tudták, hogy nem paradicsomnak néznek elébe. 
Kedves hallgatóim, ennyit akartam elmondani előzetesen a felvilágoso- 
dás koráról. Majd a kilencedik előadás táján fogtok ti is véleményt alkotni. 
Hadd kezdjem tehát a skót felvilágosodással, David Hume- mal. 
Egy olyan gondolkodóról fogok most nektek, sajnos, túl röviden, be- 
számolni, aki azon kevés filozófusok közé tartozik, akikkel ma is szívesen 
leülnék beszélgetni. 

David Hume éppen csak hogy betöltötte a 28. évét, amikor befejezte élete 
legalapvetőbb, legeredetibb filozófiai munkáját, a Treatise of Human Nature 
(Értekezés az emberi természetről) című háromrészes filozófiai rendszert. Ez a 
koraérettség egyedi eset a jelentős filozófusok sorában. Művének megjele- 
nését, amelyet szenzációnak szánt, minthogy az is volt, észre sem vették. Mint 
barátai elbeszéléséből vagy akár halála előtt írt önéletrajzából, vagy inkább 
önarcképéből, tudjuk, hősünk nemvolt hajlamos a frusztrációra. Jó kedélyű 
volt, szerette a társaságot, a komoly hölgyek társaságát különösképpen. Sze- 
retett utazgatni, főleg Párizsba, szeretett beszélgetni, de főként írni és írni. 
Az írás volt, önéletrajza szerint, egyedüli szenvedélye. Különben nem voltak 
erős szenvedélyei, ehhez túl szkeptikus volt. Jóindulatú, barátságos, nem túl- 
érzékeny, mint ahogy ezt Rousseau-hoz való viszonya is mutatja, (A börtön- 
büntetéstől tartó Rousseau-t meghívta magához Angliába, aki ezt, egy mániás 
depresszióshoz illően, vádaskodó megjegyzésekkel hálálta meg.) 

Az elutasítások, sem az első, sem a következők (például egyetemi állást 
sem kapott) nem csorbították Hume önbizalmát. Látva, hogy főműve sen- 
kit sem érdekel, nem sértődött meg a világra, hanem ehelyett elkezdett 
esszéket írni (egyet közülük majd bemutatok nektek). Belefogott egy igen 
nagy vállalkozásba is: megírta Anglia történetét két kötetben, többnyire 
skót szempontból. Ezzel aratott először igazán közönségsikert, s hangolta 
maga ellen az angol kritikusokat, ami, persze, mindig az , irodalmi siker" 
része. Ismertségén felbátorodva, megírta újra főművét, most rövidített for- 
mában, kihagyta a túl forradalmi fejtegetéseket, úgy, hogy a nagyközönség 
számára elfogadhatóbb legyen, az Enguiryinto Human Understanding (Vizs- 
gálódás (vagy: Tanulmány] az emberi értelemről) és az Enguiry into the Prin- 
ciples of Morals (Tanulmány az erkölcsök alapelveiről) címen. Az előbbi volt 
az az írás, mely felébresztette Kantot , dogmatikus szendergéséből". Végül 
írt egy már csak posztumusz megjelent dialógust a természetes vallásról. 

Az Értekezés második kötetének utolsó paragrafusában Hume a filozófiát 
vadászathoz hasonlítja. Maga a tevékenység örömteli, de azért a célnak is 
van jelentősége. Az a legjobb, ha nagyvadat, azaz nagy igazságot, ,.lő" a fi- 
lozófus a végén. (S nem az, hogy jó állást kap.) Hume tudta, hogy nagyvadat 
lőtt, egyszerűen élvezte a filozófiát. (Korábban Pascal is vadászathoz ha- 
sonlította a filozófiát, de céltalan, okafogyott, reménytelen vadászathoz.) 

Hume-ot ateistának tekintették, mivel szkeptikus volt, s a vallást, ahogy 
minden mást is, mint látni fogjátok, antropológiai alapon értelmezte (mint 

majd Feuerbach fogja kevésbé színvonalasan tenni). Méltósággal várta a 
halálát 65 évesen, ahogy erről nem csak tőle értesülünk, hanem barátja, 
Adam Smith William Strahanhoz írott leveléből is. A levél , egy ateista ha- 
lála" címenis ismert. Mint mindig, most is a főmű (Értekezés az emberi ter- 
mészetről) gondolatmenetét fogom követni, s a Bence György által készített 
magyar fordítást (az angol fogalmakkal kiegészítve) fogom használni. Aki 
közületek ebből kedvet kapnak arra, hogy többet tudjon meg Hume életéről 
és művéről, annak ajánlom, hogy olvassa el a Ludassy Máriának a könyvhöz 
írt kitűnő utószavát. 

Kezdjük tehát. 

Az Értekezés három kötetre tagolódik: I. Az értelemről, II. A szenvedélyekről, 
III. Az erkölcsökről. Mindhárom kötet több , részből" áll, a részek pedigtöbb 
, szakaszból". Értelemszerűen sorrendben fogom bemutatni őket. Egyre 
azonban nem árt figyelmeztetni benneteket. Hume műve könnyű olvas- 
mánynak tűnik, minthogy a szerző nem csak bírálja, hanem kerüli is a me- 
tafizika kategóriáit, s általában ragaszkodik a köznyelvhez. Ez azonban 
megtévesztő. Hume-nak ez a könyve talán a legnehezebb, a legnehezebben 
megemészthető filozófiai írásokhoz tartozik. 

Elöljáróban , antropológiai" vállalkozásnak írtam le Hume filozófiai rend- 
szerét. Azt, hogy , antropológiai rendszer", már a cím is előrevetíti, hiszen 
az a szándéka, hogy bemutassa az emberi természetet. Nevezetesen azt, hogy 
, rendszer" — ezt már a kötetek felosztásból láthatjátok —, felöleli az ontológiát, 
az ismeretelméletet, az érzelemelméletet, az etikát. Így jártak el előtte Spi- 
noza vagy akár Locke. Ugyanakkor, tenném hozzá, ez kritikai rendszer. Nem 
a , tiszta ész" kritikája, mint majd Kanté, hanem az őt megelőző filozófiai 
(metafizikai) rendszerek kritikája egyrészt, amindennapi gondolkodás kri- 
tikája másrészt: s mindezen keresztül az emberi természet kritikája 

Tévesnek tartom azt a filozófiatörténeti közhelyet, mely Hume-ot a brit 
empirikus filozófia betetőzéseként értelmezi. Hume szerint ugyanis mind 
a mindennapi (empirikus), mind a spekulatív, metafizikai gondolkodás 
ugyanarra az antropológiai állandóra támaszkodik. Mi ez az antropológiai 
állandó? Az, hogy az emberek túlélését, cselekedeteit, többek között az a 
szokás teszi lehetővé, hogy bizonyos igazolatlan ideákat tényként tételez - 
zenek. Az emberi élet nem alapulhat tudományos, ésszel igazolt bizonyos- 
ságokon, csak az azokba az ideákba vetett hiten, amelynek tárgyai a kép- 
zelőerő teremtményei. Ez valóban teljesen új megközelítés a filozófia ad- 

digi történetében. Hozzátenném, hogy a filozófiában nem létezik , haladás". 
Hume például, miközben új alapokra állítja a filozófiát, elfeledkezik a 
nyelvről, arról, hogy beszélünk, például arról, hogy van alany és állítmány, 
személyes névmás stb. Ezt magatok is látni fogjátok. 

Bevezetésképpen ezért azt javaslom nektek (ha van időtök, kedvetek és 
érdeklődésetek) , hogy olvassátok el az első könyv negyedik részének hetedik 
szakaszát, melynek címe: Az első könyv befejezése. Ebben a szakaszban Hume 
ugyanis megáll egy pillanatra és végigtekint egész újítónak és merésznek te- 
kintett vállalkozásán, méghozzá egy jó adagiróniával, mégpedig: öniróniával. 
Ahogy például azért hisszük el, hogy a tűz melegít és a víz hűsít, mert igen 
fárasztó lenne másként gondolkodnunk, úgy azért válunk szkeptikus filozó- 
fusokká, mert hajlamot érzünk rá. Általában a vallási tévedések veszélyesek, 
míg a filozófiai tévedések legfeljebb nevetségesek — írja. Ő, a maga részéről 
— teszi hozzá — valamivel világosabban mutatja meg nekik (az embereknek) 
azokat az egyedüli kérdéseket, amelyekben valaha biztos tudásra számíthat- 
nak. (, Az Emberi Természet az ember egyetlen tudománya.") 

Így hát Hume estében is csak hivatkozhatom Hegel sokszor idézett mon- 
dására, mely szerint a filozófia a filozófus korának fogalmakban való kifeje- 
zése. Hogy Hume saját korát fejezte ki fogalmakban, ahhoz kétségünk sem 
férhet, többek között azért sem, mert szkeptikus beállítódása ellenére fenn- 
tartotta a fejlődés perspektíváját. S hogy Hume műve, Nietzsche szellemében, 
egyfajta önéletrajz is, azt maga Hume is tudta és megis fogalmazta. 

Gondolatmenetét minden emberi ismeret forrásával kezdi. Ezek a for- 
rások a benyomások (impressions) és az ideák. Az ideák a benyomások 
gyenge (faint) leképezései, kifejeződései fogalmakban, gondolkodásban. 
Az egyszerű eszmék az egyszerű benyomások gyenge másolatai, míg a 
komplex eszmék a képzelőerő termékei. Az egyszerű benyomások megelő- 
zik az egyszerű ideákat. A benyomás lehet észlelés, illetve reflexió. Az 
utóbbi, mint az ideára vonatkozó vágy vagy félelem, már feltételezi az ide- 
ákat az emlékezetben, illetve a képzelőerőben. Ha az emlékezet gyenge, 
feltételezzük, hogy a dolgot csak képzeljük, ha a képzelőerő erős, feltéte- 
lezzük, hogy ez valóban így történt, illetve történik. 

Melyek az ideákat összekapcsoló asszociációk? Ezek: a hasonlóság, az 
érintkezés, végül az ok/okozat. (Ennek az utóbbinak döntő szerepe lesz 
Hume egész filozófiájában.) Előbb azonban még a reláció, illetve szubsz- 
tancia/módusz metafizikai kategóriát veszi sorra. A szubsztancia ideája 

nem lehet egy benyomás kópiája, így csak a reflexióból származhat. Ám 
sem nem szenvedély, sem nem érzés. Mi hozza akkor létre? Mint említettem, 
Hume, szemben a , peripatetikusokkal", itt nem , asszociál" (hogy az ő nyelvét 
használjam) egy főnévre vagy egy mondat alanyára, hanem a , különös tulaj - 
donságok összességére". Az általános ideákkal kapcsolatban (mint , az 
ember") megismétli a nominalisták érveit, s hozzáteszi, hogy nincsenek fo - 
kozataik sem mennyiségben, sem minőségben, ahogy az egyes tárgyak ese- 
tében szokásos. (Nem nagyobb, sem kisebb, nem fényesebb vagy szolidabb.) 
Mi (egyelőre) a végkövetkeztetés? Ha ideáink természetük szerint egyediek, 
a számuk pedig véges, akkor csak a megszokás révén válhatnak általánossá. 
A , megszokás" lesz Hume filozófiájának egyik alapfogalma. 

Ezt követi a tér és idő általános ideáinak kritikája. A tér ideáját a látható 
és tapintható tárgyak elrendezéséből, az idő ideáját az ideák egymásután- 
jából merítjük. Tehát ezek nem önálló ideák, csak annak a rendnek és 
módnak az ideái, amely szerint a dolgok léteznek. Ennek következtében 
nem tudunk ideát alkotni a vákuumról. 

Lassan eljutunk (a 2. rész hatodik szakaszában) a filozófia mindeddig 
egyik legalapvetőbb kategóriájához, a Léthez. Itt találkozunk, nem először 
és nem is utoljára, Hume radikalizmusával. A Létezés ideája nem külön- 
bözik a dolgoktól, amelyek létezését állítjuk, a létezés ideája semmit sem 
tesz hozzá ahhoz az ideához, melynek létezését állítjuk. Ezzel össze is omlik 
minden ontológiai istenbizonyíték, de nem csak az, hanem minden on- 
tológiai vállalkozás általában. Az említett szakasz az antropológiai megkö - 
zelítés apológiájává alakul: , ha képzelőerőnket az égig, vagy akár a világ- 
egyetem legvégső határáig, hajszoljuk is, akkor sem tudunk kilépni önma- 
gunkból egy pillanatra sem". (106.) 

A 3. részben, a reláció fogalmainak értelmezésekor kerül sor a létezés fo- 
galma után legfontosabb filozófiai kérdés, illetve válasz új alapokra való he- 
lyezésére. Mint említettem, az okság, illetve szükségszerűség ideáiról van szó. 

Kezdjük azzal (amit már említettem), hogy az oknak, illetve okozatnak 
nevezett tárgyak relációja az érintkezés. Mindig érintkeznek egymással, 
s az ok megelőzi az okozatot, az érintkezés tehát egymásutániság. Sokszor 
azonban, amikor egy dolog megelőz egy másikat, mégsem tekintjük ezt a 
dolgot az utóbbi okának. Az előbbinek ugyanis létre kell hoznia az utóbbit 
ahhoz, hogy oknak tekintsük. Egy tárgy tulajdonságaiban azonban semmi 
sincs, aminek alapján oknak tekintenénk. Milyen alapon tekintjük szük- 

ségszerűnek, hogy ha valami elkezdődik, akkor annak oka van? Minek kö- 
szönhető ez a hit (belief)? Beláthatjuk, hogy ez a hit sem intuíción, sem 
pedig demonstráción nem alapul. Éppen úgy nem tudjuk igazolni, hogy 
minden szükségszerűen jön létre, ahogy azt, hogy semminek sincs létre- 
hozó elve. (Ugye nem felejtettétek el, hogy az, hogy valami létezik, nem ad 
hozzá — Hume szerint — semmit ahhoz az ideához, amelyet létezőnek nyil- 
vánítunk.) Ha gyakori ismétlés esetében megszokom, hogy az egyik tárgy 
megjelenését mindig a másik megjelenése követi, ez egy olyan erős be- 
nyomást kelt bennem, amely a szükségszerűség ideáját produkálja. A ha- 
tóok, formai ok és cél-ok között nincsen semmi különbség. (Láthatjátok, 
hogy Hume itt a Newton által kialakított mechanikus világleírást követi.) 

Hume végrehajtja a saját kopernikuszi fordulatát. Nem azt kérdezi, hogy 
létezik-e oksági viszony, s hogy ez azonos-e a szükségszerűséggel, hanem 
azt, hogy miért gondolkozunk így, miért van nekünk, embereknek, min- 
dennapi életünkben, filozófiában és tudományban egyaránt szükségünk 
az okság efféle, szükségszerűségként felfogott, értelmezésére? Továbbá 
milyen antropológiai állandókat használ fel Hume ehhez az értelmezéshez, 
melyhez többször visszatér? 

Emlékezés, ismétlés, megszokás az emberi élet ökonómiája. Értelmet 
akarunk dolgoknak, eseményeknek adni, meg akarjuk érteni, magyarázni 
azokat. Teljes bizonytalanságban, csupa véletlennek alávetve, s ennek tu- 
datában sem élni, sem gondolkozni, sem tudománnyal gyötrődni, sem 
bármivel foglalkozni nem lennénk képesek A hit — mint már említettem 

— Hume szerint nem egy külön idea, hanem azonos magával az erős (erős 
benyomáson alapuló, illetve erős benyomásból keletkező) ideával. Az efféle 
erős idea többek között az ok és okozat állandó ismétlődéséből, , találko - 
zásából" s annak felidézéséből alakul ki, de a nevelés következménye is 
lehet. Azt nem tudjuk bizonytani, hogy az általunk nem tapasztalt esetek 
hasonlóak-e ahhoz, mint amelyeket tapasztalunk, de miután el tudjuk kép- 
zelni, hinni is tudjuk. A vélekedés és hivés abban különbözik a fikciótól, 
hogy az ideát más módon képzeljük el, ami elevenebb és szilárdabb. 

Az okok valószínűsége, mint látható, ideák, valamint benyomások asszociá- 
ciójából ered. A kauzalitás esetében a múltat — a múltban szerzett tapasztala- 
tokat — kiterjesztjük a jövőre is. Azonban az, ami valószínű, sosem bizonyos, 
azaz az is lehet, hogy nincsen így, tehát az okozatiság nem áll fenn. A valószí- 
nűség összeütközhet ítélőképességünkkel, s előítéletek forrása is lehet. 

Hume itt újra felveti a már egyszer vitatott kérdést, hogy van-e egyálta- 
lán olyan benyomásunk, amelyből a szükségszerűség ideája származik, 
amelynek ez az idea , másolata" ? Igen, van, s akkor alakul ki, amikor a gya- 
kori ismétlődés során két tárgy mindig összekapcsolva jelenik meg, úgy, 
hogy előre tudom (látom) bizonyossággal, hogy a másik következni fog. 
A kauzalitás, mint szükségszerű kapcsolat tehát nem a dolgok rendjének, 
hanem elménk állandó, szokásos, erős asszociációjának az ideája. Haté- 
konyságához nem fér kétség. Éppen hatékonyságukból következik, hogy 
tényleges forrásuk homályban marad, s egyes filozófusok inkább az , anyag- 
nak", a szubsztanciának, akcidenciáknak stb. tulajdonítják azokat, míg 
más filozófusok Isten fogalmát, esetlegesen a velünk született eszmék el- 
méletét mozgósították magyarázó elvként. 

Mindezek az ontológiai kísérletek már azért is tévesek, mert az általános, 

illetve az elvont ideák, amelyekkel operálnak, csak egyes ideák bizonyos, 
meghatározott szempontból való csoportosításai. Ebből a nominalista fel- 
fogásból Hume-nál (szemben a középkori nominalistákkal) az következik, 
amit már tudunk, hogy ok/okozat sem a dolgokban, sem a szellemben nin- 
csen, mivel az emberi szellem állandóan ismétlődő benyomásaink össze- 
foglalásaiból eredő elvárás. 
Mindezzel, teszi hozzá Hume, nem tagadja, hogy a természet működése 
független gondolkodásunktól, sem azt, hogy nincsenek róla benyomásaink, 
csak azt állítja, hogy saját fogalmainkat, ideáinkat (mint erő, okság, szük- 
ségszerűség) tulajdonítjuk a természetnek. A természetben ugyanis semmi 
alapja nincs a morális és fizikai szükségszerűség közötti különbségtételnek. 
(Erről bővebben majd a harmadik kötetben lesz szó.) 

Az ismeretelmélet alapkérdéseinek az eddigiek szellemében történő 
újragondolására az első kötet negyedik részében (A szkeptikus filozófiáról 
és más rendszerekről) kerül sor. Honnan tudom (bizonyosan) , hogy gondo- 
lataim , megfelelnek" az elgondolt dolgoknak? Vagy (Spinozával), hogy a 
megismerés rendje megfelel a dolgok rendjének? Honnan tudom, mint 
Descartes, hogy Isten nem csap be? Honnan tudhatom, hogy állításom 
tényszerűen igaz? Vagy fogadjam el inkább Berkeley elméletét, mely szerint 
a létezés nem más, mint észlelés? Mint az eddigiekből következik, Hume 
számára Berkeley kiindulópont, de nem végpont. 

A modern filozófia, hogy így mondjam, szkepszissel kezdődik, szemben 
az antikkal, amely inkább azzal végződött. Descartes óta megszoktuk, hogy 

a szkepszist egy új, biztos megalapozás követi. Körülbelül ezt várjuk el 
Hume-tól is. S ha nem is ugyanezt, de valami hasonlót mégis kapunk tőle. 
Hume szerint ugyanis senki őszintén és következetesen nem vallhat szkep- 
tikus nézeteket. Vajon miért nem, kérdezhetnénk, bár már tudjuk is a vá- 
laszt. Mert ellentmond az emberi természetnek. Ha ugyanis elfogadnánk 
azt a nézetet, hogy az igazságnak semmi mércéje sincs, akkor nem létezne 
tudomány, mi több, mindennapi életünkben sem tudnánk tájékozódni. 
A hagyományos metafizikák, ontológiák értelmezését kell elvetni, az íté- 
leteiket kell felfüggeszteni, mivel mindaz, amit azok állítanak, bizonyít- 
hatatlan vagy egyenesen nonszensz. A kérdést Hume szerint a következő- 
képpen kell felvetni, hogy miként történik, hogy mindazonáltal marad 
bennünk oly mértékű hivés, amely céljainkhoz mind a filozófiában, mind 
a köznapi életben elegendő? 

Nem azt kérdezzük meg, hogy vannak-e testek vagy sem. Hanem azt, 
hogy miért hiszünk a testek létezésében? Továbbá abban, hogy kívül van- 
nak rajtunk s működésük független tőlünk? Holott, mint tudjuk, egy dolog 
, létezése" semmit sem tesz hozzá ahhoz, hogy benyomások érnek bennün- 
ket. Ugyanakkor azonban a benyomások azt sejtetik velünk, hogy tőlünk 
független dolgokból erednek (ez is egy antropológiai állandó). 

De hogy miért kezdi ezt a fejtegetést Hume a személyiség identitásának 
kérdésével, egy valóban alapvető kérdéssel, amellyel Locke-nál és Leib- 
niznél már találkoztatok, azt egyelőre nem látjuk be, de majd kiderül. 

Kezdjük a benyomással. Ezek lehetnek külső vagy belső benyomások 
(dolgokról, illetve szenvedélyekről valók, reflexiók), de mind benyomások, 
ebben nincs köztük különbség. Semmi más nem érződik bennünk, mint 
amik. A benyomások (Hume szerint) testek szilárdságának, alakjának, tö - 
megének benyomásai, másodsorban ízek, illatok, színek stb. benyomásai 
(Locke-nál elsődleges, illetve másodlagos minőségek) , harmadsorban 
örömök, fájdalmak, szenvedélyek stb. benyomásai. 

A különbségtevés eredete bizonyára nem a benyomások ereje, hiszen 
a szenvedélyek ereje nagyon nagy lehet, hanem inkább a benyomások ál- 
landósága., A szenvedélyekről nem tételezzük, hogy akkor is léteznek, ha 
nem érezzük azokat, de egy hegyről igen, hogy akkor is létezik, ha éppen 
nem látjuk. Ezért tekintem valósnak a világot, mert akkor is létezik, ha én 
nem létezem. Az, hogy a testek folyamatosan léteznek, alakítja ki a meg- 
győződést, hogy rajtunk kívül léteznek. De mi alakítja ki az azonosság, il- 

letve folyamatosság képzetét, annak ellenére, hogy, mint tudjuk, minden 
benyomásunk egyedi? A képzelőerő! A képzelőerő műve az a hit, illetve 
meggyőződés, hogy az, ami megjelenik elménkben, rajtunk kívül létezik 
is. Hajlamunk van tehát arra, hogy külső benyomásainkat külső dolgok tu- 
lajdonságainak tekintsük. S mivel hajlamunk van rá, hogy annak tekintsük, 
ezt el is hisszük. 

Megígértem nektek, hogy vissza fogok térni arra a rejtélyre, hogy miért 
kezdte Hume a benyomásaink értelmetlen megkettőzésének (benyomásra 
egyrészt, külső tárgyra másrészt) kritikáját, amikor eggyel is beérthette 
volna, éppen a személyiség identitásának kérdésével. E kettőnek (látszó - 
lag) ugyanis semmi köze nincs egymáshoz. Egyvalami kapcsolta őket mégis 
össze Hume antropológiájában. A képzelőerő, amely ludas a megkettőzés 
hibájában, valamint az emlékezőképesség, amely pedig a személyiség iden- 
titása félreértelmezésében ludas. Mint már tudjátok, a képzelőerő és az 
emlékezet Hume-nál is egy és ugyanaz a képesség. A személyiség identi- 
tásának (állandóságának, folyamatosságának, egyszóval: létezésének) kér- 
déscsoportjába az első kötet negyedik részének hatodik, s egyben utolsó 
előtti szakasza fog bennünket bevezetni. 

Hume itt azzal a gondolattal indít, hogy állítólagtudatában vagyunk Énünk- 
nek (our Self). De mit jelent ez? Van Énünkről egyáltalán benyomásunk s 
ennek megfelelő ideánk? Szerinte ilyen ideánk nincs, s nem is lehet, mivel 
benyomásunk sincs. Őbenne legalábbis nem működik efféle , elv" és sen- 
kivel sem találkozott, akinél működött volna. , Én" (Self) tehát nem létezik. 

A személyiség azonosságának kérdése Hume-nál tehát nem különbözik 
egy tárgy azonosságának kérdésétől. A személy emlékezik saját tapaszta- 
lataira, múltjára, de ezek az emlékek korántsem folyamatosak (ezt senki, 
így Locke sem, állította) , ugyanakkor viszonyt tételezünk fel közöttük. Az 
emlékezet azonban nem hozza létre az azonosságot (ezt sem állította senki), 
pusztán felfedi azt. De mit fed fel? A nehézség Hume szerint nem filozófiai, 
hanem grammatikai. (,, Azt mondom sénc, ahelyett, hogy azt mondanám 
David Hume".) Azt állítják, hogy az emlékezés az Ént fedi fel, miközben 
valójában a napok eseményeit (azok egy részét) fedi fel azon benyomások 
alapján, amelyeket ezek az események valakiben felidéztek, s melyekből 
ő ideákat alkotott. 

Ezzel (s az általam már bemutatott 6. szakasszal) , végződik az emberi 
természetről írott könyv első kötete. 

A második kötet tárgya a szenvedélyek. Nos, ez tipikusan antropológiai 
téma, s nemcsak Hume esetében. Az volt Arisztotelésznél, Descartes-nál, 
Spinozánál, ahogy az lesz a későbbiekben is minden filozófusnál, aki egyál- 
talán komoly témának tekintette az érzelmek elméletét. A filozófia minden 
tárgya közül éppen ez az, amelyben a legtöbb az egyetértés és a legkisebb 
az eltérés. A témát minden filozófus két ellentétes érzelem és szenvedély 
bemutatásával kezdi. Mint öröm/szomorúság, szeretet/gyülölet, vonzás/ta- 
szítás, továbbá megkülönböztet egyszerű és összetett érzéseket (félelem, 
illetve valamitől való félelem, szomorúság, illetve gyász), anogy motiváló 
és reflektív érzéseket is (vágy, illetve tetszés). 

Hume szenvedélyelméletének elemzését így, az idő rövidsége miatt, 
csak az etikájához kapcsolódó elméletek bemutatására fogom korlátozni. 
Előrebocsátom, hogy Hume esetében a két elsődleges szenvedélypár nem 
az öröm/szomorúság, szeretet/gyűlölet, hanem a büszkeség/szégyen. Azaz 
ő nem etikailag semleges, hanem etikai, mi több, társadalmi kategóriákkal 
indít, s csak innen tér rá az öröm és a szomorúság értelmezésére. (Mellé- 
kesen jegyzem meg, hogy Hume az állatoknak ugyanolyan értelmet és szen- 
vedélyeket tulajdonít, mint az embernek, s ezért Descartes , lovának" 
másik oldalára esik.) 

Kedves hallgatóim! Mint megígértem, három olyan kérdéscsoportot 
emelek ki a könyv második, a szenvedélyeket elemző, kötetéből, amelyek 
megalapozása az első kötetben található, de melyek a harmadik kötetben, 
az etikáról szólóban, játszanak majd jelentős szerepet. Ez a három kérdés- 
csoport: a szimpátia, az akarat szabadságának kérdése s végül az ész és a 
szenvedélyek viszonya. Mindehhez negyedikként hozzáfűzöm a , historiz- 
mus" kérdéscsoportját is. 

A , szimpátia" fogalma a második könyv 11. szakaszában jelenik meg. 
Kiderül, hogy Hume a szimpátiát tekinti természetünk legfontosabb haj- 
lamának. Ez a hajlam is a már jól ismert , asszociációk" révén működik, 
mint közelség, érintkezés és hasonlóság. Hume ugyanakkor a szimpátiát 
két különböző forrásból származtatja. Az egyik nem más, mint természetes 
készségünk a hozzánk közel állók, ahhozzánk hasonlók véleményét, ítéleteit 
osztani, hozzájuk hasonulni, s hogy nehezünkre esik közülük kiválni, nekik 
ellentmondani, másként viselkedni (szégyen). Innen eredt, hogy olyan 
könnyen azonosítjuk egy ember hovatartozását (osztály, nép) viselkedé- 
séből. A szimpátia tehát a szükséges konformizmus indítéka. 

Ugyanakkor a szimpátia empátia is. Együtt érzünk azokkal, akik közel 
állnak hozzánk, akikkel kapcsolatban állunk, akik olyanok, mint mi. Az 
, azonosítás" lehet szűkebb, de lehet tágabb is, s ez megítélés kérdése. Így 
minden emberi lény hasonlít minden másik emberi lényre, mivel emberi 
lény. Hiába azonban a hasonlóság, ha nincs érintkezés és közelség. Annak, 
hogy kivel, kikkel, milyen mértékben szimpatizálunk, oroszlánrésze van 
annak, hogy kiknek a megbecsülése fontos számunkra, s kiknek az eluta- 
sítása okoz szégyent, illetve, hogy kiknek fájdalmával, illetve örömével tu- 
dunk , együtt érezni" s kiével nem. A színpadi dráma a szereplők szenve- 
déseivel, illetve örömeivel való fiktív szimpátiát ébreszt a nézőben. 

A második kötet harmadik része az akarat és a közvetlen szenvedélyek 
problémakörét érinti. Ígéretemhez híven ezekről egy kissé bővebben be- 
szélek. 

Közvetlen szenvedélyeknek Hume azokat a szenvedélyeket nevezi, ame- 
lyek közvetlenül a jó vagy a rossz dolgokból, a fájdalomból vagy az örömből 
erednek (a rossz dolog a fájdalmat okozó, a jó dolog az örömet okozó dolog). 
Ilyenek például a vágy és a viszolygás, a bánat és az örvendezés, a remény 
és a félelem. Előlegezem, hogy e három , páros" három különböző típusú 
közvetlen szenvedélyt jelez. Az első szenvedélypár a motivációra, a második 
szenvedélypár a reflexióra, azaz egy stimulusra adott válaszra (response), 
a harmadik a jövő bizonytalanságára vonatkozik. 

Akaraton Hume, híven elméletéhez, egy belső benyomást ért, amelyet 
érzünk és felismerünk. Amikor ismételten, s minden esetben tudatosan, 
hozzuk létre testünknek valamilyen új mozgását, illetve szellemünknek 
valamilyen új észlelését. (A , tudatosan" szót, azaz fogalmat, itt nem értel- 
mezi.) Amikor ezt a belső benyomást ismételten a test vagy a szellem bi- 
zonyos mozgása követi, azt mondjuk, hogy ez a mozgás a benyomás okozata. 
S mivel az ok-okozati viszony és a szükségszerűség között semmi különb - 
séget nem észlelünk, akár a , külső" test vagy a belső test mozgásáról is van 
szó, a kauzális összefüggés ebben az esetben is szükségszerű. 

Ezt a következtetést a filozófusok úgy akarják elkerülni, hogy azt mond- 
ják, a szükségszerűség valami biztos, míg az emberi cselekvés bizonytalan. 
Ez azonban nem ellenérv. Ha a késztetés nem vezet célhoz, akkor vagy 
gyenge, vagy esetleg egy másik mozgás keresztezi. De az, ami létrejön, 
amennyiben létrejön, szükségszerűen jön létre. A szabadság ideája nem 
a szükségszerűséget szünteti meg, hanem ezzel együtt a kauzalitást is. 

A kauzalitás megszűnése (gyenge késztetés vagy egy másik mozgás közbe- 
lépése következtében) nem más, mint a véletlen. Tehát a szabadság ideája 
azonos a véletlen ideájával. Persze, van a kauzalitásnak egy másik fogalma 
is, amelynek nincs köze testek mozgásához, s ez abban áll, hogy egy dolog- 
ról (ideáról) egy másikra következtetünk. Erről a kauzális összefüggésről 
(az egyik ideából következik a másik) senki sem állítja, hogy nem szükség- 
szerű. ( Emlékeztek Leibniz megoldására? A tényigazságok véletlenek, míg 
az észigazságok szükségszerűek. Ti kinek az oldalán álltok?) 

Most térek rá az ész, illetve a szenvedélyek Hume-féle értelmezésének 
kérdésére (3-6. szakasz). 

Az ész, írja Hume, nem válthat ki semmiféle cselekvést. Az ész a szen- 
vedélyek rabszolgája (slave of passions) , s annak is kell lennie (ought to be). 
Ez könyvének az a gondolata, amely leginkább kiverte a biztosítékot. Ti 
hogyan látjátok? Hogyan értelmezitek? 

A szenvedélyeket akkor nevezik ésszerűtlennek, írja Hume, amikor egy 
negatív ítélet kíséri azokat. Miért kíséri ezeket negatív ítélet? Vagy azért, 
mert a szenvedély tárgya, amelyet létezőnek gondolunk, nem létezik, vagy 
legalábbis az adott helyen, illetve időben nem létezik, vagy pedig azért, 
mert vélekedésünk abszurd. Félni a farkastól London utcáin vagy a világ 
megváltásában reménykedni nem ésszerű. Önmagában egyetlen szenve- 
dély sem ésszerűtlen, csak az teszi azzá, hogy hamis ítéleten alapul, illetve 
abszurd hit kíséri. 

Hume megismétli Spinoza híres mondását, amikor azt írja, hogy a szen- 
vedélyek ösztönzésével szemben az ész önmagában tehetetlen, mivel ezeket 
csak egy ellenkező irányú erősebb indulat győzheti le. Amit viszont nem 
tesz hozzá (ellentmondana filozófiájának) , az Spinoza egyik következtetése, 
hogy mindarra, amire az indulatok determinálnak, determinálhat maga az 
ész is. Hume azonosítja ugyanis az észt a teoretikus ésszel, az ideák össze- 
kapcsolásának készségével (dedukcióval). Az ő univerzumában nem létezik 
gyakorlati ész. 

A Hume elgondolta világában azonban vannak az észnek helyettesei: a 
szenvedélyek. Az úgynevezett , higgadt " szenvedélyek, amelyek a heves 
szenvedélyekkel szemben ellenerőt képezhetnek. A jóakarat, a gonosztól 
való viszolygás is szenvedély, habár higgadt. A , lelkierő" a higgadt szen- 
vedélyek túlsúlya az erősekkel szemben. Hozzáteszi (s ez fontos!), hogy a 
higgadt szenvedély korántsem gyenge, ahogy a heves szenvedély korántsem 

erős. A higgadt szenvedély így erősebb lehet a heves szenvedélynél (azaz 
legyőzheti azt). A képzelőerő hozzájárul ahhoz, hogy egy szenvedély 
(ugyanaz a szenvedély, például szerelem) higgadt vagy inkább heves lesz. 

Mint megígértem, jön a ráadás. Az a kérdés merül fel, hogy a távolság 
(térbeli és időbeli) miért erősítheti a szenvedélyt (mondjuk egy higgadt 
szenvedélyt, mint amilyen a megbecsülés, értékelés, tetszés). Miért be- 
csüljük, csodáljuk inkább a távoli tárgyakat? S miért erősebb a szenvedély, 
ha időbeli a távolság, mintha térbeli? Miért becsüljük többre az antik mell- 
szobrokat, mint a manapság Japánban készített paravánokat? Mivel ezt a 
kérdést ma is éppen úgy fel lehet tenni, mint két és fél évszázaddal koráb- 
ban, érdemes odafigyelnünk a válaszra. 

Természetes (s valóban az, mivel minden kultúrában megfigyelhető), 
mondja Hume, ahogy a , magasság" és a , mélység" hat a képzeletre. A menny 
,. fent" van, a pokol , lent", van , magas" és , alacsony" emberi természet , avagy, 
ahogy manapság, , magas kultúra". A szellem repül, nem kúszik. A szellemi 
élvezet, Hume szerint, , felemel", a rossz hír , lesújt . Van, akire felnézünk, 
s van, akit lenézünk. A képzelőerő , magasra tör". De mi köze ennek az időbeli 
távolsághoz? Hume válasza (szerintem) itt nem megnyugtató. Nehezebb a 
múltba hatolni, s minél nehezebb valamit elérni, megérteni, annál magasz- 
tosabb, magasabb. Hume felismerte a , historizmus" mint , történelmi élet- 
érzés" megjelenését, de nem igazán sikerült számot adnia róla. 

Ideje rátérnünk Hume művének harmadik kötetére: az erkölcsfilozófi- 
ájára, amelyben minden korábbi elméletéből hasznot húz. 

Elöljáróban azonban szeretném felhívni figyelmeteket két , korproblé- 
mára", továbbá a korszak filozófusainak néhány közös, e problémákra ref- 
lektáló, gondolatkísérletére. 

A 17-18. században kerül sor a társdalom három szférájának elkülönü- 
lésére, politikai, privát- és intimszférára. Mindenekelőtt Nagy-Britanniá- 
ban az első valóban polgári országban, hogy úgy mondjam, a modellor- 
szágban. Ebből következett, hogy a különböző szférákban különböző erköl- 
csi fogalmak, kötelességek, ítéletek érvényesültek, domináltak. A politikai 
szférában a biztonság számított alapnormának, s ezt a filozófiában a kü- 
lönböző szerződéselméletek legitimálták is. De mi tesz egy államot biz- 
tonságossá és kik számára? Ennek a kérdésnek megválaszolásában külön- 
böztek a tory és a wigh (liberális) elméletek. A magánszféra értékeinek 
középpontját viszont minden esetben a magántulajdon foglalta el. A ma- 

gántulajdon érinthetetlenségét (szentségét) egyetlen korabeli brit filozófus 
sem vonta kétségbe. Ehhez az értékhez a piac és a szabadverseny is hozzá - 
tette a magáét. A magánszférában (üzleti szférában) az egoizmus így pozitív 
értéknek számított, ugyanakkor nem lehetett pozitív értékként az intim- 
szférában (család, barátság) igazolni. S ez csak egy eset a sok közül. Az , eré- 
nyek" és a , bűnök" megszűntek egyöntetűek lenni, s ez a , valláserkölcs" 
egyetemes érvényességét is kérdésessé tette. 

Hobbestól kezdve láttátok, hogy a görög-római mítosz, illetve a Biblia 
keletkezéstörténetei helyét az egyszemélyes (filozófiai) fikció foglalja el. 
A filozófiai keletkezéstörténetek a , természetes állapot" fikciójából vonnak 
le következtetést az , emberi természetre". Az etika kezelésének, az erkölcs, 
a jó, illetve a rossz értelmezése az , emberi természet" -ről alkotott fikcióból 
következik. Ebben a fikcióban az , eredendő bűn" már csak kivételesen ját- 
szott szerepet. Mégis, mi akkor az erkölcs alapja? Meg kell-e fékezni az em- 
beri természetet, hogy együttélésre képes legyen? Vagy, éppen ellenkezőleg, 
van-e valami közös az , emberi természetben", amire az erkölcs alapozható? 
Locke a közös értelemben kereste, illetve találta meg. Hume könyvének 
megírásával egyidejűleg több brit moralista (többek között Hutcheson, aki- 
vel Hume ebben a kérdésben levelet váltott) az erkölcsi érzéket (moral sense) 
tekintette, többek között, az erkölcs forrásának. Mások a boldogság kere- 
sésében látták az erkölcs egyik forrását. Ti bizonyára emlékeztek még Man- 
deville meséjére a méhekről, amely szerint a közboldogság a privát bűnök 
eredője? Ebbe a , méhkasba" nyúlt bele Hume műve harmadik kötetében. 
Egy kérdésben, mint hamarosan meglátjuk, itt is telibe talált. 

Nyúljunk mi is bele. Kezdjük az első résszel. 

Az első kérdés, mint várható, úgy hangzik, hogy vajon benyomásaink 
vagy ideáink alapján teszünk-e különbséget erény és vétek (virtue and vice) 
között, tehát a között, ami dicsérendő és a között, ami elvetendő. 

A megkülönböztetés semmiképpen nem eredhet az észből, mivel nem 
igaz és hamis megkülönböztetéséről van szó. A dicsérendő amúgy sem azo - 
nos az ,ésszerűvel", az elvetendő pedig nem az , ésszerűtlennel". Még ha 
eszünkkel teszünk is különbséget jó és rossz között, az ítélet önmagában 
nem rendelkezik erkölcsi minőséggel. (Kérdezem tőletek: meggyőző -e ez 
a gondolat? Ti is így gondoljátok-e?) Hume azonnal hozzákapcsol azonban 
ehhez egy másik gondolatot. Lehet-e egy dologról azt mondani, hogy , örök- 
től fogva helyes vagy helytelen"? 

A megkülönböztetés, miután nem az észből ered, csak a belső működé- 
sek és külső tárgyak viszonyából eredhet, ennek az összefüggésnek felis- 
merése viszont a tapasztalatból. A tapasztalat az erkölcsi érzésre utalhat, 
de, ami kérdéses, az a kauzalitás. Csak egyet lehet érteni abban, hogy a 
bűn nem , tény", az, hogy egy dolog, egy tevékenység, egy viszony, egy dolog 
a ,bűn" benyomását kelti, az érzés. De vajon erkölcsi érzékünk következ- 
tében tekintjük borzalomnak a vérfertőzést, vagy fordítva: mivel a vérfer- 
tőzést borzalmasnak tekintjük, azért érzünk vele kapcsolatban borzalmat? 
Miért nem borzadunk el az állatok vérfertőzése láttán? 

Hume egy megfigyelését fűz az előbbiekhez. Az erkölcsfilozófusok több- 
nyire leírják, hogy ez meg az így van, hogy azután egy más , nyelvjátékkal" 
folytassák: , így kell tenni", , így kell lennie", illetve , ezt nem szabad tenni ", 
, ennek nem szabad lennie". Ez a , kell", ez a , nem szabad", teszi hozzá Hume, 
okvetlenül magyarázatra szorul. Ugyanis az előbbiből (..is" sentences) sem- 
miképpen nem következik az utóbbi (, ought" sentences) . (Mikor ő azt mondta 
nem sokkal korábban, hogy az ész a szenvedélyek rabszolgája, s ennek így 
kell lennie — vajon ugyanebbe a hibába esett-e vagy nem? Vagy amikor a ké- 
sőbbiekben fel fog sorolni számtalan erényt, ki tudja-e kerülnie az erényre 
való felszólítást? Például: a bátorság erény, , légy bátor!" Mit gondoltok?) 

Hume az előbbiekkel kapcsolatban újra rátér az erkölcsi érzékre. Az er- 
kölcsi érzékből (moral sense) következik, hogy az erény (virtue) örömet vált 
ki bennünk, a bűn (vice) pedig szomorúságot. Az előbbi elismerés, az 
utóbbi elutasítás (approval, disapproval) . (Meg kell jegyeznem, hogy a ma- 
gyar nem tesz különbséget vice és sin között, magyarul mindkettő bűn. Az 
angolban a , sin" Isten ellen elkövetett vétek, míg a , vice" erkölcstelenség.) 
Feltehetjük, folytatja Hume, hogy ez valóban így van, mivel mindenütt 
(minden kultúrában) efféle érzelmeket vált ki az, amít jónak vagy rossznak 
tekintünk, azaz ez a megszokás általános. Ugyanakkor gyakran egészen 
más tettet érzünk ennek vagy amannak (jónak, illetve rossznak)! Lehet- 
e megkülönböztetni a természetes és mesterséges érzéseket? Erre a kér- 
désre kellene megtalálnunk — szerinte — a választ. 

Az erkölcs megítélése a szándék, az indíték, azaz az érzület, a karakter 
megítélése. A tett ugyanis ebből következik, azaz mi szokás szerint kauzális 
összefüggést tételezünk szándék és tett között. (Hume, az Arisztotelésztől 
eredő hagyománytól eltérően, az intencióval, illetve érzülettel nem a kö- 
vetkezményt, hanem a szándékból következő cselekedetet állítja szembe.) 

Véletlenül az is előfordul, hogy ez nincsen így, hogy egy ember lelki indí - 
téka ellenére dicsőségvágyból tesz valami jót. Ha ezt megszokja, akkor már 
lelki indítékává is válik. 

A harmadik kötet második részének témája az igazságosság és igazság- 
talanság. Ez az a kérdés, melyben Hume nemcsak az előtte járóknak, hanem 
az utána következőknek is sakk - mattot ad. Nem mindenben. Arisztotelész 
például az igazságosságnak sokkal több típusát elemezte, mint Hume. Hume 
nem tárgyalja külön a büntető igazságosságot, s csak érinti a háború kérését. 
De az osztó igazság értelmezésében kimondja a végső szót a társadalom, 
a modern társadalom, az állam igazságosság fogalmának, igazságosság-ér- 
telmezésének érvényességéről, illetve érvénytelenségéről. 

Nem csodálkozunk, hogy az elemzés bevezető példázata a magántulaj- 
donnal függ össze, s Hume korának egyik döntő erkölcsi erőpróbáját idézi 
(I. később Kantot). Azt az esetet, amikor valaki pénzt kér kölcsön s megígéri, 
hogy (egy meghatározott időben) visszaadja, mivel ez benne van mind a 
kölcsön, mind pedig az ígéret fogalmában. Az utóbbiról, azaz az ígéretről, 
a későbbiekben megjegyzi, hogy az ígéret azonos az elkötelezettséggel. 

Baráti kölcsönről van szó, sem írásos bizonyíték, sem tanú nincsen, 
csak a kimondott , becsületszó". A kölcsönkérő büntetlenül megteheti azt 
is, hogy nem adja vissza a kölcsönt. Mikor adunk hitelt a kölcsönkérő , be- 
csületszavának"? Ha már tapasztaltuk, hogy becsületes ember, azaz maga 
tekintené becstelenségnek, ha nem adná vissza a kölcsönt, azaz nem tar- 
taná be ígéretét. A becstelenség ez esetben igazságtalanság, hiszen nem 
adja meg a másiknak, ami megilleti. Egyesek szerint (mondja Hume) a be- 
csületesség, igazságosság indítéka az, hogy az ember tekintettel van a köz- 
érdekre. Hume szerint azonban a , közérdek" nem szerepel az indítékban. 
Azaz nem azért adom vissza a kölcsönkapott pénzt, mert az közérdek. Az 
igazságosság és becsületesség azonban valóban közérdek, csakhogy nem 
közvetlenül erkölcsi természetű, mivel nem a tett indítéka. 

Mivel az elemzést indító sztori (kölcsön visszafizetése) a tulajdonhoz 
kapcsolódik, a tulajdonlás vezeti be az igazságosság fogalmát. Mindenki 
védi a tulajdonát, ragaszkodik hozzá. Törvények védik a tulajdonhoz való 
jogot. A törvények (az állami törvények, a társadalom megszabta törvények, 
szabályok is) mesterségesen jönnek létre. Mesterséges erény-e az igazsá- 
gosság? Minden esetben létezik-e? Minden esetben érvényes-e? Már 
a bevezetésben is benne foglaltatik a válasz: csak a tulajdon világában lé- 

tezik. Ott azonban mindenütt. Tehát az igazságosság szabályai mestersé- 
gesek ugyan, de nem önkényesek. 

Hume itt visszatér az antropológiára. Minden állatnak vannak olyan 
ösztönei, amelyekkel biztosítja önmaga és a faj megmaradását. Az ember- 
nek nincsenek ösztönei. Vannak azonban ösztönt helyettesítő képességei, 
mint a szabályozás, összefogás s végül a tevékenységek megosztása (mun- 
kamegosztás). Az ember hihetetlen előnye a szexuális képességek állan- 
dósága, aminek következtében nők és férfiak gyermekeiket együtt gon- 
dozzák, tehát a család. (Most következik az ismert sztori Hume -féle válto- 
zata arról, hogyan jöttek rá arra, hogy a káoszt renddé lehet változtatni 
a külső javak tulajdonná való alakításával, azzal, hogy az ember azt, amit 
megszerzett, folyamatosan birtokolhatja.) Az igazságosság eszméje tehát, 
így Hume, a tulajdon, a jog és a kötelezettség fogalmaival együtt valamiféle 
szerződés, megegyezés folyamán alakult ki. Ez a gondolat, ahogy számos 
ehhez kapcsolódó megjegyzés, mint a birtoklásvágy kielégíthetetlensége 
s e szenvedély más , higgadt" szenvedélyekkel való megfékezése, nem ad 
hozzá egy igazán eredeti gondolatot a kor általánosan elfogadott, bár kü- 
lönbözőképpen alátámasztott meggyőződéséhez. 

A természeti állapot fikció, írja Hume, de ilyen az , aranykor" költői 
megjelenítése is, ahogy fikció minden utópia, amely minden emberi szük - 
séglet kielégítését tételezi. Az efféle fikciók világában igazságosság nem 
létezik, ahogy igazságtalanság sem, mivel feleslegessé válnak. Hiszen a 
természet olyan bőkezű, hogy tulajdonra nincs szükség, minden közös, 
mivel az egyes ember annyit kap, illetve annyiban részesül, amennyire 
éppen szüksége van. Ítt az igazságosság erényének helyét nemesebb eré- 
nyek foglalhatják el. Azt igazságosság ugyanis a viszonylagos szűkösség 
normája és erkölcse, egy olyan világban érvényes, amelyben nem elégít- 
hető ki minden szükséglet, mivel a természet, s annak emberi megmun- 
kálása, nem szolgáltat elég javat ahhoz, hogy minden ember szükséglete 
kielégüljön. Tehát az utópikus társadalmat (Morusra is utal) igazságosnak 
nevezni értelmetlen, önellentmondó. Két esetben nem érvényesek az igaz- 
ságosság szabályai. Az abszolút bőség világában (ez amúgy sem lehetséges) 
vagy az abszolút szűkösség esetében (ami, sajnos, lehetséges). Ahol egyál- 
talán nincs elég kenyér ahhoz, hogy senki se haljon éhen, ott nincs sem 
igazságosság, sem igazságtalanság. Mivel azonban a társadalom a viszony- 
lagos szűkösség világa volt, van és lesz, az igazságosság mesterséges normái 

nem önkényesek. Azért van szükség az igazságosság normáira, mert egyrészt 
az ember önző, magának akarja mindig a többet, másrészt bár a javak meny- 


nyisége nagy és növekvő, sosem áll annyi a társadalom rendelkezésre, hogy 
mindenki kielégíthető legyen. Az igazságossághoz érdekünk fűződik, s ezt 
fejezi ki az aranyszabály. Az igazságosság/igazságtalanság szabályai, mércéi, 
változnak, ahogy változtak a forradalom (a dicsőséges forradalom) idején. 

Saját korának állama és társadalma is sok kívánnivalót hagy hátra, de 
Hume nem híve a nagy változásoknak. Túl vagyunk rajta, védelmezzük azt, 
amink van. Nem csoda, hogy mind az amerikai alapító atyák, mind a fran- 
cia felvilágosítók Locke-ot részesítették előnyben, az ő politikai elveire 
támaszkodtak. 

Most átugrom mindazt, amit Hume a tulajdonról, a gyarmatosításról és 
az államformákról ír, s rátérek röviden a harmadik kötet harmadik részére, 
amelyben Hume a természetes erényekről értekezik. 

Nemcsak azért leszek rövid, mert az óra ketyeg és időnk lejár, hanem 
azért is, mert erről a témáról (az úgynevezett természetes erények és bűnök 
kérdéséről) nagy újságok nem mondhatók. Amikor Kant azt írta, hogy ő 
semmit sem , talált ki" az erkölcsre vonatkozóan, hanem pusztán egy új 
formulát talált meg, ez minden etikáról többé-kevésbé elmondható, leg- 
feljebb a formula nem lesz hatásában a Kantéhoz hasonlítható. Így elha- 
nyagolom a különböző közismert erények felsorolását, s inkább szólok né- 
hány szót, ha nem is Hume , formulájáról", hanem értelmezéséről. 

A szépérzék és az erkölcsi érzék összekapcsolása a szimpátia már ismert 
fogalmából következik. Mindkettő szimpátia következtében tud akkor is 
szeretetteli, örömteli érzést felkelteni bennünk, ha tárgyukhoz semmi kö- 
zünk sincs. (A szép kérdését később egy esszéjében Hume érdekesebben 
fejtegeti, erre hamarosan rátérek.) A szimpátiával észlelt, nem hozzám 
tartozó személyek és tárgyak alkalmasak az emberiség javának előmozdí- 
tására. (Azt tudjuk már a korábbiakból, hogy az , emberiség java" nincs in- 
tencionálva, de azt nem igazán fogom fel, hogy mit ért ebben az esetben 
Hume az emberiség javának előmozdításán, hacsak nem az erkölcsi kultúra 
és ízléskultúra gyarapítását.) A szépség és az erény ránk tett hatásának ha- 
sonlósága csak megerősíti Hume-ot abban a feltevésében, hogy minden- 
nek semmi köze az észhez, minthogy nem ideákat hasonlítunk össze, 
hanem erkölcsi érzésünkre, illetve esztétikai ízlésünkre hallgatunk. Ezek 
az érzések természetesen nem mindenkinél egyformák. Amit szeretünk, 

erényesnek vagy szépnek tartunk, arra büszkék vagyunk, ha valamilyen 
módon, közvetlenül vagy közvetve, hozzánk tartoznak, s feltételezzük, hogy 
azokat, akikhez tartoznak is, büszkeséggel töltik el. Mi, magyarok, például 
büszkék lehetünk Bartókra, a németek Bachra, az olaszok Verdire, ugyan - 
akkor megértjük a másikat, hogy miért büszkék arra, akikre/amire büsz- 
kék. S azt is, hogy mit/kit szégyellnek. 

Összefoglalva: ha valami bennünket közvetlenül érint, akkor örülünk, 
illetve szomorkodunk, értékelünk, illetve elítélünk (approve, disapprove) , 
büszkék vagyunk, illetve szégyenkezünk, de ha nem érint közvetlenül, 
akkor szimpátia segítségével érzünk örömet, illetve fájdalmat, értékelünk, 
illetve elítélünk. Büszkék azonban nem lehetünk, s nem is szégyellhetjük 
magunkat, de megértjük, hogy mások büszkék, illetve szégyenkeznek. 

Kedves hallgatóim, ezzel be is befejeztem Hume főművének vázlatos is- 
mertetését. Megtanultam (tőle is) , hogy az ígéret kötelezettség. Én pedig 
megígértem nektek Hume egy esszéjének elemzésével még szórakoztatni 
foglak benneteket. Kötelezettség hárul rám, s ennek az időhiány ellenére, 
eleget szándékozom tenni. 

Kedves hallgatóim, mint bevezetőmben említettem, az Értekezést követő 
kritikusi hallgatás nem kedvetlenítette el nagyon Hume-ot. Megrázta 
magát és új vállalkozásokba kezdett. Az első közülük egy esszékötet volt, 
melynek egyik esszéje, a csodáról szóló, fergeteges vihart kavart. Nemcsak 
azért, mert Hume elmondta, hogy csodák nincsenek, mivel ezt már többen 
elmondták előtte, hanem mert azt vizsgálta, honnan ered az emberi hiszé- 
kenység, mi az antropológiai alapja annak, hogy az emberek abszurd állí- 
tásokat is elhisznek? 

Én azonban most nem ezt az esszét mutatom be nektek röviden, hanem 
egy másikat, a The Standard of Taste (magyar fordításban: A jó ízlésről) címűt. 
Miért ezt? Mert, hogy megint Hume-mal szóljak, elkezdem szégyellni ma- 
gamat, hogy miközben az általam már korábban említett (például Shaftes- 
bury), majd később említésre kerülő (Smith) brit moralisták sokat érte- 
keztek az esztétikáról, én erről eddig egyetlen szóval sem emlékeztem meg. 

Hume, mint láttátok, modern terminussal — nem alap nélkül — élve, 
, dekonstruálta" a metafizikát és az ismeretelméletet, hasonlóképpen járt 
el az esztétikával is. Ebben az utóbbi esetben, mint később (már Kantnál 
is) látni fogjátok, ezen a területen , vált be" filozófiája, lett modellértékűvé. 
Egyetlen említésre méltó filozófus sem tért vissza a Szép fogalmának meta- 

fizikai értelmezéséhez, a szép, jó, igaz egységéhez, ahogy ahhoz a gondo- 
lathoz sem, hogy minden szép dolog azért szép, mert részesedik a szép esz- 
méjében. Valamit azonban átmentettek a metafizikus múltból. A szép fogal- 
ma, a szépség maradt az esztétika sarkköve. Arra a kérdésre kellett most 
is válaszolni, hogy mi az, hogy szép, s hogy mitől szép valami, amire azt 
mondjuk, hogy szép. 

A kérdésre választ keresve nem a dologból, hanem az ízlésből kellett ki - 
indulni. Az ízlés kétségkívül egyfajta benyomás. Azt, hogy mi szép, az ízlés 
dönti el. De milyen ízlés, kinek az ízlése? Hutcheson, akinek a nevét nek- 
tek már említettem, segédeszközül bevezeti a , sensus communis" gondo- 
latát. Feltételezhető, hogy ahogy létezik , erkölcsi érzék" (moral sense) , úgy 
létezik , szépérzék is", s az ízlés maga ez a szépérzék vagy esetleg a szépérzék 
benyomását tükröző idea, illetve ízlésítélet. De akárhogyan is: a tetszés 
(ízlésítélet) a szép forrása, nem a dolog szépsége az ízlésítéleté. 

Az, hogy mindenkiben van szépérzék s így mindenki alkot ízlésítéleteket 
(azt mondja: , ez szép" vagy , ez rút"), nem jelenti azt, hogy mindenki íz- 
lésítélete azonos értékű lenne. Saját szimpátia-elméletére hivatkozva 
Hume megfigyeli, hogy bár egyetemes mércénk nincsen, ízlésítéleteink- 
ben mégis többnyire valamiféle konszenzusra jutunk. Egy társadalmi kö- 
zösségben kialakul egy domináns ízlés (közízlés), az emberek , ráhango- 
lódnak" erre. Az ízlés paradoxonja, hogy bár mindenkinek van ízlése, nem 
mindenkiről mondhatjuk el, hogy jó az ízlése. A , jó ízlés" mércéje társa- 
dalmi és történelmi változásnak van alávetve. 

Hogyan lehet kialakítani a , jó ízlést", tehát azt, hogy abban a tárgyban, 
dologban lássunk szépséget, amely arra érdemes? S mikor, mitől lesz ér- 
demes erre? Ha azok egyeznek meg érdemességében, akik már sokat gya- 
korolták az ízlésítéleteket, akiknek módjuk volt különböző, de ugyanabba 
a kategóriába tartozó, tárgyak összehasonlítására, akik el tudnak vonatkoz- 
tatni elveiktől, előítéleteiktől, érdekeiktől. S így a megfigyelő helyét foglalják 
el. Ez jellemző a kulturális elitre. (Hume e fogalmat nem használja.) 

Nem kétséges, hogy a kulturális elit helyét és szerepét a modern társa- 
dalomban Hume fogalmazta meg először. Végül az , ízlésítélet" nemcsak 
a szépség forrása, hanem bármely szellemi termék értékének forrása is. 
S miután ezt leszögezi, s elismeri az ízlésítéletek történelmi változásait, 
Hume maga is áldozata lesz saját kora konszenzusának. Szerinte például 
Arisztotelészt vagy Platónt már rég el fogják feledni, amikor Terentius és 

Vergilius elvitathatatlan tekintély marad. Jobb hasonló kijelentésekkel 
nekünk is vigyáznunk. 

Kedves hallgatóim! Talán már értitek, hogy miért és hogyan ébresztette 
fel Hume Kantot dogmatikus álmából, de azt is, hogy miért nem tudta el- 
fogadni Hume erkölcsfilozófiáját. Ez az etika a jó angol társaság erkölcsére 
volt szabva. Egy társaságéra, ahol az ember nem lop, nem csal, szimpatizál 
azzal, akit megloptak (hasonlít hozzá, kapcsolatban áll vele), de elítéli a 
tolvajt, akihez nem hasonlít. Így szokta meg. Ez az etika a valláserkölcs 
egyes szabályainak (ezt nem szabad, azt nem szabad) jó ellenmérge, nem 
helyettesíti a tízparancsolatot. Ha Hume receptjét jó angol társaság helyett 
háborús bűnösök társaságára vonatkoztatjuk, azonnal bajba jutunk. Hume 
elutasítja az etikában az univerzalizmust, s ebben nem követi a felvilágo- 
sodás gondolkodásmódját. 

Itt azonnal alkalmam nyílik bekapcsolni Adam Smith filozófiáját a skót 
felvilágosodás történetébe. Nemcsak személyes barátja Hume-nak, hanem 
sok mindenben követője is. Hutcheson tanítványa, s morálfilozófiát tanít 
a glasgow-i egyetemen. Hume és Hutcheson gondolatait ötvözi, ami nem 
olyan nehéz. 

Antropológiája Hobbes antropológiájának egyenes ellentéte. Az ember 
természeténél fogva szimpatizál más emberekkel. Ha nem tudja is ugyanazt 
érezni, amit a másik, de érdekelt mások boldogságában, ha az övét nem 
keresztezi. Bele tud helyezkedni egy , pártatlan szemlélő" helyzetébe, azaz 
érzi az erkölcsi törvény súlyát, s minthogy egoista és altruista is egyben, 
felülemelkedhet saját szenvedélyein, eljutva a , pártatlan szemlélő" szín- 
vonalára. Ezzel Smith etikája beleilleszkedik a felvilágosodás fővonalába. 

Bár politikai elkötelezettségei nem különböznek lényegesen Hume-tól, 
vele szemben nem tartja elődleges erkölcsi normának az igazságosságot, 
mivel szerinte ez hideg erény. 

Ami az esztétikát illeti, Smith számos új és érdekes gondolattal gazda- 
gítja elődei értelmezéseit. Mindenkinek van ízlése, eddig terjed az antro- 
pológiai állandó, de nem mindenkinek van jó vagy rossz ízlése. Már csak 
azért sem, mert a szépnek nincs közös mércéje, mivel nem minden, ami 
szép, ugyanazért vagy ugyanolyan módon szép. Így kialakulhat valakinek 
jó ízlése a festészet megítélésében, de nem a zene vagy egy épület, vagy egy 
bútordarab megítélésében. Van hosszú életű és rövid életű szépség. Így előbbi 
a költészetben, az utóbbi például a ruhaviseletben. Külön érdeklődésre tart- 

hat számot az , imitative art "- ról, azaza műalkotások másolatairól írt esszéje. 
A műalkotások másolásának kérdése nem tévesztendő össze a műalkotás 
mint , mimesis" elméletével. Az utóbbi sem érvényes Smith szerint minden 
műfajra, így például nem érvényes a zenére. Akit érdekel az esztétika, annak 
ajánlom Smith Lectures on Rhetoric and Belles Lettres (Előadások a retorikáról 
és a szépirodalomról) olvasását, ahogy a nyelv keletkezéséről szóló tanulmányát 
(Considerations Concerning the First Formation of Languages) is. Sajnos, nem 
tudok Smith etikájáról és esztétikájáról most többet mondani. 

Érzem, hogy már amúgy is tűkön ültök, kedves hallgatóim, főleg a , köz- 
gázosok" közületek. Mikor tértek rá végül annak a könyvek a bemutatásra, 
amely Adam Smith nevét és munkásságát számotokra ismertté tette? Miért 
nem mutatom be Adam Smitht, az angol klasszikus politikai gazdaságtan 
megteremtőjét, a liberális kapitalizmus ideológusát, Ricardo és Marx elő- 
futárát? Most rátérek. 

A nevezett könyv címe Án Inguiry into the Nature and Causes of the Wealth 
of Nations (Vizsgálódás a nemzetek jólétének természetéről és okairól) A cím 
sokatmondó. A nemzetek jólétéről (korábbi fordításban: gazdagságáról) 
beszél, nem egyes emberek jólétéről/gazdagságáról. S nem is egyes em- 
berekről, hanem egy rendszerről, melynek eredménye a gazdagság növe - 
kedése: az anyagi gazdagságé, ami azonban egyúttal a gazdagság minden 
más formájának a forrása is. Ennek a rendszernek, illetve a rendszer mű- 
ködésének alapfeltételei: a magántulajdon, a személyes szabadság (szabad 
vállalkozás), a piac és a verseny. 

Hogy lássátok, nem véletlenül mutattam be, ha a lehető legkurtábban 
is, Smith etikáját és esztétikáját. Fel fogom tenni az eddig mindenki által 
feltett kérdést: hogyan egyeztethető össze Smith politikai gazdaságtana 
morálfilozófiájával? 

Smith politikai gazdaságtanának két különböző filozófiai forrása van. Ti 
már ismeritek mindkettőt. Az egyik közülük Mandeville A méhek meséje s a 
hozzáfűzött kommentárjai. Bizonyára emlékeztek A méhek meséjének követ- 
keztetésére is: magánbűnök eredője a közhaszon, azaz a méhkas (a , nemzet") 
gazdagsága. Smith másik forrása Locke elmélete, amely szerint minden ja- 
vunk a munka eredője, csak munka teremt értéket. Ezeket a filozófiai gon- 
dolatokat a gazdasági elmélet szempontjából Smith módosítja. Elsősorban 
azzal a gondolattal, hogy mindez csak a szabadság körülményei között, a vál- 
lalkozás szabadságának biztosítása s a szabadpiac esetén lehetséges. Másod- 

szor azzal, hogy nem beszél privát bűnökről, hanem a szabad vállalkozó mo- 
tivációjáról. A motívum: a szerzés, az érdek, a haszon, a kemény piaci ver- 
senyben elért győzelem. Azonban ezt a motivációt nem tekinti bűnösnek, 
mivel ez a szabad vállalkozások (tőkések) szabad versenyéből következik. 
A vállalkozásból következik a vállalkozó haszonra törekvésre. Ha nem törek- 
szik haszonra, akkor megszűnik vállalkozó lenni. Így működik a piac, így 
működik a rendszer, amelynek a vállalkozó pusztán végrehajtója. A verseny 
a szabad, nem a tőkés. A piacon tevékenykedve nem tehet mást, mint amit 
tesz. Ami nem jelenti azt, hogy gonosz vagy bűnös lenne. A tőkés ember is 
— 8 bár mint minden szabad vállalkozónak motívuma a piacon azonos —, mint 
embernek a motívuma egészen különböző lehet. Így jóindulatú, illetve rossz- 
indulatú, együtt érző vagy komisz, szelíd vagy kegyetlen. Felhasználhatja pro- 
fitja egy részét a rendszer károsultjainak, elesettjeinek segítésére, így iskolák 
alapítására, felmenői, hittestvérei, árvaházak támogatására stb. Mindenki, 
aki valaha hangversenyt hallgatott a Carnegie Hallban, vagy esetleg Ford- 
ösztöndíjban részesült, érti, hogy Smith miről beszélt. Arról a fejleményről, 
melyet majd Max Weber fog elméletileg megfogalmazni: a szférák s a szférák 
szabályainak, normáinak elkülönüléséről a modern társadalomban. Erről 
majd a negyedik félévben fogtok hallani. 

Végül néhány szót szólnék a munkaáaérték-elméletről, melyet, mint tud- 
játok, először Locke fogalmazott meg filozófiai, nem pedig gazdasági alapon, 
mígnem Smith gazdasági fogalommá alakította. Ennek az elméletnek Smith 
korában volt egy riválisa, a fiziokratáké, akik szerint nem a munka, hanem 
a föld az alapvető érték. Smith ezzel (is) szembefordult. A nemzet gazdag- 
ságáról van szó! Mitől növekszik a nemzet gazdagsága? Mitől lesz egy nemzet 
egyre gazdagabb? Az össztermék a növekedés mutatója. Ez nem származhat 
(manapság) a földből (ma nincs feudalizmus, szabadság van) , hanem csak 
a szabad munkából. A munka termeli az árut, amelynek a csereértéke a sza- 
badpiacon realizálódik. A realizálódott csereérték három részre oszlik, 
mint profit, munkabér, földjáradék. Smith műve alapozta meg nemcsak a 
politikai gazdaságtant, hanem annak (Marxtól származó) bírálatát is. 

Most búcsút mondunk Nagy-Britanniának, hogy francia, majd német 
földre lépjünk, két, még korántsem polgárosodott, s még kevésbé polgári 
alkotmány kormányozta, világba. 

HETEDIK ELŐADÁS 


A francia felvilágosodás Il. 
Montesguieu és Rousseau 


KEDVES HALLGATÓIM! 


Megkezdjük a leszállást a felvilágosodás fővárosába, Párizsba, bár még 
nem egészen. Franciaországban vagyunk ugyan már, de egyelőre Bordeaux 
városában, illetve e város környékén cövekelünk le, egy ott több mint 300 
éve megtelepedett nemesi (bárói) család fiatal sarjának birtokán. A bir- 
tokon szőlőt termesztenek (talán már ittatok ti is bordeaux-i bort). 

Az ifjú báró Montesguieu, a már sokszor emlegetett dicsőséges forra- 
dalom évében született. Fiatalon, miután kitanulta több egyetemen a jogot, 
elfoglalta származásához illő helyét Bordeaux város magisztrátusában, 
majd a Bordeaux-i Akadémiában is. Első sikerét a Perzsa levelekkel aratta, 
egy Amszterdamban, álnéven kiadott művel, amelyben a francia állapo- 
tokat perzsa állapotokként ostorozta s tette nevetségessé. A gúny tárgya 
XIV. Lajos, a Napkirály volt, s hozzátehetjük, hogy a kritika szempontja 
nem volt éppen , progresszívnek" nevezhető, mivel az abszolút monarchi- 
ának a szerzett nemesi előjogok csorbítását hányta elsősorban a szemére. 
Ennek ellenére a művelt közönséghez tartozók örömmel olvasták meggyő - 
ződésüktől függetlenül. A szerző pedig Párizsba utazott, hogy ott az ifjú 
, noblesse de robe" (taláros nemesség) független életét élje, s utazgathasson 
Európa országaiban (többek között Magyarországon is járt). Anglia volt rá 
a legnagyobb hatással, különös tekintettel az angol liberalizmusra. A Royal 
Society is felvette a tagjai közé, de csatlakozott egy szabadkőműves páholy- 
hoz is. A rómaiak nagysága és hanyatlása című — második — könyve még 
nagyobb sikert aratott, mint a Perzsa levelek. Majd következett a főmű, A tör- 

vények szelleméről, egy nagy terjedelmű munka, amelyben oly sok utód, fi- 
lozófus, jogász, szociológus, politikus (mint az Egyesült Államok alapító 
atyái) fedezte fel elődjét, illetve előfutárát, forrását, hogy megszámolni 
sem tudnánk. 

Montesguieu 1755-ben halt meg. Az Enciklopédia második kötete címszó - 
ban emlékezett meg róla. (Összehasonlításul: Rousseau első Értekezése (Dis- 
cours) , amelynek bemutatására nemsokára rátérek, 1750-ben jelent meg.) 

Raymond Aron (aki a következő félévben kerül majd bővebben emlí- 
tésre) jegyezte meg igen találóan a főműről (A törvények szelleméről) , hogy 
szerzőjének sikerül valami, ami egy történész, illetve szociológus számára 
talán a legnehezebb: úgy tudja távoltartó objektivitással elemezni bármely 
politikai formáció, intézmény keletkezését és funkcióját, hogy ugyanakkor 
esetleg el is ítélje annak politikáját. 

Kedves hallgatóim, ebből a hosszú könyvből csak néhány gondolatot 
tudok veletek ismertetni. Ízelítőnek olvassátok el a szerző nyúlfarknyi elő - 
szavát. Aki pedig jogászhallgató közületek, annak érdemes a könyvet ele- 
jétől végig áttanulmányoznia, de ha erre nincs ideje, legalább a második 
könyvet. (Csécsy Imre és Sebestyén Pál fordításában jelent meg magyarul 
[1962, 2010].) 

Mondanom sem kell, hogy Montesguieu is úgy beszél az úgynevezett 
, természetes állapotról", hogy ezzel a modellel hasonlítson össze minden 
kormányzatot, mivel egyik kormányzat sem , természetes". Bár — szerinte 
— csak három alapvető kormányzati forma (államforma) létezik, ezeknek 
számtalan variánsát különböztethetjük meg. Hogy melyik változat hol ho- 
nosodik meg, az egyik vagy a másik helyen, annak, a véletlenen kívül, lé- 
teznek stabil, természeti meghatározó okai is. Ilyen meghatározó tényező 
elsősorban a klíma s a kormányzandó lakosság létszáma. 

Az első kérdésre, azaz ahárom kormányzati forma típusának kérdésére, 
Montesguieu már a második könyv első fejezetében válaszol. A három 
alapvető kormányzati forma: a köztársaság, a monarchia és az önkényura- 
lom. Később ezt a hármat a következőképpen értelmezi: a köztársaságot 
vagy minden honpolgár, vagy néhány honpolgár kormányozza (demokrácia 
vagy arisztokrácia) , a monarchiában egy ember kormányoz, de a törvények 
alapján, azok szellemében, míg végül az önkényuralom esetében egy ember 
kormányoz, illetve dönt, s nincsenek a zsarnok döntését korlátozó törvé- 
nyek. Minden kormányformában dominál egy érzés, illetve érték. A köz- 

társaság esetében ez az érték az erény, a patrióta erénye, a monarchia ese- 
tén ez a becsület, a polgárok becsülete, míg a zsarnokság esetén ez a féle- 
lem, az alattvalók félelme. A jól szabályozott monarchiában mindenki 
többé-kevésbé jó állampolgár lesz, de ritkán találunk olyat, aki derék 
ember lenne (III/6.). Az állampolgári erény helyét ugyanis a monarchiá- 
ban a társadalmi osztályok megítélése foglalja el. (Emlékeztek Hume eti- 
kájára? ) Az önkényuralom esetében, folytatja szerzőnk, nincs szükség sem 
erényre, sem becsületre, minthogy az emberek mind egyenlők, azaz egyen- 
lően rabszolgák (III/8.). Ezzel a gondolattal nemsokára Rousseau-nál fog- 
tok találkozni. (Nemcsak a törvényeknek, a kornak is van , szelleme".) 

Hadd ugorjak át a XI. könyvre, a szabadság értelmezésére. (Ha időtök 
engedi, olvassátok el a 2—6. fejezeteket, mert én most csak röviden fogla- 
lom össze őket.) 

Amikor Montesguieu a szabadság különböző értelmezéséről beszél, 
akkor kizárólag a politikai szabadságot elemzi. Azaz nem tér ki sem a szabad 
akarat, sem a morális autonómia kérdésére. Van, aki a szabadságot (liberté) 
felszabadulásnak, felszabadításnak, megszabadulásnak, függetlenségnek 
értelmezi. Vannak, akik egy kormányzati formához rendelik, például a köz- 
társasághoz. Végül arra az előzetes következtetésre jut, hogy a szabadság az 
a jog, hogy mindenki megteheti azt, amit a törvények megengednek (3. fe- 
jezet). De ki hozza a törvényeket? A hatalmak. Csak akkor van szabadság, 
ha a hatalommal nem élnek vissza. 

Most következnek a sokat idézett, s máig is érvényes, megállapítások: 
ahhoz, hogy a hatalommal ne lehessen visszaélni, az kell, hogy hatalom 
szabjon határt a hatalomnak (4.. fejezet). 

Montesguieu ezekután értelmezi a fenti szellemben Anglia alkotmányát. 
A három politikai hatalom: a törvényhozó hatalom, a végrehajtó hatalom 
(különösen a nemzetközi jog körébe tartozó kérdésekre vonatkozóan) s a 
bírói hatalom. Ha ez a három hatalom korlátozza egymást, akkor egyetlen 
állampolgárnak sem kell a másiktól félnie. 

Miután a politikai szabadság különböző típusait elemzi mind a köztár- 
saságban, mind az alkotmányos monarchiában, többek között arra a kö- 
vetkeztetésre jut, hogy az alkotmányos államok akkor pusztulnak el, amikor 
a törvényhozó hatalom romlottabb a végrehajtó hatalomnál. S itt megis- 
métli a Róma pusztulásának okairól korábbi könyvében kifejtett gondo- 
latokat. 

Nagyon röviden még megemlíteném Montesguieu a rabszolgaságot és 
a vallást érintő gondolatait. A rabszolgaság okait, körülményeit, indoklását, 
szokás szerint objektíve elemzi, így az amerikai rabszolgatartást is, de azoknak, 
akik kortársai közül helyeslik, egy lottót javasol, amelyben ők is rabszolgák 
lehetnének. Ki vállalja ezt a lottót? Mindig hangsúlyozza, hogy ő nem teológus, 
hanem politikai gondolkodó, tehát a vallási kérdésekben is csak politikai 
szempontokat vesz figyelembe. Úgy véli, hogy a katolicizmusnak legjobban 
az alkotmányos monarchia felel meg, a protestantizmusnak a köztársaság, 
míg az iszlámnak a zsarnokság. Ugyanakkor azt vallja, hogy egy szabad állam- 
ban senki sem büntethető vallási hite miatt. A kínai államot elemezve arra 
a következtetésre jut, hogy ott nem választják el a morált, a politikát és a val- 
lást. Mint ahogy mindenki, különösen, ha politikai filozófus, Montesguieu 
is osztja kora, nemzete, osztálya számos előítéletét. Ezekről már azért sem 
teszek említést, mert ezzel a ténnyel ő maga is tisztában volt, mivel ez követ- 
kezett elméletéből. (Mikor született, melyik földön, milyen éghajlat alatt, 
milyen vallást örökölt, melyik társadalmi osztály tagja volt stb.) 

Kedves hallgatóim, most lépünk be a , klasszikus" francia felvilágosítók, 
Rousseau, Voltaire és Diderot világába. Különböző jellemek voltak mind 
a hárman, filozófiájuk is eltért, s gyakorta vitatkoztak egymással és más 
kortársaikkal is. Azonban mind egyek voltak — mind írásban, mind ma- 
gatartásban — az antiklerikalizmusban és az egyházi fanatizmussal, ahogy 
mindenfajta türelmetlenséggel, való szembefordulásban. Valamint abban, 
hogy a politikai mondanivalójukért személyesen is helytálltak. Igaz, kevés 
kivétellel, minden jelentős filozófus Platón óta reménytelen szerelmet 
táplált a politika iránt, de keveseknél játszott ez a reménytelen szerelem 
olyan kivételes szerepet, mint a francia felvilágosítók esetében. Politikai 
álláspontjuk különbözött, de álláspontjuk iránti elkötelezettségük nem. 
Ti már, persze, tudjátok, hogy a filozófusok esetében az üldöztetés inkább 
szabály volt, mint kivétel, noha akadtak kivételek. A francia felvilágosítók 
esetében nincsenek kivételek! Mindegyikük többször menekült el üldöz- 
tetés, börtönbüntetés elől (Diderot ült is) , könyveiket nem adták ki hazá- 
jukban, sőt, gyakran el is égették. Történetükben nem ez a sajátságos, 
hanem az, hogy mindennek ellenére, vagy épp mindezért, rendkívüli hír- 
névre tettek szert úgy, hogy minden tanult ember, koronás főket is bele- 
értve, kereste a társaságukat, megtisztelve érezte magát, ha a filozófusok 
szóba álltak velük. Ritka kegyelmi pillanat a filozófia történetében. 

Kezdem Rousseau-val. Nem kronológiai sorrendben, hanem az egysze- 
rűség kedvéért. 

Ami a társadalmi és vallási beágyazottságot illeti, a francia felvilágosítók 
között Rousseau a szélső esetet képviseli mind személyében, mind politi- 
kájában. 

Jean-Jacgues Rousseau Svájcban, Genfben született, szegény kálvinista 
mesterember fiaként. Formális oktatásban sosem részesült, autodidakta 
volt. Montesguieu elmélete szerint ebből a háttérből születik a republiká- 
nus. Ebben az esetben nem is tévedett. Rousseau valóban republikánus 
volt, kultúrára éhes és telve plebejus gőggel. Nem volt konfliktusmentes 
a viszonya filozófustársaihoz, ahogy senkihez sem, legfeljebb időnként 
azokhoz a nőkhöz, akik körülrajongták és eltartották. Azonban Montes- 
guieu-t, akinek főművét megjelenésekor olvasta, nagyra becsülte. Mon- 
tesguieu temetésére viszont a , filozófusok" közül egyedül Diderot ment el. 

Rousseau, Voltaire-hez és Diderot-hoz hasonlóan, minden műfajban 
otthon volt. Filozófiai művei mellet regényei tették a kortársakra a legna- 
gyobb hatást. Igaz, ezek filozófiai regények voltak. Levelezését sem csak 
dokumentumként, hanem irodalomként is számon tartják. Írt drámákat, 
operákat, botanizált. Fiatal korában szerzett egy kisoperát is, amit bemu- 
tattak az udvarnál. 

Hogy szubjektív megjegyzésekkel kezdjem, szokásom ellenére, , tár- 
gyam" bemutatását: Rousseau szerintem a legjelentősebb gondolkodó 
a francia felvilágosodás filozófusai közül, ugyanakkor nem éppen a leg- 
vonzóbb ember. 

Ágoston nyomán Vallomások címmel ő is megírta élettörténetét, azaz 
útját az igazsághoz, ha nem is püspökként, de már legjelentősebb munkái 
megjelenése után. Szemben Ágostonnal, ő nem Istennek tesz vallomást, 
nem a Legfőbb Ítélőszéknek gyónja meg tévútjait, hibáit, mi több: bűneit, 
hanem az olvasóközönségnek, kortársainak és az utókornak. Szemben Ágos- 
tonnal, ő nem alázatos, még látszatra sem, hanem büszke, többre becsüli 
magát bíráinál. Ő egyéniségének egyetlenségére hivatkozó, azzal hivalkodó, 
modern ember. Miért tesz akkor vallomást? Nemcsak azért, mert szereti 
ezt a műfajt és örömmel gyakorolja, hanem, mert félreértettnek érzi ön- 
magát, s ő is elmondhatná Adyval, hogy , szeretném magam megmutatni, 
/ Hogy látva lássanak". Az olvasó előtt vetkőzik meztelenre, s ugyanakkor 
biztos abban, hogy ha látják, nemcsak felmentik, de meg is koszorúzzák. 

Míg Ágoston vallomásai ott zárulnak le, ahol a vallomástevő az igaz utat 
megtalálta, azaz , az emberélet útjának felén", addig Rousseau majdnem 
post festa veti vallomását papírra, az emberélet útjának felén jócskán túl, 
beszámolva 12 esztendő (1750—1762) intenzív, tömény alkotói periódusáról 
is. S ezzel együtt csalódásairól, hányattatásairól. Utánozhatatlan művet írt, 
s ezen, persze, nem pusztán utánozhatatlan életét, de utánozhatatlan stí- 
lusát is értem. 

A Vallomások 12 könyvre oszlanak. Jákobnak 12 fia volt, s 12 volt az apos- 
tolok száma is, így Rousseau életének is 12 fejezete lesz. Hagyományait 
Rousseau jól ismerte. Azt azonban még nem tudhatta, hogy egy egész ge- 
neráció rajongásának tárgya lesz, hogy az 1789-ben kitört forradalomnak 
ő lesz a hőse, s hogy hamvait 1794-ben a Panthéonban fogják újratemetni. 

Azoknak, akik irodalmárok vagy (és) pszichológusok, ajánlom a Vallo- 
mások mindkét kötetének olvasását. Az első kötetben (részben) beszéli el 
Rousseau gyermekkorát, továbbá kapcsolatát egy idősebb hölggyel, Ma- 
dame de Warensszal, aki anyja, nővére és szeretője volt egyszemélyben, s 
aki gondoskodott többek között szellemi fejlődéséről is, rábeszélte a ka- 
tolicizmusra való áttérésre, s akit szerző hősünk a Vallomásokban többnyire 
Mamannak szólít. Akiket közületek a filozófia érdekel jobban, azoknak in- 
kább csak a 7—12. fejezeteket javaslom átlapozni. Ezekben van szó a főmű- 
vek keletkezéséről, fogadtatásáról, az első Értekezéstől kezdve egészen az 
örökké tartó békéről írt dolgozatáig, azaz 1765-ig. (1778-ban halt meg.) 
Ebben a hat fejezetben is lesz részetek pszichodrámában, Diderot-hoz fű- 
ződő viharos kapcsolatától egészen Hume , árulásáig". Találkozni fogtok 
arisztokrata hölgyekkel, akik büszkék voltak arra, hogy Rousseau-val sé- 
táltak, beszélgettek, s hogy kastélyaikban eltarthatták. 

Mint már mondtam nektek, a francia felvilágosítók általában nagy becs- 
ben álltak, különösen az arisztokrata hölgyek szalonjaiban, kastélyaiban, 
de az udvaroknál is. Nos, az utóbbiak kegyét Rousseau elutasította. Ő, mint 
hithű republikánus, nem fogadott el királyi járadékot. Élettársa, Thérése 
írástudatlan lány volt, szélső ellentéte azoknak a nemes hölgyeknek, akik- 
kel filozófusunk többnyire érintkezett. Öt gyermekét lelencházba adta, 
sosem érdeklődött irántuk, amit (különösen a nevelésről írott könyve 
után) volt barátai szemére is hánytak. 

Bármilyen népszerűek voltak is általában a , filozófusok", Rousseau kö- 
zöttük is különleges helyet foglalt el. Nemcsak forradalmi szellemet sugalló 

remekműveivel, hanem republikánus/plebejus gőgjével és szentimenta- 
lizmusával is. Még életében, de halála után különösen, zarándokok százai 
látogatták meg azt a helyet, melyben napjai végét teljes magányban töltötte. 
Tanultátok az iskolában Csokonai versét, A tihanyi ekhóhoz. Emlékeztek 
arra, hogy mire vágyik a költő? Arra, hogy: , Mint egy Russzó Ermenonvil- 
lében / Ember és polgár leszek". , Ember és polgár" — ez volt a Rousseau- 
imázs, s a filozófus ezt minden mániás depressziója ellenére ki is érdemelte. 
A francia forradalom számtalan politikusa nevelkedett Rousseau emlőin, 
de azokon nevelkedett a forradalom számos romantikára hajló ellenfele is. 

Kedves hallgatóim! Hadd térjek rá végre a legfontosabb, leginkább for- 
gatott és idézett filozófiai művekre. Ezek közül sem mindegyikre. Azoknak, 
akik közületek beleszeretnek Rousseau-ba, Ludassy Mária tanulmányait 
ajánlom, különösen a 2017-ben megjelent Rousseau-válogatás ( Politika - 

filozófiai írások) bevezetését. 

Rousseau ismeretlenként, bár a , filozófiai" szalonokban már számon tar- 
tott ifjúként, , robbant be" a gazdag francia irodalmi és filozófiai életbe. A Di- 
joni Akadémia pályázatot írt ki abban a témában, hogy vajon előrevitte-e 
a tudomány és a művészetek fejlődése az erkölcsöket? A díjat az akkor isme- 
retlen fiatal Rousseau nyerte el. Rossz nyelvek szerint Diderot, akit a bör- 
tönben meglátogatott, javasolta neki, hogy induljon a versenyen s sugalmazta 
is, hogy milyen választ adjon. Ami, meglehet, de nem számít. Rousseau a 
Vallomásokban utólag elhibázottnak tekinti első művének érvelését. 

A Rousseau szerezte két Discours (Értekezés) közül ez volt az első. Így is 
szoktak hivatkozni rá. 

A Dijoni Akadémia kérdése így hangzott: , Si le rétablissement des Sciences 
et Arts a contribué a épurer les moeurs", tehát (körülbelül) , hogy a tudományok 
és művészetek fejlődése hozzájárult-e a morál megjobbításához? Állítólag 
azért ítélték Rousseau-nak a díjat, mert ő volt az egyedüli pályázó, aki a 
kérdésre , nem" -mel válaszolt. Ha ma feltennénk ugyanezt a kérdést, akkor 
bizonyára sokan , nem" -mel válaszolnának, de a felvilágosodás korában 
vált divatossá, ha nem is teljesen elfogadottá, az egyetemes fejlődés gon- 
dolata. Rousseau tehát az ár ellen úszott, illetve érvelt. 

Míg mindeddig a filozófia nyelve az értekező próza, ebben az írásban 
a retorika uralkodik. Bár a francia felvilágosodástól a retorika általában 
nem volt idegen, Rousseau első értekezését végig ebben a stílusban írta. 
Már a bevezetésben támadásnak indult kortársai ellen. Őket mindenek- 

előtt az érdekli, hogy tetszenek-e munkáik a szellemeseknek és a divatosak - 
nak. Ő, velük szemben, nem kortársainak, hanem a jövő századoknak ír. 
Magát , becsületes embernek" nevezi, azt szuggerálva, hogy mások (például 
Voltaire) esetleg nem azok. Őt a , természetes világosság" vezérli az igaz- 
sághoz, s ezért csak egyetlen jutalom érdekli, az, amit saját szíve osztogat. 

Az első Értekezés két részből áll. 

Kezdjük röviden az elsővel. 

Mi a tudomány és a művészet funkciója manapság: egy despotikus poli- 
tikai rendszerben, mint amilyen a francia monarchia? Az, hogy virágokkal 
díszítse fel a zsarnokság vasláncait, rávegye a népet, hogy szeresse a rab- 
szolgaságot, amely civilizált néppé változtatja, úgy, hogy végül a népség az 
összes erény látszatában tetszeleg, miközben egyetlen egyet sem gyakorol. 

Az emberek nem jobbak, mint korábban, csak udvariasabbak. Perver- 
zek, de atudomány még perverzebbé teszi őket. Rousseau nem mondja ki 
egyenesen, hogy romlottabbak lennének, mint amilyenek voltak, de le- 
írásából itt mégis ez derül ki. Nincs többé barátság, sem bizalom. Kihal 
az őszinte gyűlölet, de a hazaszeretet is. Ma nem ítélnék Szókratészt halálra, 
csupán kigúnyolnák. Azaz eltompulnak az erős érzések, szenvedélyek. 
A luxus elpusztítja a morált, mert puhánnyá teszi az embert. Nem először 
fordul mindez elő a történelemben, teszi hozzá. Itt van például azonnal 
Athén. Onnan származnak mindazok a tudományos és költői csemegék, 
amelyek korrumpálták a morált. Athénnal szemben állt Spárta, ahol az 
emberek erényesnek születtek, erényesként nevelkedtek s erényesek ma - 
radtak. Ahol volt bátorság, hazaszeretet, harci készség. Így szűnt meg az 
erény Rómában a császárság korában is. (Hasonlóan fognak gondolkozni 
egyes írók a 20. század első évtizedében, a , dekadencia" ellen érvelve.) 

Azt kérdeztem tőletek, kedves hallgatóim, elfogadjátok-e, kissé moder- 
nizálva, ezt agondolatot? Vagy úgy vélitek, hogy a gondolatmenet első része, 
a jelen világ Rousseau-féle leírása, lényegében ma is érvényes, míg a má- 
sodik, Spárta harcias erényeinek dicsérete, nem? Lehet az első hiteles 
a második nélkül? 

XV., majd XVI. Lajos monarchiája valóban zsarnokság volt, bár felbom- 
lóban lévő zsarnokság. (Kérdezzétek meg szüleiteket vagy nagyszüleiteket 
a Kádár-korszak sajátosságáról a 80-as években.) Rousseau ugyanakkor 
a , totális letámadást" gyakorolta, azaz a polgárságot, a polgári társadalmat 
éppen úgy ostorozta, mint a rendiségen alapuló zsarnokságot. 

A Discours második részét úgy értelmezném, mint Mandeville végkö- 
vetkeztetésének folytatását. Ahogy Mandeville szerint a nemzet gazdagságát 
rossz emberi motívumoknak köszönheti (magánbűnök - közjó) , Rousseau 
szerint úgy köszönhetjük a művészet és a tudomány fejlődését is rossz mo - 
tívumoknak. Az asztronómia, írja Rousseau, babonából született, a költé- 
szet ambícióból, gyűlöletből, hízelgésből, hazugságból, a geometria kap- 
zsiságból, a fizika hamis kíváncsiságból, az etika hiúságból. Így atudomány 
és a művészet (tehát a magas kultúra általában) bűnöknek köszönheti szü- 
letését. S ezzel már választ is kaptunk arra a kérdésre, hogy elősegítik-e a 
művészetek és a tudományok az erények fejlődését vagy sem. Nemcsak 
hogy jobbak nem lettünk általuk, hanem rosszabbak, mert képmutatóak. 

Szemben Mandeville paradoxonjával, Rousseau számára a helyzet egyér- 
telmű. Az eredmény megfelel a motívaumnak. Luxus tartja fenn a művésze- 
teket, az igazságtalanságra való hajlam az igazságszolgáltatást, a történet- 
tudományt pedig a zsarnokok, háborúk, összeesküvők. A lustaságból szü- 
letett tudomány a lustaságot táplálja. 

Ha mindazt nem tudnánk, amit a tudománynak és művészetnek köszön- 
hetően tudunk, teszi fel Rousseau a kérdést, rosszabbul élnénk-e? Rosz- 
szabbul kormányoznának-e bennünket? Ráadásul a tudományok mégalá- 
ássák a hitet is, s már ezzel is csapást mérnek az erényre. A filozófia szét- 
zúzza mindazt, ami az embernek drága (istenhit, hazaszeretet). Röviden: 
nem vagyunk boldogabbak. Kérdem tőletek: boldogabbá tette-e valóban 
az embereket a tudomány és a művészet? Az embereket boldogabbá tenni, 
vajon ez szerintetek a művészet, illetve a tudomány célja vagy feladata? 

A könyv retorikája a kortársakat, elsősorban Voltaire-t veszi célba, aki, 
Rousseau szerint, a népszerűség oltárán áldozta fel poszthumusz hírnevét. 
(Voltaire-hez címzett levelét majd a következő eladás során fogom bemu- 
tatni.) De kap hideget, meleget Diderot is az Enciklopédiáért, ugyanebből 
az okból. Ő, Rousseau, mondja, nem törekszik népszerűségre. 

A második diskurzus alapkérdése, az emberek közötti egyenlőtlenség, 
már itt is megjelenik, bár az írás témájának megfelelően. Miért áll egy 
ember nagyobb becsben, mint a másik? Manapság nem az erény, hanem a 
tehetség az elismertség mércéje. Az utóbbit jutalmazzák, míg az előbbi hop- 
pon marad. Ezer díjat tűztek ki művekre, de egyet sem jótettekre. S ezért 
vannak fizikusaink, kémikusaink, költőink, filozófusaink, de nincsenek 
honpolgáraink. Mindebben még a könyvnyomtatás is hibás, mert a könyv- 

nyomtatás őrzi meg örökre Hobbes és Spinoza , veszélyes álmodozásait . 
(Később Hobbesról jobb véleménye lesz, míg Spinozát nem is ismerte.) 

Így hát Rousseau is beszámol filozófiai ízléséről, rokonszenveiről és el- 
lenszenveiről. Az utóbbit két kivétellel egyetlen filozófus sem úszhatja meg, 
bár Rousseau nem vállalja a személyes ízlés ódiumát. Az ő könyvében Cicero 
és Francis Bacon a nagy kivételek, mivel ők járultak hozzá — Rousseau sze- 
rint — , a népek boldogságához". 

Ahogy erős retorikával kezdődött, úgy erős retorikával is végződik az 
első Értekezés. 

, Ő, erény!" — kiált fel a szerző. — , Egyszerű lelkek magasztos tudománya, 
[...] Nincsenek-e minden szívbe bevésve alapelveid" ? 

Mégsem ez a szenvedélyes vallomás a tanulmány végkövetkeztetése. In- 
kább a megkülönböztetés , két nagy népség között . Az egyik népség tudja, 
hogyan kell jól beszélni, a másik tudja, hogyan kell jót cselekedni. Szerin- 
tetek szerzőnk melyik , népséghez" tartozik? 

Az első Értekezésnek frenetikus hatása volt, egymás után születtek meg 
a cáfolatok, rajongó és kevésbé rajongó hozzászólások. Rousseau ekkor 
még (fiatal volt) igyekezett számos megjegyzésre válaszolni. A válaszok 
összességükben sokkal hosszabbak, mint maga az Értekezés. Így ezekből 
csak két rövid, fontosnak tartott, passzust említenék meg. Az Utolsó vá- 
laszból az 53. pontot. Itt azt írja Rousseau, hogy csodálja Brutust, Deciust, 
Lucretiát stb. , de leginkább egy olyan erős és jól kormányzott köztársaságot 
csodálna, amelyben efféle kegyetlen hősiességre nem volna szükség. Majd 
ugyanebből a válaszból a 72. passzust. Itt szerzőnk arra a kérdésre ad választ, 
hogy mi lenne szerinte a luxus felső határa. Azt válaszolja, hogy egyszerűen 
mindaz, ami a létfenntartást meghaladja, a gonosz forrása. Természettől 
fogva van elégséges szükségletünk, ezeket nem kell mesterséges szükség- 
letekkel megtoldani. (1968-ban Marcuse még előállt valami hasonlóval.) 

Most azonban rátérek a második Értekezésre. Ez is a Dijoni Akadémia 
egyik körkérdésére adott válaszként íródott, de nem nyerte el az első díjat. 
Valakitől, nem emlékszem, hogy kitől, származik a bölcs mondás, hogy 
Rousseau az első Értekezésért díjat nyert, a másodikért elnyerte a halhatat- 
lanságot. S valóban, a második Értekezés az igazi klasszikus mű. 

Discours sur l origine et les fondements de inégualité parmi des hommes 
(Az emberek közötti egyenlőtlenség eredete és alapjai) , azaz a második érteke- 
zésnek már az ajánlása is figyelemreméltó. Könyvét Rousseau ugyanis szü- 

lővárosának, Genf Köztársaságának ajánlja. Ez a köztársaság szerinte legin- 
kább közelíti meg a természeti törvényt, illetve természetjogot, azemberek 
közötti egyenlőséget. Azt az állami berendezkedést, amelyben a nép és a 
szuverén egy és ugyanaz a személy, ahol egy állampolgár sem áll a törvények 
felett, azaz a törvényen kívül. (A népszuverenitás elve majd nagy karriert 
fog befutni.) Ugyanakkor nem szeretett volna egy éppen akkor alakult friss 
köztársaságban születni, mivel kezdetben a nép még hozzászokott a zsar- 
noksághoz, s hajlamos egy új csábító szavát követni. ( Egyetértetek-e vele?) 
Olyan köztársaságban sem szeretett volna születni, amely háborúskodásra 
van beállítva. Igaz, Genfnél is létezhet jobb, tökéletesebben demokratikus 
Köztársaság, de Genf a legjobb a létezők közül. (Miután Genfben két könyvét 
betiltották, Rousseau 1762-ben lemondott a genfi állampolgárságáról.) 

A második Értekezés két részét egy előszó és egy bevezetés (, exordium") 
előzi meg. Hasonlóan az eső Értekezéshez, a filozófiai bomba itt is a második 
részben robban. Ez egy olyan robbanás, egy olyan filozófiai forradalom, 
melynek utórezgései, többek között politikai utórezgései, egészen máig 
érezhetőek. 

Nem ismerünk olyan kultúrát, amelyben a kérdés — , honnan jöttünk, 
mik vagyunk, hová megyünk" - fel ne merülne. Az első kérdésre a választ 
a mitológiák szolgáltatják vagy, mint a középkorban, a bibliai teremtéstör- 
ténet. A filozófusok általában a második kérdésre keresték a választ, de 
akkor sem arra az egyetemes kérdésre válaszoltak, hogy , mi az ember". 
Emlékeztek, ugye, hogy Platón szerint egyesek aranylélekkel születnek, 
mások ezüst- , illetve bronzlélekkel, s Arisztotelészre, aki szerint egyesek 
szabadnak születnek, mások pedig rabszolgának. A keresztény középkor- 
ban a keresztség volt az erényes élet, az emberhez méltó élet abszolút, vi- 
tathatatlan, ha nem is elégséges feltétele — ugyanakkor egy keresztény, egy 
pogány, egy eretnek stb. nem tartozott a , kategóriához". Az , ember", az 
, emberiség", mint egységes fogalom, s ezzel együtt a , mi az ember?", azaz 
a filozófiai antropológia kérdése, a reneszánszban, majd különösen az új- 
korban kezdte meg hosszú karrierjét. Ekkor került sor a , természetes 
ember", a , természetjog", a , természeti állapot" fikcióira. Hogy létezik 
olyasmi, mint természeti törvény (natural law) , nem új gondolat, de a ter- 
mészetjog (natural right) igen (a franciában droit mind a kettő, s ez Rousseau 
olvasásában néha nehézséget is okoz). Az utóbbi elmélet abból indul ki, 
hogy mivel embernek születtünk, születésünkkel, ember mivoltunkkal 

együtt bizonyos jogokkal rendelkezünk. Természetes állapotunkhoz termé - 
szetes jogok tartoznak. Kérdés az, hogy amennyiben kilépünk a természetes 
állapotból és belépünk a , civil állapotba", tehát államot alkotunk, melyik 
természeti jogot kell, illetve megengedett, szabad az államra átruháznunk, 
azaz, melyeket szabad s melyeket sem nem kell, sem nem szabad. Hobbes 
szerint, aki esőként indul ki ebből a fikcióból, az élethez való jogunkat nem 
ruházhatjuk az államra, de szabadságjogunkat igen. Mi több, ezt véglegesen 
elidegenítettük akkor, amikor egymással, majd a szuverénnel szerződést 
kötöttünk. Szerződést nem bonthatunk, szabadságjogunkat nem követel- 
hetjük vissza. Hogy kissé előreszaladjak, ahogy már Locke-nál is, úgy 
Rousseau szerint is, a szabadsághoz való jog szintén elidegeníthetetlen, 
s ha egyszer elidegenítettük, egy monarchiában, jogunk van minden esz- 
közzel visszaszerezni. Ez a forradalomhoz való jog elmélete. (Ez a gondolat 
elsőként az Egyesült Államok Függetlenségi Nyilatkozatában, Jefferson meg- 
fogalmazásában, öltött testet egy politikai dokumentumban. (Állítólag köz- 
vetlenül halála előtt Rousseau beszélgetett erről a nyilatkozatról.) 

Rousseau fiktív emberiségtörténete már előrevetíti a nagy elbeszélést, 
de csak éppenhogy. A , nagy elbeszélés" első jelentős képviselője szintén 
a francia felvilágosodás gyermeke, Condorcet. Azonban, ahogy a nagy el- 
beszélés megjelenésére általában, rá is csak a kilencedik előadásban fog 
sor kerülni. 

Hadd menjek sorjában. A második Értekezésben Rousseau összekapcsolja 
az antropológia, az etika és a társadalomfilozófia kérdéseit az emberiség 
genezisének (kialakulásának) elméletével, illetve annak fiktív történetével. 
Hogy az előadott rekonstrukció fikció, azt Rousseau a kezdet kezdetén hang- 
súlyozza. Mind Hobbes, mind Pufendorf, írja, saját koruk emberének 
, természetéből" olvassák le az , emberi" természetet. Ez hiba. Tudjuk már 
Montesguieu-től is, hogy a természeti körülmények, így már az éghajat is, 
nagy szerepet játszanak egy nép szokása, karaktere, gondolatvilága kiala- 
kulásában. Hogy ne tudnánk akkor azt is, hogy más és más történelmi, poli- 
tikai és társadalmi feltételek között az emberi természet is másként alakul. 
Így hát hiábavaló az ,emberi természetet" bármely társadalmi állapot em- 
berének természetéből leolvasni. Ahhoz, hogy eljussunk az , emberi termé - 
szethez , a , természeti állapot" emberéhez, el kell vonatkoztatnunk minden 
társadalmi viszonytól, minden politikai berendezkedéstől. A természeti 
ember nem az amerikai vadember, hanem az ősember. 

Rousseau tehát megkonstruálja a homo sapiens hipotetikus történetét. 
Kezdi az , eredeti" emberrel, folytatja a történelmi, , politikai ember" kiala- 
kulásával, az egyensúllyal, a boldog korral, majd az emberek közötti egyen- 
lőtlenségek kialakulásával, az egyenlőtlenség mindenoldalú fokozódásával, 
s végül a zsarnoksággal, ahol mindenki egyenlően senki a zsarnok előtt. 

Rousseau tehát mindenekelőtt rekonstruálja az , ősembert". Ha ahomo 
sapiens biológiai kialakulását vesszük szemügyre, nem is olyan rosszul. 
Az ember kezdetben, írja, egy állat volt az állatvilágban, s az állatok között 
szétszórva élt. Mivel más állatokkal élt együtt, azoktól is kellett tartania. 
Vagy harcolt, vagy menekült. Az ősemberek meztelenek voltak, egészsége- 
sek, nem volt szükségük lakásra, sem társaságra, sem családra, sem ugyan- 
azon nővel való együttélésre. Ők korántsem folyamatosan háltak együtt, 
gyermekeikre rövid ideig emlékeztek. Nem ismerték a nyelvet, nem be- 
széltek, csak hangokat hallattak stb. Eszközöket sem használtak. Egy mai 
antropológus azt mondaná, hogy Rousseau, ha ugyan pontatlanul is (mond - 
juk, ami a családot illeti) , de leírta a homo sapiens történetét a kognitív 
forradalom előtt. S hogy Arisztotelésszel szóljak: leírta azember lehetőségét 
(dünamisz) , de nem a valóságát. Mert ha azt a kérdést tesszük fel, hogy , mi 
az ember természete", akkor nem gondolhatunk egy sem a beszédben, sem 
az eszközhasználatban otthonos homo sapiensre. Kant úgy vélte, hogy ennél 
meggyőzőbb a bibliai Genezis, ahol Ádám beszél, nevet ad az állatoknak, 
nem egyedül él, majd arca verejtékéve keresi kenyerét: azaz ember. 

Az emberi faj genezisének fiktív rekonstrukciója ugyanakkor módot ad 
Rousseau-nak számos fontos elmélet, elgondolás kifejtésére, többek között 
a szenvedélyek szerepéről a tudásszomjban, a nyelv keletkezéséről általában 
(amiről egy külön tanulmányt is írt) , az eszközválasztásról stb. Sajnos, időnk 
rövidsége miatt, nem tudok rátérni ezekre a fontos kérdésekre. Ha érdekel 
benneteket, olvassátok el ezt az Értekezést. Egy kérdést azonban nem tudok 
mellőzni, mivel ez a morálra, Rousseau egyik alaptémájára vonatkozik. 

Minden erény mesterséges, csak egyetlen természetes erény létezik: az, 
amely létezett már a természetes állapotban is. Ez az együttérzés, az em- 
pátia erénye. Mivel az ősember nem élt társadalmi életet, nem hasonlította 
magát senkihez. Ezért nem lehetett irigy, nem vezetett meg senkit, nem 
volt hiú, nem vetett meg senkit, mivel az , enyémről" s a , tiédről" sem volt 
fogalma, még a szerelemben sem, mivel a szerelmi féltékenység nem a 
vágyból, hanem a képzeletből fakad. 

Az együttérzés nem a társadalmi együttélés terméke, hanem természetes 
érzés, és ahogy Mandeville is írta, nemünk minden egyénénél fellelhető. 
Az együttérzés megelőzi a reflexiót. Ez abból is tudható, hogy gonosz ember 
is tud együtt érezni. (Ebben sok igazság van. Tudvalévő, hogy Himmler, 
aki milliókat küldött halálba, nem tudott végignézni egy kivégzést, mert 
rosszul lett. Egy ilyen — szélsőséges — esetben a reflexió és a szánalom ér- 
zése ellentmond egymásnak.) 

Hobbes, így Rousseau, az önzést tekinti az ember természetes mozga- 
tórugójának, mintha az önzés következne az önfenntartás ösztönéből. 
Rousseau, Hobbesszal szemben, megkülönbözteti az önzést (amour-propre) , 
amely valamiből kizárja a másikat, s így a másik ellen irányul, az egyszerű 
önszeretettől (amour de soi) , az ember önazonosságának, önélvezetének 
természetes érzésétől. A hagyományos aranyszabály helyére (Rousseau fo- 
galmazása szerint: tedd a másiknak azt, amiről óhajtanád, hogy a másik 
veled tegye) egy más aranyszabályt javasol: , tegyél úgy jót magaddal, hogy 
ebből másoknak legkevesebb hátrány származzon". Kérdezem tőletek: ha 
választanotok kellene, melyik szabályt választanátok? 

Az Értekezés második része egy drámai, sokat idézett mondattal kezdődik. 
, Az első ember, aki körülkerített egy darab földet azt mondván, sez az 
enyémc, s elég sok olyan ostoba embert talált, akik hittek neki, volt a pol- 
gári társadalom (société civile) megalapítója." 

Hogy minden rossz gyökere a magántulajdon, az már régi történet, is- 
meritek Platóntól, vagy akár Morus Tamástól, míg a földbekerítés témáját 
Locke vezette be. A kettő összekapcsolása, továbbá a polgári társadalom, 
azaz a társadalom, mint olyan, egészének a magántulajdonra való alapozása 
újszerű és meglepő Rousseau sokat idézett mondatában. 

Filozófusunk egy történet végeredményével, illetve egy másik történet 
kezdetével indítja narratíváját. Az előbbi az ősembertől a polgári társada- 
lom emberéig vezető út, egyúttal az együttérzéstől az agresszióhoz vezető 
út is. Rousseau idézi Locke mondatát: , Where there is no property, there is no 
injustice." (Ahol nincs tulajdon, ott nincs igazságtalanság.) Megemlíti a 
munkamegosztást, mint a magántulajdon egyik forrását, s ezzel együtt az 
emberek közötti egyenlőtlenség kialakulását — s ezzel a együtt az igazsá- 
gosság és a jog fogalmának megszületését. 

Ekkor tökéletesedik a nyelv, s kialakul a verseny, az összehasonlítás, az 
érdekek konfliktusa, ezzel együtt a tehetségek kifejlesztése, a társadalom 

gazdagokra és szegényekre való osztódása, s ugyanakkor a rablás gyakorlata 
és a háborúzás. Néhány ember profitjáért tömegeket ítélnek rabszolga- 
sorsra. Ezt a világot tekintette Hobbes tévesen természeti állapotnak! Itt 
csakugyan szükség van kormányzatra. Kezdetben a politikai állapot (ál- 
lamféleség) véletlenszerű volt, a törvények a hagyományokat, szokásokat 
rögzítették. A magisztrátusok inkább védték az egyének szabadságát, sem- 
hogy szolgaságba taszították volna őket. Különben sem vállalja senki ön- 
ként a szolgaságot. Ezzel a gondolattal Rousseau kétségbe vonja a társa- 
dalmi szerződésnek Hobbes által javasolt változatát. Csak erőszak teheti 
a szabad embert szolgává. A társadalmi egyenlőtlenséget politikai egyen- 
lőtlenséggé változtató hatalom önkényuralom. 

Másfajta társadalmi szerződésben, azaz egy másfajta fikcióban kell gon- 
dolkoznunk, írja Rousseau. Egy olyan fikcióban, amely politikai egyenlő - 
ségen alapul, azaz azt legitimálja. Erről fog szólni Rousseau A társadalmi 
szerződésről című főműve, amelyre hamarosan rátérek. 

Most azonban maradjunk még egy rövid ideig a második értekezés második 
részénél. Ott tartottunk, hogy magisztrátusok kezében van a politikai hatalom. 
Amikor egyetlen személy azonos a magisztrátussal, akkor monarchiáról be- 
szélünk. Hogyan alakult a politikai egyenlőtlenség fokozódásának története 
forradalmak (azaz radikális változások) során keresztül? Kezdődött a tulaj - 
donjoggal, ezt követték a magisztrátusok s végül bekövetkezett a legitim ha- 
talom önkényuralommá történő változtatása. Az első szakaszban a gazdag és 
a szegény közötti egyenlőtlenség rögződött a jogban, a másodikban a hata- 
lommal rendelkezők és nem rendelkezők közötti egyenlőtlenség, a harma- 
dikban az egyetemes Úr és a szolgák (rabszolgák) közötti egyenlőtlenség. 
A zsarnokságaz utolsó szakasz, ahol megismétlődött a kiindulópont. Itt ugyan- 
is minden individuum újra egyenlő lesz, mert mindenki egyenlően senki a 
zsarnok előtt. A , forradalomhoz való jog" itt nem szerepel, de a totális jog- 
fosztottsággal szemben a , természetjog" útján az erőszak is legitimálást nyer. 

Ha időtök engedi, olvassátok el a második Értekezés második részét, s aki 
közületek politológusnak készül, annak ez szinte kötelező olvasmány. 

Kedves hallgatóim, mint említettem, Rousseau regényei legalább olyan 
befolyásosak voltak, mint a tanulmányai. Azt is említettem, hogy ezek fi- 
lozófiai regénynek számítanak, s így jogot formálhatnak, hogy egy filozó- 
fiatörténetben megemlítsük őket. Így még mielőtt A társadalmi szerződésről 
bemutatására rátérnék, néhány szót szeretnék róluk is szólni. 

Az Új Hélotse regény címe, gondolom, nem döbbent meg benneteket, 
mivel a múlt szemeszterben kaptatok egy ízelítőt Abélard és Héloise sze- 
relmi történetéről, s így feltételezhetitek, hogy itt is tragikus szerelmi tör- 
ténetről lesz szó. Ebben a regényben Héloise-t Julie-nak hívják, s szerelme, 
ha nem is ismert filozófus, de szintén a lány házitanítója. A könyv hatalmas 
könyvsiker volt, 1760 és 1800 között legkevesebb 60 kiadást ért meg. 
Magam részéről 50 évvel ezelőtt igen hosszú tanulmányt írtam róla, de 
ennek ismertetésére most nem nyílik mód. 

Levélregényről van szó. A műfaj Richardson Clarissa című regénye (az 
első , polgári regény") óta népszerűvé vált. Hogy mai fogalmakban beszél- 
jek, a levélregényben nincs mindentudó narrátor, minthogy a történtet 
különböző szereplők saját szempontjukból beszélik el. 

A regény első részében Rousseau az előkelő nemesi családban született 
Julie és (névtelen) házitanítója közötti szerelmi történetet beszéli el. Julie 
házitanítójának szeretője lesz, ahogy annak idején Héloise Abélardé. Az 
apa közbelép, elűzi a tanítót és megtiltja lányának a további kapcsolatot. 
Julie, egy igen intelligens, filozófiában képzett lány, aki szereti apját, en- 
gedelmeskedik neki és férjhez megy. A második részben a házitanító nevet 
kap, Saint-Preux-nek hívják. Mint a leveleiből kiderül, büszke plebejus, 
ideálja a görög-római köztársaság. Életelve, hogy , annyit érsz, amennyi 
vagy", s nem amennyid van. Ugyanakkor rajongó, szentimentális, nemcsak 
szerelmében, hanem barátságában is. Ő is, ahogy Rousseau, a nagyváros- 
ban érzi magát a legmagányosabbnak. Itt, Párizsban, mint írja, mindenki 
szerepet játszik, nem is egyet, hanem többet, attól függően, hogy kinek a 
társaságába lép. Van-e olyan hely a világon, ahol az erényes és szenvedélyes 
ember nem magányos? 

Igen, mint kiderül a második részben, van ilyen hely, méghozzá egy kis 
közösségben. A közösséget egy Clarens nevű helyen Julie férje, Wolmar, 
az értelem embere, képzeli el, illetve alkotja és szervezi meg. Ebben a kis 
közösségben, egy úri mintabirtokon, Wolmar személyében egyfajta , ma- 
gisztrátus" uralkodik, minden mindenki kedvéért történik. Valamiféle 
nagycsaládról van szó, ahol vannak vezetők, intézők, és vannak dolgozók 
is, azaz van társadalmi hierarchia, de mindenki jól érzi magát a maga he- 
lyén. Az Utópia szigetéről beszélünk, egy olyan szigetről, mely nem az óceán, 
hanem egy polgári társadalom közepébe van telepítve, ahogy nem sokkal 
később Goethe Wilhelm Meister című regényében a , toronyba". Ez az a bi- 

zonyos , középhelyzet" a természetes állapot és polgári (civil) állapot között, 
melyről Rousseau az egyenlőtlenség eredetéről szóló könyvében azt írta, hogy 
az egyetlen hely, ahol az emberek boldogok voltak. 

A regény azonban nem azért regény, hogy pusztán filozófiai kérdéseket 
válaszoljon meg. A szerelem újra fellángol, de Julie hű akar maradni fér- 
jéhez és Saint-Preux nem akar házasságot törni (lásd a Tízparancsolatot, 
a tilalom csak a házasságtörésre vonatkozik, ahogy Rousseau szerint az 
önéként vállalt szerződés általában felbonthatatlan) . A konfliktust egy tra- 
gikus baleset (vagy öngyilkosság?) , oldja meg". Julie gyermekét akarja 
megmenteni, de maga fullad bele a tóba. Saint-Preux azonban végül vissza- 
tér Clarensba, hogy tovább működjön közre az utópia építésén. 

Ebben a részben számtalan érdekes esztétikai fejtegetésre bukkanhattok, 
különösen a kertművészet témakörében. Rousseau-ttöbbek között az fog- 
lalkoztatja, hogyan lehet egy mesterségesen létrehozott kertben a termé - 
szetesség látszatát kelteni. A vallásról, illetve vallási szükségletről is szó 
esik, bár nem foglal el olyan központi helyet, mint az Emilben. Aki közületek 
irodalmár, annak melegen ajánlom ezt a regényt esti olvasmányul. 

Az Új Héloise többek között nevelődési regény, amennyiben Saint-Preux 
az önmagára irányított, önsajnáló szentimentalizmusából kigyógyulva egy 
közösségben élő s azért munkálkodó emberré nevelődik. Az Emil azonban 
nem nevelődési regény, hanem nevelési regény, pedagógiai jellegű filo- 
zófiai mű. Egy újabb adalék a , természetes ember" alakjához. Emilt 
ugyanis a Tanító, a Mester, egyedül, a társadalmon kívül neveli, így őt sem- 
miféle , káros" hatás nem érheti, nem osztályozzák, nem vitatkozik hozzá 
hasonlókkal, sportjait egyedül űzi és nem versenyez senkivel. Így nevelő- 
dik, természetes körülmények között természetes, azaz jó, azaz együtt érző 
emberré. Erényessé is? Ez nem valószínű, hiszen csak akkor erényes az 
ember, ha nem erényesnek lenni is módjában áll. 

Ezért az Emil megismétli az Új Héloise gondolatkísérletét. Itt nem egy 
kis közösség, hanem egyetlen fiú áll kívül a társadalmon, a társadalmi szo- 
kások és kötelességek világán. (A későbbiekben Emil nevelője hozzárendel 
egy hasonló szellemben nevelt ifjú hölgyet, Sophie-t, míg egymáséi nem 
lesznek, s vissza nem térnek egy Clarens-féle kisvilágba. Rousseau egy be- 
fejezetlen folytatásban megint szétválasztja őket.) 

Az Emil című pedagógiai olvasókönyvben találtok egy betétet A szavojai 
káplán [vikárius] hitvallása címen. Ez egy filozófiai káté, melyben Rousseau 

többek között a vallásról formált gondolatait is a nyilvánosság elé bocsátja. 
Emiatt akarta az Egyház őrizetbe venni, ezért menekült el egy időre Fran- 
ciaországból. (Madame de Warens, Rousseau első patrónusa, mamája és 
szeretője, Savoyában élt, Rousseau is ott nőtt fel.) 

Az említett vallomásokban a vikárius Emilhez beszél. Ismeretelméleti 
fejtegetéseire nem térek ki, azonnal a vallásról való elmélkedésekről be- 
szélek. Vallomásról van szó , mivel a vikárius saját filozófiai és vallási meg- 
győződésének alakulásáról számol be. Persze, a vallomás egyúttal tanítás, 
felvilágosítás is, hiszen a meglett férfi (Rousseau szócsöve) egy fiatal fiú- 
hoz beszél. 

Hogy ezek a gondolatok jobban felborzolták az egyház idegeit, mint egy 
materialista fejtegetés, megértem. Egy ateistával tudott az egyház mit kez- 
deni, de egy olyan hívővel, aki az egész Bibliát, a zsidót, a keresztényt egy- 
aránt elveti, mi több, nevetségessé teszi, aki azt állítja, hogy egy vallási 
fanatikus többet árt a vallásnak egy ateistánál, valóban veszélyesebb a te- 
kintélyre nézve egy hitetlennél. 

Az következőkben röviden összefoglalt gondolatmenetet az Emil negye- 
dik könyvében olvashatjátok. Mint már említettem, átugrom az isme- 
retelméletről kifejtett gondolatokat, holott közülük egyesek, például a 
spontaneitásra vonatkozók, Kant számára is fontosak voltak. A gondolat- 
menet végkövetkeztetése értelem és érzelem összjátéka. Az ész tanít a jó 
ismeretére, a szív pedig annak szeretetére. , Lelkiismeret! Lelkiismeret! 
Isteni ösztön, halhatatlan égi szózat"! — írja. Majd: — , Istennek hála előbb 
vagyunk emberek, mint tudósok." 

, Sokszor meditáltam a világrenden , folytatja a vikárius. , Csodáltam a Te- 
remtő adományait, de egyszer sem imádkoztam Hozzá, hiszen Ő nem adhat 
nekem úgysem mást, mint amivel már megajándékozott: lelkiismeretemet, 
tudatomat, s a szabadságot, hogy a jót válasszam. Ehhez nincs szükségem 
szektákra (vallásokra) . Az igazság egyetlen, de vallás számtalan. Az igaz teo- 
lógiát két dologból merítem: a világmindenség csodálatából és lelkiismere- 
tem tanulmányozásából. Istent mindenekelőtt önmagamban találom meg. 
Semmiképpen nem azoknak a prófétáknak, illetve szenteknek a kijelentés- 
eiben, akiket Isten állítólag megbízott, hogy az Ő nevében beszéljenek. Őt 
tolmácsolják. Az Isten, akit én csodálok, nem a felhőkben lakozik." 

Három vallás tart az egyetlen isteni igazságra igényt: a zsidó, a keresztény 
és a muszlim, folytatja a vikárius. Az első egyetlen megváltóban hisz, a má- 

sodik kettőben, a harmadik háromban. Az emberek általában azt a hitet 
tartják egyedül igaznak, amelyben nevelkedtek (ez valóban így van). A ka- 
tolikusok különösen hatalmas zajt csapnak saját tekintélyük körül. Sze- 
rintük kell hinnünk valakiben, aki kétezer éve élt és halt meg a világ másik 
részén, egy ki tudja milyen kisvárosban, mert ha nem hiszünk ebben 
a misztériumban, akkor elkárhozunk. , Hogyan! ugyanabban a városban 
(Jeruzsálemről van szó — H. Á.], amelyben Isten állítólag meghalt, senki 
sem ismerte fel [...], de azt akarjátok tőlem, hogy én, aki kétezer évvel 
később születtem, ráismerjek? Istent semmiféle történetben (bibliai me- 
sében) vagy doktrínában nem tudom felfedezni — folytatja —, csakis saját 
szívemben, azaz a romlatlan természetemben. Csak így tudok eljutni a di- 
csőséges Legfelsőbb Lényhez, hogy ráismerjek. Az igaz Lélek (szív) Isten 
egyedüli temploma." 

Minden felvilágosító antiklerikális volt, s mind visszautasította a pozitív 
vallásokat. Néhány közülük ateistának vallotta magát, mások elkerülték 
a metafizikai , létkérdést", mivel, mint később Laplace megfogalmazta, 
nem volt szükségük Istenre világegyetemükben. Rousseau egyik , típushoz" 
sem tartozik. Egyrészt elutasít minden vallást, azaz minden vallási tanítást, 
történetet (mesét), ami tökéletes összhangban van filozófiájának, többek 
között az Emilben bemutatott, alapgondolatával. A társadalom, a társadalmi 
szokások elhomályosítják, eltorzítják az emberi természetet, mindenki 
más igazságban hisz, s annak nevében utasít el, ítél (állítólagos) kárhozatra, 
börtönöz be és gyilkol. 

A , természetes állapotban , azaz a romlatlan, a társadalmi előítéletektől 
megtisztított emberek szívében, mégis rá lehet Istenre lelni. Ő a romlatlan 
szívekben lakozik, s így sem dogmára, sem imára, sem mesékre nincs 
szüksége. A távolban feltűnik Pascal árnya. 

Mindezekhez az elmélkedésekhez Rousseau (nem a vikárius) több láb- 
jegyzetet fűzött. Az egyik lábjegyzetet a későbbiekben többször idézik, mint 
magát a főszöveget. 

Jean-Baptiste Chardin A bölcsességről (De la Sagesse) című írását Rousseau 
lábjegyzeteiben többször idézi. Van ezek között egy idézet, melyhez egy ér- 
dekes megjegyzést fűz. Chardin a perzsa hitvilágról beszélve említi meg 
a Poul-Serrho hídjára vonatkozó történetet. Ha valakit igazságtalan bán- 
talom ér, tudja, hogy bántalmazója halála pillanatában kétszeresen fog 
ezért fizetni. Nem fog tudni ugyanis átkelni Poul-Serrho hídján, ha nem 


158 II III. AZ ÚJKOR 


teszi korábban jóvá azt, amit elkövetett. Aki ezt elmulasztja, az pokolra jut. 
Ehhez a történethez fűzi Rousseau hozzá a sokszor idézett gondolatot. Mi 
van, ha nincs Poul-Serrho, sem ahhoz hasonló, s az elnyomottak nem bün- 
tethetik meg zsarnokaikat még azok halálában sem? Filozófusok, szépek 
a ti erkölcsi törvényeitek, de beszéljetek, kérlek, a szankciókról, írja, de 
mondjátok meg szépen, mit tudtok állítani a Poul-Serrho hídja helyébe? 

Rousseau kérdésére nincs válasz, ha lenne, az úgy hangzana: , semmit". 
Van akkor a vallásnak, ha nem is igazsága, de legalább funkciója? A papokat 
a felvilágosodás idején csalóknak titulálják, s ebbe Rousseau, mint láttátok, 
nem volt kivétel. Van-e olyan eset itt is, amit , pia fraus"-nak, azaz kegyes 
csalásnak lehetne nevezni? Ez nem Rousseau válasza, csak kérdése. 

Végre elérkeztünk (mármint időrendben, ha a Vallomások utolsó két 
[11., 12.] könyvétől eltekintek) Rousseau A társadalmi szerződésről című 
politikai főművéhez. Ezt a két regénnyel párhuzamosan kezdte írni, de 
csak utánuk fejezte be. Egy hosszabb politikai tanulmány egy részének 
szánta, de , csak" ez készült el belőle. Nagyon tömör könyv, számtalan idéz- 
hető és idézendő mondattal, alapvető, bár nem mindig problémátlan gon- 
dolatokkal. 

Kedves hallgatóim, tudom, hogy már kifutottam az időből, s félek, hogy 
ezekután mindig így lesz. Javaslok tehát egy fél óra ráadást a szokásos g0 
perchez. Lehet, hogy néha vissza tudok állni a hagyományos időszámításra, 
de ne nagyon reménykedjetek benne. Még így is fájdalmasan mellőznöm 
kell néhány fontos írást. 

Hadd térjek tehát rá A társadalmi szerződésről című műre. Maga a fogalom 
történetünkben először Hobbesnál jelent meg, útját már követjük egy ideje, 
majd később is rá fogunk bukkanni. Gondolom, tudjátok, hogy olyasmi, 
hogy , társadalmi szerződés" (social contract) nem történelmi tény, még 
csak nem is történelmi hipotézis, hogy modellje részben Isten és Izrael 
közötti szövetség (covenant) megkötése volt, részben pedig az emberek kö- 
tötte szerződések (contract) . A fogalom egy olyan konstrukció, illetve mo- 
dell, amelynek politikai következményei a mindenkori mára vonatkoznak. 
Úgy kell tehát a modellt alkalmazni, értelmezni, hogy az a mindenkori je- 
lenben a szerző által kívánatos társadalmi/politikai berendezkedést legi - 
timálja. Így következett Hobbes modelljéből egy — a polgári létnek széles 
terepet biztosító — abszolút monarchia, Locke modelljéből a liberális al- 
kotmányos monarchia legitimációja. Kérdés: milyen politikai formát, 

rendszert legitimál Rousseau társadalmi szerződése? Senki sem kétli, hogy 
a köztársaságot. De milyen köztársaságot? Ebben a kérdésben nincs meg- 
egyezés. A maga helyén be fogok röviden számolni nektek az egyes repre- 
zentatív értelmezésekről. 

Rousseau azonnal kijelöli az ő társadalmi szerződés- modelljének el- 
méleti és gyakorlati feladatát. Az a kérdés, hogy lehetséges-e olyan legitim 
és szilárd elveken alapuló köztársaság, amelyben az emberek olyanok, ami- 
lyenek, s a törvények olyanok, amilyenek csak lehetnek (azaz a lehető leg- 
jobbak), egy olyan politikai berendezkedés, amelyben jog és érdek, hasz- 
nosság és igazságosság egybeesnek. A könyv valóban arra a kérdésre ad 
választ, hogy hogyan lehetséges? Majd ki fog derüli hogyan. 

Az első fejezet, az egyenlőtlenség eredetéről szóló könyvhöz hasonlóan, 
egy drámai, sokat idézett, mondattal kezdődik. S ez itt is, mint amott, egy 
empirikus tény retorikai értelmezése. A mondat így hangzik: , Az ember 
szabadnak született és mindenütt láncokat visel." A mondat sosem veszti 
el aktualitását. Ma is elmondhatjuk, hogy totalitárius államok, diktatúrák 
ratifikálták az Egyesült Nemzetek Emberi Jogok Egyetemes Nyilatkozatát. 
Rousseau azonban nem a modern világ belső ellentmondásáról akart be- 
szélni, hanem egy történetet akart elmondani. Szabadság volt, ma láncok 
vannak. Arra, hogyan történhetett ez meg, arra ő nem tud válaszolni, de 
hogy hogyan legitimálták, arra igen. 

A természetes állapotból a társadalmi állapotba való áttérésről van me- 
gint egyszer szó. Ahol már nincs természetjog, ott , szerződésnek" kell len- 
nie. Miféle szerződés lehetett ez? Az első efféle szerződés családféle lehe- 
tett, ahol a vezető a vezetett érdekében tevékenykedett. 

Mielőtt saját kérdésére válaszolna, Rousseau belekezd azon elméletek 
cáfolatába, amelyek a legitimáció kérdésre rossz (hazug) válaszokat adtak. 
Így Grotius, aki tagadja, hogy a kormányzás a kormányzottakat szolgálja, 
összetéveszti a tényt a joggal, ahogy annak idején Arisztotelész összeté- 
vesztette a következményt az okkal, amikor azt állította, hogy az egyik 
ember szabadnak, a másik rabszolgának születik. Ha létezik rabszolgater- 
mészet, ez csak azért van, mert létezik rabszolgaság a természet ellenére. 
Hamis a régi (még Thraszümakhosztól ismert s azóta is sokszor hangozta- 
tott) elmélet, amely szerint a jog mindig az erősebb joga, amelyben a , jog" 
szó csak ironikusan értelmezhető. Hamis azok érve is, akik szerint a rab- 
szolgaság (eredetileg) önkéntes volt, mivel a hadifoglyokat megölték, s vol- 

tak, akik a halál helyett önként a szolgaságot választották. Semmi, ami erő- 
szakon alapul, nem válhat joggá. S a győztes állítólagos , joga" a legyőzött 
megölésére erőszakon alapult. 

A kérdésére adott téves válaszok kritikáját követően Rousseau (a VI. 
fejezettől) rátért saját válaszának kifejtésére. Ettől kezdve összefonódik 
a fiktív történelem és a tényleges program. Az egyes emberek kötik meg 
a szerződést, ezzel egyesítve erejüket úgy, hogy amikor ennek az egyesített 
erőnek engedelmeskednek, akkor önmaguknak engedelmeskednek. 
Hogyan lehetséges ez? Ugy, hogy minden egyed teljesen, maradéktalanul 
elidegeníti minden jogát, átruházva azokat a közösségre. Mivel minden 
egyed minden jogát átruházza, mindenki számára azonosak a körülmények. 
Mivel minden átruházás feltétlen, egyetlen individuumnak sem lesz joga 
semmit sem követelni önmagának. Mivel mindenki mindenkire ruházta 
rá jogait, senkire sem ruházta rá. Minden ember részesévé válik annak, 
amit feladott. Rousseau következőképpen foglalja össze a társadalmi szer- 
ződés formuláját: Mindannyian átruházzák a közösségre személyüket és 
minden erejüket (hatalmukat) az egyetemes akarat (volonté générale) leg- 
főbb irányítása alatt, s mint egyetlen oszthatatlan test foglalnak magukba 
minden individuumot, mint e megbonthatatlan test egy tagját. Ehhez a 
közösen megalkotott közös testhez, a közös Egóhoz, általános akarathoz, 
annyi individuum tartozik, ahány szavazó. Ez az , ego" a köztársaság, a po- 
litikai test. Passzív szerepében ez az állam, aktív szerepében a szuverén, 
s másokkal összehasonlítva hatalom. A szövetséget kötők neve nép, mint 
egyedeké honpolgár (citoyen) s mint a szuverénnek alávetettekké alattvaló. 

Az előbb felsorolt fogalmakat Rousseau ezekután értelmezi. Az önmagá- 
val szerződő egyén így kétféle kötöttséget vállal. Mivel a szuverén az indi- 
viduumok összessége, nem lehetnek ezzel ellenkező érdekei. Így hát a szu- 
verénnek nem kell garanciát adni alattvalóinak. A szuverén mindig az, ami- 
nek lennie kell. De lehet-e az alattvaló lojalitását garantálni: miért? Mert 
minden individuumnak van egy , privát" akarata is, nemcsak , egyetemes 
akarata", azaz a közakarat. Előfordulhat, hogy gyakorolni akarja jogát, mint 
honpolgár, de nem óhajtja megtenni az alattvaló kötelességét. Ezzel tönk- 
reteheti a politikai testet. Erre azonban kötelezhető, mi több, az általános 
akarattal szembefordulót kényszeríteni kell arra, hogy szabad legyen. 

Hogy a jakobinus diktatúra ezt a rousseau-i gondolatot úgy értelmezte, 
hogy a makacskodó egyénnek le kell vágni a fejét, s hogy a terror nem más, 

mint az erény gyakorlása, bizonyára nem volt Rousseau szándékában. Azon- 
ban Rousseau szövegének legitim olvasata volt, hiszen, mint jól tudjuk, 
minden diktatúra általános akarat megtestesítőjének vallja magát. Azóta 
Jacob Talmon a rousseau-i modellt , Totalitarian Democracy" -nak (tota- 
litárius demokráciának) nevezte. Akárhogy is nevezzük, Rousseau szerint 
egyéni jogok nincsenek, ahogy csoportjogok sem, egyéni szabadság nem 
létezik másként, mint az , általános akaratnak" való alávetettségben. Azaz 
mindenekelőtt a liberalizmust (Locke) űzte ki , szabad" köztársaságából. 

Kedves hallgatóim, mivel senki véleményét nem akarom rátok erőltetni, 
legkevésbé az enyémet, ajánlom, hogy olvassátok el az első könyvet, s for- 
máljatok véleményt róla. Lehet, hogy a mai generáció sokkal megértőbb 
lesz az , általános akarat" kérdéseiben, mint az enyém. 

Mivel ebben a könyvben Rousseau nem mondja meg, mit ért azon, hogy 
, szabadság", egy másik műre kell hivatkoznom, Levelek a hegyekből címűre 
(Lettres écrite de la montagne) , abban is a 8. levélre. Ebből jobban megér- 
titek, hogy mindez hogyan illett bele az általános koncepciójába. A Sza- 
badság, mondja, nem abban áll, hogy saját akaratomat követem, hanem 
abban, hogy más akaratának ne legyek alávetve. Egy szabad nép engedel- 
meskedik, de nem szolgál, tisztségviselői vannak, de nem urai, semmi 
másnak nem engedelmeskedik, mint a törvényeknek, s azoknak köszön- 
hetően az embereknek nem engedelmeskedik. Ebből a szép meghatáro- 
zásból kiderül, hogy Rousseau, a plebejus, számára, a legmegalázóbb az 
egyes embereknek való alávettetés. Ez pedig a magántulajdon következ- 
ménye. Egy liberális demokráciában semmiféle törvény nem akadályozza 
meg, hogy a gyárosnak munkásai legyenek, egy klinika igazgatójának be- 
osztottjai, akönyvkiadónak szerkesztői. Igen, ilyenkor, a törvény adta ke- 
reteken belül, az egyes ember személyesen függ egy másik (több másik) 
embertől, van , boss", aki elbocsáthat, helyettesíthet. Ha egy köztársaság- 
nak vagy egyedül alárendelve, s egyetlen privát embernek sem, akkor egyet- 
len embernek sem vagy alárendelve — hiszi Rousseau. Megint a magántu- 
lajdon, a magánérdek felelős a szabadság elvesztéséért. Fatális tévedés. 
Locke államában több a szabadság, mint Rousseau álamában. Ismétlem, 
nem akarom rátok erőltetni senkinek sem a véleményét, legkevésbé az 
enyémet. 

Azonban azért átugranék veletek egy kis időre a Szerződés harmadik 
könyvéneki5. fejezetére, hogy ne csak Rousseau-t értsétek meg, hanem 

hatásával is tisztába legyetek. A kereskedelem és a mesterségek, a profit 
hajhászása, írja, elnőiesedéshez és kényelemszeretethez vezet. A , pénzügy" 
szó a rabszolga szava. Egy igazán szabad államban a polgárok mindent saját 
kezükkel hoznak létre s nem pénzért vásárolnak. A kötelező munkaszol- 
gálat jobb az adófizetésnél. Egy jó kormányzat esetében mindenki szalad 
a gyűlésekre, a rossz kormányzat esetében az állam senkit sem érdekel. A 
szuverént nem lehet reprezentálni (ezt Hannah Arendt is mondta). Rous- 
seau ehhez hozzáteszi, hogy a reprezentáció feudális fogalom. Az angol 
nép azt hiszi, hogy szabad, s ebben nagyon téved. Csak a parlamenti vá- 
lasztáskor szabad, mihelyt a képviselőket megválasztják, szolgasorba jut. 
A jó államban az egyéni és partikuláris akarat feloldódik a közakaratban. 
Minél erényesebbek az emberek, annál simábban történik ez, s annál ke- 
vesebb szükség van kényszerítő eszközökre. Kérdésem: mi minderről a ti 
véleményetek? 

Hadd térjek azonban röviden vissza a harmadik könyv kezdő fejezeteire. 
Milyen legyen a kormány egy jó köztársaságban? Rousseau is megkülön- 
bözteti a törvényhozó és a végrehajtó hatalmat. Azonban a jó államban a 
két hatalom nem korlátozza egymást, mivel a végrehajtó hatalom a szuverén 
parancsát, határozatát, hajtja végre. A törvényhozó hatalom maga a nép. 
Ezt a koncepciót nevezik azóta a , népszuverenitás" elvének. Nem arról 
van szó, mint ezt már említettem, hogy a nép minden tagja összeül, hogy 
egyhangúlag törvényeket gyártson, hanem arról, hogy minden hatalom a 
népből ered. A végrehajtó hatalom egyfajta magisztrátus, csak kölcsönzött 
hatalma van, nem képviselhet egyéni akaratot, csak közakaratot. A ma- 
gisztrátus (azaz a kormányzat) lehet egy ember, néhány ember és sok 
ember. Ha reprezentáció révén jön létre, a nép nemlehet teljesen szabad. 
Végül is minden népnek másfajta kormányra van szüksége. S mindegy is, 
hiszen a népakaratot valósítja meg. A kormány közvetítő szerv az (empi- 
rikus) nép és a szuverén (népakarat) között. Rousseau egy helyen (III/11.) 
úgy fogalmaz, hogy az állam szíve a törvényhozó, agya a végrehajtó hatalom. 

Már volt szó Rousseau valláselméleti fejtegetéseiről, de kevés szó esett 
a vallás politikai funkciójáról. Ezt firtatja A társadalmi szerződésről záró 
(IV/8.) fejezete. A vallásokat, így írja Rousseau, két csoportra lehet felosz- 
tani. Az ember vallása az egyik, a honpolgár (citoyen) vallása a másik. 

Az elsőhöz nem kellenek templomok, szertartások, mert az nem más, 
mint az emberi belső (szív, lelkiismeret) elkötelezettsége Istenhez, az örök 

moralitáshoz, az evangéliumok egyszerű tanításához, az isteni természet- 
joghoz. A honpolgárok vallása ezzel szemben mindenkor egy nemzet, egy 
politikai test saját vallása. Vannak dogmái, vannak szertartásai, amelyeket 
az állam intézményesít. Polgárai szemében más , politikai testek" vallása 
barbár, eretnek. ( Példái a zsidó vallás és a korai politeista vallások.) Ennek 
a vallásnak a törvényei civil/pozitív isteni törvények. 

Van a polgári vallásnak egy furcsa mutációja, melynek sajátossága, hogy 
a honpolgár két független törvénynek, két egymástól független törvény- 
hozónak van alávetve. Kötelességei az egyik, illetve a másik iránt ellenté- 
tesek. Ilyen az államon belül a katolikus kereszténység. Ezt a vallást úgy is 
nevezhetnénk, hogy , papvallás". 

Politikai szemszögből nézve egyik vallás sem kielégítő a három közül. 
A legutóbbi (a katolicizmus) a legrosszabb, mert megrontja az állam egy- 
ségét. A második (a zsidó) politikailag jól funkcionáló teokrácia. (Gondo- 
lom, emlékeztek még Spinoza Tractatus teologico-politicus című könyvéből 
az ősi zsidó teokrácia leírására? Rousseau leírása nagyon hasonló.) Ez a 
jól funkcionáló vallás mégis rossz, mert hazugságon alapul, hiszékennyé 
és babonássá teszi az embereket és intoleráns. 

EI kell akkor fogadnunk egy civil politikai társadalomban a privát vallást, 
mint az egyedül lehetséges jót? Ezt csak akkor tehetnénk, ha minden 
ember szent lenne. De az emberek nem szentek. S Rousseau kiinduló - 
pontja ebben a könyvben, mint emlékeztek, az volt, hogy olyan emberekről 
kell szólnia, amilyenek s olyan intézményekről, amelyek lehetnének. Tehát 
hagyjuk meg Isten birodalmát a szenteknek. 

Milyen lehet akkor a társadalmi szerződés által létrejött politikai test 
vallása? Kell ilyennek lennie, mivel egyetlen államtest sem működik közös 
hitvilág, meggyőződés nélkül. Pierre Bayle javaslata egy ateista egyénekből 
szervezett államra, minden tapasztalatot figyelembe véve, lehetetlen. Min- 
denekelőtt szükség van egy hitre, amely minden honpolgárral megszeret- 
teti kötelességét. Ezt pozitív hittételek alapozzák meg. Melyek lehetnek 
ezek a pozitív hittételek? Hogy létezik egy mindenható istenség, egy Leg- 
főbb Lény, hogy van eljövendő élet, hogy a jók boldogok lesznek s a bűnö- 
sök megbűnhődnek. (Íme, Poul-Serrho hídja!) A mindent átfogó hittétel 
a társadalmi szerződés és a törvények szentsége. De van egy negatív hittétel 
is: tolerancia. Nincs különbség teológiai és civil intolerancia között. A civil 
valláson belül minden egyéni (privát) vallást tolerálni kell, kivéve, ha az 

adott vallás a civil vallás (politika) iránti kötelesség megszegésére kötelez. 
Tehát egyetlen civil vallás, számos magánvallás. 

Rousseau útmutatása nyomán szervezik (és rendezik) meg a jakobinu- 
sok a Legfőbb Lény (Étre Supréme) tiszteletét. 

Kedves hallgatóim, sokat tudnék még Rousseau-ról mesélni, két alkot- 
mánytervezetéről, magányos sétáiról írt beszámolóiról, de időnk már 


régen lejárt. Voltaire és Diderot személyével és írásaival kapcsolatban még 
amúgy is lesz dolgunk vele. 

NYOLCADIK ELŐADÁS 


A Írancia felvilágosodás 2. 
Voltaire és Diderot 


KEDVES HALLGATÓIM! 


Ebben az előadásban éppen olyan aránytalanul fogok , tárgyaimról" be- 
szélni, mint az előbbiben. A legtöbb időt ugyanis Diderot-nak fogom szen- 
telni. Erre maga Voltaire hatalmazott fel, aki aggastyán korában az akkor 
éppen Oroszországból visszatérő Diderot-nak írt levelében (1776) a cím- 
zett rendkívüli érdemeit dicséri, s levele végén annak a reménynek ad ki- 
fejezést, hogy az majd halálos csapásokat fog mérni arra a szörnyre, amely- 
nek ő csak a fülét harapdálta. 

Így hát Voltaire-rel (Arouet mesterrel) kezdem. 

A francia felvilágosodás, ha nem is a legnagyobb modern filozófiák, de 
a legjelentősebb modern ellenzéki szabadgondolkodók, értelmiségi, filo- 
zófiai személyiségek korszaka. Talán még emlékeztek arra, amit az első 
szemeszterben Szókratészről mondtam, hogy kitalálta önmagát, s ezzel a 
filozófiai személyiséget. Voltaire, a maga részéről, pedig kitalálta önmagát, 
mint a felvilágosító, ellenzéki, szabadgondolkodó személyiségét. Filozófus 
is, annak is nevezik, de a többi francia felvilágosítóhoz hasonlóan szám- 
talan műfajt űz. Ír tragédiát, komédiát, dialógust, leveleket, regényt, verset, 
filozófiai költeményeket, történelmi elbeszéléseket, filozófiai esszét, no- 
vellát, dialógust, vitairatot, pamfletet, nem is tudom mind felsorolni. 
A modern tudomány első nagy korszakában természetes volt, hogy a fizika 
is érdekelte. 

Írjon azonban bármit, mindig felvilágosít. Minden írásában a fanatizmus, 
az egyház, adogmatizmus ellen hadakozik, akár közvetlenül, akár közvetve. 

Nem ateista, hanem , teista" (deista) , azaz természetesnek tekinti, hogy lé- 
tezik egy Isten, egy Világteremtő, aki nem avatkozik bele a világ folyásába, 
akinek tisztelete magánügy, akit semmilyen szervezet, vallás, hitvilág nem 
sajátíthat ki magának, s aki a , természeti törvényeket" megalkotta. 
Voltaire találta ki tehát az , elkötelezett" irodalmat, s ezzel az elkötelezett 
író/ filozófus figuráját. Nem véletlen, hogy amikor Sartre egy betiltott anar- 
chista újságot árult az utcasarkon (amiért másokat letartóztattak) , az akkori 
francia államelnök állítólag azt mondta volna: , az ember nem tartóztathatja 
le Voltaire urat". Művészet a művészetért vagy filozófia a filozófiáért — mi 
sem állt távolabb Voltaire személyiségétől. Éppen ezért minden érdeklődő 
ember számára követhetően ír, hogy gondolatai széles körökben terjed - 
hessenek, de talán azért is, mert csak így szeretett és tudott írni. Mindig 
máshoz beszélt, mást szólított meg, mindig a jelenkort és nem az utókort. 
Nyugodtan mondhatom, hogy Voltaire volt az első kiváló filozófiai publi- 
cista, tárcaíró. Szellemes volt, s ha kellett, szarkasztikus, kitűnő komoly 
mulattató. Neki tulajdonítható az a sokat idézet vicces mondás, hogy ha 
Isten nem létezne, ki kellene találni. Szeretett élni, sütkérezett a népsze- 
rűségben és megvesztegethetetlen volt az ártatlan áldozatok védelmében. 
Ahogy Szókratész már benne volt a korban, amikor kitalálta filozófus ön- 
magát, úgy a még a 17. században, előkelő polgári családban született Voltaire 
sem mindjárt felvilágosítóként bújt ki a tojásból, bár már első írásaiban is 
kitűnt mindenoldalú szabadságvágyával s a természetvallás iránti fogékony- 
ságával. Hároméves angliai tartózkodása érlelte meg. Akkoriban írja filozófiai 
leveleit már a , felvilágosító" Voltaire hangján. Hogy ne mondjak nektek 
semmi újat, azonnal üldözésnek lesz kitéve, elhagyja Párizst, s a következő 
majdnem két évtizedet barátnője kastélyában dolgozva és az életet élvezve 
tölti. Itt szeretném megjegyezni, hogy a , felvilágosodásban" a nők is aktív 
szerepet játszottak. Voltaire barátnője, Madame du Chátelet, tudós asszony 
volt, nem csupán jóakaró segítő, mint Rousseau hercegnői. Állítólag (ellen- 
őrizni nem tudom) a hatás közte és Voltaire között kölcsönös lehetett. 
Hogy a továbbiakat röviden összefoglaljam: II. Frigyes porosz király 
meghívására egy időre Potsdamba költözik. (Mint majd Diderot Katalin 
cárnő meghívására Szentpétervárra.) Egyikük sem volt republikánus, 
mindketten osztották az illúziót a felvilágosult uralkodóról. Egyrészt ta- 
pasztalták az angol alkotmányos monarchiát, másodszor azt hitték, hogy 
egy uralkodó észérvekkel rábeszélhető az abszolutizmus feladására s a sza- 

badság eszméinek intézményesítésére. Ez, természetesen, ismétlem, il- 
lúzió volt. Diderot később ezt be is látta. Ugyanakkor abban az időben az 
illúzió érthető volt. Emlékeztek, gondolom, Rousseau is úgy vélte, egy nagy 
területű és népességű államban demokrácia lehetetlen. Ezt a feltevést majd 
csak az Egyesült Államok megalakulása cáfolja meg. Visszatérve tárgyunk- 
hoz, Voltaire csalódott Frigyes felvilágosodás iránti elkötelezettségében, 
a felvilágosult monarchiában, s nagy óvatosan a svájci Ferney-ben, a fran- 
cia határon, telepszik meg s ott él a haláláig. 

Kedves hallgatóim, mindebből már láthatjátok, hogy sem Voltaire, sem 
Diderot esetében nem tudom szokásos előadásmódomat követni. Ha nincs 
rendszer, ha nincs főmű, akkor egy filozófus gondolkodását nem lehet egy 
vagy két szövegen, a szöveget követve, bemutatni. Így hát mazsolázgatásra 
vagyunk ítélve. 

Voltaire bemutatását a joggal való visszaélés, a felháborítóan igazságtalan 
kivégzés két esetének elbeszélésével kezdeném. Ezek Jean Calas halálának 
rövid története (1763) és La Barre lovag halálának rövid története (1766). Jean 
Calas-t, az idős kálvinistát fia meggyilkolásával vádolták (mivel az áttért 
a katolikus hitre) , majd minden bizonyíték nélkül, sőt, minden bizonyíték 
ellenére kínhalálra ítélték. A 17 esztendős La Barre lovagot azzal vádolták 
meg, hogy nem emelte le kalapját egy körmenet előtt, s hogy hozzájárult 
egy fakereszt megrongálásához. Az első vádat nem tagadta, a második vád 
nem volt bizonyítva — kínhalálra ítélték. Voltaire mindkét esetben hango- 
san tiltakozott, kiállt, harcolt az ártatlanok védelmében. A két történet 
már a vég felől íródott. Igaz történetből, igaz felháborodással jó novellát 
írni nem könnyű. Voltaire-nek sikerült. Annyira sikerült, hogy az emberek 
teljesen irracionális, ebben az esetben protestánsellenes, előítéleteinek 
gyűlöletté való fokozásában, álhírek szándékos elterjesztésében s az ezeket 
, törvényerőre emelő" justizmordban saját történeteinkre ismerhetünk. 

Voltaire írt néhány fontos címszót a Diderot és d Alembert szerkesztette 
Enciklopédiába, amelyről kissé hosszabban majd Diderot-ról beszélve 
fogok megemlékezni. Ez azonban nem elégítette ki azt a vágyát, hogy a leg- 
fontosabb kérdésekről hosszabban/rövidebben elmondja saját kritikai, 
provokatív véleményét. Nem egy címszó, hanem inkább egy esszé, történet, 
elmélkedés vagy pamflet formájában. Így jött létre 1764-ben a Filozófiai 
ábécé (Az Abbétól a Zsinatokig) . A bejegyzéseket különböző időkben írta. 
Többször követte mások gondolatmenetét, ezt néhol megis jegyezte, még 


168 II III. AZ ÚJKOR 


többször saját korábbi gondolataihoz, például a korai metafizikai érteke- 
zésében kifejtettekhez tért vissza. Nem az akadémiának írt, hanem a kri- 
tikus gondolkodást és a toleranciát akarta terjeszteni. 

Ízelítőül választottam ki számotokra egynéhány jellemző, formailag, 
illetve tartalmilag különösen érdekes címszót a magyar kiadásból. 

Kezdem a C betűvel: Cél, végső ok. Ebben a bejegyzésben Leibniznek az 
egyetemes teológia doktrínájával, s egyúttal Leibniz (általatok már ismert) 
filozófiájával, száll vitába. Van olyan szerv, amelynek van cél-oka, azaz ren- 
deltetése, mint a fülnek a hallás, de van, aminek nincsen, például nem 
azért szövik a selymet a hernyók, hogy selyemruhát hordjanak a nők Pá- 
rizsban. A kőnek sem célja, hogy ház épüljön belőle. Azaz Voltaire — józan 
ésszel—itt az élő természetnek tulajdonít teleológiát, míg az élettelennek 
nem. Így ebben a bejegyzésben nem minden teleológiát tagad, de az álta- 
lános, Isten által elrendelt egyetemes célt igen. Ha ebben megegyeztünk, 
akkor az élő természet esetében fel kell adni a hatóok egyedüli érvényes- 
ségét. (Amit Voltaire egyik- másik bejegyzésében nem tesz.) A Csodák be- 
jegyzésben kerül először sor a későbbiekben számtalanszor gyakorolt bib- 
liakritikára. Spinoza munkáját folytatja, noha ezzel nincs tisztában. E kri- 
tikai (mind a zsidó Bibliát, mind az Újszövetséget érintő) megállapítások 
közül számos máig is elfogadott interpretáció. Ugyanakkor Voltaire a bibliai 
történeteket, ahogy a görög-római történeteket is erkölcsileg úgy ítéli meg, 
mintha azok a jelenben és Franciaországban játszódnának. Így például 
minden háború esetében. Azaz nincs történeti érzéke. Innen ered többek 
között Montesguieu iránti ellenszenve. 

Nézzük az E, É és F betűket. Egyenlőség: az egyenlőtlenséget az emberi 
természetből fakadó ténynek tartja, s ebben közelebb áll Hobbeshoz, mint 
Rousseau-hoz. A legnagyobb szerencsétlenségnek nem az egyenlőtlensé- 
get, hanem a függőséget tartja, tehát nem a vagyoni egyenlőség, illetve 
egyenlőtlenség, hanem a személyes autonómia megléte vagy meg nem léte 
szerinte a lényeges kérdés. (Nektek erről mi a véleményetek?) Előítéletek: 
mindenkinek vannak előítéletei, tapasztalatból, történelemből, vallásból 
eredőek. Kérdés, hogy azokat, ha gondolkozunk rajtuk, ítéletünk igazolja - 
e vagy sem? Erény: erényes az az ember, aki jót tesz felebarátjával. Érzékelés: 
ha érzékelünk, tudjuk, hogy nem tőlünk függ, hogy és mit érzékelünk, 
tehát Berkeley-nek nincs igaza. Ugyanakkor azonban nem tudjuk, hogy 
érzéki tapasztalatunk milyen külső tényezőtől függ (1. Kantnál , magában 

való dolog"). Filozófia: a filozófus a bölcsesség kedvelője, tehát az igazság 
kedvelője. Tévedhet. Nem rajongó, nem próféta, nem követ isteni su- 
gallatot. A régi filozófusok (kínaiak, görögök) mind igénytelenek voltak. 
Voltaire Konfuciuszt idézi (Kína akkoriban divatban is volt) Franciaor- 
szágban, teszi hozzá, a filozófust mindig üldözték, Montaigne kivételével 
mindegyiket. (Nemcsak Franciaországban, teszem én hozzá.) Ez a tény, 
mondja Voltaire, a francia nemzet örök gyalázata. 

Folytassuk: H, J, L. M, Sz, T. Hit: a hit nem a nyilvánvalóban való hit. Egy 
szükségszerű örök értelmes Legfőbb Lény létezik, ebben hinni magától 
értetődő, nem erény. Nem a nyilvánvalót kell elhinnünk, hanem azt, ami 
értelmünk számára tévesnek bizonyulhat, az önellentmondó, képtelen 
dolgokat beleértve. Jézus: itt is, ahogy a Jézusról írott más címszavak ese- 
tében, Voltaire egyrészt egyházkritikus, másrészt bibliakritikus álláspont- 
ját domborítja ki. Jézus istensége kései találmány. Jézus zsidó volt, vallása 
is zsidó úgyszintén, ezért a kereszténynek, aki hozzá kíván visszatérni, zsi- 
dóvá kell válnia. Jó: a , legfőbb jó" olyan dolog, amelyet tapasztalva semmi 
mást nem tudunk érezni, egyfajta beteljesülés, egy rövid ideig tartó pilla- 
nat. (Gondoljatok Goethe Faustjára, ez egy nagyon modern gondolat. Az 
ebben a címszóban megfogalmazott Leibniz- és Pope-kritikára még vissza - 
térek.) A Józan ész címszóban az általa különben nagyra értékelt Pascalra 
tesz egy szarkasztikus megjegyzést, mely szerint Pascal állandóan szaka- 
dékot látott karosszéke mellett. Lélek: azt mondják, hogy ismerd meg saját 
lelkedet, önmagadat! De hát ki ismerheti önmagát? Egyedül Isten. Sza- 
badság: Voltaire ebben a címszóban az egyetemes kauzalitás, azaz az egye- 
temes természeti szükségszerűség tézisét vallja, ahogy kora materialistái 
is, akikre majd röviden még rátérek. Ez a koncepció ellentmond annak, 
amit Voltaire korábban az élővilág célszerű felépítéséről mondott, az nyil- 
vánvaló. Hiszen ő nem volt rendszeralkotó. Egyszer egy dolgon gondolko- 
zik, egyszer egy másikon, egyszer az egyik, másszor a másik szemszögből. 
Itt és most csak az akarat szabadságáról szól a mese. Állítja az akarat meg- 
határozottságát, s egyben ennek szükségszerűségét, azaz tagadja az akarat 
szabadságát. Ez ugyanakkor nála nem jelenti a cselekvés szabadságának 
tagadását. Az akarat ugyan determinált, hiszen szükségszerűen azok a gon- 
dolatok határozzák meg, amelyekre elmélkedéseinkben jutunk, de ha 
a cselekedetet saját akaratunk határozza meg, nem pedig mások akarata, 
akkor szabadon cselekszünk, azaz szabadok vagyunk. (Ez a gondolat har- 

monizál az Egyenlőség címszóban mondottakkal, mely szerint nem az egyen- 
lőtlenség, hanem a függőség a legnagyobb társadalmi probléma.) Törvények: 
kora konszenzusának megfelelően ő is úgy véli, hogy a természeti törvény 
kivételével minden törvény megállapodásokból fakad. Javasol tehát néhány 
tézist megállapodás céljára. Javaslatai közül majdnem mind az egyház és az 
állam különválasztására irányul, s ezek később megis valósulnak. (Ez egye- 
nesen ellentétes Rousseau javaslatával, a Legfőbb Lény elismerésének re- 
publikánus államvallássá tételével.) Voltaire a polgári magánember szem- 
pontjából gondolkozott. Ezért javasolja a polgári házasság bevezetését pél- 
dául, s a polgári jogrendszernek, mint egyedül érvényes jogrendszernek, 
elismerését. A büntetőjogban a , megelőzés elvét" képviseli a , megtorlás 
elve" helyett (legyen a büntetés hasznos), s ami az adórendszert illeti, a 
progresszív adózást javasolja. Nemkülönben azt is, hogy a jogrendszer ne 
mondjon ellent a szokásoknak. (Ez volt Montesguieu álláspontja is.) 
Voltaire Candide című regényét, gondolom, mindannyian ismeritek, 
ha a regényt nem is olvastátok, de a belőle készült musicalt hallottátok/lát- 
tátok. Nos, az abban szereplő Pangloss maga Leibniz, illetve Leibniz-ka- 
rikatúra, aki a legnagyobb szörnyűségek közepette is igyekszik bizonyítani, 
hogy világunk minden lehető világok legjobbika. A regényt Voltaire a lissza- 
boni földrengés pusztításainak hatása alatt írta. Az itt szatirikus formában 
bemutatott gondolatot elméletileg is többször megfogalmazta, egyszer 
versben is. Címe: Vers a lisszaboni fölrengésről, avagy annak az elvnek a vizs- 
gálata, hogy minden jól van. A vers legfontosabb részletét Petri György, a ki- 
váló költő, fordította magyarra. Ezt, kérlek, ha kezetekbe kerül, olvassátok 
el. (A francia felvilágosodás morálfilozófiája, Gondolat, 1975, 304—309.) 
Utána mindjárt megtalálhatjátok Rousseau prózában írt válaszát is. 
Gondolom, emlékeztek még a negyedik előadásból Leibniz Theodiceá - 
jára, annak igazolására, hogy Isten a lehető legjobb világot teremtette. 
Ezzel óhajtotta megvédeni Istent az emberi törvényszék előtt attól a vádtól, 
hogy Ő a gonosz teremtője is. Azt is rögtön látni fogjátok, hogy itt Voltaire 
övön alul ütött, mivel feltételezte, hogy Isten — Leibniz szerint — a legjobb 
világ teremtője volt. Tudjátok, persze, hogy Leibniz nem ezt mondta, 
hanem azt, hogy a világon, igaz, sok a rossz, a gonosz, de minden alternatív 
világ rosszabb lett volna, mint a teremtett világ. Csak hogy ismételjek, 
Leibniz kétféle gonoszról, rosszról beszélt: az egyik a természeti, a másik 
az erkölcsi rossz. Az érv, hogy minden alternatív világ csak ennél rosszabb 

lett volna, mert hiányzott volna belőle az ember választási szabadsága, ki- 
zárólag az erkölcsi gonosz kérdésére ad választ, nem a természeti rossz 
kérdésére. Arra ugyan választ ad, hogy miért ropnak táncot Párizsban, ami- 
kor kisgyerekek véreznek el Lisszabonban anyjuk mellén, hiszen ez emberi 
bűn, de arra nem, kérdezi joggal Voltaire, hogy miért alkotott Isten olyan 
világot, ahol földrengés, tűzhányók és hurrikánok pusztítanak? Miért lett 
volna egy világ rosszabb, amelyben nincs földrengés? Természeti szükség- 
szerűség? Igen, de azt is Isten teremtette. Hogy történhet ez meg egy jó- 
ságos Úr kormányzata alatt? 

Voltaire is felteszi ugyanazt a kérdést, mint oly sokan előtte és utána 
(utoljára talán Auschwitz esetében), hogy hogyan engedhet meg tömeg- 
halált, hogy a világ Teremtője hogyan engedheti meg gyerekek ezreinek 
szenvedését és halálát? 

Neki itt a nehezebb, nem a könnyebb kérdéssel van dolga. A földren- 
gésnek ugyanis nincs köze az emberek szabad akaratához. A , természeti 
rossz" igazolására Leibniz egyik érve, mint tudjátok, az volt, hogy Isten a 
világot nemcsak az ember számára teremtette, hanem minden élőlény szá- 
mára. Erre Voltaire szarkasztikusan megjegyezheti: , milyen felemelő, hogy 
férgek egyenek". 

Nem Leibniz volt az egyetlen, aki ellen Voltaire hadba szállt, hanem 
Alexander Pope is, aki a régi bibliai választ ismételte: a szenvedés Isten 
büntetése gonoszságunkért, a jók pedig üdvözülnek (kik üdvözülnek — 
kérdezi Voltaire). Arra a kérdésre, hogyan kerül a Gonosz a világba, így 
nincsen válasz. 

Rousseau levele Voltaire-hez nem elsősorban annyiban érdekes, hogy 
megvédi Leibnizet, ahogy Pope-ot is, hanem érveiben. Nem tudom ezt az 
érdekes és fontos levelet végigelemezni. Csak két pontot emelnék ki. Elő - 
ször is azt, hogy Rousseau elveti a természeti és a morális rossz éles meg- 
különböztetését. Ugyanis szerinte a fizikai bajok, a természeti gonosz maga 
is többnyire az ember, az ember szabad (és rossz) döntésének eredője. 
Lisszabonban például rosszul építkeztek. A civilizáció alakítja úgy át a ter- 
mészetet, hogy egyre többen essenek a természeti rossz áldozatául. Má- 
sodszor ő (Rousseau) hisz a túlvilági jutalomban. Annyit szenvedett élet- 
ében, hogy érzi, hiszi, akarja, hogy van Gondviselés. Tudja, persze, hogy 
ezzel nem igazolta a Gondviselést, de igazolta Gondviselés szükségségessét. 
S végül ez is annyit jelent, hogy a kérdésre nincsen válasz. 

S most hadd térjek Diderot-ra. Nem tagadom a , részrehajlást", mivel 
nemcsak filozófiai, hanem személyes szimpátiát is érzek iránta. 

Denis Diderot polgári családban született, apja késkészítő mester volt, 
de a plebejus gőg távol állt tőle. Ugyanannyit, ha nem többet szenvedett a 
szegénységtől, az elismertség hiányáról, mint Rousseau, de nem volt ál- 
dozat-tudata. Igaz, iskolázott volt, s főként más volt a természete, mint ba- 
rátjának, ugyanis hajlott a vidámságra és a bohémságra. 

Természetéről, életéről lánya, Angéligue, számolt be apjáról írt szere- 
tetteljes, anekdotákkal fűszerezett életrajzában. Diderot-nak felesége mel- 
lett volt két hosszabb szerelmi kapcsolata. A második Sophie Volland volt, 
aki azért is érdemes említésre, mert a Sophie nevet (bölcsesség) Diderot 
adományozta neki, tehát feltehetően igen szellemes és filozófia iránt ér- 
deklődő asszony lehetett, továbbá, mert Diderot számos filozófiailag fontos 
levelet intézett hozzá. Mást nemigen tudunk róla, legfeljebb azt, hogy 
Diderot-nál korábban halt meg. Levelei nem maradtak ránk. (Lehet, hogy 
nem is voltak?) Diderot és Rousseau barátságáról már beszéltünk, s arról 
is, hogy ez a kapcsolat magánügyek miatt szakadt meg, mindkét fél lelkén 
sebeket ejtve, később azonban a köztük lévő filozófiai ellenétek is egyre 
nyilvánvalóbbá váltak. (Friedrich Melchior Grimm lett később Diderot 
legközelebbi barátja.) 

Isten léte vagy nem léte nemigen foglalkoztatta Diderot-t. Agnosztikus 
volt, ami akkoriban ateistát jelentett. Van Isten vagy nincs, ennek számunk- 
ra, emberek számára, szerinte semmi jelentősége. Amit kötelességének 
érzett, azt örömmel tette, igyekezett az ész, az értelem, a meggondolás lám- 
pását felemelni a babonák sűrű erdejében, de nem táplált illúziókat az 
eredményt illetően. Ahogy 1758-ban írja Voltaire-nek: , Hasznot hajtani 
az embereknek! Biztos-e egyáltalában, hogy nem csupán mulattatók va- 
gyunk és vajon oly nagy különbség van-e a filozófus és egy fuvolás között? 
Élvezettel meghallgatják vagy kifütyülik mindkettőjüket, s aztán marad 
minden a régiben" (Csatlós János fordítása). 

Ő is, mint minden francia (és számos német) felvilágosító, több mű- 
fajban jeleskedett. Két drámáját (A törvénytelen fiú, A családapa) a Comé- 
die-Francaise is bemutatta, nem nagy sikerrel, bár később Lessing német 
fordításában, hogy így mondjam, , befutott". Sikerültek vagy nem, többek 
között ezekre a munkáira is támaszkodott drámaelmélete. Polgári drámák 
voltak, saját értelmezése szerint tragikomédiák. Ezen az úton majd Lessing 

fogja nemsokára követni, mind drámaírásban, mind drámaelméletben. 
( Lefordította Diderot drámáról írt tanulmányának részleteit németre, 
s ezzel be is vezette Diderot-t a német kultúrába.) A Rameau unokaöccse 
című Diderot remekmű, amiről majd bővebben fogok beszélni, előbb jelent 
meg Goethe német fordításában, mint franciául. 

Első — erotikus — regényével, a Fecsegő csecsebecsékkel, amelyben a női 
nemi szervek beszélik el élményeiket, keresett először pénzt, Az apáca 
című regénye botrányt okozott (egyik húga apáca volt), harmadik, a filo- 
zófiai regénye, Mindenmindegy Jakab csak halála után jelent meg. Galicin 
herceget is kitüntette barátságával, aki forszírozta, hogy Oroszországba 
utazzon II. Katalin cárnő udvarába. Katalin különbenis szerette maga köré 
gyűjteni a szellem embereit, mert ez presztízsét növelte, s mert szórakoz- 
tatták. Semmiképpen nem azért, hogy eszméiket megvalósítsa. E látogatás 
eredményeképpen Diderot összes műveit, egész hagyatékát a szentpéter- 
vári orosz udvarra hagyta. 

Diderot közéleti tudományos tevékenyégének középpontjában az En- 
ciklopédia megszervezése és kiadása állt, előbb Jeanle Rond d Alembert-rel 
együtt, később egyedül. Az Enciklopédia küldetése az volt, hogy címszavai 
a legújabb eszmékre támaszkodjanak, felöleljék a tudomány, a művészet 
és a mesterségek eredményeit s a széles francia közönséget bevezessék a 
modern tudományos szemléletbe. Ez volt a , babonák", az , előítéletek" elleni 
harc legsikeresebbnek tűnő formája. Mint tudjátok, Voltaire és Rousseau 
is írtak címszavakat. Legfontosabbaknak a politikai és a vallási jellegű cím- 
szavak számítottak. Azonban Diderot írt — többek között — kakaó címszót 
is, melyben a kakaót s a belőle készült ital egészséges hatását méltatta, ahogy 
manapság mi is tesszük. (Gondolom, ismeritek Mozart operáját, a Don 
Giovannit, s emlékeztek arra, hogy a Don nem pezsgővel, hanem kakaóval 
csábítja vendégeit.) Az Enciklopédiát hol engedélyezték, hol betiltották, hol 
titokban átírták, s d Alembert is cserbenhagyta, mindezzel sok nehézséget, 
mérgelődést és munkát okozva Diderot-nak, amiről ő a VIII. kötethez írott 
előszavában számol be. Végül megjelent minden kötet. 

Diderot a filozófia alapkérdéseinek értelmezésében egy Montaigne és 
egy Kierkegaard volt egy személyben, ha nem is együtt és ugyanabban a vo- 
natkozásban. Annyiban volt Montaigne (akit sokra becsült) , amennyiben 
a józan emberi ész gondolkozásmódját magas filozófiai síkra emelte (ma- 
gasabbra, mint Montaigne) , s annyiban Kierkegaard, hogy vállalta, sőt, 

választotta aparadoxonokat. Ő is a politikailag elkötelezett filozófusok s0- 
rába tartozott, úgy is ítélték meg (a király visszautasította felvételét a Francia 
Akadémiába) , de nem elsősorban a politikai filozófia vagy akár az egyház- 
kritika/valláskritika állt érdeklődésének középpontjában — nem elsősorban, 
bár az is. Írt címszót a természetjogról, a zsarnokról és a zsarnokságról, az 
igazságosságról, a társadalomról, azaz a kort érdeklő fő kérdésekről. Legin- 
kább azonban a kielégíthetetlen kíváncsiság motiválta a filozófia alapkér- 
dései, a modern élet paradoxonjai, a természet felderítetlen , titkai" iránt. 

Miután nem rendszeralkotó, Diderot bemutatását egy rendszerkritiká- 
val kezdem. 

Diderot korában az úgynevezett , mechanikus" materialisták, mint Hel- 
vétius és d Holbach, La Mettrie, továbbá Condillac, a szenzualista , futottak 
még" a felvilágosítók táborában. D Holbach gazdag volt, filozófiai szalont 
tartott fenn, házában megfordult , mindenki", aki akkor ebben a körben 
számított. Hume is élvezte d Holbach vendégszeretetét, meg is dicsérte 
érte, bár filozófiáját , primitívnek" ítélte, ahogy az is volt. Foglalkozni nem 
foglalkozott vele. Diderot is állandó vendége volt a d Holbach szalonnak. 
Nos, az előbb említettek közül különösen Helvétius ambicionálta a rend- 
szeralkotást. Két ismert könyve A szellemről és Az emberről botrányt kavart, 
az előbbit máglyára vetették. Erre a könyvre mind Diderot, mind Rousseau 
kritikusan, s egészen hasonlóan, reagált (1758), a másodikról Diderot írt 
(1773—1775). már Helvétius halála után, megsemmisítő (bár nem szemé- 
lyeskedő) kritikát. Ez volt különben jellemző Diderot-ra. Jó ember volt, 
senkit sem akart személyében megbántani. Ugyanakkor elvhű ember volt, 
egyetlen kritikai megjegyzését sem akarta eltitkolni. 

Kedves hallgatóim, mint előrebocsátottam, Diderot filozófiáját a Hel- 
vétius-kritikákat követve, bár nem csak azokra támaszkodva, fogom nektek 
bemutatni 

Kezdem tehát az első, kevésbé részletes, kritikával (Reflexriók Helvétius 
A szellemről című könyvéről) . Diderot négy filozófiai tételt cáfol meg rövi- 
den. Először is: Helvétius azonosítja az érzékelést az észleléssel, s mind- 
kettőt az ítélettel. Mindkét állítás súlyosan téves. (Hadd világítsam meg 
ezt egy példán: érzékelek egy hangot, észlelem a harang hangját, azaz ér- 
telmezem a hangot, míg az ítélet, hogy dél van, s ezért harangoznak, nem 
tartozik az előbbiekbe, hanem a fogalmi gondolkodás eljárása.) Egy állat 
esetében sem azonos az érzékelés az észleléssel, a bárány nem , a hangot , 


8 I! A FRANCIA FELVILÁGOSODÁS 2. II 175 


hanem a farkas hangját észleli. Diderot megcáfolja azt a tételt is, amely 
szerint az ember teljes mértékben a környezet és a nevelés eredménye 
lenne. A környezet az ok, az ember az okozat. Helvétius, mondja Diderot, 
összetéveszti a körülményt, a feltételt, a lehetőséget az okkal. Az egyes em- 
berek ugyanazon körülmények között is különbözőek. Lehet például zseni, 
középszerű, ostoba. Továbbá, míg Helvétius szerint a szenvedélyek célja 
a fizikai élvezet, addig Diderot szerint dicsőségre, hatalomra az emberek 
nem elsősorban a fizikai élvezet kedvéért vágynak. Továbbá az erény mér- 
céje Helvétius számára a közérdek, s így, teszi hozzá Diderot, teljesen el- 
feledkezik az egyéni szabadságról. 

Hasonló és egyéb alapvető filozófiai kérdések kerülnek terítékre Diderot 
Helvétius Az emberről című művének cáfolata, életében meg nem jelent, 
műve során is. Itt Diderot paragrafusról paragrafusra követi Helvétius 
rendszerének gondolatmenetét. Ezek közül a filozófiai szempontból per- 
döntőket emelem ki. (Aki közöttetek ennél többre vágyik, megtalálhatja 
a szöveget A francia felvilágosodás morálfilozófiája című, 1975-ben megjelent 
kötetben.) Mellőzöm a Helvétius idézeteket és csak Diderot válaszait, illet- 
ve kérdéseit foglalom össze sorrendben. 

Ebben az írásban Diderot nemcsak Helvétiusszal, hanem az egész fel- 
világosodással viaskodik. Nemkülönben Rousseau-val és önmagával is. 
Idős korában az akkor születendő világ nagy paradoxonként jelenik meg 
számára. Ő nem ismeri az antinómiák feloldásának későbbi kanti receptjét. 
Ezért is ajánlom nektek, mármint azoknak közületek, akik ezt a művet el- 
olvassák, hogy döntsék el, kinek az oldalán álltok az egyik vagy másik tézis 
esetében. Vagy esetleg egyikük oldalán sem? 

A vadság, illetve a műveltség állapotának kérdése, azaz Rousseau kér- 
dése, többször fog felvetődni, s Diderot majdnem minden esetben más 
választ fog adni rá. Helvétius könyvének VIII. fejezetére reagálva fogal- 
mazza meg az azóta sokszor idézett gondolatot, hogy nem elég bemutatni, 
hogy a civilizációban több a bűn, mint a természetes állapotban, azt is meg 
kellene mutatni, hogy kevesebb a boldogság. S ebben ő erősen kételkedik. 
Diderot különösen fel van háborodva mindazon, amit Helvétius a nőkről 
mond. A női nemnek nincs is szüksége hitelesebb védőügyvédre, mint 
Diderot. Még a nők élvezethez való jogáról is szót ejt, a zsarnok és ostoba 
férfiak praktikáit nem kímélve. Valahol, a későbbiekben, megjegyzi, hogy 
Helvétius biztosan csak csinos és ostoba libákat ismert és kedvelt. 

Érzékelni annyi, mint gondolkozni, illetve nem gondolkodhatunk, ha 
korábban nem érzékeltünk — írja Helvétius. Hogy kerül a csizma az asz- 
talra? S jól ismert állításból (akár igaz, akár nem), mely szerint semmi 
sincs az értelemben, ami ne lett volna korábban az érzékekben, semmi- 
képpen nem következik, hogy érzékelni annyi, mint gondolkozni, tehát, 
hogy az érzékelőképesség és az ítélőképesség egy és ugyanaz. Hasonló gon- 
dolati hiba csúszik be, Diderot szerint, Helvétius már ismert érvébe, mely 
szerint a fizikai érzőképesség cselekedeteink, szenvedélyeink és társas 
ösztöneink egyedüli oka. Helvétius már megint összekeveri az ok fogalmát 
a körülmény, a feltétel fogalmával. (Diderot példája: pisztoly kell ahhoz, 
hogy golyót röpítsek a fejembe, tehát azért röpítek golyót a fejembe, mert 
van pisztolyom?) Valóban nem lehet az ember nagyravágyó, ha nincs ér- 
zékelőképessége, de ebből nem következik, hogy érzékelőképessége, mint 
hatóok, határozza meg nagyravágyását. Érzéketlen embert nemlehet, per- 
sze, feltételezni, de ebből nem következik, hogy tetteink egyetlen mozga- 
tórugója az érzékelt gyönyör vagy a fájdalom. Helvétius tagadja a lelki örö- 
möt, illetve fájdalmat, amire vágyunk vagy amitől félünk. Helvétius szerint 
(mondja Diderot) Leibniz és Newton azért hadakoztak, mert mindketten 
ugyanavval a csinos hölggyel töltött éjszakára vágytak. Úgy látszik, mondja 
Diderot, nem ismeri a filozófusokat. Helvétius szerint a hatalom is a fizikai, 
érzéki gyönyör megszerzésének eszköze. Úgy tűnik, hogy nem ismeri a zsar- 
nokokat. Helvétius nem azt mondja, hogy a hatalomvágy gyakorta az érzéki 
vágy eszköze, hanem hogy általában, mindig, szükségszerűen az. Azaz Hel- 
vétius, Diderot szerint, , túláltalánosít". (Különben a túláltalánosítás köz- 
ismerten minden előítélet jellemző vonása.) Helvétius és Rousseau között 
az a különbség, mondja Diderot, hogy Rousseau elvei hamisak és követ- 
keztetései igazak, míg Helvétius esetében az elvek igazak és a következ- 
tetések hamisak. Ez a bon mot Diderot-nak arra szolgál, hogy inkább 
Rousseau-t, mint Helvétiust, de leginkább a kettő közötti , közepet" (igaz 
elvek, helyes következtetések) válassza. 

Diderot a könyv XV. , Az elméről című fejezetéhez néhány fontos meg- 
jegyzést fűz. Minden ember helyes szellemmel született — írja Helvétius. 
Mi az, hogy , helyes szellem?" — kérdezi Diderot. Mi azt mondhatnánk, 
hogy a nyelvhasználat képessége, s ezzel az úgynevezett logikai alapelvek 
(azonosság, ellentmondás, kizárt harmadik elve) gyakorlata. Ezzel szem- 
ben Helvétius arra a valóban balga következtetésre jut, hogy minden ember 

mindenre egyformán képes. (Nem arra, hogy mindenre képes, hanem 
hogy mindenre egyformán!) Itt Diderot , ugrik" egyet s az érzéki örömök 
elegendő okként való ajánlatával az etika hagyományosan központi gon- 
dolatát állítja szembe. Nem tényigazságként, hanem mint hitvallást, mint 
krédót: , a legjobb, amit boldogságunk megszerzéséért tehetünk az, hogy 
jó emberek legyünk" (Ludassy Mária fordítása). Ezzel, s az ezt követő val- 
lomással, átúszunk az ismeretelmélet/antropológia vizeiről az etika és 
a társadalomfilozófia vizeire. 

A XVI. fejezethez írt megjegyzésekben szaporodnak a találó, szellemes 
aforizmák. Mint például az a mondás, hogy egyes emberek tévedései zse- 
niálisabbak lehetnek mások igazságainál. Itt derül ki (többek között) , hogy 
Voltaire-rel szemben Diderot nagyra becsüli Leibniz metafizikai elméleteit 
az eleve elrendelt harmóniáról s a lehetséges legjobb világról. Diderot 
szellemi fölénye abból is kiderül, hogy minőségérzéke sokszor felülbírálja 
politikai elveit. Egy másik aforizmasorozatban szembeszáll azokkal, akik 
a pénzmotívumot alantasnak tartják. Micsoda képmutatók! Nincs semmi 
rossz a pénzmotívumban, hacsak nem zár ki, nem ír fölül más motívumo- 
kat. Számtalan tisztességes dolog csak pénzzel valósítható meg. 

A IV. szakasz II. fejezetében bírálja felül Diderot saját és Voltaire korábbi 
illúzióját egy felvilágosult abszolút monarchiáról. A felvilágosult uralkodó 
önkényuralma mindig rossz, írja, már azért is, mert erényeivel, jó törvé- 
nyeivel elkápráztatja az ellenzéket. Az ellenzékiség jogának pedig akkor is 
szentnek kell lennie, ha az ellenzéknek nincs igaza. Az ellenzék joga nélkül 
ugyanis bármely nép birkacsordává változik. A zsarnokság minden formája 
kitépi a szabadság képét, vágyát, motívumát az alattvalókból. Azonban, 
amikor Helvétius megjegyzi (XI. fejezet), hogy a zsarnokságban a tisztes - 
séges embernek nem lehet becsülete, Diderot egyenesen felháborodik. 
Minél kevesebb a tisztességes ember, annál nagyobb a becsületük. A Hel- 
vétius nevű Diogenész lámpája fényénél, szomorodik el filozófusunk, alig 
találok jó embert, hiába keresek egy boldog népet. 

Diderot szerint felesleges az a vita, hogy rossznak vagy jónak születnek- 
e az emberek amúgy általában. Egyik ilyennek, másik amolyannak, a több- 
ség pedig keverék. 

Itt kezdődik a soha meg nem késett harc a halott Rousseau árnyával. 
Minden averziója ellenére arra a következtetésre jut, hogy bármilyen for- 
radalom menjen is végbe az emberi szellemekben, Rousseau sosem kerül 

a megvetett szerzők közé. Olyan lesz ő az írók között, mint a festők közt a 
rosszul rajzoló kiváló koloristák. (Milyen remek értékelés!) A harc azonban 
harc, s ez a harc vezet végső soron az említett paradoxonhoz, a modern 
világ feloldhatatlanul ellentmondásos megítéléséhez. Rousseau első dis- 
kurzusáról megjegyzi, hogy a maga részéről, ha már választania kell, inkább 
választja a selyemruhát öltött kifinomult bűnt az ostoba vadember állati - 
ságánál. Ugyanakkor a luxus nem problémátlan. A baj a vagyon túlságosan 
egyenlőtlen felosztása. Vigyázzatok, Diderot nem az egyenlőtlenség, hanem 
a túlzott egyenlőtlenség ellen emeli fel szavát. Azonban mikor és mitől 
lesz az egyenlőtlenség , túlzott"? S ha a gazdagság egyenlőbben lenne fel- 
osztva, akkor mi lenne a következmény? A szabadságot akadályoznánk! 
Akkor pedig elpusztulna az ipar és a kereskedelem, s végső soron szen- 
vedne az ország gazdasága. (Emlékeztek ugye még A méhek meséjére?) Ki 
lehet-e bontakozni a stagnáció állapotából? Aki abszolút módon az arany 
ellensége, az a tudatlanság védelmezője, írja. Vagy le kell mondanunk a 
fémek használatáról, vagy az életveszélyes, büdös bányákról. Igen-nem, 
vagy-vagy. Melyiket választjuk? Egyiket sem? Nem dobunk még kockát 
sem? Akkor sem, ha felismerjük, hogy minden társadalmi berendezkedés, 
amelyben az ember nem lehet beteg anélkül, hogy nyomorba ne hulljék, 
s amelyben az embernek öregkorában nincs biztosítva segélyforrás, rossz? 
(IV/XXII.) Tehát a mai világ rossz. Így ez sem, az sem? Sem természetes 
állapot, sem civilizáció? Akkor mi egyáltalán? Mit akarhatunk, miben re- 
ménykedhetünk, mit tudhatunk, mit tehetünk? 

A társadalmi állapot, írja ironikusan Diderot, persze, szükségszerűen 
halad a gyászos tökéletesedés felé. Legjobb lett volna megállni a középen, 
azaz a vadság és a civilizáció állapota között, de hogyan? Miután nem áll- 
tunk meg, vissza tudunk-e térni ebbe a közbülső állapotba? 

Diderot is azok közé a filozófusok közé tartozik (ez a nagy többség), akik 
remek diagnoszták, felmutatják a paradoxont, tudják, hogy megoldás nin- 
csen, s mégis megoldást keresnek, vizionálnak. Valamiféle utópiát, meg- 
váltást, megváltót. Nem Istent — hiszen istent, a zsarnokot, Diderot szerint, 
az emberek inkább megölnék, ha erre képesek lennének -—, de egyfajta 
Messiást. , Megjelenik, mivel az idő minden lehetőséget valóra vált, meg 
fog jelenni egy napon az igaz ember, a felvilágosult és hatalmas ember, 
akit régóta várunk". 

Azóta is várunk s mindig is várni fogunk. 

Kedves hallgatóim, már említettem Diderot univerzális kíváncsiságát. 
Az antropológia (nemcsak a filozófiai antropológia) , ahogy a természetfi- 
lozófia is, kezdettől végig érdeklődésének tárgya volt és maradt. Akkoriban 
egy filozófus nyugodtan elmélkedhetett egy tudományos felfedezésen, hi- 
potézisekkel léphetett elő, szívesen fogadták a laikust a tudomány biro - 
dalmában. A következőkben Diderot számos természetfilozófiai írása közül 
egyet, ahogy antropológiai írásai közül is csak egyet, mutatok be nektek 
röviden. Különben tisztában vagyok azzal, hogy megint kifutunk az időből. 
Ugye adtok nekem egy plusz órát, hogy a francia felvilágosodás bemutatása 
kevésbé vázlatos legyen? 

A természetfilozófiai írások közül a D Alembert álma című, Diderot életé- 
ben meg nem jelent, lényegében biológiai tematikájú dialógust választot- 
tam, mert szellemes és több fontos kérdést is érint. 

Az ,álmot" egy másik dialógus előzi meg (DAlembert és Diderot beszélgetése), 
d Alembert ezt a korábbi beszélgetést folytatja álmában. A dialógus szereplői: 
d Alembert, előbb álmában, majd ébren, Espinasse kisasszony, d Alembert 
barátnője és Bordeu doktor, akit a kisasszony hív el betegnek hitt barátjához. 
Espinasse kisasszony úgy hiszi, hogy d Alembert lázálmában összevissza 
hadar minden zagyvaságot, s ezért a lázálom szövegét le is jegyzi, hogy meg- 
mutassa a doktornak. A doktor (lényegében, ha nem is mindenben, Diderot 
szócsöve), azonnal észreveszi, hogy az álomban elhangzott szövegek cseppet 
sem balgaságok, hanem biológiai tényekből kiinduló, bár azokon többszö- 
rösen túlmutató, fantáziák. A beszélgetés folyamán sor is fog kerülni egy 
álomelméletre, amelyben a beszélgetők biológiai alapon jutnak arra a kö- 
vetkeztetésre, hogy az álomban látottak, elgondoltak néhol valóban balga- 
ságok, időnként (mint ebben az esetben) azonban feltárnak, felfedeznek 
valamit, amit az álmodó ébren nem tudott vagy nem mert elgondolni. 

Bonyolult álomfejtésről van szó, amelyben a doktor tapasztalata és ér- 
telmezése egészen különböző területekre, különböző hipotézisek világába 
vezeti el Espinasse kisasszonyt, azaz az olvasót. Ezek között szerepel a vi- 
lágmindenség elgondolása. Az egész világmindenség élő, eleven, minden 
atomja él. Minden mindennel összefügg. A világ esetében egy végtelen 
(vagy annak tűnő) organizmussal van dolgunk, melynek minden tagját 
fonalak fűzik össze a világpókkal, aki/ami irányítja azokat. Minden állandó 
mozgásban van, kialakul, majd szétesik (nem hal meg, mert halál nincs 
is). Így a világpók, azaz a mindent irányító világértelem, is majdan egy 

másik világpóknak adja (adhatja) át a helyét. Nem tudjuk, milyen állatfajok 
éltek előttünk, hogyan jöttek létre, illetve hogyan pusztultak el, s azt sem, 
milyenek élnek utánunk. Hátha mi is egy kihaló faj vagyunk? 

Az ember mikrokozmosz, azaz , kiköpött" makrokozmosz. Életből jön 
létre az ember is, de nem emberi életből. A hím és a nőstény csak későn 
válik el az emberi magban is. De hol van az a pók az emberben? Az agyban. 
Az elme az agyban, az anyagban székel. Az agy szövi a hálót, ő irányít, de 
a háló egyik vagy másik fonala gyakran önerőre kap. A szervek teremtik a 
szükségleteket, s a szükségletek a szerveket. Egy zseni esetében a pók, az 
agy, erősen kezében tartja a hálót. A ,pók"-ban lakozik ugyanis az Én. 
A zsenivé válás feltételei velünk születnek, de a zseni maga nem vele- 
született tulajdonság, hanem az Én műve. Az Én az ember emlékeinek s0- 
rozata, de emlékei szelekciója is egyben. A zseniális Én (Diderot példája 
Voltaire) magának a zseniális Énnek a terméke, aki megszokta, hogy nem 
engedi önerőre kapni, dönteni Enje perifériáját. A szabadság nem más, 
mint az irányító ok (az Én) szükségszerű okozata. Az ember feladata, hogy 
erősebbé tegye a hálózat kiindulópontját: ezen dől el a sorsa. (Hasonló - 
képpen vélekedett addig is minden filozófus, csak biológiai megalapozás 
nélkül.) Ennek a biológiai megalapozásnak van filozófiai következménye, 
méghozzá Diderot gyakran hangoztatott gondolata, hogy nem létezik sem 
erény, sem bűn, csak jótékonyság és kártékonyság. 

A remek, bonyolult, hol találó, jövőbelátó, hol fantasztikus meséhez 
hasonló beszélgetés megint csak egy Diderot- ra jellemző szkeptikus meg- 
jegyzéssel zár. Megértik-e vajon egymást az emberek? — kérdez d Alembert, 
s az orvos erre úgy válaszol, hogy sosem érthetjük meg egymást teljesen s 
minden csak megközelítés. 

Pótlás Bougainville utazásához vagy párbeszéd A és B között megint csak egy 
Diderot életében kiadatlan mű. Bougainville híres matematikus és utazó 
volt, az első francia, aki megkerülte a földet, s leírta azt, amit látott, illetve 
látni vélt, többek között a vademberek világát Tahiti szigetén. Diderot dia- 
lógusa egyrészt olyasféle antropológiai beszámoló, mint a másfél évszázad - 
dal később néhány híres amerikai antropológus leírása a Trobriand-szige- 
tek bennszülötteiről. Mindkét esetben a szexualitás értelmezése, értékelése, 
gyakorlata állt a civilizáció és a természetes állapot kontrasztjának közép- 
pontjában. Ami nálunk (a 18. század Franciaországában vagy a 20. század 
Amerikájában) tiltott, szégyenletes, esetleg bűn is, amott, a távoli szigete- 

ken, természetesnek számít. A szexuális szerelem szabad. Ez az érzés feje- 
ződik ki Gauguin festményeiben is, ahol meztelen szép testű nők és férfiak, 
gyermekek sütkéreznek Tahitin békésen a pálmafák alatt. 

Nos, már régen kimutatták, hogy az amerikai antropológusok boldog 
szigetlakóinak leírása nem felel meg a tényeknek, hogy vágyálmukat látták, 
azaz azt, amit látni véltek. Diderot párbeszéde, amelyben A és B többek 
között egy bölcs bennszülött (Oru) és egy szerzetes dialógusát mutatja be, 
inkább ironikus. A , természetes ember" (Oru) szavai nagyon emlékeztet- 
nek, jegyzi meg Diderot, egy korabeli francia érvelésre (az övére). A , ter- 
mészetes" szexualitás bemutatása a , mesterséges", embernyomorító civili- 
zációs , erények" (például szüzesség) és , bűnök" (például házasságtörés) 
értelmetlenségének érzékeltetésére szolgál. 

Mint mindenütt, Diderot itt is ellenétekben gondolkozik, ha tetszik 
, dialektikusan". Egyrészt megelőlegezi Freud egyik alapgondolatát (Das 
Unbehagen in der Kultur) , amikor azt írja, hogy egy természetes emberbe a 
civilizáció belebujtatott egy mesterséges embert, s a kettő között örök pol- 
gárháború dúl. Ugyanakkor megelőlegezi Kant egyik alapgondolatát is, 
mely szerint az esztelen törvények ellen beszélni, hadakozni kell, de amíg 
nem változtatják meg azokat, addig engedelmeskedni kell nekik. Azt írja 
ugyanis, hogy aki önhatalmúan szeg meg egy rossz törvényt, az példát ad 
másoknak arra, hogy megszegjék a jó törvényeket. 

Kedves hallgatóim, ideje, hogy áttérjek Diderot művészetfilozófiájának 
rövid bemutatására. Az esztétika akkoriban vagy már fél évszázada játszott 
szerepet a brit gondolkodásban. Bizonyára emlékeztek Hume írására az 
ízlés mércéjéről. A brit gondolkodók az esztétikai kérdéseket többnyire 
az etikai kérdésekkel együtt elemezték, például az erkölcsi érzék és a szép- 
érzék esetében. Mivel a szépség fogalma állt az érdeklődés középpontjában, 
joggal beszélhettem esztétikáról. Rousseau elmélkedései a kertről még 
mindig az etika és esztétika kombinációi, ha másképpen is. Diderot is ír 
a szépségről egy érdekes tanulmányt (L Origine et la nature du beau, azaz 

A szépség eredetéről és természetéről) , s ezen belül megírta, tudtommal, az 
első esztétikatörténetet Platóntól Shaftesbury-ig. 

Mégsem a szépség fogalmáról s annak történetéről írott mű — szerin- 
tem — ebben a témakörben a legeredetibb munkája, hanem a művészet- 
elméletet, elsősorban a műfajelméletet tárgyalók. A drámáról s annak 
különböző típusairól, a festészetről és különböző festők és szobrászok al- 








182 11 111. AZ ÚJKOR 


kotásairól, a színészetről, továbbá a befogadóról írottak. Mivel ebben a fi- 
lozófiai műfajban úttörő volt, nem mellőzhettem rövid bemutatását. Köz- 
vetlen folytatója Lessing lesz, s ettől kezdve Diderot kérdései állandóan 
napirenden maradnak. (Diderot mellszobrát kora legjobb szobrásza, 
Houdon készítette el görög-római mellszobrok stílusában.) 

A rövid bemutatóban Diderot négy munkájára koncentrálok: Színész- 
paradozon, A drámaköltészetéről, a Les Salons és a Pensées detachées sur la 
peinture. (A két utóbbi tudtommal nincs meg magyarul, így kénytelenek 
lesztek rám hagyatkozni.) 

Közhely, hogy a művészetelmélet három stádiumra összpontosít: az al- 
kotásra, magára a műre s harmadszor a művészet befogadására. Diderot 
mind a háromra fókuszál. 

Az előbbi estében (alkotó) felmerül a zseni kérdése is. Itt mindenekelőtt 
Diderot festészetről írt aforizmáira utalok. (Diderot több mint húsz éven 
keresztül tanulmányozta a modern francia, s nem csak a francia, festésze- 
tet, kiállításokon, műtermekben, s műkritikáit több kötetben — egymás 
után— ki is adta. E kötetek összessége a Les Salons. A hetvenes évek közepén 
Hollandiában és Németországban módja volt Rembrandtot és más német- 
alföldi festőket is tanulmányozni, különösen Rembrandt Ganymede-je 
volt rá nagy hatással.) 

Mi a zseni? Ki a zseni? Diderot többször megközelíti, de nem tudja , el- 
kapni". A tehetséget könnyebb megragadni: az a természet egyszerűségé - 
nek megközelítésében áll. Szembeállítva az ízléssel, az előbbit részesíti 
előnyben. (Nem kedveli az allegóriát.) De a zseni? Talán az, aki olyat alkot, 
, mintha" az a természet volna, holott nem az, aki a természet látszatát tudja 
kelteni. Vagy aki (mint Salvator Rosa) egy északi-sarki kopár fagyott tájat 
szépséggel tud felruházni. Vagy, aki a szóban, beszédben kifejezhetetlent, 
a leírhatatlant tudja vászonra festeni. Az a festő, akit kétféle szenvedély, 
elragadtatás ragad magával: a lélek és a mesterség. Vagy, aki megragadja 
a jelen pillanatában a múltat és a jövőt. Vagy, aki rendezi, szembeállítja és 
variálja mind a pozíciókat, mind a kifejezéseket, ahogyan Raffaello tette. 
Vagy: az eredetiség nem más, mint az egyszerűség. Egyfajta naivitás kell 
hozzá, de ez nem elég (lásd Poussin). Végül így szól a kérdésre a válasz: , Ki 
látta Istent? Raphael." , Ki látta Mózest? Michelangelo." 

Ami a drámát illeti, Diderot úgy véli, hogy a komédiaköltő, aki kizárólag 
a természetet , utánozza ", az igazi költő. Míg a tragédiaszerző anyaga adott 

(mítosz vagy történelmi legenda), addig a komédiaíró minden alakot, cse- 
lekményt, végkifejletet, helyszínt maga talál ki. Ez változik meg a polgári 
dráma megszületésével. Ezért is teszi fel Diderot a kérdést, hogy szabad- 
e polgári drámát versben írni? Erre ő nemmel válaszol, hozzátéve, hogy 
nem tudja miért nem. (Nemsokára írtak polgári drámát versben is.) Azon- 
ban, írja Diderot más helyen, a történelmi tragédia sem történetírás, mert 
a képzeletre s nem az emlékezetre hagyatkozik. 

Hogyan különbözteted meg a jelentős műalkotást a középszerűtől? A re- 
mekművet onnan ismered meg, hogy akárhányszor látod, mindig új marad. 
Továbbá, hogy sosem tudod szavakban kifejezni, amit láttál, s amit éreztél. 
Ennek semmi köze az ízléshez. Hogy konkréten milyen a jelentős mű, erre 
a kérdésre más a válasz a festészetben s a dc$ámában, ahogy megint más a 
válasz arra a kérdésre, hogy milyen a tökéletes színészi alkotás (mivel az 
előadóművészet maga is alkotás). 

Mind a drámaírás kérdéseit, mind a színjátszás problémáit Diderot 
többször saját két színdarabjának viszontagságain keresztül érzékelteti, 
bár azt állítja, józan önismerettel, hogy szemmel láthatóan nincs drámaírói 
tehetsége. Azonban kritikusi tehetsége az van, mint ezt a kritikáról írt gon- 
dolatok is mutatják. Az általa példaként bemutatott drámaírók, illetve drá- 
mák a görög, római és francia alkotók művei köréből kerülnek ki. Shakes- 
peare-t csupán egy színészi játékkal (Garrick) kapcsolatban említi a szí- 
nészparadoxonról írt dialógusban. 

A , paradoxonos ember" (ahogy magát a dialógusban nevezi) három em- 
bermintát különböztet meg: a természet emberét, azaz az embert úgy, ahogy 
az , életben" találkozunk vele, a művész teremtette embert, azt az embert, aki 
a természetet felnagyítja, eltúlozza aműben s végül a színész alkotta embert, 
aki duplán túlozza el a már eltúlzottat. Az eltúlzásnak azonban van határa. 
A színészet paradoxonja abban áll, hogy minél inkább együtt érez a színész 
lelkében, személyiségében azzal a szereppel, amelyet játszik, annál rosszabb 
színész, annál rosszabban játszik. A jó színész nem beleérzi magát a szerepbe, 
hanem megérti, utánozza azokat az érzéseket, amelyek az általa megelevenített 
figurára egy bizonyos helyzetben jellemzőek. A néző nema színész könnyeire 
kíváncsi, hanem maga szeret meghatott lenni. (Mi erről a ti véleményetek? 
Főleg azoké, akik már játszottak vagy esetleg színészek szeretnének lenni?) 

Itt, mint látjátok, már terítékre került a művészi befogadás kérdése, 
amellyel a drámáról írott Diderot- műben fogtok részletesebben találkozni. 

Ez a legősibb művészetelméleti, s az ehhez kapcsolódó etikai, kérdés, már 
Platónnál és Arisztotelésznél is találkoztatok vele. Platón felháborodik 
azon, hogy az emberek együtt tudnak érezni egy apagyilkossal (Oidipusz), 
Arisztotelész pedig úgy véli, hogy a tragikus dráma megtisztítja lelkünket 
a félelemtől és az önmagunk iránt érzett részvéttől. Diderot megkülön- 
bözteti az erkölcsi drámát, ahol a színpadon erkölcsi kérdéseket vitatnak 
meg, az úgynevezett komoly vígjátéktól (mi tragikomédiának nevezzük). 
Továbbá egyéb drámai műfajoktól, így a filozófiai drámától is (melyben 
más igazságfogalom érvényes, mint magában a filozófiában, de szerinte 
minden drámának van erkölcsi vonatkozása). Így a színház az egyetlen 
hely, ahol egy ember igazságtalanul elszenvedett tragikus sorsán együtt 
sír a jó és a gonosz. Holott, teszi hozzá, a gonosz ugyanazt követi el, mint 
aminek áldozatát siratja. Ebből Diderot némi habozás után mégsem vonja 
le azt a következtetést, hogy az ember lényegében jó, hanem inkább arra 
az eredményre jut, amit később Bertolt Brecht úgy fejezett ki, hogy , iszo- 
nyatos a kísértés a jóra". S végül Diderot arra a, különben igen optimista, 
következtetésre jut, hogy a hatás nem múlik el nyomtalanul, s így a rossz 
ember is, aki együtt érzett az igazságtalanul szenvedővel, a színházat el- 
hagyva egy kissé jobb emberré válhat. 

Kedves hallgatóim, sajnos, abba kell hagynom Diderot dráma- és re- 
gényelméletének bemutatását, mert ez nem fér be ebbe a kurzusba, ahogy 
a legtöbb művészetfilozófiai mű a jövőben sem. Kérjetek meg valakit, hogy 
adja elő nektek az esztétika, illetve művészetfilozófia történetét. A magam 
részéről befejezésül rátérek Diderot legmélyebb s talán leghatásosabb di- 
alógusának, a Rameau unokaöccsének rövid bemutatására. Franciaországban 
csak kéziratban maradt fenn, Grimm (Diderot barátja) vitte magával a ja- 
kobinizmus elől menekülve Németországba, ott Lessingnek adta át, aki 
Goethének passzolta tovább, aki lefordította és kiadatta. Ez az egyetlen mű, 
amelyet HegelA szellem fenomenológiája című művében idéz. Így tehát e di- 
alógus bemutatásával már át is ugrottunk a következő előadások világába. 

Jean-Philippe Rameau híres francia barokk operaszerző és zeneteoretikus 
volt, két operáját ma is élvezhetitek a Mezzo nevű tv-csatornán. Vitatott, hogy 
a dialógus egy Diderot és Rameau unokaöccse közötti tényleges beszélgetés 
alapján íródott-e vagy sem. Ez már azért is mindegy, mert egy nagyszabású 
irodalmi/ filozófiai mű bármin alapulhat. Ha bármit kedvetek van olvasni 
Diderot-tól, akkor ezt a (magyarul többször is megjelent) dialógust javaslom. 

A dialógust (amelyet Diderot szatírának nevez) lehetetlen röviden ismer- 
tetni. Nemcsak korszatíra és jellemszatíra, hanem a platóni dialógusok sza- 
tírája is. Szereplői egy Én és egy Ő, mindkettő megkettőzve. Az Én (Diderot) 
nem azonos a dialógust lejegyző Diderot-val, s az Ő sem egyetlenegy ön- 
magával azonos Rameau. Mind az Énben, mind az Őben van valami Dio- 
genészből. Az Ő mutat fügét minden eleven embernek, de keresi kegyeiket, 
s főleg aranyukat, míg Én vele szemben elégedett a szegénységgel, semmi 
sem fontosabb számára, mint a becsület és a jó lelkiismeret. Mindig azt 
hangoztatja, hogy az Ő világa nem az övé (az Éné). A haza védelme köteles- 
ség, mondja Én, de az Ő csak nevet rajta. Gyerekeink jó nevelése kötelesség, 
mondja az Én, de az Ő mulat rajta. Én csak azt sajnálja, hogy nem ő küzdötte 
ki Calas rehabilitálását. (Mint tudjátok, ezt Voltaire tette.) Ugyanakkora 
az elbeszélő Diderot sok igazságot lát abban is, amit az Ő, a párizsi előkelő 
társaság felületességéről, pénzéhségéről, hazugságairól, képmutatásáról 
mond, illetve remek parodistaként eljátszik, például egy Rousseau-paró- 
diában. Élvezi a kis Rameau utánzó képességét, komédiázását, miközben 
kiokítja és megveti. Ugyanakkor nemcsak Diderot, hanem a kis Rameau 
is két ember egy emberben. Egyrészt fittyet hány a világon mindenkire, 
akiket megvet, s ugyanakkor kihasznál, de szenved a zsenialitás hiányától, 
a természet , igazságtalanságától". Miért van másnak több tehetsége, mint 
neki? Miért csak a mimikriben nagy, s nem az alkotásban? 

Nem mesélek többet, inkább kiválasztok néhány kérdést, melyről az 
Én és az Ő beszélgettek. A dialógus zeneelméleti fejtegetésekben gazdag, 
de ezekre nem térheteik ki. Csak annyit jegyezhetek meg, hogy Diderot 
nemcsak filozófiában, irodalomban, képzőművészetben, hanem zenében 
is számos eredeti gondolatot fejtett ki. 

Mivel a dialógus követése ebben a keretben lehetetlen, csak néhány vi- 
tatott kérdés bemutatására szorítkozom. Itt van újra az akkoriban állan- 
dóan napirenden lévő zseni-kérdés, de most más szempontból. Jó ember- 
e a nagy zseni? Többnyire nem az. Racine és Voltaire vitathatatlanul zse- 
niálisak voltak, de köztudottan nem jó emberek. Mi fontosabb, az, hogy 
valaki jó apa vagy zseniális író, zeneszerző legyen? Az Én úgy gondolja, 
hogyha választani kell, akkor inkább zseni, de azért jobb lenne, ha a zseni 
tisztességes ember is lenne. (Ezt ti hogy gondoljátok?) Emlékeztek a ka- 
tarzis értelmezésére Arisztotelész Poétikájában? Arra, hogy a tragédia meg- 
tapasztalása katarzishoz vezet, megtisztítja lelkünket a félelemtől és az ön- 

sajnálattól? Az Őnek ezzel szemben erről az a véleménye, hogy egy remek- 
művet olvasva, illetve látva ellenkező következtetésre is juthatunk, például 
arra, hogy jó sikeres gazembernek lenni. (Ti ezt hogy ítélitek meg?) S az 
ízlés? Mindig az, amit az ízlésmester diktál, mondja Ő. (És erről mi a ti 
véleményetek?) S a fenséges, ez az éppen akkoriban , felfedezett" esztétikai 
kategória? Azzal különösen a gonosz esetében találkozunk — mondja Ő. 

Szóba kerül az , emberi természet", a nevelés és az öröklés kérdése is. 
A zsenialitás (Ő szerint) sajnos nem örökölhető. Azonban, úgy gondolja 
Ő, hogy a nevelés nem változtat lényegesen a születésünkkel kapott sejtek 
természetén. Ezek lényegében determinálják egész viselkedésünket. 

Azt már láttátok, hogy Diderot nem fogadja el Helvétius elméletét, mely 
szerint az embert teljesen a nevelés, a környezet alakítja. Az Én azonban 
az ellenkező elméletet, az Ő által képviselt természeti determinizmust sem 
fogadja el. Az ember életében, erkölcsében van szerepe a , sejteknek" (ma 
géneket mondanánk), de a környezetnek is. Itt fogalmazza meg azt a mon- 
datot, amelyet Freud előszeretettel idézett: , Ha a kis vadembert magára 
hagynánk s férfierővel bírna, kitekerné apja nyakát s anyjával hálna." Emlé- 
keztek arra, amit már korábban idéztem Diderot-tól? Hogy a vadembert 
bezárták egy civilizált emberbe, s e kettő között állandó harc dúl? Freudnak 
jó oka volt Diderot-ra hivatkozni. 

Diderot itt is, mint sok helyen másutt is, felmutatja a paradoxont, amely 
feloldhatatlan, hiszen ezért paradoxon. Mégsem kerül el egyfajta morális 
hitvallást. Az Én, amikor nem talál már érveket, így fogalmaz: , én jóravaló 
ember vagyok és nem osztom az ön elveit". Majd (később) a filozófusra hi- 
vatkozik, akinek semmije sincs és semmit sem kér, Diogenészre. 

Azonban ez a (majdnem) végszó csak újraírja a paradoxont. Diogenész 
is kettő van. Az Ő neveti ki a hatalmasokat, tréfál velük, leplezi le őket — 
de akinek az élvezet és a pénz a mindene. Az Én az, akinek nincs szüksége 
semmi földi jóra, különösen a nagyok társaságára, akinek a szabadság a 
legfontosabb földi jó, aki olyan, mint egy ferences szerzetes. Mindkettő 
azonos önmagával. S az elbeszélő? Ő az Én, a filozófus, akinek a méltóság 
és a szabadsága legfontosabb. Ugyanakkor ő a kritikus, a drámaíró, s ennek 
a dialógusnak a szerzője is, aki bizony utánoz, komédiázik, szereti az életet 
és szeret nevetni. A dialógus is mimikri. 

Kedves hallgatóim, Ezzel még nem végeztünk a francia felvilágosodással. 
Egy fontos szereplőjének bemutatását a következő előadásra tartogattam. 

KILENCEDIK ELŐADÁS 


Halad-e az emberiség előre? 
Igen, nem vagy esetleg talán? 
(Condorcet, Lessing, 


Mendelssohn, Kant) 


KEDVES HALLGATÓIM! 


Condorcet márki írásaival és sorsával, továbbá Bejamin Constant-nal (aki- 
ről majd Kanttal kapcsolatban fogok röviden beszélni) tetőzik be, s ér 
véget, a francia felvilágosodás nagy korszaka. A felvilágosodás , fáklyája" 
egy rövid időre még francia földről német földre vándorol, hogy ott ki- 
hunyjon, s más lámpásoknak adja át a helyét. Condorcet azonban nemcsak 
betetőz, illetve befejez egy korszakot, hanem egy új korszak: az úgynevezett 
, nagy elbeszélések" korszakának hírnöke is. 

Az előbbi két előadásban bemutatott francia felvilágosítók nem érték meg 
a francia forradalmat, egy részük még az amerikait sem. Condorcet azonban 
mindkettőt megérte. Még Rousseau sem tudott elképzelni egy nagy állam- 
testben működő demokráciát, Condorcet idején az Egyesült Államok gya- 
korlatában már megalakult az első modern demokrácia, s ezt Condorcet pél- 
daképnekis tekintette. Ő maga, a kitűnő matematikus és a Francia Akadémia 
tagja, nemesi címéről lemondva, csatlakozott a francia forradalomhoz, mi 
több, annak legradikálisabb szárnyához, a jakobinusokhoz. Mint olyan sokan 
utána, ő is természetesnek tekintette a forradalom nyomán megvalósuló 
gondolatszabadságot és szólásszabadságot. Ebben a meggyőződésben nyúj- 
tott be a Konventnek egy liberális demokratikus alkotmánytervezetet az 


188 II TI. AZ ÚJKOR 


akkor éppen kialakuló egyszemélyes zsarnoksággal szemben. Gondolkodása 
és tevékenysége egy szabadnak és demokratikusnak induló, de zsarnokivá 
alakuló világban illúziónak bizonyult. Elfogató parancsot adtak ki ellene, de 
okos lévén, nem várta be a letartóztatását, s valószínű kivégzését, hanem egy 
padlásszobában , illegalitásba vonult". Ott írta meg a művet, amelyet az első 
, nagy elbeszélések" egyikének tekinthetünk. Meggondolásra érdemes, hogy 
ez a kiváló és hősies szellem, aki bebörtönzése és esetleges kivégzése elől 
menekült, ebben a könyvben a francia forradalom fölényéről beszél az ame- 
rikaival szemben. Miért? Mert nem volt tekintettel érdekekre, radikálisabb 
volt amannál. Azaz radikálisan vetett véget az egész múltnak — szemben az 
amerikai forradalommal, amely békésen zajlott le. 

Condorcet előtt számos filozófus, kezdve Francis Baconnel, szintén be- 
szélt a haladásról, s jósolt további haladást a jövőben. Ők azonban több- 
nyire a tudomány és a technika haladását vizionálták, s ezen keresztül eset- 
leg az emberi boldogság növekedését is. Azonban az, hogy az egész embe- 
riség a ,homo sapiens" lényegéhez tartozik, a szüntelen haladás, hogy 
visszaeséseken és a stagnálás korszakain keresztül, de végül mégis diadal - 
masan előrehalad, nos, ez új filozófiai gondolatnak számított. A jövő, mint 
megváltás, hosszú vallási hagyományra tekintett vissza, a tudomány hala- 
dása, mint említettem, a modern kor egyik közhelyévé vált, de nem kap- 
csolták e kettőt össze egyetlen nagy történetben: egy , világtörténetben". 
Az emberiség, mint olyan, emelkedett itt főszereplővé. 

Az emberi szellem fejlődésének vázlatos története című Condorcet-műnek 
már a címe is beszédes. Mi az, ami fejlődik? Az emberi szellem. Mi mindent 
ért Condorcet azon, hogy , emberi szellem"? Tudást, megértést, ésszerűséget, 
alkotóképességet. Ezek , halmozódnak fel", ha nem is mindig, de , végső 
soron" a történelem folyamán mind a tudományokban, mind az erkölcsök- 
ben, mind a művészetekben, a technikában, az emberi együttélésben, szo- 
kásokban, vallásokban, intézményekben, jogban, a politikai intézmények- 
ben és államformákban. Condorcet figyelembe veszi a visszaesések, stag- 
nálások korszakait is, s ezek között, jó felvilágosító létére, a , sötét" középkort. 
Azonban meggyőződése szerint a visszaesés mindig ideiglenes, mivel egy 
újabb fejlődési fokhoz vezet. Semmilyen eredmény nem vész el a fejlődés 
folyamán, csak időnként földalatti életre kényszerül, ideiglenes amnéziára 
adva alkalmat. (Hogy tegyek egy személyes megjegyzést, ami nem szokásom: 
ezt a felfogást, illetve elméletet ifjúkoromban magam is osztottam.) 

Condorcet az emberiség fejlődésének történetét kilenc korszakra osztja: 
1. törzsi társadalom, 2. pásztornépek, 3. földművelő népek, 4.. a görögség, 
azaz a tudományok korszaka, 5. atudományok fejlődése a szakosodásuktól 
hanyatlásukig (Róma), 6. atudományok hanyatlása (középkor), 7. a tudo- 
mányok feltámadása a könyvnyomtatásig, 8. a könyvnyomtatás feltalálá- 
sától addig, amíg a tudományok és a filozófia lerázták a tekintély (vallás) 
igáját, 9. Descartes-tól a Francia Köztársaság megalakításáig. Ehhez járul 
a tizedik korszak, a szellem jövőbeli fejlődése. 

Nem számolok be nektek arról, hogy Condorcet mely megfigyelései fe- 
lelnek meg általában a manapság elfogadottaknak és melyek nem, mivel 
ezt nem tartom fontosnak. Csak arra hívom fel a figyelmeteket, hogy 
Condorcet mindig a , tudomány" szót használja, tehát a szellem minden 
fejlődési fokát végső soron az emberi tudás, a szellem haladásához rendeli. 
S ez a , nagy elbeszélés" további története során sem változik meg lénye- 
gében, legfeljebb átalakul. 

A történet bemutatása helyett inkább Condorcet alapgondolatait és alap- 
eszméjét mutatom be nektek röviden, elsősorban a könyv előszava alapján, 
és másodsorban a történeti fejezetek , mazsolázgatása" során. 

Condorcet az előszóban azt javasolja, hogy tekintsünk az emberiség tör- 
ténetére úgy, mint az egyes ember történetére. Ahogy az egyes ember fej- 
lődésében a születésekor benne szunnyadó lehetőségek lassan, de szük- 
ségképpen, kialakulnak, ez történik az emberiséggel is. Nem tudjuk ugyan, 
hogyan született meg az emberiség, de azt igen, hogy a történelem folyamán 
a születésekor adott lehetőségei fejlődnek ki lassan, de szükségszerűen. 
A haladás lehet gyorsabb vagy lassabb, kezdetben lassabb, később gyorsabb, 
de vissza nem fordulhat. Előbb van a köztulajdon, később a magántulajdon, 
előbb alakul ki a gondolat megjegyzésének és feljegyzésének szükséglete, 
majd az írás, végül pedig az írott és beszélt nyelv összehangolása (betűírás). 

Az írásbeliség a civilizáció kezdete. Mint az előbbi példán látható, Con- 
dorcet szerint egyes szükségletek kialakulása a kielégítésükre szolgáló dolog 
felfedezéséhez vezet, de ez fordítva is áll. Sajnos, az erény és a tudás fejlő- 
dése nem mindig halad párhuzamos síneken, de végül találkoznak. (Mint 
sejthetitek, ez válasz Rousseau első értekezésére.) Az értelem haladásának 
három akadálya van: a filozófusok elfogultságai, a megkövesedett előítéletek, 
valamint az egyes intézmények (például egyház, zsarnokság). Condorcet, 
a maga részéről, bízik az igazság és a szabadság tartós győzelmében. 

Mazsolázgatásaim a kilencedik korszakra és a tizedik fejezetre szorít- 
koznak. A kilenc korszak bemutatásakor több ponton Condorcet saját el- 
képzeléseiről számol be, néhol Rousseau-ra támaszkodva, de mindig fenn- 
tartással, néhol az amerikai alkotmányt értelmezve. Egy köztársaságban 
többségi döntésre van szükség, s a választott vezetőket a többségnek kell 
ellenőriznie. Ugyanakkor az egyén jogait a többség nem sértheti meg. Az 
egyén önmagáért kifejtett erőfeszítése is a közjót szolgálja. Az államok gaz- 
dagsága feltételezi az egyén jogainak tiszteletben tartását, a gazdasági elő - 
nyöket biztosító jogokat is beleértve. A vallási türelem megakadályozza az 
előítéletek elterjedését. Ami az igazságszolgáltatást illeti, Condorcet szerint 
előnyben kell részesíteni az elrettentés elvét a megtorlás elvével szemben, 
mint azt Cesare Beccaria, a neves olasz jogtudós javasolta. (Condorcet el- 
tekintett attól, hogy volt , elvtársai" ellene is a megelőzés/elrettentés elve 
alapján indítottak eljárást.) Érdekesen elmélkedik arról, hogy fontos lenne 
megszüntetni a tudományok szegregációját, s egyfajta globális tudományos 
szemléletet kialakulásában reménykedik. Beszél arról is, hogy egy demok- 
ratikus, liberális köztársaságban különösen fontos a közoktatás, a felnőttek 
és a gyerekek oktatása egyaránt, a zene, a matematika, a filozófia és az iro- 
dalom művelését beleértve. Ez mind megvalósulhat Európában és Ame- 
rikában, írja, de mi történik másutt az emberiséggel? 

Ez a , másutt" Condorcet számára nem az erkölcsös vadember vagy a 
szexuális szabadság világa, sem pedig a civilizálatlan barbároké, hanem 
azoké a népeké, amelyek , rabszolgaságban nyögnek", akiket a mi civilizá- 
ciónk bűnei aljasítottak le. Condorcet vezérlő eszméje az egész emberiség 
tökéletesedése. Az emberiségnek nem minden tagja , egyidejű" a haladás 
eszméje szempontjából, de az , időelcsúszásokat" rövidíteni kell. 

Mit vár Condorcet a jövőtől? A természettudományok állandó fejlődését 
(ez, mint tudjátok, valóban bekövetkezett). Továbbá a nemzetek közötti s 
az egy nemzeten belüli egyenlőtlenségek megszűnését, az ember tökéle- 
tesedését. E kettő nem lehet sosem teljes, befejezett, de a teljesség, a be- 
fejezettség felé fog a világ haladni. Lehetővé válik, ha minden embernek 
elég információja lesz ahhoz, hogy minden ügyben eszére hallgatva önál- 
lóan döntsön. Akkor nem fognak többé a gyarmati népeken uralkodni, raj - 
tuk erőszakot gyakorolni, mivel azok lassan az európai modern világhoz 
fognak asszimilálódni, s egyenlők lesznek vele gazdasági szempontból is. 
Meg fog szűnni a jövőben az emberek közötti egyenlőtlenség legmakacsabb 

formája is: a férfiak és a nők közötti egyenlőtlenség. (Condorcet, Diderot- 
hoz és Lessinghez hasonlóan, feminista volt.) Bár Condorcet a piac híve, 
annak fenntartása mellett a gazdasági egyenlőtlenség csökkenését vizio- 
nálja, ahogy megálmodott szociális intézkedéseket is, így például az öreg- 
ségi nyugdíjat, családalapítási , tőkét", végül a hitelrendszer bevezetését 
mindenki számára. Mindez egyensúlyozni fogja a velünk született képes- 
ségek egyenlőtlenségét. (Condorcet-t is érdekli a , zseni" probléma.) Az 
emberi agy, mint olyan, nem változik, de a jövőben számtalan kiaknázatlan 
lehetőségét lehet kihasználni, olyanokat, amelyekről nekünk még fogal- 
munk sem lehet. A népek erkölcsei közeledni fognak egymáshoz, lesz egy 
közös nyelv is, s nem lesz többé háború. S a művészet is egyre csodálato- 
sabb lesz, és a filozófust sem üldözi senki. 

Kedves hallgatóim, aki közelebbről akarja megismerni ennek a rend- 
kívüli elmének és személyiségnek gondolkodását, olvassa el Ludassy Mária 
vagy Márkus György, esetleg mindkettő, róla írott tanulmányát. Nekünk 
azonban most el kell hagynunk a francia földet, hogy a német honba lép- 
jünk át, ahol ott is maradunk, egészen a szemeszter végéig. 

A helyváltoztatás — egyelőre — nem jár lényeges változtatással az időben. 
Még mindig a felvilágosodás korában vagyunk. A szellemi és politikai kör- 
nyezet azonban más. A német gondolkodók, akikről most beszélni fogok, 
protestáns családokban nőttek fel. Számukra nem a katolikus egyház a fő 
gonosz, az antiklerikalizmus ezért nem játszik szerepet gondolkodásukban, 
bár a bigottság elleni fellépés igen. Ugyanakkor , Németország" ekkor még 
nem létezik. Léteznek ezzel szemben kisebb-nagyobb német nyelvű király- 
ságok, hercegségek, választófejedelemségek, közöttük van, amelyik felvi- 
lágosodottabb, de van kisstílű zsarnokság alatt nyögő is. A filozófusok hely- 
zete itt sokkal nehezebb, mint Franciaországban. Őket nem hívják meg ki- 
rályok és cárnők beszélgetőtársnak, ők nem a szalonok tisztelt vendégei, 
ők nem tisztelik meg a hercegnőket azzal, ha elfogadják meghívásukat kas- 
télyaikba, őket egy felvilágosodott közvélemény nem övezi szeretettel. Jóval 
elszigeteltebbek, ahogy szegényebbek is. Azonban nem kevésbé eltökéltek. 

Lessingről már volt szó az előbbi előadásban. Gondolom emlékeztek 
rá, hogy Grimm, Diderot barátja, Lessingnek adta át a Rameau dialógusszö- 
vegét, s hogy Lessing németre fordította Diderot könyvének egyes részle- 
teit. Lessing különben gondolkodásában, érdeklődésben igen hasonlított 
Diderot-hoz. Csak az élete alakult másként. Hol állásnélküli színdarabíró, 

fordító, hol könyvtáros, hol egy hercegnél teljesít megalázónak érzett 
szolgálatot. Felesége szülés közben meghal, ahogy meghal újszülött fia is. 
Ő maga pedig szegénységben, elhagyatottan hal meg. 

Nagy és tartós barátság fűzi Moses Mendelssohnhoz, akire nemsokára rá - 
térek. Gondolhatjátok, hogy egy zsidóhoz fűződő barátság sem volt éppen 
társadalmi ajánlólevél. Lessing hírneve halála után egyre növekedett. Először 
azért, mert ő volt a német , spinozista ", azaz ő vezette be Spinoza addig majd - 
nem elfelejtett filozófiáját a német, s nem csak a német, gondolkodásba. To- 
vábbá azért, mert szabadkőműves volt, mint sok , szabadgondolkodó , ahogy 
osztrák földön Mozart is. Továbbá azért is, mert ő vezette be Shakespeare-t 
a felvilágosodás, majd a romantika korába. A franciák (így Diderot is) a drá- 
mai zseni címét Racine-nak adományozták. Lessing szenvedélyesen mutatta 
ki Shakespeare fölényét a klasszikus francia drámaírókkal szemben, felfe- 
dezve az angol drámaíró meghaladhatatlan nagyságát. Ugyanakkor a polgári 
dráma, tragédia megteremtésének híve. Ezért is fordította Diderot-t. Viszont 
jobb drámaíró volt nála. Drámáit ma is játsszák (ahogy például az Emilia Galot- 
tit éppen most a Katona József Színházban). Három drámájának (közöttük 
két tragédiának) nő a főhőse, legismertebb drámájának, a Bölcs Náthánnak 
pedig egy bölcs zsidó, akit barátja alakjáról mintázott, s ebben a darabban 
a komédiák hagyományos , identitáscsere" motívumát az univerzalitás hit- 
vallása számára gyümölcsözteti. (A zsidólányról kiderül, hogy kereszténynek, 
a keresztes vitézről, hogy muszlimnak született.) Lessing nem csak filozófiá- 
jában, hanem drámaíró minőségébenis az emberi egyenlőség harcosa volt. 

Végül azonban rá kell térnem e fejezet kiemelt kérdésére. Haladt-e az 
emberiség, fog-e a továbbiakban előrehaladni, tökéletesedni, igen vagy 
nem? A kis írás, melynek a német filozófiára nagy hatása lesz, a Die Erziehung 
des Menschengeschlechts (Az emberiség felnevelése) címet viseli. 

Ez a mű körülbelül 20 esztendővel korábban íródott, mint Condorcet 
előbb bemutatott munkája. Míg a két szerző lelkülete hasonló, hiszen 
mindketten azt akarják igazolni, hogy az emberiség fejlődött, előrehaladt, 
addig az érveiknek vagy inkább a haladás bemutatásának, kevés köze van 
egymáshoz. Míg Condorcet egy mindig érvényesülő , szükségszerűségről" 
beszél, addig Lessing története teleológiai felépítésű. 

Az emberiség felnevelése 22 pontban beszéltetik el. A mű kézírással maradt 
ránk. Bár töredék, mégsem az, mert tartalmazza a szerző teljes elgondolását. 
A néhány mondatból álló utóirat az írást visszaemlékezésnek nevezi. S va- 

lóban annak nevezhető. A visszaemlékezés teleologikus, hiszen az emlékező 
helyzete a történet végpontja, azaz célja. S mivel az emberiség nevelését 
Lessing párhuzamba állítja az egyes ember mindenkori nevelésével, ő, mint 
a mai univerzális emberiség gondolkodó, emlékező tagja, visszaemlékszik 
nemcsak saját történetére, hanem az emberi nem történetére is, arra a tör- 
ténetre, amelynek célja az emberi nem mostani és jövőbeli állapota. 

Nem sokkal később, ennek a szemeszternek a végén, találkozni fogtok 
ugyanennek a koncepciónak legsarkosabb megfogalmazásával Hegel filozó- 
fiájában, mely szerint a történelem végéről emlékezünk vissza a történelem 
folyamatára, a folyamatra, amely a jelenhez, mint végcéljához, vezet. Lessing, 
persze, felvilágosító, szerinte az út nem a jelenbe, hanem a jövőbe vezet, 
s a jelen ennek a jövőnek csak megbízható ígérete. Ezért is támaszkodik, 
bár nem nevezi néven, Johannes del Fiori teológiai/teleológiai történetfilo - 
zófiájára, amelyet a múlt szemeszterben nektek bemutattam. Emlékeztek, 
ugye, arra, hogy Johannes del Fiori a történelmet három korszakra osztotta. 
A múlt az Atya birodalma, a jelen a Fiú birodalma, a jövő a Szentlélek biro - 
dalma. Lessing beosztása csak kevéssel bonyolultabb, de koncepciója nem 
kevésbé teleologikus. Ő nem próbálkozik a szükségszerűséggel, amiben, 
mint drámaíró és Shakespeare-rajongó, nem is igen hisz. Helyette a teleo- 
logikusan építkező haladásfilozófia mellett dönt. A cél, amely a jelenhez 
vezet, nem ugyanaz, mint a cél, amelyre visszaemlékezünk. A célszerűség 
valaki/valami célja kell, hogy legyen, valakinek/valaminek ki kell tűzni a 
célt, amely a különböző korszakokon keresztül a máig vezet. Az egyes embert 
a nevelő neveli fel kisgyerekkortól kamaszkoron át a felnőttkorig, minden 
korszakban a helyes módszert választva. Ki az, aki vezeti, neveli az emberi- 
séget? A Gondviselés. S mi maga a történet, amely a felnőtt emberiségben 
tetőződik? A Kinyilatkoztatás. A Kinyilatkoztatás nem más, mint az embe- 
riség megteremtésétől a cél eléréséig vezető út. A Gondviselés minden kor- 
szak emberiségét a megfelelő sztorikkal neveli, oktatja. A kisfiút az Ószövet- 
séggel, akkamaszt az Újszövetséggel, míg a felnőtt már az Észre hagyatkozhat, 
remélhető, hogy az emberiség célját elérve méltónak mutatkozik erre a har- 
madik korszakra. De hogyan? Azt az utat, amelyen az emberiség eléri a tö- 
kéletességet, minden egyes embernek végig kell járnia. Lerövidítve. 

Moses Mendelssohn, a zsidó felvilágosodás kezdeményezője, autodi- 
dakta esztéta és filozófus, és számos írás szerzője, a híres zeneszerző nagy - 
apja, Jeruzsálem című könyvében, Lessing művére a következőképpen 





194 II I. AZ ÚJKOR 


reagál: , Nem tudom úgy elgondolni az emberiség nevelését, ahogy elhunyt 
barátom, Lessing, elképzelte." , Csak az egyes ember fejlődhet, tökélete- 
sedhet" — folytatja. , Nem hinném, hogy a Gondviselés tervébe beletarto- 
zott volna, hogy az emberiség egésze haladjon egy bizonyos történelmi cél 
felé." Akárhogy tekint is a történelemre, nem látja, hogy az emberiség ál- 
landóan tökéletesedett volna. , Úgy látom", fűzi tovább, , hogy az egyes 
ember léphet előre, de az emberiség morálja bizonyos határok között 
mozog, s minden korban körülbelül az erkölcs azonos fokán stabilizálódik, 
függetlenül a vallásoktól vagy a vallástalanságtól." 

Erre válaszol majd Immanuel Kant Lessing védelmében a következő- 
képpen az Ama közönségesen használt szólásról, hogy ez talán igaz az elmélet - 
ben, ám a gyakorlatban mit sem ér című tanulmányának harmadik részében 
(Moses Mendelssohn ellen). Magát az idézett közhelyet Kant ebben a tanul - 
mányban ,.a filozófia botrányának" nevezi. 

Az a kérdés", írja, , hogy feltételezhetünk-e az emberi természetben 
olyan hajlamokat, amelyekről leolvasható, hogy az emberi nem mindig a 
jobb felé fog haladni, s hogy a régi korok gonosz hajlamait a jövőben el 
fogja hagyni? Ha ezt hisszük, vagy legalábbis azt, hogy ehhez közelíteni 
fog, akkor tudjuk szeretni, mert, ha ezt nem ezt hisszük, akkor gyűlölnünk 
vagy megvetnünk kell (az emberiséget) ." , Mendelssohn számára", folytatja 
Kant, , Lessing gondolata egyszerű képtelenség." , Nekem más a vélemé - 
nyem. Igaz, a tragédiában az erény megbukik. De feltételezhető-e, hogy 
ez a játék mindig ugyanolyan módon ismétlődik? A függöny legördül. Ugye- 
bár szabad feltételeznem (, Ich werde also annehmen dürfen" — milyen óvatos 
megfogalmazás!) , hogy mivel az emberi nem állandó haladásban van, a ter- 
mészet célja, a kultúra vonatkozásában, léte morális célja vonatkozásában 
is a jobbik (Bessere) felé halad, s hogy bár az utóbbi fejlődés gyakorta fél- 
beszakad, sosem szakad meg. Ezt a feltételezést nem szükséges igazolnom ", 
teszi hozzá, , ellenfelemnek kell az övét bizonyítania. Elegendő, ha tuda- 
tában vagyok az utókor iránti kötelességemnek, hogy azt valljam, higgyem, 
mondjam, tanítsam, hogy az — az utókor — mindig jobb lehessen." 

Azaz, hogy összefoglaljam Kant hitvallását, nincs biztos tudásunk arról, 
hogy haladt-e, illetve haladni fog-e az emberi nem, de tisztában vagyunk 
morális kötelességünkkel. Az emberiség haladásába vetett hit morális kö- 
telesség, mert az utókort a morális jóra ösztönözheti, míg annak tagadása 
a cinizmust erősíti. 

Kedves hallgatóim, ebben a vitában ti kinek az oldalán álltok? Kísé- 
reljétek megfogalmazni álláspontotokat. Mi az, amit, szerintetek, akár 
tudjátok bizonyítani, akár nem, mégis jobb lenne feltételezni? E három 
gondolkodó közül kinek adott igazat a történelem? Viszont azt is előre 
megsúghatom nektek, hogy erről a kérdésről Kantank van mondanivalója 
más írásaiban is, amelyekre később még rátérek. 

S még egy pillanatra térjünk vissza Mendelssohnhoz, aki — szintén 
a Jeruzsálem című könyvében — még egy kérdésben vitatkozott Kanttal. 
Mint látni fogjátok, Kant a vallási konfliktusok univerzalista megoldása - 
ként egyetlenegy közös vallás elfogadását javasolta (ez nem állt messze 
más felvilágosítók, például Rousseau elképzelésétől sem). Azonban Men- 
delssohn ezt egy borzalmas, erőszakos megoldásnak tekintette. Ez nem 
tolerancia, írja, hanem annak egyenes ellentéte. Egyetlen doktrínát sem 
szabad előnyben részesíteni a többivel szemben, egyetlent sem szabad ki- 
zárni vagy büntetni. Mindenki imádja Istent a maga módján. Senkinek se 
legyen joga a szívekbe nézni s a gondolatokon ítélkezni. Mendelssohn volt 
az első, aki úgy gondolta, hogy a politikai szabadság egyik feltétele a vallás 
magányüggyé nyilvánítása. 

Azonban kanyarodjunk vissza Kanthoz, akinél egy hosszabb ideig tar- 
tózkodni is fogunk. Mielőtt kritikai rendszerének elemzésébe kezdenék, 
bevezetésül bemutatom (ahogy már el is kezdtem bemutatni) Kantot, a fel- 
világosítót, a politikai gye]ndolkodót. Nem tudom minden remek írását még 
vázlatosan sem elemezni. Elöljáróban csak annyit, hogy nagyszerű filozó - 
fiai publicista volt, komolyan vette az újságolvasókat, fontos volt számára 
a felvilágosítás, de sosem egyszerűsített le egy bonyolult gondolatot. Nem 
adott tanácsot királyoknak, hanem mindig a nyilvánossághoz fordult, azaz: 
a közvélemény befolyásolására törekedett. Liberális ember volt a szó leg- 
nemesebb értelmében. Tudomásom szerint az első filozófus, aki , világ- 
polgárnak" határozta meg magát. 

Kelet-Poroszország legkeletibb városában, Königsbergben tanított, 
a porosz királyságban. Soha sem tette ki a lábát ebből a városból s mégis 
ismerte az egész akkori világot. Könyvek révén is lehet utazni. A legenda 
szerint minden nap ugyanabban az órában ment sétálni, de egy napon 
nem követte a szokásos rutint. Egész Königsberg tudta, hogy valami rend - 
kívülinek kellett történnie. Valóban, aznap ért Königsbergbe a Bastille le- 
rombolásának, azaz a francia forradalom kitörésének, híre. Kant a forra- 

dalom híve maradt, de elítélte a király perét és a jakobinus diktatúrát. Mint 
mondtam, jó liberális ember volt. 

Politikai írásainak bemutatását hol is kezdhetném másutt, mint a Mi a 
felvilágosodás? című tanulmánnyal, amelyet a Berlinische Monatsschrift pá- 
lyázatára nyújtott be. Amit a franciák Rousseau második értekezéséről 
írtak, vonatkozik Kantnak erre az írására is: díjat nem nyert, de halhatat- 
lanságot annál inkább. 

Mi a felvilágosodás?" — volt a kérdés. Kant egy meghatározással válaszol: 
, A felvilágosodás az ember kijövetele (Ausgang) önhibájából fakadó kis- 
korúságából". Ez tudom, nem hangzik jól magyarul, de érzékeltetni akar- 
tam az Egyiptomból való kivonulással való párhuzamba állítást. Ahogy 
Izrael népe a kivonulással vált szabaddá, úgy az abszolút uralkodók által 
kiskorúként kezelt népek is kivonulnak majd az effajta a kiskorúságból. 
Azonnal értelmezi is a mondottakat. Kiskorú az az ember, aki képtelen ér- 
telmét mások vezetése nélkül használni, a kiskorúság pedigakkor magunk 
okozta, ha ugyan megvan értelmünk a nagykorúsághoz, de nincs meg hozzá 
a bátorságunk. , Sapere aude", légy merész, használd csak bátran saját el- 
médet! , Ez a felvilágosodás jelszava." (Elnézéseteket kérem, Kantot mindig 
én fordítom, ha nem tetszik, javítsatok ki.) Lustaság és gyávaság tartja az 
embereket kiskorúságban olyan időkben, mikor lehetséges saját elméjük- 
kel gondolkozniuk. Hiszen olyan kényelmes kiskorúnak maradni. Egy 
könyv képviseli elmémet, egy lelkiatya a lelkiismeretemet, egy orvos a di- 
étámat, nincs tehát szükségem gondolkodásra , ha meg tudom fizetni, hogy 
helyettem ezt mások tegyék. S hogy az emberek, s közöttük a szépnem, 
olyan nehezen tegyék meg a nagykorúsághoz vezető veszélyes és fáradtságos 
utat, arról gyámjaik gondoskodnak. (Kedves hallgatóim, mondjátok meg, 
hogy is állunk ezzel a felvilágosodással manapság?) Az egyes ember szá- 
mára, teszi hozzá Kant, nehéz is megtenni egyedül ezt a lépést, hiszen meg- 
szokta a kiskorúságot. Azonban ez sokkal-sokkal könnyebbé válik, ha maga 
a közélet alakul úgy, hogy az egyes ember nem tehet mást, mint hogy saját 
fejével gondolkozzék. Egy forradalom ugyan megszabadíthat az egyszemé- 
lyes despota hatalmától, de nem hozhatja létre agondolkodásmód reform- 
ját, inkább új előítéleteket állít a régiek helyébe. Ehhez ugyanis szabadságra 
van szükség, annak legártalmatlanabb formájában: az ész nyilvános hasz- 
nálatában. Az ész nyilvános használatának szabadnak kell lennie (manap- 
ság gondolatszabadságról, sajtószabadságról és vallásszabadságról beszél- 

nénk), mert egyedül ez a szabadság tudja az embereket kiskorúságuktól 
való megszabaduláshoz segíteni. 

A következőkben Kant megkülönbözteti az ész nyilvános és privát hasz- 
nálatát. Az egyes intézmények keretei megszabják ugyanis az intézmények 
tagjai számára az ész használatának határait. Ha az ember például lelkész, 
nem prédikálhatja a templomban, hogy nincs Isten, ha ez a meggyőződése, 
hagyja ott a pályát. Egy tanárnak lehet a meggyőződése, hogy az osztályzás 
hülyeség (az én példám), de ameddig tanít, addig osztályoz is, s nem han- 
goztatja a diákok előtt a véleményét. A nyilvánosság előtt, például egy új- 
ságban, mindezt megteheti. Egy bűnügyi perben ítélkező amerikai bíró 
nem mondhatja, hogy az esküdtszék hülyeségeket beszél, de a televízióban 
kritizálhatja a tagok kiválasztásának módját. (Ez is azén példám.) A tanult 
ember még a hadiszolgálat kérdéseiben is fordulhat a közvéleményhez, 
s kikérheti annak álláspontját, de mint katona nem szegheti meg azt. (Kant 
példája.) Így tehát az ész privát használata korlátozott, de a nyilvánosság- 
ban, a közéletben való használatának korlátlannak kell lennie. 

Térjünk vissza az egyiptomi kivonulás kezdeti hasonlatához. Egy szabad 
népnek törvényt kell adni, azaz csak egy szabad népnek lehet törvényt adni. 
Egy népnek csak olyan törvények adhatók, amelyeket az a nép önmagának, 
saját akaratából és döntéséből adna. Egy hercegnek tehát saját akaratát a 
népakarattal kell összehangolnia. , Caesar non est supra grammaticos" — 
azaz: a császár nem áll a szellem emberei fölött, s ezek (a szellem emberei) 
akkor alacsonyítják le legjobban önmagukat, amikor a zsarnokokat támo - 
gatják alattvalóikkal szemben. Végül felvetődik a kérdés: vajon felvilágo- 
sodott korban élünk-e? Nem, hanem a felvilágosodás korában. Frigyes 
császár évszázadában (Frigyes számított a , felvilágosító" fejedelemnek). 
Kant reméli, hogy az egyes emberek s a nyilvánosság annyira előrehaladnak 
a felvilágosodásban, hogy végül a kormányuk többre fogja őket tartani a 
báboknál, méltóságuknak megfelelően fog velük eljárni. (Gondolom ész- 
revettétek, hogy e nemes, sajnos, máig is aktuális, írásban Kant a nyilvá- 
nosságban való szabad szereplést a szellem embereinek, az írástudóknak 
tartotta fent.) 

Kérdem tőletek: felvilágosodott korban élünk-e mintegy 240 eszten- 
dővel Kant írásának megjelenése után? Nézzük meg, hogy az előbb röviden 
említettnél még korábbi munkáiban hogyan gondolkodott az emberiség 
haladásáról? Kezdjük az Az emberiség egyetemes történetének eszméje világ- 

polgári szemszögből (,, Idee zu einer allgemeinen Geschichte in Weltbürgerlichen 
Absicht") cíművel. 

A történelem a természet világába tartozik, azaz a természet szabálysze- 
rűségei vonalán halad, holott az emberi cselekvés, a szabadság terméke, 
jelensége. (Ez Kant rendszerének egyik alapgondolata, amelyet csak ké- 
sőbb tudok kifejteni. Ideiglenesen elégedjetek meg ennyivel.) Nem kér- 
déses, folyatja Kant, hogy amennyiben az emberiséget mint természetet 
tekintjük, arra a következtetésre kell jutnunk, hogy képességeit, lehető- 
ségeit egyre inkább kibontakoztatta. Az egyes ember saját céljait követi, s 
nem gondol arra, hogy ezzel a természet célját segíti elő. Ugyanakkor joggal 
mondhatják egyesek (Rousseau-ra gondol természetesen) , hogy a világ- 
színpadon folyamatosan növekvő balgaságot, hiúságot, gonoszságot, pusztí- 
tásvágyat látunk. Azonban, válaszolhatnánk, bármit tesz is az ember, mindig 
a természet célját szolgálja. Mire alapozzuk ezt? 

Nos, az egyes ember természeti adottságait sosem lehet teljesen kibon- 
takoztatni. Az embernek, mint olyannak, képességeit csakis az egész, eszét 
használó, emberi nem fejlesztheti ki célszerűen. Ez a lehetőség korlátlan, 
miután az egyes generációk eredményeiket az utánuk következő generá- 
cióknak továbbadják egészen addig, amíg az emberek fel nem ismerik, 
hogy személyes céljaik az emberi nem fejlődésébe torkollnak, azt szolgál- 
ják, azaz a haladás eszméje, mint olyan, meg nem jelenik. Rájöttünk arra, 
mi a természet , akarata". Nevezetesen az, hogy a már nem ösztönvezette 
emberiség mindent önmaga hozzon magának létre, s ez legyen boldogsá- 
gának és tökéletességének forrása. A természetben semmi sem hiábavaló. 
Már az is, hogy az embernek észt és az abból következő akaratszabadságot 
adományozott, mutatja a végső cél szándékát: hogy az ember mindent ma- 
gának köszönhessen. Egy épület építésében minden ember részt vesz, 
hogy majd az utánuk következők boldogan lakhassanak benne. Amilyen 
rejtélyes mindez, olyan szükségszerű is. 

Hogyan éri el ezt a természet? A társadalmi antagonizmus, a harcok és 
a konfliktusok által. Ezt az antagonizmust nevezem, írja, úgy, hogy ,.unge- 
sellige Geselligkeit" (mondjuk: , társadalomellenes társadalmiság", de ez 
nem igazán adja vissza az eredeti szóviccet). A társadalmon belüli harc 
vezet ugyanis a társadalom rendjéhez. Az ember társas lény, társadalomban 
óhajt élni, ugyanakkor azonban el is akar különülni. S itt következik a kanti, 
majdnem minden felvilágosítóval osztott, számukra kiosztott adu ász: egy 

szabad törvényeknek engedelmeskedő polgári társadalom feltétele annak, 
hogy a természet célját elérje. De mi van akkor az emberi természettel? 
Vajon az is tökéletesedik-e? Vagy pedig igaza van Rousseau-nak és hívei- 
nek, hogy a civilizáció fejlődése nemhogy nem jár a morál fejlődésével, 
hanem ártalmas is a morálra nézve? Az ember, mondja Kant, görbe fada- 
rab, semmilyen erő nem tudja kiegyenesíteni. A kérdést másként kell fel- 
tenni, mint azt Rousseau tette: nem az a kérdés, hogy a jó a természetes 
embert hogyan rontotta meg a kultúra által, mivel az ember sosem volt jó. 
Az a kérdés, hogy a kultúra (a természet) fejlődése, a haladás, jobbította- 
e az erkölcsöket vagy sem? Azt már tudjuk, hogy a meggörbült fát nem 
lehet kiegyenesíteni. Hát akkor mire juthatunk? Ahhoz a lehetőséghez, 
hogy az emberiség szabad emberei egy szabad államban, amelyben a ha- 
ladás nem antagonisztikus ellentéteken keresztül tör utat, közeledni fognak 
a kiegyenesített fadarab eszméjéhez. Ennek feltétele a belső morális fej- 
lődés hosszú folyamata, a morális gyakorlati kultúra (Bildung) belső be- 
építése az emberi természetbe. A haladás filozófiai elmélete, a felvilágosító 
meggyőződés maga is hozzájárul ehhez a feladathoz. (Ezt a gondolatot fo- 
galmazta meg aztán Kant sarkosan a Moses Mendelssohnt bíráló, korábban 
bemutatott, írásában.) 

Nos, amit Kant a természet céljával kapcsolatban elmondott, megismétli 
egy bibliaelemzés- féle formájában. A Mutma$licher Anfang der Menschen - 
geschicte (Az emberi történelem feltehető kezdete) címen írt tanulmányában. 
A tanulmány nemcsak jó, s ugyanakkor ironikus, bibliakritika, hanem azt 
is érzékelteti, hogy Kant politikai filozófiai alapgondolatával különböző 
közönségeket célzott meg. 

Sokféleképpen lehet az emberiség kezdetéről költeményeket írni, azt el- 
képzelni, mivel erről semmi tapasztalatunk nincsen. Kant itt egy, mint em- 
lítettem, ironikus bibliaértelmezéssel kezdi. Legjobban tesszük, ha egy 
már , kész" embert tételezünk, mint az első emberpárt. Nem történetként, 
hanem kiindulópontként. Nőt és férfit, Ádámot és Évát, akik beszéltek, jár- 
tak, munkálkodtak, gondolkodtak. Kezdetben ösztönükre hallgathattak, 
azaz Isten szavára, a természetben. Valamikor azonban az ész (Vernunft) is 
ébredezni kezdett bennünk, s most már nem egyedül az ösztönök motivál- 
ták őket, s túlléptek a természetes szükségletek kielégítésének körén. Ekkor 
nyílt először út a választáshoz. Az ember egy szakadék előtt állt, aszabadság 
szakadéka előtt, s többé nem tudott a , természetes állapotba" visszatérni. 

Tudatában lett halálának. A párzás ösztöne szerelmi vággyá alakult, s meg- 
jelent a társadalmi együttélés késztetése, ezzel a munka, a csere és az a szán- 
dék, hogy a többieket saját akaratunknak alávessük. Megjelenik annak a 
tudata, hogy az emberek egyenlők, akármi is a rangjuk, s ezért azembernek 
nem szabad a másik embert puszta eszköznek használnia. ( Jegyezzétek meg, 
mert ez Kant morálfilozófiájának alapgondolata, amely egész életében min- 
den munkájában végigkíséri.) Ebben, s nem a termelés képességében, rej- 
lik az ember elidegeníthetetlen méltósága. Hiába is vágyik az ember a pa- 
radicsomba visszatérni, az ész nem járul hozzá, s nem is teszi lehetővé. 

Kedves hallgatóim, már eddig is láttátok, hogy az ironikus bibliaértelme- 
zés is egy Rousseau-polémiát rejt magában, de az íráshoz fűzött első meg- 
jegyzés ezt egyértelművé teszi. A kvázi állati természeti létből kiemelkedni 
nem más, mint ésszerűség és szabadság. Hogy az emberiség ezzel nyert vagy 
veszett-e, ez egy értelmetlen kérdés, ha egyszer feltételezzük, hogy az embe- 
riség célja saját elhivatottságának ( Bestimmung) betöltése, a tökéletesség felé 
való haladás, bármilyen sikertelenek voltak is az ebbe az irányba tett lépések. 
Azonban az, hogy az emberiség mindig a jobbik (Bessere) felé veszi útját nem 
jelenti, hogy ugyanez vonatkozik az egyes emberre is. A szabadsággal jelenik 
mega balítélet és a bűn. Ami az egyes ember számára veszteség (például bűn, 
vereség), az az emberi nem számára nyereség (szabadság, haladás). 

S itt következik a Rousseau-ra történő direkt hivatkozás. Rousseau nem 
ismerte fel, hogy a mai emberben is két ember lakozik: a természet embere, 
az ösztönember, egyrészt, s a morális ember, a jót vagy gonoszat választó 
ember, a kultúra embere, másrészt. Egyes műveiben (Értekezés az emberek 
közötti egyenlőtlenség eredetéről) kizárólag a természeti embert ábrázolta, 
míg az Emilben kizárólag a morális embert. Nos, ez a gondolat is végig fogja 
kísérni Kant egész munkásságát, bár utópiáját nem feltétlenül. Az utópia 
úgy hangzik: ..bis vollkommene Kunst wieder Natur wird, als welches das letzte 
Ziel der sittlichen Bestimmung der Menschengattungist", tehát, hogy végül a 
tökéletes művészet (azaz civilizáció) maga természetté válik, s ezzel azem- 
beriség betölti végcélját, erkölcsi elhivatottságát. 

Nos, ezt követi a második utóirat, a következő címen: , Schluss der Ge- 
schichte" (A történelem — vagy a történet — befejezése, vége la magyar kiadásban: 
A történelem végzése]) , amelyet átugorva röviden az utolsó (záró) megjegy- 
zésre (Schluss-Anmerkung) térek rá, minthogy ebben Kant a legnagyobb 
, rosszról" elmélkedik, azaz visszatér az isteni Gondviselés olyan sokat vi- 

tatott kérdésére — egy kérdéssel, amellyel már többször találkoztatok 
(Leibniz, Voltaire, Rousseau, Lessing). Az egyik legfőbb rossz a háború, 
mint egy ember okozta (morális) rossz. Az ember békére vágyik. A másik 
legfőbb rossz az élet rövidsége, egy természeti rossz, amit többnyire inkább 
a halálfélelem, mint az életszeretet jellemez. Az ember halhatatlanságra 
vágyik. A harmadik vágy az , aranykorra" irányul, a lustaságra. Azonban 
akármilyen vágy motivál is, akárhogyan meséljük is el a történetünket, 
semmiképpen nem írhatjuk a rosszat sem az isteni Gondviselés, sem az 
ember eredendő, örökletes bűne számlájára. Inkább vállaljuk el, hogy 
minden rossznak mi (emberek) voltunk okai és forrásai azzal, hogy vissza- 
éltünk az ész hatalmával és használatával. Ha pedig a természeti (fizikai) 
rosszra hivatkoznak, az, bár létezik, de a történelem mérlegén a magunk 
okozta rosszal szemben alulmarad. (Nem gondoljátok, hogy a természeti 
rossz kérdését Kant, szokásától elérően, itt nagyon könnyedén intézi el?) 

Erre a kérdésre Kant visszatér minden filozófiai teodícea elhibázott vol- 
tának elemzésében. (, Über das Misslingen aller philosophischen Versuche in 
der Theodizee") , de időhiány miatt bemutatására nem kerülhet sor. Külön- 
ben is, mind ennek, mind a Minden dolgok végének (Das Ende aller Dinge) 
gondolatmenetével Kant vallásfilozófiájának bemutatásakor amúgy is ta- 
lálkozni fogtok. 

Miután kiderült, hogy talán a legfőbb morális rossz maga a háború, illetve 
a háborúban történtek, nem csodálkozhattok azon, hogy Kant tervet készí- 
tett az örök béke megteremtésére. Nem ő volt ennek a reménytelen vállal- 
kozásnak első, s nem is ő lesz az utolsó, képviselője. Előre meg kell jegyez- 
nem, hogy a tanulmány 1795-ben jelent meg, azaz a francia-német háborúk 
első szakaszában, a napóleoni háborúk előtt íródott. Utópikus, de a szerző 
realisztikus utópiának tekinti, olyan utópiának, amely érdekekre is támasz- 
kodik, s megvalósulása a jövőben bizonyos körülmények között lehetséges- 
nek gondolható el. A könyvecskét egy önironikus megjegyzés vezeti be: a 
temetők bejáratára van felírva, hogy itt örök béke honol, s így ő, a szerző, 
tudja, hogy már a címmel is kiszolgáltatja művét a gonoszkodásnak. 

Utolsó megjegyzésem: a könyv utóirata szerintem fontosabb magánál 
a könyvnél, mert olyan kérdést boncolgat, amely esetleg sosem veszíti el 
aktualitását: a politika és a morál összefüggéséről van benne szó. 

A könyv első szakaszában Kant az örök béke megteremtésére vonatkozó 
megegyezés hat preambulumát sorolja fel. Ezek tartalmazzák a békekötésre 

s ezzel a béke fenntartására a szerződő feleknek a szerződéskötésben vállalt 
kötelezettségeit: 1. Nem tekinthető békekötésnek (békére vonatkozó meg- 
állapodásnak) az a szerződés, amely tartalmaz egy olyan titkos megkötést, 
amely egy eljövendő háború megindításához ürügyként szolgálhatna. 
2. Nagyságától függetlenül egyetlen létező államot sem foglalhatja el egy 
másik öröklődés, csere, vásárlás vagy ajándékozás révén. 3. Az állandó had- 
seregeket rövid időn belül fel kell oszlatni. 4.. Államadóság egyik államot 
sem terhelheti. 5. Egyetlen állam se avatkozzon be erőszakkal egy másik 
állam alkotmányába, kormányába. 6. Szerződéskötés előtt egyetlen állam 
sem mutathat ellenségességet a másik iránt, amely ezt megakadályozhatná, 
mint bérgyilkosok felfogadása, árulásra való bíztatás, kémkedés stb. A ti- 
lalmakhoz, igaz, , megengedő törvények" (Erlaubnisgesetz) is társulhatnak. 

A második szakaszban Kant az , örök béke" tartalmi jegyeit sorolja fel. 
Ezek garanciák. 

Mit garantálnak? A jogállamiságot. Az állampolgári jogot egyazon népen 
belül, a népek jogát (Völkerrecht, ius gentium) a népek egymáshoz való vi- 
szonyában, végül , az általános emberi jogot , minden polgárnak, mint az 
emberiséghez tartozónak, embernek a jogát (ius cosmopoliticum). Ebből 
azonnal kikövetkeztethetitek, hogy csak a mai fogalmak szerint , liberális 
jogállamok" köthetnek egymással békeszerződést. Ezt az államot Kant 
.köztársaságnak" nevezi (ahogy Rousseau is) , mi ma inkább liberális de- 
mokráciáról beszélnénk. Mi jellemzi Kant szerint a köztársaságot? Sza- 
badság a társadalomban az egyes embernek (mint embernek). Mindenki 
függése a törvényektől (mint alattvaló) , s mindenki a közösen fogalmazott 
alkotmány egyenlő tagja (mint állampolgár) . Kant most megkérdezi, hogy 
vajon a köztársaság-e az egyetlen olyan államforma, amely alkalmas az 
örök békekötésre? Kétségen kívül az egyetlen. Kant figyelmeztet arra, hogy 
ne tévesszük össze a demokráciával, mivel egy olyan állam, amely nem 
reprezentáció révén hoz törvényt és kormányoz, egy formátlan valami (Un- 
form), mivel nem engedi meg a hatalmak megosztását, és despotizmushoz 
vezet. (Kant, Condorcet-vel szemben, nem ismerte az amerikai demok- 
ráciát.) A második szakaszban tehát Kant azt igazolja, hogy ami az állam 
belső felépítését illeti, minden szövetségkötő államnak köztáraságnak kell 
lennie. Mi jellemzi a népek jogát (Völkerrecht) , azaz a szövetségre lépett 
köztársaságok egymáshoz való viszonyát? A természeti állapotban a népek 
egymástól függetlenek, azaz függetlenségre törekszenek. Itt , jön ki" az 

emberekből a gonosz természet, amely őket egymás ellen vívott háborúra 
készteti. Az egyes államok biztonságát a háború elkerülésével csak a föde- 
ralizmus biztosíthatja. Ahogy egy felvilágosult nép köztársaságot hoz létre, 
úgy hozzák létre a felvilágosult köztársaságok a föderációt. Így a népek joga, 
a háborúhoz való jog, a föderális államszövetség jogává alakul. 

A harmadik szakasz rátér a világpolgár, mint világpolgár, jogára, amely 
a látogatási jogban (Hospitalitát) fejeződik ki. Nem filantrópiáról van itt 
szó, hanem jogról. Ha egy üldözöttet befogadunk, akkor nem jótékonyko- 
dunk, hanem jogszerűen járunk el. Az idegennek joga van ahhoz, hogy egy 
másik állam területén ne fogadják ellenségesen, feltéve, hogy ő maga nem 
ellenségesen viselkedik. Ha majd odáig jutunk, hogy az egyik helyen el- 
követett jogsértést mindenütt annak fogják ítélni, akkor a világpolgár joga 
nem fog fantasztikusan hangzani, hanem része lesz a jogrendszernek. 

Igaz, az örök béke már az emberek természeti motívumait (érdek, ké- 
nyelem) tekintetbe véve is lehetséges. A háború egyre költségesebb, terheit 
a polgárok viselik, s ráadásul árt is a kereskedelemnek. Rendben, mindez 
igaz, de a természeti impulzusok semmit sem garantálnak, s ezért köte- 
lességünk, hogy a természetnek eme célját támogassuk. 

Így a megegyezéshez csatolt , titkos záradék" (szintén ironikusan) arról 
a kötelezettségről beszél, hogy a felfegyverzett államoknak a filozófia ma- 
ximáinak tanácsára kellene hallgatniuk. Íme, egy kis fricska Platón, illetve 
a felvilágosodott uralkodó címére. , Nem várhatjuk el, ahogy nem is kíván- 
hatjuk, hogy a királyok filozofáljanak, sem azt, hogy a filozófusok kirá- 
lyokká legyenek, mivel a hatalmi pozíció elkerülhetetlenül megrontja az 
ész ítélőképességét." Azonban azt kívánhatjuk, teszi hozzá, hogy sem a ki - 
rályok, sem a királyként viselkedő népek ne tüntessék el, ne hallgattassák 
el a filozófusokat, hanem hagyják őket a nyilvánosság előtt szabadon be- 
szélni. (Hányszor bukott meg ez a , minimálprogram" ?) 

Kedves hallgatóim, mint említettem, Kant egy utóiratot csatolt az örök 
békéről szóló könyvéhez. Ennek témája a morál és politika viszonya, egy 
téma, amelyik sosem veszít aktualitásából. Időhiány miatt csak azokat a gon- 
dolatokat ismertetem röviden, amelyek a központi kérdésre vonatkoznak. 

Míg a morál forrása a feltétlenül kötelező törvény(ek) , addig a politika 
az okosság maximái (Klugheitsmaximen) szerint tájékozódik. A politika két 
maximája: , légy okos, mint a kígyó" s , légy ment minden ármánykodástól, 
mint a galamb". Az a mondás, hogy , a becsületesség a legjobb politika", 

sajnos, a gyakorlatban gyakran nem igazolható, míg az a mondás, hogy 
,a becsületesség minden politika fölött áll", feltétlenül érvényes. 

Kant tesz itt egy fontos különbséget a politikai morál, illetve a moralizáló 
politika, azaz a morális politikus és a politikai moralista között. A különb - 
ség közöttük, rövidre fogva, a következő: 

A politika, írja Kant, nehéz és bonyolult mesterség, a természet világába 
tartozik, nem a morál világába. 

A morális politikus a politika maximái szerint cselekszik, s ezzel tisz- 
tában is van, ahogy azzal is, hogy a pragmatikus politikának a morál határt 
szab. Tehát úgy fog politizálni, hogy elvei és gyakorlata összeegyeztethető 
legyen a morállal, s így a polgárok mind az állam törvényeinek, mind a 
saját morális lelkiismeretünknek egyaránt engedelmeskedni tudjanak. 
Objektíve nincs ellentét morál és politika között, csak szubjektíve lehet. 

A moralizáló politikus a morális politikussal szemben azt teszi, ami ha- 
talmát gyarapítja, ami érdekében áll, amit ő éppen jónak lát, s bármit tesz 
is, ezt morális érvekkel igazolja, mi több, azt fogja morálisnak kikiáltani. 
Nincs veszélyesebb egy moralizáló politikusnál. 

Nem a jólét és a boldogság, hanem egy nép (s benne minden egyén) sza- 
badsága a politikai morál sarokköve. 

Visszatérve a főtémára, az örök béke kérdésére, ezen belül is a népek 
jogának (Völkerrecht) kérdésére, itt fogalmazódik meg a publicitás, a nyil- 
vánosság maximája. Ez röviden így hangzik: ,, Az olyan, más emberek jogára 
vonatkozó cselekedet (tett), amelynek maximája nem hozható nyilvános- 
ságra, jogtalan." ( Például, ha egy kormány téves információt terjeszt bár- 
milyen harc megindítása érdekében, a cselekedet elvileg jogtalan. Manap- 
ság erre sokkal több példát hozhatnánk föl.) Ettől azonban még nem lesz 
igaz az ellenkező állítás, hogy egy nyilvánosságra hozott szándék ettől már 
jogos lenne. (Pl., ha nyilvánosan vallom, hogy ki akarok irtani egy szom- 
szédos népet, az ettől még jogtalan.) A legerősebb maxima a következő: 
. Minden maxima, amelynek szüksége van nyilvánosságra ahhoz, hogy a tett 
célját elérje, összhangban van mind a joggal, mind a politikával." ( Például 
amikor Churchill azt mondta az angol népnek, hogy csak könnyeket, vért 
és verítéket kínál nekik, de a nácik ellen viselt háborút meg kell nyerniük.) 

A könyv megint csak a jövőbe vetett, igen feltételes, bizalommal s ugyan- 
akkor a jövő iránti feltétlen elkötelezettséggel végződik, hogy az örök béke 
ne üres eszme maradjon, hanem váljon feladattá. 

Kedves hallgatóim, az elmondottakat Kant világába való bevezetésnek 
szántam. Kant számtalan fontos politikai tanulmányát mellőztem, mivel 
ezek mondanivalójával a későbbiekben, elsősorban az erkölcsfilozófiai 
művekben, az ítélőerő bírálatában és a vallásfilozófiában még találkozni 
fogtok. A bevezetés, remélem, elégséges volt ahhoz, hogy valami benyo- 
mást kapjatok Kant gondolkodásáról. 


KÖNI 

TIZEDIK ELŐADÁS 


Kant 1. 


A kritikai rendszer felépítése: 
A tiszta ész kritikája 


KEDVES HALLGATÓIM! 


A tiszta ész kritikájának két változatát ismerjük, az A-változatot és a B-vál- 
tozatot. Ami a lényeget illeti, nincs közöttük különbség, de egyes kérdések 
különböző helyet foglalnak el a két variánsban. Így Heidegger kimutatta, 
hogy a képzelőerő az A-variánsban a priori fakultás, míg a B-variánsban 
az a priori értelemnek van alávetve. Én a végsőnek tekintett B-variánst 
fogom veletek, sajnos, túl röviden, megismertetni. Igyekszem nem leegy- 
szerűsíteni a gondolatmenetet, bár hiányosan fogom előadni. (A könyv 
Kis János új fordításában is megjelent.) 

Bevezetőben csak annyit, hogy Kant 56 éves volt kritikai rendszere első 
nagy művének közzététele idején. Mindaddig elsősorban természettudo- 
mányos írásai, így a naprendszer kialakulásáról előadott elmélete, tették 
ismertté. (Vessétek össze Hume- mal, aki 28 éves volt főműve megírása- 
kor.) Feltehető azonban, hogy akkor már az egész , architektonikus rend- 
szer" (ahogy ő nevezte) készen állt a fejében, mivel az elme felépítésének, 
funkcióinak megkülönböztetése, amelyre az egész kritikai rendszer épül, 
már az első kötetben is végleges formát ölt. 

Nagy filozófusra nem jellemző a szerénység, ahogy nincs is mire sze- 
rénynek lennie. Hogy rendszere új, egyedülálló, s választ ad a felvilágoso- 
dás filozófiájának minden nyitott kérdésére, azt Kant szándékolta és tudta 
is. Hogy melyek voltak ezek a nyitott kérdések, azt közli velünk a könyv 

előszavában. Olyan gondolkodókról beszél, akik nem osztották a hagyo- 
mányos metafizika dogmatizmusát, de mégis valamiféle dogmatizmus 
(például pszichológiai dogmatizmus) hibájába estek. Nem szabad tehát a 
véleményre támaszkodni, puszta hipotézisekre építeni. (Tudvalévő, hogy 
ez volt Newton alapelve is.) A második kiadáshoz írt bevezetésében mind- 
ehhez egy lábjegyzetben azt a megjegyzést fűzi, hogy megismerni és gon- 
dolkodni nem ugyanaz. A megismerés esetében tanúbizonyságra van szük- 
ségünk. Ez lehet a posteriori, azaz a tapasztalatból eredő vagy a priori, az 
elméből eredő. Elgondolni mindent tudok, amennyiben a gondolat ellent - 
mondást nem tartalmaz (mint a morál esetében). 

Hume azt mondta, hogy a filozófia antropológia. Kant ezt megismétli. 
A filozófia három kérdésre keresi (és ad) választ: Mit lehet tudnunk? Mit 
kell tennünk? Mit szabad remélnünk? S a három kérdés együtt egyetlen 
kérdés: Mi az ember? Ez a , kopernikuszi fordulat". Pont fordítva, mint 
Kopernikusz esetében. A modern csillagászat felfedezi, hogy nem a Föld 
világunk központja, hanem a Nap, s mi a Nap körül forgunk. A modern fi- 
lozófia Kant személyében fedezi fel, hogy nem a Szubsztancia, Isten, anyag 
vagy szellem, azaz nem Platón Napja, a középpont, hanem az emberi elme, 
ami mindezeket , tételezi". Descartes módszeres szkepszisétől még Isten- 
hez, három szubsztanciához vezetett az út, Isten garantálta, hogy amit tu- 
dunk, megismerünk, az úgy , létezik". Hume számára a létkérdés irreleváns, 
eszméink a benyomások halvány képei. A feladat adva van. Az , igaz, a , jó" 
és a , szép" megmentendő, s maga az emberi elme legyen a megmentője. 
Ehhez tisztába kell tenni magát az elmét. A , tisztába tevés"-en nem pe- 
lenkázást értek, hanem a , tiszta" filozófiai értelemének újrafogalmazását. 
Mi az, hogy , tiszta elméleti ész", , tiszta gyakorlati ész" (Vernunft) vagy tiszta 
értelem (Ierstand) ? 

Miért kell a tiszta Észt, a metafizika nagy Lényét, egyáltalán kritizálni? 
A választ erre a kérdésre biztosan ti is tudjátok. Már az első szemeszterben 
is világossá vált számotokra a transzcendentális és a transzcendens különb- 
sége. Az ész tartalmazza az a priori elveket, a tiszta ész, pedig azért , tiszta" 
a szó kanti értelmében, mert ezeknek az elveknek a priori megismerését 
szolgáltatja. A transzcendentális eszme elgondolható, de nem tapasztalható. 
Ha azonban az eszme elgondolhatóságából az elgondolt létezésére követ- 
keztetek, akkor a transzcendentális transzcendenssé válik, s ami még rosz- 
szabb, empirikusként, azaz tapasztaltként operálok vele a filozófiai sakkjá- 

tékban. Mondjuk: elgondolom a halhatatlan lelket, de nem tapasztalom. 
Amennyiben azt mondom, ,,a halhatatlan lélek létezik", ez az igazság, akkor 
transzcenzust követek el, mert az Ész funkcióját határon túli területre al- 
kalmazom. A tiszta ész azért kritizálandó, mert hajlama van a határátlépésre, 
s ettől meg kell azt óvnunk. Kant transzcendentális filozófiája ezt a szerepet 
tölti be. A filozófia, úgymond, az ész fogalmaiban való gondolkodás (Denken 
in Vernunftbegriffen) , nem pedig az azokat működtető tapasztalás. 

Mielőtt még az első Kritika rövid bemutatására rátérnék, meg kell em- 
líteni az elme/kedély (Gemüt) három szférájának kanti megkülönbözteté - 
sét. (Ezt kritizálja majd Hegel.) Az első szférába a megismerőképességek 
tartoznak, mint elméleti ész, értelem, ítélőképesség, s erre a szférára tar- 
tozik válaszolni arra a kérdésre, hogy mi igaz s mi téves. A második szféra 
a vágyódóképességé. Ide tartoznak a motívumok, cselekvésre bíró ösztön- 
zők, s mindezek felett a gyakorlati ész. Ennek a szférának az elemzése ad 
választ arra a kérdésre, hogy mi jó, illetve rossz. A harmadik szféra az öröm 
és szomorúság szférája, azoké az érzéseké, amelyek nem motívumok, 
hanem reaktívak. (Valaminek örülök, valami miatt szomorúságot érzek, 
s ezért a szép/rút megkülönböztetésekor vezetnek.) Kant-szakemberek 
azt fogják mondani, hogy ez nem ilyen egyszerű, s igazuk is lesz. Mégis ez 
mondanivalójának a gerincoszlopa. 

A tiszta ész kritikája felosztása a következő, Kezdődik egy 7 pontos beve- 
zetéssel. Maga a mű két főrészből áll. Ez első főrész a transzcendentális 
elemtan, a második rész a transzcendentális módszertan. 

Az elemtan első része a transzcendentális esztétika, második része a 
transzcendentális logika, amelynek első főszakasza a transzcendentális 
analitika, második főszakasza pedig a transzcendentális dialektika. 

A második főszakasz (dialektika) első szaka a paralogízmusokat, második 
szakasza az antinómitákat elemzi. Következik a tiszta ész ideálja az istenbi- 
zonyítékok cáfolatával, majd az utóhang, az ész eszméinek regulatív hasz- 
nálatáról. 

Kedves hallgatóim, ne ijedjetek meg ettől a rövidített és egyszerűsített 
tartalomjegyzéktől. Igyekszem a történetünkbe illeszkedő legfontosabb 
lépésekről részletesebben és érthetően beszámolni. 

Az egész könyv számára alapvető az ismeretek forrásának bemutatása 
az a priori és az a posteriori megismerés éles elválasztása. A priori, álta- 
lában tapasztalat előtti (nem egy bizonyos, hanem minden tapasztalattól 

független) kategóriák, ítéletek szükségszerűek és általánosan azok, míg 
az a posteriori, azaz tapasztalatból eredő ítéletek véletlenül és lehetségesen 
azok. A transzcendentális filozófia tehát olyan tudomány, amely a priori 
meghatározza minden ismeret lehetőségét, kiterjedését és elveit. Azaz egy 
olyan tökéletes rendszer, amely a priori tartalmazza az emberi megismerés 
lehetősége teljességének elemzését. Ez a spekulatív filozófia világbölcses- 
ségének foglalata. 

Kezdjük tehát a transzcendentális esztétikával, folytassuk a logikával. 

Mi az, hogy tér, mi az, hogy idő? Határozzuk meg, hogyan és hol létez- 
nek! A meghatározások csődöt mondanak, ha empirikus, azaz tapasztalat - 
ból eredő, fogalmakként értelmezzük őket. Hogy így fejezzem ki magamat: 
nem tudjuk meghatározni őket. Emlékeztek, gondolom, mit mondott Ágos- 
ton az időről. Bár tudom, micsoda, ha meg akarom ragadni, akkor nem 
vagyok rá képes. Se evilági, se misztikus tapasztalat nem ad választ Ágoston 
kétségeire. De, mondja Kant, amennyiben a priori szemléleti formáknak 
tartom a teret és az időt, tapasztalat előttinek, ma azt mondanánk, hogy 
genetikailag adottnak, akkor érthető, hogy csak térben és időben tudunk 
észlelni, érzékelni, tapasztalatot szerezni, mivel a tér és az idő, mint tiszta 
szemléleti formák rendezik magát a tapasztalatot. Ez vonatkozik mind a 
külső, mind pedig a belső tapasztalatra egyaránt. Az éntudat nem más, 
mint belső észlelésem tudata, méghozzá úgy, ahogy számomra megjelenik 
(azaz jelenség) . Ez nem jelenti azt, hogy a tér vagy az idő ne lenne , valósá- 
gos", mivelhogy a belső észlelés valóságos formái. S azt sem, hogy , szub- 
jektív" lenne, mivel minden emberre egyaránt vonatkozik. 

Mind a külső, mind pedig a belső észlelés azonos az észlelés objektumá- 
val, azaz azzal, amit észlelünk. A jelenség nem azonos a látszattal, sem nem 
, magában való dolog". Nem azt mondom, hogy ez vagy amaz úgy tűnik, 
mintha ez vagy amaz lenne, hanem azt, hogy ez valóban ez, amaz pedig amaz, 
s ezzel szintetizálom a sokféleséget (Mannigfaltigkeit) . Ezzel Kant, hogy így 
mondjam, , elhatárolódott" Berkeley-től, s Hume problémájára adott egy 
előzetes választ. Emlékeztek ugye, hogy Hume szerint a benyomások vala - 
honnan jönnek, de nem tudjuk honnan (tehát anyagból vagy szellemből, 
vagy bármely szubsztanciából). Kant lesöpri a kérdést, mivel az észlelések 
forrását , magánvaló dolognak" tekinti, amit nemcsak hogy nem ismerünk, 
hanem megismerhetetlen is. Pontosabban szólva az első kérdésre (mit tud- 
hatunk?) adott válaszban a , magánvaló dolog" semmi szerepet nem játszik. 

Ebből adódik a transzcendentális filozófia feladata (a megismerés vonat- 
kozásában). Ítéleteim semmi másra nem vonatkozhatnak, mint a lehetséges 
tapasztalatra, azaz az a priori szemléleti formák szintézisében adottra. A kér- 
dés tehát az: hogyan lehetségesek a priori szintetikus ítéletek? 

Erre a kérdésre válaszol a transzcendentális logika. 

Megismerésünknek (így folytatja) az elmében (Gemüt) két forrása van: 
egyrészt a képzetek, benyomások felfogása, azaz receptivitás , másrészt a kép- 
zetek, benyomások alapján magának a dolognak, a tárgynak felisme- 
rése/megismerése, azaz spontaneitás. Az előbbi által adott a tárgy, a másik 
által elgondolt a tárgy. Mindkét forrás vagy tiszta, vagy empirikus. Empirikus, 
ha az első forrás érzéki tapasztalatot tartalmaz (például János-hegy), tiszta, 
ha ezt nem tartalmazza (például emberiség). Lehetségesek a priori tiszta 
képzetek és fogalmak (például tér vagy okság) , empirikusak azonban csak 
az a posteriori képzetek és fogalmak, azaz a tapasztalatból eredők. A recep- 
tivitás forrása az észlelés, percepció, míg a spontenaitás forrása az értelem 
(Verstand) . Egyik sem játszik fontosabb szerepet a másiknál. A képzet nem 
tud gondolkozni, míg az értelem nem tud elképzelni. Csak együtt vezetnek 
megismeréshez. Igen fontos, hogy Kant nem tesz különbséget külső és belső 
tapasztalat, tehát érzéseim megtapasztalása és az érzékelésem között. 

A logika (amelyre most rátér) az értelem általános szabályainak tudo- 
mánya. Az utóbbi két részből áll: elemi logika és organon. Az előbbi az ér- 
telem általános használatát összegzi, a második speciális használatát veszi 
figyelembe. Az elemi logika is két részre, az általános és az alkalmazott lo- 
gikára oszlik. Kant azonban ezentúl kizárólag az általános logikával, a tiszta 
logikával fog foglalkozni, azzal a logikával, amelynek a priori elvei az érte- 
lem kánonját alkotják. Ez a logika a tiszta észtanhoz (Vernunftlehre) tartozik. 

Az a logika, amely a megismerés minden tartalmától absztrahál, a transz- 
cendentális logika. (Az organont Kant majd később, a dialektikával foglakozó 
részben értelmezi.) Az előbbihez Kant mégegy — a rendszere számára fontos 

— megjegyzést tesz, hogy nem minden a priori ismeretet tekint transzcen- 
dentálisnak. Csak azokat, melyek által megismerhető az, hogy hogyan al- 
kalmazhatók bizonyos képzetek és fogalmak a priori. (Így a tér, de ahárom- 
szög fogalma sem transzcendentális, holott mindkettő a priori. ) 

A legfontosabb, legélesebb választóvonal az empirikus és a transzcen- 
dentális szféra között feszül. Tudjátok, persze, hogy ez így van majdnem 
minden jelentős filozófiában. Csakhogy többnyire elsiklanak felette, vagy 

egyesíteni próbálják a kettőt, azaz , transzcenzust" követnek el. Kant szá- 
mára azonban alapvető e kettő éles elválasztása. Mondhatnánk azt is, hogy 
ez a szigorú különbségtevés, a világot (az embert beleértve) két féltekére 
való szétválasztás a transzcendentális filozófia lényege, alapja. Ez lesz Kant 
szerint a tiszta megismerés tudománya. 

Mint megelőlegeztem, Kant a logikát két részben elemzi: mint transz- 
cendentális analitikát és mint transzcendentális dialektikát. Mivel az utó- 
kor (ahogy én is) az utóbbinak tulajdonítok nagyobb fontosságot, a transz- 
cendentális analitikát csak nagyon vázlatosan mutatom be. Hozzátenném 
azt is, hogy bár Kant hangsúlyozza, lényegesen meghaladta az arisztotelészi 
logikát, s hogy az ő logikája nem formális, mint Arisztotelészé volt, magam 
részéről ezt nem így látom, inkább arra a következtetésre jutnék, hogy 
Kant az arisztotelészi logikát a korában elterjedt formájában ismerte. 

A transzcendentális logika analitikus szekciói az értelmet (Verstand) ta- 
nulmányozzák, elsősorban az értelem fogalmait és alapelveit. Méghozzá 
ezek szisztematikus összefüggésében. Mindig hangsúlyozva, hogy ezek az 
alapfogalmak és alapelvek mentesek minden empíriától, érzéki tapaszta- 
lattól. Mondhatnám, ez magától értetődő, minthogy mind a priori , tiszta" 
fogalmak. Nem középkori értelemben , ante rem" (dolgok előtti), hanem 
dolgokról való tapasztalat , előtti" értelemben is. Az értelem funkciója fo- 
galmak által való, diszkurzív (nem intuitív) megismerés, azaz az értelem a 
megismerőképesség. A gondolkodás, hangsúlyozza Kant, fogalmakban 
való gondolkodás. Vagy az értelem fogalmaiban (amiről ő most beszél), 
vagy az ész fogalmaiban (azaz a filozófiai gondolkodásban, ahogyan ő most 
beszél). Az értelem ítélet formájában gondolkozik, de ha elvonatkoztatunk 
azt ítéletformától, akkor a kategóriatáblázathoz jutunk. 

Ezek a fogalmak természetesen hagyományosak. A mennyiség fogalmai 
(általános, különös, egyes), a minőség fogalmai (igenlő, tagadó, végtelen), 
a reláció fogalmai (kategorikus, hipotetikus, diszjunktív) s végül a moda- 
litás fogalmai (problematikus, asszertórikus, apodiktikus). 

A tiszta fogalmak felsorolása és értelmezése vezeti be a megismerés fo- 
lyamatához szükséges a priori , tiszta szintézis" értelmezését. Kövessük a 
folyamatot: kezdődik a (dolgok) sokféleségének szintézisével a tiszta kép- 
zetben. Erre épül ennek a sokféleségnek a szintézise a képzelőerőben (Fin- 
bildungskraft) . Azonban mindez még nem megismerés, csak annak az elő - 
feltétele: mondjuk maga a megismerendő tárgy, míg a fogalom az, amely 

ezt a sokféleséget tiszta szintézisben végül egyesíti. (Tudnotok kell, hogy 
erre a szakaszra egy hatalmas Kant-irodalom épül.) De hadd folytassam 
(szintén röviden). 

Az előbbi táblázat az értelem kanti fogalmainak funkcióit sorolta fel, de 
a tiszta értelem fogalmai úgy is osztályozhatók, ahogy azt Arisztotelész tette, 
mindig objektumokra való vonatkozásukban. Ezek az arisztotelészi kate- 
góriák. Kvantitás (egy, néhány, mind), kvalitás (realitás, azaz valóságosság, 
tagadás, korlátozás), reláció (szubsztancia-akcidencia, ok-okozat, s köl- 
csönhatás a cselekvő és a szenvedő között) , végül modalitás (lehetőség-le- 
hetetlenség, létezés-nemlétezés, szükségszerűség-véletlen). 

Az első két kategóriacsoportban szereplő kategóriákat Kant matemati- 
kaiaknak, a második kettőben felsoroltakat dinamikus kategóriáknak ne- 
vezi. Funkciójuk (az a priori szintetizált sokféleség a priori fogalmakkal 
történő szintézise), azaz a diszkurzív megismerés, azonos, azonban objek- 
tumuk, alkalmazásuk különböző. 

Mindez nagyon bonyolultnak tűnik, de voltaképpen igen egyszerű. Igen 
közel áll a józan észhez. Ez könnyen belátható, ha elkövet az ember egy filo- 
zófiai tisztességtelenséget azzal, hogy megfosztja a gondolatmenetet a fi- 
lozófiai terminológiától. Ha az emberi gondolkodás genezisét vesszük fi- 
gyelembe, azonnal rá fogunk erre jönni. Eltekintek az emberi nem, illetve 
az egyes ember (filogenezis, autogenezis) fejlődésének párhuzamosságától 
s csak az egyes ember gondolkodásának kialakulását vesszük szemügyre, 
azonnal belátjuk, hogy Kant fején találta a szöget. Az újszülött először fol- 
tokat, fényt, lát, hangokat hall, majd kialakul az első szintézis, a tárgylátás, 
majd a tárgyazonosítás, nyúl a tárgy után (tér és idő). Az a priori értelem, 
amit minden emberi nyelv képvisel, erre a tapasztalatra vonatkozik, ezeket 
a tárgyakat nevezi meg, majd ezek között a tárgyak közötti összefüggést 
hozza létre. Amikor egy hároméves azt kérdezi: , miért esik az eső? ", akkor 
a kauzalitásra, az okságra kérdez. S erre nem azáltal jut, hogy ezerszer meg- 
figyelte, hogy egyvalami mindig egyvalamit követ (mondjuk, anyuka jön, 
amikor sírok). Ez a fajta tapasztalat ugyanis jellemző számos állatfajra is. 
De a , miért így és nem úgy" kérdése bizony nem. Kant egyetért Leibniz 
azon gondolatával (melyet nem ismert) , hogy semmi sincs az értelemben, 
ami ne lett volna az érzékekben, kivéve magát az értelmet. Azonban ami 
Leibniznél egy zseniális bon mot, azt most Kant kibontja, végigelemzi, iga- 
zolja. Észlelés, szintézis, képzelőerő, szintézis, maga a tárgy a priori szem- 








214 11 UT. AZ ÚJKOR 


életi formában adva. Majd az értelem, azaz nyelv, megnevezés, fogalomra 
hozás (szintézis) , ez az emberi megismerés kialakulásának története. Ha 
egyszer valaki ezt nekünk bemutatja, azt mondjuk, hogy persze! De vala- 
kinek előbb el kell mondania a történetet. Amikor ma a homo sapiens 
.kognitív forradalmáról" beszélünk, ennek az elmének a kialakulását (az 
, a priori kategóriák" kialakulását) nevezzük meg. 

Ez a , modernizálás" nem távolít el Kanttól, aki egy helyen az általános 
tudatról mint , őseredeti tudatról" (ursprünglíches Bewusstsein) beszél. Kü- 
lönösen világos az alapgondolat a transzcendentális értelmi fogalmakról 
írott összefoglalásban (27. §). Egyetlen tárgyat sem tudunk, folytatja, ka- 
tegóriák nélkül elgondolni, s egyetlen elgondolt tárgyat sem tudunk meg- 
ismerni szemlélet (Anschauung) híján, amelyek ezeknek megfelelnek. 
Amennyiben a tárgy adott, empíriáról beszélünk. Az empirikus megisme- 
rést tapasztalatnak nevezzük. Következésképpen a megismerés a lehetséges 
tapasztalat tárgyának megismerése. Mi több, amikor Kant a , háromszoros 
szintézisről" beszél, mely szükséges minden megismeréshez — mint képzet, 
szemlélet, képzelőerő, fogalmi felismerés: azaz megragadás, azonosítás 
(a lehetséges tapasztalat a priori okairól, illetve alapjairól szóló fejezetben) 
—, azt a folyamatot írja le, amelyet köznyelven és rövidítve az előbbiekben 
nektek szemtelenül előadtam. 

Ahogy a legtöbb filozófus, s majdnem minden rendszeralkotó, Kant is 
fontosnak tarja, hogy azt, amit feltételezett, azaz elméletének igazságát de- 
monstrálja, dedukcióval igazolja. Ez mindegyiküknek sikerül is, azaz saját 
előfeltevéseiket mindig sikerül igazolniuk. Ahogy Spinoza mondta: , guod 
erat demonstrandum ; ez kellett bizonyítani. Ezt teszi Kant a transzcendentális 
dedukcióban, amelynek keretében nagyobb részletességgel mutatja be gon- 
dolatmenetét és állítja szembe másokéval, így például Locke-éval. Kant úgy 
határozza meg a transzcendentális dedukciónak a metafizikai dedukciótól 
való különbségét, hogy míg a metafizikus dedukció az a priori kategóriák 
eredetét a gondolkodás logikai funkcióiból származtatja, addig a transzcen- 
dentális dedukció ennek a lehetőségét mint a tárgyak szemléletének és el- 
gondolásának lehetőségét általában. Ez az a pont, melynek alapján Kant saját 
logikáját — az arisztotelészivel szemben — nem tisztán formálisnak tekinti. 

Nem tudom a transzcendentális dedukciót veletek részletesen megis - 
mertetni (bár máris mazsoláztam belőle), de egyes gondolatmeneteket 
nem hagyhatok figyelmen kívül. 

Kezdem Kant dedukciójának 16—17. §-aival. Ezekben Kant az appercepció 
eredendő szintetikus egységét elemzi. Azt, hogy az ,én gondolkodom" min- 
den képzetet kísérhet, mivel semmit sem tudunk elképzelni, amit ne tud - 
nánk elgondolni (megnevezni, teszem hozzá). Az a képzet, amely a gon- 
dolkodás számára adott (előlegezett) a szemlélet (Anschauung). Azaz a 
szemlélet minden sokféleségének (Mannigfaltigkeit) szükségszerűen kap- 
csolata van az , én gondolkozom" - mal, ugyanazon szubjektumban (énben), 
amelyik szemlél. Ez a képzet (a szemlélet) a spontaneitás aktusa, s így nem 
tekinthető az érzéki benyomáshoz tartozónak. Ezt nevezi Kant , tiszta ap- 
percepció" -nak vagy , eredendő appercepció" - nak, szemben a pusztán empi- 
rikus appercepcióval, mert ez az öntudat (Selbsbewusstsein) az ,én gondo- 
lom" előfeltétele, amely mindig állandó, azonos. Beszélhetünk tehát az 
öntudat transzcendentális egységéről, minden tudás a priori feltételéről. 
(Gondolom, emlékeztek Locke elméletére az Én identitásáról. Nála az em- 
lékezés, amely szintén az öntudat megnyilvánulása, az Én identitásának 
forrása. Látjátok, hogy Kant számára ebben a szakaszban mindig a tudás, 
az igaz tudás lehetőségének a kérdése áll a középpontban, s a személyiség 
identitásának kérdését is ebből a szemszögből világítja meg.) Az Én, mint 
egy egyszerű képzet, nem tartalmaz sokféleséget, teszi hozzá Kant, ez csak 
a tőle különböző eredetű szemléletben, a sokféleség a priori szintézisében 
adott, és a kettő csak a tudatban való összekapcsolásban (Verbindung) gon- 
dolható el. Én tehát tudatában vagyok önazonosságomnak (identisches 
Selbst) , azaz minden a szemléletben adott képzetemnek, s ezeket ezért ön- 
magamnak tulajdonítom. (A későbbiekben, a 25. $-ban, Kant visszatér a 
kérdésre.) Nem úgy vagyok önmagam tudatában, ahogy magamnak lát- 
szom, de úgy sem, ahogy én vagyok, hanem hogy vagyok (dass ich bin). 
A 18—19. §-aiban Kant hangsúlyozza, hogy az appercepció transzcenden- 
tális (empíriát, azaz tapasztalatból eredő képzetet közvetlenül nem tartal- 
mazó , nem az úgynevezett reproduktív képzelőerő segítségével előállított) 
egysége objektív, míg az appercepció empirikus egysége, persze, szubjektív. 
Mi akkor az ítélet? Nem más, mint a már adott ismereteinket az appercep- 
ció objektív formájára hozni. Ezek objektíven érvényes (gültig) ítéletek. 

Megint megismétli, hogy egy dolgot elgondolni és tudni nem azonos 
egymással (22. §). A megismerésnek ugyanis két alkotórésze van. A foga- 
lom (kategória), ami által a dolog, mint dolog, elgondolt és a szemlélet 
(Anschauung) , ami által a dolog, mint dolog, adott. Ha a fogalomnak nem 

, adott" tárgy, akkor nincs mit megismerni. A 24. §-ban Kant egy új sze- 
replőt mutat be, , a képzelőerő transzcendentális szintézisének" fogalmát. 
A képzelőerő olyan képesség, írja, amely a nem jelenlévő tárgy szemléletét 
létrehozza. Bár a szemlélet észlelés (azaz empirikus), a képzelőerő nem 
az. Ezért a képzelőerő spontenaitás, mint az értelem, s így produktív kép- 
zelőerőnek is nevezhetnénk. Mivel a jelen nem lévő felidézett tartalom 
maga szemléleti, azaz empirikus, a képzelőerő nem játszhat szerepet az a 
priori megismerés lehetőségei között. (Ebből, mint látni fogjátok, bizo- 
nyos nehézségek következnek majd a harmadik Kritikában.) 

Miután Kant befejezte az értelem tiszta fogalmainak, mint minden le- 
hetséges tapasztalat előfeltételeinek, s ezzel a megismerésük lehetőségé- 
nek elemzését, a transzcendentális dedukciót mindennek okairól, illetve 
alapjairól való elmélkedéssel folytatja. Elsősorban a különböző szintézisek 
értelmezésével, különös tekintettel az értelemnek a tárgyához való viszo- 
nyával, továbbá a képzelőerő főszerepének taglalásával. Az utóbbira itt bő- 
vebben tér rá a korábbiaknál. A tiszta képzelőerőt a lélek (Seele) alapké- 
pességének írja le, amely minden a priori megismerés alapja, mivel min- 
den szintézisben döntő szerepet játszik. 

Kedves hallgatóim, itt kerül elő egy fontos meghatározás, amely elen- 
gedhetetlen mindhárom kanti Kritika megértéséhez. , A jelenségek rendjét 
és szabályait annak, amit természetnek nevezünk, magunk visszük belé, 
különben sosem lelnénk rájuk." Ez, persze, nem csak a természeti törvé - 
nyekre, hanem a társadalmi (történelmi) jelenségek szabályszerűségére 
is vonatkozik. 

Immár elérkeztünk a transzcendentális analitika második részéhez. 
A transzcendentális fogalmakat már ismerjük, most az alapelvekre kerül 
sor, azaz a transzcendentális ítélőképesség értelmezésére. Az ítélőképesség, 
mint azt már tudjátok, a megismerő képességekhez (értelem, ész, ítélő - 
képesség) tartozik. Az a kérdés merül fel, hogyan lehet a priori fogalmakat, 
transzcendentális kategóriákat egyáltalán az érzéki észlelésből eredő szem- 
léletre, tehát dolgokra alkalmazni? Itt a szubjektum/objektum régi kérdése 
ismétlődik meg egy másik szinten, a kategóriák/személetben adott dolgok 
szintjén. Ezt a problémát oldja meg (vagy véli megoldani) Kant a transz- 
cendentális sémák bevezetésével. Ezek , közvetítenek" a kategóriák és az 
észlelt dolgok között, mivel egyrészt , intellektuálisak", azaz a prioriak, 
másrészt érzékiek, elképzelhetőek, elképzeltek. Ezek a sémák a következők: 

a szubsztancia sémája (a dolog időbeli azonossága, megmaradása), a kau- 
zalitás sémája (a sokféleség egymásutánja, amennyiben szabályt követnek), 
a közösség, azaz a kölcsönhatás sémája, az egyik és a másik mindenkori 
együttes jelenléte szabályok szerint, a valóság sémája (együttlétezés egy 
bizonyos időben), a szükségszerűség sémája (egy dolog minden időkben 
való létezése). 

Mindebből láthatjátok, hogy Kant nem akart lyukas helyet hagyni rend - 
szerén kritikusai számára, minden ellenvetést előre kiszúrt és kizárt. Igaz, 
ez egyetlen filozófusnak sem sikerült, még a legnagyobbnak sem (Kant 
Arisztotelész-kritikáját ne vegyétek figyelembe, az ellentmondás elvének 
értelmezése kapcsán sem, ő ugyanis szemmel láthatóan nem az eredeti 
szövegekkel dolgozott.) 

Hogy a tiszta értelmi fogalmaknak a lehetséges tapasztalatra való alkal - 
mazása vagy matematikai, vagy pedig dinamikai, azt a kategóriák esetében 
is láttuk. Most az alapelvek estében látjuk viszont, mivel ezek éppenséggel 
az előbbiek objektív alkalmazásának szabályai, mint a szemlélet axiómái, 
az észlelés anticipációi, a tapasztalat analógiái és az empirikus gondolkodás 
posztulátumai. 

Röviden csak a posztulátumokra fogok kitérni. Majd meglátjátok, miért. 
Ezek ugyanis a modalitás kategóriáit (lehetőség, valóság, szükségszerűség) 
értelmezik. Az említett kategóriák, Kant szerint, nem adnak ismeretet, 
hanem a már meglévő ismeretre vonatkozóan teszik fel a kérdést, hogy 
vajon lehetségesek-e, valóságosak-e vagy pedig éppen szükségszerűek- 
e? Az ok, amelyért ezt a szakaszt emeltem ki az, hogy ezzel kapcsolatban 
tér rá Kant (kizárólag a könyv B-változatában, amit most követek) az ide- 
alizmus cáfolatára. 

Idealizmusnak azt a nézetet tekintem, írja, mely szerint a dolgok létezése 
a rajtunk kívül lévő térben kétséges, illetve bizonyíthatatlan, vagy pedig 
téves és lehetetlen állítás. Az első esetre példa Descartes, a másodikéra a 
dogmatikus Berkeley filozófiája. Nos, a dogmatikus idealizmus elkerülhe- 
tetlen, ha a teret a dolgok tulajdonságának tekintjük. Mi azonban, teszi 
hozzá, megszüntettük a dogmatizmus okát már a transzcendentális eszté- 
tikában. Feltehetjük ugyanis, hogy benyomásainkat valami külsőtől kapjuk 
anélkül, hogy egy dolgot ennek hatására tapasztalnánk. S akkor arra is rá- 
jöhetünk, hogy a Descartes által elemzett belső tapasztalat, az ,én gondol- 
kodom , feltétele a külső tapasztalat, mivel én mindig valamin gondolko- 

dom. Azonban, tette hozzá, az értelem, mint tudjuk, csak arra vonatkozhat, 
ami adott, s az, ami adott, amit észlelünk, azok benyomások, s nem azok 
forrása. Abból, hogy a magánvaló dolog megismerhetetlen, nem követke- 
zik, hogy nem létezik, ellenkezőleg, nagyon is létezik, mert, ha nem létezne, 
nem érzékelnénk egyáltalán semmit. Nem tudjuk egyetlen dolog lehető - 
ségét sem pusztán egy kategória alapján belátni, mivel ehhez szemléletre 
(Anschauung) van szükségünk. 

Már politikai esszéinek bemutatásakor is találkoztatok Kantnak azzal a 
kellemes szokásával, hogy gondolatmenetét időnként költői betétekkel 
párnázza ki. Ez még főmunkáira, így A tiszta ész kritikájára is jellemző, főleg 
a második, a dialektikát elemző részre. De itt is (az analitikában) kapunk 
ebből egy kis kóstolót. Eddig a tiszta értelem birodalmában utaztunk, azt 
rendesen végigis jártuk — írja. Azonban ez a birodalom csak egy kis sziget 
megváltoztathatatlan határokkal körülvéve. Ez az igazság szigete, amelyet 
a vélemények és hiedelmek hatalmas óceánja vesz körül, ahol a hamis re- 
ményekkel magukat kecsegtető hajósok kalandoznak. Mielőtt az óceánra 
merészkedtünk volna, e kis szigetet fedeztük fel, amelyben eget nem lel- 
tünk, nem tudtunk meg semmit az értelem használatának határairól. 
Hiszen kiderült, hogy az értelem fogalmai transzcendentális használatra 
alkalmatlanok, s csak empirikus használatra alkalmasak. 

A tiszta értelmi kategóriák transzcendentálisak, de ettől még nincs 
transzcendentális használatuk. A jelenségek világában tevékenykednek, 
a jelenségek (fenomena) világa, az empirikus világ, a természet világa, az 
emberi világ, a szintúgy természetként létező történelem világa a megis- 
merés tárgya. Azok lehetősége az igaz állítások, ítéletek lehetőségének for- 
rása. 5 ezzel negatíve hírt ad a noumenonról, a magánvalóról is, amennyi- 
ben igazolódik, hogy ott semmi keresnivalója nincsen. 

A világ két világból tevődik össze: amundus noumenonból és amundus 
phz;enomenból, azaz: a pusztán elgondolható világból és a tapasztalható vi- 
lágból. Az előbbi (amundus noumenon) határt szab az utóbbinak. Itt már 
sejtésetek lehet a szigetet körülvevő óceánról. A transzcendentális hely 
(Ort) e kettő határán gondolható el, azaz van. 

Eddig fogalmatok sem lehetett arról, hogy miért adja könyvének Kant 
azt a címet, hogy A tiszta ész kritikája. Mindeddig csak a tiszta értelemről 
volt szó, mi több, annak amundus pheanomenonban, a jelenségvilágban, az 
empíriában, a lehetséges tapasztalat, a természet világában, az igaz tudás 

világában betöltött szerepéről. Most jutottunk el a határig (amundus pheno- 
menon és amundus noumenon határáig), s mire lelünk itt? A semmire, il- 
letve asemmi fogalmára. Semmi, mint üres fogalom tárgy nélkül, semmi, 
mint egy fogalom üres tárgya, semmi, mint üres észlelés tárgy nélkül és 
semmi, mint tárgy fogalom nélkül. 

Most már izgatottan várunk, hogy mi történik, ha elhagyjuk a kis szigetet 
és hajózni kezdünk a viharos óceánon. A , semmi" nem sok jót ígért. Azon- 
ban ki fog derülni, hogy az óceán sokkal érdekesebb magánál a kis sziget- 
nél. Igaz, nem fogunk biztos talajt érezni többé a lábunk alatt, de nagy ka- 
landban lesz részünk. 

Kedves hallgatóim, ugye emlékeztek Kant három fő kérdésére: mit tud- 
hatunk, mit kell tennünk, miben reménykednünk? Úgy tűnik, hogy az első 
kérdésre már megkaptuk a választ. A lehetséges tapasztalat tárgyait, a jelen- 
ségvilágot (mundus phanomenon),, azaz a természetet, az emberi természetet 
beleértve, elvileg megismerhetjük. A természetről való állításaink, így a ter- 
mészettudomány állításai is, lehetnek igazak vagy tévesek. E természetre, 
azaz a jelenségvilágra vonatkozóan beszélhetünk okságról, szükségszerűség- 
ről, lehetőségről, mivel erre bármely a priori kategória alkalmazható. 

Mindez rendben is lenne. Csak arra nem kaptunk még mindig választ, 
hogy miért viseli ez a könyv A tiszta ész kritikája címet. 

Kedves hallgatóim, sajnálom, de egy egész tanítási órával meg kell tol- 
danom ezt az előadást ahhoz, hogy akár csak felületes betekintést is nyújt- 
sak nektek a transzcendentális logika második részébe, a transzcendentális 
dialektikába. Oda, ahol az érzékelés és értelem világából egyenesen az ész 
világába, mi több, a tiszta ész világába csöppenünk. 

A , tiszta ész" fogalmának bevezetéséhez először a transzcendentális lát- 
szat fogalmát kell Kantnak bevezetnie. Ugyanis Kant a transzcendentális 
dialektikát magát a , látszat logikájának" nevezi. A , látszat" nem azonos 
a valószínűséggel (az, mint tudjuk, az értelem kategóriája) , sem pedig a 
jelenséggel, ugyanazon okból. A transzcendentális látszat olyan alapelvek 
alkalmazása, illetve az alapelvek olyan alkalmazása, mikor azokat nem a 
tapasztalatra alkalmazzuk, s ezért ellenőrizhetetlenek. Alapelveknek a ta- 
pasztalaton kívülire való alkalmazása úgy, mintha azok tapasztalhatók len - 
nének, határátlépés (transzcenzus) . De hiába is cáfoljuk meg az ebből a 
határátlépésből eredő tételeket, ez nem szüneti meg a látszatot, az igazság, 
a valóság látszatát. Ez a látszat az Ész természetéből ered, mível az észnek 

hajlama van arra, hogy a nem tapasztaltat valósnak és igaznak tekintse. 
A transzcendentális dialektika, teszi hozzá Kant, arra hivatott, hogy a 
transzcendentális látszatot, azaz a szubjektív alapelveknek objektívként 
való tételezését, leleplezze, de, mint már említette, ez nem fog sikerrel 
járni, mivel itt szükségszerű látszatról, illetve illúzióról van szó. A tiszta 
ész dialektikája (önellentmondásai) elkerülhetetlen. 

Már tudjuk, hogy a tiszta ész dialektikája elkerülhetetlen, de eddig még 
mindig vajmi keveset tudunk a tiszta észről. Türelmetlen kíváncsiságunkat 
végül Kant most és itt kezdi el kielégíteni. 

Mielőtt a , tiszta ész" értelmezésére rátérne, Kant előbb lelkesen ünnepli 
az észt (Vernunft) , mint a legfőbb (felsőbb, obere) megismerőképességet. 
Ez a megismerőképességis természetesen a priori, de számos készséggel 
rendelkezik, amely az értelemnek nem sajátja. Így például közvetlen íté- 
letet is képes alkotni s fogalmakat is képes létrehozni. Így, az értelemmel 
szemben, nem szabályok, hanem alapelvek (Prinzipien , görögül archai) al- 
kotásának és alkalmazásának képessége is. Míg az értelmet úgy írhatnánk 
le, mint a jelenségek egységét szabályok alkalmazásával létrehozó képes- 
séget, az észt, mint azt a képességet, amely az értelem szabályait alapelvek 
segítségével rendezi. Nos, hogyan és mit képes megismerni az ész? A kü- 
lönöset (das Besondere) az általánosban. 

Kedves hallgatóim, gyorsan átugrom az ész logikai használatának elem- 
zését, mert látom, hogy türelmetlenül és kíváncsian várjátok a tiszta ész di- 
alektikájának bemutatását. Az ész, mint tudjátok, nem elégszik meg a szolid 
logikai feladat végrehajtásával, azzal, hogy a feltett feltételére kérdezzen, 
annak feltételére és így tovább, hanem a feltétlen (das Unbedingte) megra- 
gadására törekszik. Ez (a feltétlen ismeretére való irányultság) a tiszta ész 
alapelve, ezzel (továbbá egyéb alapelveivel) a jelenségvilághoz viszonyítva 
transzcendenssé válik, minden empirikus használatra alkalmatlanná. 

Ezzel Kant beindítja a tiszta ész elemzését s egyben kritikáját. Előbb a 
transzcendens fogalmak majd a dialektikus észkövetkeztetések (Ver- 
nunftschlüsse) bemutatásával. (Ne felejtsétek el, hogy bár ezt Kant itt nem 
hangsúlyozza, ő is, mint filozófus, észfogalmakban gondolkozik, már csak 
azért is, mert ahhoz, hogy az értelem fogalmainak használatát a maga ál- 
talánosságában bemutassa, továbbá, hogy a tiszta ész határátlépését kriti- 
zálja, észfogalmakra van szüksége, olyan fogalmakra, alapelvekre, amelyek 
csak részben, közvetetten vonatkozhatnak tapasztalatra. ) 


101! KANT 1. II 221 


Kant itt bevezeti a transzcendentális eszme (Idee) fogalmát, amelyet 
megkülönböztet a platóni ideáktól. Erdekes módon a transzcendentális 
eszme bemutatását politikai hitvallással kezdi. Az emberi szabadság , leg- 
főbb eszméjével", amely a törvények által biztosított szabadság eszméje, 
ahol minden ember szabadsága minden más ember szabadságával együtt 
érvényesül (aminek a boldogság csak következménye lehet). Ez egy szük- 
ségszerű eszme (notwendige Idee) . Kedves hallgatóim, innen is láthatjátok, 
hogyan kapcsolódik Kant egész filozófiája a felvilágosodáshoz és a libera- 
lizmusnak való feltétlen elkötelezettséghez. 

Ilyen eszme (az ész eszméje) a természet és a történelem célszerű fejlő- 
dése és haladása is, egy eszme, amellyel a politikai írásokkal kapcsolatban 
már találkoztunk, s a harmadik Kritikában még találkozni fogunk. Egyelőre 
csak annyit, hogy a transzcendentális eszmék Kant szerint három osztályba 
(Klasse) sorolhatók. Az első esetben a gondolkodó szubjektum abszolút, fel- 
tétlen egységére vonatkoznak, a második esetben a jelenség feltételei s0- 
rának abszolút egységére s végül a harmadik esetben az elme minden tár- 
gyának feltétlen, abszolút egységére. Az első osztályba tartoznak a pszicho- 
lógiai, a másodikba a kozmológiai, a harmadikba a teológiai eszmék. 

Az ész eszméinek bemutatása után Kant sort kerít a tiszta ész dialektikus 
következtetéseinek bemutatására. Ezekből is, érthetően, három , osztály" 
létezik. Az elsőbe tartoznak a paralogizmusok , a másodikba az antinómiák, 
a harmadik pedig a , tiszta ész ideálja". 

Vegyük sorra mindezeket úgy, ahogyan azt Kant teszi. 

Kezdjük a paralogizmusokkal. A logikában akkor beszélünk paralogiz- 
musról, mikor a következtetés formája hamis, legyen bármi is a tételek 
tartalma. A transzcendentális logika azt igazolja, hogy transzcendentális 
oka (feltétele) van a formailag hamis következtetésnek. A hamis következ- 
tetés gyökere az emberi elmében van, s ez egy elkerülhetetlen, de nem fel- 
oldhatatlan illúziót hoz létre. 

Kezdjük a racionális pszichológiával, amelynek alaptétele: ,én gondol- 
kodom". Ez a paralogizmus az Ént mint gondolkodó lényt, dolgot, mint lé- 
tezőt feltételezi. Tételei: a lélek szubsztancia, minőségében egyszerű, min- 
den időkben numerikusan azonos egység, s mint ilyen viszonyul a térben 
lehetséges dolgokhoz. Ezekből fakad minden lélektanban a lélek egyszerű 
anyagtalanságának elve. (Gondolom, emlékeztek még a középkori filozó- 
fiára: az , egyszerű" annyit jelent, hogy nem összetett, homogén, nincsenek 

részei, oszthatatlan, így fel sem bomolhat: örök.) A lélek szubsztancia, 
tehát örök. 

Csak az első paralogizmus kritikájára térek rá röviden. Hogy hangzik 
itt akövetkeztetés? Felső tétel: Az, ami pusztán szubjektumként gondolható 
el, az szubjektumként létezik is, tehát szubsztancia. Alsó tétel: Egy gond- 
oldó lényt, amelyet egyedül ennek gondolunk el, csak szubjektumnak gon- 
dolhatom el. Következtetés: Tehát egyetlenegy gondolkodó lény létezik 
csak, s az szubsztancia. 

Kant összefoglaló kritikája pedig körülbelül így hangzik: A racionális 
pszichológia látszatról beszél, mivel az ész egyik eszméjét (a tiszta Intelli- 
gencia) összekeveri, illetve összetéveszti egy gondolkodó lény bonyolult 
és sokféleképpen értelmezhető, meghatározhatatlan fogalmával. Az a mon- 
dat: ,én gondolkodom, gondolkodva léteztem", empirikus tétel, mivel 
belső tapasztalatot mond ki. Nem magáról a dologról, hanem egy jelen- 
ségről mond ki valamit. Ezért a felső tételből és az alsó tételből (amelyek 
heterogének, másról beszélnek) nem vonható le az említett következtetés. 
Az első paralogizmus a látszat világába tartozik. 

Nincs időnk kitérni a második és a harmadik paralogizmus cáfolatára, fo- 
gadjuk el, hogy Kantnak, saját rendszere keretein belül, mindig igaza van. 
Csak annyit jegyeznék még meg, hogy megkülönbözteti a kérdéshez való kri- 
tikai hozzáállást (az övét) a szkeptikustól és a dogmatikustól, azaz a korábbi 
filozófiai megközelítésektől, beleértve a pszichofizikai paralelizmust, az egye- 
temes harmóniát, a materializmust, minden ítélet felfüggesztését stb. Ahogy 
a későbbiekben megjegyzi (ismét költőien) , hogy mind a dogmatizmus, mind 
a szkepticizmus az egészséges filozófia vége, s , a tiszta ész eutanáziája". 

Most végre rátérhet a várva várt fejezetekre a világfogalmak (Weltbegriffe) 
antinómiáiról, a törvények összeütközéséről (Widerstreit der Gesetze) . E kér- 
dés bevezetéseképpen megelőlegezi, hogy minden transzcendentális esz- 
mét, amennyiben az feltétlen totalitást tételez a jelenségek szintézisében, 
, világfogalomnak" (Weltbegriff) fogja nevezni, míg az abszolút totalitás, azaz 
minden lehetséges dolog feltételeinek szintézisét általában a tiszta ész ide- 
áljának. Az utóbbi (ideál) lényegében különbözik az eszmétől (Idee) , bár 
arra vonatkozik. Ez a különbségtevés szükséges a most bemutatandó , lát- 
szat", a kozmológiai eszmék antinómiájának bemutatásához. 

Kant most rátér az általatok már a középkori filozófiából ismert gondo - 
latmenetek bemutatására. Mint: amennyiben a feltételezett adott, akkor 

az összes feltételek s ezzel a feltétlen is adott. Ennek a gondolatmenetnek 
két formája van, a progresszív és a regresszív szintézis. (Ugye emlékeztek, 
hogyan érveltek a középkori arisztoteliánus filozófusok a végtelen regresz- 
szió és végetlen progresszió ellen, az első Ok és a Végcél, s e kettő végső 
azonosságának feltételezésével?) Kant ennek a gondolatnak különböző 
formuláit elemezve arra a következtetésre jut, hogy négy efféle kozmológiai 
eszme létezik, s mindegyik bemutatására sort kerít. Végül is bármely sort 
(progresszívet, illetve regresszívet) követ is valaki a jelenségvilágban, már 
eleve feltételezi a feltétlent, azaz egy eszmét — mind kiindulópontként, 
mind pedig végpontként. Arról van tehát Kant szerint itt szó, hogy bár a 
, feltételek" elemzése a jelenségvilágra tartozik, ez az elemzés azonban egy 
ponton átlépi a jelenségvilág határát (kezdőpont, végpont) eszmékkel, 
amelyek nem empirikusak. Azaz az ész egy ponton átlép saját érvényessége 
határán. Itt jelenik meg a konfliktus a tiszta ész alkalmazásában. 

A wilágfogalom", melyet létrehoz, kétféle lehet: matematikai, mint a 
szűk értelemben vett világfogalom, és dinamikai, mint a transzcendens 
természetfogalom. Később rá fog térni mindkét csoport dialektikájának 
elemzésére. Ezt megelőzve Kant újfent segítségül hívja költői vénáját. Egy 
harctérről beszél, amelyen a jobb helyzetben (az első tételben) lévőnek 
megengedtetik, hogy támadjon, s az a fél, amely biztos vesztes, pusztán 
védekezésre szorítható. Miután leírja a csata menetét, ahol hol az egyik, 
hol a másik kerül fölénybe, felszólít bennünket, hogy mint pártatlan nézők, 
ne foglaljunk állást abban a reményben, hogy a harcoló felek majd jó ba- 
rátként fogják elhagyni a harcteret. 

Kedves hallgatóim, üljünk tehát be páholyunkba, s figyeljük meg a har- 
cot. Maga a harc nem ismeretlen előttünk, találkoztunk vele Kalliklész és 
Szókratész szellemi párharca óta számtalan jelentős filozófusnál. Arról 
van szó, hogy a filozófiában egy téltelt s annak az ellenkezőjét egyformán 
jól lehet bebizonyítani. Így a bizonyítás nem tudja eldönteni, hogy vajon 
a tétel vagy az ellentétel igaz. Kant abban különbözik elődeitől s utódaitól 
is, hogy megmagyarázza az ütközet okát. S ő is, mint Platón, megoldást 
kínál, a harc nézői számára. Méghozzá azzal, hogy , feloldja" az ellentétet, 
azaz feloldja a megoldhatatlan ellentétet. (Egy antinómia éppen azáltal an- 
tinómia, hogy a két tétel a ,vagy-vagy" viszonyában van egymással, együtt 
és egyszerre nem lehet igaz s ezért az ellentét az ész Ígondolkodás] számára 
megoldhatatlan. ). 

Helyezzük tehát magunkat végre kényelembe a Kant lefoglalta páho- 
lyunkban, hogy megnézzük, illetve átgondoljuk, a tiszta ész antinómiáit, 
azaz a transzcendentális eszmék egymással való küzdelmét. 

Az első antinómia (matematikai) . 

Tétel: a világ időben kezdődött, s tere behatárolt. Ellentétel: a világnak 
nincs sem kezdete, sem térbeli határa, ami mind az időre, mind a térre 
nézve végtelen. 

Második antinómia (matematikai) . 

Tétel: minden, a világba tartozó összetett szubsztancia egyszerű részek- 
ből áll, s általában semmi sem létezik az egyszerűn s az egyszerűek össze- 
tételén kívül. 

Ellentétel: A világ egyetlen összetett dolga sem egyszerű részekből van 
összetéve, s ezekben semmilyen egyszerű nem létezik. 

Harmadik antinómia (dinamikai). 

Tétel: A természet törvényeinek kauzalitása nem az egyedüli, amelyből 
a világ minden jelensége levezethető lenne. Ennek (a világ jelenségeinek) 
magyarázatához még egy szabadság általi kauzalitást is fel kell tételeznünk. 

Ellentétel: Szabadság nem létezik, a világon minden a természet törvé- 
nye szerint történik. 

Negyedik antinómia (dinamikai) . 

Tétel: a világhoz tartozik valami, ami vagy annak részeként, vagy annak 
okaként, egy feltétlenül szükségszerű Lény. 

Ellentétel: Egy feltétlenül szükségszerű Lény sem a világban, sem a vi- 
lágon kívül, mint annak oka, nem létezik. 

Kant nem osztja fel a tételek és ellentételek bizonyítását két vitatkozó 
szereplő között, mint Platón, hanem mindkettőt, mind a négy antinómia 
esetében, ő maga bizonyítja be. 

Kedves hallgatóim, még egy meghosszabbított óra keretében sem jut 
időm arra , hogy ezeket a bizonyításokat nektek bemutassam. A harmadik 
antinómiával amúgy is fogtok találkozni a következő órán, a második Kritika 
(a morál) értelmezése kapcsán. Itt, főlega szabadság általi kauzalítás (sza- 
badság mint a természetre ható ok) lehetőségének kérdését tárgyalva, Kant 
már megelőlegezi azt, amit A gyakorlati ész kritikájában mondani fog. Hadd 
őrizzük meg az itt előlegezett, Kant megértésében döntő, gondolatmenetet 
a következő óra számára. Legyetek türelmesek, de előtte még kitérnék né- 
hány, szerintem fontos, kanti gondolatra. 

Kant megkérdezi, hogy mi az ész érdeke, érdekeltsége (Interesse) ebben 
a dialektikában? Mindenekelőtt az, hogy kedvét leli a konfliktusokban, 
okok és ellentmondások keresésében. Nemigen elégíti ki a tiszta empiriz- 
mus, kíváncsi a kezdetre és a végre, a teljességre, s így végül a dogmatiz- 
musban landol. Az utóbbihoz gyakorlati érdeke, érdeklődése is tereli, az 
a lehetőség, hogy saját tetteit szabadnak, a természeti determinizmustól 
függetlennek tudja, s így eljusson a morál és a vallás alapgondolataihoz. 
Mindebben részt kap az ész érdeke a spekulatív gondolkodásban, továbbá 
a mindebből következő népszerűség keresése is. (Tekintve, hogy a jelen- 
ségek világának értelmezése nem népszerű.) Szemben az észnek a négy 
tézishez fűződő érdekével, nem fűződik hasonló érdeke a négy antitézishez. 
De akadnak ebben egyéb érdekei is. Szereti a természet dolgait megfigyelni, 
s nem óhajt olyan elméleteket költeni, amelyek azoknak ellentmondanak. 
Végül is a platonizmus és az epikureizmus konfliktusával van dolgunk, írja. 
Mindkettő többet mond, mint amennyit tud. 

Lassan elérkezünk az antinómiák feloldásának happy endjéhez, azonban 
Kant nem tesz bennünket azonnal boldoggá. Előbb még van egy s más mon- 
danivalója a tiszta ész transzcendentális feladatairól, s különösen a tiszta 
ész érdekes sajátosságáról. Kant sohasem állít maga elé olyan feladatot, 
amelyet nem tud megoldani. A most elemzett kozmológiai eszmék eseté- 
ben ez nem óriási feladat, minthogy a tárgy (természet) empirikusan adott, 
s csak arra kell rákérdeznünk, hogy hogyan felelnek meg ezek a tapasztala - 
tok a kozmológiai eszméknek. Legjobb először úgy feltenni a kérdést: hon- 
nan erednek azok az eszmék, amelyek ellentétének feloldása számotokra 
olyan nagy nehézséget okoz, jelent? Hogyan tudjuk az ellentétet feloldani? 
Dogmatikus feloldásuk lehetetlen, mivel ez csak reprodukálja magát az el- 
lentmondást. A szkeptikus feloldás kísérlete (mindkét tétel bizonytalan és 
bizonyíthatatlan) ugyanebbe a lehetetlenségbe torkollik. (Az elsőben a 
tudás tartalma marad ellentétes, az utóbbinál a nem tudásé.) Így tehát csak 
a kritikai feloldás lehetséges. (Tökélyre hozva tapasztalhatjátok itt a filozó - 
fiai gondolkodás jól ismert menetét. Van egy elméletem, felteszem, hogy 
másoknak is vannak, bemutatom, hogy a többiek képtelenek a kérdés meg- 
válaszolására, amelyet eleve úgy tettem fel, hogy csak az előre elgondolt vá- 
lasz oldja meg a gordiuszi csomót, amelyet én csomóztam számukra.) 

Így tehát a kozmológiai eszmék ellentétének (dialektikájának) feloldása 
egyszerű lesz. Már korábban feltételezték, hogy két világ létezik, az empi- 

rikus világ, az empíria világa, amundus phanomenon és a magánvaló (töb- 
bek között a szabadság) világa, amundus noumenon. Nos, az első tétel igaz 
a mundus noumenonban, míg az ellentétel igaz amundus pheanomenonban. 
Az egyik igazsága transzcendens, a másiké immanens. Az tiszta ész, amely 
mindkettőt következetesen végiggondolja, s igazságát bebizonyítja, transz- 
cendentális. A tiszta ész a tételek esetében transzcenzust követhet el, amikor 
érdekét követve létezőnek tekinti azt, amit nem ismerhetünk, ami túl van a 
lehetséges tapasztalat határán, amíg az ellentételek esetében alapjában (bár 
nem teljesen) a lehetséges tapasztalat világán belül maradó tételt igazolja. 
Mindkét tétel igaz tehát, az egyik az egyik világra, a másik a másik világra vo- 
natkozóan. Ellentétük így látszólagos, azaz látszat (Schein) , mivel abból fakad, 
hogy az abszolút totalitás eszméjét a jelenségvilágra alkalmazzuk. 

A happy end elbeszélése közepén egy igen fontos szakasszal találkozunk 
a tiszta ész regulatív elvéről a kozmológiai eszmék vonatkozásában, azaz a 
tiszta ész eszméinek regulatív, illetve konstitutív használatának megkü- 
lönböztetésével. Mivel a tiszta ész eszméi regulatív, illetve konstitutív hasz- 
nálatának megkülönböztetése még számtalanszor fel fog merülni, érdemes 
már most tisztázni, hogy miről is van szó. 

Röviden: egy észeszmét konstitutíven alkalmazunk akkor, amikor az 
észlelt empirikus világot minden lehetséges tapasztalatot meghaladva ki- 
terjesztjük, amíg az észelvet regulatíve használjuk, ha nem tényként téte- 
lezzük a végtelen regresszust, illetve progresszust, sem nem szabunk határt 
annak, hanem posztuláljuk, hogy mi történhet egy efféle tapasztalaton kí- 
vüli meghosszabbítás esetén. Emlékeztek, hogy az előző előadásban már 
találkoztatok Kantnál az észelv regulatív használatával, amikor azt mondta, 
hogy helyesebb feltételezni, hogy az emberiség a jövőben a jobb felé halad, 
mint megrágalmazni az emberiséget. Ebben az esetben Kant a haladást 
posztulálta. 

Ezzel elbúcsúzunk, ha csak ideiglenesen is, a tiszta ész kozmológiai esz- 
méinek dialektikájától, és megérkezünk a dialektika harmadik szakaszá- 
hoz, a tiszta ész ideáljának értelmezéséhez. 

Először is, mi az, hogy , ideál"? Nem ugyanaz, mint az ideák. Az utób- 
biakról tudjuk, hogy még távolabb vannak az tapasztalattól, mint a kate- 
góriák, ugyanis azokkal szemben semmiféle tapasztalatra nem vonatkoz- 
nak. Egy olyan teljességet gondolunk el általuk. amelyhez tapasztalat egyál- 
talán nem is rendelhető. Mi akkor az ideál? Valami egyes, egyetlen dolog 

eszméje, egy olyan dologé, amelyet eszmék határoznak meg. Az emberi 
ész nemcsak ideákat, hanem ideálokat is tartalmaz. Ezeknek (Kant szerint) 
nem alkotóerejük van, mint Platónnál, hanem gyakorlati erejük, minthogy 
regulatív eszmék. Nos, az erény vagy a bölcsesség eszmék, de , a bölcs" az 
egy ideál, aki csak gondolatban létezik, de megfelel a bölcsesség regulatív 
eszméjének. Az ideál egyfajta őskép (Urbild, prototípus) , amely arra szolgál, 
hogy magunkat hozzá hasonlítsuk, arra törekedjünk, hogy olyanok legyünk, 
mint az. S így nem azonos a példaképpel, amely empirikus, mint például 
egy regényhős vagy a mesterem alakja esetében. 

Elgondolható nem egy tökéletesség, hanem minden tökéletesség proto- 
típusa, az egyetlen eredeti őslény (ens originarium) ideája is, amely ugyan- 
akkor a legfőbb létező (ens summum) , minden lényeg lényege (ens entium). 
Ezek nem fogalmak, hanem fogalmak eszméi. Ha ezen eszméket prototípus- 
ként (azaz egyetlen eszményben egyesültként) gondoljuk el, akkor eljutunk 
Istenhez, mint a tiszta ész ideáljához, a transzcendentális teológiához. 

Az emberi ész szükséglete, hogy saját gondolkodásának teremtményét lé- 
tezőnek tekintse. Az emberi ész sajátossága, hogy meggyőzi magát valamely 
szükségszerű lénylétezésről, amelyben a feltétlen Egzisztenciát ismeri fel. 
A tiszta ész valóban tartalmaz magunkra, emberekre, vonatkozó kötelezett- 
ségeket, melyeket felismerhetünk, s e gyakorlati törvényeknek kétségtelenül 
nyomatékot ad, ha egy Legfőbb Lény parancsának tekintjük azokat. 

Nos, folytatja Kant, a spekulatív észnek három módja van Isten létének 
bebizonyítására. A három istenbizonyíték: fizikoteológiai, kozmológiai és 
ontológiai. 

A legtöbbször idézett közülük az ontológiai istenbizonyíték kanti cáfo- 
lata. Bevezetésként Kant azt állítja, hogy egy ítélet abszolút szükségszerű - 
sége nem azonos a dolgok abszolút szükségszerűségével. (Ez igaz, csak 
nem világos, hogy ki ellen irányul. Leibniz például azt mondta, mint tud - 
játok, hogy az észigazságok szükségszerűek, míg a tényigazságok véletlenek, 
de ez nem akadályozta meg teodíceájában.) A lét (van, létezik, ist, is) nem 
állítmány, írja Kant, hanem a dolog helyzete, az egyes meghatározottsága. 
A valóságos tehát nem tartalmaz (predikátumként) többet, mint a lehetséges. 
Így a Legtökéletesebb Lény fogalma nem bizonyítja annak létezését. Egymil- 
lió forint fogalma azonos egymillió lehetséges és valóságos forint esetében. 
Így az előbbiből az utóbbira következtetni képtelenség. Ez, noha, igaz, de 
nem minden ontológiai istenbizonyíték volt ilyen egyszerű, legalábbis 

Anzelmnél, aki kitalálta, jóval bonyolultabb volt ennél. Azaz rá Kant cáfolata 
nem lett volna vonatkoztatható. (Hogy más bajban szenvedett, arról tavaly 
esett szó.) Persze, a kanti cáfolatból nem következik, hogy Isten nem létezik, 
csak az, hogy maga a bizonyítás cáfolható, ahogyan az ellenétel bizonyítása 
is cáfolható, tehát visszajutunk a kozmológiai eszmék dialektikájához. 

Kant végső argumentuma a kozmológiai istenbizonyíték ellen elsősor- 
ban Leibniz (azaz Leibniznek a Wolff-féle értelmezése) ellen irányul. 
A hosszú és bonyolult gondolatmenetet leegyszerűsítve úgy foglalnám 
össze, hogy a véletlenek sorának láncából egy szükségszerű lény létezésére 
nem lehet következtetni, mivel az előbbi a jelenségek, azaz a természet 
világába, tartozik, míg az utóbbi nem. Következik megint egy kissé költői, 
a német nyelvvel játszó fogalmazás: A feltétlen szükségszerűséget, mint 
minden dolog hordozóját, elengedhetetlennek gondolni, az emberi elme 
igazi (valódi) szakadéka (Abgrund). (Abgrund - szakadék, Grund : ok.) 

Utolsónak Kant a fizikoteológiai istenbizonyítékot veszi szemügyre. 
A világban rend van, a természetben minden célszerűen van felépítve. 
Azonban ez empirikus megfigyelésen alapul. E között és a feltétlen örök 
Lény létének igazolása között híd nem vezet át. 

A három istenbizonyíték cáfolatát követi az összefoglalás: minden az 
ész elvein alapuló spekulatív teológia kritikája. Kant nem vonja kétségbe, 
hogy léteznek gyakorlati, azaz elsősorban morális törvények, s hogy ezek, 
bár nem tételezhetik fel egy felső morális hatalom létezését, mégis posz- 
tulálhatják azt. Hiszen, mint már eddig is láttátok, mondjuk, a haladás 
példáján, egy eszme regulatív használata megengedi, némelykor meg is 
követeli, annak posztulálását (ez lehet; ez kell, hogy legyen; ezt kell tenned). 
Azonban erről nem beszélek tovább, mivel a következő két előadásban 
többször kell ezekre a kérdésekre kitérnem. 

A következtetés a következő: Az ész pusztán spekulatív használata a te- 
ológiában teljesen terméketlen. (Ami, mint Kant sejteni engedi, a prak- 
tikus használatra, azaz a morálteológiára nem vonatkozik.) Az ész pusztán 
spekulatív használatban egy ideált alkot, amelynek létezését sem igazolni, 
sem cáfolni nem lehetséges. 

A transzcendentális eszményeknek (ideáloknak) nem lehet ismeretadó 
képességük, van azonban egy remek és elengedhetetlen regulatív haszná- 
latuk, amennyiben az értelmet egy bizonyos cél felé irányítják. Bár az csak 
egy eszme (focus imaginarius) , amelyből az értelem kategóriái, s ezzel is- 

meretek, nem fakadnak, de egységesítésükhöz és kiterjedésükhöz segít- 
séget nyújtanak. 

Ugye emlékeztek, hogy az ész azon képessége, hogy az általánosban meg- 
találhatja a különöset, volt az ész bemutatásának egyik kiinduló pontja. 
Némi kalandozások után Kant itt visszatér egy kozmetikázott hagyomány- 
hoz, a kissé módosított szillogizmusokhoz. Engedelmetekkel most én 
ugrom egyet, habár nem az empíriából a tiszta eszményhez, csak vissza 
néhány oldal átugrásával, az újra előkerült alapelvekhez. 

Minden olyan szubjektív alapelvet, amely nem az objektum természe- 
téből fakad, hanem az ész érdekéből, ezen tárgy megismerésének bizonyos 
lehetséges tökéletessége szempontjából, az ész maximáinak nevezi. (Ez egy 
úgynevezett , nomináldefiníció". Kant megmondja, hogy mit ért egy foga - 
lom alatt, ebben az esetben, hogy milyen értelemben fogja ezek után a ma- 
xima szót használni.) A spekulatív ész maximái a spekulatív ész érdekén 
(Interesse) alapulnak, habár az a látszat keletkezhet, mintha objektív elvek 
lennének. S amennyiben maximáknak tekintjük őket, annak, amik, akkor 
nem vezetnek tényleges ellentmondáshoz, mivel csak az ész egymásnak 
ellentmondó érdekét fejezik ki. Ilyen például a maxima, amely rendet 
fedez fel a természetben. 

A tiszta ész eszméi így nem lehetnek önmagukban dialektikusak (azaz 
nem mondhatnak ellent egymásnak), kivéve, ha hibásan alkalmazzák őket, 
amikor is csaló látszatot hoznak létre. A tiszta ész eszméi nem alkalmasak 
transzcendentális dedukcióra sem, de valamiféle dedukcióra mégis alkal - 
masnak kell lenniük. Ezzel a kérdéssel fejezzük be A tiszta ész kritikája ügyé- 
nek (Gescháft) tárgyalását. 

Mi a végkövetkeztetés? Az, hogy a tiszta ész, amely a kezdetben azt ígérte, 
hogy ismeretünket, tudásunkat a lehetséges tapasztalaton túlra szélesíti, 
egységesíti, végül is csak regulatív eszméket produkál, amelyek mégis szé- 
lesebbre tárják a kaput, minthogy nagyobb egységbe nyújthatnak belátást, 
mint azt az értelem empirikus használata megengedi. Ami a dialektikát il- 
leti, nem volt vele felesleges részletesen foglalkozni, mert bár tisztában 
vagyunk az ész érdekével, s azzal, hogy mindig izgatni fogja az, ami meg 
nem ismerhető, mégis jobb megóvni az embereket ilyen és hasonló téve- 
dések elkövetésétől. 

Kedves hallgatóin, ugye emlékeztek, mit mondtam nektek A tiszta ész 
kritikája analitikájának lezárásakor? Hogy most már alapjában megkaptuk 

a választ arra a kérdésre, hogy: , Mit tudhatunk?" Alapjában, nem teljes- 
séggel, mivel a regulatív és a spekulatív eszmék ugyan pozitív tudást nem 
nyújtanak, de adnak egy szilárd támpontot, ahonnan maga a tudás folya- 
mata megérthető, értelmezhető. Mi több, annak tudása, hogy mi az, amit 
nem tudhatunk, de amin gondolkozhatunk. Ez is tudás, s nem is kevés. 

Most, a transzcendentális elemtan befejeztével érkeztünk el A tiszta ész 
kritikája második főrészéhez, a transzcendentális módszertanhoz, amely- 
ben Kant a tiszta ész , megfegyelmezésének" kérdését tárgyalja. Ebből 
a részből csak néhány olyan gondolatot emelek ki, amelyeknek a későb- 
biekben, elsősorban a következő előadásban, jelentős szerep fog jutni. 

Az ész transzcendentális használatában háromféle végcélról spekulál, 
írja. Ezek az akarat szabadsága, a lélek halhatatlansága és Isten létezése. 
Mindez a három cél transzcendens a spekulatív ész számára, ezért azok 
megismerésre nem alkalmasak. Azonban gyakorlati használatra alkalma - 
sak lehetnek. Ugyanis praktikus mindaz, ami szabadság által lehetséges. 
( Ezt jól jegyezzétek meg!) 

Amikor szabad akarásunk, illetve választásunk (Willkür) empirikus, 
akkor ebben az ész csak regulatív használatban játszhat szerepet. Az em- 
pirikus törvények, nem tiszta észtörvények adottak minden célunk egy- 
ségesítésében, azaz a boldogság elérésében. (A boldogság az ember ter- 
mészetes célja.) A tiszta, nem empirikus cél ezzel szemben az ész által pri - 
ori adott és parancsolt. 

A tiszta ész teremtette morális törvények ugyanakkor nem adnak teret 
egy kánonnak. Térjünk most vissza a fent említett három célhoz. ,, Mit kell 
tenni, feltéve, hogy az akarat szabad, Isten létezik és a lélek halhatatlan?" Ezek 
közül csak a gyakorlati szabadságot (mint liberum arbitriumot) lehet em- 
pirikusan igazolni, minthogy tapasztalhatjuk, hogy egyesek feladják azt, 
ami gyönyört okoz, a közvetlen sikert, valami távoliért, mondjuk becsüle- 
tük megőrzéséért. Hogy szabad választásunkban egyedül a morális parancs 
játszik szerepet vagy más motívum (például Isten létezése) is közrejátszik, 
az ebből a szempontból nem lényeges, s nem is tudható. (Erről bővebbet 
a következő előadásban fogtok hallani. Majdnem minden itt kifejtett gon- 
dolat, mindenekelőtt a szabadság és a boldogság viszonya, alapkérdéssé 
válik A gyakorlati ész kritikájában.) 

Hadd ugorjam tehát át azokat a kérdéseket, melyekre a következő elő- 
adásban rátérek, azokhoz ragaszkodva, melyek szorosan tartoznak a fent 

említett kérdéshez. Az ész érdeme, tiszta gyakorlati haszna, hogy ahhoz a 
legfőbb érdekhez (Interesse) kapcsolódjon, mely ugyan nem bebizonyítható 
dogma, mégis lényeges céljaink feltétlenül szükséges feltételének gondol- 
ható. Cselekedeteink nem attól morálisak, hogy Isten parancsolta azokat, 
de Istenhez rendelhetjük őket, mivel az erkölcsi törvényt szentnek tekint- 
jük. A morálteológia tehát belső használatra alkalmas, amennyiben egy jó 
életvitelre (Lebenswandel) sarkall. 

A tiszta ész kánonjához tartozik a vélni, tudni és hinni megkülönböz- 
tetése. 

Itt vezet be Kant egy alapvető fogalmat, az , igaznak tartani" (Fürwahr- 
halten) fogalmát. Akkor tartunk valamit igaznak, amikor annak (tételnek, 
gondolatnak, eszmének, döntésnek) objektív alapokra épített igazságáról 
meg vagyunk győződve (Uberzeugung) . Ha csupán szubjektív alapja van, 
akkor meggyőzésnek (Uberredung) tekintjük. Az utóbbi puszta látszat, mivel 
a pusztán szubjektív alapot objektívnek tételezi. 

Az , igaznak tartás" szubjektív érvényessége egy objektív alapon nyugvó 
meggyőződés vonatkozásában lehet vélekedés, hivés és tudás. A , vélekedés" 
tudata egy mind objektíve, mind szubjektíve elégtelen , igaznak tartás". 
A hivés a szubjektív szempontjából elégséges, objektív szempontból nem 
elégséges , igaznak tartás", de a , tudás" mindkét vonatkozásban elégséges 
, igaznak tartás". Szubjektív vonatkozása a meggyőződés, objektív vonatkozása 
a bizonyosság. Mindez azonban csak praktikus vonatkozásban működik. 

Kant megkülönbözteti a véletlen és a szükséges hivést és hitet. A véletlen 
hit, azaz igaznak tartás, amelytől vezettetve bizonyos célokhoz bizonyos 
megfelelő eszközöket választok ki, az a pragmatikus hit. Így például az orvos 
hite, hogy egy bizonyos orvosság fogja paciensét meggyógyítani. Néhol fo- 
gadásnak (Wette) kell eldönteni (fej vagy írás), hogy egy választás helyes- 
e, s még néha azt is, hogy puszta meggyőzésen vagy meggyőződésen alapul. 
Egész életünk célja vonatkozásában azonban nem fogadhatunk. 

Kant a hitet, a meggyőződést, az igaznak tartást gyakorlati életvitelünk 
számára elengedhetetlennek tartja. Nem tudunk cselekedni igaznak tartás 
nélkül, s igyekszünk meggyőződésünket objektív alapra helyezni, s nem 
a puszta meggyőzésre vagy fogadásra támaszkodni. (Így tesz a Kant által 
példának felhozott orvos is.) Nem vagyunk Buridán szamarai. 

Kant megismétli, hogy mindez így csak gyakorlati (pragmatikus vagy 
praktikus) vonatkozásban működik-e, mert az ész spekulatív használatá- 

ban doktrínák elfogadásához vezet. (Felteszem, hogy itt a , credo"-ra gon- 
dol.) A doktrinális hit (a teológiai értelemben vett hit mint a legfőbb teo- 
lógiai erény) egy kissé sántít (hat etwas Wankenden in sich) , ha morális hit 
nem támasztja alá. A meggyőződés nem logikai, hanem morális bizonyos - 
ság. Nem mondhatom ugyan, hogy morálisan igaz, hogy Isten létezik, de 
azt igen, hogy én morálisan bizonyos vagyok abban, hogy létezik. 

Megkérdezhetnék (teszi hozzá Kant), hogy ez akkor minden, amit a 
tiszta ész nekünk kínál azáltal, hogy a tapasztalat korlátain túl merészkedik? 
Két hittétel? Nesze semmi, fogd meg jól! De hát, kérdezi, azt kívánjátok, 
hogy a tudás, amely minden ember ügye, csak a közös, józan, emberi ér- 
telmen kívül, felül, legyen elérhető? Hiszen éppen abban áll a filozófia 
szépsége, hogy amikor az emberi természet legfőbb céljait kutatja, ezt nem 
különleges adottságok segítségével teszi, hanem a józan közös emberi ér- 
telem vezetését követve. 

Szép lenne a könyvet itt befejezni, de Kantnak még van mondanivalója 
filozófiája architektonikus felépítéséről, rendszeréről. A legtöbb filozó- 
fusra, mint láttátok, jellemző volt a rendszeralkotás. Volt, aki eleve rend - 
szerben gondolkozott, mint Arisztotelész, Tamás, Spinoza, Leibniz, volt 
olyan filozófus is, akinek a gondolatai rendszerré , álltak össze", mint 
Bruno, Locke vagy Rousseau, de volt olyan filozófus is, aki nagy ívben el- 
kerülte a rendszeralkotást, mint a legtöbb sztoikus, Machiavelli, Diderot. 
A német klasszikus filozófia azonban a rendszerben való gondolkodás ma- 
gasiskolája volt, s ebben Kant volt az első nagymester. 

, Az architektonika a rendszeralkotás" művészete — írja. A rendszer 
pedig nem más, mint az ismeretek sokféleségének egyetlen eszme alá való 
rendelése. Ez az eszme egy észfogalom (Vernunftbegriff) . Ennek az Egésznek 
egy külső, illetve belső célszerűségből való levezetése az, amit tudomány- 
nak nevezünk. Ezt az eszmét mag formájában maga az Ész tartalmazza. Ezt 
a magot bontja ki minden ismeret. Minden észmegismerés (Vernunfter- 
kenntnis) vagy filozófiai, vagy matematikai, s bár objektíve filozofikus, 
szubjektíven történelmi. Minden észtudományban filozofálunk (azaz az 
ész fogalmaiban is gondolkozunk) , de nem nevezhetünk minden tudo- 
mányt filozófiának. A tudományok ismeretéből magából nem jutunk el a 
filozófiához. Csak minden filozófiai ismeret rendszerét nevezhetjük filo- 
zófiának. A filozófus nem észművész, hanem az Ész törvényhozója. Ez lesz, 
teszem én hozzá, a klasszikus német filozófia hiszekegye. 

Végül következik a filozófia felosztása. Már régen tudjátok, hogy a filo- 
zófiának két tárgya van, s ezt most Kant pontosítja: a természet és a sza- 
badság, azaz a természeti törvények és az erkölcsi törvény. Vagy a tiszta ész- 
ből eredő megismerés, vagy az empirikus elveken alapuló észmegismerés. 
Az előbbi a tiszta, az utóbbi az empirikus filozófia. A tiszta ész filozófiája 
megint kétféle: vagy propedeutika, illetve kritika, vagy metafizika. A pro- 
pedeutika, illetve kritika az a filozófia, amely az ész képességeit, illetékes - 
ségét vizsgálja az igaz ismeretek feltárásában. (Amit ez a könyv gyakorol.) 
A metafizika rendszerbe foglalja a tiszta Ész igaz, vagy látszólagos, isme- 
reteit. Ez is kétfelé osztódik, mint a természet metafizikája és az erkölcs 
metafizikája (az utóbbiba nem keveredik az antropológia, azaz ez tiszta 
morálfilozófia) . Kant a metafizika négy csoportját különbözteti meg: on- 
tológia, racionális fiziológia, racionális kozmológia és racionális teológia. 
Előrebocsátom, hogy az erkölcs metafizikájáról is beszélni fogok nektek, 
méghozzá a következő előadásban, s a racionális teológiáról a vallásfilozófia 
kapcsán, a természet metafizikájáról nem fogok szót ejteni. 

Gondolatmenetét, azaz vállalkozása igazolását, Kant megint egy költői 
mondattal zárja, amelyben biztosítja az olvasót, hogy a művében gyakorolt 
cenzori tevékenység, amely a tudomány jólétét biztosítja, nem távolítja el 
azt a főcéltól: az általános boldogságtól (allgemeine Glückseligkeit) . Azonban 
erről még lesz mondanivalója. 


KN 

TIZENEGYEDIK ELŐADÁS 


Kant 2. Morál- és jogfilozófiája: 
Az erkölcsök metafizikájának 
alapvetése, 

A gyakorlati ész kritikája, 

Az erkölcsök metafizikája 


KEDVES HALLGATÓIM! 


A három kanti etikát megírásuk sorrendjében mutatom be nektek. Mint 
tudjátok, metafizikán Kant a , tiszta", azaz a priori elvekre épülő, de az ér- 
telem egy meghatározott csoportjára vonatkozó filozófiát érti. Így van az 
erkölcsnek és a természetnek is metafizikája. Az utóbbira ebben az elő- 
adássorozatban nem tudok időt keríteni. Sajnos, az empirikus filozófiára, 
így a kanti antropológiára sem. 

Az erkölcsök metafizikájának alapvetését (Grundlegung der Metaphysik der 
Sitten) Kant a köznapi erkölcsi gondolkodástól a filozófiai gondolkodás 
felé vezető úttal kezdi, innen az erkölcsök metafizikájához vezet az út, végül 
a gyakorlati ész kritikájához. 

A könyv egy sokat idézett, s valóban alapvető, gondolatmenettel kezdő- 
dik. Semmi sem feltétlenül jó, egyedül a jóakarat feltétlenül jó. A jóakarat 
nem azáltal jó, amit véghezvisz, vagy amit elér, hanem pusztán az akarat 
révén. Tegyük fel, hogy egy jóakaratú embernek egyetlen eszköz sem áll 
rendelkezésre, hogy a jót, amit akar, véghezvigye, jóakarata akkor is ék- 
szerként ragyogna, mivel értéke önmagában van. 

Ez a gondolat vezet be egyfajta szándéketikát, amelyhez hasonlóval tavaly 
Abélard etikájában mártalálkoztatok. Hogyan építi be Kant az alapgondolatot 
bonyolultnak tűnő morálfilozófiájába, ez az, amiről a következőkben beszélek. 

Kant számára már itt, a kezdetben is fontos, hogy szembeállítsa a jóaka- 
ratot a boldogsággal (minden vágyunk kielégítésével), mint a legfőbb Jót, 
ha nem is az egyedüli jót, hanem azt a jót, amiből a kötelesség fogalma leve- 
zethető. A jóakarat szerint cselekvő ember a kötelesség szerint cselekszik. 

Ebben a kontextusban fejti ki Kant először (és legradikálisabban) azt a 
gondolatot, hogy egy ember csak akkor cselekszik kötelességből, ha haj- 
lamai nem motiválják. Még ha olyat tesz is, ami kötelessége, de erre haj- 
lama is motiválja, akkor nem morális tettről van szó. Hiába tisztességes 
egy kereskedő, de amennyiben tudja, hogy tisztességesnek lenni előnnyel 
is jár, akkor nem morális lény. 

Kedves hallgatóim, ez a radikalizmus Kant számos hívében keltett el- 
lenérzéseket. Így Schiller egy költeményében fejezi ki Kant elméletének 
abszurditásáról való véleményét. Ha valakiért minden vágyam és érzésem 
ellenére jóakaratomat követve, azaz kizárólag kötelességteljesítésként, jót 
teszek, az rendben, akkor erkölcsös ember vagyok. Azonban, ha azt a va- 
lakit, akivel jót teszek, szeretem is, akkor nem vagyok morális ember. 

Kant például beszél arról, hogy az élet fenntartása kötelesség, de ha az 
embernek az életben öröme is telik, akkor az élet fenntartása ugyan köte- 
lességszerűen történik, de nem kötelességből (pflichtmáf$ig, nem aus 
Pflicht) , s így nincs morális értéke. Ha azonban valaki vágyik a halálra, meg- 
utálva életét, s mindent elkövet élete fenntartására, akkor morális lény, 
maximájának morális tartalma van, mivel mindezt kötelességből teszi. 

Ezzel a gondolatmenettel még sokszor találkoztok. Alapjában arról van 
szó, hogy az érzések és a vonzalmak változóak, de a kötelesség szilárd, ma- 
radandó, nincs változásnak alávetve. Így tehát Kant élesen fordul szembe 
az általatok is ismert brit moralisták és egyes francia felvilágosítók elmé- 
leteivel. Sem az erkölcsi érték (Hutcheson), sem a szimpátia (Hume), sem 
az empátia (Rousseau) nem lehet az erkölcs forrása, illetve alapja. Mi több, 
Kant szembeszáll a felebaráti szeretet vallásos parancsának erkölcsi érvé- 
nyességével is. A szeretet szubjektív, nem parancsolható, ahogy egyetlen 
érzés sem parancsolható. (Ami, persze, igaz.) 

A morál azonban nemcsak parancsolható, hanem egyúttal parancso- 
landó. A cselekedet morális értéke nem a szubjektív szándéktól (Absicht) 

függ, hanem a maximától, mely szerint valaki cselekszik, azaz az akarás el- 
véből (Prinzip des Wollens). Az akarat független az akarás céljától, Ezért a 
cselekvés esetén az akarat válaszúton áll a kötelesség formális, a priori elve, 
valamint a materiális (tehát érzésekből eredő, tartalmakra vonatkozó) vá- 
gyak, gondolatok, elvek, eszmék, célok, elvek között. (Ennek megértéshez 
már most is tisztában kell lennetek két fogalom kanti értelmezésével. A ma- 
xima Kantnál nem más, mint az akarás szubjektív elve, míg az akarás ob- 
jektív elve az erkölcsi törvény. Bővebbet minderről A gyakorlati ész kritikája 
bemutatásakor.) Ezekből a meghatározásokból következik az alapvető kanti 
tétel. A kötelesség egy cselekedetnek a törvény iránti tiszteletből (Achtung 
für das Gesetz) eredő szükségszerűsége. Ha a cselekvés előtt megkérdezed 
magadtól, akarhatod-e, hogy cselekedeted maximája általános törvény le- 
gyen, a válasz egyszerű, nem kell sokat töprengeni, mérlegelni. Nem kell 
filozófusnak lenni, hiszen minden ember képes ennek eldöntésére. 

Kedves hallgatóim, mindez már bevezetésnek számít az , elemi" Kant 
megértéséhez. Az ő szándéketikája csak annyiban szándéketika, hogy a 
tettnek, illetve a tett következményének nincs befolyása a döntés morális 
karakterére. A kanti jóakarat (gute Wille) ugyanis nem szándék (Absicht), 
hanem végső értelmezésben az erkölcsi törvénynek történő engedelmes- 
kedés, ami lényegében kizárja a választást. Így a ,, Gesinnungsethik" kifejezés 
illik rá, s Kant többször is ezt a fogalmat használja. 

Nem kérdéses, hogy Kant egy demokratikus etikát céloz felépíteni, hi- 
szen valóban minden ember képes eldönteni, hogy akarja-e, hogy tettének 
maximája általános törvénnyé váljon. Radikalizmusával Kant ugyanakkor 
szembeszáll a homo sapiens minden példányának egészséges mindennapi 
érzésével és gondolkozásával. Később beszélni fogok arról, hogy miért volt 
ez az etika filozófiailag a legkövetkezetesebb válasz a modernség erkölcsi 
zavarosságára, amelynek egyik kifejeződését ti is láttátok Diderot Rameau 
unokaöccse című dialógusában. Lehet-e a modern ember morálját biztos 
alapokra helyezni egy világban, amelyben minden tartalmi meghatározás 
(célok, elvek, erények) csődöt mond? Ha igen, hogyan? Már láttunk egy- 
néhány választ erre a kérdésre. Megemlíthetném ezenfelül még Jeremy 
Bentham válaszát is (a legtöbb embernek a legnagyobb boldogságot szol- 
gáltatni), ami még az erkölcsi érzék különböző változatainál is gyengébb 
megalapozás. Ez volt a kérdés, erre kínált Kant választ az aranyszabály egy 
radikális, korára szabott újjáélesztésével. 

Mindezeket a filozófiailag igen radikális megoldásokat Kant a termé- 
szetes észből eredő életbölcsességnek tekintette, puszta átmenetnek az 
erkölcsök metafizikájához. 

Mindeddig beszéltem, folytatja Kant, kötelességről, maximákról, szük- 
ségszerűségről, erkölcsi törvényről, de nem annak a lehetetlenségéről, 
hogy csak egyetlen egy esetben biztosan tudjuk, hogy tettünk maximája a 
törvény iránti tiszteletből eredt-e? Még a szigorú önvizsgálat esetében 
sem tudhatjuk teljes bizonyossággal. (Az önvizsgálat is empirikus, mint 
már ti is tudjátok A tiszta ész kritikájából.) Azaz feltételezhetjük, hogy tet- 
tünk kötelességszerű (pflichtmáfig) volt, de azt nem tudhatjuk, hogy kö- 
telességből (aus Pflicht) eredt-e? Az ember néha kétségbe vonhatja, hogy 
volt(van) -e a világon egyáltalán igaz erény. 

Nos, fel kell tennünk, hogy a Törvény (mivel az ész törvénye) feltétlen 
szükségszerűséggel érvényes minden ésszel megáldott lényre (azaz az an- 
gyalokra is, amennyiben léteznek). 

Vannak technikai és pragmatikus követelmények, parancsok, impera- 
tívuszok is, hiszen annak, aki egy célt akar elérni, bizonyos eszközöket kell 
választania a cél eléréséhez. Erre szolgálnak az okosság (Klugheit) impe- 
ratívuszai, maximái, amelyek voltaképpen nem is parancsolnak semmit, 
inkább javasolnak. (Pl., ha el akarod végezni az egyetemet, ebből meg 
abból kell levizsgáznod. Ez hipotetikus imperatívusz. Mivel imperatívusz, 
itt is azt mondom, hogy , kell".) 

Hogyan lehetségesek a morális imperatívuszok? Ha empirikusan nem 
is lehet fellelni őket. Próbáljuk tehát a priori megvizsgálni. Egyetlen jelent- 
kező van erre a feladatra, s több nem is lehetséges. Ez pedig a következő: 
csak olyan maximák vezetésével cselekedj, amelyekről ugyanakkor akar- 
hatod, hogy általános törvényekké váljanak. ( Figyelmeztetlek benneteket, 
hogy ezt és a kategorikus imperatívusz többi megfogalmazását rosszul 
szokták értelmezni. Feltételezik ugyanis, hogy Kant magát a kategorikus 
imperatívusz parancsára végrehajtott cselekvést akarja általánosítani. 
Ő azonban az általánosságot nem a tettre, hanem a maximára vonatkoztatta. 
Ha maximám, amelynek vezetésével cselekszem az, hogy őrizd meg emberi 
méltóságodat (s szabad azt kívánnom, hogy minden ember minden körül- 
mények között őrizze meg emberi méltóságát), s történetesen ezen maxi- 
mát követve hagyom ott az állásomat, ezzel nem az állás felmondását óhaj- 
tom általános és szükségszerű törvénnyé tenni. 

A kategorikus imperatívusznak ebben a könyvben még három, az előbb 
idézettől eltérő, megfogalmazásával találkozhattok. Ezek közül az első így 
hangzik: , Cselekedj úgy, mintha tetted maximája, akaratod folyománya- 
képpen, általános természettörvénnyé válna, tehát a :mundus phaenome- 
non -ban, a természet világában empirikusan is érvényes lenne." (Vigyáz- 
zatok! Magában az imperatívuszban semmiféle empíriának nincsen helye.) 
Kötelességeink típusait s azok elemzését itt most mellőzöm, mivel erre 
Kant még többször és alaposabban visszatér. 

A kategorikus imperatívusz ebben a könyvben szereplő utolsó megfo - 
galmazása talán a legnagyobb horderejű, s ezért itt azonnal be kell nektek 
mutatnom. Előbb térjünk vissza egy korábbi változat módosított megfo - 
galmazására. , Minden eszes lényre vonatkozó szükségszerű törvény, hogy 
cselekedeteiket olyan maximák alapján ítéljék meg, amelyekről ők is akar- 
hatják, hogy egyetemes törvényeként érvényesüljenek." Ebben a formu- 
lában az újdonság, hogy a maximát Kant a megítélés szempontjából fogal- 
mazza meg. 

Az említett utolsó formula célja felől határozza meg a maximát. A szub- 
jektív célok, tudjuk, mind materiálisak, azaz tartalmiak, ilyenek vagy 
olyanok, s ennél fogva relatívak. A relatív célok hipotetikus imperatívuszt 
alapoznak meg. (Már tudjuk: ha ezt a célt akarom elérni, akkor ezt kell ten- 
nem.) Tegyük fel azonban, hogy létezik egy abszolút értékkel bíró lény 
(Dasein) , amely, mint öncél, bizonyos törvények alapjául szolgál. Akkor a 
rá, mint célra, vonatkozó parancsok kategorikusak, azaz feltétlenek lesz- 
nek. Én a következőt állítom — mondja Kant —, az ember, s minden eszes 
lény általában, öncél, s mint puszta eszköz semmilyen cél számára nem 
szolgálhat, hanem mindig, minden körülmények között ugyanakkor ön- 
célnak is kell tekinteni. Puszta eszközként használhatók a dolgok, a sze- 
mélyek puszta eszközként sosem használhatók. Ez a parancs behatárolja 
a választhatóság (Willkür) körét. 

Kant a gondolatmenet lezárásakor összefoglalja a , gyakorlati imperatí- 
vusz" -t, amelyet azóta is mindig idézünk, mint a modern morálfilozófia 
krédóját. , Cselekedj úgy, hogy az emberiséget, saját személyedben, ahogy 
mindenki más személyében, mindenkor célként és sohasem pusztán esz- 
közként használd." (Hozzáteszem, hogy ezt a nem teljesen formális impe- 
ratívuszt sokszor rosszul idézik és félreértik. Kant nem mondja, mint töb- 
ben állítják, hogy sosem használhatok senkit, önmagamat beleértve, esz- 

közként, hanem azt, hogy nem használhatom pusztán eszközként, mert 
öncélnak is kell tekintenem.) 

Kedves hallgatóim, próbáljátok ki ezt az imperatívuszt! 

Nos, ebből a gyakorlati imperatívuszból szükségszerű kötelességek kö - 
vetkeznek, mind önmagamra, mind pedig másokra vonatkozóan. Hadd 
említsek meg egyeseket, mint az emberi jogok tisztelete, önmagunk töké- 
letesítése, mások boldogságának elősegítése. Mindezekkel és egyebekkel 
még találkozni fogtok Az erkölcsök metafizikája című mű értelmezésekor. 
S hogy az előbb elmondottakra nem tapasztalat által jutunk el, arról nem- 
sokára A gyakorlati ész kritikájának értelmezésekor fogtok bővebbet hallani. 
Egyelőre csak annyit elöljáróban, hogy minden eszes lény akarata az álta- 
lános törvényhozó akarat, azaz az akarat önmagának ad törvényt. 

Visszatérek röviden, a most bemutatott könyv néhány kérdésére. Azért 
röviden, mert a két további Kant- mű során vissza fogunk mindezekre 
térni. Tehát, az előbbi imperatívusz, amely minden ésszel felruházott 
lényre egyaránt vonatkozik, az eszes lényeket , a célok birodalmában" egye- 
síti. Ez egy ideál. (Ugye emlékeztek még A tiszta ész kritikájából az , ideál" 
fogalmának bevezetésére? Emlékeztek, ugye, hogy csak egy lehet belőle?) 
Moralitáson— írja Kant—tehát minden tettnek a törvényhozáshoz való vi- 
szonyát értem, amivel csak ezáltal lehetséges a célok birodalma. Tehát 
minden eszes lény, aki univerzális morális döntésében az objektív, általá- 
nos egyetlen morális törvényt hajtja végre, ezzel a célok birodalmának 
tagja, maga is törvényhozó. Ez teszi a kategorikus imperatívusz már ismert 
formuláit, különösen az elsőt, ontológiailag megalapozottá. (Cselekedj 
úgy, hogy kívánhasd, hogy tetted maximája általános törvényként szolgál - 
jon!) Az ideál (ebben az esetben az ész, a célok birodalma) az ideák (esz- 
mék) egyes számban való megtestesülése. S melyik eszmét testesíti meg 
a célok birodalma, az ideál? Az emberi méltóság eszméjét. Azon eszes lé- 
nyek méltóságának eszméjét, akik csak a saját maguk alkotta törvényeknek 
engedelmeskednek. 

Íme visszajutottunk Rousseau általános akaratához (volonté générale) , 
amely nem azonos mindenki akaratával (volonté de tous). A különbség nem 
a pátoszban, hanem a filozófiában rejlik. Kant világosan és egyértelműen 
elválasztja a transzcendentális világot az empirikustól, a Célt a céloktól, 
míg Rousseau úgy kezeli a transzcendentális eszmét, mintha empirikus 


lenne vagy (azonnal) azzá lehetne. Ez a filozófiai különbség politikai kü- 

lönbséget takar. Mindkét filozófus plebejus, de míg az egyik elmélete ra- 
dikális és zsarnoki, a másiké liberális. Politikában, ismétlem. Mert hiába 
emeli Kant transzcendentális síkra az általános törvényhozás ideáját, az 
általánosság törvényhozó morális hatalom eszméje maga is zsarnoki. Már 
beszéltem nektek Schiller versben kifejezett kritikájáról, amelyben az ész 
érzelmek felett gyakorolt zsarnokságát állítja pellengére. Előre bocsátom, 
hogy Kant Az erkölcsök metafizikája című késői művében szívére vette ezt 
a kritikát, s bár filozófiájának alapjait nem érintette, a , zsarnoki" vonásait 
eltüntette, vagy lényegesen mérsékelte, s ezzel etikája is, mint látni fog- 
játok, módosult. 

Hadd térjek vissza az emberi méltósághoz, mely azon alapszik, hogy az 
ember, mint eszes lény, a célok birodalmának polgára, s ezálta1— szemben 
a természeti törvényekkel, amelyeknek nincs alávetve — szabad, azaz auto- 
nóm lény. Az autonómia tehát az emberi (eszes) természet méltóságának 
alapja. 

Mindezt összefoglalja a kategorikus imperatívusz újrafogalmazása. , Cse- 
lekedj minden ésszerű lényre vonatkozóan (önmagadat is beleértve) úgy, 
hogy maximád ugyanakkor öncélként érvényes legyen." Ez a formula, írja 
Kant, lényegében nem különbözik attól, hogy , cselekedj egy olyan maxima 
alapján, amelynek minden eszes lény számára való általános érvényességét 
tételezheted". 

Már volt szó az ideálról, a célok birodalmáról, a transzcendentális világ- 
ról, amely nincs természeti törvényeknek alávetve, melyben az ész (az 
eszes lény, mint eszes lény) a törvényhozó s a törvénynek engedelmeskedő 
egy személyben. Ez a világ a , mundus intelligibilis , az ész világa. Az a tett 
megengedett, amely együtt gondolható el az akarat autonómiájával, s az a 
tett meg nem engedett, amely nem gondolható el együtt vele. Az autonóm 
akarat szent és kötelez bennünket. Ezt az elkötelezettséget nevezzük köte- 
lességnek. 

A második rész vége felé — még mindig az erkölcsök metafizikáját tár- 
gyalva (itt tartunk most) — Kant összefoglalja az akarat autonómiájáról és 
heteronómiájáról eddig elmondottakat, s tovább is megy egy lépéssel. Az 
akarat autonómiája, írja, az erkölcsösség (Sittlichkeit) legfőbb elve. Az auto- 
nóm ember kizárólag úgy választ, hogy cselekedete maximája általános 
törvényként legyen érvényes. Ez egy szintetikus ítélet, a priori, azaz nem 
bizonyítható, mivel bizonyításra nem is szorul. A kategorikus imperatí- 





242 11 HI. AZ ÚJKOR 


vuszt az autonómia követeli meg. Amennyiben az akarat nem ezt választja, 
akkor nem szabad, hanem heteronóm. Morális választás minden szituá- 
cióban csak egy van, ugyanis az, amely kifejezi a választó autonómiáját, 
azazhogy az ember minden más észlénnyel együtt az emberiséget választja. 
Minden döntés, amelyet nem a kategorikus imperatívusz irányít, hetero- 
nóm, nem morális. A heteronóm választás, mint már láttátok, hipotetikus 
imperatívusszal operál, amíg az autonóm választás kategorikus imperatí- 
vusszal. Két ember pontosan ugyanazt cselekedheti, ugyanúgy viselked- 
hetik, mégis ég és föld választja el őket, ha az egyik maximája morális, 
a másiké, ezzel szemben, heteronóm, empirikus. Ha valaki azt mondja: 
nem hazudok, mert tisztességben akarok megőszülni, ez nem morális. Hi- 
szen nem kötelességből nem hazudik, csak kötelességszerűen jár el. 
A másik számára ugyanis nem hazudni nem választás kérdése, mivel más 
opció számára nem is létezik. Ő akkor sem hazudna, ha hazugság cseppet 
sem ártana neki. (Ez a megkülönböztetés a szándéketika — GCesinnungsethik 
— alaptézise, és számos kritika célpontja.) 

Kant elsorolja az erkölcsi heteronómia különböző elveit. Vannak közöt - 
tük empírikusak és racionálisak. Az empirikusak a boldogság elérését hi- 
szik az erkölcsök céljának, míg a racionalisták a tökéletesedést. A boldog- 
ságelvre Kant később visszatér, s így teszek majd én is. Itt Kant a véletlen 
szerepére is utal a boldogság elérésében, s hogy már ezért sem lehet az er- 
kölcsöt erre az elvre vagy célra építeni. A tökéletesedés elvéről többek kö - 
zött megjegyzi, hogy teológiai eredetű (Isten a tökéletesség). Különben 
sem tudható, minek a tökéletességéről van szó. De amennyiben kizárólag 
erkölcsi tökéletességről beszélünk, akkor, ha már választania kell, még 
mindig inkább ezt az elvet választja, mint a boldogságra vagy az erkölcsi 
érzékre alapozott empirikus elveket. 

Lássuk a végső következtetést. A morális követelés (Sollen) tehát az in- 
telligibilis világhoz tartozónak szükségszerű akarása (Wollen) , s ez részéről 
csak akkor ölti a követelmény (Sollen) formáját, ha önmagát ugyanakkor 
az érzéki világ tagjának is tekinti. 

Azaz: az ember kettős lény, két világa van, két világban él, két világra 
oszlik. Ha csak az intelligibilis világban, a célok birodalmában élne, akkor 
nem lenne szüksége erkölcsi követelményre, imperatívuszra, hiszen 
amúgy is azt választaná, amit az általa, mint az emberiség tagja által, alkotott 
törvény előír. Erkölcsi parancsra (Sollen, régebben kellésnek fordították) 

azért van szükség, mert empirikus emberek is vagyunk, a természet tör- 
vényeinek, azaz vágyainknak vagyunk alávetve. 

Kedves hallgatóim, itt már nyakig benne vagyunk Az erkölcsök metafizi- 
kájának alapvetése című munka harmadik részében, A gyakorlati ész kriti- 
kájához való átmenetben. 

Ezért most azonnal át is , ugrok" A gyakorlati ész kritikájához. Mivel Kant 
filozófiája egységes (architektonikus) , morálfilozófiájának minden köteté- 
ben hasonló vagy azonos gondolatmenettel is fogtok találkozni. Ezért nem 
fog ez az ugrás számotokra nagyobb nehézséget okozni. A második kritika 
és a kései Az erkölcsök metafizikája között Kant etikája már inkább módosul. 
Erről majd annak idején fogok nektek beszámolni. 

A gyakorlati ész kritikája (1788) (becenevén , a második Kritika") helye 
a kanti rendszerben már ismert A tiszta ész kritikája (1781) olvasói előtt. 
A dialektikát tárgyaló részben, az antinómiák elemzésekor, Kant utat nyit 
a második kritika számára, s már előre jelzi annak nemcsak helyét, de 
alapgondolatát is. Lehet, hogy akkor nem tudta (ahogy nem is tudhatta), 
hogy milyen, akkoriban szokatlan, hosszú élete lesz, s biztosítani akarta 
a morál vitathatatlan helyét a rendszerében. Szerencsénkre maradt ideje 
mindhárom kritika megírására 

A gyakorlati ész kritikája előszavában Kantnak mindenekelőtt a címet kel - 
lett megmagyaráznia. Miért nem a tiszta gyakorlati ész kritikája? Egyszerűen 
azért, mert ebben az esetben nem a tiszta gyakorlati ész az, ami kritikára 
szorul. Az ész , transzcenzusa" itt nem bírálandó, sőt. A , feltétlen" elgon- 
dolásról, amivel a feltételek végtelenségét lehetett, sőt, kellett, az antinó- 
miák esetében szembeállítani, már kiderült, hogy a noumenális, elgondol- 
ható, nem tapasztalati világ ideája. S az is, hogy ez a világ a transzcendentális 
szabadság világa. A transzcendentális szabadság éppen úgy az ész eszméje, 
mint Isten léte vagy a lélek halhatatlansága. Azonban míg Isten léte és a 
lélek halhatatlansága csak elgondolható, sosem tapasztalható, a transzcen- 
dentális szabadság hatást gyakorol a természetre, mégpedig az erkölcsi tör- 
vény révén. Az erkölcsi törvény érvényessége a transzcendentális szabadság 
közvetett bizonyítéka. Feltehető, hogy az erkölcsi törvény hathat (okként) 
az emberi természetre, ami az ész többi eszméjéről nem mondható el. A sza- 
badság általi kauzalitás (Kausalitát durch Freiheit) annyiban tapasztalható, 
amennyiben az emberi autonómia, az erkölcsi törvénynek való engedel- 
messég feltételezhető. Olyan törvény nem létezik, amelynek senki sem en- 

gedelmeskedhet. Így a szabadság az egyetlen az ész eszméi közül, amelynek 
lehetőségét a priorin tudjuk, mivel ez a morális törvény előfeltétele. Ha 
pedigtudjuk, hogy valami nem lehetetlen, lehetőségként tarthatjuk számon. 
Ebben az esetben nemcsak szubjektív alapja van annak, hogy valamit igaz- 
nak tartsak (Fürwahrhalten) , mint a például a tudás esetében, hanem ob- 
jektív alapja. Ami pedig az ész többi eszméit, Isten létezését és a lélek hal- 
hatatlanságát illeti, csak annyiban mondható el róluk, hogy szubjektíve 
szükségszerűek, amennyiben a szabadság szükségletei. (A lábjegyzetben 
Kant úgy fogalmaz, hogy a szabadság a morális törvény számára ,. ratio es- 
sendi" Ilétezésének alapja, oka], míg a morális törvény a transzcendentális 
szabadság számára a , ratio cognoscendi" (elgondolásának alapja, oka).) 

Nos, a szabadság általi kauzalitás annyit jelent, hogy egy érzékfeletti, 
pusztán elgondolt eszme realitását tételezzük, azaz a puszta elgondoltat 
ténynek (Faktum) tekintjük. Az ész tényének (Faktum der Vernunft) , annak 
ellenére, hogy a gondolkodó szubjektum maga is jelenség, azaz az empiri- 
kus világba tartozó. Így a szabadság szubjektuma maga is két világ. Mint a 
transzcendentális szabadság szubjektuma noumenon,, mint természethez 
tartozó pedig fenomenon. Hogyan tudja ezt a kettősséget felfogni maga 
a kettősség (az elme) ? Ugyanakkor hogyan lehet valami felfoghatatlan az 
ember számára, ami elengedhetetlen az ember számára? 

Kant itt rátér, vagy inkább visszatér, az elme (Gemüt) két képességének, 
a megismerőképességnek és a vágyódóképességnek a megkülönbözteté- 
sére. Az elméleti ész a legfőbb megismerőképesség, míg a gyakorlati ész 
a legfőbb vágyódóképesség. 

Felvetődik tehát a kérdés — írja Kant már az előszóban —, hogy vajon 
elégséges-e egyedül a tiszta ész az akarat meghatározásához? Nem az a kér- 
dés, hogy a tiszta ész lehet-e gyakorlati, hanem az, hogy a tiszta ész önma- 
gában, egyedül lehet-e gyakorlati? Ennek a kérdésnek megválaszolására 
Kant megint csak több szakaszban vállalkozik. Az elemtant és a módszer- 
tant itt is megkülönbözteti, ahogy az elemtanon belül az analitikát és a di- 
alektikát. A rendszerben mindennek össze kell stimmelnie. 

Kedves hallgatóim, fogjunk hát bele! Kezdjük az elemtannal (a mód- 
szertanra amúgy sem fog időnk jutni). 

Az alapfogalmakat ismeritek, kezdetben csak ismétlünk. 

Az alapelvek maguk a maximák. Ezek vagy szubjektívek (a cselekvő szá- 
mára érvényesek), ilyen például a számtalan közmondás (például ki korán 

kell, aranyat lel, tehát korán kell felkelnem), vagy objektívek, azaz gyakor- 
lati törvények, amelyeket minden eszes lény akaratára nézve érvényesek 
(ilyen például Kant szerint: ne hazudj). 

Ehhez a tételhez fűzött kommentárjában Kant tagadja, hogy a maximák 
ellentmondhatnak egymásnak. Tehát, hogy vannak olyan választások, 
amelyekben mindkét esetben (a vagy b) olyan maxima alapján dönthetek, 
amelyekről akarhatom, hogy általános törvények legyenek. Mit gondoltok? 
Elgondolhatók-e ilyen helyzetek? Tudtok-e olyan esetre hivatkozni, ame- 
lyekben sor kerülhet a maximák konfliktusára? (Bevallom, hogy ifjúko- 
romban én ezt Shakespeare számos hősének választásai esetében végig- 
próbáltam. Kiderült számomra, hogy számos esetben ugyanarra a válasz- 
tásra két általános érvényességre igényt tartó maximát is alkalmazhatok, 
tehát a maxima vezetésével ellenkező elhatározásra juthatok. Egyetlen ki- 
vétellel találkoztam. Az a maxima, hogy , nem szabad egyetlen embert sem 
puszta eszközként használni, hanem mindig és mindenütt célként is kell, 
hogy szolgáljon", minden esetben érvényesnek bizonyult.) 

Tartalomra vonatkozó alapelvek nem válhatnak gyakorlati törvényekké, 
folytatja Kant. A vágyódóképesség alacsonyabb formái magától értetődően 
nem, hiszen ezek boldogságra, a , drága Én" érdekére vonatkoznak, azon- 
ban a cselekedetet kiváltó öröm vagy szomorúság sem. Mivel ezek az érzé- 
sek nem általánosak, azaz nem emelhetnek igényt általános érvényességre. 
Saját magunk boldogágára emelt igény hiába hivatkozik értelemre vagy 
akár az észre, mindenképpen az alsó, alacsonyrendű vágyódóképességet 
mozgósítja. Minden ember másban véli saját boldogságát megtalálni, más 
szükségleteket óhajt kielégíteni, s ezért a boldogságra való törekvés egy 
szubjektív, véletlenszerű gyakorlati elv. 

Kedves hallgatóim! Szerintetek igaza van-e itt Kantnak? Lehet-e a mo- 
rált a boldogság keresésére alapozni? Vagy akár az erényes cselekedet 
okozta örömre? Érvényes-e a hagyományos korok etikájának ez az egyik 
alappillére a modern világra, a modern emberre? 

Mindebből következik — mondja Kant —, hogy a morál egyetlen mate- 
riális (tehát tartalmi) alapelvre sem épülhet, azokból nem következhet, 
s így egy eszes lény, aki általános érvényességre igényt tartó maximákat 
követve akar cselekedni, csak egy pusztán formális alapelvet fogadhat 
el, mint akarata meghatározó alapjaként, tehát az általános törvényhozás 
formáját. 

Kant itt vezeti be műve legjobban ismert és legtöbbet idézett példáját 
arról a bizonyos letétről. Valakinek, mondjuk, az az empirikus (materiális) 
gyakorlati elve, hogy minden biztos eszközzel gyarapítsa vagyonát. Valaki 
betétben hagy egy vagyont nála. Az illető meghal, utódainak fogalmuk sincs 
erről a betétről. Elvei alapján meg kellene a betétet tartania, mivel az gaz- 
dagodását szolgálja. Ugyanakkor (az általános törvényhozás elve alapján) 
azonnal belátja, hogy ha megtartja a letétet, akkor megszüntetem a letét 
fogalmát, azaz magát a letétet. Hiszen akkor mindenki úgy tehet, mint 
ahogy ő, s akkor letét nem létezne. Röviden: elsikkasztani a betétet min- 
denképpen ellentmond a letét fogalmának. 

Az általánosításra képtelen, pusztán materiális elvek bírálatakor, Kant 
még humorral is előáll. , Oh wundervolle Harmonie, was er will, will auch 
sie." , Csodálatos harmónia, ha az egyik ugyanazt akarja, mint a másik." 
Kant ezt ugyanazon földdarab tulajdonlására vonatkoztatja, nem arra, ami- 
ről a dalocska szól ugyanis, hogy a fiú és a lány ugyanazt akarja, ami bár a 
boldogságra vonatkozik, nem általánosítható, de mégsem immorális. A lé- 
nyeg azonban az, hogy egyetlen konkrét cél sem igazolja a tett moralitását. 
Sem az, hogy tettem célja az emberiség boldogsága, sem az, hogy tettem 
célja országom gyarapodása, sem az, hogy tettem célja az elidegenedés- 
mentes társadalom vagy egy tehetségemnek megfelelő állás megszerzése. 
Kant tehát nem egyszerűen azt tagadja, hogy a cél szentesíti az eszközt, 
hanem azt, hogy önmagában szent cél egyáltalán létezne. 

Mi lehet akkor az akarat meghatározó oka? Ti már tudjátok a választ. 
Az akarat meghatározó oka a törvényhozás formája (formulája) , amennyi- 
ben azt a maxima tartalmazza, azaz a szabadság és a feltétlen gyakorlati tör- 
vény. Hogy ez a kettő (a transzcendentális szabadság és a gyakorlati tör- 
vény) különbözik-e egymástól, vagy a feltétlen törvény nem lenne más, 
mint a tiszta gyakorlati ész öntudata. Ez, ha pozitív szabadságról van szó, 
elméleti kérdés, s elméletileg végül is egyre megy. Viszont gyakorlati szem- 
pontból a morális törvény az, ami elsőnek megközelíthető, minthogy annak 
közvetlenül tudatában lehetünk, s az vezet a szabadság fogalmához. 

Azaz az erkölcsiség (Sittlichkeit) fedezi fel a szabadságot. S ezt végül is 
minden ember tudja. Ha megkérdezel egy embert, hogy felkötné-e magát, 
ha nem jutna el azonnal élvezete tárgyához, inkább nem kötné fel magát, 
de ha egy zsarnok halálbüntetés terhe mellett arra kényszeríti, hogy hamis 
vallomást tegyen, lehetséges, hogy inkább a halált fogja választani. A morál 

vezet el tehát a szabadság felismeréséhez. (Ti is így gondoljátok? Ha nem 
a morál, akkor mi?) 

A könyv 7. §-ában fogalmazza meg Kant a tiszta gyakorlati ész alaptörvé- 
nyét, amelynek egyes formuláit ti már jól ismeritek. (, Cselekedj úgy, hogy 
akaratod maximája mindenkor és mindig az általános törvényhozás el- 
veként érvényesüljön.") Hogy az akarat (a transzcendentális akarat) dönt- 
het-e, érvényesülhet-e a tapasztalhatóság világában, arról a tiszta gyakorlati 
ész nem dönt, hiszen, mint tudjátok, számára az érzület (Gesinnung) számít, 
nem a következmény. Ugye emlékeztek mégarra, hogy a jóakarat az egyetlen 
feltétlen jó, s úgy fénylik, mint a drágakő. Egy dolog azonban a törvény tu- 
data s más dolog annak a feltárása, hogy a törvény csak a szabadság által le- 
hetséges. Csak úgy foghatjuk fel a törvényt (ismétli meg Kant), mint a tiszta 
ész tényét (Faktum der Vernunft) , aminek a priori tudatában vagyunk. Ehhez 
a tudáshoz nem juthatunk el semmiféle dedukcióval. A tiszta elméleti ész 
itt cserbenhagy bennünket, mivel nincs joga transzcenzusra. Még csak ven- 
dégkutatóként sem látják a spekulatív észt szívesen a noumenon világában. 
A szabadság eszméjét, egy szabadság által cselekvő ok létét elgondolhatja. 
Ugyanakkor nem zárhatja ki, mivel nem tartalmaz belső ellentmondást, 
hogy az emberek tettei fizikailag determináltak, amennyiben az ember a 
jelenségek világához tartozik, de a szabadság kauzalitásának van alávetve, 
amennyiben azintelligibílis világhoz tartozik. Tehát, ha az antinómia tételét 
és ellenételét egyaránt számba veszi. De arra a kérdésre, hogy , hogyan le- 
hetséges causa noumenon , a spekulatív ész nem tud válaszolni. Ezzel vi- 
szont a gyakorlati ész cseppet sem törődik (10. §). 

Kedves hallgatóim, már eddig is láttátok, most is látjátok, ahogy ezentúl 
is látni fogjátok: a kanti rendszer csak akkor áll két lábon, ha két egymástól 
lényegében független, azaz csupán az akarat kauzalitásától összekapcsolt, 
világot tételezünk. Azaz két embert egy emberben. Mint Luther mondta 
az ember , simul iustus et peccator " (igaz is, bűnös is egy személyben). De 
bár pietista szülők gyermeke, Kantból nem a protestantizmus, hanem a 
felvilágosodás szelleme beszél. Az univerzális emberiség eszméjének kell 
megférnie az emberekről alkotott empirikus, nem nagyon felemelő, ta- 
pasztalattal. Kant egész életében küzdött ezzel a dilemmával. Gondolom, 
emlékeztek arra, amit az egyetemes haladás gondolatáról mondott, ugyanis, 
hogy jobb a haladást feltételeznünk, mint rágalmazni az emberiséget. 
A kérdéssel többször fogtok még találkozni. 

Kedves hallgatóim, folytassuk most egy, az eddigiektől kissé eltérő kér- 
déssel a tiszta gyakorlati ész tárgyának fogalmával kapcsolatban. Mielőtt 
erre rátérnék igyekszem röviden összefoglalni a kanti etika alapgondolatát. 

Kant, ismétlem, egy modern világban élő, modern emberről beszélt s 
modern embereket szólított meg. A hagyományos világok viszonylaghomo- 
génértékrendszerét most egy heterogén értékrendszer foglalta el. Röviden: 
ami erény itt, vétek amott. Azaz nem lehetett az etikát empirikusan általá- 
nosan érvényes erényekre vagy célokra, szokásokra építeni, mint az ókorban 
vagy a középkorban, mivel már nincsenek ilyenek. Emlékeztek, mit mondott 
Spinoza? ,, Az alázatosság nem erény" vagy , a remény rossz szenvedély" stb. 
S hogy Diderot (az , Én"), végül csak azt tudta Rameau unokaöccsének ciniz- 
musával szembeállítani, hogy ő egy tisztességes ember, s elvei nem azonosak 
Rameau elveivel. Egy nagy és liberális filozófusnak, Kantnak, mindez nem 
volt elég. Ő olyan etikán dolgozott, amely a modern embernek is módot ad 
morális döntésre, akármilyen erkölcsi fogalmakkal vagy gyakorlattal is van 
környezetében körülvéve. Amennyiben tartalmi etikát követek, mások 
mondják meg nekem, mi a jó, mi a rossz, de ha az erkölcsi törvényre bennem 
hallgatok, én magam döntök. Ez a morális autonómia. S Kant többször meg 
is írja, hogy ő nem találta ki ezt a morálfilozófiát, hiszen ezt követik a tisz- 
tességes emberek. Ő csak egy formulát javasolt számukra, hogy megköny- 
nyítse számukra a döntést. (Zárójelben teszem hozzá, hogy Samuel Richard - 
son regényének hősnője, Clarissa, már megfogalmazta a kategorikus impe- 
ratívuszt, amikor eldöntötte, hogy nem megy férjhez ahhoz az emberhez, aki 
megerőszakolta, s akit szeretett, mivel nem akarhatja, hogy minden asszony 
hasonlóképpen cselekedjen. Kant természetesen olvasta a regényt.) 

A következő részében, az analitika második fejezetében, Kant éppen az 
egyik előbb említett kérdést taglalja a tiszta gyakorlati ész tárgyának bemu- 
tatásával. A tiszta gyakorlati ész tárgyának fogalma a szabadság által létreho- 
zott dolog képzete. Meg kell ítélnünk, hogy vajon egy dologa tiszta gyakorlati 
ész, tehát a szabadság, az autonómia tárgya-e, az előbbiekből következik-e. 
Nos, a tiszta gyakorlati ész egyedüli tárgyai a jó, illetve a rossz. Az előbbi a 
vágyakozás, az utóbbi az utálkozás tárgya az ész egy elvéből következően. 

Kedves hallgatóim, itt is világosan láthatjátok, ahogy a kopernikuszi 
fordulat érvényesül Kant etikájában. Nem arról van szó, hogy a jót akarom, 
s úgy cseleszem, hogy a jó valósuljon meg, hanem fordítva: a bennem rejlő 
erkölcsi törvény dönti el, hogy mely választás (cél) a jó, s melyik nem. 

Mivel teljesen eldönthetetlen, hogy mi fog örömmel s mi bánattal járni, 
a kellemest a jótól, a kellemetlent a rossztól élesen el kell különíteni. (Ugye 
emlékeztek még arra, hogy az öröm és a szomorúság nem a vágyódóképes- 
ségekhez tartozik, mivel ezek reflektív érzések, nem motiválják a tettet, 
hanem a tett nyomán jönnek létre, azaz nem akadályozzák meg, hogy kö- 
telességből tegyünk valamit.) Nos, a létrehozott, eredményezett örömet 
vagy szomorúságot azért nem lehet számba vennünk, mert esetleg azért 
hajtunk végre egy erényes tettet, mert örömet lelünk benne. S ilyen eset- 
ben a tettet meghatározó maxima nem tiszta. (Gondolom, visszaemlékez- 
tek még Schiller kritikus versére is.) 

Kant a latin kifejezések (bonum, malum) kétértelműségére utalva vá- 
lasztja el a morálisan Jó (Gut) és a jó (Wohl) , továbbá a Gonosz (Böse) és 
Rossz (Úbel) fogalmait. Míg a jó (Wohl) és a rossz fogalmai a kellemességre, 
illetve kellemetlenségre, örömre és fájdalomra vonatkoznak (jó érzés, 
rossz érzés) , addig a Jó és a Gonosz az akaratra, amennyiben azt az ész tör- 
vényei határozzák meg. (Ugye emlékeztek még a jóakarat fényére?) A Jó 
és a Gonosz fogalmai tettre vonatkoznak, az ember erkölcsileg jó vagy go- 
nosz, függetlenül érzelmeitől és a tárgytól, amelyre vonatkoznak. Amit 
Jónak kell neveznünk, azt minden ésszel megáldott ember ítélete a vágyó - 
dóképesség tárgyának tekinti, s ezt az ítéletet az ész hozza meg. Így az igaz- 
ságosság az erőszak, az igazmondás a hazugság ellentéte. 

A jó és a rossz (Wohl und Weh) boldogságunkra vonatkozik, s ezen sok 
minden múlik, de nem minden. (Ugye emlékeztek a régiekre? , A legfőbb 
jó a boldogság.") Az ember természeti, érzéki lény, s mint ilyen, boldog- 
ságra törekszik, ezért az ész feladataihoz az is hozzátartozik, hogy ennek 
érdekében maximákat fogalmazzon meg. Ezek a maximák sosem válhatnak 
törvényekké, inkább gyakorlati előírások maradnak, amelyek nem a Jóra, 
hanem a jóra irányulnak. Az ész nem teheti a dolgokat a szükségletek ki- 
elégítésének puszta eszközeivé. Ennél magasabb elhivatottsága van (hő- 
heren Behuf). S ez, mint tudjuk, az, hogy Jó és Gonosz felett ítélkezzék azál- 
tal, hogy egy észelvet mint az akarat meghatározó okát gondolja el az ala- 
csonyrendű vágyódóképesség lehetséges tárgyaira való vonatkozás nélkül. 

Hadd ismételjem el a hagyományos felfogástól eltérően mindeddig 
mondottakat. Nem a jó cél, fogalom, tárgy határozza meg a jótettet, hanem 
fordítva, abennünk lakozó erkölcsi törvény határozza meg a jótettet, illetve 
annak a tárgyát, mint Jó tárgyat. Ezt a megfordítást Kant itt , a módszer pa- 

radoxonjának" nevezi. A paradoxon a kauzalitás, az okság kettős értelme- 
zésében lelhető fel, a természeti törvény és a szabadság törvénye lényeges 
különbségének felismerésében. 

Mi következik mindebből a tiszta gyakorlati ítélőképességre nézve? Mi- 
előtt a kanti elmélet kifejtésébe belefognék, figyelmeztetlek benneteket 
valamire, amit már tudtok: az ítélőképesség (Urteilskraft) az ész és az érte- 
lem után a harmadik megismerőképesség. A sorrend a következő. Az er- 
kölcsi törvény meghatározza a Jót, s ezt az ítélőképesség minden konkrét 
esetben megítéli, azaz alkalmazza. Az ítélőképesség azonban a már ismert 
nehézségekbe ütközik. Ezt a feladatot azzal oldja meg, hogy az érzéki világ- 
ban felmerülő egyes eseteket a szabadság törvényei alá rendeli (szubszu- 
málja). Nem az ebből következő cselekvés lehetőségének kérdése merül 
itt fel, mivel ez nem a praktikus ítélőképességre tartozik, hanem annak a 
megítélése, hogy vajon valóban a törvény egyes esetével van-e dolgunk? 
Itt isszembekerülünk a sematizmus ismert szerepével, hiszen kell találnunk 
egy közvetítőt a tisztán intelligibilis ok és az érzéki tapasztalat között. A ti- 
pológia teljesíti ezt a feladatot, méghozzá az erkölcsi törvénynek megfelelő 
módon. Aki dönt, az kérdezze meg magától, hogy vajon azt, amit cselekedni 
készül, amennyiben természeti törvény volna, amelynek ő is része, meg- 
cselekedné-e? Különben ezt a formulát az előbbiek már tartalmazzák, az 
újdonság az lenne, amit mindig feltételeztünk, hogy egy konkrét választás 
előtt álló ember teszi fel ezt a kérést magának, nemcsak úgy vaktában, tehát 
hogy a természet világában, melynek ő is tagja, dönt. Ezt a döntést hozza 
meg az ítélőképesség, mivel megítéli magát, s a konkrét helyzetet is. (Ahogy 
az alma nem esik messze a fájától, úgy Kant ítélőképességének ez a funk- 
ciója sem esik messze Arisztotelész fronézisétől.) 

Kant szerint megengedett az, hogy az érzéki természetet az intelligibilis 
természet típusának tekintsem, így például a szimbólumok esetében (erről 
bővebbet majd a tizenkettedik előadásban). Most inkább rátérnék a kö- 
vetkező kérdéscsoportra, a tiszta gyakorlati ész mozgatóerői indítékainak 
(Triebfeder) rövid bemutatására. 

Kezdjük a már jól ismert alapgondolattal. A tett erkölcsi értékét az szol- 
gáltatja, hogy a morális törvény (azaz transzcendentális szabadság) köz- 
vetlenül határozza meg az akaratot. A SZABAD AKARAT AZ ERKÖLCSI 
TÖRVÉNYNEK VALÓ ENGEDELMESSÉG. Amennyiben az akaratot nem 
kizárólag az erkölcsi törvény határozza meg, hanem például érzés és hajlam 

is, akkor a cselekvést jogszerűnek (Legalitát) ítéljük, de nem erkölcsinek 
(Moralitát) tekintjük. Az erkölcsi törvényen kívül nincs, és nem is lehet, 
egyetlen más morális indíték, motívum sem. A törvénytől meghatározott 
szabad akarat negatíve hat az érzésekre, amennyiben azok erejét megtöri, 
vágyainkat keresztezi, fájdalmat okoz. Minden szubjektív, természeti mo- 
tívamunk ugyanis az önzésben gyökeredzik. Ez lehet önszeretet, magunkra 
irányuló jóakarat, öntetszelgés, ahogy arrogancia is. Még az ésszerű ön- 
szeretet sem mond ellent az önteltségnek. Csak az érzületben, amely egy- 
becseng erkölcsi hangoltságunkkal (Gesinnung) , rejlik az ember értéke. 
Az erkölcsi törvény (a feltétlen Jó) éppen azáltal, hogy letöri az önmagunkra 
irányuló érzéseket, vágyainkat, gyengíti önszeretetünket, érdemes a tiszte- 
letre, az áhítatra (Achtung). A törvény iránti tisztelet (Achtung für das Gesetz) 
pozitív, nem empirikus, hanem transzcendentális eredetű, nem egy érzés, 
hanem egy a priori ítélet. Nem az erkölcsiségre vonatkozó hajlam, hanem 
maga az erkölcsiség. Ezzel szemben a törvénynek az érzésekre való negatív 
hatását Kant patologikusnak nevezi, ami annyit jelent, hogy érzésekből, 
indulatokból tevődik össze (pathé). 

Tisztelet (Achtung) nem jár dolgoknak, csak személyeknek. Vonzódha- 
tunk dolgokhoz, állatokhoz, csodálhatjuk, még szerethetjük is őket, de 
tisztelet nem jár nekik. Egy emberis lehet csodálatom, szeretetem tárgya 
anélkül, hogy tiszteletem tárgya lenne. Azonban egy szegény, közönséges 
polgár előtt, akinek tisztességessége felülmúlja az enyémet, meghajlik a 
szellemem, azaz fejet hajtok, akármilyen magasan hordom különben a fe- 
jemet. A tisztelet oly kevéssé kapcsolódik az örömhöz, hogy az ember ne- 
hezen engedi meg magának, még akkor is, ha az holtaknak jár. Nagy tehet- 
ség kiválthat tisztelethez hasonló érzést, bár nehéz eldönteni, hogy tehet- 
ségükben mennyi az erény műve s mennyi függ a szerencsétől. Különben 
pedig jelentős embereknek gyakran rossz a jellemük (példája Voltaire). 
Persze, teszi később hozzá, a morális törvény nemcsak negatíve hat az ér- 
zésekre, de lehet közvetett pozitív hatása is, mivel a morális érdek (Interesse) 
befolyásolhatja az ember életvitelét. S az sem ritka, hogy a morális törvény 
hangja (Stimme) hatására a megrögzött bűnöző is reszketni kezd. (Meg- 
jegyzem, mindeddig nem tudtuk, hogy az erkölcsi törvénynek hangja van, 
tehát, hogy lelkiismeret.) 

Kant itt újra visszatér a kötelesség fogalmának értelmezéséhez. Mint 
már tudjátok, ha valaki az erkölcsi törvénynek engedelmeskedve cselek- 

szik, akkor ezt kötelességből teszi, a törvény iránti tiszteletből, de ha ugyan- 
ezt teszi, azonban más motívumtól, mondjuk, szeretettől indíttatva, akkor 
csak kötelességszerűen, tehát nem morálisan teszi azt, amit tesz. Szép 
dolog, folytatja Kant, az embereket szeretni, s nekik jót akarni, de ez nem 
egy magatartásunk igaz (echte) morális maximája. Csak úgy lehetünk tör- 
vényhozó tagjai a szabadság által lehetséges, tisztelettel elgondolt erkölcsi 
birodalomnak, ha ugyanakkor alárendeltjei is vagyunk. (Ugye halljátok a 
politikai üzenetet? Csak saját magunk szabadon alkotta törvényeknek en- 
gedelmeskedünk.) Mindez, teszi hozzá, megalapozza a , szeresd felebará- 
todat, mint tenmagadat" parancs lehetőségét, mivel a szeretet itt követel- 
ményként, kötelességként s nem puszta érzésként jelenik meg, mint gya- 
korlati szeretet. Ugyanakkor ez a parancs önmagában nem motiválja a 
törvényszerű cselekvést, csak az arra való törekvést szorgalmazza (ami tör- 
ténetesen így is van, azonban miért , csak" ?) . Az erkölcsi törvényt, vonja 
le a következtetést Kant, a szeretet nem motiválja, még a törvény szeretete 
sem. (A polémia itt a ,, Religion Schwarmerei ", tehát az érzelmi ömlengésre 
alapozó, illetve egyfajta érzelmi eksztázis kiváló vallási gyakorlat ellen irá- 
nyul. Hasonlóval, bár nem ezen a filozófiai alapon, már Hume-nál is ta- 
lálkoztatok. Kant még a sztoikusoknak a morál iránti lelkesedését is ide 
sorolja.) 

Lelkendezésből azonban Kantnál sincs hiány. , Kötelesség! Te fenséges 
nagy név, mely semmi szeretetet, semmi hízelgőt nem tartalmazol, hanem 
alávetettséget kívánsz, de nem is fenyegetsz. . . hol találhatnánk azt a hozzád 
méltó ősforrást, amely a vágyakkal való minden rokonságot büszkén el- 
utasít, és melynek gyökeréből ered annak az értéknek az elengedhetetlen 
feltétele, amelyet csak emberek adhatnak önmaguknak?" 

A morális törvény, tudjuk, szent. Az ember ugyan legkevésbé sem szent, 
de a morális törvényt önmagában szentnek kell tekintenie. Kant itt visszatér 
a kategorikus imperatívusz általatok már ismert formulájára, de bizonyos 
módosítással. Az ember nem használhatja a másik embert, ahogy önmagát 
sem, puszta eszközként, hanem célnak is kell tekintenie. Minden eszes 
lény öncél, mivel a szent morális törvénynek van alávetve, amelynek meg- 
felelve autonóm. Ebből következik a személyiség eszméje (Idee der Persön - 
lichkeit) és a neki kijáró tisztelet (Achtung) . A személyiség megvetése az em- 
beriség megvetése, s így ellentmond az erkölcsi törvénynek. ( Figyeljetek 
fel a , személyiség" fogalmára, mert ez később még szerepet fog játszani.) 

A gyakorlati ész kritikája első könyvének (elemtan) s annak első részének 
(analitika) befejezéseképpen Kant kritikailag világítja meg az eddig el- 
mondottakat. Azokat az elmefuttatásokat, amelyek, úgy gondolom, kizá- 
rólag a filozófia szakos diákokra tartoznak, mellőzöm, s csak az általános 
érdeklődésre igényt tartó, illetve Kant megértésére vonatkozó gondolatok 
bemutatására szorítkozom. Elsősorban azokra, amelyek a morál és a bol- 
dogság viszonyára, továbbá az időre vonatkoznak. 

A boldogság elve és az erkölcs elve különböznek ugyan egymástól, de 
attól még nem mondanak ellent egymásnak. A gyakorlati ész nem adja fel 
a boldogságigényt. Azonban azt a hagyományos gondolatot, hogy az erény 
boldoggá tesz, fel kell adni. Nem azért, mert empirikusan nézve ez nincs 
így, hanem azért, mert az erkölcsi törvénynek való engedelmesség objektív, 
míg a boldogság szubjektív, erőteljesen függ az ember pszichológiájától. 
(Mielőtt továbbmennénk, szeretném felhívni a figyelmeteket arra, hogy 
Kant egy fontos történelmi tényből indul ki. Az antikvitásban és a közép- 
korban a boldogság objektív kategória volt, azaz meg voltak adva a boldog- 
ság feltételei, s az első feltétel mindig az ember erényessége volt. Ez a mo- 
dern világban nincsen így, nemcsak , valóságosan", hanem az eszmevilág- 
ban sem. A boldogság szubjektívvé válik, függ az ember pszichológiájától, 
vérmérsékletétől, azaz nincsenek elfogadott kritériumai. Kantnál a kér- 
désre adott válasz, mint tudjuk, filozófiailag megalapozott. A boldogság a 
természet világába tartozik, s többek között a pszichológia is a természeti 
törvényeknek van alávetve. Ezzel szemben az erkölcs alapja, gyökere a sza- 
badság transzcendentális birodalma, a szabad akaraté és az abból fakadó 
erkölcsi törvényé, amely okként hat az emberi természetre, azaz magára 
a természetre. Ebből az okból boldogság már azért sem következik, mert 
számtalan hajlamunk, vágyunk ellenében érvényesül, amennyiben érvé- 
nyesül. Az erényes ember nem boldogattól, hogy erényes, de éppen ezért 
érdemes a boldogságra. 

A természet törvényeit, folytatja Kant, a szabadság annyiban befolyá- 
solja, amennyiben azok időbeliek, azaz időben meghatározott jelenségek. 
Ha szabadság általi kauzalitást tételezünk, akkor ennek befolyásolnia kell 
az egész természeti oksági sort, nemkülönben annak a mechanizmusát. 
Az ember azonban a természeti okság időbeliségében él, azaz tettét előzetes 
tettei s azok kimenetelei határozzák meg. Ennek a megoldhatatlan feladat- 
nak (hogyan határozhatja meg vagy befolyásolhatja a noumenon a feno- 

menont, az időtlen, az örök az időbelit) a megoldásában nyújt segítséget 
a lelkiismeret. Pontosabban szólva a bűnbánat. Nos, a bűnbánat a korábbi 
tett következménye a természeti szükségszerűségek láncolatában, ugyan- 
akkor az erkölcsi törvény behatásának is következménye, s nincs is sem- 
miféle pszichológiai magyarázata. S ha a bűnbánó ezentúl — tehát időben 
— másként cselekszik, akkor ezt a természeti szükségszerűség láncolatában 
teszi. A szubjektum, mint morális szubjektum, szabad lehet, miközben, 
mint empirikus szubjektum, a természet oksági viszonynak van alávetve. 
Azaz örök és időbeli együtt és egyszerre. Ha nem így lenne, akkor az ember 
egy automata, esetleg ésszel megáldott automata vagy marionett lenne, 
akit az első Mester beprogramozott, s aki ezt a programot hajtja időben 
végre. Ha ez így lenne, akkor a szabadság látszat lenne, illúzió, öncsalás. 

A gyakorlati ész analitikáját Kant viccesen végzi azzal a megjegyzéssel, 
hogy nagy meglepetésére váratlanul, elmélete mindazzal összestimmel, 
amit anélkül is tudhatnánk. (Lásd a jóakarat fénye.) Így most rátérhetünk, 
Kanttal együtt, a dialektikára. 

Ahogy a tiszta elméleti észnek, úgy a tiszta gyakorlati észnek is van dia- 
lektikája, minthogy ez hozzátartozik a tiszta ész karakteréhez. Megint meg 
kell találnunk a kulcsot, amely kivezethet bennünket a labirintusból — fe- 
jezi ki magát költőien Kant. A gyakorlati ész problémája, azaz labirintusa, 
hasonló az elméleti ész problémájához. A gyakorlati észnek is meg kell ta- 
lálnia a feltétlent a feltételesben, azaz a tiszta gyakorlati ész tárgyának to- 
talitását, amelyet a legfőbb jónak nevezünk. Hogy az erkölcsi jó tárgyát az 
erkölcsi törvény jelöli ki, azt már tudjuk, de a Legfőbb Jó tárgyáról eddig 
még nem volt szó. Persze, mivel az erkölcsi törvény jelöli ki a jó tárgyát, 
a Legfőbb Jó tárgyának kijelölése magában foglalja az erkölcsi törvényt, a 
szabad akaratot. Azt már feltételeztük, hogy a Legfőbb Jó nem a boldogság, 
de azt elfogadhatjuk, hogy mivel most a Jó totalitásáról beszélünk, valaho- 
gyan mégis ahhoz tartozik. Azonban a morális autonómia és a boldogság 
két teljesen különböző világból valók! Hogy lehet a kettőt együtt elgondolni, 
mert ha ezt nem tudjuk, hogyan juthatunk el a totalitáshoz? Hogyan lehet- 
séges egyáltalán gyakorlatilag a Legfőbb Jó? 

Hogyan hangzik tehát a tiszta gyakorlati ész antinómiája? Együtt kell el- 
gondolnunk az erényt és a boldogságot, holott két külön világhoz tartoznak. 
Hogyan lehet őket összeházasítani? Az erénnyel jár-e a boldogság vagy 
a boldogsággal az erény? Mindkettő lehetetlen! Azonban a Legfőbb Jó, 

amely e kettő kapcsolatát tételezi, mégiscsak akaratunk a priori szükség- 
szerű tárgya? Megint csak szembesülünk a természeti szükségszerűség és 
a szabadság, a noumenon és a fenomenon konfliktusával, mint a tiszta 
spekulatív ész a már ismert antinómiáinak esetében! A probléma azonban 
esetleg onnan adódik, hogy a Legfőbb Jót ebben a földi életben a természet 
világában gondolták-e el? 

Álljunk meg azonban egy percre! Van egy fogalom, amely hasonlít a bol- 
dogságra. Ez pedig a megelégedettség, azönmagunkkal való elégedettség, 
a béke (Selbstzufriedenheit) . Ez nem egy érzés, hanem inkább a zavaró ér- 
zések hiányának állapota, egyfajta intellektuális elégedettség. (Kérdezném 
tőletek: szerintetek van ilyen? Vagy legalábbis elképzelhető? Találtok rá 
irodalmi példát?) Különben, teszi hozzá Kant, a szentségként értelmezett 
boldogság (Seligkeit) is ehhez az állapothoz hasonló. Igaz, a Legfőbb Jót is 
hierarchikusan kellene elgondolnunk. Az erény és a boldogság házassá- 
gában az erény a , legfelsőbb Jó" (höchste Gut) a boldogsággal szemben. (Az 
erény a férfi, a boldogság a nő. Ezt nem tréfának szánom, hanem Kant egy 
kritikai elméletet megelőző — a szépet és a fenségeset tárgyaló — művéből 
kölcsönzöm, amelyben Kant kifejti, hogy a nőnek nem kell minden vágyát 
elnyomnia ahhoz, hogy erényes legyen.) 

Kedves hallgatóim, itt következik egy igen fontos kanti gondolatmenet, 
amellyel, amennyiben felkeltette érdeklődéseteket, még sokszor fogtok ta- 
lálkozni, bár itt, időhiány miatt, csak egész röviden érinthetem. A gyakorlati 
ész primátusáról az elméleti ésszel szemben. A kérdés az, hogy melyikben 
van az embernek nagyobb érdekeltsége, hogy melyik elsődleges az ember 
számára (Vorzug der Interesse) ? Persze, az ész érdekéről van szó. Az ész egyik 
érdeke a megismerésre, a másik az akaratra vonatkozik. Azonban, végső 
soron, minden érdek gyakorlati, s még a spekulatív ész is csak a gyakorlati 
észben (azaz gyakorlati használatban) válik teljessé, tökéletessé. 

Ezután Kant visszatér a tiszta gyakorlati ész dialektikájának alapkérdé- 
sére. Már tudjuk, hogy a világon a legfőbb jó az erkölcsi törvény által meg- 
határozott akarat szükségszerű tárgya. Azt is tudjuk, hogy a morális törvényt 
kifejező akarat szent, olyan tökéletesség, amelyre az érzéki világban élő 
emberek közül senki sem képes. Mivel ez gyakorlati követelmény, el kell 
gondolnunk, de erre csak akkor vagyunk képesek, ha végtelen progresszus- 
ban (haladásban) gondolkozunk. Egy végtelen progresszus feltétele azon- 
ban ugyanannak az eszes lénynek a végtelen létezése, amit a lélek halha- 

tatlanságának nevezünk. Így tehát a legfőbb jó csak a lélek halhatatlansága 
esetén lehetséges. Ebből következik, hogy a lélek halhatatlansága a tiszta 
gyakorlati ész posztulátuma. Azaz az elméleti észben gyökeredző, de bizo- 
nyíthatatlan állítás, amely elválaszthatatlan a tiszta gyakorlati ész a priori 
törvényétől. (Itt is láthatjátok, hogy mit jelent a gyakorlati ész primátusa.) 
Nos, az elméleti ész terének efféle kibővítése nemcsak filozófia, de a vallás 
számára is hasznos. 

Ez a gondolatmenet logikusan folytatódik. A lélek halhatatlanságának 
posztulátuma a végtelen erkölcsi tökéletesség lehetőségére vonatkozott, 
a legfőbb erkölcsi jóra, de mi van a legfőbb jó másik tényezőjével, a bol- 
dogsággal? Az erkölcsi törvény ezt nem biztosítja. Ehhez fel kell tételez- 
nünk a természet létezésének nem természeti Okát, aki Létében mind az 
erkölcsi Jó, mind pedig a boldogság forrása, azaz a legfőbb Intelligenciát. 
Ez pedig Isten, aki ezáltal legfőbb eredeztetett Jó, azaz a Legjobb világ posz- 
tulátuma. Isten tehát nem , fizikai , hanem morális eszme. Kant két posz- 
tulátumról beszél: a legtökéletesebb ember és a legtökéletesebb világ posz- 
tulátumáról, a lélek halhatatlanságáról és Isten létezéséről. Mindkettő a 
tiszta elméleti ész eszméje, így nem megismerhetők, de létük posztulálható, 
illetve a tiszta gyakorlati ész szempontjából posztulálandó. E kettő együtt 
a Legfőbb Jó. A kereszténység a legfőbb Jót , Isten birodalmának" nevezi, 
a remény tárgyának. 

Az erkölcsi törvény a valláshoz vezet, amennyiben minden kötelessé- 
günket az isteni akaratból fakadónak tekinti. Itt azonban vigyázzunk, mert 
a félelem s a remény megszüntetik egy tett erkölcsi jellegét. Kötelessége- 
inket nem azért teljesítjük, mert Isten parancsolta őket, és sem a pokoli 
büntetés félelme, sem a paradicsomi boldogság ígérete nem lehet tettünk 
indítéka, mert ha az, akkor a tett nem autonómiából fakad. Így tér vissza 
Kant egy korábbi gondolatra, a morál nem tesz boldoggá, de érdemessé 
tesz a boldogságra (der Glückseligkeit würdig) . 

A tiszta gyakorlati ész dialektikájának utolsó előtti fejezetében Kant 
visszatér egy korábbi — fontos — témához, az igaznak tartás (Fürwahrhalten ) 
fogalmához. 

Kant itt fontosnak tarja megjegyezni, hogy a legfőbb jóra irányuló észhit 
(Vernunftglaube) nem hasonlít egy parancsolathoz. A hitet ugyanis nem 
lehet megparancsolni. Csak egy lehetőségről van szó, amellyel vagy élünk, 
vagy nem élünk. Azt sem mondtam, folytatja Kant, hogy egy ember e nélkül 

ne lehetne boldog. A két posztulátumra vonatkozóan azt állítottam, hogy 
a lélek halhatatlansága és Isten léte a legfőbb jó szempontjából posztulá- 
tum, hogy igaznak tartható, de azt nem, hogy igaz. Hogy a Teremtő Intelli- 
gencia nélkül megérthető-e a természet létezése, eldönthetetlen. A posz- 
tulátumokban való osztozás önkéntes, míg az erkölcsi törvénynek való en- 
gedelmesség nem az. Az erkölcsi törvény a posztulátumok nélkül is 
feltétlen, nem azokból következik, hanem fordítva, azok táplálkoznak be- 
lőle. Továbbá, folytatja Kant az előbbi gondolatot a dialektika utolsó sza- 
kaszában, a törvény parancsol, bár a törvényre való hangoltságot (szándé- 
kot, Gesinnung) nem lehet megparancsolni. Azonban, ha nem a törvény 
tisztelete vezetné az embereket, akkor minden tettünket félelem vagy re- 
mény igazgatná. 

Kedves hallgatóim, az elemtannak immár végére értünk, s következik 
a módszertan, melyre, mivel főleg pedagógiai indíttatású, most sem térek 
ki. Idővel amúgy is rosszul állunk s még hátra van az utolsó nagyszabású 
etikai mű, Az erkölcsök metafizikája. Még így is egy plusz tanórát kell igénybe 
vennem, 

A harmadik Kritika e mű előtt íródott, így csak később fogjátok meg- 
érteni, hogyan befolyásolta a harmadik kritika az erkölcsfilozófia módo - 
sulásait. Ez azzal is jár, hogy számos, ebben a műben felmerülő fogalom 
jelentését nem kell még egyszer a harmadik kritika ismertetésénél meg- 
ismételnem. 

A Die Metaphysik der Sitten (Az erkölcsök metafizikája, 1797) Kant utolsó 
etikai tárgyú műve, amelyben sok újdonságot s hangsúlyeltolódást fogtok 
felfedezni. A mű két könyvből áll: az első a jogtan (Rechstlehre) , a második 
az erénytan (Tugendlehre) . A legnagyobb figyelmet az előszavaknak fogom 
szentelni. 

Az előszó az , élet" meghatározásával kezdődik. A vágyódóképesség révén 
lehet valamely tárgynak az elképzelése, a tárgy létrehozásának oka. Egy 
lény azon képességét, hogy elképzeléseinek (Vorstellungen) megfelelően 
cselekszik, nevezzük életnek. Az öröm és a kedvetlenség (Lust/Unlust) ér- 
zései szubjektívek. Azt az örömöt (Lust) , amely a vágyódóképességet kíséri, 
gyakorlati örömnek, míg azt, amely a kontemplációt kíséri, nem tevőleges 
tetszésnek (Wohlgefallen) . Amennyiben a vágyódóképességhez kapcsolódó 
öröm egy, az értelem által adott általános szabályhoz kapcsolódik, akkor 
érdekről, érdekeltségről (Interesse) van szó. Az érdek lehet intellektuális, 

ahogy érzéki is. Azonban, ha valamihez pusztán intellektuális érdek fűző- 
dik, akkor az arra való hajlam nem érzéki. Nos (erre figyeljetek!) , van olyan 
vágyódóképesség, amelyet cselekvésre nem egy külső tárgy, hanem önmaga 
határoz meg, hogy a dolgok megtörténjenek-e vagy ne történjenek meg. 
Amennyiben a tárgyat, amelyre a vágyódóképesség vonatkozik, az ember 
valóban képes létrehozni, akkor ezt választásnak vagy akarásnak (Willkür) , 
ha nem tudja, akkor vágynak nevezzük. (A Willkür fordítható választásnak 
vagy akarásnak, fontos azonban, hogy megkülönböztessétek az akarattól.) 
Az akarat (Wille) , írja, nem a cselekvésre vonatkozik, mint a választás (Will- 
kür) , hanem annak meghatározó oka. Tehát a transzcendentális szabadság, 
az akarat nélküli akarás, választás sincsen, az előbbi határozza meg a másik 
képességet. De ez a másik képesség (Willkür) nem bennünk lakozik, hanem 
a tárgyakhoz való viszonyunkban, s ezért a cselekedeteinkben nyilvánul 
meg. Azt a választást, akarást, amelyet a tiszta gyakorlati ész határoz meg, 
szabad akarásnak nevezzük, amelyet csak a vágy határoz meg, azt pedig , ál- 
lati választásnak", azaz: vágynak. Az emberre jellemző választás e kettő 
együttese, ugyanis, egy olyan választás, akarás, amelyben az érzéki ösztön- 
zők szerepet játszanak ugyan, de azt nem határozzák meg. 

A szabad választás örök kérdésére Kant tehát azt a választ adja, hogy az 
emberi választás, vagy döntés, annyiban szabad, amennyiben azt nem ér- 
zékek határozzák meg, hanem az akarat. Tehát annyiban szabad, amennyi- 
ben az akarás szabad. Többnyire azonban az egyik is és a másik is , részt 
vesz" a meghatározásban, azaz a választás viszonylagosan szabad, attól füg- 
gően, hogy mi játszik nagyobb szerepet az akarás meghatározásában. Ez, 
mint láthatjátok, régi megoldás új köntösben, azaz egy új rendszeren belül. 
Hogy mi ebben az új, azt ti már tudjátok. Ha tisztán az akarat dönti el a he- 
lyes tettet, tehát valaki a kötelességért teszi, amit tesz, akkor moralitásról, 
ha mindkét meghatározó tényező részt vesz a választásban, vagy döntésben, 
akkor legfeljebb kötelességszerű tettről, legalitásról beszélhetünk. 

Miért van szükségünk, morfondírozik Kant, egyáltalán az erkölcs me- 
tafizikájára? Miért kell a legalitás világáról egyáltalán beszélni, arról egy 
külön etikát írni? Azért, mert — válaszol saját kérdésére — végül is az etiká- 
ban az emberi természetről beszélünk, arról, ami csak tapasztalatból ismer- 
hető. Mércénk nem lehet empirikus, mindig a transzcendentális szabadság 
végső meghatározását kell szem előtt tartanunk, de ezt az antropológiára 
kell alkalmaznunk. Ez a művészet (Kunst) annak a felderítésére vállalkozik, 

hogy a szabadság rendszere hogyan teszi lehetővé egyúttal a természet egy 
rendszerét? 

A válaszban törvényhozásról lesz szó. Kétféle törvényhozásról: a jogiról 
és az erkölcsiről, továbbá e kettő összefüggéséről. A törvények kötelessé- 
geket szabnak meg. Minden kötelesség erkölcsi jellegű azáltal, hogy köte- 
lesség, de nem minden törvényadás etikai jellegű. Mondjuk a , jus"-on 
nyugszik, mely előírja, hogy egy ígéretet meg kell tartani. Nem erényből 
fakadó kötelesség (Tugendpflicht) , hanem jogból eredő (Rechtpflicht) , hogy 
megtartsuk ígéreteinket, amennyiben kényszeríteni is lehet rá, de erény- 
ből fakadó, ha minden kényszer nélkül amúgy is megtesszük. (Ugye emlé- 
keztek még arra a bizonyos letétre, amelyet akkor sem szabad elsikkasztani, 
ha senki sem tud róla, s így visszatérítésére semmi nem kényszeríthet.) 
Kötelezettek vagyunk (verbindlich) arra, hogy szabadon megtartsuk ígére- 
tünket. (Halljátok Rousseau hangját? Kényszeríteni arra, hogy szabadok 
legyünk? Egészen más hangszerelésben?) 

Kant már a jogelméletet is számításba véve megkülönbözteti a megen- 
gedettet a meg nem engedettől. Egy cselekvés, amelyet sem nem paran- 
csolunk, sem meg nem tiltunk, mindig megengedett, ezekre vonatkozóan 
nincsenek kötelességeink, tehát erkölcsileg közömbösek. (Ez annyiban 
fontos, mivel cselekedeteink óriási többsége ebbe a , kategóriába" tarto- 
zik.) Tettnek (Tat) azt a cselekedetet (Handlung) nevezzük, amelynek maga 
a tevő választása (Willkür) a forrása, amely tehát a tevőhöz hozzárendelhető 
(zugerechnet, imputantio). 

A személyiségről (Persönlichkeit) már másutt is beszélt Kant. Igaz, sze- 
mélyről (Person) is, de anélkül, hogy megkülönböztette volna a személyi- 
ségtől. Most megkülönbözteti. Személy ( Person) az, akihez tettei hozzáren- 
delhetők. Ez a jogban alapvető, bár nem csak jogi kategória. A személyiség 
ugyanakkor morális kategória, olyan ember, aki saját maga szabadon al- 
kotta törvényeknek engedelmeskedik. 

Az akaratból származnak a törvények, az akarásból, választásból (Will- 
kür) a maximák. (Ez magától értetődő, mivel mi választjuk a maximáinkat, 
de eddig nem voltak a választás [Willkür] fogalmához rendelve.) Azok a 
maximák, amelyek a kategorikus imperatívusz már jól ismert maximáival 
nem férnek össze, nem morálisak. A választás (Willkür) nem annyit jelent, 
ahogy sokan gondolják, hogy a törvénnyel szemben is szabadon választ- 
hatok, bár gyakorta tapasztaljuk, hogy az emberek a törvénnyel ellentétes 

maximát választanak, de akkor csak látszatra szabad a választásuk, mert a 
szabadságukkal szemben, az ellen, döntenek (megint Rousseau hangját 
halljuk a háttérben). 

Az előszó végén Kant fontosnak érzi, hogy visszatérjen néhány már em- 
lített fogalomhoz. Így a hozzárendelés (Zurechnung, Imputat) voltaképpen 
ítélet, azazannak megítélése, hogy valaki egy tett oka, létrehozója (Urheber) 
volt, avagy sem. Továbbá, hogy a kötelességszerűen végrehajtott tette 
érdem (meritum) , míg az ember ellen elkövetett cselekedet bűnösség (de- 
bitum). S most jön valami, ami fontos, és erős ellenérzést váltott ki. Egy 
bűnös tett vagy erényes tett elmulasztásának jó vagy rossz következményeit 
nem lehet a szubjektumhoz hozzárendelni. Azonban egy jogos tett jó követ- 
kezményei s egy jogtalan tett rossz következményei a tevő szubjektumhoz 
hozzárendelhetők. 

Nos, ha eddig figyelemmel kísértétek Kant etikáit, azonnal látni fogjátok, 
hogy ez a gondolat bizony nem fér meg vele. Ha a morál számára csak a jó - 
akarat (Gesinnung) számít, akkor nemcsak a következmény, hanem még a 
szándék sem beszámítható a tett megítélésében. Vajon a jog ellentmond - 
hat-e a morálnak? Hadd említsek meg nektek egy furcsa szóváltást (vagy 
inkább írásváltást) egy francia filozófus (Benjamin Constant) és Kant között. 
Ha egy gyilkos keresi a nálad elbújtatott barátodat, igazat kell-e mondanod, 
ha megkérdezi, itt van-e? Kant válaszában azt mondja: hogy igen, mert ha 
egyszer nálad rejtőzik. Igazat kell mondanom, mert ha hazudok, akkor ál- 
talános törvénnyé teszem, hogy szabad hazudni. Tettem következményei 
pedig előre morális szempontból nem számítanak. Most mégis? Itt mégis? 
Vagy a jog a morál ellen dönthet? Bizonyára nem. Tehát legalább abban az 
esetben, amikor a szándék jó, s jó az eredmény is, illetve a szándék bűnös 
és az eredmény is az, beszámíthatom a következményt? Viszont akkor előre 
is figyelembe kell vennem! Így a jó szándékú embernek legalább meg kell 
fontolnia, hogy tettének jó lesz-e a következménye. Kant kétségkívül már 
itt is engedett valamit elmélete merev feltétlenségéből, ami egyben volt 
szépsége, de a korlátja is. 

A jogelméletében, amelyre most röviden rátérek, Kant megkülönbözteti 
a külső szabadságot a belső szabadságtól. A belső szabadság kérdését már 
együtt is többször körüljártuk, elmondhatjátok, hogy ezt már értitek. Azon- 
ban kevés szó esett mindeddig a külső, azaz jogi, politikai, szabadságról. 
A kérdés a következő: hogyan lehet a kölcsönös kényszerítést mindenki sza- 

badságával együtt közvetlenül tételezni? Mindenekelőtt úgy, hogy feltételez- 
zük, a kategorikus imperatívusz egyik formulája (az ember nem lehet a másik 
számára puszta eszköz) egyúttal a jogalapja is. A szabadságtehát függetlenség 
minden kényszerítő választástól (Willkür) , mivel az egyes ember szabadsága 
mind a többi ember szabadságával együtt tételeződik. Ez a szabadság (jog) 
minden ember mint ember joga. Egyenlően joga, azaz minden szabad ember 
egymástól való kölcsönös függősége. Íme, a liberális szabadságeszme meg- 
fogalmazása: az ember szabad, amíg mások szabadságát nem korlátozza; 
s ezzel minden szabad ember korlátozza minden más szabad ember szabad - 
ságát a közösen megalkotott törvénynek való engedelmességben. 

Kedves hallgatóim, már sokat hallottatok a kötelességről egyes számban, 
most hallhattok a kötelességekről többes számban: a jogi és az etikai 
(erényhez kapcsolódó) kötelességek különbségéről. Az utóbbiak nem 
lehetnek külső törvénynek alávetve, mivel belső természetű célokhoz kap- 
csolódnak, az előbbiek azonban igen, mivel külső természetűek (feno- 
mena). Kant (szokásához híven) itt is egy táblázatban világítja meg, felso - 
rolva a kötelességeket. Egyrészt azokat a célokat, tárgyakat, akikre/amikre 
ezek a kötelességek irányulnak. A felsorolásból csak egy marad releváns: 
az embereknek más emberekre, azaz olyanokra, akiknek mind jogaik, 
mind kötelességeik vannak, vonatkoznak a jogi kötelességei. 

Kedves hallgatóim, most át kell ugvornom mindazt, amit Kant a magán- 
jogról, többek között a tulajdonjogról, annak eredetéről, a személyiségjog- 
ról, családjogról ír. Elemzi az örökösödési jogot, az ajándékozást, a tanításra 
vonatkozó jogot, a fogadalmat, az osztó igazságosságot stb. Meg kell külön 
említenem két érdekes fejezetet: a Mi a pénz? és a Mi a könyv? címűeket. 
(Akiket a kérdés érdekel, azoknak Márkus Györgynek erről a két kérdésről 
írott remek tanulmányát ajánlom.) 

Az utóbbi fejezetben (Mi a könyv?) Kant megkülönbözteti azokat, akik 
a maguk nevében beszélnek (írók) s akik ezt más nevében nyilvánossá te- 
szik (kiadó). Az író, mondja, a közönséghez beszél, de a közönséget a kiadó 
szállítja számára. Az utóbbihoz azonban az előbbitől származó megbízatásra 
van szüksége. A megbízatás nélküli utánnyomást a törvény tiltja. 

Nos, mindez számunkra természetesnek hat. Azonban Kant volt az első, 
aki a copyright kérdését mint magánjogi kérdést felvetetette. S ő volt az az 
első, aki a szellemi termékek áruvá válásának kérdését értelmezte. Ezután 
tér rá Kant a nyilvános, politikai jogra. Az elemzést a nyilvánossághoz való 

jog kérdése vezeti be. Egy jogállamban minden törvény a nyilvánosság elé 
tartozik. 

Bevezetésképpen ő is a három hatalom szétválasztását tételezi, amely 
hármasságban a törvényhozó hatalom a szuverén, aki ellen a nép jogsze- 
rűen nem lázadhat fel. A progresszív változás előmozdításának jogi formája 
a reform, nem pedig a forradalom. 

Lábjegyzetben Kant egy fontos történelmi megjegyzésre ragadtatja 
magát (ami ritka nála). Ez XVI. Lajos trónfosztására, továbbá kivégzésére 
vonatkozik. Kant érveket vonultat fel a visszamenőleges törvénykezés, ítél- 
kezés igazságtalanságáról. A királyt jogi eljárásban halálra ítélni jogellenes 
volt, ha meggyilkolták volna, az nyíltan jogellenes lett volna, s így nem járt 
volna a jog megcsúfolásával. 

Kant a büntetőjog — és a kegyelmezés - elveivel folytatja a jogrendszer 
elemzését. A büntetés elvét a kategorikus imperatívusz követelményeihez 
rendeli, tehát úgy kell ítélkezni, hogy az ember ítéletének maximája ál- 
talános törvényként szolgálhasson. A büntetés nem lehet pragmatikus, 
helyzetre szabott, mivel bűntettre szabottnak kell lennie. Így a Beccaria 
javasolta megelőzés elve a büntető igazság alapelveként érvénytelen, el- 
fogadhatatlan. Kant Beccaria , affektált humanizmusát" ostorozva kizá- 
rólag a megtorlást elvét tartja az emberi méltóság számára elfogadhatónak. 
A büntetésnek nem a tett veszélyességére, hanem az elkövetett bűn jel- 
legére és komolyságára szabottnak kell lennie. A halálbüntetés tehát a 
gyilkosság adekvát büntetése. (Nem szokásom saját könyveimre hivat- 
kozni, de akit érdekel a kérdés, fordulhat Az igazságosságon túl című köny- 
vemhez.) 

Ezek után (mint ahogy a korábban szokás volt) a , népek jogára", ezen 
belül a külpolitikára s az abban érvényesülő jogok és jogsértések kérdésére 
tereli a szót. A szuverén dönt az idegenek bevándorlása kérésében s akkor 
is betelepítheti őket, ha ez a lakosságnak nincs ínyére. 

Kant a hatalmak megosztásának talaján álló államformák közül, mint 
ezt már a kilencedik előadásban hallottátok, a republikánusnak adja a pál- 
mát, szemben a monarchiával, amely a monarcha személyén és karakterén 
múlik, s így könnyen despotizmussá alakul. Úgyszintén a demokráciával, 
amely túlságosan , összetett államforma", mert előzőleg mindenki akaratát 
kell összeegyeztetni, s csak azután kerülhet sor a törvényhozásra, majd az 
intézmények megalakulására. 

Az igazi köztársaság a nép reprezentációja, ahol a választott képviselők 
választóik jogait védik. (Ilyen lehet egy alkotmányos királyság is.) 

Ami a népek jogairól alkotott kanti gondolatokat illeti, azokkal ti már 
a kilencedik előadásban megbarátkoztatok, az örök békéről szóló tanul- 
mánnyal kapcsolatban. Nem felejtettétek el, hogy Kant a köztársaságok al - 
kotta föderális államot javasolja, a mai Európai Unió egy jóval szorosabb 
változatát. Mint az akkoriban megvitatott, s máig sokszor elismételt, dis- 
kurzusban Kant a háborúhoz való jog kérdésére is rátért, az igazságos és 
az igazságtalan háború megkülönböztetésére, amiről előtte Grotius beszélt, 
s mely témában voltaképpen mindenki, még Kant is, egy bizonyos fokig 
Grotius tanítványa maradt. (Grotius bemutatására annak idején, sajnos, 
nem volt időnk.) Kant jóval tovább megy nála, beleértve a világpolgár köz- 
ponti szerepének kijelölését, s jóval következetesebb is. Elsősorban azzal, 
hogy az imperatívuszt itt is érvényesíti: ne legyen háború! (Es soll kein Krieg 
sein!) Végül itt is visszatér, most éppen egy konkrét , levezetett" formában, 
a Legfőbb Jó kérdésére. Az örök béke, mondja, a Legfőbb politikai Jó 
(Höchstes politisches Gut). 

Aki közületek jogásznak készül, olvassa el figyelmesen ezeket a fejeze- 
teket. Nekünk azonban tovább kell mennünk, s rátérnünk Az erkölcsök me- 
tafizikája második részére, az erénytanra (Tugendlehre). 

Az erénytan alapfogalma a kötelesség, s így az etika nem hagyatkozhat az 
erkölcsi érzésre, ismétli meg Kant korábbi etikái kulcsgondolatát. A bol- 
dogság nem lehet a morál célja, bár eredménye igen. Itt azonban figyelembe 
kell venni (amit ti már tudtok) , hogy kétféle érzés létezik. Az egyik patolo- 
gikus (pathos) , a másik az erkölcsi törvény követéséből fakadó. Az utóbbi 
nem mond ellent a moralitásnak. Most tehát kiderül, hogy Az erkölcsök me- 
tafizikájának alapvetésével szemben, nem baj, nem kevéssé morális, ha 
örülsz annak, hogy teljesítetted a kötelességedet, ha egy jótett neked örömet 
okoz. Kant szemmel láthatóan odafigyelt Schiller ellenvetésére. 

Az etika, erkölcstan akkor erénytan, ha nem külső kötelességek telje- 
sítéséről beszélünk, mint a jogtan esetében, hanem belülről fakadókról. 
Mivel az ember szabad, azaz erkölcsi lény, az emberiség képviselőjének, 
megtestesítője (a kettő ugyanaz) , erre csak saját erejéből tudja magát kész- 
tetni. Úgy, hogy az a tett, amelyre magát készteti, a szabad választással (Will- 
kür) összeegyeztethető legyen. Az embernek bátorságra van szüksége ahhoz, 
hogy szembe forduljon azokkal a késztetésekkel, melyek az ellenkező 

irányba terelik. Ezzel érjük el a belső szabadságot, nemcsak a jogban elért 
külső szabadságot. A kettő nem fordulhat azonban szembe egymással. 

A törvények ugyan a külső, nem pedig a belső szabadságra vonatkoznak, 
azonban nem szabad olyan törvényeket hozni, amelyeknek való engedel- 
messég lehetetlenné teszi az ember számára azt, hogy belső szabadságából 
fakadó kötelességeit teljesítse. Tehát míg az állam törvényei nem katego- 
rikus imperatívuszokból állnak, addig nem szabad olyan törvényeket hozni, 
hogy az ember, aki belső szabadsága, szabad választása szerint cselekszik, 
szemben találja magát ezekkel a törvényekkel. 

Kedves hallgatóim, ez egy nagyon fontos megszorítás s mindmáig érvé- 
nyes, talán még fontosabb is, mint Kant idejében volt. Az állam nem hozhat 
olyan törvényeket, amelyek követése ellentmond egy tisztességes ember 
morális elkötelezettségének. Nem követelheti meg (az én példám), hogy 
ölje meg ártatlan honfitársait vagy meggyőződésének ellentétét hangoz- 
tassa a nyilvánosság előtt. A jó honpolgár nem okvetlenül jó ember (ezt 
már Arisztotelész is mondta), de a törvények nem akadályozhatják meg a 
törvénytisztelő honpolgárt abban, hogy jó ember legyen (azaz lelkiisme- 
retét kövesse). 

Miután a cél az ésszel megáldott lény szabad választásának (Willkür) tár- 
gya, senki és semmi nem kényszeríthet arra, hogy ez vagy amaz legyen a 
célom, legfeljebb az eszközök használatára, amelyek a célhoz vezetnek. A cél 
(célom tárgya) mindig materiális, azaz nem formális, mindig ez vagy amaz. 
Ezért az etikát úgy is nevezhetném, mint a tiszta gyakorlati ész céljainak 
rendszerét. Az, hogy az etikában kötelességekkel van dolgunk, ez csak kö- 
vetkezménye annak, hogy a célok rendszerével van dolgunk. Az, hogy cél- 
jaink vannak, azonban ellenkezik a kényszer feltételezésével, mivel, mint 
tudjátok, céljainkat mi szabadon választjuk. (Ugye látjátok a hangsúlyelto- 
lódást a kanti etikában a tisztán formálistól egyfajta tartalmi etika felé.) 

Azt is látjátok, hogy egy tisztán tartalmi etika (céletika) nem jöhet szá- 
mításba. Nemcsak azért, mert akkor nem lehetne az erkölcsi törvény köz- 
ponti helyét a morálban fenntartani, de azért sem, mert nem felelne meg 
a modern ember és a modern világ lehetőségeinek és követelményeinek. 
Kant tehát most egy bizonyos határig kombinálja a kettőt (a formálist és a 
tartalmit). Méghozzá úgy, hogy felteszi, hogy az ember olyan célokat vá- 
laszthat, amelyek egyben kötelességek is. , Hogyan lehetséges egy efféle 
cél?" — teszi fel az alapkérdést Kant az erénytan bevezetésében. 

Az első kérdés, melyre válaszolnia kell tehát, az, hogy hogyan alkotható 
meg egy olyan cél fogalma, amely egyben kötelesség is. Ez valóban döntő 
kérdés, mivel, ha kizárólag a cél fogalmára alapozzuk az etikát, akkor er- 
kölcsi relativizmusban végezzük. 

A jogelmélet (Rechtslehre) , írja, abból indul ki, hogy mindenkinek joga 
van saját céljait megválasztani, bár a választás maximája a priori, azaz adott: 
saját szabadságát minden ember szabadságával együtt kell elgondolnia. 
Az etika, teszi hozzá, azonban mégsem indulhat ki a szabadon választott 
célból, hogy azután az ahhoz illő maximát megtalálja. Fordítva jár el, mivel 
itt akötelességfogalom vezet a cél választásához, a célnak kell a maximához 
igazodnia. Nos, minden erény (Tugendpflicht) erkölcsi kötelesség, de nem 
minden erkölcsi kötelesség erény, mivel nem mindegyik vonatkozik célra. 
Csak olyan cél, amely egyúttal kötelességis, tekinthető normatív erénynek 
(Tugendpflicht). Azért van többfajta az utóbbiból, mivel többféle erényt 
tartunk nyilván. 

A véges, de szent lény számára nincs erénytan, csak erkölcstan, mivel 
semmiben sem kell önmagán erőt vennie: minden tette közvetlenül mo- 
rális autonómiájából fakad. Azonban az erény mégsem nevezhető puszta 
készségnek, amelyet begyakorolhatunk, mivel, ha a választás, illetve a tett, 
nem a morális alapelvekből fakad, akkor az ember egy új helyzet, új kihí- 
vások esetére nincs felvértezve. 

Azonban még mindig nem tudjuk, hogy milyen alapon (okból) gondo- 
lunk el egy célt, amely egyúttal kötelesség is? Nos, senki sem tűzhet ki egy 
célt anélkül, hogy egyúttal saját magát célként ne tételezné, azaz cseleke- 
detét szabad aktusnak ne tekintené, s azt teljesen a természet szükségsze- 
rűségének lássa alávetve. (Ez, persze, elemi tényigazság. Azt, hogy dönté - 
seinket önmagunknak tulajdonítjuk, még az akarat szabadságának legvér- 
mesebb tagadói sem vonták kétségbe. Többnyire azt mondták, hogy e 
szabadságérzés puszta illúzió.) Amikor kötelességről szólunk, akkor min- 
dig kötelességből fakadó autonóm tettet gondolunk el. Ezért szükséges, 
hogy a kategorikus imperatívusz egyik formája célra vonatkozzék. 

Persze, már ti is jól ismertek egy ilyen formulát: az ember sose használja 
a másik embert, önmagát is beleértve, puszta eszközként, hanem öncélnak 
is tekintse. De miféle célok, amelyekre erények vonatkoznak, következnek 
ebből? Azonnal kész a válasz: ezek a célok saját tökéletességünk és mások 


boldogsága. 

Ezt a két célt, teszi hozzá Kant, nem lehet (nem szabad) megfordítanunk. 
A magunk boldogságára amúgy is törekszünk, amúgy is célunk, nem kö- 
telességünk. A másik boldogsága azonban olyan cél, amely egyúttal köte- 
lességekkel jár. A másik boldogságát saját ügyünkké tesszük, akkor annak 
morálisan megengedett céljai, mint jóléte, egészsége, a mi céljaink is. 
Nemcsak jót akarunk a másiknak, hanem teszünk is valamit érte. Ez nem 
egy. hanem számos kötelességgel járhat, amelyeket mi, cselekvők, mérle- 
gelünk, s melyek kontextustól függőek. 

Saját tökéletesítésünk, azaz legjobb képességeink, morálunk, de ter- 
mészeti képességeink, tehetségeink kifejlesztése is kötelességünk. Kant 
mindkettőt kultúrának nevezi. Az előbbi morális kultúra, az utóbbi ter- 
mészeti képességeink kultúrája. Az elsőt, a morális tökéletesedést, Kant 
kvalitatívnak, a másodikat, természetes képességeink tökéletesítését, kvan - 
titatívnak nevezi. Az előbbiből ugyanis csak egy van, míg a másodikból, 
kultiválásra váró képességeinkből, több. Mások tökéletesedése azonban 
nem célunk, mivel nem mi szabjuk meg, hogy mások számára mi a töké- 
letesedés. 

Mindenkinek vannak szubjektív céljai, az etikában azonban arról van 
szó, hogy ezeket a szubjektív célokat objektív céloknak vetjük alá. Az előb- 
biek nyomán, gondolom, már magától értetődő. Mind a magunk tökéle- 
tesítése, mind mások boldogsága, olyan célok, amelyeket követve sem ma- 
gunkat, sem másokat puszta eszköznek nem használjuk. 

Kedves hallgatóim, álljunk meg egy percre. Már eddig is tudtuk, hogy 
nem minden kötelesség (Pflicht) erény (Tugendpflicht) is egyúttal. Az erényes 
cselekedetre vonatkozóan Az erkölcsök metafizikájában (szemben Az erkölcsök 
metafizikájának alapvetésével) a kategorikus imperatívusz pusztán formális 
formulái nem alkalmazhatók. Ezt Kant , a kötelességmaxima beszűkítésének" 
nevezi. A célokra vonatkozó kötelességek ezért tökéletlen kötelességek 
(unvollkommene Pflichten) . Követésük érdem (Véerdienst) , de nemteljesítésük 
nem feltétlenül vétek, hanem inkább erkölcsi gyengeség, egyfajta defektus. 
Az erénykötelességeknek megfelelő tett nemcsak megelégedettséggel, 
hanem örömmel is jár. Amikor az ember mások céljait magáévá teszi, az egy- 
fajta ,édes erény", ezért a morális gyönyörűség forrása. Gondolom, kedves 
hallgatóim, látjátok, hogy Kant enyhített etikája ismert merevségén. 

Persze, azt már eddigis tudtuk (ha számos értelmező nem is vette észre), 
hogy Kant a kategorikus imperatívusz egyik formulájában sem a tett álta- 

lánosíthatóságáról, hanem a maxima általánosíthatóságáról beszélt. Ezt 
itt félreértések elkerülése végett nyomatékosan megismétli, hiszen sem 
saját tökéletesedésünkre, sem mások boldogságára irányuló egyes tetteink 
nem általánosíthatók. Különben sem tudunk sem mások szívébe, sem sa- 
játunkéba belelátni, nem ismerhetjük pontosan saját motívumainkat sem, 
s ez még erkölcsi tökéletesedésünk céljára vonatkozóan is igaz. Így csak 
tetteink legalitásáról, nem pedig moralitásáról adhatunk akár magunknak 
is számot, habár kötelességünk, hogy a moralitás szempontjából is meg- 
ítéljük, illetve megkíséreljük megítélni. 

Kedves hallgatóim, kíváncsi vagyok, hogy vajon ti is megkérdezitek-e 
magatoktól olykor, hogy vajon amit tettetek, azt milyen motívumból tet - 
tétek, hogy vajon miért nem tettetek meg valamit, amit meg kellett volna 
tennetek? 

Az erénytan legfőbb elve tehát a következő: cselekedj a célok olyan ma- 
ximája szerint, amely mindenki számára általános törvény lehet. Ez, persze, 
megint csak azt tartalmazza, hogy minden ember egyúttal öncél is legyen. 
Ami az embernek önmagában és másban, mint embernek, célját szolgálja, 
az mind a tiszta gyakorlati észből következik, ha nemis annak bizonyítéka. 
Nem arról van szó, hogy ezek a célkötelességek (magunk tökéletesítése, 
mások boldogsága) de facto célunk, hanem, hogy célunk kell, hogy legyen. 
Ez a cél, belső szabadságunk, érdemünk és egyúttal örömünk is. Ennek el- 
érésére nemcsak belátásra, hanem gyakorlásra is van szükségünk. S ezen- 
felül az erkölcs iránti fogékonyságra. 

Kant most már nem egyszerűen elutasítja, hanem megfontolja az , erkölcsi 
érzés" különböző elméleteit. Nem azért, hogy etikáját bűnbánóan ezekre 
alapozza (ami abszurd is lenne), hanem hogy beemelje azokat másodsze- 
replőkként saját morálfilozófiájába. A skót moralisták erkölcsi érzékét Kant 
esztétikai diszpozíciónak nevezte. A diszpozíció hajlamossá tesz bennünket 
valaminek a befogadására vagy valamilyen aktusra, de nem determinálja 
azokat. Ahogy a papír diszpozíciója, hogy gyúlékony, de nem ettől gyullad 
meg, úgy van az embernek erkölcsi érzéke, de nem ettől erényes. 

Ennél nagyobb problémát jelent a lelkiismeret értelmezése. Minden 
embernek, mint erkölcsi lények, van lelkiismerete, amely által a gyakorlati 
ész ítélkezik. Ha azt mondjuk valakiről, hogy nincs lelkiismerete, ezen azt 
értjük, hogy nem hallgat rá. Nincs téves lelkiismeret. Az, hogy magunkat 
elítéljük vagy felmentsük, kötelességünk, s ennek a kötelességnek köve- 

tésében a lelkiismeret, bár szubjektív, de alapvető szerepet játszik. Morális 
kötelességünk ezért lelkiismeretünk kultiválása. 

Kant még két szubjektív diszpozícióról beszél: az emberszeretetről és 
a tiszteletről. A , szeresd felebarátodat, mint tenmagadat" parancsolat nem 
arról szól, hogy előbb szereted felebarátodat, majd ebből következően se- 
gíts rajta, mivel a segítés a szeretet kifejezője. Maga a szeretet szubjektív 
érzés és nem okvetlenül morális. Továbbá: önmagam tisztelete sem azonos 
az önbecsülésemmel. Tisztelet (Achtung) az emberiségnek jár bennem, 
s ezzel ez a morális kötelességek forrása. 

. Az erény az akarat egyfajta morális ereje" — fogalmaz Kant Az erényről 
általában című fejezet bevezetésében. Ezért voltaképpen az egyetlen igazi 
erény a morális bátorság, ami egyúttal bölcsesség is, az emberi élet végcélja 
ezen a földön. Nem az ember birtokolja a tökéletes erényt, hanem fordítva. 
Az erkölcsök esztétikája nem az erkölcsök metafizikájának része, hanem 
inkább annak szubjektív megvilágítása, azokról az értésekről szól, amelyek 
a törvény kényszerét kísérve annak követésére diszponálnak. 

Kedves hallgatóim, mint tapasztaljátok, Kantnak problémája van az eré- 
nyekkel, amelyek a hagyományos társadalmak etikájában megérdemelt ve- 
zérszerepet játszottak. Kant tudja, hogy az erényes, szerető szívű ember sze- 
retnivaló, de azt is tudja, hogy modern etikát nem lehet erénytanra építeni. 
Nemcsak azért, mert az erkölcsi érzék szubjektív, hanem azért is, mert az 
erények egy pluralisztikus világban relatívvá válnak. Végül mindig arra a 
pontra kell visszaérkeznie, ahonnan morálfilozófiája kiindult: a szabad vá- 
lasztástól a szabad akarathoz, s onnan a transzcendentális szabadsághoz. 
Filozófiailag ebből nem engedhet, még akkor sem, amikor enged belőle. 
Minden szenvedélyünket, érzésünket, érzelmünket kényszeríteni kell a tör- 
vénynek való engedelmességre. Ennek az önmagunkon gyakorolt erőszaknak 
következménye az érzések kihalása, az apátia. Nem először (lásd a következő 
órát), de nem is utoljára állítja Kant szembe az apátiát az érzelmek túlbur- 
jánzásával, az entuziazmussal. (Melyik típus rokonszenvesebb nektek?) 

Lassan visszatérünk Szókratészhez, bár Kant nem utal rá, talán nem is 
gondol rá. Ugye emlékeztek! Szókratész azt mondta, hogy erényessé válni 
nehéz, de erényesnek lenni lehetetlen. Kant most ugyanezt mondja. Az 
erény folyamat, s mindig elölről kell kezdeni. Miért van ez így? Egyrészt, 
mert az ideál elérhetetlen, bár kötelesség azt mindig megközelíteni. Más- 
részt azért, mert érzéseink sosem hagynak megnyugodni, s hogyha nem 


11 II KANT 2. II 269 


emelkedünk, akkor süllyedünk. (Nem csodálható, hogy Kant embere bár 
érdemes a boldogságra, nem boldog. Csak az érdekesség kedvéért ismét- 
lem meg, hogy Kant fiatalkori művében a szépről és a fenségesről feltéte- 
lezte, hogy az asszonyok akkor is erényesek lehetnek, ha nem nyomják el 
önmagukban érzéseiket, ezért ők még boldogok is lehetnek.) 

Ezután a hosszú s mindent átfogó bevezetés után tér rá Kant az erények 
felosztására, illetve felsorolására, továbbá az erkölcsi elemtanra és mód- 
szertanra. Miután többször megismétli az előszóban már elmondottakat, 
az időhiány miatt is, csak az elemtan felosztását ismertetem, s majd néhány 
új szempontra szeretném felhívni a figyelmeteket. 

Az elemtan első könyvének első részében az embernek önmagával szem- 
beni erkölcsi kötelességeit sorolja fel. Második részében az ember önma- 
gára irányuló tökéletes (vollkommene) kötelességeit elemzi az ember célja 
szempontjából. Majd ennek az általatok már ismert két formájára tér rá. 
Az előbbi a természetes képességek megsokszorozására, a másik a morál 
tökéletesítésére irányul. 

Az elemtan második része, mint várható, a mások iránti kötelességeket 
tárgyalja. Ennek első része az emberek kötelességeit, a másik ember, mint 
ember, iránt elemzi, végül rátér a legtöbb etika alaperényére, a barátságra. 

A morális barátság, szemben a pusztán esztétikai barátsággal, két ember 
egymásban való feltétlen bizalma, ami többek között lehetővé teszi minden 
titkos gondolatuk, érzésük másik előtt való feltárását, amennyiben azok 
nem mondanak ellent az erénynek. Az ember nem maradhat egyedül gon- 
dolataival, mintha börtönben lenne, bár minden embernek vannak belső 
titkai is. Szüksége van valakire, akinek megnyílhat. A morális barátság ezt 
az erényes emberek számára lehetővé teszi. Az ilyen barátság nem ideál, 
mivel olyan, mint a fekete hattyú, de a vágy eszméje mégakkoris, ha soha 
az életben nem találkoztunk vele. (Milyen szomorú vallomás. Ti találkoz- 
tatok ilyen baráttal az életben? Ha nem, vágytok rá?) 

Az emberbarát, aki esztétikai örömet talál minden ember örömében. 
Az emberbarátság mégsem azonos az emberszeretettel, mert az emberek 
közötti egyenlőséget tételezi és segítségre késztet. , Mint testvérek, mind - 
annyiunk közös Atyjának gyermekei, aki mindnyájunk boldogságát akarja." 
(47. §) (Mintha Schiller örömódáját olvasnánk.) 

Hadd szóljak befejezésképpen néhány szót a módszertanról, azaz az er- 
kölcstan pedagógiai vonatkozásáról. 

Kant egyfajta morális katekizmust ajánl, egyfajta (nem szókratikus, nem 
ironikus) dialógust, amely erkölcsi példák értelmezése körül forog. Erkölcsi 
kérdések feltevését, megvitatását, a tanuló (a megszólított) természetes 
eszére való támaszkodást. Továbbá a példaadást. Fő, hogy a morális kate- 
kizmus ne hasonlítson a vallásira (azaz ne dogmatikát oktasson). Ajánl 
továbbá, szemben a szerzetesi aszkézissel, egyfajta etikai aszkézist, amely 
lehetővé teszi, hogy azember örömmel éljen erényes életet. Érdekes, mert 
ritka, hogy itt Kant pozitív példaként , az erényes Epikuroszt" említi. , Csak 
annyira kell uralkodni a vágyakon, amennyi az erényes élethez elégséges. 
Mert, ha ennél tovább megyünk, akkor gyűlöletessé tesszük az erényt." (Az 
idős Kant nagy engedményt tesz számunkra, halandók számára, s nemcsak 
az asszonyoknak, mint kritikai korszaka előtti írásában. Út egy új etika felé.) 

Isten iránti kötelességeink a hittan körébe esnek, folytatja Kant, s nincs 
helyük az erkölcstanban. Csak egy Isten iránti kötelesség tartozik az er- 
kölcstanba: az emberek kötelessége önmagával szemben. (A vallásról 
a puszta észt határain belül majd a következő előadásban fogok beszélni.) 

A könyv azzal a gondolattal végződik, hogy az emberek akarata egymás - 
hoz illesztésének két útja van: a szeretet és a tisztelet, az első a célok szem- 
pontjából, a második a jogok szempontjából. Akinek pusztán jogai vannak, 
de nincsenek kötelességei másokkal szemben, az Isten, az embereknek 
azonban vannak egymással szemben jogaik és kötelességeik is. Ezekre vo- 
natkozik az igazságosság. Kant itt meghajlik a hagyomány előtt: az erkölcs - 
tan megkoronázása az igazságosság. 

Kedves hallgatóim, már régen ideje van befejezni ezt a hosszúra nyúlt 
előadást. Talán azért nyúlt olyan hosszúra, mert egyik kedvenc témámról 
volt módom beszélni. A következő előadásban kissé visszamegyünk az idő - 
ben, a kritikai rendszer lezárásához. 

TIZENKETTEDIK ELŐADÁS 


Kant 3. 
Az ítélőerő kritikája, 
Vallás a puszta ész határán belül 


KEDVES HALLGATÓIM! 


Mindkét mű megjelent magyar fordításban. Az előbbi Papp Zoltán, az 
utóbbi Vidrányi Katalin kitűnő fordításában, mégis az eredeti német szö- 
vegből fogok ismét kiindulni. Nem tagadom, hogy azért, mert magam min- 
dig az eredeti szöveget tanulmányoztam. (Amikor először olvastam 18 éves 
koromban, még nem is volt magyar fordításuk.) 

Az ítélőerő kritikája két főrészből áll. Az első főrész az esztétikai ítélőerő 
kritikáját, a második a teleológiai ítélőerő kritikáját tartalmazza. Számos 
értelmező úgy véli, hogy ebben a műben Kant hidat épít a természet és a 
szabadság, az empíria és a transzcendencia világa között. Majd megítélitek, 
hogy szerintetek így van-e? Azok, akik erre a könyvre hivatkoznak, több- 
nyire csak az első részt tartják szem előtt. Így azután én is sokkal hossza- 
sabban fogok időzni az esztétikai ítélőerő kritikájánál, mint a teleológiai 
ítélőerő kritikájánál. 

Könyve bevezetésében Kant felvázolja, illetve előlegezi, hogy a megis- 
merőképességek az elme ((emüt) mely általános képességeire vonatkoz- 
nak. Már tudjuk, hogy az értelem a megismerésre, az ész a vágyódóképes- 
ségre, s most azt is megtudjuk, hogy az ítélőerő az öröm és a szomorúság 
érzésére. Kant felsorolja a különböző képességek a priori elveit, hogy azok 
mire vonatkoznak. A megismerőképesség a piori elve a törvényszerűség, 
és a természetre vonatkozik, míg az öröm és a szomorúság érzésének a pri - 

ori elve a célszerűség, s ez a művészetre vonatkozik. Végül a vágyódóké- 
pesség a priori elve a végcélra, s ez a szabadságra vonatkozik. Egyelőre 
azonban nem látjuk mindezeket világosan. 

Megkülönböztet Kant kétféle ítélőképességet, illetve az ítélőképesség 
kétféle alkalmazását. Az egyik a meghatározó (determináló) ítélőerő, amely 
az általános ismeretéből ítéli meg az egyest, a másik a reflektáló ítélőerő, 
mely az egyest általánosítja. 

Annyira már ismeritek a kanti Kritikákat, hogy előre tudjátok, hogy a 
harmadik Kritika első részében, az esztétikai ítélőerő kritikájában, is előbb 
az elemtant értelmezi, s az elemtanban előbb az analitikával, utána a dia- 
lektikával fogtok találkozni. Kezdjünk hát neki. 

Kant a harmadik Kritikát a szépség analitikájával kezdi, méghozzá az íz- 
lésítélettel. Már Hume óta tudjuk, hogy a modern esztétika nem az , ob- 
jektív" szépből, a szépség eszméjéből indul ki, hanem az ízlésítéletből. 
Kant esetében, aki következetesen hajtotta végre a ,kopernikuszi fordu- 
latot", ez a kiindulópont magától értetődő. 

Kant az ízlésítéletet mind a négy alapkategória szempontjából közelíti 
meg. Az első két alapkategória (mennyiség, minőség) sorrendjét azonban 
megfordította (minőség, mennyiség). Az ízlésítéletet tehát a minőség, 
mennyiség, reláció és modalitás kategóriáiban értelmezi. 

Az ízlésítélet minősége szerint nem logikai, hanem esztétikai és szub- 
jektív, amennyiben öröm és szomorúság érzéseire vonatkozik. Ugye em- 
lékeztek? Ezek az érzések nem a vágyódóképességekhez tartoznak, hanem 
az ,életérzésekhez" (Lebensgefühl) , reflektívek. Minősége szerint az ízlés- 
ítélet ment minden érdektől (Interesse) , szemben a kellemessel vagy a jó 
felett érzett örömmel, melyekhez fizikai vagy morális érdekek fűződnek. 

Kant kizárásos alapon folytatja már itt is, ahogy a továbbiakban is, fel- 
sorolva, hogy amelyik ítéletek tetszéssel járnak, azok nem esztétikai íté- 
letek. Az esztétikai ízlésítélet pusztán kontemplatív. Háromféle tetszésről 
van tehát szó. A szép pusztán tetszik, a kellemes szórakoztat is, a jót érté- 
keljük is. 

Kant arra a következtetésre jut, hogy az ízlésítélet (minősége szerint) 
vonatkozhat egy tárgyra vagy elképzelésre, amelyben minden érdek nélkül 
tetszést lelhetünk. Ezt a tárgyat nevezzük szépnek. (Ezt a gondolatot álta- 
lában úgy szokták idézni, hogy Kant szerint , szép az, ami érdek nélkül tet- 
szik". Ez bár igaz, de Kant ennél sokkal bonyolultabb.) 

Az ízlésítéletet Kant ezután kvantitása szempontjából vizsgálja meg. Nos, 
ha valaki azt mondja egy virágra, , milyen szép", nem pedig azt, hogy 
, nekem szép , akkor hinnie kell, hogy mindenki más számára is szép, az, 
hogy , ez szép . Ez az általánosításnak azonban nem lehet fogalmi, logikai 
alapja. Azaz nem tudom a dolog azonosságát — szépségét — fogalmilag té- 
telezni. Igényt tarthatok mindenki egyetértésére, de erre objektív alapom 
nincsen. Így a tetszés szubjektív, s az is marad. 

Kvantitását tekintve tehát minden ízlésítélet egyedi, s akkor is az, ha 
egy kertben többen mondják ugyanarra a rózsára, hogy szép. Az ízlésítélet 
nem is posztulálhatja mindenki egyetértését, de szubjektíve elvárhatja. 
A szubjektív öröm vagy szomorúság érzése megelőzi a tárgy megítélését, 
nem pedig fordítva. Ítéletemet (nézzétek, milyen szép ez a rózsa!) közöl- 
hetem. Bár ezzel saját örömérzésemet közlöm, mégis megismerésre vo- 
natkoztatom. Hogyan lehetséges ez? 

Egy dolog szépségének elképzelése szabad játékba hozza megismerő- 
képességeinket (Erkenntnisskráfte) , mivel fogalom nem szűkíti le azokat 
egy tárgyra. Ahhoz, hogy megismerésünknek egy tárgy adott legyen, mint 
tudjátok, képzelőerőre, a szemlélet sokféleségének szintézisére van szük- 
ség, továbbá értelemre (Verstand) , amely ezt egy fogalomban egyesíti. 
Mikor egy tárgy képzete kiváltja a megismerőképességek szabad játékát, 
e tárgy képzetének általánosan közölhetőnek kell lennie. Az öröm forrása 
a megismerőképességek (értelem és képzelőerő) harmóniája, s ez a tetszés 
szubjektív általános érvényességének forrása. Az örömet, amelyet érzünk, 
mindenki ízlésítéletében szükségszerűként tételezzük, függetlenül attól 
a tárgytól (mondjuk egy rózsától) , amelyre vonatkozik. Az ízlésítélet tehát 
a tárgy okozta örömet a tárgy fogalma nélkül általánosítja, a tetszés egye- 
temességét posztulálja. 

Így tehát a szépség meghatározása a második (mennyiség) kategória 
szerint: , szép az, ami fogalom nélkül általánosan tetszik". Nekem, az 
egyednek, egy egyedi valami (egy virág) tetszik, de a képzelőerő és az ér- 
telem szabad játékát mindenkinél feltételezem. Tehát anélkül, hogy a tet- 
szés tárgyáról fogalmat alkotnék s azt általánosíthatnám (például ez a 
virág szép), magát a tetszést tételezem fel általános érvényűnek (ez tetszik, 
ez szép). 

Kant most rátér a harmadik kategóriára, a relációra. Az ízlésítéletre 
a cél, illetve a célszerűség szempontjából. 

Célszerűnek nevezhetünk olyasvalamit is, aminek nincsen célja, azaz 
nem akaratból következett, bár mégis ahhoz rendelhető (vallásfilozófiában 
Istenhez). Létezik tehát célszerűség cél nélkül, egyfajta pusztán formális 
célszerűség. Maga a tetszés szubjektíve célszerű, mivel a megismerőké- 
pességek célszerű harmóniája, annak szándéka nélkül. 

Már most is feltételezhetjük, hogy a szép szubjektív formális célszerűség 
cél nélkül. Csakhogy még nem tartunk ott. Kant ugyanis még távolról sem 
ért végére annak bemutatásával, hogy mi nem a szépség. További negációk 
elé kell még néznünk. 

A tiszta ízlésítélet független az érzékiségtől és az érzelemtől (Reiz und 
Rührung). Nos, itt már szerepel a , tiszta" megszorítás. Nem ítélhetsz vala- 
mit azért szépnek, mert elbájol a színe (Kant példája) vagy, mert egy régi 
szerelmes találkozásra emlékeztet (az én példám). A tiszta ízlésítélet füg- 
getlen a tökéletesség fogalmától is, hiszen az csak objektív célszerűséghez 
kapcsolódik. A tökéletesség ugyanis egy cél, s így tartalmazza annak a do- 
lognak a fogalmát, amelynek tökéletesnek kell lennie. (Különben azzal a 
gondolattal, hogy egy tárgyra, mint célra, irányuló tevékenység nem 
tiszta", a korábbi előadásokban már többször találkoztatok.) 

Az ízlésnek nem lehetnek objektív szabályai sem. ( Egyetértetek-e ebben 
Kanttal?) Ahogy ideálja sem lehet a szépségnek, mivel, ha ideálja lenne, 
ahhoz kellene minden példányt hasonlítani. S hogy lenne akkorlehetséges 
a szubjektív tetszés? Mi lenne akkor a dolga a képzelőerőnek? Ha az esz- 
ményre vonatkoztatok, intellektuálisan ítélek, de az intellektuális ízlés - 
ítélet nem lehet tiszta, bár a , normális" ideál (modell) akár kivételes is 
lehet. (Ugye emlékeztek még Hume írására az ízlés mércéjéről? Kant el 
akarta kerülni azt a csapdát, amelybe Hume beleesett. Kérdeztem tőletek: 
nem fizetett túl nagy árat ezért?) Mindezek után vonja le Kant a következ- 
tetést, amelyet már előlegezett: a reláció kategóriájában a szépség egy tárgy 
célszerűségének formája, amennyiben azt bármilyen cél elképzelése nélkül 
észleljük a tárgyon. 

Most tér rá Kant a negyedik főkategóriára, a modalitásra, amennyiben 
a tetszés szükségszerűségére vonatkozik. 

A szépségről feltételezem, hogy tetszése szükségszerű. De azt, hogy , kell" 
(Sollen) , az esztétikai ítélet esetében csak feltételesen mondhatjuk. Nem 
mondhatjuk, hogy mindenkinek egyet kell értenie velem abban a szub- 
jektív ízlésítéletben, hogy ez a rózsa szép, de udvarolhatunk mindenkinek, 

hogy ítéljen hasonlóképpen. Így feltételezzük, hogy mindenkiben található 
egy bizonyos érzés, amelyet , közös érzéknek" (Gemeinsinn) nevezhetünk. 
Egyfajta , sensus communis", de nem a józan ész formájában, hanem egy 
közös érzés formájában. Fel kell tételezni egy effajta közös érzéket ahhoz, 
hogy a megismerőképességek (képzelőerő és értelem) szabad játékát el- 
gondoljuk. 

A modalitás kategóriájában a szép tehát az, amit fogalom nélkül, mint 
egy szükségszerű tetszés tárgyaként ismerünk meg. 

Összefoglalva: szép az, ami érdek nélkül, fogalom nélkül, általánosan 
a pusztán szubjektív cél nélküli célszerűség formájaként szükségszerűen 
tetszik. Ebből a végeredményből Kant néhány következtetést von le, első - 
sorban az , ízlés" fogalmára vonatkozóan. 

Az ízlés, mondja, egy tárgy olyan megítélőképessége (Beurteilungsver- 
mögen ) , amely a képzelőerő szabad törvényszerűségére vonatkozik. Ebben 
a kapcsolatban a képzelőerő nem reproduktív, hanem önálló, produktív, 
teremtőképesség, amely szabad játékában önmagából hoz létre képzeteket 
(mint a költészetben, Kant példája). Jegyezzétek ezt meg: az esztétikai ítélet 
esetében a képzelőerő produktív, azaz alkotóképesség. 

Az esztétikai ítélőképesség analitikájáról írottakban Kant mindehhez 
néhány megjegyzést is fűz. Az ízlésítéletben, már tudjuk, a képzelőerő pro- 
duktív, azaz egy önálló képesség. Itt már majdnem visszajutottunk A tiszta 
ész kritikája A-változatához, amelyben a képzelőerő egy a priori képesség, / 
de Kant a B-verzió szellemében most gyorsan visszakozik. A képzelőerőnek 
autonómiát tulajdonítani ellentmondás, mivel csak az értelem (Verstand) 
a törvényadó. Így tehát egy törvény nélküli törvényszerűséggel van dolgunk, 
a képzelőerőnek a tárggyal való szubjektív (nem objektív!) megfelelésével. 
Még egy madár dalolásában is több a szabadság, mint az emberi éneklés- 
ben, mivel az utóbbiban a játék nem szabad, hanem bizonyos szabályokhoz 
kötött. Ahogy a szép látvány tetszése sem tiszta, mert ott meg az érzéki 
hatás (Reiz) van munkában. 

Nos, ha eddig végiggondoltátok, amit Kant a tiszta ízlésítéletről mondott, 
akkor rájöhettetek arra, hogy ennek egyetlen releváns módja, rámutatni 
egy virágra azzal, hogy , ez szép". Ha azt mondom , ez a rózsa szép", már 
kissé túlmentem a határon, hiszen egy fogalomra (, rózsa") vonatkoztattam 
az ízlésítéletet. Lehetséges-e akkor egyáltalán egy versre, egy festményre 
vonatkozó tiszta ízlésítélet? Erre a kérdésre később kapjuk meg a választ, 

mert előbb az analitika második könyvével, a fenséges (Erhabene) analiti- 
kájával kell foglalkoznunk. 

Kant szerint elsőnek a szép megítélőképességétől a fenséges megítélő - 
képességéhez való átmenetet kell értelmeznünk. Mindkettő szerint valami 
önmagáért tetszik. Egyik sem meghatározó, mindkettő reflexív ítélet. Mint 
tudjátok, egyik sem az általánosból kiindulva ítéli meg az egyest, hanem 
fordítva. Azaz a tetszés sem egy dolog kellemességére, sem pedig egy dolog 
fogalmára, mint jóra, nem vonatkozik. 

Mindezeket az azonosságokat tekintetbe véve azonnal feltűnnek a kü- 
lönbségek is. A természeti szép a tárgy formájára vonatkozik (azért , tiszta" ) , 
s mint minden forma, behatárolt. A fenséges ezzel szemben a határtalan- 
ságra, amelyhez hozzágondolhatjuk a totalitást. Tehát a szép az értelem egy 
meghatározhatatlan fogalmának, míg a fenséges az ész egy meghatározha- 
tatlan fogalmának tűnik. Az előbbiben a tetszés a minőséghez, az utóbbiban 
a mennyiséghez látszik kötődni. Az előbbi felszabadítja az életerőket, a má- 
sodik egy pillanatra beszűkíti, majd fergetegesen kiömleszti azokat, nem 
elérzékenyülést, hanem komolyságot idézve. Formailag inkább célszerűtlen, 
kaotikus. A , fenséges" esztétikai ítélet, de nem ízlésítélet. 

Kant kétféle fenségest különböztet meg, a matematikait és a dinamikait. 

Matematikai fenségesnek azt tekintjük, ami feltétlenül (abszolúte, ösz- 
szehasonlíthatatlanul) nagy. Tehát, ami minden összehasonlítást felülmúl, 
azaz: nincs mértéke. Ez sem egy értelmi, sem pedig egy észfogalom, nem 
vezet semminek sem a megismeréséhez, ezért az ítélőerőhöz kell tartoznia. 
Maga az objektum (például egy hegycsúcs) nem érdekel, csak az összeha- 
sonlíthatatlan nagyság érzése, ítélőképességünk végtelenbe való kiterjesz- 
tése, az abszolút nagyság egyedisége, amely csak önnönmagával egyenlő. 
Anzelm a maga idejében örömmel kiáltott volna fel: ez pedig Isten! Korai 
lett volna. Mert Kant így folytatja, a fenséges nem ott kint vagy fent van 
valahol, hanem mibennünk, a mi eszméinkben. 

Mi akkor a fenséges? Az, amihez képest minden más kicsiny. Ez sem- 
milyen természeti tárgyra, semmi érzékelhetőre nem vonatkozhat. Még a 
számsorra sem, mert ott mindig van valami nagyobb, s nincsen összeha- 
sonlíthatatlan nagyság, amihez képest minden kicsi lenne. A művészetben 
sem lelhetünk ilyenre. Kolosszálisnak mondunk valamit, mondjuk egy 
épületet, amely a maga nemében, a maga céljának megfelelően a legna- 
gyobb, de nem feltétlenül, abszolúte az. A fenséges nagysághoz azonban 

nem kapcsolódik semmiféle cél, hanem egyedül szubjektív célszerűség. 
Az elme (Gemüt) az ész hangjára hallgatva totalitást igényel a feltétlen vég- 
telenségben. (Kedves hallgatóim, figyeljetek fel a harmadik Kritikában 
olyan gyakori zenei metaforákra, mint hangok, harmónia, összecsengés, 
összhang.) Ahhoz, hogy a végtelent ellentmondás nélkül tudjuk elgondolni 
(az első kritikában, láttátok, nem tudtuk), egy olyan emberi képességre 
van szükség, amely maga is végtelen, érzékfeletti, felette áll az érzéki ta- 
pasztalhatóság minden mértékén, s ez, mint már sejthetitek is, anoumenon 
eszméje, egyfajta érzékfeletti szubsztrátum eszméje. Tehát, mint ezt Kant 
már elárulta, az ész egyik eszméjével van dolgunk, amely az ítélőerő által, 
bárhogy is strapálja az magát, megragadhatatlan. Itt érkezünk meg újfent 
a morálfilozófiából már jól ismert Achtung (tisztelet, hódolat) fogalmához. 

Képességeink arra való alkalmatlanságát, hogy egy olyan eszmét megra- 
gadjunk, amely egyúttal törvény, tiszteletnek (hódolatnak) nevezzük. (Rö- 
viden és leegyszerűsítve, az általunk elérhetetlenül nagyot, szentet, áhítattal 
tiszteljük.) A képzelőerő és az ész (nem értelem!) játéka hozza létre a tisztelet 
érzését, amely egyfajta kedvetlenség (Unlust) , miután a feltétlen megraga- 
dására, megismerésére való képtelenségünk érzése. Éppen ezáltal lesz az 
esztétikai ítélet az ész számára szubjektíve célszerű, mint az eszmék forrása. 

A matematikai fenségest hátrahagyva fordulunk most Kanttal együtt a 
dinamikus fenséges felé, amit ti valószínűleg érdekesebbnek fogtok találni. 
Most nem hegycsúcsokat vagy templomtornyokat fogtok szemlélni, melyek 
bennetek a végtelen elérhetetlen nagyság iránti tisztelet s az elérhetetlen- 
sége miatti kedvetlenség érzését kiváltják, hanem a háborgó tengerrel fog- 
tok szemben állni. A természet hatalma csak akkor fog elönteni a fensé- 
gesség érzésével, ha nem fenyeget benneteket, ha egy óceánra néző ablak- 
ból szemlélitek, s a cunami nem ragad magával. Vagy ha elgondoljátok, 
pusztán elgondoljátok, hogy a szökőár pusztulással fenyeget, de ti félel- 
meteket legyőzve, mégis ellenálltok. Ez a félelmetes, amitől nem féltek. 

A természeti jelenséget azért ítéljük fenségesnek, mert a bennünk lakó 
fenségest, az erkölcsi törvény fenségességét testesíti meg, és felébreszti 
saját semmiségünk érzését az erkölcsi törvénnyel szemben. Valamit látunk, 
esetleg hallunk, de annak hatása nem arra vonatkozik, amit látunk vagy 
hallunk. A fenséges tapasztalatának két fázisa, a nagyság vagy az erő látvá- 
nya, előbb lesújt, mivel saját természetünk, semmisségünk tudata, majd 
felemel, mint szabadságunk tudata. 

Összefoglalva: a fenségesre vonatkozó esztétikai ítélet esetén a fenséges 
nem a természetben, hanem önmagunkban van, mivel tudatára ébredünk 
annak, hogy nekünk, embereknek, amennyiben szabadok vagyunk, ha- 
talmunk van (illetve lehet) mind a külső, mind a belső természet felett. 

Van azonban a fenséges esztétikai ítéletében valami, ami hangsúlyosan 
megkülönbözteti az ízlésítélettől. Itt ugyanis nem olyan egyszerű az álta- 
lánosság feltételezése, mint az ízlésítéletben. Mondhatom: , ez a virág szép", 
de mondhatom-e ugyanígy: , ez egy fenséges látvány" ? Feltételezhetem- 
e, hogy mindenki annak fogja tartani? Kant szerint nem, mivel ehhez egy- 
fajta lelki kultúrára van szükség, az eszmék befogadásának készségére! 
Ami a lelkében kulturált ember számára fenséges, attól a durva ember 
csak elborzad. Annak, hogy a fenséges élményében legyen részünk, az 
elme valamiféle ráhangoltságára (sic!) van szükség. 

Kant számos fontos megjegyzést fűz mind a szép, mind a fenséges ana- 
litikájához, de ezek közül csak egy-kettőt tudok megemlíteni, mert tovább 
kell haladnunk. Az egyik egy intellektuális fenséges, az entuziazmus értel- 
mezése. Az entuziazmus egy eszméhez fűződő erős affektus, melyről azt 
tartják, hogy enélkül semmi nagyot nem vittek volna véghez. Ez is csak 
egy vak affektus. Vagy a célja kiválasztásában, vagy eszközei használatában 
vak. Így megfontolásra alkalmatlanná tesz. Esztétikai szempontból azonban 
fenséges. Ahogy esztétikai szempontból még a harag vagy a kétségbeesés 
is fenséges lehet. (Csak emlékeztetek arra, hogy a reflektív érzések lehet- 
nek csak fenségesek, míg az alsóbbrendű vágyódóképességekhez tartozók 
nem. Ez magától értetődő, mivel az esztétikai ítélet reflektív ítélet.) 

Még egy, az érzésvilághoz tartozó magatartásról mond Kant véleményt, 
s egyértelműen negatívat. Ez az úgynevezett rajongás (Schwarmerei) , amely, 
az entuziazmussal szemben, még csak fenséges sem lehet. A társaságtól 
való elkülönülés a fenségeshez hasonló érzést kelthet, de az embergyűlölet 
megvetendő. Néhány furcsa, közvetett önvallomásra is bukkanhattok ezek- 
ben a sorokban. Akit Kant személyisége különösen érdekel, olvassa el. 

Hogy az eddig elmondottakat összefoglaljam, valamit még el kell mon- 
danom a Kritikákat összekötő sokat emlegetett hídról. Nem egy hídról van 
szó, hanem kettőről. Az ízlésítéletet két megismerőképesség (értelem és 
képzelőerő) szabad játéka hozza létre, ez a híd tehát az első Kritikával köt 
össze. A fenséges esztétikai ítélete, amely esetben a hegycsúcsok vagy vi- 
harzó tengerek az erkölcsi törvény nagyságának és erejének érzését keltik 

fel bennünk, a második kritikához, a morálhoz vezetnek. Mindkét híd csak 
gyalogos átjárásra alkalmas, mivel törékeny. Az első azért, mert az ízlés- 
ítélet nem vezet ismerethez, a második pedig azért, mert a fenséges iránti 
hódolat nem gyakorlati, pusztán kontemplatív. 

Az ízlésítélet transzcendentális dedukciójával Kant hamar végez, de 
még sok tisztáznivalója akad. Az itt következő paragrafusokban számtalan 
igen fontos kérdést elemez, illetve tisztáz. Néha az embernek az az érzése, 
hogy sok minden megvitatása nem is volt előre eltervezve, hogy ezek a kér- 
dések éppen csak felmerültek itt és ott, s Kant mindent meg akart érteni, 
azaz bevonni az értelmezésbe. Mindenekelőtt azt, ami az érzések közölhe- 
tőségével, az ízlésítéletek maximáival s egyéb függőben hagyott kérdések- 
kel volt kapcsolatban. 

Többek között meg kell magyaráznia az ízlésítéletek négy kategóriájában 
foglalt negációkat (valamint azt, hogy mi nem ízlésítélet) . Semmi sem ter- 
mészetesebb annál, mondja Kant, minthogy egy esztétikai ítéletben mi 
mind az érzéki benyomástól, mind az érzelmeinktől amúgy is absztrahá- 
lunk. Ha ti nem egy rózsára gondoltok, hanem például egy vers megítélé- 
sére, akkor azonnal belátjátok, hogy igyekeztek elvonatkoztatni attól, hogy 
milyen személyes élmények fűznek benneteket ehhez a vershez. Vagy ha 
egy festmény esztétikai értékét akarjátok megítélni, akkor bizony elvonat- 
koztattok annak pénzértékétől, attól, hogy nem tudjátok megvenni. Igye- 
keztek előítéletek nélkül nézni vagy hallgatni, nem azt követni, amit mások 
mondtak, vagy mások elvárnak, nem úgy, ahogy illik. Azaz nincs más 
célotok, mint hallani vagy nézni. , Felvilágosultan" (Kant kifejezése) hall- 
gattok, olvastok vagy néztek. Az elmétek így már készen áll arra, hogy egy 
általános álláspontot foglaljon el. 

Mindez nemcsak az ízlésítéletre vonatkozóan igaz és ajánlatos, hanem 
mindenfajta ítéletre vonatkozóan — írja Kant a híres a 40. §-ban. Hogyan 
gondolkozik a felvilágosult ember? Elsősorban a saját fejével. Másodsor- 
ban belehelyezkedve mások szempontjába (általánosíthatóság) s végül kö- 
vetkezetesen. Az első az értelem, a második az ítélőerő, a harmadik az ész 
maximája. 

Kant itt világítja meg, amit a sensus communisról mondott, arról az ér- 
zésről, amely közös az emberekben, ha nem is fogalmon alapul. A régi s 
máig vitatott kérdés merül fel itt: hogyan tudom közölni az érzéseimet? 
Hiszen mindenki érzésvilága szubjektív! Te nem érezheted azt, amit én 

érzek. Hogyan tudjuk akkor mi ketten mégis ugyanazt érezni? Azt mondjuk, 
ez, sajnos, lehetetlen, de akkor miért szeretnénk mégis, hogy mással va- 
lóban együtt tudjunk érezni? Az ízlésítélet kifejezi ezt az igényt, s egyedül 
az ízlésítélet elégítheti ki azt is. (Ha például együtt ülünk a hangverseny- 
teremben s együtt hallgatunk egy zeneművet — az én példám.) 

Kant itt visszatér az egyszer száműzött , érdekhez" (Interesse). Kant ránk 
szól: ne értsük őt félre! Amikor az ízlésítélet érdeknélküliségéről beszélt, 
akkor ez csak arra vonatkozott, hogy ne érdek legyen az ítélet motívuma, 
oka, de nem arra, hogy az ítéletnek ne lehessen érdeke (Interesse) a köz- 
vetett következménye. Érzéki érdek (érdekeltség) fűzhet egy dologlétéhez 
is. Ilyen érzéki érdek (érdekeltség) például a rózsa létezésének az öröme! 
A dolog létezésének az öröme (Lust an der Existenz) ! 

Empirikusan, teszi hozzá Kant, a szépben való érdekeltség a társadal- 
miságban/társaságban (Gesellschaft) való érdekeltség, a társadalmiság, 
azaz a társaság keresése, ezért a humanitásunkhoz tartozik. (Kant híres 
volt társaságban fogyasztott ebédjeiről, s az ott folytatott társalgásokról.) 
A szépben lelt örömhöz hozzátartozik a közlés, az élményközlés öröme, 
s az, hogy ezt mások osztják. (Ti is így gondoljátok?) Mintha egy láthatatlan 
szerződés arra késztetne bennünket, hogy örömet leljünk az ítéletek össze- 
csengésében s ezt keressük is. 

Ami az intellektuális érdeket illeti, folytatja Kant, feltehetjük, hogy egy 
jó morális érzékkel megáldott embert a szép is megszólítja. Ugyanakkor a 
tapasztalat mégis azt mutatja, hogy az ízlés virtuózai gyakorta hiúak, önzőek, 
rossz szenvedélyeknek hódolnak. Ebből arra következtethetünk, hogy a szép- 
ben és a jóban való érdekeltség különbözik egymástól. Mégis — teszi hozzá 
Kant —, amit az előbb mondtam (az ízlés virtuózai gyakran immorálisak), 
a művészi szépre vonatkozik, de nem a természeti szépre. A természeti szép- 
ben közvetlenül gyönyörűséget lelni jó lélekre (gute Seele) mutat, s ha ez va- 
lakinek természetévé válik, annak mégis köze van az ember jóságához. (Erről 
mi a véleményetek? , Aki a virágot szereti, rossz ember nem lehet" ?) 

Az alapkérdés a következő: vajon a természeti szépség magasabb rendű- 
e a művészi szépséghez képest vagy fordítva? Kant, mint látjátok, a termé - 
szeti szépnek adja a pálmát a Jóval való szoros kapcsolat alapján. Ezt még 
olyan analógiákkal is igazolja, mint pl., hogy a liliom az ártatlanság jelképe, 
s rajongva beszél a csalogány örömet adó énekéről, amely a költőket inspi- 
rálja. (Persze, mindez nem a természet célja, de annak hatása.) Ez a kapcsolat 

(szép és jó között) már eddig is világos volt, de most hangsúlyozottá válik, 
mivel hamarosan fény derül az esztétikai érzék és a morális érzék rokonsá- 
gára. Egyikben sincs megalapozó érdekeltség, de van létrehozott érdekeltség. 
(Emlékeztek, ugye, Az erkölcsök metafizikája elemzésekor megjegyeztem, 
hogy a harmadik Kritika előkészíti a morálfilozófia módosulását.) 

Ami a természeti szép vagy művészi szép prioritását illeti, Hegel, mint 
hamar látni fogjátok, a művészi szépnek adja a pálmát. Azonban, hogy így 
fejezzem ki magamat, a kutya nem itt van elásva. A kérdés ugyanis csak 
akkor merül fel, ha a szépség az esztétika alapfogalma, nem pedig a művé- 
szet. Számos skót moralistánál és Rousseau-nál, akiket Kant sokra becsült, 
a szép, másoknál, így Diderot-nál vagy Lessingnél, a művészet volt az esz- 
tétikai alapfogalom. 

Végül Kant mégis rátér a művészetre, s ezzel együtt a művészetnek a zse- 
nialitással való kapcsolatára. Egy kérdésre, amely különösen izgatta a fel- 
világosodás gondolkodóit. 

A művész műalkotást hoz létre, a műalkotás egy mű, azaz egy az észből 
fakadó szabad választás/akarás (Willkür) terméke. A mű létrehozója, alko- 
tója, a célt valósítja meg, s ő ennek a célnak az oka/eredete (Grund). Csak 
ember hoz létre művet (például a hangya nem). A művészet nem tudomány, 
sem nem ipari tevékenység, illetve technika, hanem szabad tevékenység, 
bár valamiféle technikára mégis szüksége van ahhoz, hogy a szellemet 
(Geist) egy ember alkotásba öntse, akár van az alkotásnak teste (szobor), 
akár nem (költészet). Ez a szépművészet. Nincs széptudomány, ahogy 
a szépnek sincs tudománya, csak szépművészet létezik. 

Esztétikai művészetről akkor beszélünk, folytatja Kant, ha az alkotó célja 
(többek között) a műben való öröm felkeltése. Ez lehet kellemes, szóra- 
koztató művészet, ahogy lehet szépművészet is. Az utóbbi befogadását meg- 
ismerésfajták (Erkenntnisarten) kísérik. A szépművészet olyan megjelení- 
tés, mely célszerű cél nélkül az elme képességeinek kultúráját társas köz- 
lésre készteti. Azaz, az alkotónak van ugyan célja, de maga a mű nem 
tartalmaz célt. A mű olyan, amilyennek lennie kell. A befogadó pedig min- 
den képességét, legyen az intellektuális, morális, érzelmi, mozgásba hozza, 
méghozzá a közlés igényével, vágyával. A műélmény reflexió, s így közlé- 
sének igénye a műélményhez tartozik. 

A befogadó számára a mű olyan, mintha természet lenne. Csak akkor ne- 
vezhetünk egy műalkotást szépnek, ha tisztában vagyunk azzal, hogy mű- 

alkotással van dolgunk, és mégis úgy szemléljük, mintha természet volna. 
Így — hasonlóképpen a természeti széphez — a műalkotás szépségéről is el- 
mondhatjuk, hogy szép az a mű, amely pusztán megítélésében, nem pedig 
fogalma vagy érzéki hatása következtében tetszik. (Egyetértetek ezzel?) 

A műalkotás, folytatja Kant, a zseni alkotása. A zsenialitás olyan ter- 
mészeti adomány, amely a műnek szabályt ad. A művészetet nem lehet 
megtanulni. Mások által bevezetett szabályok szerint alkotott mű nem 
műalkotás. 

A műalkotás létrehozásához szükség van tehetségre, szabályok létreho- 
zásának képességére, ezek megvalósításának a képességére, röviden ere- 
detiségre. Persze, vannak eredeti badarságok is. Itt azonban olyan erede- 
tiséggel van dolgunk, amely egyúttal példa (Muster) , példaadó, nem jöhet 
létre másolásból, utánzásból, ügyesség révén. Nem lehet utólag megma- 
gyarázni, hogy a mű hogyan jött létre, hogyan csinálta a zseni azt, amit csi- 
nált, hiszen a természet csinálta benne és őáltala. (Kedves hallgatóim, meg 
tudtok nevezni olyan művészt, akire ezek a mondatok ráillenek? Kant maga 
Homéroszt és Wielandot említi.) 

Ebből is látható, hogy Kant, mint oly sokan utána, a műalkotás lényegét 
a nagy jelentős, eredeti művek példáján érzékelteti. Nem mindennap szü- 
letik művész és műalkotás. Előfordul, hogy egy művészet lehetőségeinek 
kiaknázása elért egy határt, s már nem tágítható. (Tudtok ilyenről?) Ilyen- 
kor várni kell az új zsenire. Mivel a zsenialitás a természetéből fakad, a sza- 
bályt ő adja másoknak. Azoknak adja át, akik bár nem utána csinálják, 
hanem utánozzák. Hogy ez az utánzás hogyan lehetséges, írja Kant, azt 
nehéz megmondani, Valószínűleg úgy, hogy a zseni eszméi hasonló esz- 
méket inspirálnak. Mi akkor az, amit minden zseniális műben hallunk, 
látunk, megtapasztalunk, megítélünk? A szellem (Geist). Ez a fogalom 
mindeddig alig-alig játszott szerepet a kanti kritikai filozófiában. 

Figyelemreméltó mindaz, amit Kant az ízlés és a zsenialitás összefüg- 
géséről, illetve össze nem függéséről mond. Az ízlés nem produktív 
képesség, hanem, mint tudjuk, megítélőképesség. Ízlés kell a lakberen- 
dezéshez vagy az evőeszközök kiválasztásához is. Azonban nem szükséges 
okvetlenül ízlés egy nagy mű létrehozásához. Így vannak zsenik, akiknek 
nincs ízlésük s vannak alkotásra képtelen jó ízlésű emberek is. Mi több, 
vannak jó ízléssel megalkotott versek vagy képek is, ezek úgymond , csi- 
nosak", csak hiányzik belőlük a szellem. Ahogy van szórakoztató társalgás 

is, amelyből hiányzik a szellem. Mi akkor a szellem? A kedély/elme (Gemüt) 
eleven lelke, amely a kedély képességeit mozgásba, játékba hozza, s amely 
önmagából meríti erejét. 

A szellem jeleníti meg az esztétikai eszméket. Azonban mi az, hogy esz- 
tétikai eszme? Esztétikai eszmék a képzelőerő teremtette képzetek, ame- 
lyek gondolkodásra késztetnek, méghozzá olyan gondolatok elgondolására, 
amelyek nyelvben kifejezhetetlenek, s nem is tehetők érthetővé. Az Ész 
eszméivel párhuzamosak, amelyek, fordítva, olyan fogalmak, melyekhez 
szemlélet, képzet nem rendelhető. (Íme, Kant felfedezte, többek között, 
a tudattalant, a tudattalan gondolkodás szerepét az alkotásban.) Így hát, 
folytatja Kant, a zseni jó helyzetben van: olyat tud véghezvinni, amihez 
nem szükséges tanulás, szorgalom. Hasonlóan ahhoz, mint amilyen a fo- 
galmakhoz úgy eszméket találni, hogy a szubjektív kedélyhangoltság, amely 
egy fogalmat kísér, általánosan közölhető és így utánozható is legyen. A mo- 
doros majmolás erre nem alkalmas. 

A szépművészet, mint a zseni alkotása, ezért szellemmel telített, s mint 
az ízlés tárgya szép. Az ízlés néhol túlságosan megvagdossa a zseni szárnyait, 
de a fegyelem segítségére is siethet. Négy dolog teszi a zsenit: a képzelőerő, 
az értelem, a szellem és az ízlés. 

A művészi szép elemzése igényli a művészetek felosztását. Ebben Kant 
nem igen tud újat mondani, nem is áll szándékában. Fontosnak tartom a 
feszültség szükségességének a hangsúlyozását, azt, hogy a művészetek rang- 
sorában a költészetnek adja a pálmát, míg a zenét kevésre becsüli. (Nem 
is ismert jelentős zeneszerzőt.) A képzőművészetek sorában a festészetre 
szavaz. Megint egyszer visszatér a szórakoztatás és a tetszés megkülönböz- 
tetésére, továbbá a , játék" többféle értelmezésére, mint szerencsejáték, 
hangjáték, gondolati játék. Az utóbbi példájaképpen a viccről is szól, s va- 
lami igen meggyőzőt mond a nevetésről. Mivel vált ki nevetést a vicc? A ne- 
vetés egy affektus, amit (a vicc esetében) az vált ki, hogy a feszült várakozás 
(az, amit elvárunk) hirtelen a semmibe fut. (Pl.: , képzeljétek, olyan mé- 
lyen gyászolt, hogy egyetlen éjszaka alatt megőszült — a parókája , Kant 
példája.) Voltaire szerint, folytatja Kant, Isten két adománnyal tette elvi- 
selhetővé sanyarú sorsunkat, ezek a remény és az alvás. Kant szerint a ne- 
vetést kellett volna említenie. (Tudvalévő, hogy Kant híres ebédjeinek 
végén a meghívottak vicceket meséltek.) Egy szívből jövő jó nevetés meg- 
rázza mind testünket, mind szellemünket. Ebben nincs semmi naivitás. 

A művészet sosem lehet naiv, legfeljebb ábrázolhat naivitást. (Szemben 
Schiller A naiv és szentimentális költészetről című tanulmányával, amit a 
jelen keretek között nem tudtam bemutatni.) 

E sok szellemi csemege kínálata után megérkeztünk az esztétikai ítélő - 
erő kritikájának rég várt második részéhez, a dialektikához. 

Az ízléskritikával kapcsolatban két közhelyre szoktak hivatkozni — 
kezdi mondandóját Kant. Az egyik, hogy mindenkinek megvan a saját 
ízlése, a második, hogy ízlésen nem lehet disputálni. Az utóbbi közhely 
feltételezi ugyan, hogy az ízlésnek van objektív alapja, de ez fogalmilag 
megragadhatatlan lévén nem ad módot a disputációra (azaz argumentá- 
cióra, bizonyításra) . Van azonban egy közbeeső, hiányzó mondat, mely 
így hangzik: az ízlésen lehet vitatkozni, bár nem lehet róla disputálni. 
Ahol módunkban áll vitatkozni, ott legalább reménykedhetünk az egyet- 
értésben. Tehát, ha nem is az ízlés, de az ízléskritika antinómiájáról nyu- 
godtam beszélhetünk. 

Ez pedig a következő. Tétel: egy ízlésítélet nem alapul fogalmon, mert, 
ha azon alapulna, lehetne róla disputálni (érvekkel meggyőzni). Ellentétel: 
az ízlésítélet igenis fogalmon alapszik, mert, ha ez nem így lenne, nem is 
vitatkozhatnánk róla (holott tesszük). 

A helyzet az, hogy valamilyen fogalomnak részt kell vennie az ízlésíté- 
letben, különben nem tudnánk általános és szükségszerű érvényességét 
tételezni. Miféle fogalom ez a fogalom? Olyan, amely által semmit meg 
nem ismerhetünk, s főként semmit be nem bizonyíthatunk. Az ellentmon- 
dás feloldása annak a belátása, hogy az ízlésítélet a cél nélküli pusztán szub- 
jektív célszerűség fogalmán alapszik, amely a megismerés számára meg- 
ragadhatatlan. Azaz az ízlésítélet nem egy meghatározott fogalmon alapszik, 
hanem egy meghatározhatatlan fogalmon. Az antinómia feloldására csak 
az a lehetőségünk marad, hogy belássuk: a két, látszólag egymásnak ellent- 
mondó, ítélet valójában nem is mond egymásnak ellent. Ami a lényeget 
illeti, az ízlésítélet antinómiája hasonlóképpen jár, mint a tiszta teoretikus 
ész és a tiszta gyakorlati ész antinómiái. Valami másra mutat, valami ér- 
zékfelettire, melyben minden képességünk egységét kell a priori tételez- 
nünk. (Kérdésem hozzátok: lehet-e az ízlésen vitatkozni vagy sem?) 

A dialektikához fűzött első megjegyzésében Kant visszatér az általatok 
már jól ismert , eszmék" (Ideen) értelmezéséhez, kezdve azzal, amit ti már 
tudtok, hogy az eszmék nem az értelem fogalmai. Az eszmék dolgokra vo- 

natoznak, de általuk ezek nem ismerhetők meg. Amennyiben értelem és 
képzelőerő játékából fakadnak, akkor esztétikai ideák keletkeznek ben- 
nünk, ha az észből fakadnak, akkor az érzékfeletti eszméi, s e kettőben 
egyetlen dolog közös: nem produkálnak megismerést. Tehát a két megis- 
merőképesség, az ész és az ítélőképesség eszméket produkál, amelyek nem 
vezetnek megismeréshez. (A gyakorlati ész kritikájában már találkoztatok 
az ész eszméivel, mint a szabadság, továbbá a posztulátumaival: Isten léte 
és a lélek halhatatlansága.) Egyedül az értelem nem alkalmas ideaképzésre, 
ehhez a képzelőerővel kell társulnia. 

Végül is mindhárom a priori megismerőképesség (értelem, ész, ítélő- 
erő) azért produkál antinómiákat, hogy arra késztesse a gondolkodást, 
hogy a dolgokat puszta jelenségekként értelmezze. Gondolom, mondja 
Kant, helyes úton járunk, ha feltételezzük, hogy az eszmék az érzékfelettire 
vonatkoznak. Úgy, mint a természeti szubsztrátumra, úgy, mint a természet 
szubjektív cél nélküli célszerűségére és úgy, mint a szabadság céljaira s 
ezeknek az emberi erkölccsel való összecsengésére. S végül mindhárom 
összecsengésére. Persze, akármennyire el is kalandozunk, nem felejtjük 
el, hogy most elsősorban a természet cél nélküli célszerűségének nyom- 
vonalán haladunk. 

Kant az 59. §-ban A szépségről mint az erkölcsiség szimbólumáról címmel 
vezeti be a diskurzusba a szimbólum fogalmát. Itt tesz különbséget az ana- 
lógia és a szimbólum között, s ezzel bevezet egy, a következő évtizedekben 
nagy jövő elé néző toposzt. 

A szimbólum, mondja Kant, az intuitív képzet egyik formája, amely nem 
magát a dolgot vagy annak tulajdonságait közvetlenül eleveníti meg, mint 
az analógia, hanem a képzelőerő asszociációja révén közvetetten. Így pél- 
dául az alkotmányos monarchiát egy eleven test formájában, a despotikus 
államot egy kézi malom (gép) formájában ábrázolják. A szimbólum tehát, 
az analógiával ellentétben, nem hasonlít a szimbolizálthoz, csak annak 
, szabályairól" gondolkoztat el. Nyelvünk, mondja Kant, szimbólumokban 
gazdag. Istenről való minden képzetünk szimbolikus. , Nos, azt mondom", 
folytatja Kant, , hogy a szépség az erkölcsi jó szimbóluma. A szépség köz- 
vetlenül tetszik, nem úgy, mint az erkölcs fogalmak által. Érdek nélkül tet- 
szik, míg az erkölcs szükségszerűen érdekeltséggel kapcsolatos. A képze- 
lőerő szabadsága az értelemmel együtt vezet a szépség megítéléséhez, míg 
a morálban az akarat szabadsága az erkölcsi törvénynek való engedelmes- 

séghez kötődik. A szép megítélése általános érvényességre tart igényt, de 
ezt az igényt nem egy általános fogalomra építi, mint a morál, s nem tart 
igényt az ennek megfelelő cselekvésre. 

A nyelv, az értelem analógiákban fejezi ki az előbb mondottakat. Egy 
szín lehet gyengéd, egy hang szívhez szóló, egy épület hatalmas, egy hang 
erőteljes vagy barátságos (az én példáim). Ezek, igaz, nem szimbólumok, 
hanem annak az összefüggésnek a megjelenítései, mely szerint a szépség 
az erkölcsi jó szimbóluma. 

Kedves hallgatóim, ugye emlékeztek még Platónra, a szép, a jó és az igaz 
egységére, vagy akár a szépségre és a jóságra, mint Isten attribútumaira? 
Eltávolodott-e Kant ettől a hagyománytól? Vagy ellenkezőleg, korszerű- 
sítve, de folytatta azt? Mi a ti véleményetek? 

A végén kerül sor a könyv voltaképpeni második részére, a módszer- 
tanra, amely még a szokásosnál is rövidebb, s összefoglalja Kantnak az el- 
mondottakhoz fűződő reményét az emberiség erkölcsi kultúrájának jö- 
vendő kibontakozásában. 

Az ítélőerő kritikája második része A teleológiai ítélőerő kritikája . Időhiány 
miatt erről a kritikáról csak rövidebben tudok nektek beszámolni. Két 
fontos kérdést érint. Az első az élet, a második a világegyetem céljának 
kérdése. Az utóbbi átvezet a vallásfilozófiába. 

Ez a (második) rész mindenekelőtt a természet objektív célszerűségét 
elemzi. Ideje volt Descartes , kiterjedésével" egy, az emberi tapasztalatnak 
megfelelőbb, s Arisztotelész által egyszer már értelmezett, gondolatme- 
nethez visszatérni, Egy fa létrejöttét meg tudjuk az okság kategóriájával 
magyarázni. Azonban azt, hogy az egyes fa hogyan növekszik, lombosodik, 
azt nem (Kant példája). Minden, ami eleven, célszerűen fejlődik, saját 
célja, kiteljesedése felé. (Arisztotelésznél, mint emlékeztek: dünamisz— 
entelecheia.) Csakhogy Kant nem állítja, mint Arisztotelész, hogy az élet 
ontológiailag célszerű, hanem azt, hogy a reflektáló ítélőerő célszerűnek 
ítéli. Méghozzá nemcsak az egyes organizmus esetében, hanem minden 
organizmus egymáshoz való viszonyában is. Az élő természet nem osztható 
részekre, mert minden függ benne miden mástól. Így beszélhetünk, 
mondja Kant, az élő (szerves) természet belső teleológiájáról. Minden élő 
szerves lény olyan, mint egy műalkotás. A műalkotások összefüggnek, egy- 
máshoz viszonyítva is célszerűek, mint egyetlen műalkotás. Hogyan hatá- 
rozható meg az organikus természet egy terméke? A természet organikus 

termékeit az jellemzi, írja Kant, hogy bennük minden cél egyúttal eszköz 
is. Az élő természet tehát a célok rendszere. De mi a végcél? 

Erről a kérdésről (is) szól a teleológiai ítélőerő dialektikája. 

A reflektáló ítélőerő, amely az élő természetet célszerűnek ítéli, nem tudja 
az ítéletet egy már adott, ismert, elv alá rendelni, mint a meghatározó ítélő - 
erő, amely a természeti jelenségeket az okság, szükségszerűség mechanikus 
elve alá rendeli, csak feltételezhet egy másfajta elvet, csupán reflektál egy 
efféle elv lehetőségére. De hogyan? Teljesen más ugyanis egy élőlény belső 
célszerűségét tételezni s ennek a lénynek a létezését a természet céljaként 
elgondolni. Ha ezt el akarjuk gondolni, el kell hagynunk a fizikai világot, az 
érzéki világot. Ebből a problémából fakad a teleológiai ítélőerő dialektikája. 

Az első maxima (tétel) így hangzik: , minden anyagi dolog keletkezésé- 
nek és formájának lehetősége kizárólag mechanikus törvények alapján 
ítélhető meg", 

Második maxima (ellentétel): , Az anyagi természet néhány produktu- 
mának lehetőségét nem lehet pusztán mechanikus törvények alapján meg- 
ítélni." 

A reflektáló ítélőerő tehát elfogadhatja azt az alapelvet, mely szerint az 
egyes dolgok teleológiai összefüggése csak egy végcél feltételezésével értel- 
mezhető. Vagy akár egy végső első ok feltételezésével? Kérdés, hogy ez 
(ugyanis az ellentétel) pusztán szubjektív-e, azaz ítélőerőnk elve, vagy 
pedig a természet objektív elve? S ha objektív, akkor vajon az elv fizikai 
vagy fizika feletti-e? 

A természet objektív célszerűsége bizonyíthatatlan, s így marad az ész 
kritikai elve a reflektáló ítélőerő számára, azaz pusztán lehetséges. S ami 
pusztán lehetséges, az magába foglalja a véletlent. Így azután — foglalja 
össze Kant — mindazok a dolgok, amelyeket a reflektáló ítélőerő lehetséges 
célként gondol el, bizonyíthatatlanok, s így csak véletlenként értelmezhe- 
tők. Ez éppen a világ egész véletlenségének legmeggyőzőbb bizonyítéka. 

Kant a véletlen és a , különös" összefüggését elemezve felveti a kérdést 
is, hogy van-e olyasmi, mint intuitív értelem a diszkurzív értelem mellett? 
Egy olyan értelem, amely nem az általánosból következtet fogalmilag a kü- 
lönösre és az egyesre, hanem egy olyan megismerőképesség, amely az 
egyesben és a különösben közvetlenül, fogalom nélkül, szemléli az általá- 
nosat, azaz egyfajta intellektuális szemlélet. Az mindenesetre lehetséges, 
hogy az anyagi világot puszta jelenségként elemezzük, s feltételezzünk egy 

magánvaló dolgot, mint szubsztrátumot, amelynek ez a világ a jelensége, 
s ezt egyfajta intellektuális szemlélettel ragadjuk meg. Így a világegészet, 
mint rendszert, kétféleképpen értelmezhetnénk, egyrészt mint mechani- 
kus, másrészt mint teleológiai világegészet. (Az , intellektuális szemlélet - 
nek" a német romantikában érdekes utótörténete lesz.) 

A dialektika feloldhatatlanságát elkerülendő, tételezhetjük a természe- 
ten, a világegészen kívül létező első okot és végső célt is a teleológiában. 
Ezt azonban objektíve sem állítani, sem tagadni nem tudjuk. 

Az ember (emberiség) céljai sorában két alapcélra bukkanunk: az egyik 
a tökéletesedés (a kultúra) , a másik a boldogság. Az előbbi, mint a termé - 
szet célja, egyenlőtlenségen keresztül fejlődik. Egyesek még az élethez 
szükségeseket sem tudják keserves munkával megkeresni, míg mások bő- 
vében vannak dolgoknak és időnek. Három szenvedély mozgatja az embert: 
pénzvágy, dicsvágy és hatalomvágy. S ezek mindegyike a háborút táplálja. 
(Erről ti mit gondoltok?) Viszont, ha az embert abból a szempontból te- 
kintjük, hogy noumenon , azaz maga a szabadság, akkor célja nem más, mint 
a legfőbb jó a földön. 

Az emberről amúgy általában nem lehet megkérdezni, hogy mi célból 
létezik, hiszen maga az ember a teremtés végcélja. 

Kedves hallgatóim, mint ezt előre jeleztem nektek, A teleológiai ítélőerő 
kritikája a teológiába torkollik, többek között különböző istenbizonyítékok 
értelmezésébe. Mielőtt az istenbizonyítékok elemzésének végkövetkezte- 
tésére rátérnék, megismétlem, hogy Kant három észideáról beszél. Ezek: 
Isten, Szabadság, Halhatatlanság — közülük azonban az egyetlen érzékfeletti 
eszme, amelyről tudásunk van, az a szabadság, a természetre való hatása 
következtében. 

Az objektív teleológia szempontjából a kérdés a következő: hogyan 
lehet együtt elgondolni a természet mechanikus törvényeinek és belső 
célszerűségének együttesét? A különböző istenbizonyítékok erre a kér- 
désre igyekeznek választ adni az előre elrendezett harmónia, az első moz- 
gató, a teremtő transzcendens eszméinek segítségével. Kant válasza mind- 
ezekre az általatok már ismert , igaznak-tartás" (Führwahrhalten) . Az igaz- 
nak-tartás a hit dolgaiban egy gyakorlati célzatú igaznak-tartás, azaz 
egyfajta morális hit. A hit olyan igaznak-tartása, amit meg nem ismerhe- 
tünk. A morális hit megerősítheti a morált, de a morál, mint tudjuk, nem 
alapulhat a hitre. 

Kedves hallgatóim, ezzel el is búcsúzunk a kritikai rendszertől, ahol oly 
sokáig időztünk, s egy kissé hosszabb pillantást vetünk a kanti vallásfilo- 
zófiára, amelynek címe: A vallás a puszta ész határain belül (Die Religion in - 
nerhalb der Grenzen der blogen Vernunft, 1793/94). Történelmi érdekesség, 
hogy Kant felettesei nemtetszésüket fejezték ki e könyv tartalmának hal- 
latán, s felszólították Kantot, hogy tessék a vallásfilozófiát ezután hagyo- 
mányosan előadni. Erre ő állítólag azzal válaszolt, hogy akkor ő egyáltalán 
nem is fogja többé előadni. 

A moralitáshoz, írja Kant az első bevezetésben, nincs szükség vallásra, 
s így a cél fogalmára sem. Lehetséges azonban, hogy szükségszerű vi- 
szonya van ehhez a célfogalomhoz, nem mint az erkölcsi maxima alap - 
jához, hanem mint annak következményéhez. Hiszen nem lehet közöm- 
bös eszünk számára, hogy mi fog kijönni a jognak és a morálnak meg- 
felelő cselekedeteinkből. S mi lenne ez a végcél? A Legfőbb Jó eszméje 
ezen a földön. Ez az eszme (mint már tudjátok A gyakorlati ész kritikájá - 
ból) nem előzi meg a morált, hanem annak következménye. Így vezet a 
morál a valláshoz, ennek a végcélnak, mint lehetségesnek az elgondo- 
lásához. Ennek a gondolatnak alátámasztásához szükség van egy filozó- 
fiai teológiára, amely (szemben a bibliai teológiával) a puszta ész határ- 
ain belül marad. 

A könyv első része a transzcendentális antropológia. (Kant írt egy em- 
pirikus antropológiát is, de erre nem tudok időt szentelni.) Mivel kezdőd - 
het egy ilyen transzcendentális antropológia? Nem mással, mint az em- 
berben lakozó radikális gonosz és jó elvének értelmezésével. A , papi val- 
lások" főként az eredendő bűnt hangoztatták, bár egyes gonosz tettekből 
nem lehet szubsztanciális gonoszságra következtetni. Mások inkább jó 
alaptermészetünket hangsúlyozták (mint Rousseau), holott ezt sem tá- 
masztja alá a tapasztalat. 

Az, hogy akár a gonoszat, akár a jót velünk születettnek tételezzük, nem 
jelenti azt, hogy nem maga az egyes ember ezek eredője, forrása. De az el- 
méletek nem az egyes emberről, hanem az emberi nemről beszélnek. Hogy 
lehet az emberiségben vagy veleszületett gonoszságot, vagy jóságot tételezni 
az ember morális szabadságának tételezésével együtt? 

Mi lakozik az emberben? 

1. Egy állati adottság, mivel élőlény. 

2. Egy emberi adottság, mivel nemcsak élő, de eszes lény is. 

3. Az egyesnek, mint személyiségnek, adottsága, amennyiben eszes és 
ugyanakkor számadásra képes lény. (Általános, különös, egyes.) 

A második adottság (az ember eszes lény) következtében a vétek nem- 
csak a természetből, hanem a kultúrából is fakadhat (ahogy Rousseau ele- 
mezte) , míg a harmadik adottság tartalmazza a morális törvény iránti ér- 
zékenységet. Ezt az érzékenységet, készséget, potenciát nem tekinthetjük 
a személyiség tulajdonságának, de adottságnak igen. Tehát a jóra való adott- 
ságot feltételezhetjük az egyes emberben. 

Ugyanakkor tagadhatatlan az ember hajlama (propensio) a gonoszra is, 
mint a szokássá vált rossz vágyak (Begierde) szubjektív hajlamának lehető- 
ségére. A gonosz hajlam lehetőségének feltételezése annyiban különbözik 
a jóra való adottság velünk születettségének gondolatától, hogy bár lehetsé- 
ges, hogy így van, de elképzelnünk nem szabad (nicht vorgestellt werden darf). 

Miből ered hajlamunk a gonoszra, ha nem a velünk született gonosz ter- 
mészetünkből? A morális maximák követését illető gyengeségünkből, to- 
vábbá abból, hogy etikátlan motívumainkat etikai motívumokkal keverjük, 
végül az emberi szív, illetve természet, romlottságából. Az utóbbi (a szív 
perverziója) abban áll, hogy nem morális maximáknak adunk elsőbbséget 
a morális maximákkal szemben. 

Mit jelent akkor az, hogy az ember természeténél fogva gonosz? Azt, 
hogy bár tudatában van az erkölcsi törvénynek, mégis felveszi maximái 
közé ennek helyenkénti felfüggesztését. Miután ez a felfüggesztés mindig 
önhibájából történik (selbstverschuldet) , ezt agyakorlatot egy radikális, az 
emberi természetben rejlő, gonosznak is nevezhetjük. A radikális gonosz 
nem érhető tetten az érzéki természetben, de a morális törvényt el nem 
ismerő gonosz ész, s ezzel egy gonosz akarat feltételezésében sem. Az 
utóbbi (gonosz ész) egy ördögi lény létezését tételezi fel, s így az emberre 
nem vonatkoztatható — teszi hozzá. Az emberben nincs , ördögi", a gonosz 
nem más, mint a maximák sorrendjének , megfordítása" (mondjuk, az 
ember a kellemest vagy sikerest a választáskor a jó elé helyezi). Az ebből 
eredő rossz miatt nevezhetjük a tettet is gonosznak. 

Láthatjátok, hogy Kant igen naiv a radikális gonosz értelmezésében. 
Nem tud annál radikálisabb gonoszt feltételezni, mint egy embert, aki el- 
sikkasztja a betétet. Nem olvasott Shakespeare-t. Ebből azonban az is kö- 
vetkezik, hogy mindazok, akik időnként a kellemest a jó elé helyezik, ra- 
dikálisan gonoszak, mivel a maximák sorrendjét megfordították. Ebben 

az esetben kivételt tesznek, kivonják magukat az erkölcsi törvény követel- 
ménye alól (mondjuk: most jobb nekem, ha hazudok). Ezek gonoszak. 
Kantnál — legalábbis filozófiailag — nincsenek a pokolnak bugyrai, ahogy 
tornáca vagy purgatóriuma sem. 

Különben sem beszélhetünk időbeli sorrendről egy tett esetében, 
hanem kizárólag az érzület meghatározó okáról, a cselekvő maximáiról. 
Ha az erkölcsi maximák határozzák meg a szándékot, akkor az ember ár- 
tatlan, ha nem, akkor bűnös, akkor is az, ha semmit sem tesz. (Ennek a 
gondolatnak igazolására Kant bibliai szövegekre és elbeszélésekre hivat- 
kozik. Ezekre az értelmezésekre, bármily érdekesek is, nem tudok most 
kitérni.) 

Honnan ered az a hajlam, hogy megfordítsuk a maximák sorrendjét? 
Hiszen nem természeti adottságunkból ered! Ezt nem tudhatjuk. Magya- 
rázatként egy elbeszéléshez fordulunk. Egy történethez, amely mindezt 
egy kísértéssel magyarázza. Azzal, hogy az ember nem eleve hajlik gonoszra, 
csak azóta, hogy engedett egy kísérésnek. (A kígyóénak, természetesen.) 
Ez a történet nyitva hagyja a jóhoz való visszatérés lehetőségének útját. 

"Bűnbeesés" ide-oda, felhangzik a parancs: jobb emberek kell, hogy le- 
gyünk! (Wir sollen bessere Menschen werden!) Ennek következtében jobb 
emberek lehetünk is. Amit kell, azt lehet is. (Mi a véleményetek erről az 
oly sokat idézett kanti mondatról? Ti is így gondoljátok?) 

Itt következik Kant antropológiai utópiája (én nevezem utópiának nem 
ő). Nos, hogyan tudunk végleg szembeszállni azzal a kísértéssel, hogy önös 
érdekünkben megfordítsuk a maximák sorrendjét? Forradalom által, a ke- 
dély (Gemüt) forradalma, egyfajta radikális újjászületés által. A forradalom 
következtében minden maximánk tiszta, morális lesz (jóakaratunk úgy 
fog csillogni, mint egy ékszer) . Valami azonban még hátra van. Ugyan a 
forradalom után már csak a kategorikus imperatívusznak engedelmeske- 
dünk, jelenségvilágunk, ahomo phaenomenon érintetlen marad, s így erő- 
szakot kell tennünk rajta, hogy tisztán morálisak legyünk. Ezért hát ter- 
mészetünket kell megreformálnunk úgy, hogy ahomo phaenomenon egyre 
közelebb kerüljön ahomo noumenonhoz, a transzcendentális szabadsághoz. 
Végül a kettészakadt ember egyesül, s a rossz eltűnik a világból. Mindez, 
persze, remény. (Ennek a gondolatnak történetfilozófiai változatával már 
a kilencedik előadásban is találkoztatok, s jövőre újra találkozhattok majd 

A könyv második részét (főleg a csodáról szóló elmélkedéseket) most el- 
hagyom, s röviden rátérek a harmadik részre, azaz az első rész folytatására. 
Ott tartottunk, hogy a kedély forradalmát a természet reformja követi, a sza- 
badság és a természet egyesülni látszik. Ez azonban nem visszacsinálhatatlan, 
folytatja Kant. Hogyan lehet védekezni a visszarendeződés ellen? Egy, az 
erény törvényein álló társadalom megalapozásával. Szemben egy jogra ala- 
pozott polgári társadalommal, egy erkölcsre alapozott polgári társadalom 
megteremtésével. Ezt az erkölcsöt egy legmagasabb Törvényhozónak tulaj- 
doníthatjuk, Istennek, mint morális világuralkodónak (Weltherrscher) . 

Isten morális közössége az egyház. A kedély forradalma és a természet 
reformja távlatában Isten uralmát gondoljuk el a földön. Minden ember, 
aki az erkölcsi törvénynek engedelmeskedik, már most is Isten egyházának, 
demokráciájának polgára. Mással Istent nem szolgálhatjuk, mint hogy em- 
bertársainkat szolgáljuk. 

Miután egy Isten van, s Őt csak egyféleképpen szolgálhatjuk, egyetlen 
vallásnak kell lennie, egy tiszta észvallásnak. Egyetlen igaz vallás (Religion) 
létezik, bár sokféle empirikus hitet (Glauben) tartunk számon, amelyek 
főként történeteken, különböző hagyományokon alapulnak. Az Írást auten- 
tikusan csak az észvallás tudja értelmezni, amelyben a tisztes, jó életvitel 
a kegyelem (Gnade) előfeltétele, s ahol megszűnik a pap és a laikus közötti 
különbség. 

A kilencedik előadásban, talán emlékeztek még, említettem, hogy Moses 
Mendelssohn két kérdésben vitatkozott barátjával, Kanttal. Az egyik az egye- 
temes haladásgondolat volt, erről már beszéltem, a másik a vallásfilozófi- 
ájához fűződött. Mendelssohn eszerint az egyetlen vallás igen rossz gondo- 
lat. Az a jó, ha több vallás van, hiszen minek lenne különben szükség tole- 
ranciára? Egy olyan vallás, amelyet elvágunk történeteitől, tradícióitól, nem 
vallás többé. (Erről ti mit gondoltok? Kinek adnátok igazat?) Az egyetlen 
dolog, amit egy zsarnok sem tud megtiltani, teszi hozzá Kant, a gondolkodás. 
(Alapozható erre a vallásszabadság?) A vallás titkokra való építése abszur- 
dum, ezért nem lehet különbség a beavatott és be nem avatott között. 

A könyv negyedik (utolsó) részében Kant egy már érintett kérdésről, 
Isten szolgálatáról, azaz a tiszta észvallásról elmélkedik. Minden ember 
az erkölcsi törvény formájában Istentől kapta a Törvényt, s ha annak en- 
gedelmeskedik, akkor Isten láthatatlan egyházának egyenrangú tagja. Így 
a tiszta észvallás követői Istent szolgálják, míg akik a szokásos, hagyomá- 

nyos kultusz, egy álkultusz (Afterdienst, cultus spurius) követésétől , kegyel- 
met" várnak, ezzel nemhogy elősegítenék, de hátráltatják az észvallás elő - 
retörését. 

Mi akkor a vallás? Szubjektíve, írja, minden kötelességünknek mint 
isteni parancsolatoknak a felismerése. Ha előbb tudjuk, hogy ezek Isten 
parancsolatai, s ezért erkölcsi kötelességek, akkor kinyilatkoztatott val- 
lásról beszélünk, míg, ha előbb a kötelességeket ismerjük fel, s csak ez- 
után tulajdonítjuk ezeket Istennek, akkor természetes vallásról. Egy val- 
lás mindkettő lehet, ha az emberek maguktól is felfedezhették volna kö - 
telességeiket, amelyeket a kinyilatkoztatásban kaptak. Ilyenkor objektíve 
természetes, de szubjektíve kinyilatkoztatott vallásról beszélhetünk. 
A keresztény vallás, folytatja Kant, részben természetes vallás, részben 
azonban megtanult (gelehrte) vallás is, mivel történetekre támaszkodik. 
Kantnak Moses Mendelssohnnal folytatott érdekes vitáját zsidóság és 
kereszténység viszonyáról itt mellőzöm. (Annyit azonban már eddig is 
elárultam, hogy Mendelssohn szerint történetek, hagyomány nélkül 
nincs vallás, s ez jó.) Úgyszintén mellőzöm Kantnak az egyházi vallási 
gyakorlat elleni, a felvilágosodás szelleméből fakadó kritikáját. A vég- 
következtetés egyértelmű. Mindaz, amit a jó életvitelen felül és kívül az 
ember Isten szolgálatában tenni vél, Istenből fétist csinál, nem más, 
mint vallási fanatizmus és babona. Isten felvilágosult szolgálata ezzel szem- 
ben szabad, morális szolgálat. 

Kant végül visszatér a lelkiismeret kérdéséhez. A lelkiismeret annak 
tudata, ami önmagában kötelesség, azt sugallja, hogy tegyük meg, ami kö- 
telesség, s így erkölcsi ítélőképességnek is lehetne nevezni. Azonban, hogy 
mi a kötelesség, azt nem a lelkiismeret, hanem az ész dönti el. 

Ezzel, kedves hallgatóim, elérkeztünk Kant bemutatásának a végéhez. 
Kant szerint a két legcsodálatosabb dolog a világon a csillagos ég fölöttünk 
s az erkölcsi törvény bennünk. Városainkban manapság csak halovány ma- 
radványát látjuk e csillagos égnek. 

S mi történt az örök erkölcsi törvénnyel? 


ZA 

TIZENHARMADIK ELŐADÁS 


A német romantika. 
Fichtétől a fiatal Schellingig 
és a fiatal Hegelig 


KEDVES HALLGATÓIM! 


Marx egyszer találóan mondta, hogy míg a franciák politikával vívtak for- 
radalmat, a németek filozófiával. Ez a filozófiai forradalom párhuzamosan 
zajlott a francia forradalommal és Napóleon uralmával. A francia és a né- 
met (német nyelvű) világ közötti kulturális (nemcsak filozófiai) kapcsolat 
majd csak a második világháború után lesz hasonlóan szoros. 

Kant azt mondotta a francia forradalomról annak veresége után, hogy 
az ilyen jelentős esemény nem felejtődhet el (lásst sich nicht vergessen). 
Fichte lelkes írásokban üdvözölte a forradalmat. Napóleon hatása azonban 
ellentmondásos volt. Többek között hozzá is járult a német romantika ki - 
alakulásához, illetve megerősödéséhez. Napóleon császár nemcsak a for- 
radalom eszméit terjesztette az általa elfoglalt országrészeken, hanem 
megvetette a nacionalizmus első csiráit is. A francia forradalom alkotta 
meg a , la nation , a nemzet fogalmát, s ez először összekapcsolódott a pol- 
gári szabadság szellemével. Azonban nem okvetlenül ez a szellem bújt elő 
a történelemi palackból. A francia előrenyomulással szemben született 
meg a német és az orosz nacionalizmus. Fichte, aki korábban üdvözölte 
a francia forradalmat, a német nemzethez (nem néphez!) intéz lázító be- 
szédeket. Nem mindenki vont le a Napóleon-jelenségből hasonló követ- 
keztetéseket. Sem a kor két nagy német költője (Goethe és Schiller) , sem 
pedig Hegel. 

Kantról is el lehet mondani, amit ő a francia forradalomról mondott: 
egy ilyen filozófus nem felejthető el, nem lehet meg nem történtté tenni. 
Közvetlen hatása viharos volt. Kant-követők bújtak elő minden bokorból 
(hazánkban is). S ahogy minden jelentős filozófussal történni szokott, 
azonnal , továbbfejlesztették", bírálták, egészben vagy részben elvetették. 
Az is előfordult, hogy a , königsbergi bölcs" saját volt tanítványa ellen ra- 
gadott tollat (mint Herder, a történetfilozófia egyik első csillaga, esetében). 
A fiatal Fichte tollából eredő , kinyilatkoztatás-kritikát" egyesek Kantnak 
tulajdonították. A vélt szerzőnek kellett tiltakoznia szerzősége ellen. 

Ahogy a felvilágosítók igen különbözők voltak, úgy voltak különbözők 
a romantikusok is. Azonban bizonyos alapkérdések összetartották mind 
az előbbi, mind az utóbbi képviselőit, a forradalom előttieket és a forra- 
dalom utániakat: a jelenkép és a jövőkép. A felvilágosítók hittek a haladás - 
ban, lehetőnek tartották egy , jó" állam, a köztársaság megteremtését, 
nagyra becsülték a közügyek iránti lelkesedést, azt a bizonyos entuziazmust, 
melyről Kant beszélt. Ez még Rousseau esetében is igaz, bár nála megje- 
lennek az egyes romantikusokra később jellemző szentimentális hangu- 
latok és gondolatok (mint szerelem, közösség), elsősorban az Új Héloise- 
ban. Nos, ezek központi , témák" lesznek a romantikában. 

Aki közületek elutazik Jénába, látogassa meg Fichte házát, ez volt a , jénai 
romantikusok" közös otthona. (Bár nem mindegyikük lakott együtt ebben 
a házban.) A jénai romantika volt az első olyan modern , iskola", melyben 
az iskola tagjait világképük mellett személyes barátság is összekötötte. 
A , belső tagokhoz" számított a két Schlegel fivér, August Wilhelm Schlegel 
és Friedrich Schlegel, továbbá Novalis és Schelling. A baráti körhöz jelentős 
asszonyok is tartoztak, mint Dorothea, a filozófus Mendelssohn unokája, 
Friedrich Schlegel felesége és egy igen modern asszony, Caroline, korábban 
August Wilhelm Schlegel, később Schelling felesége. Közösen alapították 
meg az Athenaeum nevű kulturális folyóiratot. Irodalmi ízlésük, irodalmi 
kritikáik is a közös szellemet tükrözték. Goethe művei közül azokért rajong- 
tak, amelyeket magukhoz közelinek éreztek. Nagyban hozzájárultak 
Shakespeare újrafelfedezéshez. August Wilhelm Schlegel németre fordította 
Shakespeare összes művét, hasonlóan a magyar Vörösmarty - és Arany-for- 
dításokhoz. Schlegel fordításai úgyszintén mindmáig klasszikusok marad - 
tak. Kültagként jelen volt Friedrich Schleiermacher is, akiről, mint a her- 
meneutika megalapítójáról, még a következő szemeszterben is fog szó esni. 

Meg kell említenem azt is, hogy a későbbiekben ideológiai különbségek 
miatt a csoport szétfejlődött, s egyes korábbi tagjai, sajnos, egymás ellen 
is fordultak. 

Itt nem tudtam magamat szorosan tartani ahhoz az ígéretemhez, hogy 
nem fogok sok nevet említeni, de megpróbálom, mert ez az előadás nem 
lexikon, nem óhajt minden információt közölni. Akit közületek érdekel a 
kor s annak szereplői, azoknak két könyvet ajánlok, mindkettőt Weiss 
János tollából. Címük: Mi a romantika? és Kant után szabadon. 

Csak a német romantikáról beszélek, mivel mind a francia, mind az an- 
golszász romantikusok elsősorban költők és írók voltak, míg a francia vagy 
angolszász filozófusok nem tartoztak a történetünk fősodrába. A német 
esetben viszont elsősorban a filozófusokról beszélek, bár az általános jel- 
lemzés esetén nem tudom egészen megkerülni a romantikus költészetet 
sem. (A romantikus festészetet és zenét nem érintem.) 

Mint említettem, a német romantika képviselői sem voltak egységesek, 
s így csak egyes közös vonatkozási pontjukat tudom felsorolni. , Másnapo - 
sak" voltak, egy hatalmas parti (a francia forradalom) után kiábrándultan 
felébredt, részben reményveszett, részben alternatív utat kereső nemze- 
dék. Nemcsak a haladásból és a politikából ábrándultak ki, hanem a raci- 
onalizmusból s az ehhez kapcsolódó univerzalizmusból, azaz Kant vezérlő 
eszméiből is. Az érzelmek, elsősorban a szerelem — a testi éppen úgy, mint 
a lelki —, értékelődtek fel egy olyan világban, amelyben a közélet megve- 
tendő. A nagy igazságok, a nagy eszmék a romantikusok számára üresen, 
illetve hamisan csengenek, s így egyesek újra felfedezik mind az érzelmes- 
séget, mind az iróniát. Mások a művészetért, mint az igazság valódi meg- 
testesítőjéért, rajonganak, ezért helyezik piedesztálra az intuíciót. Goethé- 
hez szoros szeretet/gyűlölet viszony kapcsolja őket, kritikával illetve a 
klasszicizmusát, ugyanakkor kihangsúlyozva műve romantikus vonalát. 
Megváltozik a valláshoz való viszony is, Schleiermacher vallásfilozófiája 
Kant vallásfilozófiájának ha nem is ellentéte, de ellentettje. Az áhítat, a hit, 
az érzelmek, a közösség foglalja el az észvallás helyét. 

Röviden: a romantika képviseli, a felvilágosodás mellett, a modern világ 
másik arcát. 

A filozófus sem születik romantikusnak, bár azzá válhat. Ezt leginkább 
Fichtéről lehet elmondani. Az alacsony társadalmi rétegből származó Fichte 
fiatalkorában Kanthoz állt közel. Első írásai még Kant életére esnek, így 

például A kinyilatkoztatás kritikája című vallásfilozófiája, amit többen Kant- 
nak tulajdonítottak, aki ezt nem vette jó néven. Főművét, a Tudománytan 
(Wissenschaftslehre) rendszerét többször megírta, ahogy többször elő is adta. 
Figyeljetek fel rá, hogy ő volt az első, aki a filozófiát nem , az igazságnak", 
hanem szigorú tudománynak (a tudományok tudományának) nevezte és 
tekintette, ezzel egy szerintem igen problematikus ajtót nyitva a jövő felé. 

Vallásfilozófiai munkái egy úgynevezett ateizmus -vita központi alakjává 
tették, amelynek következtében el is vesztette katedráját. Pedig nem volt 
ateista még Diderot értelmében sem, de szabadgondolkodó. A vád mégsem 
volt az akkori standard, s főleg a szellemes és befolyásos Jacobi standardja, 
szerint teljesen alaptalan. Friedrich Jacobi úgy vélte, hogy minden metafi- 
zika, észvallás, természetvallás voltaképpen ateizmus, mivel nihilizmus (az 
ő kifejezése). Híres Spinoza-könyvecskéjében Lessinget mint spinozistát, 
azaz burkolt ateistát, egy fiktív dialógusban szerepelteti is. (Erre a könyvre 
a jövő szemeszterben Kierkegaard bemutatása kapcsán még visszatérek.) 

Fichte sajátosságaihoz tartozott az En központba állítása. Ezzel nemcsak 
tudástanának kiindulópontjára utalok, mely szerint az Én tételezi a em- 
Ént az Énben, hanem arra is, hogy kedvelt első szám első személyben be- 
szélni. Az előbbi Berkeley-vel rokonítja, az utóbbi a romantikus szubjek- 
tivitással. A Berkeley-vel való rokonítás, teszem hozzá, feltételes, mivel 
Fichte többek között az emberi akaratoknak a társadalomban való kollízi- 
ójáról beszél, ami egyfajta interszubjektivitást hoz létre. Úgy is, mint a nem- 
Énnek öt különböző világnézet sugallmazta eredőjét. Különben az előbb 
idézett alapmondatot (,, Az Én tételezi a nem-Ént az Énben") a Schelling- , 
majd a Hegel-féle dialektika első variánsának szokták tekinteni. 

Az ember rendeltetésének nem hitéleti, hanem laikus gondolata végig- 
vonul Fichte több alkotói korszakán. Először a tudás emberének rendel- 
tetéséről írt tanulmányában (1794), később (1800) Azember rendeltetéséről 
(Die Bestimmung des Menschen) írt hosszú elmélkedésében. Az utóbbiban 
Fichte az ember rendeltetését három szakaszban taglalja. Az első szakasz 
a kétely, a második szakasz a tudás (egy dialógus, amelyben a szerző a tu- 
dománytan igazságáról óhajtja beszélgetőpartnerét meggyőzni), a harma- 
dik szakasz a hit. A hit nem tud semmit, nem lát semmit, de a függöny 
mögé tekintve többet vár el, mint amit felfogni képes. Fichte általában 
kedveli a képes, költői beszédet s nem is takarékoskodik vele. Szótára és 
fordulatai egyre közelebb kerülnek a romantika képzeletvilágához. 

Miután Fichte az , ateizmus-vitában" érintettnek érezte magát, módo- 
sítani kezdte eredeti felvilágosító gondolatmenetét. A romantika felé fej- 
lődés leginkább talán A jelenlegi kor alapvonásairól 1806-ban írott tanul- 
mányában érhető tetten, amelyben saját korát a beteljesedett bűnösség 
(vollendeten Sündhaftigkeit) korának nevezi. 

Johann Gottlieb Fichtének az a ritka szerencse jutott osztályrészül, hogy 
fia, Inmanuel Hermann Fichte is filozófus volt. Ő gyűjtötte össze és adta 
ki apja műveit 12 kötetben. Akit közületek Fichte különösen érdekel, az 
magyarul is olvashatja Az erkölcstan rendszere című művét (s a kötetben 
szintén kiadott, a tudás emberének rendeltetetéséről szóló előadását), 
Vajda Mihály megvilágító utószavával. 

Mi azonban most egyet lépünk Jénában, s így jutunk el azonnal Schel- 
linghez. 

Schelling a ritka ifjú filozófiai zsenikhez tartozott. Húszas éveiben írta 
legbefolyásosabb műveit, majd egy hosszú hallgatás után idős éveiben tért 
vissza az aktív filozófiai munkássághoz. Korai műveit később negatív filo- 
zófiának, míg a későbbit pozitív filozófiának titulálta. Ebben a szemesz- 
terben csak a negatív filozófia elemzése kerül sorra, a pozitív filozófiára 
majd a következő szemeszterben kerül sor. 

Schelling, Hegel, Hölderlin iskolai barátok voltak, állítólag szabadságfát 
ültettek együtt a francia forradalom tiszteletére. Ez az ifjúkori barátság ké- 
sőbb visszájára fordult. A filozófusokra általában nem jellemző a szakmai 
féltékenység, de ritkán előfordul. Schelling, ahogy Schopenhauer is, fél- 
tékenyek voltak Hegelre. Erre talán Schellingnek volt valamiféle indoka. 
A fiatal Hegel eredetileg nemcsak Schelling barátja, de követője is volt. 
Míg azonban Schelling egyazon szinten maradva, rendszert rendszerre, 
ötletet ötletre halmozva nem hozott létre szisztematikus művet, addig 
Hegel építkezni kezdett, s létrehozott egy történelmi metafizikát, mint 
senki előtte. Schelling azzal vádolta, hogy ellopta az ő filozófiáját, mintha 
filozófiát el lehetne lopni. Ezt csak középszerű epigonok tehetik, de Hegel 
minden volt, csak éppen nem epigon. Schelling inspirálta, gondolataiból 
is beépített a maga rendszerébe, ahogy Schlegel Fichte gondolatait a sa- 
játjába. Ettől még igaz lehet, ahogy ti is látni fogjátok, hogy Hegel számos 
filozófiai szereplője már Shelling ifjúkori munkáiban is feltűnik. 

Mint előrebocsátottam, hogy Schelling esetében nem tudom régi szo- 
kásomat követni, nem tudom egyetlen művön végighaladva megismertetni 

veletek filozófiájának alapszerkezetét. Először néhány munka egy-egy gon- 
dolatát beszélem meg veletek, majd rátérek A transzcendentális idealizmus 
rendszere című könyvének nagy vonalakban való bemutatására. 

Bármely műről beszéljek is, mindegyikben főszereplő az Én, a Szabad- 
ság és az Abszolútum. 

Kezdem tehát, először a különböző ifjúkori műveiből kiemelt érdekes 
gondolatokkal, így A filozófia elve című Fichtével számot vető, 1795-ös írá- 
sával. Már az első mondat is programot ad. Tudás realitás nélkül nem tudás, 
írja, míg a realitásban a lét és gondolkodás elvei egybeesnek. A feltétlent 
eleve fel kell a filozófiában tételezni. Tehát, mint látjátok, az , identitásfi- 
lozófia" már itt is megfogalmazódik. Az Én lényege a szabadság — teszi 
hozzá. Egy másik írásában, amelyben arról beszél, hogyan lehet megha- 
ladni mind a dogmatizmust, mind a kriticizmust, találkozunk először a 
tézis/antitézis/szintézis hármassággal, a dialektika formulájával. Schelling 
szerint az eredeti tézis ellentéte az antitézis, míg a kettőt fogja egységbe a 
szintézis, amely mindkettőt meghaladva maga is egy újabb tézis. Ezt a meg- 
fogalmazást szokták Hegelnek tulajdonítani, bár ő másként fogalmaz. Az 
alapgondolat valóban azonos. A tudás rendszerének, írja ugyanitt Schelling, 
realitást kell tartalmaznia, méghozzá produktív realitást, nemcsak a tudás, 
hanem a cselekvés vonatkozásában is. Mind a dogmatizmus, mind a kri- 
ticizmus ugyanattól a sebtől vérzik, nem pusztán teoretikus, de praktikus 
vonatkozásában is, mivel az ellentétet csak a szabadság elve alapján lehet 
feloldani. Barátaihoz írt irodalmi levelei egyikében (8. levél) fogalmazódik 
meg Schelling egyik fő kategóriája, az intellektuális szemlélet. Hivatkozik 
Spinoza Etikájából a megismerés harmadik nemére, mint az , intellektuális 
szemlélet" előfutárára. Ő azonban a fogalmat másként, illetve különböző 
helyeken és összefüggésekben másként értelmezi. Egy helyen például úgy, 
hogy a szemlélő egyesül azzal, amit szemlél, s utána úgy érzi, mintha a ha- 
lálból ébredt volna fel. (Ez, gondolom, benneteket inkább a Nirvánára em- 
lékeztet, mint a megismerés harmadik nemére.) 

Az intellektuális szemléletnek e nagyon romantikus értelmezéséből in- 
dítja Schelling a szabadság és a boldogság kapcsolatának újraértelmezését. 
A boldogság nem az erény jutalma, hanem maga a szabadság, mivel a sza- 
badság maga az erény, amely nem ismer törvényt önmagán kívül. Ponto- 
sabban szólva minél szabadabbak vagyunk, annál kevesebb szükségünk 
van a boldogságra. 

Csak egy ével később írja meg Schelling első természetfilozófiai mun- 
káját. A természetfilozófia a reneszánsz óta nem volt a filozófusok kedvenc 
vadászterülete. Schelling visszatér egy hagyományhoz, méghozzá úgy, hogy 
természetfilozófiai spekulációkat kapcsol össze modern természettudo- 
mányos felfedezésekkel. A Gondolatok egy természetfilozófiához dilettáns 
mű ugyan, de újító és problémaérzékeny. Majdnem egy évszázadot kell 
várni, hogy jelentős filozófusok újra belépjenek ebbe a hagyományba. Igaz, 
nem ő volt az egyetlen, aki bemerészkedett a természetfilozófia birodal- 
mába, ezt tette korábban már Goethe is. 

Kedves hallgatóim, megkísérlek nem mazsolázgatni tovább, hanem in- 
kább belefogok A transzcendentális idealizmus rendszere (1797) című könyv 
gondolatmenetének vázlatos bemutatásába. Amint már eddig is láthattátok, 
a 18. század végén a jelentős német filozófusok egymás sarkára léptek. Kant 
még az egyik főművén dolgozott, amikor Schelling és Hegel már szárnyait 
bontogatta. Ugyanezt mondhatjuk a német zenéről is. Nagy korszak volt ez, 
s utórezgése is nagynak volt mondható, mind a filozófiában, mind a zenében. 

Kezdem a könyv előszavával. Schelling szerint a filozófiának absztra- 
hálnia kell. Most és itt születik meg az előítélet, amely ellen már Hegel ha- 
dakozni fog, hogy a filozófia absztrakt. Schellingtől származik a másik elő- 
ítélet is, mely szerint az angolszász filozófia egésze empirikus. Az ő felfo- 
gásában talán az is, mivel Schelling azt vallja, hogy a filozófiában az 
egyesnek el kell tűnnie. Van itt azonban azonnal egy, szerintem, fontos 
gondolat. Az igazság mást jelent, mint hogy valami , igaz". Az igazság az 
igaz tartalmait vizsgálja, azaz a filozófia levizsgáztatja mindazt, amit igaznak 
tartanak, hogy eljuthasson a rendszerhez. A filozófia az öntudat történetét 
követi, azaz a szemléleti módból felfelé halad, hogy eljusson az öntudat 
legmagasabb rendű meghatározásig. (Ha a következő előadáson Hegel 
könyvét, A szellem fenomenológiáját fogjátok értelmezni, újra találkoztok 
majd ezzel a Schellingtől származó gondolattal, bonyolultabb formában.) 
Nos, a rendszer, amely mindezt a történetet végigköveti és magába foglalja, 
a transzcendentális idealizmus rendszere. Ebben a rendszerben a prakti- 
kus filozófia csak mint közvetítő, azaz közvetettség helyezhető el. Ami pedig 
a teleológiát illeti, atermészet célszerűsége az abszolútumnak van alávetve. 
Mi akkor tehát a transzcendentális filozófia? 

Az ember csak az igazat tudja, az igazság azonban a képzetek és tárgyak 
azonossága. Mindazt, ami objektívnak nevezhető, természetes minden 

szubjektum számára. A természetes értelem számára ugyanis sem a szub- 
jektívnek, sem az objektívnek nincs prioritása. Én vagyok, a dolgok vannak. 
De annak, aki ezt az identitást meg akarja magyarázni, annak vagy az egyik - 
nek, vagy a másiknak elsőbbséget kell tulajdonítania. A természetfilozófia 
az objektívnek adja az elsőbbséget, míg a transzcendentális filozófia (Schel- 
ling Kantra hivatkozik) a szubjektívnek, azt tekinti abszolútnak. E kettős- 
ség következtében vetnek alá mindent az általános kételkedésnek (allge- 
meine Zwwveifel) . 

A filozófia ezért a természetes tudat egységét (én vagyok, a dolgok van- 
nak) kettévágja Énre és Természetre, az elsőbbséget vagy az egyiknek, vagy 
a másiknak adományozva. Ez a természetessel szemben mesterséges 
(künstlich) . A transzcendentális idealizmus az előbbiekkel szemben magát 
a szubjektumot teszi objektummá, egyfajta művészetként (Kunst), ahol a 
gondolat a tárgyat tartalmazza s ezáltal létrehozza azt. 

Nos, folytatja gondolatmenetét Schelling, tételezzünk fel (mint Leibniz) 
harmóniát az Én és a dolgok között, méghozzá úgy, hogy , a tevékeny tudat, 
amely a gondolati tevékenységében produktív, a tudat nélküli világban is 
produktív tevékenység" (3. §). Tehát, hogy a tudatban is nem tudatos te- 
vékenységre bukkanunk. Ez éppen az esztétikai tevékenység. A nem tuda- 
tos jelentkezik a tudatban, azaz az objektív világ szelleme mint költészet. 
A transzcendentális idealizmus egyfajta művészet, így jöhet létre tudat és 
lét, objektív és szubjektív harmóniája, ezért nem kell feltenni a mi határoz 
meg mit kérdését, mivel mindez a tudat önmeghatározása. A művész fejé- 
ben megvan a műalkotás. 

Kedves hallgatóim, mi itt az újdonság? Schelling azt a tevékenységet, 
amelyet hagyományosan az Első Mozgatónak tulajdonítanak (hogy elmé- 
jében minden dolog tartalmazódik), a filozófiához, azaz a tudat abszolút 
öntudatához rendeli. A filozófia, mint az abszolút költészete! De ugyanez 
a filozófia—teszi hozzá — ugyanakkor feltételezi azt is, hogy mindez csalóka 
látszat (Táuschung) , de szükségszerű látszat. 

Látjátok tehát, hogy a Schelling-féle transzcendentális filozófia az az ön- 
tudatnak, mint a lét és a tudat, a szubjektum és az objektum egységének tör- 
ténete az abszolút tudás rendszerében. Így megoldódik a prioritás kérdése 
(mi határoz meg mit?), mivel felülemelkedik azon. Az Én - Én nem tauto- 
lógia többé, mert két különböző vonatkozású Én (mint objektum és szub- 
jektum) azonossága a különbözőségben az ellentététek azonosságát jelenti. 

De menjünk egy lépéssel tovább. 

Schelling, mint később Hegel, végigkíséri az öntudat történetét, bár 
másként. Minden fázisban felmerül egy probléma, amelyet Shelling, per- 
sze, megold, illetve egy ellentét, amelyet felold. 

Első korszak: az eredeti benyomástól a produktív szemlélethez. Első 
feladat annak a megértése, hogy hogyan szemlélheti önmagát az Én mint 
végeset. A második feladat annak a megértése, hogyan észlelheti az Én ön- 
magát mint személőt. Harmadik feladat: a produktív szemlélet elmélete. 

Második korszak: a produktív szemlélettől a reflexióig. Feladat azt meg- 
érteni (értelmezni), hogyan jut el az Én odáig, hogy önmagát mint pro- 
duktívat szemlélje (alkérdése: hogyan lehetséges organikus természet)? 
Miért szükséges az organikus rendszer lépcsőzete? (Azaz az alsóbb rendűtől 
a felsőbbrendűig, a nem élettől az életig vezető út? stb.) 

Harmadik korszak: a reflexiótól az abszolút akarati cselekésig (Willens - 
akt). Feladat azt megérteni, értelmezni, hogy hogyan válhat az akarat újra 
objektívvé? A következő feladat azt megérteni, megmagyarázni, hogy hogyan 
válhat magában az Énben tudatossá a szubjektív és az objektív harmóniája. 

Íme, a transzcendentális idealizmus rendszere, amelyhez Schelling még 
egy fontos magyarázatot is fűz. E szerint a rendszer két szélsőség (Extreme) 
között helyezkedik el. Az intellektuális és az esztétikai szemlélet között. 
Ami a filozófiának az intellektuális szemlélet, az a filozófia tárgyának az 
esztétikai szemlélet. Ebből azonnal megérthető, írja Schelling, a filozófia 
általános érvényessége. 

Kedves hallgatóim, már ebből a rövid ismertetésből is megérthetitek, 
hogy miért lett Hegel rendszere a kor és az utókor számára egyaránt a 
, klasszikus" szöveg. Ahhoz, hogy az ember eljuthasson Schelling rendsze- 
rének érdekes és fontos velejéhez, egy grízhegyen kell magát átrágnia. Ezt 
Hegel meg fogja nekünk spórolni. 

Azonban még mielőtt belekezdenék Hegel első klasszikus szövegének 
ismertetésébe, be kell röviden mutatnom az ehhez vezető utat. Ott tartot - 
tunk, hogy Hegel, Schelling és Hölderlin, a jó barátok, együtt ünneplik a 
francia forradalmat, a szabadságot. A szabadság egy ideig mindhármuk 
vezető eszméje marad, bár növekvően különböző értelmezésekben. 

Hegel első ismert művét már Jénában írta a Fichte- és a Schelling- féle 
filozófiai rendszerek különbségéről. Mégpedig ugyanabban az esztendő- 
ben, amelyben Schelling előbb bemutatott műve megjelent. Ugyancsak 

Jénában jelent meg néhány évvel későbben a Hit és tudás című írása. A szel- 
lem fenomenológiáját e két mű készítette elő, de az nem igazán érthető meg 
Hegel néhány korábbi írásának vázlatos ismerete nélkül. 

Persze, mondhatnátok, mit érdekel ez titeket, hiszen ez inkább a filoló- 
giára, mint a filozófiában járatlan gólyákra tartozik. Valami azonban megje- 
lenik Hegel egy korábbi írásában, ami majd végig jellemző lesz nemcsak az 
ő munkásságára, hanem az egész német filozófiára — Nietzschét és Heideg- 
gert is beleérve. Ezt úgy nevezném, hogy , greco-mánia". Hegelnél válik a 
görögség a klasszikus művészet, a művészetvallás, mi több, a harmonikus 
erkölcsiség modelljévé, az egyszeri és örök tökéletesség megtestesítőjévé. 
Mindeddig ez nem volt filozófiai divat. A görög tragédiákat hosszú ideig (egé- 
szen Lessingig) a műfaj paragonjaként tisztelték, de ez nem terjedt ki az 
egész görög világra. A görög filozófia hosszú ideig ősforrás volt, de amodern 
időkben inkább elavultnak gondolták. Sem a francia, sem az angol filozófu- 
sok nem tekintették modellnek a görögöket. Német földön sem a filozófusok 
kezdték el a görög- kultuszt. Sem Leibnizre, sem Kantra nem volt jellemző. 

Nem tudom most veletek e furcsa jelenség motívumait megbeszélni, 
csak elismételném, hogy a filozófiában Hegel kezdeményezte. Méghozzá 
egy narratíva keretén belül Frankfurtban. Hegel fő érdeklődési köre a val- 
lásfilozófia volt, s ezen belül a kereszténység. Így jutott el ahhoz a kérdés- 
hez, hogyan volt lehetséges, hogy a nagyszerű görög isteneket egy primitív 
vallás (zsidóság) közvetítésével a kereszténység képes volt legyőzni? Ho- 
gyan és miért zajlott le a szellem eme páratlan forradalma? Azonnal látni 
is fogjátok a később oly sokszor idézett hegeli gondolatot, mely szerint a 
mennyiségi változások minőségi változásba csapnak át. Valaminek meg 
kell egy forradalmat előznie, ahhoz, hogy bekövetkezzék. A narratíva erre 
a kérdésre adta meg a választ. Tehát egy filozófiai kérdés (mennyiség/mi- 
nőség, a változás/valamivé válás) egy történelmi esemény (forradalom) 
elbeszélése kapcsán került terítékre. 

A görög és a római vallás szabad népek vallása volt, de mikor a köztár- 
saságot elpusztították, az individuumra került a hangsúly. Az individuumok 
vagy élvezetekre, vagy egy abszolútumra vágytak. Minél romlottabbá (ver- 
dorben) lettek az emberek, annál üresebb lett az élet. A hagyományos köz- 
társasági fantázia, a politeista vallás pozitívvá vált, nem vert gyökeret többé 
az emberek szívében. A római császárok despotizmusára, a szabadság el- 
vesztésére válaszképpen fordultak az elnyomorított emberek a keresztény 

Isten, mint abszolút, felé. Előbb jelen kell lennie egy vallás iránti szük- 
ségletnek, majd a vallás erre a szükségletre válaszol. 

A , pozitivitás" fogalma itt már abban az értelemben jelenik meg, ahogy 
később Hegel értelmezi fogja. Egy intézmény, például egy vallás, akkor válik 
pozitívvá, ha eltűnik belőle a szellem, ha kiüresedik, formálissá válik, ha az 
emberek nem szívükből, hanem megszokásból hisznek benne. Egy vallás 
nem attól válik pozitívvá, mert parancsolatai azok, hanem attól, hogy azok 
formálissá válnak. Így veti fel a Hegel a kérdést, hogy vajon a kereszténység 
pozitív vallássá vált-e, hogy vajon a keresztény Isten is meghalt-e? Hogy osz- 
tozik-e a keresztény Isten is a görög istenek sorsában, az elhalásban? Ez a 
kérdés, amelyre itt nemmel válaszol, de sosem fogja Hegelt nyugton hagyni. 

Kedves hallgatóim! Ígéretemhez híven röviden rátérek Hegel jénai kor- 
szakára. Ahogy a korábbiakban kóstolót kaptatok Hegel historizáló hajla- 
mából, most kaptok egy kóstolót rendszeralkotó hajlamából is. Kezdem 
A filozófia fichtei és schellingi rendszerének különbsége című írás első, bevezető 
fejezetével, folytatom a Hit és tudással. Mindkét mű bemutatásakor mel- 
lőzöm a korábbi filozófusok, illetve a kortársak kritikáját. 

Már tudjuk, hogy Hegel szerint a vallás válasz a vallási szükségletre, most 
ehhez hozzáfűzi, hogy a filozófia: válasz a filozófia iránti szükségletre. Nem 
az emberiség szükséglete amúgy általában, hanem a Hegel korabeli ember, 
a modern ember szükséglete. A modern ember világa , kettéválik" reális 
és intellektuális világra. Miért? A modern világban a tudás az egyes szak- 
tudományok ismerete, s így a kultúra (Bildung) a szaktudományok isme- 
retén alapul, a művelt embernek ezek egyikét- másikát el kell sajátítania. 
Ezek a tudományok szakmák, függetlenek egymástól, s őket az értelem 
(Verstand) eszközével sajátítjuk el. A kultúra (Bildung) ezeknek az elsajá- 
títása, egyik vagy másik tudomány ismerete. Az értelem mindegyik tudo - 
mány megértésére alkalmas kognitív eszköz, de arra, hogy mi az, ami mind- 
ezeket összeköti, sem nem keresi, sem nem találhatja meg a választ. A vá- 
lasz ugyanis az egységében keresendő, a többféleség egységében, az 
ellentétek egységében, az Egész szellemének megragadásában, s erre az 
értelem sosem képes. Erre csak az Ész (Vernunft) képes. Az Ész (Vernunft) 
egyetlen érdeke (Interesse) a megmerevedett különbségek s ellentmondá- 
sok feloldása (aufzuheben), az egység, az összefüggés, a kölcsönhatás fel- 
fogása, a szubjektív és objektív, azaz az intellektuális és reális élet ellen- 
tétének egy egészbe való feloldása. 

Az értelem és ész funkciójának megkülönböztetését Kant vezette be 
alapkérdésként a német filozófiába. A megkülönböztetés régi, a görög és 
a római filozófiából származik. Leggyakoribb megfogalmazásban logosz/ 
núsz vagy ratio/intellectus . A modern filozófia Descartes-tól kezdve ejtette 
ezt a megkülönböztetést, illetve másokkal helyettesítette. Hegel megkü- 
lönböztetése nem nagyon tér el Kantétól. (Emlékeztek, hogy Kant szerint 
a filozófia az ész fogalmaiban való gondolkodás.) Hegel ugyanakkor az ér- 
telem és az ész különbségét történelmi kontextusba helyezi. A modern tu- 
dományok az értelem használatát a kultúra (Bildung) gyakorlatává teszik. 
Ezért kezdik a filozófiát (mivel nem az értelem tudománya) — Hegel sza- 
vaival — gyűlölni, de ugyanezért jelenik meg a filozófia szükséglete is. 

Ezután tér rá Hegel a reflexióra, mint a filozofálás kognitív eszközére, 
és kíséri végig a reflexió útjait, különböző állomásait egészen a transzcen- 
dentális szemléletig. Ez agondolatmenet nehéznek tűnik, mivel embrio- 
nális formába tartalmazza Hegel filozófiájának titkát. Ahogy majd jóval 
később kifejezi magát: a filozófia nem más, mint egy adott világ fogalmakba 
öntése. Mi történik tehát a reflexiót tárgyaló fejezetekben? Hegel előadja 
a német klasszikus filozófia fejlődését Kanttól Schellingig, de nem sze- 
mélyhez kötve, hanem mint a filozófiai kategóriák önmozgását. Azaz nem 
a filozófusoknak van filozófiájuk, hanem a filozófiáknak vannak filozófu- 
saik. A reflexió tehát rendszerről rendszerre mindig új feladatokkal vias- 
kodik. A megoldások pedig új kérdésekhez vezetnek, az új megoldások 
megint új kérdésekhez. Maguk a kategóriák vannak munkában, ők sürög- 
nek- forognak, fejlődnek. Ez az ő történetük. De mégsem az ő történetük. 
Mert a reflexió nem más, mint az Ész (Vernunft), illetve a Szellem (Geist) 
működése. Nem a részt érti meg, mint értelem, hanem az egészet öleli át. 
Mindig rendszer, változó rendszer, de rendszer. 

Ez az történet tehát az első válasz arra a kérdésre, hogy miért jelenik 
meg a modern korban a filozófia szükséglete. Ahogy Hegel fogalmaz: a fi- 
lozófia szükségletét azzal elégítjük ki, hogy miden egymással szembeállított 
végességet mint az abszolúttal átitatottat (durchgedrungen) gondoljuk el. 

Gondolom, felismertétek már a közös vonást a vallásról elmondottak és 
filozófiáról elmondottak között. Hegel már a bölcsőjében megfordítja filo- 
zófiai csecsemőjét. Bár nem minden filozófus volt rendszeralkotó, de azok, 
akik rendszeralkotók voltak, épületeket hoztak létre Platóntól Tamáson ke- 
resztül Spinozáig. A hagyományos rendszer, ahogy Kant mondta, architek- 

tonikus volt, egy időtlen örök épület. Ezt a rendszerépítkezést fordítja meg 
Hegel, azzal, hogy — az ő kifejezésével — fejére állítja. A kategóriák többé nem 
egymásra épülnek; az Ész, a Szellem már nem a toronyban vagy a mennyben 
lakozik, hanem az egész történet mozgatója. A metafizika, hogy nevén ne- 
vezzem gyermeket, történeti metafizikává válik, dialektikus metafizikává. 
A metafizika utolsó fecskéje valóban kifejezte Hegel korának szellemét. 

A dialektikus (történeti) metafizika olyan kivétel volt a filozófia törté - 
netében, hogy az angolszászok nem is tekintik filozófiának, hanem inkább 
költészetnek. Annak, aki Schellinggel egyetértve a filozófiát a művészettel 
állítja párhuzamba, ez nem is olyan megvetendő. 

Kedves hallgatóim, most rátérek a Hit és tudás című, szintén jénai, munka 
rövid bemutatására. (Magyarul megtaláljátok (Osiris Gond, 2001] Nyizs- 
nyánszki Ferenc fordításában, Schelling hasonló című írásával együtt.) 

A tudás és a hit ellentéte az utóbbi időben egészen más, új értelemben 
jelenik meg a filozófiában — kezdi mondókáját Hegel. A vallás olyannyira 
pozitívvá vált, hogy a tudásnak nem esett nehezére győzelmet aratnia. 
Ugyanakkor ugyanaz történt vele, mint egy győztes hadsereggel: a győzelem 
után derült ki a gyengesége. A felvilágosodás ugyan legyőzte a hitet, de 
nemn jutott el ahhoz az önismerethez, hogy a puszta értelem nem filozófia, 
mivel az ész és a hit rajta kívül maradt. (Utalás többek között Kantra.) A fel- 
világosodás egy pusztán negatív törekvés (megmondja, hogy mi van túl a 
határain, s oda belépni tilos) , és ezzel minden pozitívet az empíriának 
hagy zsákmányul. Ez üresen hagyja a tudás minden egyéb területét, amely 
a szubjektivitást vággyal és sejtelemmel tölti el. 

A filozófia halála a transzcendens abszolútumról való lemondás, nem- 
különben az, hogy az egyedi, a véges, empirikus lényt vele szemben abszo- 
lútként állítja. Ezzel szemben a vallásban (a protestantizmusban) van jelen 
a fenséges, a transzcendens iránti szubjektív vágyódás. Tehát a modern 
tudományos kultúra számára minden véges, míg a vallás oldalán van a 
szépség és az erkölcs is. 

Az eudaimonizmust sem a kanti, sem a fichtei filozófia nem hagyja maga 
mögött, s ennyiben nem különböznek Hegel szerint az empirikus felvilá- 
gosodástól. Ez a filozófia nem Istent akarja megismerni, hanem az embert. 
( Emlékeztek? Kant számára a minden kérdést összefoglaló kérdés: mi az 
ember?) Nos, mi a baj ezzel? Hegel szerint az, hogy az ember és az abszolút 
nézőpont, , az emberiség", nem az örök szépség, az univerzum fókuszának 

képe, hanem maga az érzékiség (Sinnlichkeit) , amely a hit képességével 
vél rendelkezni, amikor az érzékfelettivel időnként kokettál. (Ach, Gott!) 

Kedves hallgatóim, a következő előadás nagy részét Hegel legjelentősebb 
fiatalkori művének, A szellem fenomenológiájának fogom szentelni. Számos, 
akár Hegel-korabeli, akár mai filozófus vagy Hegel-ismerő szerint Hegel 
ifjúkori műve egyúttal legjelentősebb, legzseniálisabb műve is. Ebbe a ver- 
senybe nem kell beszállni. Maga Hegel nem így gondolta, különben nem 
alkotta volna meg későbbi rendszerét. Mások azon vitatkoznak, hogy a Feno- 
menológia vajon , a rendszer" -hez tartozik-e vagy kívül áll azon, mint valami 
első próbálkozás? Én ebbe a vitába sem óhajtok belemerülni. Hiszem ma- 
gatok is láthattátok, hogy Hegelre is áll az, amit Heidegger Leibnizről mon- 
dott, ugyanis, ,hogy nem tud másban, mint rendszerben gondolkodni ". 

Már más hegeli sajátosságokkal is találkoztatok az eddigiek folyamán. 
Akár a kereszténységről volt szó, akár a német filozófiáról, Hegel midig 
egy történetet adott elő. S milyen szempontból adta elő a történetet? Abból 
a szempontból, amelyből minden történetet előadnak, akár egy regényről, 
egy önéletrajzról, a fizika vagy egy nép történetéről van is szó, a vége, azaz 
a jelen szempontjából (boldogan éltek, míg meg nem haltak). Pontosab- 
ban, a történetnek ott a vége, amilyen szempontból előadják. Így Hegel 
a német filozófia történetét a saját születendő rendszere szempontjából, 
a kereszténység történetét hol a pozitívvá válás, hol pedig a protestantizmus 
szempontjából. (Itt a vége, fuss el véle.) Egy másik hegeli sajátosság, amit 
már szintén tapasztaltatok, hogy Hegel történetei kategóriatörténetek, 
vagy kategóriatörténetek is. Általában előbb elmondja a kategóriatör- 
ténetet, s csak utána nevesíti az egyes rendszerek hordozóit (többnyire 
Kantot, Fichtét, Jacobit, Schellinget). 

Már említettem, hogy ezzel az eljárással Hegel megváltoztatta a filozófiai 
rendszer szokásos felépítését — azt történetivé alakítva. Az örök, illetve az 
abszolút, a totális, nem a Bábel tornyának tetején helyezkedik el, hanem 
egy történet végeredménye. A metafizika épülete nem térben, hanem idő- 
ben épül, azaz nemis épül, mivel minden későbbi az előtte járónak az ered - 
ménye, összegzése. Megy a filozófia vonata a végállomás felé. S mint mond- 
tam, a végállomás mindig a jelenvilág, s annak a kifejezése, fogalmakban, 
kategóriákban való elgondolása, megtestesítése: a hegeli filozófia. Hiszen 
ennek szempontjából meséli el a szerző a történetet, mert nemis ő (Georg 
Wilhelm Friedrich Hegel) a szerző, hanem a filozófiája, azaz a jelenkor fo- 

galmakban való megtestesítője, elgondolása. (Hegel sokszor emlegette, 
hogy előfeltevések nélkül adja elő filozófiáját.) Minden filozófiai rendszer 
(addig) meg volt alapozva, azaz néhány evidens előfeltevésre épült, mint 
pl ,én gondolkodom" vagy , önmaga okán azt értem , vagy: , léteznek a pri - 
ori szintetikus ítéletek, hogyan lehetségesek?" stb. Hegel történetének 
elbeszélése azonban valóban nem kívánja az előfeltevést, mivel a jelen s a 
hegeli filozófia létezése evidens, s az elbeszélőt nem kell megalapozni. 
Nem kell válaszolni arra a kérdése sem, hogy a történet lehetséges-e? Min- 
den, ami valóságos, lehetséges, s hogy hogyan? Azt a történet beszéli el... 

Hadd folytassam a nagyon is sántító hasonlatot. Ha egy vonat célja felé 
halad, kell, hogy valami hajtsa. A masiniszta vagy esetleg egy program. 
Hegel filozófiájában mindkettőnek megvan a maga helye. A masinisztát 
úgy hívják, hogy: világszellem, s a világszellem programja a dialektika. 
A cél felé vezető történet ellentmondások, kontliktusok, harcok története. 
Valami létezik, azaz elgondolt (e kettő végső soron azonos), valami más 
tagadja, majd egy harmadikban (valóságban, kategóriában) mindkettő 
megőrződik s magasabb szintre emelődik. Azaz valami létrejön, ami eddig 
nem létezett (nem volt elgondolva) , de csak azért jöhetett létre, mert az 
őt megelőzők léteztek, illetve el voltak gondolva. Mint már tudjátok, Hegel 
minden történést kategóriákban testesít meg. Az eredeti kiindulópont a 
magánvaló, ami ezt tagadja az a magáért való, s a kettő egysége, azaz taga- 
dása, állítása, magasabb szintre emelése, a magán- és magért való (ansich, 
fürsich, an und für sich) . Mint már tudjátok az eredmény egyúttal kiindu- 
lópont, egy következő dialektikus hármasság kiindulópontja. (Nos, többek 
között emiatt vádolta meg Schelling Hegelt gondolatlopással, mivel ezt ő 
már egyszer elmondta, ő már előadta a tézis/antitézis/ szintézis hármas - 
ságot, s még azt is ő mondta először, hogy a szintézis újabb tézissé válik, 
ami igaz.) 

Nagyon fontos megérteni annak, aki esetleg belekóstol egy hegeli szö- 
vegbe, hogy a dialektikus hármasság egy-egy kategóriája egy történésnek, 
dolognak, gondolatnak a szélesebb történésben elfoglalt helyét és nem 
annak konkrét tartalmát jelöli. Különösen fontos ez a Fenomenológia olva- 
sásakor, amikor történelmi események kategóriákban való megjelenítése 
kerül sorra. Aki ismeri közületek a hegeli dialektika gyakorlatát a társada- 
lomfilozófiában vagy a tudománytörténetben (Marx, Kuhn), ezt természe- 
tesnek is fogja találni. 





31011 TI. AZ ÚJKOR 


Mint említettem, folyt (és folyik) a vita arról, hogy a Fenomenológia vajon 
,a rendszerhez" tartozik-e vagy sem. Azt is említettem, hogy ez a mű ön- 
magában is egy rendszer. Most hozzá kell tennem, hogy egy sajátos rend - 
szer. Korábbi kis történetek helyett az egész emberi történetnek az elő- 
adása. Röviden az első , nagy elbeszélés". Kategóriarendszere, amelyet a 
következő előadásban fogtok megismerni, sok vonatkozásban egyedi, meg 
nem ismételt és megismételhetetlen is. 

Ahhoz, hogy megítélhessétek, vajon a Fenomenológia ,,a rendszerhez" 
tartozik-e vagy sem, valamilyen első benyomást kell kapnotok a rendszer- 
ről. Ezt a rendszert Hegel az Enciklopédia című háromrészes könyvben 
(Enzyklopádie der philosophischen Wissenschaften) adta ki két változatban. 
A könyvet tankönyvnek szánta a berlini egyetemen nála filozófiát hallgató 
diákok számára. Előadásain még a plafonon is lógtak. (Ezt a könyvet, ahogy 
minden alapvető Hegel-könyvet, Szemere Samu fordította magyarra.) 

Az Enciklopédia különböző szakaszainak egy-egy részét Hegel külön könyv- 
benis kiadta, mások csak előadásjegyzetek formájában maradtak ránk. A logi- 
kát, továbbá a Jogfilozófiát a következő és az utolsó előtti órán igyekszem 
külön is bemutatni, de az előadásjegyzetekre is sort fogok keríteni. 

Mi a filozófia? — kérdezi az előhangban Hegel. Gondolkodás — hangzik 
a válasz, méghozzá reflektáló gondolkodás, mi több fogalmakban való gon- 
dolkodás, úgy, hogy a gondolkodás a fogalmak tartalmát tudatosítja. Az el- 
mélkedés, a meggondolás (Nachdenken) , az igaznak tartás (für wahr halten) 
ennek előfeltétele. A filozófia tudatában van annak, hogy tartalma semmi 
más, mint az eleven szellem által létrehozott és létrehozandó, mind a külső, 
mind pedig a belső világ tudatosított tartalma, azaz a valóság (Wirklichkeit) . 
A filozófia igazsága (jegyezzétek ezt meg!) az öntudatra jutott ész és a létező 
ész összeillesztése, azaz az eszmének mint öntudatnak s az eszmének mint 
létezőnek egymással való megbékítése (Versöhnung) . 

Hogy néz ki tehát a rendszer, amelyik magától értetődően, a dialektikus 
hármasságot testesti meg? 

I. A logika, azaz a magának és magáért való eszme tudománya. 

II. A természetfilozófia, azaz a másságban létező eszme tudománya. 

III. A szellem filozófiája, azaz a másságából visszatért eszme tudománya. 
(S ezen belül a szubjektív szellem, az objektív szellem s az abszolút szellem 
tudománya.) 

A rendszer tehát önmagához tér vissza. A kígyó megharapja saját farkát, 
s nyugodtan mondhatjuk, hogy nem először a filozófiában (1. Cusanus), 
de mégis másként. Azért másként, mert ez itt egy történelmiesített meta- 
fizika keretén belüli zárlat. Akárhogyan gondoljuk is el, a rendszer önma- 
gához való visszatérésével a kerék leáll, megszűnik a történelem, az időbeli 
örökké abszolúttá merevedik, s még csak nem is ismétlődik, legfeljebb a 
szubjektív szellem, az egyéni tapasztalat szintjén. Miután a kígyó megha- 
rapta saját farkát, az ellentétek kibékülnek egymással, s elérkezünk az ab- 
szolút tudásig— mind a logikában, mind az abszolút szellem legmagasabb 
fokán, a filozófiában, készen áll a rendszer, bár senkinek sincs rá szüksége. 
Megszűnik a filozófia szükséglete, amiről Hegel olyan szépen elmélkedett? 
Senkinek nincs rá szüksége, kivéve az egyénnek, aki személyesen végig- 
kocoghat egy már kész és befejezett pályán? 

Megérkeztünk -e akkor az Idők Végéhez? Kérdésem: így van-e ez a Feno- 
menológiában is, vagy talán másként? Mondhatnám, hogy Hegel majd min- 
den kritikusa ezen volt kiakadva. Második kérdésem (tőletek erre csak a 
Hegel-előadások lezárása után kérném a választ): látta-e maga Hegel, hogy 
itt valami nem stimmel? Hogy éppen azért nem stimmel, mert minden 
stimmel? Össze tudta-e zavarodottság nélkül egyeztetni saját tapasztalatait 
saját rendszerével? Lehet ebből a zárt rendszerből egérutat nyerni? 

TIZENNEGYEDIK ELŐADÁS 


Hegel 1. 
A szellem fenomenológiája, 


A logika tudománya 


KEDVES HALLGATÓIM! 


Miután már felvázoltam a hegeli rendszert, ahogy azt az Enciklopédia 
tartalmazza, nyugodtan megkérdezhetem tőletek, hogy, amennyiben a Fe- 
nomenológia maga is egy rendszer, akkor vajon a végső rendszer melyik 
szakaszának rendszerbe foglalása? A könyv első kiadása a következő cím- 
mel jelent meg: A filozófia tudományának rendszere. Első rész. A szellem feno- 
menológiája. Ha az Enciklopédiában közreadott végső rendszert nézzük, 
akkor a szellem filozófiájának három szakasza (szubjektív szellem, objektív 
szellem, abszolút szellem) az a szakasz, amelyben végül a kígyó megharapja 
saját farkát. De hát, ha egyszer megharapja, akkor a harmadik rész a szel- 
lem filozófiájának első részévé változik, mivel az elbeszélő (az abszolút 
szellem) meséli el a szellem történetét. 

Tehát feltételezhetjük a hármas beosztást, s megis kapjuk egy igen érde- 
kes, bonyolultabb kiadásban. (Kivételesen most nem ajánlok nektek olvas- 
nivalót. Filozófia szakos amerikai diákjaim szerint ez a legnehezebb könyv 
a filozófia történetében s ez óvatosságra int.) 

A könyv első részének három (A, B, C) fejezete: Tudat, Öntudat, Ész. 

Nos, a szubjektív szellemről van-e itt szó? Igen is meg nem is, mivel 
a mindennapi gondolkodástól az intézmények szellemének kialakulásáig 
és változásáig s onnan egészen a hegeli filozófiáig vezető kategóriatörténet 
nem egyszerűen a filozófiai kategóriák síkján játszódik le, hanem a társa- 

dalmi viszonyok, intézmények, valóságos cselekedetek, gondolati rend - 
szerek, tudományok, hitvilágok történelmének alakzatai (Gestalten) bemu- 
tatásával is, amennyiben azok az előbbieket megtestesítették. S mindezen 
alakzatokon keresztül, illetve általuk ez az ész és a szabadság története. 
Illetve fordítva (ami Hegelnél, mint tudjátok, egyre megy), az adott kor fi- 
lozófiája mindig éppen ezeket az elméleti és gyakorlati élettapasztalatokat 
fejezte ki fogalmi formában. 

Tehát az első hármasság (azonnal visszatérek rájuk): tudat, öntudat, ész. 
Ezt követi A szellem fejezet (D), azaz az európai történelem progresszív 
alakzatokban való elbeszélése. Ez politikatörténet és gazdaságtörténet is, 
bár erősen stilizált formában, s mindig a gondolkodás történetével átszőve. 
Európa története ezért gondolkodástörténet, életformatörténet, vallástör- 
ténet s erkölcstörténet lesz, az individuum és a világ viszonyának története. 
Hegel itt visszalép az első részhez (egészen az öntudatig) , s onnan kezdve 
elejétől beszéli el a történetet saját koráig. 

A harmadik részben (E és F fejezet) újrakezdjük, azaz újra végigmegyünk 
harmadszor is a történeten, a mi történelmükön. Most az összefoglaló, 
egyetemes, a mindent átszövő világkép szempontjából. Ilyen világkép először 
a vallás (E). Előbb a természetvallás, majd a művészetvallás, végül a kinyi- 
latkoztatott vallás. A , vallás" magában foglal gondolati rendszert, tevé- 
kenységet, s erkölcsisége az életformát, emberi viszonyokat, a művészetet, 
a politikát, s általában a tevékenységet és — természetesen — hitvilágot. 

Az utolsó, F fejezet tárgya az abszolút tudás, az abszolút emlékezet, az 
igazság, amelyben minden bennefoglaltatik és szintetizálódik. Természe- 
tesen ő (az abszolút tudás) meséli el a történetet. Hiszen csak ő emlékezik 
vissza saját történetére. Hogy a regényekből vett hasonlattal éljek: nincs 
mindentudó narrátor azon kívül, aki azt meséli el, amit maga átélt. Az ab- 
szolút tudás a mindentudó narrátor, a történet végcélja s elbeszélője. 
(Ahogy egy öreg ember az elbeszélő, a csecsemő végcélja, mivel az öreg 
története a csecsemő hozzá vezető útjáról szól.) A mozgás teleologikus 
szerkezetű, mindig előre halad a végcélja felé. A kauzalitás szerkezete teljes 
mértékben a teleológiának van alávetve. 

Ez a koncepció két hagyomány ötvözete. Az egyik Arisztotelészig megy 
vissza. Itt az általatok már ismert dünamisz/entelecheia, azaz lehetőség/va- 
lóság viszonyról van szó. Semmi sem lehet valóságos, ami ne lett volna 
jelen lehetőségként. A valóságból rekapitulálom a lehetőséget. A másik 

forrás az üdvtörténet, az isteni Gondviselés. Az abszolút szellem (itt az ab- 
szolút tudás) e kettő ötvözete. Azonban nem akármilyen ötvözete, mivel 
tudás. Olyan tudás, amely magában foglalja a létezést, amelynek öntudata. 
Ez a szubjektum és objektum azonossága (identitása) lesz az egész hegeli 
rendszer egyik alapgondolata. 

Kedves hallgatóim, talán most már értitek az alapszerkezetet. A szellem 
háromszor teszi meg az útját, a második esetben (objektív szellem) majd- 
nem elölről kezdi, míg a harmadik a történet végcélja s egyben elbeszélője 
és mozgatója. 

Mielőtt az egyes szakaszok kissé részletesebb értelmezését elkezdeném, 
még valamire figyelmeztetnem kell benneteket, ami a szöveg olvasásánál 
nehézséget szokott okozni. Azt már gondolom megszoktátok, hogy Hegel 
a fogalmak fejlődéseként mutatja be az egymásra következő filozófiai rend- 
szereket. De az új, hogy ugyanezt teszi az egymásra következő történelmi 
korokkal vagy akár politikai eseményekkel is, vagy, hogy irodalmi szerep- 
lőket iktat be elbeszélésébe, méghozzá kategóriák gyanánt az Ész s külö- 
nösen A szellem fejezetekben. Ugyanakkor, ahogy már az előszóban is je- 
lezte, Hegel a Fenomenológiában tűzte ki a filozófiának a tudományosság 
szintjére való emelését. 

Kezdjük tehát a , természetes", köznapi gondolkodás és cselekvés alak- 
zataival, s azok megfogalmazásaival: tudat, öntudat, ész. 

A tudat a kiindulópont, a megismerés kezdete: az érzékelő, közvetlen 
tudat. Rámutatok: itt! Megfordulok: megint csak itt! — holott másutt van. 
Rámutatok: ez! Majd egy másik dologra: , ez!" A közvetlen észlelés és a ta- 
pasztalatszerzés dialektikájából következik a külső és a belső, az evilági 
és a túlvilági megkülönböztetése. Itt már az értelemhez (Verstand) érkez- 
tünk. Hegel itt kapcsolja be a történetbe, az alakzat értelmezésébe, a me- 
chanikai tudományok fogalmait, mint erő, vonzás, taszítás stb. Most már 
nem az érzékfeletti, az időtlen, hanem a (természeti) törvények világában 
vagyunk. A törvény az egyszerűség (Finfachheit) , azaz az élet egyszerű lé- 
nyege, akár , vére". Az önmagával való azonosság (Sichselbstgleichen) , 
amelyben a különbségek csak látszólagosak, mert vére kering, anélkül, 
hogy megmozdulna. (Ugye érthető? Az értelem adta törvények állandóak, 
nincsenek a különbségekre tekintettel, végtelenek, egyszerűek és moz- 
dulatlanok.) A tudat tárgyairól való tudás már különbözik a tudat tárgya- 
itól. Így kettéválik az önmagával való azonosság: számomra valóvá és a 

másik számára valóvá. (Hegel ,átmenetei" itt, ahogy a Logikában sem 
mindig meggyőzőek.) 

Folytassuk tehát az öntudattal. 

Mindeddig a tudat számára az , igaz" (Wahre) nem önmaga volt, hanem 
a másik (pl. a természeti törvény), így az volt a bizonyosság. Azonban most, 
hogy maga a bizonyosság lesz a tárgya (arra kérdez) , önmaga lesz önmaga 
számára a bizonyosság, az igaz. Ekkor a tudat lesz a magánvaló (an sich 
Seiende), aki (ami) ugyanakkor a másik számára való létező (Sein für den 
Anderen) , s ezzel belép az igazság (Wahrheit) birodalmába. 

A tudatnak mint öntudatnak kettős tárgya van: az, ami nem ő és az, ami 
ő. A nem ő felé mozgatja a szükséglet, a kívánság vagy a vágy (Begierde) , 
amely ezen ellentét feloldására (aufheben) irányul. Mi akkor az öntudat 
tárgya? Az élet, azaz a vágy közvetlen tárgya, valami eleven. Ezzel megket- 
tőződik (entzweit) . A másik eleven elfogyasztható, elpusztítható. Viszont 
a vágy, mint tevékenység, egy másik öntudat felé irányul. Az öntudat csak 
egy másik öntudat számára, az ahhoz való viszonyban válhat cselekvővé. 
Itt, írja Hegel, már felbukkan a szellem (Geist), minthogy megjelenik a 
szabadság és a függetlenség ellentéte (az, hogy valami valaminek az ellen- 
téte, már tartalmazza, bevezeti azt, aminek az ellentéte). Mi is, és egyúttal 
Én is. Fordulóponthoz érkeztünk — mondja Hegel — az érzéki lét színdús 
látszatából a jelen szellemi napjához. 

Ezek a gondolatok vezetik be a Fenomenológia egyik legnépszerűbb fe- 
jezetét az uraság (uralom) és szolgaság (Herrschaft und Knechtschaft) dia- 
lektikáját. Majdnem minden értelmező egyetért abban, hogy itt nem ennek 
kellett volna következnie. Ha már egyszer ott tartunk, hogy az Öntudat 
vágya a másik Öntudatra irányul, plauzibilis lett volna a szerelemről s nem 
az úr—szolga-viszonyról beszélnie. Mi volt Hegel indítéka? Csak saját ma- 
gyarázatommal állhatok elő. Amikor Hegel A szellem fejezetben a modern 
világról beszél, ezt a modern világot a szimmetrikus kölcsönhatás világa- 
ként mutatja be. Ahhoz, hogy eljussuk a szimmetrikus kölcsönhatáshoz, 
az elismerés szabad kölcsönösségéhez, az elismerést tagadáson keresztül 
kell magasabb szintre emelni. Az aszimmetriát tagadjuk, a kölcsönös el- 
ismerést igeneljük, mindkettőt magasabb síkra emeljük a szabadság és 
függetlenség modern világában. (Kérdésem: Ti is így látjátok?) 

Tekintsük át tehát együtt röviden Az öntudat önállósága és önállótlansága: 
uralom és szolgaság (Herrschaft und Knechtschaft) című alapszöveget. 

Az öntudat, írja Hegel, magában és magáért való (an und für sich) azáltal, 
hogy egy másik számára magán- és magáért való, azaz mint ilyet ismeri el. Az 
elismerés (Anerkennung) kettős, mivel kölcsönös. Az öntudat ismer el öntu- 
datot (azaz az ember egy másik embert). Az öntudat a másik öntudatot, ame- 
lyet elismert, meg akarja szüntetni, s ez is kölcsönös. Megismétlődik az erők 
harca, most az öntudat szintjén. Ez vagy egyenlő, vagy egyenetlen harc, amely- 
ben a felek kockára teszik életüket. Csak a halál által válik bizonyossá, hogy 
valaki az életét tette kockára. Az életben maradottak számára is. 

Nem tudom végigkísérni lépésről lépésre Hegelnek a kategóriák ön- 
mozgásán keresztül előadott meséjét. Röviden, a történet, azaz az egymást 
kölcsönösen elismerő öntudatok életre-halálra vívott harcának végered- 
ménye az aszimmetrikus kölcsönösség (első megközelítésben: a rabszolga- 
ság) , a győztes és a legyőzött aszimmetrikus viszonya. A köztük levő viszony 
kölcsönös, ha nincs úr, akkor szolga sincsen, ha nincs szolga, akkor úr 
sincsen. Mind az úr, mind a szolga öntudatként van elismerve, különben 
nem lehetne sem parancsolni, sem engedelmeskedni. 

A történet folytatódik. Szó esett már korábban a vágyról, illetve szükség- 
letekről. Az úr dolgokra vágyik, azok lényegek számára. Ugyanakkor nincs 
a dolgokhoz közvetlen viszonya, csak a szolgához. A szolgának van közvetlen 
viszonya a dolgokhoz, amelyekre az úr vágyik, hiszen a szolga szerzi meg 
azokat számára, azzal, hogy dolgozik, azzal, hogy magasabb szintre emeli 
(aufhebt) a dolgokat. Ezzel szemben az úr nem emeli magasabb szintre a 
dolgokat, hanem megsemmisíti azokat az élvezetben (Genuss). 

A szolga a közvetítő az úr és az úr élvezete között. Így az úr önállóságának 
egy mozzanatát átadja a szolgának. Az önálló tudat igazsága szolgaöntudattá 
válik. A munka, ez a megfegyelmezett vágy, úgy alakítja a dolgokat, hogy 
azok megőrzik önállóságukat, míg az úr elfogyasztja őket. A szolga alkot 
(bildet) . A dolgokhoz való negatív viszony így formává alakul. Az úr tudata 
szorongani kezd (Angst) nem ettől vagy amattól, hanem a megsemmisü- 
léstől, a haláltól. A formáló öntudat a félelem tudatává lesz, hiszen létre- 
hozza az idegen tárgyat, amitől reszketett. De éppen a munkában, amely- 
ben a másikat (az idegent, a nem számára valót) hozta létre, abban találja 
meg saját értelmét. A formáló tudat kiállja a szorongás próbáját, s eléri azt 
a szabadságot, amely lehetséges a szolgaságon belül. 

Kedves hallgatóim, mint borítékolhatjátok már egy kevés Hegel-ismeret 
alapján is, filozófusunk mindebből, azaz az előbbi történet (uraság és szol- 

gaság) végkifejletéből az öntudat egy újabb alakzatát fogja levezetni. Így is 
történik. Az öntudat alakulásának ezen újabb alakzatait Hegel a görög- 
római filozófia késő virágzásának felhasználásával értelmezi. A főszerep- 
lőket ismeritek az első szemeszterből. A fejezet címe Az öntudat szabadsága; 
sztoicizmus, szkepticizmus és a boldogtalan tudat. Hogy miért és mitől sze- 
rencsétlen (boldogtalan) az öntudat szabadsága, azt már korábbi ismere- 
teitek alapján is sejthetitek, s most Hegeltől meg is tudjátok. Ugyan már 
az eddigiek alapján is elgondolkozhattatok azon, hogy miért változtatta ítt 
Hegel meg a filozófia nyelvét azzal, hogy nem filozófiai eredetű , kategóri- 
ákat , hanem , alakzatokat" kezdett el mozgatni. 

Mindenképpen az , önálló öntudatról" van itt szó, tehát már nem a 
másik öntudatához való kölcsönviszonyáról, azaz sem nem az élvező, sem 
nem a dolgozó, hanem a gondolkodó öntudatról. Gondolkodásomban sza- 
bad vagyok, mivel nem egy másikban vagy másikért vagyok, hanem az ön- 
magában létező és az önmagáért létező egysége vagyok. 

Az öntudat szabadsága sztoicizmusként jelent meg, mivel a sztoikus szá- 
mára a szabadság lényege a gondolkodás szabadsága. A sztoikus így vég- 
eredményben közömbös lesz az urasággal és a szolgasággal szemben is, 
azaz fölébe emelkedik. A világszellem a szabad gondolkodáshoz való fel- 
nevelődés (Bildung) alakzatát ölti. Nemcsak az uraság és a szolgaság, hanem 
a ,természetes" lét fölé is emelkedik; annak dolgai is közömbösek lesznek 
számára. Azonban ezáltal közömbös lesz végeredményben az igazság tartal - 
mával szemben is. Ennek következtében hamar unalmassá válik. (Az una- 
lom fogalmára a következő szemeszterben fogok visszatérni.) A sztoikus 
szabadság tehát absztrakt szabadság. 

A szkepticizmus ezt (az unalmat) ismerte fel, s az önállóság szabadságá- 
nak tagadásával vált a negatív alakzatává. Számára nincs semmi maradandó, 
semmi változatlan, hiszen minden megbízhatatlan, tévedés, mulandó. 
Éppen a negatív mozzanat közvetítésével jut el változhatatlanhoz: önma- 
gához, önmaga tudatához, mint az abszolút dialektikus nyugtalansághoz 
(Unruhe), a mindig újra létrehozott rendetlenség (Unordnung) szédületé- 
hez. Saját tudata a kettősség, az önellentmondás öröme, nincs semmi ma- 
radandósága. 

Összefoglalva: ahogy a sztoicizmusban az öntudat az egyszerű szabadság, 
a szkepticizmusban ez az öntudat megduplázódik, végül ő maga lesz az úr 
és a szolga. Ennek a kettéválásnak, majd megduplázódásnak végső alakzata 

a szerencsétlen tudat. (Már ebből a történetből sejthetik Hegel végkövet- 
keztetését: az intézmények, a társadalom, a politikai szabadság nélküli sza- 
badság illúzió. Csak szerencsétlen korokban kapaszkodnak az emberek 
a puszta szubjektív, a pusztán gondolatban létező szabadsághoz. Nem le- 
hetsz szabad, ha világod nem az. A szerencsétlen tudatban, a sztoikus tudat 
és a szkeptikus tudat egyesítésében, együttes tagadásában, magasabb szin- 
ten már megjelenik a szellem, még ha csak mint egy kettéhasadt, magának 
ellentmondó lényeg is. 

Nem fogom bemutatni nektek a , szerencsétlen tudat" dialektikájának 
útját számtalan fordulaton keresztül a kereszténységig, az észig, mint a 
tudat és öntudat egységéig, amely egységben a változhatatlan kibékül a vál- 
tozóval, s az individuum öntudattá, majd ésszé alakul. Persze, a filozófiáról 
van szó. Az Ész, amely a tudat bizonyossága arról, hogy ő mindaz, ami va- 
lóságos: ez idealizmus. Itt már a modern korba érkeztünk, egyelőre még 
a tudat, öntudat és ész kategóriákban, illetve alakzataiban elbeszélt törté- 
nelmi utazáson keresztül. 

Következik a teoretikus gondolkodásnak alakzatokban elbeszélt törté- 
nete, amiről már szereztetek néhány tapasztalatot. Az Ész (a teoretikus 
gondolkodás) első alakzata nem más, mint a megfigyelő Ész. Mint termé - 
szetfilozófia, majd a tiszta logika és a pszichológia törvényeinek megraga- 
dása. (Mellékesen a frenológia ironikus kritikája.) 

Az Ész második alakzata: , Az ésszerű öntudat önmaga által történő meg- 
valósítása." Arról van szó, hogyan valósul meg, azaz jelenik meg, az Ész a 
világban, az emberi viszonyokban, az emberi gondolkodásban. Hegel itt 
is megkülönböztet olyan alakzatokat, amelyeket a művelt kortársak akár 
azonosíthattak is. Megjelenik a gondolatban, mint cél, az erkölcsiség (Sitt- 
lichkeit) világa, mint az erkölcsiség világnak eszméje, a szabad nép esz- 
méje. Az a gondolat, hogy az egyes ember munkája szükségleteinek ki- 
elégítésére ugyanakkor mások szükségleteinek kielégítését is szolgálja. 
Azaz a munka mint általános munka. A törvények azt mondják ki, hogy 
minden egyes ember polgártárs (Mitbürger) lesz. Egy szabad népben az 
ész igazsága valósul meg. 

Azonban, teszi hozzá Hegel, a népnek ki kell lépnie ebből a boldogság- 
ból, vagy talán nem is érte azt még el, mivel a gondolat még nem egy nép 
szubsztanciája. Ehhez el kell hagyni a boldogság állapotát s el kell jutni a 
valóságig. 

Hadd foglaljam röviden össze, miről lesz szó a következőkben. A Sitt- 
lichkeit (erkölcsiség) alakzata háromszor jelenik meg Hegelnél. Ebben 
a pillanatban, mint a modern individuum eszméje, utópiája, a következő 
részben — történelmileg korábban, persze — mint az Athénban megvalósult 
erkölcsiség, melynek azonban az individuum szabadsága hiányában el kel- 
lett pusztulnia, s harmadszor mint a Hegel korában létezhető valóság (majd 
a Jogfilozófiában). 

Most azonban még az erkölcsiség utópiájának szétesésénél tartunk, 
méghozzá az individuum önazonosságának erősödésével. Ezt Hegel három 
alakzat bemutatásával értelmezi. Az első alakzat neve: A gyönyör és a szük - 
ségszerűség, a másodiké: A szív törvénye és az önhittség őrülete, a harmadiké: 
Az erény és a világfolyás (Tugend und Weltlauf). 

A gyönyör és a szükségszerűség alakzatának értelmezésében Hegel Goethe 
Faustjára támaszkodik. Röviden: az ember, az individuum gyönyörre vágyik, 
a gyönyörben véli megtalálni az életet, s benne önmagát. Azonban, amikor 
fejest ugrik az életbe, saját ürességébe ugrik fejest, s elveszti saját életét. 

A modern individuum második alakzata a szív törvénye és az önhittség 
őrülete, az első alakzat ellentéte. A szív törvénye nem az individuum saját 
örömének keresése, hanem az emberiség boldogságának megvalósítása. 
Azonban a szív tette mindig egy rajta kívülire irányul, s az sosem az általá- 
nos, hanem mindig különös. Ez nem lehet tehát a szív törvénye. Így a szív 
megutálja végül saját csodálatos terveit is. A világot, amelyben él, holt va- 
lóságnak tekintette, a lényeget lényegtelenségnek s a lényegtelenséget lé- 
nyegnek. A szív megbolondul, amikor saját vélekedését minden emberi 
szív törvényének gondolja. (Ugye, ti is tapasztaltatok hasonlót?) 

Az erény és a világ folyása nevű alakzatban, a korábbival szemben, az ál- 
talános, azaz a törvény, a lényeges, míg az individuum a véletlenszerű, az 
egyes. Az individuum kettéválik. Egyrészt gyönyört keresővé, másrészt a 
törvénynek engedelmeskedő individuumra. Azonban a világ folyása is ket- 
téválik. Mindkettő hatalom, mind az erény, mind a világ folyása, ugyan- 
akkor egymás megfordításai. Az erény harcba lép a világ folyásával. A jó, 
az általános, ami itt fellép, az adottságok, képességek, erők. Hogy végül a 
tudat egy önmagában Jó elképzelését üres kabátként dobja el. Az indívi- 
duumok cselekvése és tevékenysége a magánvaló cél. Erőinek gyakorlása, 
képességeinek játéka nélkül holt magánvalók maradnának. (Itt kezdődik, 
bár nem itt végződik, a kanti etika Hegel-féle kritikája.) 

Már megis érkeztünk az Ész fejezet (illetve alakzat) harmadik pontjához, 
amelynek fellépését Hegel már jól előkészítette, azaz az individuumhoz, aki 
önmagának magán- és magért való módon valóságos. Ennek az alakzatnak 
is három al-alakzata van: A szellemi állatvilág, A törvényhozó ész s végül a Tör- 
vényvizsgáló ész (gesetzprüfende Vernunft). Megérkeztünk az ész alakzatainak 
egy másik szintjére: a mindennapi élethez és gondolkozáshoz. 

Most az úgynevezett szellemi állatvilágban reális emberek között va- 
gyunk, akiknek, ahhoz, hogy éljenek, mindarra szükségük van, mint az 
állatvilágnak. Viszont ez a világ szellemi, mivel az emberek tudatosan csele- 
kednek, cselekedeteikhez tárgyat és eszközöket választanak. Céljaik van- 
nak, s ezeket a célokat megis tudják valósítani. Mindenki valamiféle más 
tevékenységet folytat, nem , a tevékenységet". A dolgok valamivé válnak 
tevékenységük által (werden). A dolog milyenségét onnan ismerni, amit 
tesz velük az ember. Maga a tevékenység is tárgyi valóságot ölt az ered- 
ményben. Az igazi dolog azonban , maga a dolog" (die Sache selbst) lenne. 
Azonban egyetlen dolog sem maga a dolog, mindig egy bizonyos dolog. 
Ami itt eredmény, az a másik számára lehet tárgy, kiindulópont, de számára 
sem , maga a dolog". Másokat érdekli a dolog, de minden dolog a másik 
számára egy bizonyos dolog, nem maga a dolog. Ez a tevékenység csalódása. 
. Maga a dolog" ugyanis csak a gondolatban létezik (Ding an sich). 

A következő tudatalakzat a törvényhozó ész. 

A szellemi lény, így kezdi gondolatmenetét Hegel, egyszerű létében 
tiszta tudat, s ugyanakkor , ez az öntudat". Abszolút lét, mivel általánossága 
a tiszta lét önmagával való azonossága (Sichelbstgleichheit) , magyarul a sze- 
mélyiség identitása. Minden személyiség önmagával azonos. Az erkölcsi 
szubsztanciák (értsd az átörökölt, magától értetődő szokások és elvek) köz- 
vetlenül ismertek. Nem az eredetük vagy érvényességük kérdését kell fel- 
vetni. Vannak közvetlen, maguktól értetődő erkölcsi törvények, pl., hogy 
mindenkinek igazat kell mondania. Ennek a magától értetődő kötelesség- 
teljesítésnek ugyanakkor az a feltétele, hogy mindenki tudja, hogy mi az 
igaz. Azaz a törvény úgy módosítható, hogy mindenki mondja az igazat, 
amennyiben ismeri és meg van róla győződve. Ezáltal azonban a szükség- 
szerű parancs már feltételessé válik, s a feltételesség magában foglalja a 
véletlenséget. Lehet, persze, azt is mondani, hogy az igazságot tudni kell. 

Vegyünk egy másik természetes erkölcsi törvényt: szeresd felebarátodat, 
mint önmagadat. Ez a törvény csak a cselekvő szeretetre vonatkozhat. (Ér- 

zést nem lehet parancsolni.) Tenni kell valami jót a felebarátok számára, 
de előbb meg kell tudnunk, hogy mi jó a számukra. Tehát itt is beleütkö - 
zünk a feltételességbe. 

Végül is ezek nem törvények, inkább követelmények, parancsolatok. 
Ugyanis nem tartalmakról, hanem mércéről (Masstab) van náluk szó. 

Menjünk egy alakzattal tovább. Mi az, hogy törvényvizsgáló ész? Hogyan 
s mikor, milyen szempontból kellene a törvényeket megvizsgálni? Mond- 
juk, megkérdezhetik, hogy a tulajdon létezése vajon törvény legyen-e? 
Vagy, hogy mindenkinek egyenlő tulajdona legyen-e? A vagyonközösség 
nem önellentmondó, s az egészséges ész ezt a javaslatot is nyugodtan meg- 
teheti, hiszen közvetlenül tudja, hogy mit kell tennie, hogy mi a helyes és 
a helytelen. Viszont mégis van olyan, hogy az enyém, s nem a másé, mások 
elismerik, hogy valami az enyém, ahogy én is azt, ami az övé. Megint valami, 
amit már tapasztaltunk az öntudat alakzatában. Ugyanis a kölcsönösség. 
Méghozzá már nem aszimmetrikusan, mint az úr—szolga-viszonyban, 
hanem szimmetrikusan. Kölcsönös az elismerés, de a másikat mint egy 
dolog tulajdonosát ismerem el, egy dolog által közvetítve. Ez csak néma 
kölcsönösség. 

A közvetlen törvényhozó zsarnok s a törvényei önkényesek, mivel csak 
egy individuum akaratát és tudását testesítik meg. (Itt Platón megkapja a 
magáét.) Amennyiben egy törvény (Gesetz) egyszerűen érvényes, akkor az 
öntudat a törvénynek engedelmeskedve az általános tudatnak, beleértve 
saját öntudatát, engedelmeskedik, azaz nem egy urat szolgál. A törvény 
feltétlen, istenadta, örök törvény, nem egyének találják ki. Hegel itt Anti- 
gonét idézi. Kant is kap egy fricskát. A letét elsikkasztása nem önellent- 
mondás, hanem törvényellenes. Valami nem azért jog (Recht) , mert ellent- 
mondás lenne nem engedelmeskedni annak, hanem azért ellentmondás 
nem engedelmeskedni annak, mert ez a jog (Recht). 

Végül Hegel ugyan nem vizsgáztatja le a törvényeket amúgy általában, 
pusztán a mindennapi gondolkodás szokástörvényeit és a közvetlen erköl- 
csi parancsolatokat. Ezekkel állítja végül szembe egy nép, szabad nép közös 
akaratából született , örök" törvényeivel — a polisz törvényeivel. 

A tudat alakzatait (tudat, öntudat, ész) ezzel magunk mögött hagyjuk, 
pontosabban szólva, nem hagyjuk magunk mögött, hanem magasabb 
szintre emeljük. Nem pontos történelmi sorrendben. Ha de facto törté- 
nelemről beszélünk, akkor mindaz, amit Hegel mond, a Szellem első alak- 

zatát elemezve, az erkölcsiségről, kronológiailag , korábbi", mint a , sze- 
rencsétlen tudat". De a szabadság története szempontjából (s ez az alap- 
történet) ez a teljesebb, a magasabb rendű, hiszen itt a szabadság nem 
pusztán a gondolatban lakozik, hanem magában a világban, azaz intézmé - 
nyesedik. 

Hegel kezdi világossá tenni narratíváját. Magunk mögött hagytuk az úr— 
szolga-viszony megjelenését, de, persze, nem a kölcsönösséget. S az aszim- 
metrikusságot sem, hiszen ezek újra és újra különböző álruhákban, de fel- 
léptek, s később majd újra fellépnek Hegel világszínpadán. Így például 
magunk mögött hagytuk a , szellemi állatvilágot", a puszta köznapi életet 
és gondolkozást, de nem fogjuk végképpen elveszteni. 

A , Szellem" alakzatai, kissé leegyszerűsítve, a társadalmi formák, ál- 
lamformák s az ezekben rejlő hitek, tudások, eszmék, magatartások, alak- 
zatai egészen Hegel koráig. 

Első alakzata , az igazi szellem, az erkölcsiség", azaz az idealizált görögség 
második alakzata. , A magától elidegenedett szellem, a műveltség" (Bil- 
dung) a középkor, a feudalizmus, a katolicizmus, a reneszánsz, a reformá- 
ció, a felvilágosodás alakzatait foglalja magába. Végül a harmadik szakasz: 
, az abszolút szabadság és a rémület" a modernitás, a francia forradalom 
és a restauráció különböző alakzatait eleveníti meg. 

Lépjünk tehát a Szellem világába. A későbbiekben, az Enciklopédiában 
ez lesz az , objektív szellem" világa. 

A Szellem nem más, mint az ész realitása a világában, azaz az igazság vi- 
lágába emelt Ész, amely tudatában van önmaga világának, s annak, hogy 
a világ önmaga. A Szellem magán- és magáért való lényeg, amely ugyan- 
akkor önmaga tudata. A szellem az erkölcsi szubsztancia, s ugyanakkor az 
erkölcsi valóság is. Mint szubsztancia örök, önmagával azonosan létezik. 
Minden alakzatának elemzése azzal végződik, hogy az alakzatnak belső 
elégtelensége, ellentmondásai miatt el kellet pusztulnia, hogy helyet adjon 
a Szellem egy új alakzatának. Az utolsó alakzat minden korábbi alakzatot 
megőriz, tagad és magasabb síkon magában foglal. 

A világszellem tehát különböző alakzatokban valósul meg. Az alakzatok 
ellentmondásokba halnak bele, de ebből, szintúgy ellentmondásképpen, 
egy új alakzat születik. A világszellem, mint egy mindenkori világ és annak 
öntudata, ellentmondásokon keresztül halad. Igen, halad, előre halad. Sza- 
kadékokba zuhan, majd azokból kikecmereg, minthogy magában hordja 

emlékét mint valóságát s még inkább előre halad. Azaz hozzánk (Hegelhez), 
akik a jelenben, a , végeredményben", a szellem történetét elbeszéljük. 
A jelen mindenképpen magasabban áll annál, amit elbeszél, mert időben 
utolsónak áll, mert tudása minden eddigi tudás foglalata. A történelem az 
alakzatokban s azok ellentmondásaiban felénk haladt. Most már nem tud 
tovább haladni, mert az elbeszélő történetének az elbeszélő történetével 
van, mint egy regénynek, VÉGE. 

Kedves hallgatóim, folytassuk tehát tovább a Szellemmel, azaz az in- 
tézmények s az intézmények szabta életformák alakzataival. Ahogy már 
tudjátok, mint mindenből, ebből is három van. Az első (történelmi sor- 
rendben) az Erkölcsiség, azaz az antik világ szelleme, e szellem , pozitívvá" 
változása, ami tagadásához vezet, illetve a történetben majd hamarosan 
vezetni fog. 

Az , erkölcsiség" világában az egyes lény teremti meg saját magának és 
a szubsztanciának az egységét s ezzel a szubsztanciát valósággá változtatja. 
A világszellem kettéosztódik. Egyrészt valóságos szubsztancia, mint a nép, 
mint a nép polgárainak öntudata, tehát mint emberi törvény. Az egyén a 
népben találja meg saját valóságát. Ámde fellép e szubsztanciális erkölcsi 
törvénnyel szemben egy másik törvény, amely szintén szubsztanciális, de 
nem közvetett, hanem közvetlen és természeti. Ennek a szubsztanciális 
formának köteléke a szeretet s a vágyódás. Az általános erkölcsiség köve- 
telménye az erény s érvényes az élőre nézve. A család szeretetének tettel 
való kifejezése azonban a holtra is irányul. A halott mindig egyes, soha 
sem általános. A halott iránti szolgálatot az általános szintjére kell emelni, 
mint egy isteni törvényt. Az isteni törvénynek való engedelmesség a vér- 
rokon kötelessége. Ereje az individuum ereje. Ki lehet ez a vérrokon? Csak 
a nővér (aki vérrokon és nem polgár). Az isteni törvény képviselője a nő. 
A két törvény konfliktusa (állítás/tagadás, állami/isteni) a férfi és a nő 
konfliktusa is egyben. 

Gondolom, már felfedeztétek, hogy Hegel itt Szophoklész Antigoné című 
tragédiáján keresztül érzékelteti az erkölcsiség alakzatában az állami tör- 
vény és a családi (isteni) törvény konfliktusát. Itt jelenik meg először egy 
nő a hegeli történetben, s nem véletlenül, hiszen a tragédiákban magukban 
is megjelentek. Nem érdemes arról beszélni, hogy jó vagy problematikus - 
e Hegel Antigoné-értelmezése, mivel az mindenekelőtt az erkölcsiség , alak - 
zata" megvilágítására szolgál. 

Hegel nagy szeretettel s nem kevés nosztalgiával emlékszik vissza arra 
a világra, amelyben az individuum, az állampolgár, a közösség napjában 
(azaz a nyilvánosságban) sütkérezve tevékenykedett, s a szellemnek volt 
realitása, itt-léte (Dasein) , míg a család ennek a realitásnak része volt. 
A történet azonban folytatódik, nem állhatunk meg a szellem egyik alaku - 
latának egyik pontján sem. 

Az erkölcsi cselekedet, az emberi és az isteni tudás, a bűn és a sors. Már az 
alakzat címe is mutatja, hogy a görög tragédia világában maradunk. (Hegel 
meggyőződése volt, nem megalapozatlanul, hogy a tragédiák fejezik ki 
legpregnánsabban a görög városállamok, elsősorban Athén, belső konf- 
liktusait.) A sors (moira) , az elkerülhetetlen végzet. Az egyes számára, 
írja Hegel, az erkölcsiség világa megkérdőjelezhetetlen. Nem vizsgálja 
meg a törvényt, nem vonja kérdőre. Sem a kötelességek ellentmondásáról, 
sem pedig szenvedély és kötelesség ellentmondásáról nincs itt szó. Hiszen 
a kötelesség maga is szenvedély, s a szenvedély kötelesség. Majd Hegel 
így folytatja: az erkölcsi tudat ugyanakkor jellem, karakter is e kettő el- 
lentéte: a kötelesség és a valóság összeütközéseként jelenhet meg. Ebből 
vezeti le (kissé erőltetve) a tudás/nem tudás kettősségét. A tudás/nem 
tudás konfliktusának fényében a tett nem a tevő tette, hanem inkább 
egy külső erő tette. Holott mindig az egyed az, aki cselekszik, s a bűn 
hozzá tartozik. Amikor a cselekvő nem tagadja tettét és bűnét: akkor kilép 
a nap fényébe. A beismerés által tér az individuum vissza az erkölcsi 
szubsztanciába. 

A szubsztancia (tehát az erkölcsiség valósága) van jelen az individuum- 
ban — folytatja néhány közvetítés után Hegel —, de az individuum karaktere 
teszi a pátoszt elevenné. Csak, ha egy negatív erő mindkettőt eltapossa, 
akkor beszélhetünk sorsról, illetve végzetről. (Esztétikai előadásaiban 
Hegel minderről bővebben fog beszélni.) 

Jogállapot (Rechtzustand). A görög tragédiák elemzése (s más értelme- 
zések kritikája után) Hegel lassan visszatér az intézmények szelleméhez. 
A Jogállapot című következő alakzat a szellemi lét korábbi alakzatának ta- 
gadása, megőrzése és magasabb szintre emelése. 

Már a korábbi alakzatban is találkoztunk a felbomlás jeleivel. Az eleven 
népszellem, közösség, erkölcsiség korlátozta az individuum önmeghatá- 
rozását, a közösség szelleme nem vált egyéni szellemmé. Így a szellem új 
otthont keresett, a közösségből az individuumhoz költözött. 

A közösség így individuumokra bomlik, az általános atomokra esik szét, 
a szellem egy olyan azonossággá válik, amelyben mindenki mindenkivel 
mint személy (Person) számít azonosnak. (Hozzátehetjük, hogy ez valóban 
a jogállapot.) Az üres sors szükségszerűsége nem más, mint az öntudat 
, Én" -je. (Ugye felismeritek most a szellem alakzatának harmadik szintjén 
azt, amivel az öntudat alakzatainak harmadik szintjén már találkoztatok? 
A sztoicizmust, a szkepticizmust és a szerencsétlen tudatot.) Ítt is megje- 
lenik az elismerés (Anerkennung) fogalma. A személy mint magán- és ma- 
gáért való lény elismert a maga szubsztancia mivoltában. De ez szubsztancia 
elvont általános, nem oldódik fel a szubsztancia voltában. Tehát a szemé- 
lyiség kilépett a erkölcsiség közös világából, ő a tudat valóban érvényes 
önállósága. Ahogy az uraság és a szolgaság kilépett az öntudat közvetlen- 
ségéből, úgy lép ki a személyiség a szellem közvetlenségéből. A személy 
üres Énje a jogi személy. A maga realitásában véletlen egyén, lényegtelen. 
Tartalma az, amit birtokol, az, amit valóságosan elismernek s tulajdonnak 
neveznek. Az enyém által tarthat igényt egy véleményre. (Németül szóvicc: 
, mein , illetve ,meinen". ) 

Nos, ezeket az egyedi atomokat egyetlen, számukra idegen, atomban 
lehet összesűríteni. (Látjátok, elérkeztünk a római császársághoz.) A vi- 
lágnak ez az ura, abszolút személy, ugyanakkor minden itt-létezőt (Dasein ) 
magába foglal. Személy, de magányos személy, szemben mindenkivel. Ez 
a mindenható öntudat magát istennek tekinti, miközben csupán formális 
önmaga. Tartalma az öntudaton kívül rekedt elidegenedett valóság. 

Elérkeztünk tehát a szellem második főalakzatához: A magától elidege- 
nedett szellemhez, a kultúrához (Bildung) . 

Kedves hallgatóm, előzetesen két megjegyzést kell tennem. 

A Bildung szót , kultúrá" -nak szokás fordítani, de ne értsétek a , művelt- 
ség" szinonimájának. Inkább kultiválásnak, mind a szellemi, mind a társa- 
dalmi-társasági, mind az erkölcsi, mind a politikai képességek kultiválá- 
sának. 

Az , elidegenedés" Hegel egyik központi kategóriája (az lesz később 
Marxnál is). Valami, amitől valami idegenné válik, egy folyamatot jelöl. 
Méghozzá egy olyan folyamatot, amely magában foglalja a valamitől való 
idegenné válást, tagadást, negatív mozgást, a szellem külsővé válását, illetve 
a szellemtől való külsővé válást, eldologiasodást. Ugyanez a fogalom hiposz- 
tazálja, azaz előre feltételezi, a folyamat megfordítását. Azaz, a rendszerben 

szólva, most a , für sich" kategóriájában tartózkodunk és hiposztazáljuk a 
magán- és magáért valót, az elidegenedés megszüntetését, feloldását va- 
lami eddig nem létezőben. Mivel az abszolút tudás hegycsúcsán állva mond- 
juk el a történetet, előlegezzük a happy endet. Elidegenedésről csak akkor 
értelmes beszélni, ha megelőlegezzük a feloldását. Persze, akkor, ha az 
ember , a szellem" fogalmaiban gondolkodik. Ahogy bevezetőmben mond- 
tam, ezek a dialektikus kategóriák nem jelölnek tartalmakat, hanem egy 
gondolatmeneten belül jelzik egy kategória, illetve alakzat helyét. 

Kedves hallgatóim, nem tudom lépésről lépésre követni a bonyolult 
gondolatmenetet, melynek labirintusában elvesznétek. Így csak a folyamat 
csupasz bemutatására szorítkozom. 

Az elidegenedés, mint külsővé válás, ugyanekkor ennek az alakzatnak 
magának is al- alakzata. A , elidegenedés" egyben egyéni képességeink ki- 
fejlesztése, gyakorlása s ezzel külsővé válása. Nem tudok egyetlen képes- 
séget sem úgy kifejleszteni, hogy az külsővé, tehát tőlem függetlenné ne 
váljon. (Pl. ruhavarrási képességemet úgy fejleszteni, hogy ne legyenek 
abban ruhák mások számára.) Szemben a szolga munkájával, amely az 
úr gyönyörét szolgálja, a képességek kifejlesztése az általánost gazdagítja. 
Két , általános" hatalom jelenik meg, az Uralkodás (Herrschaft) és a vagyon 
(Reichtum), a jó és a rossz. Mindkettő az elidegenedés terméke. Hogy melyik 
a jó s melyik a rossz, az ítélet (Urteil) függvénye. A nyelv (beszéd) is külsővé 
válik s különböző alakokat ölthet. Pl. az uralom vonatkozásában lehet tanács- 
adás, hízelgés, fecsegés. (Ugye kitaláltátok, hogy most éppen a rendi társa- 
dalomban tartózkodunk.) A nyelv azt mondja , én". Ez az én ugyanakkor egy 
.Mmi" is, azaz nagylelkű tudat (edelmütiges Bewuftsein) , amelynek erénye a 
becsület és az engedelmesség, amit a nyelv közvetít. A szolgálatban meg- 
őrizni az ember magáért való létét és a személyiség önfeláldozása ellenté- 
tesek egymással. Kialakul az államhatalom és a nagylelkű tudat konfliktusa. 
A tudat kettéhasad, s az Uralom Hatalommá (Macht) válik. Ez nem jellemző 
a gazdaságra, ahol a cselekvő mindenképpen magáért való, mivel nem ál- 
dozza fel magát. (Erről az alakzatról nem tudok most többet mondani.) 

A kettéhasadt tudat bemutatásakor tér rá Hegel a vallásra, egyelőre tör- 
ténelmi beágyazottságban, nem mint abszolút szellemre, mint majd a 
könyv harmadik főrészében. Az alakzat neve: A hit és a tiszta belátás (Glaube, 
reine Einsicht) , a fejezet két főszereplőjét megnevezve. Az önmagától elide- 
genedett szellem (itt tartunk a főalakzatban) a nem valóságos világával 





328 II IT. AZ ÚJKOR 


szembeállít egy tiszta tudatot, a gondolkodás világát. A gondolat azonban 
itt az elképzelés (Vorstellung) formáját ölti. A vallásban ekkor a hit már 
nem úgy jelenik meg, mint a szerencsétlen tudatban, nem mint szükséglet, 
de úgy sem, mint az erkölcsiség világában, hanem mint a lényeg idegene- 
dése. Ez a hit , még csak hit". Megjelenik a , tiszta belátás", erre azonban 
a , még csak hitnek" nincs szüksége. A hitet készen kapják, belátás nélkül. 
Azonban (itt jön a történet, amely végül a hit és a tiszta belátás egységéhez, 
azaz a protestantizmushoz vezet) a hit és a tiszta belátás ellentétei egyesül- 
nek. Ez a tiszta belátás maga a szellem, amely azt kiáltja oda minden tudat- 
nak: legyetek azok önmagatok számára, amik mindannyian, magánvalóan 
vagytok: ésszerűek! (Nem pontos fordítása a , vernünftig" szónak, de jobb 
nem mindig található.) 

Következik: A felvilágosodás. (Még mindig az elidegenedett szellem fő- 
alakzatában vagyunk!) Első al-alakzat: A felvilágosodás harca a babonával. 

Míg a korábbiakban a , még csak hittel" találkoztunk, úgy találkozunk 
itt a , hiú tudással" (eitles Wissen) , s annak hirtelen győzelmével a hit felett. 
(Itt idézi Hegel Diderot dialógusát, a Rameau unokaöccsét, amit ti már is- 
mertek.) Ugyanakkor, hozzáteszi (szintén képletesen), hogy a bölcsesség 
kígyójának csak halott bőrét kellett levedelnie. Amikor ugyanis a felvilá- 
gosodás leleplezi, hogy a hit lényege magában a tudatban van, hogy az ab- 
szolútum maga a tudat, akkor tévedésként leplez le egy igazságot. A hit a 
közösség kongregáció (Gemeinde) szelleme. (Erről bővebben beszélek az 
utolsó előadásban.) 

Hegel itt felteszi korának egyik csavaros kérdését, amelyet Kant is feltett, 
hogy szabad-e egy népet megtéveszteni? Kant válasza az volt, hogy nem 
szabad, Hegelé pedig az, hogy nem lehet (mármint egy népet, mely önmaga 
tudatában van) megtéveszteni. Visszatérve a hitre: a csodálatos történetek 
külsődlegesek a hithez képest, a tanúsítványok ugyanis véletlenek. (Mint 
korábban láttátok, számos felvilágosító, például Rousseau is, így gondolta.) 
A hit belemegy a felvilágosodás utcájába, az ő fegyverükkel akarja őket 
megverni, míg a felvilágosodás negatívként áll a hittel szemben, holott 
maga is hitet igényel. Közben a hit hasonult a felvilágosodáshoz, a magán- 
való végesnek a tulajdonság nélküli, megismerhetetlen abszolútumhoz 
való viszonyában. (Ráismertek a deizmusra?) 

Miben áll az igazság, amit a felvilágosodás a hit igazságával szembe tud 
állítani? — kérdezi Hegel a következő alfejezetben. 

Maga a felvilágosodás is kétfelé szakad. Egyrészt az anyagot (azt, ami ki- 
maradt) tekintik abszolútnak. Másrészt a hasznosságot. A hasznosság azon- 
ban nem negatív erő, hanem a tárgy formája, azaz egy világ, méghozzá a reá- 
lis és ideális világ egyszerre. Hasznos az igazság, amely ugyanakkor önma- 
gam bizonyossága. A jelen, az igazság és a valóság egybeesnek, s a menny 
fog a földre leszállni. 

Ez a földre szállt menny a francia forradalom, ez tehát a felvilágosodás 
igazsága. Itt jutunk el az elidegenedés harmadik (magán- és magáért való) 
alakzatáig, amely, mint már tudjátok, a következő korszak kiindulópontja 
(magánvalója) lesz. 

A hasznosság keresi tárgyát: ez a tárgy a szabadság. Méghozzá az abszolút 
szabadság. A világ végsőképpen nem más, mint az ember akarata, az egyes 
akarata pedig az általános akarat. Nem az akarat üres gondolata, hanem 
valódi általános akarat, mint minden egyes ember egyéni akarata. Az ab- 
szolút szabadság osztatlan szubsztanciája a világ trónjára emelkedik anél- 
kül, hogy bármely hatalom ellenállna neki. Ebben az abszolút szabadság- 
ban minden rend (Stand), amelyekre a világ eddig oszlott, eltöröltetik. 

Azonban a személyiség nem nyugszik meg az elképzelésben, az állítólag 
általa létrehozott törvénynek való engedelmességben, sem abban, hogy a 
törvényhozók őket képviseljék, mert mindez nem valóságos. 

Az általános akarat egyetlen személyben összpontosul, akinek akarata 
igazi akarat. Ezzel minden más akaratot kizár a valóságból. Így az általános 
akarat semmiféle pozitív tettre nem képes. Hiányzik a közvetítés. A győztes 
frakció nevezi magát kormánynak, de éppen azáltal, hogy rész, minthogy 
frakció, halálra van ítélve. S minthogy frakcióként kormány, egyúttal vét- 
kes, felelős (schuldig) is. Azáltal, hogy az általánosság tudatával pusztán 
rész, halálra van ítélve. 

Az abszolút szabadság tehát azzal, hogy magát az általános akarattal azo - 
nosítja, tagadás. Minden különösség tagadása, az egyes ember életének 
tagadása (guillotine) — s ezáltal önmaga tagadása is. 

Legfelsőbb Urunktól, a haláltól félve, a tömegek visszatérnek a külön- 
bözőségek világába, s ezáltal a valóságba. Így vonul át a szellem az abszolút 
szabadság önpusztító világából, melyben a valóság nem számít igaznak, 
egy másik világba, a morális törvény világába. 

Megérkeztünk tehát az alakzatokban stilizált európai történelem har- 
madik szakaszához, a magán- és magáért való valóságos szellem világához. 

Az erkölcsiség, s ennek elidegenedése, után üdvözöljük a kettő megszün- 
tetve megőrzését, magasabb síkra emelését a modern világban. Ahogy azt 
a fiatal Hegel látta. 

A modernség tehát a moralitás világa, azaz a személyiségnek, az egyes 
embernek szabad, egyedi viszonya van az erkölcsi közösséghez. 

A moralitás világának első (magánvaló) alakzata a morális világnézet. 
Hegel itt Kant filozófiáját tekinti az alakzat kifejeződésének, megfogalma- 
zójának, és joggal. Következik tehát a kanti morálfilozófia első, de nem 
utolsó, hegeli kritikája. A bonyolult, és néhol, bár korántsem mindenhol, 
jogos kritikát csak igen rövidítve adom most elő nektek, mivel találkozni 
fogtok a jövő órán vele. 

Lássuk tehát (röviden) A morális világnézetet. 

A kötelesség tudata, annak tudása, az arról való meggyőződés — a mora- 
litás abszolút mozzanata. A kötelesség teljesítése egy individuum önmeg- 
valósításává válik. A kötelesség a moralitás gondolata, a moralitás s a ter- 
mészet harmóniájának gondolata. A moralitás és a boldogság harmóniája 
már ezzel fel is van tételezve. Az ész és az érzékiség harcban állnak egy- 
mással, s így a moralitás megvalósulása a végtelenségig elodázódik. A vég- 
cél így egy abszolút feladat marad. 

Kétféle végcélról van szó. Az egyik a moralitás és a természet harmóniája, 
azaz a világ végcélja, a másik a moralitás és az érzéki akarás végcélja, az 
öntudat. Az öntudat, mint végcél, azonban a tökéletes világcélnak, mint 
az abszolútnak, az ellentéte. A személyiség végcélja a világ végcéljának ne- 
gatívja. Az egyik végcél a másikat okafogyottá teszi. 

Reális morális öntudat nem létezik. Nem létezik morális valóság. Morá- 
lis öntudat pedig a képzeletben (Vorstellung) mint színlelés (Verstellung) 
létezik. (A szójáték magyarban nem jön ki.) 

Mitől és hogyan válik az elképzelés színleléssé? Feltételezzük, hogy 
a jelenvaló világban moralitásnak léteznie kell, de megállapítjuk, hogy a 
valóság nem felel meg ennek a feltételezésnek. Közben azonban tevékeny- 
kedünk, cselekszünk, méghozzá ebben a világban, s feltételezzük, hogy 
morális céljainkat megtudjuk valósítani. Méghozzá a jelenben kellene, ha 
lehetne. Azaz a cél és a valóság összeillesztésén dolgozunk, holott ezek 
nem egyenlők egymással, mert nem illenek össze. Minden tett a cselekvő 
tudat műve, s eredménye véletlenszerű. Az Ész célja azonban nem ez vagy 
amaz, hanem a világ egésze. Mivel az általános jó eléréséről van szó, semmi 

sem lesz jó, ha nem a végső jó. Ezt a morális tudatot, folytatja Hegel, nem 
vehetjük komolyan. Amennyiben a morális tett az abszolút cél, akkor az a 
cél, hogy ne létezzen morális cél. Ez a színlelés. 

Kedves hallgatóim, ugye látjátok, hogy Kant moralitásának világából 
Mandeville világába csöppentünk, mint Kant morálfilozófiájának — Hegel 
szerint — valós következményéhez. Nem a moralitás a kérdés, folytatja 
Hegel, hanem a boldogság. A moralitásnak nincs valósága, mivel a cselek- 
vés világában színlelt, miközben ellentéte, a természet, azaz az érdek és 
gyönyör céljaira irányuló cselekvés, valós, mert az általánosban van. 

A moralitás így, a színlelés tudatában, visszavonul saját lényegébe, oda, 
ahol megtagadja a színlelést. Ez képmutatás. (Röviden: egy valóságból, 
amelyet megvetsz, amelyből, tiszta lelkiismerettel, mint ártatlan, kivo- 
nulsz, mivel ott mindenki színleli a morális célt s csak saját élvezetével 
törődik — képmutatás.) 

Így jutunk el a magán- és magáért való moralitáshoz, azaz a modernség- 
hez, mint az előbbi két alakzat tagadásához s magasabb szinten történő 
megragadásához. 

Tehát: A lelkiismeret, a széplélek, a gonosz és lannak] megbocsátása. 

( Elöljáróban említem, hogy Hegel a , széplélek" alakzatban Goethe 
Wilheim Meister tanulóévei regényének Egy szép lélek vallomásai című betét- 
jére utal.) 

Kedves hallgatóim, nehéz lenne rekapitulálnom a hosszú és érdekes 
színjátékot, amelyet főszereplői mozgatásával Hegel itt előad, a sztorit, 
amely a történelem szellemének útját betetőzi s bezárja, és a kor szelle- 
méből fakadó abszolút szellem világába való belépéssel végzi. Bizonyos 
értelemben talán felesleges is, mivel Hegel a modern világ elemzésére 
többször vissza fog még térni. Azért nem tudom megállni, hogy legalább 
kóstolót ebből a fejezetből ne adjak nektek. Az öntudat számos szereplője 
(elsősorban az elismerés) mellett most a szellem majdnem minden sze- 
replője újra tellép tapsunkra várva. Persze, új, további, meghatározásukkal 
gazdagodva. 

Kezdjük tehát ott, ahol előbb végeztük, a lelkiismerettel. 

A lelkiismeret a moralitás öntudata, mivel a lelkiismeret ismeret, a mo- 
ralitás konkrét szelleme. Konkrét, mert a , magam" (Selbst) szelleme. Szem- 
ben az individuum korábban értelmezett alakzataival, mint személy, illetve 
személyiség, amelyek elismerésre tartottak igényt, illetve elismerés révén 

váltak azokká, amik, az Önmagam (Selbst) , mint lelkiismeret, nem tart 
igényt senki elismerésére önmagán (esetleg önmaga kis közösségén) kívül. 

A moralitás mint alakzat (nem mint puszta világszemlélet) a tevékenység 
birodalma. A lelkiismeret , negatív" egyetlenség, számára a kötelesség el - 
lentmond a valóságnak. Nem a másokért való lét, hanem az önmagáért 
való lét alakzatában létezik. Ő egyedül tudja, hogy mi az ő kötelessége. Ez 
a meggyőződés. (Új szereplő!) Az a kötelessége, amiről ő meg van győződve. 
. Maga a dolog" most a szubjektum. A lelkiismeret szerint mindaz, ami az 
előbbi alakzatokban, mint jó és rossz jog vagy törvény lépett fel, az önma- 
gam közvetlen tudatához képest a másik. ( Előre elárulhatom, hogy Hegel 
Szókratészt is ebben az összefüggésben értelmezi.) A lelkiismeret meg- 
szabadul minden tartalomtól, minden törvény előírta kötelességtől. Saját 
maga bizonyosságának tudatában személyisége fenségének (autarchiájá- 
nak, nem autonómiájának) vindikálja az oldás és kötés jogát. Önazonos- 
sága a minden mástól való különbség (Ungleichheit) . A mások így nem tud- 
hatják, hogy a lelkiismeret jó-e vagy rossz-e? A lelkiismeret nyelve az Én 
- Én, az benne az önmagammá vált véges lét (Dasein) meggyőződését 
mondja ki, azaz deklarálja. 

Folytassuk a hegeli narratívát az abszolút különbség (egyenlőtlenség, 
ellentmondás) történetével, azaz a gonosz, mint , gonosz tudat" és az álta- 
lánosság ítéletének (Urteil) történetével. 

A magát az általánossal szembenálló tudat, amely ezáltal véli kötelességét 
teljesíteni a valóság szempontjából, hogy gonosz. Mást mond, mint amit 
tesz, s eza képmutatás. A képmutatást le kell leplezni. Ha azonban az egyik 
oldalon (széplélek) álló gonosz bevallja, hogy az (én vagyok az!) , akkor meg- 
szűnik képmutatás lenni. Azzal vallja be gonoszságát, hogy bevallja, hogy 
az általánossal, a valóságossal magasabb rendűnek mondta ki önmagát, 
hogy kizárólag saját törvényeinek engedelmeskedett. A vallomással általá- 
nos elismerésre tart igényt. De a , hideg szív" ezt megtagadja tőle, még azt 
sem ismeri el a lélekről, hogy szép. A viszony ellentétére fordul. 

Hadd jussunk el a narratíva, a modernitás születésének végéhez. 
A , hideg szív" (kaltes Herz) , amely megítéli a másikat, elveszti a másikkal 
való folyamatosságot, a közvetítést, megtörik. A kettévált szellem sebei 
begyógyulnak, s hegek sem maradnak utánuk. 

A nevezett gonosz (a Magam) külsővé válása most az egésznek egy moz - 
zanata, ezzel a másik elismerése, míg a másik önmagát ismeri fel benne, 

s mindkettő ezzel válik magáért lévő általánossá. A korábbi hideg szív azt, 
amit gonosznak tekintett, jónak ismeri el. A megbékélés (Versöhnug) az itt- 
létező (daseiende) Szellem. A kiengesztelő , igen!" a korábbi , nem" -mel, 
azaz ítélettel szemben az a beszéd, amellyel mindkét fél elismeri a másikat 
mint önmaga bizonyosságát. 

Ugye, megígértem nektek az Öntudat egyik alakzatának, az uraság és 
szolgaságnak, azaz az aszimmetrikus kölcsönösségnek elemzésekor, hogy 
a történet végén majd eljutunk a szimmetrikus kölcsönösséghez? Hát el- 
jutottunk. Ahogy az alakzat végén eljutunk, ha csupán költői jelzés formá- 
jában is, a protestantizmushoz is. 

Mindezzel a történetet még egyszer elejéről kell kezdeni, az értelemadó 
világszemléletekkel, világmagyarázatokkal, méghozzá az abszolút szellem- 
mel, amely eddig is Vergilius szerepét töltötte be, mint az önmaga törté - 
netének egy szakaszára visszaemlékező narrátor. 

Következik tehát a szellem harmadik szakasza. 5 ez is két részre szakad, 
mint A vallás (E pont) és Az abszolút tudás (F pont). A vallás , alakzat", a 
szokásos hármassággal írja le a történelmi egymásutániságot, mint ter- 
mészetvallás, művészetvallás és kinyilatkoztatott vallás. Miután az utolsó 
előadásban még sort kerítek Hegel vallásfilozófiai előadásaira, most rövi- 
den csak annyit, hogy a hármasságitt a Fenomenológia általános beosztását 
követi. A természetvallás szellem a tudat szintjén, a művészetvallás szellem 
az öntudat szintjén, a kinyilatkoztatott vallás szellem a szellem szintjén, 
a magán- és magáért való vallás. Ugyanakkor a vallás — legfelsőbb fokán 
is — a képzet (Vorstellung) formájában fejezi ki a tartalmat, azaz az abszolút 
igazságot, az abszolút tudás, mint azt elvárhattátok, a fogalom formájában 
fejezi ki ugyanezt az igazságot. 

Miután ezek a gondolatok módosulni fognak, de már időhiány miatt is, 
be is fejezemA szellem fenomenológiájának rövid ismertetését. Annál is in- 
kább, mert ezen az órán még Hegel Logika (a magyar kiadásban: A logika tu- 
dománya) című könyvéről is kell valamit mondanom. Ez a könyv Nagylogika 
címen fut, megkülönböztetve az Enciklopédiában foglalt , kis logiká" -tól. 

A Logika című könyv nem logika a szó hagyományos értelmében, legfel- 
jebb második főrészéről, a szubjektív logikáról mondható el, hogy leg- 
alábbis részben hasonlít címéhez. A könyv ontológia és fogalomtan egyben 
és egyszerre, s ez feltételezi a végeredményt, ugyanis azt, hogy minden ka- 
tegória a lét kategóriája, hogy a lét és a gondolkodás egybeesnek (ezt ne- 

vezik a szubjektum/objektum azonosságának). Ha tehát azt olvassátok 
(amennyiben olvassátok) , hogy minden dolog egy tétel (Urteil) , vagy, hogy 
minden dolog egy következtetés (Schluss) , egy cseppet sem fogtok ezen cso- 
dálkozni. S azon sem fogtok csodálkozni, hogy a rendszert az Abszolút Eszme 
zárja le. Sőt, talán még azon sem, amit az Enciklopédia rövid leírásából már 
tudtok, hogy a logika természetté , idegenedik el", azaz válik külsővé. 

A logikáról Hegel egyszer azt mondta, hogy , Isten gondolatai a teremtés 
előtt". A korábbi filozófiák történetének ismeretében azt mondhatjátok: 
ezzel már találkoztunk! Nem azt mondta-e Cusanus, hogy a világ az össze- 
zsugorodott maximum: azaz Isten? Nem azt mondta-e Spinoza, hogy mind 
a kiterjedés, mind a gondolkodás a szubsztancia attribútuma, tehát mind - 
kettő maga a szubsztancia? Hegel nem lenne ezektől a kritikainak szánt 
megjegyzésektől megbántódva, épp ellenkezőleg! Diadalmasan mondaná, 
hogy ez az! Éppen ez az, amit akartam. Az Abszolút Eszme minden korábbi 
eszmét tartalmaz, azokat tagadva őrzi meg, s emeli a legmagasabb szintre. 
Az Abszolút Eszme az egész. 5 az Egész az Igazság. Egyetlen korábban meg- 
fogalmazott filozófiai álláspont, kategória, sem volt hazug vagy téves. Rész- 
igazságok voltak, amelyeket magasabb igazságok tartalmaznak. Mind ki- 
vétel nélkül a Lét és a Fogalom meghatározásai, s mint ilyenek nem lehet- 
nek tévesek, csak egyoldalúak, meghaladandók és meghaladottak. Az 
Abszolút Eszmében, minden eszme egységében, a filozófia elérte célját, 
beteljesedett. Vége. Vége a filozófia történetének. A Logika a filozófia tör- 
ténete is — kategóriákban elbeszélve. 

Így a Logika is egy történet, s ez teljesen új. Az igazság kialakul, kialaku- 
lásának története van. A Maximum nem statikus, hanem időben bontako- 
zik ki. Nem áll készen a Vég előtt a Kezdet sem, mivel nincs, ahogy nem is 
lehet, addig , fogalmára hozva". Azt már tudjátok, hogy a kígyó megharapja 
a saját farkát, különben nem lehetne rendszer. Azonban ez a kígyó furcsán 
kapja el saját farkát, mivel nem körben, hanem spirálban mozog. Hegelnek 
trükkökre van szüksége ahhoz, hogy a kígyó ezt az akrobatikus mutatványt 
elvégezze, tehát, hogy a hegeli dialektikát (amit ő módszernek nevez) a 
kulcsra zárt rendszerrel összeegyeztesse. 

A Logika, mint már említettem, két fő részre oszlik, az objektív logikára 
és a szubjektív logikára. Magam részről az objektív logikát érdekesebbnek 
tartom, s így — szubjektív okból — azt fogom veletek egy kissé bővebben 
megbeszélni. Ezekből a szakaszokból is csak azokat a fogalmakat és törté- 

neteket fogom röviden érinteni, amelyek ismerete hozzásegít benneteket 
az utolsó két előadásban értelmezett művek megértéséhez. 

Előtte azonban érdemes az előszavakat és a bevezetést is figyelembe 
venni, mert tömören árulják el az egész vállalkozás titkát. Az első előszóban 
Hegel megsiratja a metafizika eltűnését a német szellem kultúrájából. S ezt 
Kant még igazolta is! Mi egy nép metafizika nélkül? Mint egy templom 
szentség nélkül. A második előszóban megnevezi a vállalkozás célját, ami 
nem más, mint a gondolkodás birodalmát filozófiailag, azaz szükségszerű 
fejlődésében, bemutatni. A , szükségszerű" szó hangsúlyozott. A mai filo- 
zófia, mondja Hegel, túllép az , iskolai filozófián", ahogy az , iskolai logikán" 
is, azzal, hogy a logoszhoz, az észhez, , magához a dologhoz" fordul. A lo- 
gikai mesterség, s mint olyan, a vajon kérdését teszi fel, pl., hogy vajon 
van-e igazság a végesben a végtelen nélkül stb. 

A bevezetésben arról szól, hogy a logikában nem puszta gondolati for- 
mákról van szó, mivel minden formában benne foglaltatik a dialektika, 
amely azt mozgatja. A logika rendszere inkább az árnyak rendszere. Ebben 
az árnyékvilágban magát kiismerni a tudat kiképzésének gyakorlata. 

Tekintsük most tehát át az objektív logika felosztását. Két főrészből áll, 
ezek: A lét tana, A lényeg tana. (A fogalom tana már a szubjektív logikához 
tartozik.) 

A következőkben csak azokat a kategóriákat említem, amelyek másutt is 
jelentős szerepet játszanak, s nem csupán Hegel logikájában. A dialektikus 
szerkezetet már ismeritek: magánvaló, ennek ellentéte, tagadása, mint ma- 
gáért való, mindkettő tagadva megőrzése és magasabb síkra emelése, mint 
magán- és magért való, amely egy új kategória, s egy új magánvaló stb. Min- 
den új kategória az előbbiek egy új meghatározása, azaz a kategóriák egyre 
konkrétabbá lesznek, egyre teljesebben lesznek meghatározottakká. Míg 
csak el nem érkezünk a teljes meghatározottsághoz, az Abszolút Eszméhez. 
Ezt, mint tudjátok, már nem tagadhatjuk, mivel az abszolút attól abszolút, 
hogy nem lehet ellentéte. Cusanus szavaival: coincidentia opposítorum . 
(Heidegger ironikus megjegyzésével: Hegel nem az abszolútumot előlegezte 

— amit valóban nem tett —, hanem az abszolútum abszolút mivoltát.) 

A könyv különben gyönyörűen, elegánsan van felépítve. 

Első kategória: minőség. 

Első meghatározás: a Lét (magánvaló lét, lét mint olyan, maga a lét). Az 
első tagadás: a Semmi. Az első közvetítés, magasabb szintre emelés: a Levés, 

azaz valamivé válás (Werden) . Már ezen a ponton is sejthetjük, hogy a könyv 
minden kategóriája a Lét meghatározása lesz, ahogy azt is, hogy a tagadás, 
a negáció, a közvetítés az egész mozgás motorja, hajtóereje. 

(A következőkben Hegel hagyományos filozófiai témákat mozgat, mint 
véges/végtelen, egy/sok. Különösen fontos a végtelenség elemzése. Hegel 
itt megismétli a végtelen regresszió és progresszió gyakran említett és 
többnyire elutasított gondolatát, s ezt a végtelenséget rossz végtelenségnek 
nevezi. Van azonban egy másik végtelenség is, a végtelen a végesben, az 
intenzív végtelenség, ez az igenlő — nem rossz — végtelenség.) 

A minőség kategóriáit természetesen a mennyiség kategóriái követik. 
Az itt a tagadás, afür-sich-sein a közvetítés mozzanata. Mindkettőre válasz 
a harmadik, a Mérték (Mass). Nos, itt kerül sor az én egyetemi hallgató ko - 
romban különösen népszerű elemzésre, ugyanis arra a gondolatra, hogy a 
mennyiségi változások egy ponton minőségi változássá alakulnak, méghozzá 
hirtelen. Van tehát egy ugrópont. Példa erre (itt) nem a forradalom, hanem 
a víz felforrása. Ezeket a pontokat Hegel a mértékviszonyok csomópontja - 
inak nevezi. Az ugrás után egy másik valami (Etwas) jön létre. Téves az az 
állítás, (Leibniz) , hogy nincs ugrás a természetben, már a születés és a halál 
is az. Van ugrás a morálban is, folytatja Hegel, például, amikor a növekvő 
könnyelműség bűntettbe , csap át". (Ti erről mit gondoltok? Van a morálban 
vagy az emberi jellemben általában olyasmi, mint , ugrás" ?) 

Itt búcsút is mondunk a Lét eddigi meghatározásainak s belépünk a Lé- 
nyeg (Wéesen) világába. 

A lényeg a lét meghatározása. A lényegnek meg kell jelennie. Ez azonban 
csak a végén derül ki. Mielőtt a jelenségről beszélne, Hegel szemügyre 
veszi először a látszatot. Míg a lét a maga teljességében lényeggé válik, a lát- 
szat a lényeg tagadása a lényegben, a nemlét a lényegben, a közvetlen. Mint 
a lényeg nemléte hozzá tartozik a lényeghez (Hegel egyik példája a vízben 
eltörtnek látszó pálca). 

A jelenség általános meghatározását követik az úgynevezett , reflexiós 
meghatározások" ( Reflektionsbestimmungen) , amelyek fontos szerepet ját- 
szanak a hegeli dialektikában. Ezek a lényeg meghatározásai, s ugyanakkor 
közvetítések. Kezdi az azonossággal. Megkülönbözteti az elvont és konkrét 
azonosságot. Az utóbbi a dolog, illetve a fogalom meghatározásainak to - 
talitása. (Hogy az arisztotelészi azonosság elvének kritikája szerintem 
hamis, s az ebből eredő következtetések is azok, arra most nem tudok 

kitérni. Hegel szemmel láthatón nem Arisztotelész Első filozófiájából, 
hanem kora tankönyveiből indult ki, azokat cáfolta, ahogy már Kant is 
tette. Mindenesetre az úgynevezett , dialektikus logika" erre a cáfolatra 
támaszkodott.) 

Ami fontos, hogy az azonosság, különbség, ellentét, ellentmondás He- 
gelnél egy folyamat, mind egy fogalmi, mind pedig egy valóságos folyamat 
(e kettő persze egybeesik). Azaz az azonosság válik különbséggé, a különb - 
ség válik ellentétté, majd az ellentét ellentmondássá. Az ellentmondás 
végül az alapban (Grund) megy tönkre, illetve mint az ellentétek egysége 
alappá válik. Az , alap" hordozza az ellentéteket, mint lényegét. (Német 
szójáték ,zu Grunde gehen", az alapba menni, annyit jelent, mint tönkre 
menni. A Grund szót mi is ismerjük A Pál utcai fiúkból.) Az alap, megala- 
pozás (Grund) lényege, hogy a pozitív és a negatív egység, azonossága, a lé- 
nyeg önmagát mint alapot határozza meg. 

Nos, az , alap", illetve a megalapozás mint a lényeg a reflexió- meghatá- 
rozása előbb abszolút alap, majd meghatározott alap. Első alakjában mint 
abszolút alap, forma versus lényeg, forma versus anyag, forma versus tar- 
talom. Ezek az utolsó két előadásban mind sorra kerülnek. A , harmadik" 
ebben a történetben a , megalapozás", a feltétlenség fogalma. (Ha vissza- 
gondoltok a filozófia már ismert történetére, azonnal belátjátok, hogy a 
megalapozás mindig a feltétlen feltételezésével történik, így már ÁAriszto - 
telésznél is. (Hegel igyekszik a kategóriákat úgy levezetni egymásból, hogy 
ezzel, megközelítve, a filozófia történetében való fellépésüket is kövesse.) 
Már azt is tudjátok, hogy Hegeltől ezt nem várhatjátok el, mivel ő azzal az 
igénnyel lépett fel, hogy előfeltétel nélkül, tehát a feltétlen alap tételezése 
nélkül, építi fel rendszerét. 

Végül, mindezeken a közvetítéseken keresztül, Hegel mégis eljut a , lé- 
nyeg tanának" második részéhez, a jelenséghez. De türelem! A , jelenség" 
ennek a résznek is csak második fejezetében lép a színpadra. Egyelőre 
még az egzisztenciánál (Eristenz) tartunk. 

Hegel , az elégséges alap" leibnizi tételéből indít. Ugyanúgy, ahogy ál- 
lítjuk, hogy mindennek, ami létezik, van alapja, azaz feltétele, úgy mond- 
hatjuk azt is, hogy minden, ami van, az egzisztál (alles was ist existiert) . 
Továbbá, hogy az, ami egzisztál, megalapozott, azaz van feltétele, valamint, 
hogy ami egzisztál, az feltétlen. Kérdés ugyanis az, hogy kinek vagy minek 
az egzisztálásáról van szó. A magánvaló dologról? Istenről? 

Ne tekintsük tehát az , egzisztálást" állítmánynak, mivel azzal nem me- 
gyünk semmire. Ne azt mondjuk, hogy a lényeg egzisztál, hanem azt, hogy 
a lényeg az egzisztálás alakzatába ment át, azaz , a lényeg egzisztencia". Köz- 
vetlenségében nem más, mint létező dolog. 

A létező dolog, továbbá a kölcsönhatás értelmezése után végre megérke- 
zünk a címadó jelenséghez, mint a látszat és az egzisztencia egységéhez. Előbb 
a jelenség törvényéhez, majd a jelenségvilág és a magánvaló világ viszonyához, 
végül a jelenséghez mint viszonyhoz, viszonyuláshoz. Innen ugrunk majd a 
lényegtanának végéhez, betetőzéséhez, a valósághoz. Azonban egyelőre még 
a jelenségnél tartunk. A jelenség a különféleségek, sokféleségek egymás 
melletti, egymástól független létezése, a másik , felemelése" (Aufheben) nél- 
kül, a másság fennmaradása mellett. A jelenség , törvénye", a jelenség azo- 
nossága a folyamatosságban. E törvény birodalma, az egzisztáló, a fennálló 
világ nyugodt képmása. A világ, amely önmagára reflektál, ugyanakkor egy 
olyan világ, amely mint magán- és magáért való önmagát a megjelenő világ 
fölé emeli. Ez a világ, amelynek szintén van egzisztenciája, az érzékfeletti 
világ. Ugyanakkor, mint az egzisztenciák totalitása, a megjelenő világ formája. 
Mint ilyen, a jelenségvilág megfordítása. Tehát a fordított világ (die verkehrte 
Welt) . Van tehát egy pozitív és egy negatív világ, egy északi sark és egy déli 
sark. Ami a megjelenő világban jó vagy boldogság, az a fordított világban 
rossz és boldogtalanság. (Ugye kiérzitek mindebből a Kant-kritikát?) 

Ezt az ellentétet oldja fel a , lényeges viszony". (Ez még nem az abszolút 
viszony!) Ez a világ, mint a lényeges és a megjelenő világ viszonya, totalitás, 
azaz univerzum. A viszony igazsága a közvetítés. 

Én azonban tiértetek és a rövidség kedvéért átugrok számtalan közve- 
títést, s egyenesen fejest ugrok a valóságba (Wirklichkeit), mivel ennek a 
kategóriának a következő előadásban kitüntető szerep jut. 

A valóság, mint elvárható volt, a lényeg és egzisztencia, a belső és külső 
egysége. Fő meghatározásai az abszolútum, a valóság és az abszolút viszony. 
A valóság három reflexiós meghatározása: a valóságosság, a lehetőség és 
a szükségszerűség. Az abszolút és az abszolút reflexiós meghatározásainak 
értelmezésekor Hegel valamire vetemedik, amit ritkán tesz, ugyanis meg- 
nevezi az illetékes szereplőket, ebben az esetben Spinozát (az abszolútum, 
attribútumai, móduszai) , majd Leibniz monászait. 

Az abszolút a külső és belső egység. A valóság mint a Valóság második 
meghatározása első megközelítésben nem e forma totalitása. A lehetőség 

is valóság, ha nem is a valóság totalitása. A lehetőség és valóság egysége a 
véletlenség. A véletlen valóságnak van létezése, egzisztenciája, de nincs 
igazsága. Nem tételezett, nem közvetlen valóság, nincs alapja (Grund). Ked- 
ves hallgatóim, e sorok fontos szerepet fognak játszani a Jogfilozófia értel- 
mezésében. Fogas kérdés, mi az, hogy valóság? Mi a valóság? Hegel válasza 
arra kérdésre, hogy mi a valóság, első megközelítésben a számtalan tulaj - 
donsággal rendelkező dolog, amely másra hat (magyarban nem érvényesül 
a szójáték: die Wirklichkeit wirkt) . A lehetőségnek, folytatja Hegel, nem egy 
formája van. Nem minden lehetőség azonos a véletlennel (ez is lehetséges, 
meg az is) , azaz formális lehetőség, de van reális lehetőség is, amely benne 
foglaltatik a magánvalóban (az embrió lehetséges ember). A sokrétű itt- 
lét (Dasein) lehetőségis meg valóság is. A feltételek összessége, azaz a tar- 
talom totalitása, , maga a dolog" (die Sache selbst). 

Ami szükségszerű, az nem lehet más, mint ami, de lehetségesnek kell 
lennie. A reális lehetőség, mint valóság, szükségszerű, e kettő csak látszólag 
különbözik. Ez a szükségszerűség azonban relatív, mivel feltétele van, a 
kiindulópontja. A kiindulópont azonban véletlen. Így a reális szükségsze- 
rűség sem más, mint véletlen. (Nem az véletlen, hogy X. Y. embrió volt, 
hanem az, hogy mint embrió volt.) A valóságos szükségszerűség az, ame- 
lyek feltételei is szükségszerűek, azaz abszolút lehetségesek. 

Az abszolút szükségszerűség vak, lényegét tekintve véletlen. Kerüli a 
fényt, azaz a látszatvilágot, csak önmagát nyilvánítja ki. Negatív szabadság 
a maga fénytelen, azaz látszatkerülő (scheinlos) közvetlenségében. Az ab- 
szolút szükségszerűség tehát nem szükségszerű, nem is valami szükség- 
szerű, hanem a szükségszerűség mint reflexiós meghatározás (Reflektion- 
bestimmung). 

Mi az abszolút viszony? Az oksági viszony, a formális kauzalitástól a reá- 
lis kauzalitáson keresztül a kölcsönhatásig. Majd (egy későbbi szakaszban) 
a teleológia. 

Itt lépünk be a harmadik főkategóriába: a Lét és a Lényeg után a harma- 
dik a kettő egysége, a Fogalom. Azonban, mint előlegeztem, minden kate- 
gória az első (Lét) meghatározása a lét és semmi egymást követő meghatá - 
rozásain keresztül egészen a totális meghatározásig. Az Abszolút Eszmének 
nem lehet negációja, mert tartalmaz minden negációt. A mozgás az elvont - 
tól a konkrét felé halad. A kezdet, a Lét és a Semmi üres tartályok, tartal - 
matlanok, absztraktak. A mozgás végpontja, a cél, az Abszolút Eszme csor- 





340 II III. AZ ÚJKOR 


dultig tele van a filozófiatörténet minden kategóriájával, abszolúte konkrét, 
nem adható hozzá már semmi, a Totalitás, az Egész, azaz az Igazság. A tar- 
talom a teljes meghatározottság, míg a forma, a módszer, a dialektika, azaz 
a fogalmakat történelmi mozgásukban ellentmondásokban való alakulá- 
sukban való bemutatása. Hegel azt vallja, hogy e kettő is egyesül egymással. 
Oly sok kaland és viszontagság után végül megülik nászukat. Ez volt az a vég- 
következtetés, amit Hegel legeredetibb tanítványai nem osztottak. 

Már túlléptem az időhatárt, így csak még néhány szót szólok a könyv te- 
tőpontjáról, az eszméről. Mivel az Abszolút Eszme a Lét minden megha- 
tározását magában foglalja, magától értetődően magában kell foglalnia az 
Eszme minden meghatározását is, amilyen a Jó eszméje és az Igaz eszméje. 
A szép eszméje itt nem kap helyet. Az Abszolút Eszme értelmezésében 
kerül sor a művészetre, a vallásra és a filozófiára. Róluk esik majd szó az 
utolsó előadásban. 

TIZENÖTÖDIK ELŐADÁS 


Hegel 2. 
Történettfilozófia. Jogfilozófia 


KEDVES HALLGATÓIM! 


Már régen szeretnék nektek egy Hegel-olvasmányt ajánlani. Sajnos, eddig 
erre képtelen voltam. Az eddig bemutatott Hegel- művekből ugyanis nem 
lehet részeket kiemelni s amúgy is nehéz olvasmányok nem filozófusok 
számára. Most a történetfilozófia (Előadások a világtörténet filozófiájáról) 
bemutatásakor azonnal nyílik is rá alkalom. Akinek kedve van, olvassa el 
a könyv A világtörténet menete című fejezetét. 

Ugye emlékeztek mégaz Enciklopédia, azaz a hegeli rendszer beosztására. 
A szellem történetében most az objektív szellem világába érkeztünk s 
ebben az előadásban végig ott is fogunk tartózkodni. 

Még egy előzetes megjegyzés. Már eddig is gondolhattátok, ettől kezdve 
látni is fogjátok, Hegel mindig történelmet ír. A Fenomenológiában Európa 
történetét, másutt (mint itt is) világtörténetet. Csakhogy Hegelnek kétféle 
módja van a történetírásra. Vagy transzcendentális történelmet ír, mint a Fe- 
nomenológiában, illetve a Logikában, vagy empirikust, mint éppen most, a 
történetfilozófiában, ahogy egyetemi előadásaiban általában, vagy mindkettőt, 
mint a Jogfilozófiában. Igaz, a transzcendentális történetekben is vannak el- 
kerülhetetlenül empirikus mozzanatok, ahogy az empirikus történetek sem 
lehetnek megtranszcendentális vezető eszme nélkül. Mi több, végig a transz- 
cendentális eszme kormányoz, az vezeti az Egészet a beteljesedés, a rendszer, 
az Igazság, a szabadság, a jelen felé. Ezért is áll Hegel filozófiája , a fején". 

Azt is mondhatnátok, hogy Hegel minden műve ugyanarról szól, csak 
másképpen, s ebben igazatok is lesz. Csakhogy ennek a , másképpen" szó- 

nak a filozófiában jelentősége van. Lássuk hát a most sorra kerülő könnyű 
olvasmánynak, a történetfilozófiai előadásoknak a bevezetését. 

Hegel a történetírás típusainak megkülönböztetésével kezdi. Az első, 
, eredeti" történetírás célja a nagy tettek, jelentős események, a hősök éle- 
tének elbeszélése. Ilyenek voltak a nagy görög történetírók művei, a kö- 
zépkori krónikások írásai, ahogy ilyen a memoárirodalom is. 

Ezzel szemben a reflektáló történetírás a jelen szellemének szempont- 
jából mutatja be a történelmet. Ez lehet általános történelem mint világ- 
történet, egy nép története, háborúk története. Lehet pragmatikus törté- 
netírás is, mely a mindenkori jelen számára von le tanulságokat, különösen 
morális tanulságokat. De ehhez a típushoz tartozik a kritikai történetírás 
is, mely nemcsak a történetet, hanem azok forrásait is kritikával mutatja 
be, esetlegesen filológia is. Reflektáló történetírás mégaz , elvonatkoztató" 
típus is, mint művészettörténet, jogtörténet, vallástörténet. 

A harmadik típus (az eredeti és reflektáló után) a filozófiai történetírás. 
Az a gondolat, melyet a filozófia , belevisz" a történelembe, az , ész" gon- 
dolata, az a gondolat, hogy az ész a világ kormányosa, hogy a világtörténet 
menete ésszerű. Ez az alapgondolat a filozófiai történetírás előfeltétele, 
bár ennek az előfeltevésnek magának nincs előfeltétele. (Ugye emlékeztek, 
hogy Hegel saját filozófiáját előfeltétel nélkülinek gondolta el.) A filozófiai 
történetírásnak azonban igazolnia kell ezt az előfeltételt, így szellemi vi- 
lágtörténetnek kell lennie. Célja annak a bemutatása, hogy és ahogy a vi- 
lágszellem a világtörténelemben kinyilatkoztatja önmagát. Ugyanakkor a 
történelem empirikus, nem tételezünk fel benne semmi a priorit (mint, 
teszi hozzá Hegel, egyes német történészek). Azaz a történetet hűen fogjuk 
fel. De mit jelent az, hogy , hűen ? Itt írja le Hegel az oly sokat idézett mon- 
datot: , Aki ésszerűen néz a világra, arra a világ ésszerűen fog visszanézni." 
(,Wer die Welt vernünftig ansieht, dann sieht sie auch vernünftig an.") 
Nos, kedves hallgatóim, mi erről a híres mondatról a Ti véleményetek? Ti 
is így gondoljátok? 

Az a gondolat, hogy az ész kormányozza a világot, nemcsak a történet - 
írásban érvényesül, hanem a vallásban is, méghozzá vallási igazság formá- 
jában, mely szerint a világ folyása nem véletlen, hanem az isteni Gondvi- 
selés vezérli, míg az Ész az önmagát meghatározó szabad gondolat. 

A történelmet magyarázni, folytatja Hegel, annyi, mint az emberi szen- 
vedélyeket, az emberek szellemét, az őket mozgató erőket magyarázni, me- 

lyek az isteni tervet szolgálják. De ez a terv rejtve van a szemünk előtt. Az em- 
bereknek, népeknek, államoknak véges célokkal van dolguk, véges célok 
megvalósítására törekszenek, melyek végső soron az általános célt, a végcélt 
szolgálják. Nem tudják, de teszik. Ennyiben a filozófiai történetírás teodícea 
is, a szó leibnizi értelmében, abban az értelemben, ahogy Leibniz a gonosz 
létét a világban értelmezte. A világtörténelem a legjobban alkalmas arra, 
hogy a gonosz szerepét a világban bemutassa. (Gondoljatok a Fenomenológia 
befejezésére!) A világtörténetben a gonosz negatív, alárendelt szerepet ját- 
szik, minthogy mindig meghaladják, túlhaladottá válik, eltűnik. 

Nos, az ész, melyről azt mondtam — folytatja Hegel —, hogy a világot kor- 
mányozza, ugyanolyan meghatározatlan (unbestimmt) szó, mint az isteni 
Gondviselés. Ezért a feladat ennek meghatározása. Mit kell tehát tenni? 
Először a szellem természetének elvont meghatározásait értelmezni, má- 
sodszor arra a kérdésre válaszol, hogy mely eszközökre van az eszmének 
szüksége ahhoz, hogy realitássá váljon, végül rátérni annak az alakzatnak 
a bemutatására, mely a szellemnek a realitásban való teljes maradéktalan 
megvalósulása: ez pedig az állam. 

Nos, ami az első kérdésre adott választ illeti: a szellem lényege a sza- 
badság. Szabadnak lenni annyi, mint önmagamban lenni, azaz öntudat, 
az önmaga tudata (ismerete). Meg kell különböztetni azonban azt, hogy 
ismerem, attól, hogy mit is ismerek. Mit tud a történelmi öntudat önmagá- 
ról? A keleti kultúrák még nem tudják, hogy az ember szelleme, mint olyan, 
szabad. Mivel nem tudták, nem is voltak azok. Ott csak egyetlen ember 
volt szabad. De szabad volt-e egyáltalán? A despota nem lehet szabad 
ember. Először a görögök jutottak a szabadság öntudatára, s ezért is voltak 
szabadok. De ők, ahogy a rómaiak is, csak azt tudták, hogy néhány ember 
szabad, nem azt, hogy az ember, mint olyan, szabad. Csak a germán népek, 
a kereszténység, jöttek rá arra, hogy a szellem szabadsága az ő belső ter- 
mészetük. Azonban ez nem foglalta magába az embert, mint világi lényt. 
Mi most azonban már tudjuk, hogy minden ember szabad, azaz az ember, 
mint olyan, szabad lény. Ezzel el is érkeztünk a világtörténelem céljához. 
A világtörténelem végcélja ugyanis az, hogy az ember szabadsága tudatára 
jusson s ezt valósággá változtassa. E végcél felé törekedett az egész világ- 
történelem, minden áldozatot ezen az oltáron hoztak. A világtörténelem 
az isteni akarat, azaz aszabadság eszméjének megvalósulása. (Mint látjátok, 
Hegel nem szűkölködik pátoszban, költőiségben és utópikus hitben.) 

Nos, a történelem éppen arról szól, hogy melyek voltak az eszközök, me- 
lyek a szabadsághoz vezettek bennünket. A szenvedélyek, szükségletek, 
tettek színjátéka. Azonban, ha ezeket nézzük, akkor mit is látunk? Önzést, 
hataloméhséget, erőszakot, értelmetlenséget, a gonoszt, nagy birodalmak 
pusztulását, gyászt, a mulandóságot. Ez a színjáték felháborít. Azt mondo- 
gatjuk: így történt, így van ez, rettenetes. De ha úgy is tekintünk a világ- 
történelemre, mint vágóhídra, melyen a népek boldogságát, az egyén eré- 
nyét feláldozták, mégis felmerül a kérdés, hogy ez a mérhetetlen áldozat 
milyen végcélt szolgált. Az emberek mindenekelőtt (ezt már ismeritek a 
Fenomenológiából) eljutottak a belátáshoz, egyre kevésbé engedelmesked- 
nek tekintélynek, egyre inkább hallgatnak saját értelmükre és állítják te- 
vékenységüket meggyőződéssel egy ügy szolgálatba. 

Az egyes ember szenvedéllyel veti bele magát a világ ügyeibe. (Kedves 
hallgatóim, itt következik egy másik sokat idézett mondat:) , Semmi nagyot 
nem vittek végbe a világban szenvedély nélkül." (Egyetértetek ezzel?) Min- 
den embert partikuláris érdekek vezetnek, s az ebből fakadó célok oltárán 
hajlandó mindent feláldozni. Egy individuum, mint egyed, létezik, nem 
mint , általános ember", mert általános ember nem létezik. 

Kedves hallgatóim, ne felejtsétek el, hogy még mindig a történelem esz- 
közeinek a bemutatásánál tartunk. Itt jelenik meg az állam, mint a polgárok 
egyes partikuláris érdekeinek és céljainak összegzése. De ezt Hegel egye- 
lőre csupán előlegezi, mint a szabadság és szükségszerűség egységének 
megtestesítőjét. Majd folytatja a korábbi gondolatmenetet. A történelem 
sem a boldogság, sem a boldogtalanság birodalma. A boldogság pillanatai 
a történelemben üres lapok, mert hiányzik belőlük az ellentmondás. A tör- 
ténelemből mindig más valami jön ki, mint amit az emberek szándékoztak, 
esetleg még a tevő ellen is fordulhat és elpusztíthatja azt. 

Minden ember egy bizonyos rendbe (rétegbe, világba) tartozik, s onnan 
tudja, hogy mi a jó. Az erkölcsiség világán túl azonban a cselekvőnek nem- 
csak a jót kell akarnia, hanem ki is kell derítenie, hogy az valóban jó-e. 
Ekkor jelenik meg a moralitás az erkölcsi világon belül és sor kerül az 
összeütközésre a már elismert, létező kötelességek és a lehetséges még 
csak megjelenő jogok és kötelességek között. Ilyenkor mindig az utóbbiban 
rejlik az általánosság. (Itt következik megint egy sokat idézett mondat:) 
Világtörténelmi személyiségek azok, akik ezt a még nem létezőt, az általá- 
nost, felismerik és sajátjukként létrehozzák. Ők testesítik meg a világszel- 

lem akaratát s ennyiben hősök. Ők ismerik fel, hogy minek van éppen 
most az ideje. (Ismeretes, hogy Hegel Napóleonról mondta: , világszellem 
lóháton".) Azonban a világszellem hordozójának lenni sem boldogság for- 
rása. Mihelyt a világszellem célját elérik, akkor mint az új mag üres héja 
pusztulnak el, ahogy Nagy Sándor, Caesar vagy Napóleon. Az emberek irigy - 
kednek rájuk, ami méltánytalan. A szabad ember nem irigy, hanem bol- 
dogan ismeri el a másik nagyságát s örül annak, hogy az létezik. (Szép és 
igaz szavak, kár, hogy az idős Schelling és Schopenhauer nem hallották.) 
Röviden a világszellem új lépésének felismerése teszi az embert világtör- 
ténelmi személyiséggé. Ami pedig bennünket, a többieket, jellemez, hogy 
szenvedélyesen adjuk át magunkat céljainknak. Ami ezekből kijön, azt 
előre nem láthatjuk, mivel ez a történelem ravaszságának, az ész cselének 
(List der Vernunft) műve. 

Mi az ember magas rendeltetése? (Ugye emlékeztek Kantra, majd Fichte 
két írására az ember rendeltetéséről?) Az ember legfőbb rendeltetése 
Hegel szerint, hogy tudja, mi a jó és mi a rossz, s így akarja is azt — akár jó 
vagy rossz, hogy vétkes, hogy felelős legyen (a német Schuld szó egyaránt 
jelent vétket és adósságot) mind a rosszért, mind a jóért. Hogy mi a törté- 
nelem végcélja, azt Hegel már előlegezte: a szabadság. Csak az állat ártatlan. 
Az ártatlanság tudatlanság. ( Ezzel gondolattal a következő szemeszterben 
Kierkegaard-nál még találkozni fogtok.) 

Ne ismételgessék a litániákat — mondja Hegel, hogy a jóknak a történe- 
lemben rosszul megy, míg a rosszak virágoznak, miközben azon, hogy va- 
lakinek jól megy, többnyire hírnevet vagy gazdagságot értenek. Az embert 
az teszi moralistává, hogy a mindenkori jelen világában nem ismer céljaira, 
azaz nem az létezik, aminek szerinte léteznie kellene (Sollen). Nemcsak 
elégedetlen a fennállóval (ami rendben van), hanem fel is van azon hábo- 
rodva. A jövőért való küzdelemben is van olyasmi, mint , magasabb jogo- 
sultság". Schiller például (Hegel példája) mélyen bánkódik azon, hogy a 
magas eszmék nem valósulnak meg. De hát nem az egyes esetekről vagy 
helyzetekről van a világtörténelemben szó. Az egyes esetek ugyanis több- 
nyire a véletlennek vannak alávetve. 

A filozófia ne eszmékben keressen menekvést, hanem fogadja el, hogy 
az Ész kormányozza a világot, s főleg értse azt meg. Most megint egy sokat 
idézett mondat: ,, A világszellem joga minden sajátos jogosultság felett áll". 

Kedves hallgatóim, mindeddig, mint tudjátok, a világtörténelem esz- 
közeinek világában voltunk, most pedig belépünk annak menetébe. A vi- 
lágszellem menetének megtestesítői a népszellemek, s ezek politikai meg- 
testesítői a mindenkori államok. Az erkölcsi szellem hordozója az annak 
megfelelő mindenkori állam. Az egész az állam, az állam az intézmény, 
melyben az egyén szabadságát élvezni és gyakorolni tudja. Az ember szü- 
letésénél fogva magánvalóan szabad, míg az államban magért valóan az. 

Maga az állam is hosszú fejlődésen ment keresztül, míg eszméjét be 
nem teljesítette, mai (Hegel korabeli alkotmányos monarchia) formáját 
nem öltötte. Minden egyén népének s államának gyermeke. A világszellem 
népszellemeken keresztül haladt a jelen felé. Nos, ma már nem a világtör- 
ténelemmel, hanem a jelennel van dolgunk. A jelen nem az, ami volt és 
az sem, ami lesz, hanem a , most" (Jetzt). Ez a most" tartalmazza a múltat, 
mindaz, ami elmúlt benne van ebben a , most" -ban. Azok a mozzanatok, 
melyek voltak, a jelen mélységévé váltak. 

Kedves hallgatóim, ez a történet, a hegeli történetfilozófia, amit nektek 
most igen vázlatosan bemutattam, a legtökéletesebben kicsiszolt változata 
annak a történetfilozófiának , amit manapság , nagy elbeszélésnek" nevezünk. 
Gondolom, emlékeztek a kezdetekre, Condorcet-ra, Lessingre, Kantra, de 
senki sem képviselte ezt a nagy elbeszélést, az általános társadalmi haladás 
gondolatát, olyan pregnánsan, mint Hegel. Marx fogja ezt a történetet (a kö - 
vetkező szemeszterben) folytatni, , talpára állítva" azt. Csak annyit változtat 
rajta, hogy a történelem menetének happy endje nála nem a jelen, hanem 
a jövő, mivel a világtörténelem majd ott éri el, teljesíti be célját. 

Hogy a nagy elbeszélés egész koncepciója hiteltelenné vált, azt ti, persze, 
már tudjátok. A történelem csele Hegelt is kicselezte. 

Röviden még annyit a hegeli történetfilozófiáról, hogy szemben a Feno- 
menológiával, itt nem csupán európai történelemről, hanem egyetemes 
történelemről van szó, Kínáról, Indiáról, Perzsiáról, Júdeáról, a görög vá- 
rosállamokon és Rómán keresztül egészen a felvilágosodásig és a franca 
forradalomig. Mindezzel foglalkozni nincs időnk s nem is igen lényeges. 


Azért maradjunk még az , objektív szellem" -nél, méghozzá a Jogfilozófiában 
(teljes címe: A jogfilozófia alapvonalai) . 

Szemben a történetfilozófiával és más egyetemi előadásaival, Hegel Jog- 
filozófiája megjelent könyvformában még Hegel életében. A témáról tartott 

előadásokban hozzáfűzött megjegyzéseket is megtalálhatjátok minden mai 
kiadásban. A könyv utolsó fejezete A világtörténelem (azaz: a történetfilo- 
zófia) címet viseli, itt illeszti be Hegel a Jogfilozófia tartalmát a történelem 
menetébe. 

Nos, ennek a könyvnek a bemutatását is az Előszó néhány gondolatával 
kezdem, bár nem ott fejezem be. 

Hogy ebben a könyvben az igazságról lesz szó, azaz a fogalmakban rejlő 
igazságról, s hogy semmilyen tekintély, az érzelmek tekintélyét beleértve, 
nem fogja gondolatait vezetni, azt Hegel már elöljáróban leszögezi. Az ész 
mindenkor az akkor létezőben, annak formájában, találja meg igazságát, 
ahogy Platón állama is csak a görög erkölcsiségigazsága volt. Itt következ- 
nek a sokat idézett és sokat félreértelmezett szavak: , Ami ésszerű, az va- 
lóságos — ami valóságos, az ésszerű." Csak azt, ami az örökből jelen van, 
csak azt tudjuk megismerni. Az eszme ugyanakkor végtelen sok formában, 
valóságban, jelenik meg, itt kell a magot megtalálni, hogy ujjunkat a meg- 
nyilvánuló lényeg pulzusán tartsuk. A filozófia különben sem más, mondja 
más helyen, mint a filozófus kora fogaamakban megragadva. 

Az említett végtelen formák tanulmányozása nem a filozófia feladata, 
s erre képtelen is. Platón teljesen feleslegesen írta le azt, hogy ki mindenki 
mi mindent fog az államban csinálni. (Tehát az utópia nem filozófia.) A jö- 
vőről nem lehet filozófiázni, csak a , most" -ról, melyben a múlt igazsága 
megjelenik. S itt következnek a szintúgy állandóan idézett mondatok: 
Ahhoz, hogy megmondja a világnak , hogy milyennek kell lennie, a filozófia 
mindig későn érkezik. A világ fogalma ugyanis csak akkor ragadható meg, 
mikor a valóság már kialakult és végső formát öltött. Mind az eszme, mind 
a történelem tanúsítja, hogy az érett valóságban jelenik meg csak az eszme. 
Mikor a filozófia a szürkét szürkére festi, akkor az élet egyik alakzata már 
megöregedett, megfiatalítani nem tudjuk, csak megismerni. Minerva bag- 
lya csak a sötétség beálltakor kezdi meg röptét. (A kifejezés szürkét szür- 
kére festeni Goethe verséből való idézet: , Szürke minden teória, s az élet 
aranyfája zöld".) Kedves hallgatóim, ti hogy értelmeznétek ezt a szöveget? 
Ezt az önvallomást? 

Nekem azonban most az a feladatom, hogy egy lépéssel tovább menjek. 
Elöljáróban csak annyit, hogy a jogfilozófia egyik főszereplője az akarat 
eszméje, a szabad akarat. A könyv beosztása: Első rész: az elvont jog. Máso- 
dik rész: a moralitás. Harmadik rész: az erkölcsiség (Sittlichkeit). Már a fő- 

címek felsorolásakor is sejthetitek, hogy újra fogtok találkozni a Fenome- 
nológia néhány szereplőjével. 

Kezdjük tehát az elvont joggal, ahol azonnal egy fontos, bár már ismert, 
megkülönböztetéshez érkezünk, a személy és a személyiség megkülönböz- 
tetéséhez. A személy az egyedi akarat, az egyed elvont akarata. Az a személy, 
aki akar, illetve akarni tud. A személyiség viszont ennek a személynek 
teljes belső meghatározottsága, szenvedélyeivel, szükségleteivel, gondol - 
kodásával együtt, az a személy, aki a maga végességét végtelennek és sza- 
badnak tudja, aki önmagát mint saját tárgyat ismeri, azaz annak tudatában 
van. Sem az egyednek, sem egy népnek nincs személyisége addig, ameddig 
önmagát tisztán nem tudja gondolni, ismerni. A személyt elvont akarata 
teszi emberré, minden ember személy, absztrakt akarat s ezzel lehetősége 
szerint személyiség, egy meghatározott, konkrét akarat. 

A jog felszólítása a következőképpen hangzik: légy személy s tiszteld 
másokban a személyt! (Nem okvetlenül a személyiséget is! Egyetértetek- 
e ezzel?) A jog parancsolatai tilalmak. Ami nem tiltott, az megengedett. 

A jogok: 1. a közvetlen itt-lét (Dasein) joga, a közvetlen szabadság, 2. a 
tulajdon mint a személy joga, 3. a szerződés mint több személy közös joga. 

Az első pont mindig és mindenkire vonatkozik. Az emberi testet (Leib) 
nem szabad dologként vagy állati testként (Körper) használni, ahogy az em- 
beri lelket, akaratot sem (habeas corpus). 

Tulajdonom ezzel szemben akaratom függvénye. Az, hogy nekem, mint 
személynek, lehet tulajdonom, jogszerű, de hogy miből és mennyi, az vélet- 
lenszerű. A természeti adományok igazságtalan elosztásáról nem beszélhe- 
tünk, minthogy a természet nem szabad. A személyek egyenlők, de tulajdonuk 
egyenlőtlen. Tulajdonomat elidegeníthetem, miután a dolog hozzám képest 
külsődleges. De személyemet nem idegeníthetem el, sem szabad akaratomat, 
sem vallásomat vagy erkölcsiségemet senkinek és semminek. A műalkotás 
a művészhez tartozik, a plágium lopás. A kívülre irányuló tevékenységek, azaz 
az élet, nem , külső" a személyiséghez képest, hanem a személyiség tulajdona. 
A szerződés kölcsönös elismerésen alapul. Mi a jogtalanság? Lehet formális 
jogtalanság, mint a csalás, de lehet kényszerítés és bűntett is. Szabad akaratot, 
teszi hozzá javíthatatlan optimistánk, Hegel, nemlehet kényszeríteni. Kény- 
szert (Zwang) csak kényszerrel lehet megzabolázni. 

Az erőszak korszaka a hősök kora. Egy államban nem lehetnek hősök. 
Amikor hősök államokat alapítottak, akkor még nem volt sem állam, sem 

jogrend. Az elvont jog viszont a kényszerítés joga, külső erőszak. Az állam 
törvénye a jogtalanság elleni erőszakra diszponál. De mi az, amire egyál- 
talán kényszeríteni lehet? 

Az első szabad erőszaktétel maga a bűntett (Verbrechen) , egy negatív vég- 
telen ítélet. A morális ely a tettet tettként, súlyosságának megfelelően meg- 
ítélni. (Ez az úgynevezett megtorlás elve.) A külső dolgok elleni sérelem 
(lopás, rablás) értékben mérhető, de a személy szabad akarata ellen elkö - 
vetett erőszak nem. Mind a bűntett megelőzésének, mind a bűnös meg- 
nevelésének elvei ellentmondanak, Hegel szerint, az akarat szabadságának. 
(A büntetés elvei körül mindmáig viták folynak, különösen az a kérdés, 
hogy a Beccaria megfogalmazta elrettentés vagy pedig a megtorlás elve le- 
gyen az irányadó. Mind Condorcet, mind Hegel hivatkozik Beccariára, de 
míg Condorcet az elrettentés elve mellett, Hegel a megtorlás elve mellett 
dönt, ahogy azt már Kant is tette, elsősorban a gyilkosság esetében. Vagy, 
ahogy annak idején ezen elvek vitájában valaki az angol parlamentben fel- 
kiáltott: , kezdjék a gyilkos urak! ") 

Erről a pontról vezet el bennünket Hegel a moralitáshoz, mert azt, hogy 
a büntetés elvei közül melyiket részesítjük előnyben (a bosszúról nem is 
beszélve, amire Hegel még rátér) , nem jogi, hanem morális kérdés. 

A Jogfilozófia második része: a moralitás. 

Egy fogalom, mely Kantál központi szerepet játszik, s melyet a Fenome- 
nológiából is ismertek. 

A morális álláspont, írja Hegel, az akarat álláspontja, méghozzá nem 
mint a magánvaló, hanem mint önmaga számára végtelen akaraté. Azaz a 
személy, mint morális személy, szubjektum. Mit jelent az, hogy végtelen? 
Azt, hogy végtelenül meghatározott, hogy szabadsága szubjektív, az ő ben- 
sőségessége (Innerlichkeit) . Azaz önmeghatározó, s mint ilyen, jogokkal 
rendelkezik. A szubjektív akarat absztrakt. A művelt, bensőségességét kul- 
tiváló ember azt akarja, hogy mindenben, amit tesz, saját személyisége, 
értelmezése, értékelése, eszméje legyen jelen. 

A morális éppen úgy ellentéte az amorálisnak, mint a jog a jogtalanság- 
nak, de ahogy jogtalanság is csak a jogban van, amoralitás is csak a mora- 
litásban van, hiszen mindkettő az akarat szubjektivitásából következik. 
A morális akarat kifejeződése, hogy a tárgy, melyre irányul, a , kellés" más 
emberek akaratára vonatkozik. Én tudom, én akarom. A szubjektivitás az 
objektivitás álarcát ölti, mint általános szubjektivitás. 

Miben foglalható össze a morális cselekvő három joga? 

1. Az cselekvő absztrakt, formális joga a cselekvésre, amennyiben tar- 
talma az enyém (mein) és a szubjektív akarat célkitűzését (Vorsatz) (jogunk 
a személyes szabadságra). 

2. Hogy céljának valami általános tartalma legyen, ami értéket szavatol 
s ugyanakkor az én, azaz a cselekvő saját különleges szándéka (Absicht), 
azaz a jó (jólét, , Wohl"). (Azaz, ahogy az amerikai függetlenségi nyilatkozat 
fogalmazza: saját boldogságunk szorgalmazására.) 

3. A szubjektív akaratnak ezt a szándékot, az akarat célját, mint jót, az 
objektív általánosság szintjére emelni, méghozzá a szubjektív általánosság 
szférájában, együtt ellentétükkel, részben a gonosszal, részben a lelkiis- 
merettel (jogunk saját morális eszméinkre). 

Kitűnt, hogy hiába hagytuk magunk (és Hegel) mögött a Fenomenológiát, 
megint csak visszatérünk az alakzatokhoz és a Kant-kritikához. 

Az etika egyik legrégebbi kérdésére is itt keresi Hegel a választ. Az első 
szemeszterben hallottatok Arisztotelész megoldásáról. Az ember felelős 
tetteiért, ha ezek mellet döntött vagy szenvedélyei vezetik és nem vette fi- 
gyelembe tette előre látható (rossz) következményeit. Arisztotelész kizá- 
rólag a rossz, bűnös választásért való felelősségről beszélt, a jó választásáról 
nem. Találkoztatok azután Abélard etikájával az elmúlt szemeszterben, aki 
szerint morális értelemben csak a szándék számít, a következmény sem- 
miképpen. Beszéltünk ebben a szemeszterben Kantról, aki nem szándék- 
ról, hanem , Gesinnung" -ról, jóakaratról beszél, az ember karakterének 
hangoltságáról. A jóakaratú ember tette jó, mindenki, aki a kategorikus 
imperatívuszt igyekszik követni, jót cselekszik, teljesen függetlenül a kö - 
vetkezményektől. Most pedig Hegel veselkedik újra ennek a kérdésnek. 
Ő kétfelé vágja, mivel a most bemutatott fejezetet majd egy másik fogja 
követni, melyben ugyanezen kérdés egy másik vonatkozását faggatja. Per- 
sze, a vita nem ér véget. Az utolsó szemeszterben megint fogtok találkozni 
efféle javaslatokkal. 

Még egy megjegyzés. A jogi és erkölcsi (morális) felelősség nem azonos, 
már csak azért sem, mert csak a rossz tettért lehet valakit jogilag is fele- 
lősségre vonni, míg a jótett is hozzárendelhető ahhoz, akinek köszönhet- 
jük. (A jogban, ha bűneset áll fenn, beszámíthatóságról beszélünk. De fur- 
csa lenne azt mondani, hogy egy hősies tett valakinek beszámítható.) 

Kezdjünk tehát hozzá! 

Hegel abból indul ki, hogy az ember egy bonyolult adott környezetben 
dönt, szubjektív akarata véges. Az akarat ezen a környezeten változtat, s 
már ennyiben is felelős. Az akarat felelőssége abból fakad, hogy a tett az 
, enyém" (én tettem) , ebben az értelemben máris vétkes vagyok benne, fe- 
lelős vagyok érte. (Hegel a francia forradalomban való részvétellel példá- 
lódzik. Ti gondolhattok más példákra is.) Az, hogy egy dologban vétkes va- 
gyok, még nem jeleni azt, hogy a tett hozzám rendelhető, nekem beszá- 
mítható. Mivel csak abban vagyok vétkes, hogy cselekedtem, nem azért 
dologért, amiben, amiért cselekedtem. Ugyanis a cselekvő akaratnak va- 
lami elképzelése van a körülményekről. Mivel azonban véges akarat, ezek 
a körülmények számára véletlenszerűek. A cselekvőnek joga van arra, hogy 
tettét (Tat) csak annyiban ismerje el saját cselekedetének (Handlung), 
amennyiben az célkitűzéséből következik. Csak a tett vétkes, de a cseleke- 
detet nem lehet vétekként hozzárendelni. Helytelen egy tettet csak a szán- 
dékból, s szintén helytelen azt csak a következményekből megítélni. Mind- 
két elv Hegel szerint az elvont értelem szintjén van megfogalmazva. Ugyan- 
akkor egyik mozzanatot sem lehet semmibe venni. A cselekvő ugyanis 
kiteszi magát a véletlen és a szükségszerűség dialektikájának, annak, hogy 
a véletlen szükségszerűségbe csaphat át és fordítva. A heroikus öntudat 
(Oidipusz esete) még nem ismerte a tett és a cselekvés közötti különbséget 
s ezért a felelősséget, a bűnösséget a cselekvésért, nem a tettért vállalt. 
(Arisztotelész valami hasonlót mondott: Oidipusz felelősnek tudta magát 
azokért a tettekért is, melyeket elkövetni nem volt szándékában, nem is- 
merte a körülményeket.) Mivel Hegel előadásjegyzeteiben utal a jakobi- 
nusokra, joggal világíthatom meg Hegel alapgondolatát egy onnan merített 
példával. Condorcet, aki maga is jakobinus volt, ebben vétkes volt, nem 
volt azonban vétkes a jakobinizmus bűneiben, mert azokat nem cselekedte. 

Kedves hallgatóim, most rátérek a , második nekifutásra". 

Az egyes igazsága az általános, kezd hozzá Hegel az elemzéshez. A cél- 
kitűzés (Vorsazt) egyes, ez vagy az, de annak általános oldala a szándék 
(Absicht). 

A bűntett fogalma esetében az alany mindig általános, mint például em- 
berölés, gyilkosság, rablás, csalás, gyújtogatás. Kérdés, hogy ez az általános- 
ság tudatos-e a cselekvőben, például, hogy én most nem tüzet rakok, hanem 
gyújtogatok. (Ez a beszámíthatóság kérdése is lehet, holott nem mindig az.) 
A tett (a bűntett is) ugyanakkor mindig különös, azaz nem általános, mivel 

a szubjektív szabadságból fakadó. Amennyiben a tett célja valami véges, 
akkor további tettek eszközeként is alkalmazható — a végtelenségig. 

A szubjektív akaró különös tettével egy általános cél szolgálatába állítja 
magát, ami nem más, mint a boldogság. Jogos saját javunkat célként ki- 
tűznünk. (Most felkiálthattok: már megint Kanttal van baja!) Az a gondolat, 
hogy az akarat szubjektív célja (mint elismerés, dicsőség) és objektív célja 
egymást kizárnák, az elvont értelem üres tétele. Az sem baj, ha valami csak 
egy eszköz egy cél elérésére, hiszen a szubjektum amúgy is cselekedetek 
sorozata. 

Ez teszi éppen a kort modernné, mondja Hegel, ez különbözteti meg az 
antik világtól. A modern világban lesz az egyén, mint egy különös egyén, 
szubsztanciális. Itt jelenik meg a romantikus szerelem, az egyes lelke örök 
üdvösségének gondozása, a moralitás, a lelkiismeret, a polgári társadalom, 
a politikai szerződés, s mindez méga jelenkori művészetben is. A nagy tettek 
nagy hatásban nyilvánulnak meg. Miért probléma, hogy az, aki valami nagyot 
tett, a cselekvő individuum, hatalomban, dicsőségben és megbecsülésben 
részesül? Ezt csak a pszichológiai inas veszi zokon, akinek a szemében nin- 
csenek hősök, nem azért, mert hősök nincsenek, hanem azért, mert ő egy 
inas. Nem elég a nagyot akarni, azt tenni is kell. A puszta akarat babérjai szá- 
raz levelek, melyek sosem virágoztak. Ugyanakkor sem saját javam szolgálata, 
sem mások javának szolgálata nem igazolhat egy jogtalan tettet. 

Az életnek valódi joga van a formális joggal szemben. A latin közmondás 
(, legyen igazságosság, bár pusztuljon el vele a világ!") üres duma. Az élet 
céljai összességének jogosultsága van az elvont joggal szemben. Ha egy éhező 
kenyeret lop, akkor ezzel ugyan megsérti valaki tulajdonát — mégsem lehet 
puszta tolvajlásnak tekinteni. Akitől megtagadjuk az életet, attól megtagadjuk 
a szabadságot is. Most kell életben maradunk, a jövő bizonytalan. Semmi 
sem világítja meg jobban a jó és a javak véletlenségét, mint a szükség (Not). 

Itt lépünk be a moralitás harmadik jogának világába. 

"A Jó az eszme" — kezd hozzá a fejezethez Hegel, , a megvalósult szabad - 
ság, a világ abszolút végcélja". A jó az, aminek objektíve lennie kell, mivel 
az akarat és a fogalom egysége, a sajátos, különös akaratokat is beleértve. 
A Jó (das Gute) tartalma a jólét (Wohl) és a Jog egysége. 

A Jó a szubjektív akarat számára is maga a lényeg, értéke és méltósága 
azonban attól függ, hogy menyiben felel mega különös akarat belátásának 
és szándékának. Azt a jogot nem elismerni, melynek jogosságát valaki 

maga be nem látta, a szubjektum legfőbb joga. Ettől függetlenül az ésszerű 
jog érvényes marad, mivel az egyén tévedhet. Magamat jó érvek alapján 
meggyőzhetem meggyőződésem megváltoztatására. Az objektivitás joga a 
Jóba való belátás joga, s nem azonos az egyszerű belátással. Az első esetben 
ugyanis az állam, illetve az erkölcsiség autoritásával saját magam autori- 
tását szegezem szembe, az utóbbi esetben okokat és indokokat is belátok. 

A Jó, folytatja Hegel, a szubjektum akaratának lényege, ami a szubjektu- 
mot kötelezi. Kötelesség a kötelesség kedvéért (ezért az egyért Hegel Kantot 
sokra becsüli). Azonban , a kötelességnek", mint olyannak, nincs tartalma. 
Mi akkor az ember kötelessége? Helyesen (jogosan) a jólétért (Wohl) cse- 
lekedni, mind a saját javáért, mind az általános jólétért, mások javáért. (Sok 
mindent, ami ezután következik, ismertek már a Fenomenológiából.) 

A lelkiismeret emberét a cél sajátossága nem kötelezi, s ezéppen a mo- 
dern világ álláspontja. A lelkiismeret tudja, hogy mi a jó. Az igaz lelkiis- 
meret arra való hangoltság, diszpozíció (Gesinnug, itt Hegel Kant kifejezését 
használja) , hogy a magán- és magért valóan jót tegye. Azt is tudnia kell, 
hogy amit jónak tart, valóban jó-e. Önmagának tartja fenn a megítélés 
jogát. Az állam, folytatja Hegel, nem ismerheti el a lelkiismeret szubjektív 
tudását, mivel az csak egy vélemény. (Hegel megjegyzi, hogy a vallási lel- 
kiismeret nem ide tartozik.) Ugyanakkor mindazt, ami a modern erköl- 
csiséget jellemzi, a szellemnek ebből a tevékenységéből ered —teszi hozzá 
egy előadásjegyzetben. 

A lelkiismeret, mint formális szubjektivitás (csak én tudom, hogy mi 
a jó és azt teszem) , ugrásra készen áll a gonoszra. A moralitásnak és a g0- 
nosznak közös a gyökere. A szubjektum, az egyed, felelős a gonoszért. Senki 
sem gonosz a gonosz kedvéért, hanem célok, vágyak kedvéért. Éppen úgy 
van gonosz akarat, mint jóakarat. Csak az ember, aki gonosz lehet, lehet 
jó. Aképmutatás (emlékeztek a Fenomenológiából?) esetében egy szubjek- 
tum a gonoszt mások számára jónak tünteti fel. Mivel, folytatja Hegel, a jó 
(nem a jóakarat!) a szándék függvénye, ugyanazt a tettet egyesek jónak, 
mások gonosznak ítélhetik. Ekkor felvetődik a kérdés, hogy vajon a szán- 
dék valóban jó-e? Segíteni akarok a családomon vagy a szegényeken— po- 
zitív, jó szándékú tett, de mi van akkor, ha ezt rablással vagy azzal érjük el, 
hogy elszökünk a csataérről? (Hegel példája.) A mondás, hogy cél szentesíti 
az eszközt, triviális és semmitmondó. Ugyanúgy mondhatnánk, hogy egy 
szent cél szentesíti az eszközt, és egy gonosz cél nem. A kérdés ugyanis az, 





354 II 111. AZ ÚJKOR 


hogy az eszköz valóban annak a célnak az eszköze-e, aminek állítják? Vajon 
az én meggyőződésem a legmagasabb autoritás-e? Miközben mások tet - 
temet gonosztettnek ítélik? (Emlékeztek, hogy Hegel már a Fenomenoló- 
giában [a hideg szív] beszélt arról, amit később a rossz világtörténelmi 
szerepének nevezett. Az újat a régi mindig rossznak, gonosznak tekinti.) 
A szubjektivitás önkifejezésének legkifejlettebb formája az irónia. Itt Hegel 
nem másra, mint a német romantika egyik vezéralakjára, Schlegelre hi- 
vatkozik. Igaz, kritikusan. Az ironikus szubjektum számára (akinek Pla- 
tónhoz semmi köze!) nem a dolog a nagyszerű, hanem önmaga, ő a dolgok 
és törvények mestere, aki ezekkel kedve szerint játszadozik, miközben ön- 
magát élvezi. 

Nem ismétlem el a gondolatmenetet, melyet a Fenomenológiából ismer- 
tek (meggyőződés, széplélek), inkább röviden rátérek a Jogfilozófia har- 
madik szakaszára, az erkölcsiséghez való átmenetre. 

A Jó, ahogy a moralitást elemezve megismertük, mondja Hegel, az elvont 
általános, míg az erkölcsiség a konkrét általános. Konkrét, mert megha- 
tározott, mert valóságos jó. A szabadság, mely eddig akaratban, szándékban 
volt jelen, itt megvalósul. Az erkölcsiség a világban valóban létező jóakarat, 
ahol a szubjektívnek az ész ad tartalmat. Ahol a jó nem behatárolt, hanem 
egy rendszer, ahol valóságos az élet. 

Sem az elvont általánosság elvének, sem a lelkiismeretnek nincs ellen- 
tettje. Az objektivitásra való vágyódás nem ellentett, ahogy a jog megsze- 
gése sem az. (Nem arról van tehát szó, hogy nincs olyasmi, mint lelkiis- 
meretlenség vagy jogtalanság, hanem arról, hogy egyiknek sincs termékeny 
ellentéte, mely őket dialektikus ellentmondásba hozná.) Az erkölcsösségen 
belül lehetséges csak a jog és a moralitás dialektikus mozgása. Mindkettő 
igenlése, tagadása és magas szinten való megvalósítása, méghozzá úgy, 
hogy ellentétük ezen az egységen belül termékennyé váljék. Fontos, hogy 
az erkölcsiség nem kioltja az ellentétet, hanem utat, teret nyit kibontako - 
zásának. 

Kedves hallgatóim, most már harmadszor találkoztok az erkölcsiséggel 
(Sittlichkeit) , mint Hegel filozófiájának egyik főszereplőjével. Kétszer a Fe- 
nomenológiában, most pedig a Jogfilozófiában. Három különböző szerepben. 
Ezekben a szerepekben van valami közös, mégis lényegesen különbözők. 
Ami közös bennünk, hogy az , erkölcsiség" egy való világ, ahol a világ (város, 


állam) lakosai osztoznak alapvető erkölcsi szokásokban, normákban, el- 

vekben. A Fenomenológiában először a modern világ születésekor, annak 
öntudatában, mint vágyálom, utópia jelent meg, majd később a valóságos 
szellem útját kísérve az antik görög városállamban. Ott és akkor el kellett 
pusztulnia, mivel az individuum számára nem nyújtott szabad mozgásteret. 
Azt előre láthatjátok, hogy a világszellem most ezt a csorbát már ki is kö- 
szörülte, mivel a modern erkölcsi világ elismeri és magában foglalja az in- 
dividuális szubjektum jogait. 

Következik tehát a jog és moralitás szintézise, a modernitás hegeli el- 
mélete. 

A szellem, mint önmagát tudó és megvalósító, a modern világban három 
szinten objektiválódik. Először, mint közvetlen vagy természetes erkölcsi 
szellem: a család. Másodszor, mint polgári társadalom, azaz önálló egyének 
formális egysége, harmadszor, mint a szubsztancia általános célja és való - 
ságossága, az állam. Azaz Hegel elsőként különböztetett meg (elméletben) 
három szférát a modern világban, mint intim szféra, privát szféra, nyilvá- 
nos (politikai) szféra, hangsúlyozva azt, hogy a szférák különbsége a sza- 
badság feltétele. (Kedves hallgatóim, előrebocsátom, hogy Hegelt állam- 
elmélete kapcsán bírálták legtöbben. Majd ti eldöntitek, hogy igazuk volt 
vagy sem, s ha igazuk volt, miben igen és miben nem?) 

Kezdjük tehát a családdal. 

A család a szellem közvetlen szubsztanciája, egysége a szeretetben van. 
A családban minden egyes ember családtag (ez nem döntés kérdése). Azaz 
a közösség szelleme a modern világban a családban testesül meg (az erköl- 
csiség megőrződik, ha csupán mozzanatként is). A családnak is három 
meghatározása van: a házasság, a tulajdonról való gondoskodás, a gyer- 
mekek felnevelése — ezzel a család felbomlása. 

Minderről röviden. A házasság nemcsak polgári szerződés, ugyanakkor 
nem alapul egyedül szerelmen sem, hiszen az véletlenszerű, de a modern 
világban feltételezzük. Mindenképpen a párok szabad belegyezésén alapul, 
hogy ezekután egy személlyé váljanak. A , plátói szerelem" badarság, a ter- 
mészetes élvezet a házassághoz tartozik. Amennyiben ezt kizárják, végtelen 
nagy jelentőséget tulajdonítanak neki. (Hegel nem nagy feminista, a nőnek 
szerinte nem az állam és a tadomány ügyeiben van a helye.) A gyerekek 
magánvalóan szabad lények. Ezért is szeretik a gyerekek kevésbé a szüle- 
iket, mint azok őket. A gyermekek felnövekedésével vagy a szülők halálával 
a család felbomlik. Azaz Hegel polgári családmodellje az úgynevezett nuk- 


356 II III. AZ ÚJKOR 


leáris család. A családból a polgári társadalomba való , átmenetet" nála 
nem a nagycsalád, hanem a nép, illetve a nemzet képviseli. 

Az , erkölcsiség" tehát a polgári világ második szférája, a privát szféra, 
a voltaképpeni polgári (civil) társadalom, egyede a , konkrét személy", te- 
repe a különösség (Besonderheit) az általánoshoz való vonatkozásában, köz- 
vetítő a család és az állam között. Szükségszerű, hogy a különösség legyen 
a közvetítő. A privát individuumoknak privát céljaik vannak. Ők a munka 
és a , Bildung" (műveltség, képzés) következtében nyernek objektivitást 
és általánosságot. Művelt (gebildet) az az ember, aki mindent csinálni tud, 
amit mások tesznek. 

Ahogy a jogi alany a személy, a moralitásé a szubjektum, a családé a csa- 
ládtag, úgy a polgári társadalomé a polgár (burzsoá), akit ,az embernek" 
neveznek. 

A polgári társadalom is három mozzanatban írható le. Az első a szük- 
ségletek rendszere, a második a tulajdon gondozása a jog gondozásával. 
Végül a rendszerben visszamaradt véletlenségek gondozói: ide tartoznak 
a rendőrség és a korporációk. 

A szükségleteket nem lehet egyesekre felbontani, mert mindig a , szük- 
ségletek" rendszerében lépnek fel, melyben részt kap a kereslet-kínálat, 
az ízlés, ahhasznosság, a vélemény, a képzelet stb. A társadalmi szükségletek 
emberi viszonyok. A szükségleteknek semmi sem szab határt, egyfelől vég- 
telenül növelhetők és gazdagíthatók, másfelől a szükség (Not) és az ezt kí- 
sérő cinizmus is végtelen, határtalan. 

Mellőzöm a közgazdasági elmélkedéseket, melyek nem eredetiek, mivel 
az angol közgazdászok gondolatmenetét követik, s rátérek röviden a jog 
kérdésére. 

Manapság, mondja Hegel, feltételezzük, hogy valamiben minden em- 
ber közös, ugyanis abban, hogy ember, s csak másodsorban zsidó, kato- 
likus, protestáns, német, francia stb. Ennek a gondolatnak mérhetetlen 
fontossága van. Csak akkor korlátolt, ha valaki a kozmopolitizmussal 
azonosítja. 

Rátérve a jogra, Hegel elsőnek a törvényről beszél, törvénykönyvről, 
törvényhozóról, s a modern korról, a törvény nyilvánosságáról, a jogász- 
monopóliumról s az utóbbi antinómiájáról (hogy lehet egy speciális 
szakma az általánosság képviselete?) . A törvénykezés (bíróság) nyilvános- 
ságáról, az esküdtszékről stb. Majd rátér a rendőrség szerepére (nem a 


15 II HEGEL 2. II 357 


mai értelemben használja a fogalmat), melynek feladatához tartozik az 
adók kivetése és behajtása, az egészségügy, a nyilvános épületek, mint pél- 
dául hidak építése, gondozása, továbbá a szegénygondozás is. Azembernek 
joga van a kenyérkeresetre. Mindez (a rendőrség tevékenysége) annál fon- 
tosabb, mert a polgári társadalom kiszakítja az egyedet a közösségből, el- 
idegeníti tagjait egymástól, puszta személyekké változtatva azokat. 

A szükségen, a szükséget szenvedőkön való segítést ugyan a moralitás 
is gondjának tekinti, de az magánjótékonyságra nem bízható. Nyilvános 
kórházakra, szegényházakra van szükség, ahogy közvilágításra is. A polgári 
társadalomban az ipar fejlődése nyomán egyesek hatalmas vagyonra tesz- 
nek szert, míg mások tőlük függnek, egyetlen tevékenységre vannak be- 
szűkítve, elszegényednek, mint a munkásosztály (Arbeit gebundene Klasse). 
A tömeg egy része még ez alá, az önfenntartás nívója alá, is süllyed, s ezzel 
elveszti jogérzékét. Azzal, hogy nem munkájából él meg, becsületét is. Így 
jön létre a csőcselék (Pöbel) , mely nem tudja kenyerét megkeresni, amihez 
azonban joga van, s ezért követ el jogtalanságot. Mérhetetlen gazdagságá- 
ban, úgy tűnik, a polgári társadalom nem elég gazdag ahhoz, hogy a sze- 
génység növekedését és a csőcselék szaporodását megfékezze. Milyen or- 
vosságot kínálnak erre a bajra? A gyarmatosítást. De a gyarmati népeknek 
nem adták meg a gyarmatosító népek jogait. Ezért fellázadtak, és felsza- 
badultak A gyarmatok felszabadulása csak haszon a gyarmatosítónak. 
(Hegel idejében a legfontosabb gyarmatok Amerikában voltak, a nagy gyar- 
matosítási hullám még nem indult be.) 

Kedves hallgatóim, láthatjátok, hogy milyen lesújtó véleménye volt He- 
gelnek a polgári társadalomról. Ezért kérdezték meg sokan: hogyan tudta 
ezt a társadalmat a világszellem végső céljának, a szabadság birodalmának 
tekinteni? Mások erre azt válaszolják, hogy javaslatot tett egy jóléti államra, 
s ehhez nem kellett a világszellemnek egy lépést sem tovább tennie, csak 
végső lépéséből bizonyos konzekvenciákat levonnia. Bár ezzel a dilemmá- 
val még sokszor fogtok szembesülni, már most gondoljátok át, hogy mi 
erről a véleményetek. 

Mi azonban megyünk egy lépéssel tovább, hogy röviden megemlítsük 
a korporációkat. Ezek partikuláris szervezetek a polgári társadalmon belül, 
melyek összetartják az individuumokat, de kizárólag érdekeik alapján. 
A közös érdeket a közös társadalmi, termelési funkciók és maga a tulaj- 
donforma határozzák meg, mint iparosmester, földműves, város és vidék. 

Ezeknek a mesterségeknek méltóságuk van, a mesterség gyakorlása a mes - 
tert, földművest büszkévé teszi. 

A korporációk (a családdal együtt) a különös, közvetítő mozzanatok az 
egyesek (szubjektum, személy, családtag, polgár) és az általános, az állam, 
között. (Valami a céhek és szakszervezetek között, nem a politikai intéz- 
mények helyettesítői, bár politikai intézményekké is válhatnak.) 

Itt érkezünk el mindkét eddigi mozzanat (család, polgári társadalom) 
szintéziséhez, s ezzel az egész Jogfilozófia (jog, moralitás) szintéziséhez, az 
államhoz. Ezen fejezet alapján szokták Hegelt konzervatívnak, a porosz 
állam dicsőítőjének nevezni. Ti, kedves hallgatóim, döntsetek. 

Az állam, írja Hegel, az erkölcsi eszme valósága, a kinyilvánult szubsz- 
tanciális akarat, mely magát gondolja és tudja, s azt, amit tud, amennyiben 
tudja, megis valósítja. E lelkes szavak után fordul Hegel a polgári társada - 
lom államához, melyben mind a magántulajdon, mind a személyes sza- 
badság biztosítása a legfőbb cél. Az állam számára az egyén, mint önmaga 
egyik tagja, jön számítása. Előadásjegyzeteiben Hegel mindehhez hozzáfűzi, 
hogy az állam , Isten menetelése a világban". Ugyanakkor, teszi hozzá ugyan- 
itt, az állam nem műalkotás, a világban áll, az önkény, a véletlen és a tévedés 
világában. De ahogy a legrútabb ember, de még a gonosztevő is ember, úgy 
lehet ezt elmondani az államról is. 

Az állam első meghatározása az alkotmány. Ez a belső államjog (inneres 
Staatsrecht) . Az állam más államokhoz való viszonyát a külső államjog 
(auferes Staatsrecht) szabályozza. E kettő egységének a folyamata a világ- 
történelem. 

Ami az első meghatározás, tehát a belső állam az alkotmány, a konkrét 
szabadág valósága. Az iránta való kötelezettségem egyúttal saját szabadsá- 
gom, így jog és kötelesség együtt járnak. Az individuum, kötelességeit te- 
kintve, alattvaló, jogait tekintve pedig állampolgár. 

Az állam szellemének megnyilvánulásai, idegrendszere elsősorban az 
intézmények és a patriotizmus. Az intézmények a különböző hatalmak, to- 
vábbá a vallás, illetve az egyház (erről a következő előadásban). Az autoritás 
a tudományt illeti. 

Mi az alkotmány? Mint említette, a különböző hatalmak együttese. Elő - 
ször az általános hatalom, azaz a törvényhozó hatalom, másodszor a külö - 
nös szféráknak az általános alá való rendelése, a kormányzó hatalom, végül 
az akarati döntés szubjektivitás, azaz uralkodói hatalom. Az egész (modern) 

állam az alkotmányos monarchia. Az egy, a néhány és a sokak egysége, a ki- 
rályság, az arisztokrácia és a demokrácia egy alkotmányban. Mint látjátok, 
egy nagy kanyarral, a felvilágosodást s benne Kantot maga mögött hagyva, 
Hegel ott folyatja, ahol Montesguieu abbahagyta. 

A hatalmakat Hegel az egy/néhány/sok sorrendjében elemzi, tehát a her- 
cegi (királyi) hatalommal kezdi. A királyi (hercegi) hatalomban az egyes, 
az Én az általános. Ez (ő) a szuverenitás, azaz miden hatalom forrása, mely 
(aki) az egyszerű személyben szavatolja az állam egységét és akaratát, bár 
korántsem azonos minden hatalommal. Az ugyanis despotizmus. A szuve- 
rénnek (hercegi hatalomnak) is három mozzanata van (befelé). Az alkot- 
mány, mint általános, a tanácskozás, mint a különleges és az utolsó döntés 
joga, mint önmeghatározás. Minden népnek olyan alkotmánya van, mint 
ami neki megfelel. A priori nem lehet egy népnek alkotmányt kigondolni, 
mivel egy alkotmányt nem lehet fabrikálni, az ugyanis egy nép történel- 
méből ered. (Kedves hallgatóim, így van-e?) 

A szuverén (egy természetes személy) az állam egy személyben való 
megtestesítője. Az ,én akarom" dönt. A személyiség az állam, a szuverén 
a személy. 

Mi akkor a népszuverenitás? Micsoda lenne is a nép a szuveréntől füg- 
getlenül? Egy formátlan massza, hiszen nincs benne meghatározó akarat, 
illetve az akaratnak nincs természetes szubjektuma. Csak az egyednek 
lehet meghatározó akarata. 

Mitől legitim egy szuverén? Születése révén, egy nép választása révén? 
Mindkettőben jelentős szerep jut a véletlennek, de az utóbbi esetben — 
Hegel szerint — még sokkal inkább, mert a véletlen az egyéni akaratok, 
illetve vágyak függvénye. Csak a nyilvános szabadság, az alkotmány garancia 
az önkény ellen. 

Az , egyről" Hegel most rátér a némelyre, többre, azaz a kormányzó ha- 
talomra s a rendeknek (Stande) ebben való részvételére. A rendek (poli- 
tikai intézményekként funkcionáló, esetlegesen korporációkra épülő ér- 
dekcsoportok) politikai intézményekként lépnek fel, melyek az általános 
és csoportérdekek között közvetítenek. Hegel különös szerepet szán az 
,általános rendnek", azaz az államhivatalnokoknak, bürokratáknak, akik 
nem a sajátos, szakmai, partikuláris érdeket, hanem az államérdeket kép- 
viselik, s a patriotizmus hordozói. (Az alkotmányos monarchiában ezek 
, civil servant" néven kezdtek szerepelni.) 

A törvényhozó hatalom a sokak hatalma. Hegel szerint a , sokak" pon- 
tosabban fejezi ki az intézményt, mint a , mindenki". A rendek (Stande) 
sokakat ölelnek fel, de nem mindenkit, továbbá nem is tudja mindenki, 
hogy mit akar. Különben nem minden rend politikai jellegű. A rendek 
képviselői a nép és a kormányzó hatalom között közvetítenek. Míg a szu- 
verén elve monarchikus, a kormányzó hatalom elve arisztokratikus, a tör- 
vényhozó hatalom elve demokratikus, de hogy kik azok a sokak, akik tör- 
vényt hoznak, mindig másként van meghatározva, miután ez a mindenkori 
alkotmány függvénye. 

A három hatalom kölcsönösen korlátozza egymást. A törvényhozásban 
minden hatalom részt vesz. A konkrét állam a különös (partikuláris szférák, 
rendek, korporációk, hatalmak) egysége. A képviselet bizalmon alapul. 
Az, aki reprezentál, azokhoz tartozik, akiket reprezentál. A választás feles- 
leges. (Hegel itt az antik modellt alkalmazza a modern világra, amelyre 
nem alkalmazható. A közvetlen demokrácia számos késői híve, mint Hanna 
Arendt is, erre modellre támaszkodik.) A nyilvánosság azonban Hegelnél 
is olyan döntő sajátsága és feltétele amodern államnak és társadalomnak, 
mint Kantnál. 

A szubjektív vélemények a közvéleményben , jelennek meg". Az igaz 
tehát a vélemény formáját ölti. Ez avélemény, a közvélemény, a szubjektív 
vélemények eredője, a modern világban nagyhatalom, s így az egészséges 
emberi értelmet (gesunde Menschenversand) képviseli. Ugyanakkor, mint 
puszta vélemény, a véletlenség és tudatlansága kifejeződése. Lehet a köz- 
mondást megismételni, hogy a nép szava Isten szava, de Ariostóval is egyet- 
érteni, aki szerint a nép leginkább arról beszél, amit legkevésbé ért. Mind- 
kettő igaz, mivel sehol sem keveredik igazság úgy a végtelen tévedéssel, 
mint a közvéleményben. A szabad sajtó (melynek esetleges korlátozásáról 
is szó esik, de erre kitérni nem tudok) feladata, hogy a közvéleményt ér- 
vényre juttassa, míg a nagy ember tehetsége, hogy a tévedésből az igazságot 
kihalássza. (Itt is felveti Hegel a korában divatos kérdést, hogy szabad-e 
egy népet megtéveszteni. Ítt erre úgy válaszol, hogy végső soron egy nép 
önmagát téveszti meg.) Végső soron, írja Hegel, a közvélemény egyaránt 
megérdemli a megbecsülést és a megvetést. (Nektek mi a véleményetek 
minderről?) Két szubjektivitásról beszélhetünk, Hegel szerint, a modern 
világban: az uralkodó (herceg, király) szubjektivitásáról és a közvélemény 
szubjektivitásáról. Mármint békeidőben. 

Minden ember más-más egyén, más az érdeklődése, neveltetése, mun- 
kája, foglalkozása, kultúrája, szenvedélye, tulajdona, vagyona, de mind egya- 
ránt pénzzel járul hozzá a (belső) állam fenntartásához. A pénz is általános. 

Most lépünk át a belső államból a külső állam területére. Az államnak 
más államokhoz való viszonyára. Mit jelent, hogyan működik itt a szuve- 
renitás kifelé? 

A belső államban is az , egy", egy személy, azaz a herceg, király, állam- 
elnök a szuverén, azaz ő képviseli az államot. Hatalma korlátozott, véle- 
ménye szubjektív, de a végső döntés az övé, azaz az ő egyes akaratáé. (Ennyit 
jelent éppen, hogy , szuverén") 

A külső állam mint állam, individualitás, a valódi szellem itt-léte (Dasein) , 
egy nép függetlenségének megtestesítése. Ítt az , egy" (a szuverén) képvi- 
seli az államot. A külső állam más államokhoz való viszonya negatív, a belső 
államhoz, az állam polgáraihoz pozitív. A polgárok kötelessége tulajdonu- 
kat, ahogy életüket is, államuknak feláldozni. A háború nem az abszolút 
rossz (Übel), de a tökéletes véletlenszerűség. Ami természete szerint vé- 
letlen, annak ellenállni is véletlen, s ez a szükségszerűség. Az állam, az er- 
kölcsi világ, ezt a szükségszerűséget szabadsággá változtatja. A háborúban 
valósággá válik a birtokok, a tulajdon hiúságának szokásos litániája. A sze- 
rencsés háborúk megakadályozzák a belső nyugtalanságot. A halálfélelem- 
ben meghal a szabadság. A háborúból nem a népek, hanem a nemzetek 
jönnek ki egészségesen. (Micsoda különbség Kant és Hegel között! Ami 
Kant szemében a legnagyobb természeti rossz, az Hegelnél egyike az evilági 
jó dolgoknak. Most láthatjátok, hogy miért rajongott Hegel Napóleonért.) 

Itt kerít sor Hegel a , külső államjog" elméletére, melyben először Kant 
örök békéről szóló tanulmányát kritizálja. Az államok közötti konfliktust 
ugyanis csak a háború hordhatja ki. Majd Kantnak a morál és a politika 
közötti viszonyáról írott fejtegetéseihez teszi hozzá, hogy az állam jogát s 
a szabadságát, valamint az egyén jogát és szabadságát nem szabad össze- 
téveszteni. Az állam (a politika) nem lehet szubjektív morális elveknek 
alárendelve. Ugyanakkor a , népek jogához" tartozik a béke lehetőségeinek 
kifürkészése. Manapság különben a háborúk emberségesek, a harcoló 
felek nem gyűlölik egymást, s tisztelik a hadifoglyokat. Az európai nem- 
zetek — fűzi hozzá egy előadásjegyzetében — végül is egy családot alkotnak, 
hasonló a jogrendszerük. Viszonyuk azonban változó. Közöttük csak egy 
praetor dönthet, s azt úgy hívják, hogy világtörténelem. 

Megjelenik tehát végül a főszereplő, a belső állam és a külső állam egy- 
sége, a történelem, mint objektív szellem, mint világszellem, aki eddigis 
jelen volt a háttérben, mivel mindig ő volt az, aki a bábokat mozgatta. 

Kedves hallgatóim, a világtörténetről csak azt a kérdést említem, amiről 
nem esik szó a történetfilozófia bevezetésében, de már Hegel előtt is be- 
szédtéma volt, az emberi nem tökéletesedésének gondolata, ami minded- 
dig közvetlenül vagy közvetve a haladáseszmét kísérte. Hegel elődeinél 
erősebben hangsúlyozza ezt a kapcsolatot. Aki ezt az összefüggést tagadja, 
annak a , szellem" üres szó csupán, s a történelmet véletlen emberi törek- 
vések felületes játékának látja. Ettől függetlenül, illetve ezzel együtt, Hegel 
itt is állíja azt, amit mindig, hogy a világszellem célját azemberek — a nagy 
hódítók, államférfiak kivételével — vakon, azaz tudatlanul szolgálják. Mi 
szükség van akkor az emberi nem tökéletesedésére? 

Mint a könyv utolsó paragrafusából kiderül, ha nem tudtuk volna már 
a kezdettől fogva, hogy a világszellem célját a jelenben, s azon belül is, az 
egész történetet magába foglaló hegeli filozófiában érte el. Mi azonban még 
nem értünk el odáig. Ehhez még végig kell rendszeresen mennünk az ab- 
szolút szellem birodalmán, melybe eddig csak itt-ott kaptunk betekintést. 


KN 

TIZENHATODIK ELŐADÁS 


Hegel 3. 

Az abszolút szellem. 

Művészet, vallás, filozófia. 

A tökéletes rendszer összeomlása 


KEDVES HALLGATÓIM! 


Az abszolút szellemnek a világban való megjelenéséről, tehát az egyetemes 
világmagyarázatokról Hegel részletesen egyetemi előadásaiban beszélt. 
Mind az esztétikáról, mind a vallásfilozófiáról, mind pedig a filozófia tör- 
ténetéről többször tartott előadásokat, az esztétikáról összesen négyszer. 
Ezek az előadások (az esztétikáról, a vallásról és a filozófia történetéről) 
csak halála után jelentek meg, barátai és tisztelői szerkesztésében. Egyes 
előadások több variációban maradtak ránk. Ez különösen vonatkozik az 
esztétikára. Miután nem vagyok filológus, a Suhrkamp Kiadó 1970-es össz- 
kiadását veszem figyelembe. Az előadások között, továbbá a megjelent 
könyvek és az előadások között, természetesen igen sok az átfedés. 

Hegel egy olvasott, művelt, minden iránt érdeklődő s mindenre reflektáló 
ember lévén, számtalan fontos, érdekes megjegyzést tett egyes műalkotá- 
sokról, de ezekre sajnos nem tudok kitérni. Két kérdés bemutatására szo- 
rítkozom. Az első Hegelnek a művészetről általában kifejtett elmélete, a má- 
sodik a művészetnek mint az abszolút szellem kifejeződésének története. 

Az előszót Hegel az esztétika tárgyának megjelölésével kezdi. Ez a tárgy 
a szépség széles birodalma, s különösképpen a művészet és a művészi szép. 
Ez a mondat egy programmal ér fel. A szépség kérése már nem metafizikai 
kérdés (Platón), sem nem az ízlésítélet kérdése (Hume, Kant), hanem a 

szépművészeté. A szépművészet a szépség, s ezzel az abszolút szellem adek- 
vát megjelenési formája. A művészi szép felette áll a természeti szépnek. 
Érdemes-e filozófiai vizsgálódásra? Persze hogy igen, mivel az , isteni" ki- 
fejeződése. Miben különbözik az , isteni" egyéb kifejeződéseitől, mint a 
vallástól és a filozófiától? Abban, hogy érzékileg, képzetben jeleníti meg 
a legtökéletesebbet. Lényege az igazság látszata (a Logikából tudjátok, hogy 
a lényeg nem létezne, ha nem látszana.) A művészet a gondolat, az eszme 
külsővé válása (Entüufgerung) . Következtetés: a művészet lehet a , tudo - 
mány", tehát a hegeli filozófia legitim tárgya. 

A művészet az általános felfogás szerint a/ az emberi tevékenység lét- 
rehozta szépség, b/ az embereket, az emberi érzéki szemléletet szolgálja, 
mindenekelőtt a fantáziát, c/ önmagának célja (nem azonos a kellemessel, 
nem puszta utánzás, sem nem tanítás, holott a művészet volt a népek első 
tanítója). Abban, hogy az igazságot érzéki alakban testesíti meg, s ezt az 
ellentétet (igazság/érzéki) feloldja, van a művészet végcélja. 

Kant és a romantikus irónia újabb kritikája után tér rá Hegel (még min- 
dig a bevezetésben) a művészetfilozófia felosztására. Mi azonban, ebben 
az előadásban, jobb, ha azonnal fejest ugrunk , magába a dologba . 

Az első rész a művészi szép eszméjét, azaz az , ideál "-t mutatja be. A szép- 
ség, mint már tudjuk, nem az értelem egy absztrakciója (azaz nem a kü- 
lönböző szép dolgokról absztrakció alkotta meg a szépség fogalmát) , hanem 
az abszolút eszme, a szellem valóságos megjelenése, s így az abszolút szellem 
világába tartozik. A megjelenő szellemben a szellem önmagát mint végest 
ragadja meg. A művészet a szabadság megnyilvánulása, mivel szellem. 

Az abszolút szellem három megnyilvánulását (művészet, vallás, filozó- 
fia) nem a tartalom, hanem a forma különbözteti meg, melyekben az igaz- 
ság tudatossá válik. Az igazság megnyilvánulása a művészetben az érzéki 
szemlélet (sinnliche Anschauung), a vallásban a képzet, fantázia (Vorstellung) , 
míg a filozófiában maga a fogalom. Volt egy olyan kor, melyben a művészet, 
az abban megtestesült szabadság és igazság, volt a szellem legtökéletesebb 
megvalósulása: az antik világ. Később, amikor a szellem lesz az eszme leg- 
magasabb megnyilvánulása, a szellem adekvát megjelenési formája a kép- 
zet, képzelet (Vorstellung) , míg a mi korunkban, fejezi be Hegel, a szellem 
adekvát formája a fogalom, tehát a filozófia. 

Mint látjátok, az eszme, szellem (Idee, Geist) formái történelmi sorrend - 
ben jelennek meg. A művészet is vallás a régieknél, hiszen számukra a szo- 

bor maga az isten. Mi, modernek, folytatja Hegel, ugyanezeket a szobrokat 
a szépség mintáinak tekintjük, de nem borulunk le előttük. Remélhetjük, 
fűzi hozzá, hogy a művészet a jövőben még tökéletesedni fog, de a formája 
nem fog átalakulni. 

Mit mond Hegel a szépség eszméjéről általában? Hogy azt formájával 
együtt mint ideált határozhatjuk meg, mint totalitást, mely tartalmazza az 
általánost, a különöst és az egyest, s ennyiben végtelen negáció, azaz sosem 
a maga teljeségében megragadható objektivitás. 

Egy létezőnek csak akkor van igazsága, ha az az eszme egzisztenciája. Ha 
azt mondjuk, hogy a szép eszme, akkor már azt is állítottuk, hogy igazsága 
van. A szépség tehát úgy határozza meg magát, mint az eszme érzékileg 
megjelenő látszatát. (Hegel a , Scheinen" szót használja, ami a látszat és a 
jelenség kombinációja.) 

A szépség szemlélete határt szab a vágynak. A személy a tárgyat nem 
saját céljának, hanem öncélnak tekinti. A tárgyat , szabadon engedjük", 
sem használni, sem tulajdonolni nem akarjuk. Kant is ezt mondta a ter- 
mészeti szépre vonatkoztatva. Hegel viszont nem arra vonatkoztatta. 

A természeti szép, mondja Hegel, nem önmagában az, hanem csak szá- 
munkra valóan, így nem a szépség eszméjének adekvát kifejezése. Hossza- 
san elemzi természeti szépet, annak elméleteit és hiányosságait. Minderre 
most nincs időnk kitérni. Csak néhány mozzanatot emelek ki a részletes 
fejtegetésből. (Az esztétika iránt érdeklődőknek azonban nagyon ajánlom.) 

A természeti szépben a részek önmagukban is szépek lehetnek (kebel, 
nyak, száj). A megszokás révén is tekinthetünk valakit, valamit csúfnak 
vagy szépnek a természetben (például egy állatot). Ettől még lehet a ter- 
mészet kontemplációjának felemelő ereje, ugyanis az asszociált gondolatok 
révén. Leginkább egy tájat, mint olyat, lehet annyiban szépnek tekinteni, 
amennyiben különböző részek egysége bizonyos hangoltságot hoz létre 
a lélekben. 

Hegel rátér azokra az elméletekre is, melyek egy absztrakt forma (kör) 
tökéletességében, esetleg szimmetriában, illetve harmóniában vélik meg- 
találni a szépség nyitját. Ezeket mind megcáfolja. (Ti tudjátok, hogy ebben 
nem ő volt az első, már Plótinosz is ezt tette.) Az élő organizmus minden, 
csak nem szimmetrikus, holott az elevenség a természeti szépség fő forrása. 
Akárhogyan is nézzük, folytatja Hegel, a természeti szép tökéletlen, s csak 
a művészeti szép felel meg a szépség ideájának. (Kérdezem: ti is így látjá- 

tok? Hogy a természeti szép megítélése szubjektív, míg a művészeti szép 
megítélése fogalma szerint objektív?) 

Folytassuk tehát az ideállal. 

Minden műalkotás individualitás. Szép individualitás. Minden része 
lelkének, mint egészének, megnyilvánulása. Minden felületén az egész 
lelke jelenik meg, s láthatóvá is válik. Ha meglátod egy ember levágott 
karját, az egy biológiai test része, s fontossága, azaz jelentősége, kizárólag 
tudományos szempontból, esetleg a rendőrségi nyomozás számára lehet. 
Ha azonban meglátod egy szobor karját, egy torzót, látod benne szobrot, 
mert benne van az egész lelke. A mű ugyanis a szabad végtelenség, mely 
minden pontján visszatér önmagához. Egyszóval, mondja Hegel, a műal- 
kotás rendeltetése, hogy itt-létét (Dasein) megjelenésében mint igazat 
fogja fel és fejezi ki — ezzel válik ideállá. (Röviden: nem minden mű ideál, 
a tökéletes műalkotás az. Ezzel Hegel megerősíti a közgondolkodás hiedel- 
mét, mely szerint egy nagy műalkotásból semmit sem lehet elvenni, ahogy 
nem lehet ahhoz semmit hozzátenni sem.) A művészi ideálban a forma tö - 
kéletesen megfelel a léleknek, benne a valóság , visszatér" az egyesekből 
az általánosba. Az ideális művészi alak úgy áll szemünk előtt, mint egy 
üdvözült isten. 

Mindez, persze, elsősorban az antik műalkotásoknál van így. (Már ko- 
rábban említettem a Winckelmann nyomán elterjedt német greco- má- 
niát). A modern, Hegel által romantikusnak nevezett, művészet bemuta- 
tásához, később, a történeti elemzések során, vissza fogok térni. Azonban 
előrebocsátom, hogy Hegel minőségérzéke sokszor felülbírálja ízlését és 
történetfilozófiai elméletét. Így például éppen ezen a helyen, az ideálról 
beszélve. Megjegyzi, hogy a műalkotás lehet prózai és költői is, s ezt nem 
csak a költészetre, de a festészetre is vonatkoztatja. Megkérdezi, hogy az 
ideál mindenképpen költői-e? Ízlése és történetfilozófiája alapján a köl- 
tőiséget kellene az ideálnak megfelelőként értékelnie. De nem ezt teszi, in- 
kább arra a következtetésre jut, hogy az ideál elérése nem a költőiség vagy 
prózaiság függvénye. Ugyanis a műalkotás (itt festészetről van elsősorban 
szó) fel tudja emelni a különben csak prózai használatra szolgáló tárgyakat 
is a költőiség szintjére (mint éppen a németalföldi festészetben). Annak, 
ami a természetben pillanatnyi és mulandó, a művészet örökéletet ad, mint 
amilyen egy mosoly, egy tekintet vagy egy felvillanó fény. Ez a ruházatra is 
vonatkozik. (A szobrászat, teszi hozzá, absztraktabb a festészetnél.) 

Ezekután tér rá Hegel az ideál meghatározottságára (Bestimmtheit) elő - 
ször általában, másodszor a cselekvés vonatkozásában, harmadszor külső 
vonatkozásban. A meghatározottság fogalmához meglehetősen különböző, 
de egyaránt alapvető, esztétikai, illetve művészetfilozófiai kérdéseket ren- 
del, mint műfajelmélet vagy az alkotó, a mű és a befogadás viszonya. 

A műfajelmélet első lépése az , isteni", mint az egyes és általános köz- 
vetlen egységének ábrázolási módja. Mivel az alaki ábrázolás tiltott a zsi- 
dóságban és az iszlámban egyaránt, ott az , isteni" a költői ábrázolásban 
kap helyet, elsősorban magában a költészetben. A politeista világban az 
istenek ábrázolásában, míg a kereszténységben (katolicizmusban) a szen- 
tek, mártírok alakjában. Mindezen , isteni" alakoknak nyugodt ábrázolása 
az első esetben (politeizmus) a szobrászat, a másodikban (kereszténység) 
inkább a festészet. 

A műfajelméleti gondolatok (azaz az ideál meghatározásai) a cselekvés 
művészi megformálásának kérdésével folytatódnak. Az antik epikus köl- 
tészetnek, mint , harcnak", rövid bemutatása után tér rá ennek a főfeje- 
zetnek (szerintem) legérdekesebb műfajelméleti elemzésére. Méghozzá 
három lépésben, mint , általános világállapot", , szituáció", , cselekvés". 

Az eleven szubjektum az , ideális szubjektivitás" képviseletében tettre 
rendeltetett, véghez akar valamit vinni, ehhez azonban szüksége van olyan 
talajra, a szellemi világ olyan állapotárra, mely ezt lehetővé teszi. (Hogy is 
mondta Petőfi? , Sors, nyiss nekem tért, hadd tehessek / Az emberiségért vala - 
mit!"). Milyen lehet az általános világállapot, mely a tett számára lehető- 
séget kínál? Ilyen volt elsősorban a , hősök kora", melyben az egyed köz- 
vetlenül testesítette meg az egyes és általános egységét. Az ideális szub- 
jektum számára az objektivitás volt a , sajátja . Az egyén nem attól volt 
egyén, mert egyéni gondolatai voltak, hanem jelleme és érzülete révén. 
Az igazságosság az ő döntésük dolga volt. Mikor súlyosan megsértették az 
erkölcsiséget, akkor nem a büntetőjog sújtott le rájuk, hanem a véletlene- 
ken keresztül törő sors, a szükségszerűség. Ez különbözteti meg a bosszút 
a büntetéstől. A bosszú akkor is bosszú, ha jogosnak tűnhet (Oresztész, 
Hegel példája). 

A hőskorszakban is elérkezik az idő, már a görögöknél is, mondja Hegel, 
mikor az erény (areté, virtus) lesz a tett alapja, oka, kiváltója. Azaz a mítosz 
értelmezése után itt már belépünk a tragédia műfajának kialakulását le- 
hetővé tevő általános világállapotba. A görögöknél a tragikus hős egész tet- 

téért felelősséget vállal, nem osztja fel a felelősséget szándékra, tettre, kö- 
vetkezményre. Mint egyedi személy sem választja el magát a családjától. 
Az ősök bűneit is magára veszi. Ezért meríti a görög dráma alakjait a mítosz 
általános világállapotából. A modern időkben, mikor megkülönböztetjük 
a szándékot, a tettet s akövetkezményt, nem a mítosz, hanem a történelem 
szolgáltatja a tragédiának az általános világállapot anyagát, mint Shakes- 
peare esetében (Hegel példája). Manapság, teszi hozzá Hegel, a tragikus 
helyét az idillikus foglalta el, mert az általános világállapot (kivéve a for- 
radalmat) nem ad lehetőséget sem a heroikus tettre, sem azok ábrázolására. 
(Kedves hallgatóim, ti is így látjátok?) 

A jelen, folytatja Hegel, tehát prózai. Az általános világállapot a polgári 
világban prózai. Az egyes ember többé nem világának, és azok hatalmainak, 
megtestesítője, hordozója. 

Itt tér rá Hegel a cselekvés (Handlung) második mozzanatára, a szituá- 
cióra. Tehát arra a kérdésre, hogy az általános világállapotokon belül mi- 
lyen szituációk jönnek vagy jöhetnek létre a drámai (tragikus) hősök áb- 
rázolása számára. 

A dráma (tragédia) számára az ideális világállapot ugyanis csak egy le- 
hetőség. Az ábrázolásban ennek az általános világállapotnak egy különös 
szituációban kell megjelennie, s az abban cselekvőknek olyan individuu- 
moknak kell lenniük, akik az általános világállapotot mindig abban a konk- 
rét szituációban testesítik meg, amelyben cselekszenek. Azaz az általános, 
a különös és az egyes egységének kell a dc$úmában megvalósulnia. Most 
éppen, teszi hozzá Hegel, a szituációt elemezve, a különös szféránál tartunk. 
Persze, mondani sem kell, hogy midig az egyes emberek azok, akik cse- 
lekszenek. Ők a dráma hősei. 

Az általános világállapotnak, mondja Hegel, meghatározatlannak (un- 
bestimmt) kell lennie, mivel azt a szituációnak kell meghatároznia. Ez te- 
remti meg, hozza ugyanis létre, a drsámában az összeütközés kiváltóját, 
a , kollíziót. 

De itt még nem tartunk, hiszen más műfajokat sem szabad elhanyagol- 
nunk, mondja Hegel, mivel a , különösnek" minden műfajban közvetítő 
szerep jut az egyes és az általános között, így a szobrászatban is. De a szob- 
rászatban, szemben, mondjuk, a drámával, a mai néző inkább következtet 
a szituációra, rekonstruálja, beleképzeli azt, mint például a Belvederei 
Apolló esetében (Hegel példája). A lírában (például szerelmes vers) a szi- 

tuáció szerepe magától értetődő, bár itt is sok minden függ a befogadó ér- 
telmezésétől. 

Hegel főszereplője mégis a dráma, s elsősorban a tragédia, nemcsak 
A szituáció fejezet A kollízió című alfejezetében, hanemA cselekmény című 
fejezetben is. Igen röviden beszélek mindezekről, s csak a (szerintem) leg- 
főbb pontokat érintem. Megint csak ajánlhatom minden esztétika szako- 
soknak az egész fejezet elolvasását. 

A kollízió egy vagy több személy megsértése, egy harmonikus állapotot 
ért sérelem, amit meg kell szüntetni, hogy a harmonikus állapot helyre- 
állhasson. Ez még nem cselekmény, hanem a konkrét szituáció. A sérelem 
sokféle lehet, teljesen külső is, mint betegség, halál (Philoktétész, Alkész- 
tisz), ahogy a születés véletlenje is ide tartozik. (Hegel példája Macbeth, 
nem nagyon sikeres.) Ugyancsak természeti sérelemnek tekinthető a rab - 
szolgasors, a rangkülönbség öröklődése, tehát mindaz, ami által egy ember 
a születés véletlenének van alávetve. Az embernek meg kell harcolnia ezek- 
kel a természeti korlátokkal. Ha ezt nem teszi, akkor ez szerencsétlensége, 
nem pedig legyőzendő szituációja. Ahol a harc sikertelen, ott legalább a 
szubjektum visszahúzódhat szubjektív szabadságba. Végül kollízió, azaz a 
cselekvés konkrét szituációja lehet egy szubjektív szenvedély is, mint fél - 
tékenység, szerelem vagy hatalomvágy. Az emberek közötti szellemi kü- 
lönbségek is belejátszanak egy helyzet felismerésébe és az arra való reak- 
cióba. De akárhogyan is, a kollízió esete egy olyan sérelem, mely valami 
erkölcsit, megszokottat, egy hagyományos elvet, szokást vagy intézményt 
érint. A cselekvésnek nem kell közvetlenül a sérelemre vonatkoznia, mivel 
az gyakran csak a cselekvés folyamatában derül ki. Rómeó és Júlia kezdet - 
ben csak szeretni akarták egymást és házasságra lépni — s ez még nem sér- 
tette meg az erkölcsi rendet (Hegel példája). 

Most lépünk be a művészeti szép ideáljának belső meghatározásai során, 
az általános világállapot és szituáció után, a szűkebb értelemben vett cse- 
lekvés világába. A műnek, a drámának, in medias res kell kezdődnie, azon- 
nal a cselekvéssel, de annak, hogy ki is a cselekvő, voltaképpen magában 
a cselekményben kell — önmaga előtt is — nyilvánvalóvá válnia. A tettben 
és az arra való reakcióban részt vesznek az általános hatalmak, ezen hatal- 
mak kezelése az individuum részről, s végül a kettő egyesülése abban, amit 
általában karakternek neveznek. A hatalmaknak jogosult hatalmaknak 
kell lenniük, mint haza, család, becsület, barátság, állam, a romantikában 

szerelem, s ezeknek a hős lelkében kell összeütközniük. Kérdéses, hogy 
ezekhez a hatalmakhoz csatlakozhatnak-e gonosz hatalmak is. A régieknél 
nem, a franciáknál nem, de Shakespeare-nél igen. 

Hegelt érdekli a pátosz, ami szerinte áthatja a hős lelkében lakozó er- 
kölcsi hatalmakat, s ezzel motiválja a hős tetteit. A pátosz nem azonos a 
szenvedéllyel, mivel az ésszerű szabad akarat megnyilvánulása. Sosem 
lehet sem komédiában, sem tragédiában puszta önfejűség, illetve bolond - 
ság, ellenkezőleg mindazt, ami az igazság kiderítésének szükségletén ala- 
pul, joggal kíséri pátosz. (Hegel az operára is hivatkozik, s ott eltúlzottnak 
látja a pátosz szerepét. Ti is így látjátok?) 

Nos, a karakter a dráma, elsősorban a tragédia, hagyományos elméleti 
főszereplője. Jóval Hegel előtt is elterjedt volt a gondolat, hogy a görögtra- 
gédia sorsdráma, míg a modern tragédia karakterdráma. Mit mind itt erről 
Hegel? 

A cselekvő egy individuum, méghozzá egy individuális totalitás, akiben 
az általános erkölcsi hatalmak mozgató pátosszá válnak. A konkrét cselek- 
vésben megnyilvánuló pátoszt tekintem, mondja Hegel, emberi karakter- 
nek. A karakter áll minden műalkotás (értsd: a tragédia ideálja) közepén 
(azaz ő közvetít, különös). A karakter totális individualitás, azaz meghatá- 
rozásban gazdag, s ugyanakkor mindig , éppen ez" s az , éppen ez" folya- 
matos. Így a karakterhez számtalan isten tartozik, lelkébe foglal minden 
hatalmat, meghatározásban gazdag s ugyanakkor mindig marad , éppen 
ez", meghatározott, folyamatos, önmagába zárt szubjektum. Egy belső gaz- 
dagságban szűkölködő ember, aki csak egyetlen szenvedélynek adja oda 
magát, magán kívül van, erőtlen, gyenge. 

A művészet azonban nem állhat meg ennél a totalitásnál, mivel azember 
különösségének kell a hősben kifejeződnie, határozott célokkal, határozott 
tettekkel. A maga különösségében kell, hogy a karakternek egy , fő oldala" le- 
gyen, azaz , fő pátosza , mint a szerelem Rómeó és Júlia esetében (Hegel pél- 
dája). A szubjektivitás azönmagamhoz hűnek maradás pátoszában rejlik. 
A pátoszok konfliktusa is megfelelő tragikus tárgy, de ha belső konfliktussá 
válik, mint a szerelem és a becsület Cid esetében, akkor elsősorban szép mo- 
nológokra és retorikára ad alkalmat. Hamlet ugyan bizonytalan tette elköve- 
tésében, de nincsenek belső kétségei pátosza tekintetében (Hegel példája). 

Miután az idea (a tökéletes műalkotás) belső meghatározottságait ele- 
mezte, Hegel rátér azok külső meghatározottságának értelmezésére. Az em- 

berek cselekedeteihez a külső világéppen úgy hozzátartozik, mint egy fres- 
kóhoz a templom. Az ember , éppen most" él, abban a világában, amelyhez 
tartozik. Ennek a világnak konkrétnak kell lennie. A történelmi anyag 
(Stoff) teszi leginkább lehetővé a szubjektív és objektív összehangolását a 
közvetlen ábrázolásban. Az ideális műalkotás számára leggyümölcsözőbb 
külső körülmények középen helyezkednek el az idilli aranykor és a maga 
teljességében kifejlődött polgári társadalom között. 

S mi mindennek a közönséghez, a befogadáshoz való viszonya? — teszi 
fel végül Hegel a kérdést. A művészi tárgy nem önmagát szolgálja, hanem 
a közönséget. Hiszen ők nézik és élvezik a műalkotásokat. A műalkotás 
tőlük is megköveteli az odaadást, továbbá a belehelyezkedést a hősök kör- 
nyezetébe, bármenyire eltér is az övékétől. A nagy műalkotások minden 
korban és minden környezetben egyaránt élvezhetők maradnak, hozzájuk 
tartozik a más világokba való belehelyezkedés képessége. Azt is mondhat- 
nám, teszi hozzá Hegel, hogy a befogadó a műalkotást objektíve ítélje meg, 
azaz ahhoz a világhoz tartozónak, amelyben született és amelyet kifejez, de 
ugyanakkor szubjektíve is, a jelen értékei, gondolkodása, műveltségének 
(Bildung) elvárása szempontjából. (Kedves hallgatóim, nektek erről mi a 
véleményetek?) Hegel számtalan drámaelemzésére nem térhetek rá, de 
ajánlom olvasásra minden esztétika és irodalom szakos hallgató számára. 

A művészi befogadás elemzése után tér rá Hegel a művész, az alkotó sze- 
repének értelmezésére. A művész három , meghatározása : a fantázia, a zse- 
nialitás s végül az elragadtatás (Begeisterung) , azaz szellemmel való telítettség, 
amit Platón, ha még emlékeztek, annak idején , mániának" nevezett. 

A fantázia, az alkotó szubjektivitás, mind a tehetség, mind pedig a zse- 
nialitás feltétele. Nem téveszthető össze, Hegel szerint, mint ahogy már 
Kant szerint sem, a passzív képzelőerővel, minthogy alkotó - , teremtő - , 
produktív képesség. A fantázia az élet teljességéből, nem pedig elvont ál- 
talánosságokból merít, médiuma különbözik a filozófia médiumától. 
Ugyanúgy meghitt viszonya van az ember mind belső, mind külső életéhez. 

Már láttátok, hogy a zsenialitás értelmezésének és felmagasztalásának 
a modern filozófiában kitüntető szerep jutott. Hegel, ahogy már Kant is, 
a zseni fogalmát kizárólag a művészhez rendeli. Egyikük számára sincs 
zseni sem a filozófiában, sem a tudományban. (Kedves hallgatóim, erről 
mi a véleményetek?) Nos, miben különbözik a tehetség zsenitől? Állítólag 
tehetségnek és zseninek születik az ember, de hát az ember sok mindennek 

születik— mondja Hegel. A világban is kell valaminek lennie, ami egyesek 
született képességeit ezzé vagy amazzá a képességé változtatja. A régi görö- 
gök az epikához vagy szobrászathoz való képességgel születtek-e, míg a mai 
németek a zenéhez, az operához való képességgel? A kettő (született képes- 
ség és világ) együtt mind a tehetség, mind a zsenialitás feltétele. Hozzá tar- 
tozik még egyfajta könnyedség az anyag kezelésében, ahogy ügyesség is. 
A zseni könnyen, természetesen bánik a műalkotás technikai feltételeivel 
s képes a legszegényebb anyagot is fantáziájával, szellemmel megtölteni. 

Mi az elragadtatás ( Begeisterung) ? Milyen szerepet játszik egy zseniális 
műalkotás (ideál) megszületésében? Az elragadtatást egy olyan tartalom 
(anyag, téma) váltja ki, mely megragadja a fantáziát, s arra készteti a mű- 
vészt, hogy ezt kifejezze. Az elragadtatás egy olyan belső állapot, ami a fan- 
tázia közvetítésével külsővé válásra, a mű megalkotásra motivál. Hegel sem 
tudja másként értelmezni az elragadtatást, minthogy valakit egy tárgy, 
anyag, annyira eltölt, hogy nem hagyja addig nyugodni, míg az egy mű for- 
máját nem ölti. (Gondolom, érzitek, hogy ugyanez elmondható filozófusról, 
tudósról, tehetségről és dilettánsról egyaránt.) 

Ugorjuk át, a rövidség kedvéért, a műalkotás objektivitásának olyan ele- 
meit, mint modor és stílus, s vessünk egy pillantást az eredetiség fogal- 
mára. 

Mi jellemzi az eredetiséget, az originalitás? Az, hogy , igazi objektivitás", 
mely a szubjektívet és a tényszerűt úgy illeszti, forrasztja össze a műalko- 
tásban, hogy egyik oldalon sem maradjon semmi idegen a másik oldal szá- 
mára. Eredetiségre való törekvés zsákutcába vezet. Ez a hamis eredetiség, 
amit ég és föld választ el az autentikus eredetiségtől, ami megtörténik, de 
amire nem törekszünk. Az előbbi erőltetett, az utóbbi spontán. Az előbbire 
Hegel szerint Schlegel költészete jellemző, az utóbbira ugyan ki? Akinek 
műve egy anyagból van öntve, akinek művében mindenütt az alkotó szel- 
lem nyilvánul meg. Aki minden modorosság nélkül alkot nagyot. Minden 
modorosság nélkül alkotni a nagy zsenire jellemző egyetlen modorosság. 
A legeredetibb alkotó zsenik Homérosz, Szophoklész és Shakespeare. Ki 
más lenne? (Kantnál Homérosz és Wieland volt.) 

Ezzel végére is értem Hegel esztétikai előadásai első, általános elméleti 
része vázlatos bemutatásának. A második rész a művészetek történetét be- 
széli el. Itt azonnal tanúi lehettek a hegeli nagy elbeszélés sajátos termé - 
szetének. Míg az objektív szellem világa, minden ellentmondásával együtt, 

egyértelműen előre haladt, s ezért korszakai mennyiségileg is összehason- 
líthatók (egy ember szabad, néhány szabad, sok szabad), addig az abszolút 
szellem esetében ez csak végső soron van így. Azon, hogy , végső soron" 
azt értem, hogy végül eljutunk az abszolút szellem legmagasabb megjele- 
nési formájához, a filozófiához, mi több, a minden eddigi filozófiát magába 
foglaló totalitáshoz, az egészhez, az igazsághoz. Ezt ti már láttátok a Logi- 
kában s még látni fogjátok ennek az előadásnak a befejezésében. Igen, de 
mi a helyzet a művészettel, illetve a vallással? Azok nem fejlődnek végső 
soron legfőbb tökéletességük felé? Nem, bizony. Az abszolút szellem rajtuk 
keresztül fejlődik legmagasabb formája, igazsága felé. Az , igazság" itt a 
kulcsszó, mint a filozófiában általában. Csak a szellem filozófiai megnyil- 
vánulása a legfőbb igazság? 

A művészet, Hegel történelmi esztétikájában, tökéletességét az antik- 
vitásban érte el. Előtte is volt művészet, utána is lesz (van), de az antik 
világ pusztulása után már nem a művészet a szellem (az igazság) legmaga- 
sabb rendű megnyilvánulása. Helyét átveszi a vallás, majd a vallás helyét 
a filozófia, amiről már tudjátok, hogy az, mint Minerva baglya, a sötétség 
beálltakor kezdi meg röptét, azaz ő a végső emlékező. A filozófia tehát most 
visszaemlékezik a művészetre. Amire visszaemlékeztünk, az mindig a je- 
lenben van. Apollókat, nagy tragédiákat ugyan alkotni nem tudunk, de 
vissza tudunk emlékezni rájuk és gyönyörködni tudunk bennük. 

Lapozzuk át a hegeli művészet történetét. 

A művészetnek (történetileg nézve) három alapformája van. Először je- 
lenik meg a szimbolikus művészeti forma, ezt követi a klasszikus művészeti 
forma s ezután a romantikus művészeti forma. Bár ez megjelenésük sor- 
rendje, egyes formák, műfajok a későbbi korszakokban is fennmaradnak. 

A történet röviden a következő. A szimbolikus művészeti formában az 
eszme még csak keresi tökéletes művészi megjelenését, a klasszikus mű- 
vészetben megtalálja a tökéletes formát, a romantikus művészetben viszont 
az eszme túlszárnyalja a formát. A történetben tehát tartalom és forma vi- 
szonya a főszereplő. A , közép , a tökéletes szépség, a klasszikus művészet. 

Ahogy a hegeli történetfilozófia is , világtörténet", úgy világtörténet 
Hegel művészettörténete is. Az indiai, egyiptomi művészettől kezdve az 
antikvitáson, azaz a klasszikus szépségideálon, keresztül egészen a regényig 
és a humorig terjed. A történet befejezése a romantikus művészet elpusz- 
tulása, felbomlása. Azaz mivel három a hegeli igazság, ez egyúttal a művé- 

szet vége. Nekünk problémánk lesz mindennek a hegeli , végével" (törté- 
nelem vége, filozófia vége, vallás vége), de a művészet végével magának 
Hegelnek is problémái voltak. Itt Hegel kissé zavarba jön. Egyrészt (a ro- 
mantikus művészet szekciójának bevezetésében) azt mutatja be, hogy a 
modern világ általában alkalmatlan a művészi ábrázolás , anyaga", tárgya 
számára, minthogy mind a tartalom, mind pedig a forma véletlenné válik. 
Másrészt, ahogy erről a korábbiakban már szó esett, az általános elméleti 
részben Hegel megvédi a prózaiságot az alacsonyrendűség vádjával szem- 
ben, mint remek művészi alkotások lehetséges anyagát (németalföldi fes- 
tészet). Nagy különbség van a gondolat között, hogy a modern világ nem 
ad anyagot a művészethez és a között az állítás között, hogy nem mehetünk 
vissza a klasszikus művészet szintjére, mert az , általános világállapot" erre 
nekünk nem ad módot. Hasonló problémával találkozunk a vallásfilozófiai 
előadásokban is, amelyekre rögtön rátérek. Csak megemlítem, a hegeli 
esztétika harmadik részét, egy igen részletes és érdekes műfajelméletet. 
Irodalom szakosoknak, esztétáknak és művészettörténészeknek egyaránt 
ajánlom. 

Mint tudjátok, az abszolút szellem megjelenésének második foka, illetve 
fokozata Hegelnél a vallás. Az esztétika után folytatjuk tehát a vallásfilozó - 
fiai előadásokkal. S Hegel személyes költészetével. 

Minden nép tudta, jegyzi meg a bevezetésben Hegel, hogy a vallásos tu- 
datból származik igazságuk, s a vallásban találta meg az élet vasárnapját. 
Itt mindazt, ami fáj, izgat, minden értelmetlenséget magunk mögött ha- 
gyunk a felejtés homokzátonyán, hogy felmásszunk a legmagasabb hegy- 
csúcsra, amelyről az egész környék belátható. A szellem régiójában folynak 
a felejtés folyói, s ide belehajíthatjuk fájdalmainkat, hogy az élet sötét ol- 
dala álomképpé szelídüljön s az örökkévalóság fényében tündököljön. Meg- 
érkeztünk az Örökkévalósághoz, tehát az Abszolút képéhez, illetve fogal- 
mához. A vallás a filozófia előkészítése, előszava s egyik feladata, s ezért a 
filozófia egyik feladata éppen az, hogy a vallás igazságát kibontakoztassa. 
Ezt teszi a vallásfilozófia. Egyetlen ember sem lehet olyan romlott, hogy 
ne maradjon benne valami a vallásból, mégakkor sem, ha menekül előle, 
gyűlöli vagy érdektelen iránta. (Itt következik a felvilágosodás kritikája, 
amivel ti már két esetben is találkoztatok.) 

A vallásfilozófiában is az Abszolúttal, Isten eszméjével van dolgunk, 
mint a filozófiában általában, de nem az abszolút fogalmával, hanem alak- 

jával, alakzatával (Gestalt). A Szellem megjelenési formájával, az ésszel, 
mivel Isten maga az Ész. (Emlékeztek Meister Eckhartra a múlt szemesz- 
terből? — Isten az Ész [.. Gott ist Vernunft"].) 

A vallásfilozófia ismét, és természetesen, három fő mozzanatban bon- 
takozik ki. 1. Isten, 2. a vallásos viszony, 3. kultusz. E három aspektusban 
bemutatottak együtt határozzák meg a vallás fogalmát, lényegét, azaz vála- 
szolnak arra a kérdésre, hogy , mi a vallás". A vallások többségében valóban 
mind a három mozzanat jelen van. (A buddhizmusról szokták mondani, 
hogy abban a három közül az első nincs jelen, mivel nincs istenfogalmuk.) 
Azaz minden vallásban van istenfogalom (egy vagy több) , minden vallásban 
van vallási közösség, zsinagóga, kongregáció, ahogy minden vallásban van- 
nak rituálék, ünnepek, tehát az istenek vagy isten szolgálatának formái 
(dionüszoszi játékok, misztériumjátékok, böjt, keresztelés, zarándoklat, 
istentisztelet stb.). E három (Isten, vallásos viszony, továbbá kultusz) össze- 
függ egymással, nemcsak azért, mert egyik sincs a másik nélkül, hanem 
mert áthatják, átszövik egymást. Azt sem kell nektek újból bemutatnom, 
hogy az első (Isten, istenfogalom) az általános, a vallási viszony, közösség, 
identitás a különös, míg a kultusz az egyes. 

A vallások különös, különböző vallások. Ez a különös itt is az általános 
közvetítése az egyes felé. Mint az esztétikában, úgy a vallásfilozófiai elő - 
adásokban is, Hegel a különböző vallásokat történelmi sorrendben mutatja 
be. Először jelentkeznek a természetvallások, a közvetlen vallások, majd 
ezek átmenete a szabadság vallásaiba a metafizikai valláson (Kína) s a fan- 
táziavalláson (India) keresztül egészen az Én vallásaihoz. A természetes 
vallás utáni második főtípus Hegelnél , a szellemi individualitás vallásait" 
foglalja magába. Első a zsidóság, a fenséges vallása, majd a görögség, a 
szépség vallása, a római, a célszerűség vallása. A vallások csúcspontja szin- 
tén , az abszolút vallás", végső soron a protestantizmus. 

A kinyilatkozó (offenbare) vallás, , maga a vallás", mint olyan, a vallás 
ideája. A mai világ szelleme úgy gondolja, fő, hogy jámborok és hívők le- 
gyünk, s nem olyan fontos, hogy melyik valláshoz tartozunk vagy hitünknek 
mi a tárgya. Ez a tudat álláspontja. Az, Andacht ", a lélek istentisztelete, ro- 
konságban van a gondolkodással (Denken) s különösen a valamire való 
megemlékezéssel (Andenken). Ez a szubjektum álláspontja. 

A kinyilatkozott (offenbare) vallásról tér rá Hegel a kinyilatkoztatott 
(veroffenbarte) , azaz a pozitív vallásra. Ez a vallás kívülről érinti meg az embert, 

mint külső szellemiség. A kinyilatkoztatott vallás ugyanolya pozitív, mint 
az állam törvényei. A pozitivitásban mindig benne rejlik a véletlen moz- 
zanata. A szabadság törvényének ugyanakkor nem azért kell érvényesülnie, 
mert éppen ez van, hanem azért, mert saját ésszerűségének meghatározása. 
Az örökölt történetekben az erkölcs, a magasabb rendű, az isteni szólít 
meg bennünket. (Emlékeztek Rousseau-ra, aki a Legfőbb Lény tiszteletét 
meg akarta fosztani minden , történettől"?) Igaz, nem a történetek, de a 
filozófia a vallási igazság legfőbb tanítója. A pozitív vallás az a vallás, mely 
a társadalomban működik. Tartalmának ugyanakkor az igaz szellemnek 
kell lennie. 

Az abszolút vallás az igazság és a szabadság vallása. A kinyilatkozott és a 
kinyilatkoztatott (pozitív) vallás egymással való megbékélése (Versöhnung) 
s ezáltal az ember szabadsága. 

Ezekután Hegel kibontja a kinyilatkozott és a kinyilatkoztatott vallás 
,kibékülését" (Vesöhnung) a protestantizmusban. Ezt követi a szenthárom- 
ság filozófiai (azaz hegeli) értelmezése. Mit jelent az Isten birodalma, mit 
a Fiú birodalma, mit a Szentlélek birodalma? Az Atya birodalma a külön- 
legességek totalitása, a Fiú birodalma a végesség kilépése a végtelenségből, 
a különbözőség joga, végül a Lélek birodalma a kongregációt átható eszme. 
(Mint látjátok, Hegel többé-kevésbé követi ez általános valláselméletben 
megfogalmazott hármasságot, mint Isten, vallási viszony, kultusz.) 

Csak a harmadik (Lélek) , meghatározást" fogom röviden bemutatni, 
s ezzel az átmenetet a filozófiába. Vajon a vallástörténet is a vallás végéhez 
vezet? 

A Fiú birodalmában vetődik fel az általatok már olyan régen ismert kér- 
dés az ember rendeltetéséről. Mit jelent az, hogy az ember természettől 
fogva jó? Azt, hogy szellemi lény, hogy Isten képmására van teremtve, azt, 
hogy magánvalóan jó, azaz képes a jóra. A magánvalóság azonban mindig 
egyoldalúság. Az ember nem maradhat az, ami közvetlenül. Azembernek 
vétkessé kell válnia ahhoz, hogy tette neki beszámítható legyen. Az ártat- 
lanság (ezzel már találkoztatok) akarathiány, képtelenség arra, hogy valaki 
rossz legyen. Minden állat jó. A Biblia szerint az ember tudás által vált go- 
nosszá. Azaz, fel kell tételezni a tudást, a tudatot, hogy valaki rossz lehessen. 
Maga a tudás tilalma tartalmazta a megismerést. Munka révén, arcunk ve- 
rejtékével elégítjük ki szükségleteinket. Az embernek dolgoznia kell azon, 
hogy azzá legyen, amivé rendeltetett. 


16 II HEGEL 3. II 377 


A közösség, kongregáció révén Isten szellemében részesülő empirikus 
szubjektumokat a tudás és a hit tartja össze (s a hit is tudás), és így a kong- 
regáció szabadságuk megtestesítője. 

A kongregációnak (vallási közösségnek) két szélső formájával találko- 
zunk. Az első az egyes szellem rabszolgasága a szabadság abszolút régiójá- 
ban, a másik az elvont szubjektivitás tartalom nélkül. (Magyarul: vagy kö- 
vetek egy pozitív vallást mindenben, s teljesen osztozom hiteiben s ezzel, 
mint egyén, szolgává válok, vagy személyes, szubjektív hitemet szívemben, 
illetve gondolataimban hordom, s mások hite vagy szokása nem érdekel.) 
Van-e harmadik lehetőség? 

Igen! A fogalom hozza létre a szabadságot, a szubjektív szabadságot, 
s ugyanakkor elismeri (anerkennt) , hogy ennek tartalma nem létrehozott, 
hanem a magán- és magáért való igazság. S ez a filozófia. A filozófia ezzel 
elismeri a vallást, különösen a keresztény vallást, annak tartalmát, ugyan- 
akkor azonban tudatában van formái korlátoltságának. A felvilágosodást 
csak az utóbbi érdekelte, bennünket, mondja Hegel, az előbbi is. Azonban, 
tehetjük hozzá mi, mit segít ez a valláson? Mit segít a valláson, mint az 
örök igazság legmagasabb rendű hordozóján, ha jóváhagyjuk ugyan igaz 
tartalmát, de a formáról elmondjuk, hogy korlátolt, elavult? Ha azt mon- 
dom, vége a művészetnek, akkor még várakozó álláspontra helyezkedhetek 
(,ez bizony mégis remekmű!"), de mi történik, ha azt mondom, hogy az 
örök igazság formája elavult? 

Ezt a kérdést teszi fel Hegel. 

Joggal mondhatjuk, folytatja, hogy a vallás (főleg a kereszténység) Istene 
megőrződik az abszolút szellemben. De mi lesz a vallási viszonnyal, azaz 
a , religio" -val, akongregációval, a kultusszal? Azok is megőrződnek , ma- 
gasabb síkon"? 

Hegel őszinte. Itt valami nem stimmel. Úgy tűnik, hogy a közösség, 
a kongregáció, melyben Isten szelleme megtestesül, el fog tűnni. Lehet- 
e Isten örök birodalmának alkonyáról (Untergang) beszélni? Annak az alko- 
nyáról beszélni, amiben az Örök lakozik? Eltűnhet-e, ami örök? Lehet-e 
ezzel a disszonáns hanggal befejezni a szellem történetét? De mit tehet- 
nénk, mikor a disszonancia magában a valóságban van. Ahogy a római csá- 
szárság idején, mikor az isteneket profanizálták, a szellem a magánjogba 
menekült, hasonlóképpen történik most is. Az idők beteltével (azaz ma), 
mondja Hegel, mikor a fogalomban való igazolás válik szükségletté, a hít 

önmagában semmit sem igazol. Az állam hatalma sem mehet önmagában 
semmire. Ehhez túl nagy a hanyatlás. A nép elhagyja tanítóit, azonban a 
végességben sem talál szubsztanciális igazságra. 

Ez a disszonancia vezetett, végzi be Hegel, ahhoz a filozófiai felismerés- 
hez, hogy a filozófiának meg kell békülnie a vallással. Azonban - és itt jön 
az őszinte hegeli , azonban" — a filozófia a vallás funkcióját nem tudja be- 
tölteni. A filozófia kevesek szentföldje, hívei egy elkülönült papság, mely 
nem olvadhat eggyé a világgal, mivel saját igazságának ápolására hivatott. 
Arra a kérdésre válaszolni, hogy az időbeli, a változó, az empirikus jelen, 
hogyan tud kikászálódni ebből a szétszakadtságból, a filozófia nem tud vá- 
laszolni. Ez nem a filozófia, hanem a világ feladata — fejezi be. Mint tudjá- 
tok, Minerva baglya csak a sötétség beálltakor kezdi meg röptét. 

Hegel jelentése a jelenről nem a hajnali rózsaszínben tündöklik, hanem 
a napnyugta szürkéjében. A hegeli rendszer egyrészt diadaljelentés, hiszen 
minden haladás a jelenbe torkollik, másrést gyászjelentés arról a jelenről, 
mellyel a filozófiának, mivel nem tehet mást, meg kell világával békülnie. 

Kedves hallgatóim, mi, a magunk részéről, azonban nem tehetünk mást, 
mint hogy röviden áttekintsük Hegel előadásait a filozófia történetéről. 
Transzcendentális filozófiatörténetben már volt részünk a nagy Logikában, 
ittazonban Hegel ennek a transzcendentális logikának az empíriában való 
kialakulásába vezet el bennünket. 

Hegel után a filozófia történetének ismerete az , általános műveltséghez" 
tartozott, a filozófiatörténetek száma több százezerre rúg, minden kornak, 
irányzatnak megvan a magáé. Minden komoly egyetemen alapfokon tanít- 
ják. (Az amerikai diákok ezt a kurzust úgy nevezik , From Plato to NATO".) 
Hegel volt azonban az első, aki filozófiatörténetet adott elő diákjainak, 
ő volt az, aki ezt a műfajt számunkra kitalálta. (Bár már hét előfutárra hi- 
vatkozik.) 

Nos, azt már tudjuk, hogy a filozófia egy kultúra dekadenciájának korá- 
ban lép fel. Most ehhez (az általános bevezetésben) Hegel még hozzáteszi, 
hogy a filozófia saját korát, mint önmagát gondoló szellemet, fejezi ki. 
A filozófia sosem áll kora felett. Létezésének alapfeltétele — kezdetétől 
fogva — a gondolat szabadsága. Ezért a szabadság elvének, feltételének 
abban a népben már benne kell lennie, melyben egy filozófus fellép. Ehhez 
a szabadságtudathoz hozzátartozik a szabad személyiség tudata. Gondol- 
kodni annyit jelent, mint valamit , általánosságra hozni", s ehhez valakinek 

is általánosnak kell önmagát tekintenie, tehát olyan embernek, aki a maga 
személyében, saját szelleme vezetésével fogalmazza meg az általánost. Az 
általános az övé, azaz az ő személyes felfedezettje. Mikor Thalész azt 
mondta, hogy minden a vízből ered, már akkoris szabadon gondolkodott. 

A filozófia a görögséggel kezdődik, a keleti szellem nem filozófia, mivel 
hiányzik belőle az Én - Én. Bár Hegel filozófiatörténeti előadásait a kínai 
és indiai bölcsességirodalommal vezeti be, ezekben — joggal — másként 
jár el, mint az esztétikai, illetve vallásfilozófiai előadásokban. Az esztéti- 
kában a szimbolikus művészet, ahogy a vallásfilozófiában a természetvallás 
is, saját jogon játszik nagy szerepet, s vívmányaik a későbbi formákban is, 
bár tagadva, de megőrződnek. A filozófiában azonban , magát a dolgot , 
azaz magának a fogalomnak a történetét is a görögökkel kell kezdeni. 

Kedves hallgatóim, persze hogy nem mesélem el most Hegel filozófia - 
történetét, minthogy a magunk egy változatát már elmeséltem. Legfeljebb 
gonoszkodhatom egy kicsit annak kimutatásával, hogy mennyire saját fi- 
lozófiájának fényében értelmezi Hegel elődeit. Mondjuk, Hérakleitoszt, 
az első dialektikus gondolkodót, jóval Parmenidész utánra helyezi, hogy 
már az ókorban is előadhassa a Kant—Hegel-viszony első változatát. Szók- 
ratészben ünnepli a , végtelen szubjektivitás" megjelenését, s az első filo- 
zófust. Plasztikus alaknak nevezi, mivel egy ilyen jelentős ember egyben 
korának szobra is. Szókratész elítélésének ügyében azonban nem áll teljes 
szívvel hőse oldalán. Szókratészt, mondja, gondolatainak tartalma miatt 
mondták ki bűnösnek, de halálra azért ítélték, mert nem ismerte el a nép- 
felség elvét, a bíróság kompetenciáját. Ő, Hegel, az utóbbit problematiku- 
sak tartja (ellentmond jogfilozófiájának). A görög filozófia hegeli történe- 
tében Arisztotelész játssza, mint az utolsó, betetőző, nagy rendszeralkotó, 
a szerző példaképe, megérdemelten, az első hegedűszólamot. (Emlékeztek 
Hume megjegyzésére, hogy Arisztotelészt régen el fogják felejteni, mikor 
mindenki fog emlékezni Terentiusra és Ciceróra?) Hegel itt rehabilitált 
egy nagy gondolkodót. Nem tudhatta, hogy nemsokára róla is úgy fognak 
beszélni, ahogy Hume Arisztotelészről. 

A középkori filozófia igen rövidke fejezet a hegeli filozófiatörténetben, 
mivel a középkorban (Hegel szerint) a szellem marsallbotja a vallás kezé- 
ben volt, s különben sem létezett szabad szubjektivitás. Az arab filozófiának 
és Maimonidésznek még jut egy-egy fejezet, de Ágostonnak egy sem. A leg- 
fontosabb skolasztikusokat röviden megemlíti. A reneszánsz filozófia jobb 

bánásmódban részesül, hiszen benne már , a tudományok újjászületését" 
ünnepelhetjük. 

Az újkori filozófia Hegelnél is Francis Baconnal kezdődik. Első igazi 
hősei a nagy metafizikusok, s közöttük is az első, a hérosz, Cartesius (Des- 
cartes) , aki mindent elejéről kezdett, de Spinoza, Leibniz, Hobbes és Locke 
is. Furcsának tarthatjuk az újabb helycserét, Locke jóval korábban szerepel, 
mint Hobbes, de ennek okát keressétek meg ti, ha érdekel. A nagy meta- 
fizikusok korát követi az , átmeneti korszak". Atmenet mihez? Természe- 
tesen a klasszikus német filozófiához. Az ,átmeneti korszakhoz" Hume s 
általában a skót felvilágosodás, a francia filozófia, elsősorban a francia fel- 
világosodás tartozik. A felvilágosodás, akár Hume-ról, akár Diderot-ról 
is beszélünk, kétségtelenül a negatív, a tagadás mozzanata a nagy metafi- 
zikus rendszerekre való válaszképpen. , Negatív" szerepet játszanak Hegel 
szemében nemcsak a kritikai filozófiák, hanem a materialista rendszerek 
is, mint Holbach és Helvétius, akiknek manapság nem tulajdonítunk fon- 
tosságot. A nagy metafizikai rendszerek majd az átmeneti kor után jönnek, 
persze, a tagadás tagadása, a történet betetőzése, a klasszikus német filo- 
zófia, mely mind a metafizikát, mind pedig a felvilágosodást, az igazságot 
és a szabadságot magas fokon, megőrizve és túlhaladva képviseli. Mint 
Kant, a német romantikusok Schellinggel bezárólag, s végül, de ez már 
nem a történelem, hanem maga az elbeszélő szelleme. 

Eddig jutott el a , világszellem" — fejezi be előadásait Hegel. Az utolsó 
filozófia tartalmazza mind az előbbieket. Kétezer-ötszáz esztendő alatt 
semmi sem ment veszendőbe. A Lét, az Általános, a Fogalom, a Szubjek- 
tivitás, a Totalitás, az Öntudat, az Én, az abszolút tartalom és az abszolút 
forma egysége — semmi, de semmi nem ment veszendőbe. 

Egy új korszak jelent meg a világban. Megszűnik az abszolút öntudat és 
a véges öntudat harca. A szellem magát mint természetet s mint államot 
érti meg. Ezzel le is zárul a különböző alakzatok felvonulása. A filozófia 
története a szellem birodalma, az egyetlen szellemi birodalom, ami létezik. 

Hegel most diákjaihoz fordul: , Azt szeretném, ha a filozófia története 
Önöknél azt a belső igényt hozná létre, hogy korunk szellemét, mely ne- 
künk természetes, kiragadják ebből a természetességből, bezártságból, 
élettelenségből s azokat tudatossá téve, a napvilágra hozzák. Mindenki a 
maga helyén. Azt kívánom Önöknek, hogy jó életet éljenek." (, Ich wünsche 
ihnen, recht wohl zu leben.") Szebbet nem is lehet fiataloknak kívánni. 

Hadd ismételjem meg, még egyszer, utoljára, amit már többször el- 
mondtam. 

Hegel építette ki a tökéletes rendszert. Kérdés nem marad megválaszo- 
latlan, semmi sincs többé hitre, reményre vagy akár posztulátumokra 
bízva. Isten gondolatai a teremtés előtt természetté , idegenedtek el", 
a szubjektív, az objektív s az abszolút szellem egymással és önmagukkal 
harcolva végre egymásra találnak. A szubjektum, az ember és világa pedig 
kiengesztelődnek, egymáséi lesznek a világtörténelem, illetve a világszel- 
lem nászi ágyán. Minden, ami valóságos, ésszerű. Nincsenek előfeltevések, 
nincs már rájuk szükség. Történet van, történetek vannak, melyek egy- 
máshoz kapcsolódnak. A történetek elbeszélik a csírák megérlelődését, 
a lehetőség valósággá válását. Szükségszerűen, persze. A szellem kígyóala- 
kot ölt, mintha egyenesen az Édenkertből, a tudás fájáról csöppent volna 
a filozófiába. A gondolat spirálisan mozog, kívülről befelé és belülről kifelé. 
Mindent magába foglal, semmi sem marad , kívül", sem isten, sem Lélek, 
sem világegyetem, semmi. Nincsenek elvarratlan szálak. Mint tudjátok, 
a kígyó megharapja saját farkát és itt megáll. 

Hegel halála után kevesebb, mint egy emberöltő telik el s a tökéletes 
rendszer úgy omlik össze, mint a kártyavár. Marx arról panaszkodik, hogy 
ezzel a nagy gondolkodóval úgy bánnak, mint egy döglött kutyával. Azonban 
egy évszázaddal később egyetemi tanári felavatási beszédében Foucault azt 
mondotta, hogy senki közülünk nem kerülheti meg Hegelt. Miért? Mert 
az összeomlott rendszer mérhetetlen számú, színű, alakú drágakövet te- 
metett maga alá, az abszolút igazság számtalan romja között meglelhető 
valóságot. Ezeket kezdték kibányászni. Ti, akik hallgattatok, vagy talán ol- 
vastatok is, valamit Hegeltől, szintén találtatok, gondolom, számtalan ki- 
bányásznivalót, újakat is. 

De most még nem ez a kérdés. A kérdés egyelőre az, hogy miért omlott 
össze ez a rendszer, holott például Kant architektonikus rendszere nem 
követte ebben, bármennyien is vetették el, cáfolták meg, mint például 
éppen Hegel. 

A hegeli filozófia felbomlása a jövő (utolsó) szemeszter kezdő témája 
lesz, ezért erre most nem fogok szót vesztegetni. Csak két dologra szeretnék 
még most, ennek a szemeszternek befejezéseképpen, rámutatni. 

Az egyik, hogy a rendszer felbomlása be volt kódolva magába a rend- 
szerbe. Hegel egy teljesen új eljárást, illetve szerkezetet vezetett be a me- 

tafizikába, ugyanis a történetiséget. Mint már említettem, a régi metafizika 
épülete a pincétől az őrtoronyig épült, s azonnal azonosította az épület 
alapját, filozófiai megalapozását. Mint , én gondolkodom", Isten, mint ön- 
magának oka, a monászok, azaz az előre elrendelt harmónia, de még a dol- 
gok elsődleges tulajdonságai is. Mivel Hegel számára (s ezt találóan 
mondja), a filozófia a korszellem fogalmakban kifejezve, ha valaki, ő na- 
gyon is tudta, hogy a felvilágosodás után egy valamire való filozófia nem 
tud ezekhez a megalapozásokhoz visszatérni. Nem fog választ adni az alap, 
a biztos kiindulópont kérdésére, vagy arra a kérdésre, hogy hogyan tudjuk, 
hogy amit tudunk, az való igaz. Kant, a felvilágosító, ugyan visszaállította 
jogiba a rendszert, de metafizikája egy felvilágosító metafizikája volt. Rend- 
szere architektonikus, remekül össze van szerkesztve, minden mindennel 
összefügg. De, és itt jön a , de", Kant, mint tudjátok, azt vallotta, hogy az, 
amit tudunk, mi több, amit tudhatunk, kis sziget egy nagy óceánban. Magá- 
ban az óceánban található mindaz, amit nem tudhatunk, de elgondolha- 
tunk. Rendszere egyrészt zárt volt, másrészt azonban tárva-nyitva a gon- 
dolkodás előtt. Éppen ez volt az, amit Hegel olyan radikálisan elvetett a 
kanti filozófiában. Éppen ezért bírálta Hegel az antinómiák kanti , felol- 
dását , azt, hogy Kantnál a metafizika tétele, illetve ellentétele egységben 
el nem gondolható. 

Hegel a kanti nyílt rendszert meghaladva vissza akarta állítani a zárt 
rendszerek világát, de úgy, hogy az a felvilágosodást és a kanti kritikai rend - 
szert is tartalmazva haladja azokat túl. Ezt a nagy projektet azonban csak 
úgy tudta, a kor szellemének megfelelve, megvalósítani, hogy azt történe- 
tivé tette, és egy nagy elbeszélésben adta elő. Ehhez nem volt szüksége elő- 
feltevésre, minthogy semmilyen történetnek sincs erre szüksége. Minden 
történet önmagát alapozza meg. Hogy azonban a historizmus és a metafi- 
zikai építmény nem fér meg egymással, az könnyen belátható. A Logika 
utolsó fejezetében a szerző nagy fáradtságába került a dialektikus módszer 
és a metafizikai rendszer összeillesztése. S nem is nagyon sikerült. A zárt 
rendszer ugyanis nem lehet történeti. A történetben jövő is van. Illetve 
egy történet csak akkor lehet zárt, befejezett, ha a történet szerzője magá - 
nak a tárgynak a szerzője is, mint egy író. A történetnek ott van vége, ahol 
az író befejezte (odaírta, hogy: Vége) . Az író még hozzáteheti, hogy boldogan 
éltek, míg meg nem haltak, s ezzel feltételezi, hogy a jövőben meghalnak, 
amit egy metafizikai történetben nem feltételezhetünk. 

Hegel megint csak őszinte volt. Ha a krónikás szerepét vállalod, akkor 
a krónika ebben az esetben a filozófia, s ezzel a világtörténelem önéletrajza, 
véget is ér. Hegelnek fontos volt igazolnia, hogy miért is ért a történelem 
véget. Ha a történelem nem más, mint az emberi szabadság előrehaladá- 
sának, gazdagodásának, megvalósulásának története, akkor abban az eset- 
ben, mikor nem egy, nem néhány, hanem minden ember szabad, mikor 
a szubjektum szabadon mozoghat világában s ennek csak a törvény szab 
határt, akkor ennek a történetnek valóbban eljutottunk a végére. Hacsak... 
hacsak nem megyünk vissza abba a világba, ahol megint csak egy ember 
szabad. Hegel még ezt a lehetőséget sem vonta kétségbe, de csak ideiglenes 
lehetőségnek tartotta, mivel a vad, harapós, csúf kutya is csak kutya A tör- 
ténelmet nem lehet meg nem történtté tenni. A krónika megíratott. 

Hegel nagy elbeszélésének egyik sajátságáról ritkán esik szó. Ugyanis 
arról, hogy az ő haladáselmélete minden korábbi haladáselmélettel szem- 
ben, nem univerzális. A szabadság haladása a , független változó", de nem 
hozza magával miden más haladását. Ellenkezőleg. Hegel nem győz arról 
beszélni, hogy ez a világ prózai, szürke, jelentéktelen, hogy az embereknek 
nincs lehetőségük arra, hogy nagyot cselekedjenek, de még arra sem, hogy 
nagy új művészetet hozzanak étre. Érdekes módon, a tudományos tudás 
akkumulációja, ami oly fontos volt Kant számára, Hegelt nem nagyon 
érdekli. (Ő, szemben legtöbb filozófus elődjével, nem tűnt ki a természet- 
tudományban.) Fordítva, a szellemi munkamegosztást, a tudás szakoso- 
dását szellemellenesnek tartja, egy prózai világ prózai termékének. A vi- 
lágot megváltoztatni úgysem tudjuk, már csak azért sem, mert az a szük- 
ségszerű haladás végcélja. De a történetet megismerni csak most tudjuk, 
éppen most, mikor elérte célját. Ne nyafogjunk tehát, ne isábrándozzunk 
egy új aranykorról, inkább ismerjük meg a világunkat, mert ez annak is 
előfeltétele, hogy létrehozzuk a nyomort csökkentő szociális intézménye- 
ket, s hogy államunk politikai szerkezetén jobbítsunk, s háborúinkat be- 
csülettel vívjuk meg. Nem csoda hát, hogy a 19. század radikális gondol- 
kodói hátat fordítottak a hegeli rendszernek. Erről (is) fog szólnia az utolsó 
szemeszter három indító előadása. 

Hogy minek lett vége s minek nem, azt majd ti fogjátok nekünk meg- 
mondani. Egynek azonban valóban vége lett, ugyanis a metafizikai rend- 
szereknek. Természetesen nem az empirikus és transzcendentális szféra, 
nézőpont, megkülönböztetésének, mert akkor a filozófiának lett volna 

vége, de a metafizikai rendszereknek. Egy rendszer iránti zsigeri ösztönzés 
jellemző ugyan a filozófusra, aki nehezen tud ettől megszabadulni, ugyan- 
olyan nehezen, mint a politika iránti reménytelen szerelmétől. (Az utób- 
bitól még sokkal nehezebben, mint az előbbitől.) A zárt metafizikai rend- 
szerre való törekvés ezután — egy-két nagy kivétellel — csak másodrangú 
gondolkodókat jellemez. 

Jöjjön tehát a legújabb kor filozófiájának története — egészen a jelenkorig. 
Megígérem nektek, hogy nem az igazság további haladásáról lesz benne szó. 


ZMNS 
Akik most iratkoztak be 
a hlozóhatörténet-szemináriumba. 

I. AZ OKOR II, A KÖZÉPKOR ÉS A RENESZANSZ 

mível a jó élet magasabban áll, mint maga az élet, mert a jó élet egyfajta l 
szerint a filozófiát nem szabadna tanítani, mert nem hasznos, hanem egyfajt 








I. Az ókor 
II. A középkor és a reneszánsz 
III. Az újkor— Descartes-tól Hegelig 


ÍV. A jelenkori filozófia 








Sorozatunk harmadik része — a kötet vastagságából is érezhetően — 
azokat a szellemtörténeti folyamatokat tárja fel, 
amelyek megalapozták a modernitás korszakát. 
Egyre több filozófus-hős igyekezett rendszerbe szedni 
az egyre táguló világ problémáit új helyszíneken: 
Franciaországban, Angliában és a német hercegségekben. 
Az általuk indított diskurzusok hatottak a nagy társadalmi 
és politikai kollektív építőmunkára, amely során 
azokat az államformákat, intézményeket és kulturális fogalmakat 
vitatták meg, amelyek a mai Európa és az onnan kisugárzó világ 
berendezkedését, gondolkodását meghatározzák. 
Bepillantani a nagy alkotás folyamatának regényes mozzanataiba 
nemcsak felemelő és önmagunkat megismerni segítő, bátorító 
szellemi kaland, hanem — az utolsó pillanatban — felelős szembesítés 
szűkebb hazánk, Európa felemelkedésével és ragyogó korszakával, 
amelynek a motorja (remélhetően még mindig): 
a tudás, a kultúra és a folyamatosan kérdező-elemző, 
korrigálni (el- és befogadni) képes innováció. 








